
12 DECEMBRIE 1934 
Garmisch-Partenkirchen 


Deasupra stratului de zăpadă, Alpii germani muşcau din cer 
precum fălcile unui carnivor de demult. Norii de furtună treceau 
peste piscurile bătute de vânturi, iar stâncile zimţate păreau că 
se mişcă, de parcă bestia stătea să se trezească. Doi bărbaţi nu 
prea tineri, dar în putere priveau de la balconul unui hotel 
destinat  schiorilor, mistuiţi de o senzaţie trepidantă de 
anticipare. 

Hans Grandzau era un ghid a cărui faţă părea la fel de 
colţuroasă precum vârfurile munţilor. Purta pe chip cei şaizeci de 
ani în care traversase pantele îngheţate. Cu o seară înainte se 
jurase că vântul avea să îşi schimbe direcţia spre est. Frigul 
aspru, siberian, avea să stârnească fuioarele de aer umed de pe 
Mediterana şi să le preschimbe în ninsoare. 

Bărbatul căruia Hans îi promitea zăpadă era un american înalt, 
cu fire argintii în mustață şi în părul blond. Purta un costum din 
stofă de Norfolk, o pălărie călduroasă de fetru şi un fular de la 
Universitatea Yale cu emblema Colegiului Branford. Era îmbrăcat 
ca orice alt turist bogat, venit în Alpi pentru sporturile de iarnă. 
Dar ochii lui se fixau cu o intensitate albastră, glacială, asupra 
unui castel de piatră aflat la şaisprezece kilometri dincolo de 
valea colţuroasă. 

Castelul domina de o mie de ani viroaga izolată. Era aproape 
îngropat sub zăpezi şi ascuns în mare parte de umbra piscurilor 
de deasupra. La câţiva kilometri în vale era un sat, iar urcuşul 
până la castel era prea lung şi prea abrupt să poată fi făcut cu 
uşurinţă. Americanul privea cum un fuior de fum se furişa spre 
castel. Era prea departe ca să vadă locomotiva de la care venea, 
dar ştia că acolo era calea ferată care trecea graniţa spre 
Innsbruck. „Un cerc complet”, se gândi el înverşunat. Crima 
începuse lângă o cale ferată din munţi în urmă cu douăzeci şi 
şapte de ani. În seara aceea avea să se termine într-un fel sau 
altul, tot lângă o cale ferată din munţi. 

— Eşti sigur că te simţi în stare? întrebă ghidul. Urcuşul e 
abrupt. Vântul are să fie tăios ca un paloş. 

— Sunt în formă, la fel ca tine, bătrâne. 

Ca să îl încurajeze pe Hans, îi spuse că se pregătise înainte, 
făcând camping cu trupele de schi din Norvegia şi legându-se 
neoficial de o unitate din Armata Statelor Unite ca să îşi 

perfecţioneze abilităţile necesare unui război purtat în munţi. 

— Nu ştiam că trupele americane fac exerciţii militare în 
Norvegia, spuse băţos neamţul. 

Americanul zâmbi şters, iar ochii lui albaştri căpătară o nuanţă 
de violet. 

— Doar pentru cazul în care trebuie să ne întoarcem aici şi să 
mai punem capăt vreunui război. 

Hans răspunse cu un rânjet sinistru. Americanul ştia că era 
mândru veteran al Alpenkorp, divizia germană de elită din zona 
muntoasă, formată de împăratul Wilhelm în timpul Războiului 
Mondial dintre anii 1914-1918. Insă nu era prieten cu naziştii 
care obţinuseră de curând controlul asupra guvernului german şi 
amenințau să arunce Europa într-un nou război. 

Americanul privi în jur ca să se asigure că erau singuri. O 
cameristă în vârstă, îmbrăcată cu rochie neagră şi şorţ alb, 
împingea un aspirator pe hol, în spatele uşilor de la balcon. 
Aşteptă până plecă femeia, apoi strânse în palma lui mare o 
punguţă de piele cu monede de aur de câte douăzeci de franci 
elveţieni şi i-o întinse ghidului. 

— Plata întreagă în avans. Ne-am înţeles să mă laşi şi să te 
întorci acasă dacă nu pot ţine pasul. Tu iei schiurile. Ne întâlnim 
la sistemul de tragere. 

Se întoarse grăbit în camera lui luxoasă cu lambriuri de lemn, 
de unde priveliştea de afară părea şi mai friguroasă din pricina 
covoarelor moi şi a focului care trosnea în şemineu. Se schimbă 
repede în pantaloni din gabardină, rezistenți la apă, pe care îi 
vâri în şosete groase de lână, apoi în cizme cu şireturi, îmbrăcă 
două pulovere subţiri de lână, o vestă de piele antivânt şi o 
geacă de gabardină până la şolduri, pe care o lăsă descheiată. 

Jeffrey Dennis bătu la uşă şi intră. Era un agent tânăr şi calm 
de la biroul din Berlin; purta o pălărie tiroleză de care îşi 
cumpărau turiştii. Jeffrey era isteţ, zelos şi organizat. Dar nu îi 
plăcea să stea în aer liber. 

— Tot nu ninge? 

— Dă-le tuturor undă verde, îi spuse bărbatul mai în vârstă, 
într-o oră n-ai să-ţi mai vezi nici vârful nasului. 

Dennis îi întinse un rucsac mic. 

— Actele pentru dumneavoastră şi pentru... bagaj. Trenul va 
trece graniţa în Austria la miezul nopţii. Veţi fi aşteptat la 
Innsbruck. Paşaportul ar trebui să fie bun până mâine. 

Bărbatul mai vârstnic privi pe fereastră spre castelul 
îndepărtat. 

— Soţia mea? 

— E în siguranţă la Paris. La hotelul George al V-lea. 

— Mesajul? 

Tânărul îi dădu un plic. 

— Citeşte-l. 

Dennis citi cu voce monotonă: 

— „Mulţumesc, dragul meu, pentru cea mai frumoasă 
aniversare posibilă a celor douăzeci şi cinci de ani împreună.” 

Celălalt bărbat se relaxă vizibil. Acesta era codul pe care îl 
alesese ea, făcându-i semn cu ochiul, cu două zile mai înainte. li 
oferise un alibi, o a doua lună de miere romantică, în cazul în 
care îl recunoştea cineva şi îl întreba dacă se afla acolo cu 
afaceri. Acum era departe, în siguranţă. Timpul pentru 
ascunzişuri trecuse. Se apropia furtuna. Luă plicul şi îl apropie de 
flăcările din şemineu. Verifică atent paşaportul, vizele şi 
permisele de trecere a graniţei. 

— Pistolul? 

Era compact şi uşor. Dennis spuse: 

— E noul pistol automat pe care îl folosesc poliţiştii nemți când 
lucrează sub acoperire. Dar pot să vă fac rost de un revolver de 
serviciu dacă vă simţiţi mai confortabil cu o armă mai veche. 

Ochii albaştri, care priveau din nou castelul de dincolo de 
valea întunecată, se întoarseră către bărbatul mai tânăr. Fără să 
se uite în jos la mâini, americanul înalt îndepărtă revista, verifică 
să fie goală camera cartuşului, apoi începu inspecția pistolului 
Walther PPK, înlăturând piedica şi scoțând arcul şi resortul de pe 
țeavă. Făcu toate astea în douăsprezece secunde. Continuând 
să-l privească în ochi pe curier, reasamblă pistolul în zece 
secunde. 

— Ar trebui să funcţioneze. 

Tânărul începu să priceapă că se afla în prezenţa măreției, 
înainte să se poată opri, puse o întrebare potrivită mai degrabă 
pentru un băieţaş: 

— Cât trebuie să exersezi ca să ajungi să faci aşa ceva? 

Un zâmbet surprinzător de călduros apăru pe figura severă şi 
americanul vorbi cu blândeţe şi umor: 

— Exersează noaptea, Jeff, în ploaie, când cineva trage spre 
tine şi ai să înveţi foarte repede. 


Ningea abundent când ajunse la cablul de remorcare şi abia 
mai vedea creasta din vârful pârtiei de schi. Piscurile stâncoase 
care se înălţau în spate erau invizibile. Ceilalţi schiori erau 

încântați, înghesuindu-se să apuce frânghia pentru încă o tură 
înainte ca furtuna iminentă să îi forţeze pe ghizi să închidă 
pârtiile din motive de siguranţă. Hans îşi luase schiuri din cel mai 
nou model, cu margini de oţel prinse de lemn cu nituri. 

— Se înteţeşte vântul, spuse el ca o justificare pentru margini. 
E gheaţă pe vârfuri. 

Işi înfăşurară picioarele în legăturile flexibile, prinzându-le de 
călcâie, îşi puseră mănuşile şi apucară beţele, strecurându-se 
prin mulţimea răsfirată spre frânghia dată pe după bobina 
întoarsă de motorul zgomotos de tractor. Apucară strâns de 
frânghie. Cablul le smuci braţele şi cei doi bărbaţi porniră la deal; 
era o imagine tipică unei staţiuni elegante - un american bogat 
în căutarea aventurii spre sfârşitul vârstei mijlocii şi antrenorul 
lui privat, destul de bătrân şi de înţelept ca să îl aducă în 
siguranţă înapoi la hotel în timp util pentru cină. 

Vântul sufla cu putere în vârful crestei, schimbându-şi direcţia. 
Rafalele răscoleau zăpada din toate direcţiile. La început nu se 
vedea mai nimic dincolo de câţiva schiori care stăteau la rând să 
coboare pe pârtie. Apăru imediat imaginea hotelului, mititel ca o 
casă de păpuşi la capătul pârtiei, cu piscuri înalte care se înălţau 
în spate. Hans şi americanul se îndepărtară de mulţime cu 
ajutorul beţelor. Deodată, când nimeni nu putea să îi vadă, 
trecură peste creastă şi se avântară pe cealaltă coastă. 

Schiurile brăzdau urme proaspete în pulberea neatinsă. 

Strigătele schiorilor şi zumzăitul motorului de tragere a 
frânghiei încetară brusc. Ninsoarea se aşternea tăcută pe 
îmbrăcămintea de lână. Era aşa de linişte încât auzeau sâsâitul 
lemnului cu margini de metal brăzdând suprafaţa ninsă, dar şi 
propria răsuflare şi bătăile inimii. Hans cobori în faţă peste un 
kilometru şi jumătate şi se opri într-un adăpost format de un 
afloriment stâncos. Scoase de acolo o sanie uşoară, improvizată. 

Era făcută dintr-o targă Robertson, o lectică din lemn de 
frasin, fag şi pânză menită să se înfăşoare strâns pe un marinar 
rănit ca să îl imobilizeze şi să poată fi transportat pe scările 
înguste şi abrupte ale unui vapor. Brancarda era prinsă de o 
pereche de schiuri şi Hans o trăgea cu o sfoară legată în jurul 
taliei. Merse înainte încă un kilometru şi jumătate pe o pantă mai 
domoală. Ajunşi la poalele unui povârniş abrupt, îşi puseră piei 
de focă pe schiuri. Perii acestora, întorşi cu faţa în jos, le ofereau 
aderenţa necesară urcuşului. 

Ninsoarea era tot mai deasă. Abia aici începu Hans să-şi 
merite banii. Americanul se putea orienta cu busola la fel de bine 

ca oricine altcineva. Dar nici o busolă nu îi oferea garanţia că nu 
avea să se abată din drum, izbit de vânt şi dezorientat din pricina 
amestecăturii nebuneşti de unghiuri abrupte. Dar Hans 
Grandzau, care schia pe aceşti munţi de când era copil, ştia unde 
se află după înclinarea unei pante oarecare şi după felul cum 
vântul sufla altfel din cauza ei. 

Urcau kilometri întregi şi schiau din nou la vale, apoi urcau din 
nou. Deseori erau nevoiţi să se oprească pentru odihnă sau ca să 
îndepărteze gheaţa de pe pieile de focă. Era aproape întuneric 
când ninsoarea se potoli brusc pe o creastă. Americanul văzu 
dincolo de ultima vale o singură fereastră luminată la castel. 

— Dă-mi sania, spuse el. De aici mă descurc singur. _ 

Ghidul îi auzi hotărârea din glas. Nu lăsa loc de discuţii. li dădu 
sfoara de la sanie şi-i strânse mâna, apoi îi ură noroc şi se 
îndreptă spre satul din vale, lăsând o urmă şerpuită în întuneric. 

Americanul se îndreptă către lumină. 

21 SEPIEMBRIE 1907 
CASCADA RANGE, OREGON 


Polițistul de la transporturi feroviare urmărea cum intra 
schimbul de noapte în gura zimţată a tunelului şi se întreba ce 
foloase scotea compania Southern Pacific de la un miner chior, 
încrâncenat şi care şchiopăta cu piciorul ţeapăn. Partea din faţă 
a salopetei şi cămaşa din flanel erau zdrenţuite, iar cizmele 
subţiate ca foaia de hârtie. Borul pălăriei turtite de fetru era lăsat 
în jos ca la clovnii de la circ şi ciocanul de oţel al bietului amărât 
atârna din mănuşă de parcă era prea greu de ridicat. Ceva era 
suspect acolo. 

Polițistul era un beţiv cu faţa aşa de umflată de rachiu încât nu 
i se mai vedeau ochii de falei. Dar erau nişte ochi pătrunzători, 
încă ageri şi animați în mod miraculos de speranţă şi amuzament 
- deşi decăzuse atât de mult încât lucra pentru cel mai disprețuit 
departament de poliţie din ţară. Păşi în faţă, pus pe investigat. 
Dar, chiar în clipa aceea, un băiat tânăr, un nătâng nevinovat, 
proaspăt venit de la ţară, luă ciocanul bătrânului miner ca să îl 
care în locul lui. Celălalt părea mult mai în vârstă decât era de 
fapt şi complet inofensiv din pricina gestului de bunătate, a 
şchiopătatului şi a peticului de pe ochi. Dar nu era chiar 
inofensiv. 

Drept în faţă se vedeau două găuri în partea laterală a 
muntelui, tunelul feroviar principal şi, undeva în apropiere, un 
tunel mai mic, „deschizător de drumuri”, „găurit” iniţial ca să 
exploreze ruta, să ventileze aer proaspăt şi să se poată scurge 
apa prin el. Tunelurile erau încadrate de cămăruţe din bârne, 
încastrate în piatră, ca să nu cadă stâncile peste oameni şi peste 
cărucioarele culbutoare aflate într-un permanent du-te-vino. 

Cei din schimbul de zi se împleticeau spre ieşire; epuizați, 
oamenii se îndreptau spre trenul care îi ducea la bucătăria de 
campanie din tabără. O locomotivă pufăia în apropiere, trăgând 
vagoane pline de traverse. Mai erau şi căruţe cu marfa trase de 
echipaje de câte zece măgari, drezine de mână împinse de-a 
lungul saboţilor de deraiere şi nesfârşiţi nori de praf. Locul spre 
care se îndreptau era îndepărtat, la distanţă de două zile de 


13 


mers cu trenul de la San Francisco pe rute ocolite, în condiţii 
grele. Dar nu era un loc izolat. 

Liniile de telegraf, prinse pe stâlpi şubrezi, făceau legătura 
între Wall Street şi gura tunelului. Aşa se transmiteau veştile 
sumbre despre panica financiară care zguduia New Yorkul la 
aproape 5 000 de kilometri distanţă. Bancherii din Est, patronii 
căilor ferate, erau înspăimântați. Bătrânul ştia că firele scăpărau 
de cerinţe contradictorii. Se cerea urgentarea construcţiei 
trecătorii Cascades, o linie ferată expres, de importanţă crucială, 
între San Francisco şi nordul ţării. Sau închiderea ei. 

Bătrânul se opri chiar în faţa gurii tunelului ca să se uite în 
sus, spre munte, cu ochiul sănătos. Fortificațiile de la Cascade 
Range străluceau roşiatice în lumina soarelui aflat la asfinţit. Le 
privi ca şi cum voia să îşi amintească în ce fel arăta lumea 
înainte să fie înghiţit de tunelul întunecos în adâncimile lui de 
piatră. Impins de omul din spatele lui, frecă peticul de la ochi, de 
parcă retrăia momentul pierderii mistuitoare. Când îl atinse, făcu 
o mică deschizătură pentru al doilea ochi, care era şi mai ager 
decât primul. Polițistul feroviar, care arăta doar un pic mai 
presus decât copoii obişnuiţi şi întârziaţi mintal, încă îl privea 
neîncrezător. 

Minerul era un om cu mult sânge rece. Avea suficient curaj să 
rămână ferm pe poziţie, precum şi neruşinarea apatică de a 
îndepărta suspiciunile, prefăcându-se neînfricat. Ignorându-i pe 
muncitorii care se împingeau pe lângă el, privi în jur ca şi când 
era brusc uimit de spectacolul tot mai mare al noii căi ferate ce 
sfredelea muntele. i 

Era, într-adevăr, uimit de aşa o inițiativă. Intregul demers, 
care presupunea munca a mii de oameni, se sprijinea pe o 
structură simplă, aflată la picioarele lui. Două şine metalice erau 
prinse în cuie de traverse de lemn, la distanță de 1,4 metri. 
Legăturile erau bine fixate pe un terasament de balast din 
pietriş. Combinația asta forma un leagăn zdravăn care putea să 
reziste locomotivelor de sute de tone ce goneau cu 1,5 kilometri 
pe minut. Repetate la intervale de 1,5 kilometri - 2 700 de 
legături, 352 de bucăţi de şină, 60 de butoaie de crampoane - 
acestea formau o autostradă netedă de oţel, aproape fără 
frecare, care putea continua la nesfârşit. Şinele treceau peste 
terenul accidentat, agăţându-se de tăieturile înguste, cioplite în 
laturile curbate ale pantelor aproape verticale, sărind peste 
defileuri pe postamente ghimpate şi săpând galerii prin stâncă. 

Dar munţii o făceau să pară neînsemnată, să arunce în 

derizoriu minunea tehnicii moderne şi a exploatării 
sârguincioase. Şi nimeni nu ştia mai bine decât el cât de fragil 
era totul. 

Se uită la polițist, care între timp devenise atent la altceva. 

Echipa din schimbul de noapte dispăru în gaura scobită în 
stâncă. Apa gâlgâia la picioarele lor în timp ce treceau prin 
nenumăratele galerii susținute de piloni de lemn. Bărbatul şchiop 
rămase în urmă, însoţit de flăcăul masiv care îi căra ciocanul. Se 
opriră după vreo nouăzeci de metri în dreptul unui tunel lateral şi 
stinseră lămpile cu acetilenă. Singuri pe întuneric, se uitară la 
lămpile celor care se îndepărtau. Apoi continuară drumul prin 
tunel, pipăind prin şase metri de rocă, până intrară în tunelul- 
pionier paralel. Era îngust, mai bolovănos decât intrarea 
principală, iar tavanul era coborât din loc în loc. Se ghemuiră şi 
merseră mai departe, tot mai adânc în munte, aprinzând din nou 
lămpile când ştiau că nu îi mai vedea nimeni. 

Bătrânul şchiopăta mai repede acum, făcând lumina să 
danseze pe perete. Brusc, se opri şi îşi trecu mâna peste un filon 
denivelat în piatră. Tânărul îl privea şi se întreba - nu pentru 
prima oară - ce anume îl făcea pe bătrân să lupte pentru cauză 
când cei mai mulţi oameni betegi, aşa ca el şi-ar fi petrecut 
timpul într-un balansoar. Dar cum putea să o păţească punând 
prea multe întrebări în taberele de muncitori, îşi păstră 
nedumerirea pentru sine. 

— Sapă aici! 

Bătrânul spunea doar atât cât să inspire încrederea 
voluntarilor recrutaţi de el. Fermierul care îi căra ciocanul îşi 
imagina că dă o mână de ajutor unui şindrilar din Puget Sound, 
acolo unde sindicatul pornise o grevă generală din cauza căreia 
toată industria de şindrilă din lemn de cedru era blocată, dar pe 
care producătorii  exploatatori o  anihilaseră cu ajutorul 
spărgătorilor de grevă. Era exact răspunsul pe care un pui de 
anarhist aştepta să îl audă. 

Recrutul dinaintea lui credea că bătrânul e din Idaho şi că 
fugise de războaiele minelor de la Coeur d'Alene. Următorul avea 
impresia că luptase pentru cauză, organizându-i pe Wobblies' la 
Chicago. Cum îşi pierduse ochiul? In acelaşi loc în care devenise 
şchiop, pierzând vremea cu spărgătorii de grevă din Colorado 
City sau muncind pe post de gardă de corp pentru „Big Bill” 


1 Muncitori Industriali ai Lumii - sindicat internaţional al muncitorilor, 
format în 1905 (n. tr.). 

Haywood, de la Federaţia Minerilor din Vest, ori poate fusese 
împuşcat când guvernatorul chemase Garda Naţională. Diplome 
în rame aurite pentru cei care sufereau de foame ca să 
clădească o lume mai bună şi aveau curajul să lupte pentru asta. 

Bărbatul masiv scoase o daltă de un metru şi o ţinu 
nemişcată, în timp ce bărbatul cu peticul pe ochi o propti până 
când dalta fu bine fixată în granit. Apoi îi dădu ciocanul înapoi. 

— Poftim, Kevin! Mişcă-te repede! 

— Eşti sigur că dacă distrugem tunelul acesta nu îi rănim pe 
băieţii care lucrează în galeria principală? 

— Pe viaţa mea! Sunt şase metri de granit solid între ei şi noi. 

Povestea lui Kevin era una obişnuită în Vest. Trebuia să devină 
fermier, dar banca îi luase familiei lui pământul, iar el muncise în 
minele de argint până când fusese concediat pentru că vorbea în 
favoarea sindicatului. Luase bătaie de la poliţia feroviară pentru 
că mergea cu mărfarele prin toată ţara, căutând de lucru. Când 
luptase pentru salarii mai mari, fusese atacat de spărgătorii de 
grevă cu cozi de topor. Erau zile când îl durea capul aşa de tare 
încât nici nu putea să gândească. Cel mai rău era în nopţile când 
îl apuca disperarea că nu avea să îşi găsească vreodată o slujbă 
stabilă sau un loc în care să doarmă, darămite să întâlnească o 
fată şi să îşi întemeieze o familie, într-o astfel de noapte fusese 
sedus de visul anarhistului. 

Dinamita, „artileria proletariatului”, avea să construiască o 
lume mai bună. i 

Kevin manevra cu greu barosul cu amândouă mâinile. Infipse 
dalta la vreo 30 centimetri. Se opri să îşi tragă sufletul şi se 
plânse de unealtă. 

— Nu mă pot obişnui cu ciocanele astea de oţel. Ricoşează 
prea mult. Mie-mi place fonta veche. 

— Foloseşte-te de ricoşeu. Cu o graţie surprinzătoare, ologul 
cu peticul pe ochi luă barosul şi îl manevră cu uşurinţă, folosindu- 
şi încheieturile puternice să îl legene în aer, să îl tragă înapoi cu 
o mişcare fluidă şi să îl coboare cu putere peste daltă. Fă-l să te 
ajute. Poftim, termină tu... Bine! Foarte bine! 

Săpară o gaură de un metru în piatră. 

— Dinamita, spuse bătrânul care îl lăsase pe Kevin să care 
toate lucrurile compromiţătoare în cazul în care i-ar fi 
percheziţionat poliţia feroviară. Kevin scoase din cămaşă trei 
bețe de culoare roşu-închis. Pe fiecare dintre ele era înscris cu 
cerneală neagră numele producătorului, VULCAN. Ologul le puse 
unul după altul în gaură. 

— Amorsa. 

— Eşti absolut sigur că nu rănim nici un muncitor? 

— Garantat. 

— Cred că nu m-ar deranja să-i spulber pe şefi, dar oamenii 
ăia de acolo sunt de partea noastră. 

— Chiar dacă nu o ştiu încă, spuse ologul cinic. 

Ataşă amorsa care avea să detoneze cu destulă forţă ca să 
facă dinamita să explodeze. 

— Fitilul! 

Kevin desfăşură cu grijă fitilul ascuns în pălărie. 90 de 
centimetri de fir de câlţi impregnat cu praf de puşcă pulverizat 
avea să ardă în nouăzeci de secunde - 30 de centimetri în 
jumătate de minut. Bătrânul întinse 3,35 metri de fitil ca să aibă 
la dispoziţie cinci minute pentru a se retrage într-un loc sigur. Cei 
30 de centimetri în plus se adăugau pentru variațiile de 
consistenţă şi umezeală. 

— Vrei să dai tu foc? întrebă el nonşalant. 

Ochii lui Kevin străluceau ca ai unui băieţel în dimineaţa de 
Crăciun. 

— Pot? 

— Stai să verific dacă e liber drumul. Să ţii minte, ai doar cinci 
minute ca să ieşi. Nu pierde vremea. Il prinzi şi pleci... stai! Ce-i 
asta? 

Prefăcându-se că auzise pe cineva venind, se întoarse şi 
scoase pe jumătate un cuţit dintr-o cizmă. 

Kevin se lăsă păcălit. Făcu palma căuş în dreptul urechii. Dar 
nu auzea decât zumzăitul îndepărtat al forezelor din galeria 
principală şi vaietul ventilatoarelor ce scoteau aerul urât 
mirositor din tunelul-pionier, aducând aer proaspăt. 

— Ce? Ce-ai auzit? 

— Fugi până acolo! Vezi cine vine! 

Kevin alergă, făcând umbrele să sară în urma luminii 
reflectate pe pereţii duri. 

Bătrânul rupse fitilul cu praf de puşcă de la amorsă şi îl aruncă 
în întuneric. Îl înlocui cu unul identic dintr-un ghem de câlţi, 
îmbibat în trinitrotoluen topit care se folosea pentru detonarea 
mai multor explozibili simultan pentru că ardea foarte repede. 

Se mişcă rapid şi cu îndemânare. Până să îl audă pe Kevin 
venind după ce căutase cai verzi pe pereţi, pregătise deja 
înşelătoria. Dar când privi în sus, rămase uimit, văzându-l pe 
Kevin cu ambele mâini ridicate. În spatele lui venea polițistul, 
acelaşi care se uitase la el când intrase în tunel. Faţa buhăită de 

alcool se transformase din pricina suspiciunii într-o mască rece 
de răzbunare. Ţinea strâns şi ferm în mână un revolver. 

— Ridică-te! ordonă el. Mâinile sus! 

Aruncă o privire la fitil şi la amorsă, înțelegând totul imediat, 
îşi ţinu arma aproape de corp, fiind evident un luptător care ştia 
să o folosească. 

Bătrânul se mişcă foarte încet. Dar, în loc să se supună 
ordinului, se aplecă şi scoase cuțitul lung din cizmă. 

Polițistul râse. Vocea lui avea o cadență muzicală şi pronunţa 
cuvintele cu dragostea unui autodidact pentru limba engleză. 

— Ai grijă, bătrâne! Deşi ai venit din greşeală cu un cuţit la o 
luptă cu pistoale, voi fi bucuros să te împuşc dacă nu-i dai 
drumul în clipa asta. 

Bătrânul făcu o mişcare din încheietură. Lama se întinse, 
devenind de trei ori mai lungă şi transformându-se într-o floretă 
subţire. Aruncându-se cu o graţie fluidă, o înfipse în gâtul 
poliţistului. Acesta duse o mână la gât şi încercă să ochească. 
Bătrânul împinse lama şi mai adânc, răsucind-o şi tăind măduva 
spinării; lama înfiptă până la capăt ieşi prin spate. Revolverul 
căzu pe jos cu zgomot. Bătrânul scoase lama, iar polițistul se 
prăbuşi pe jos lângă armă. 

Din gâtul lui Kevin se auzi un gâlgâit. Avea ochii măriţi de şoc 
şi de teamă, uitându-se de la bărbatul mort la sabia care apăruse 
de nicăieri, apoi înapoi la mort. 

— Cum... ce? 

Bătrânul apăsă arcul, lama se retrase în teacă şi intră înapoi în 
cizmă. 

— Acelaşi principiu ca la recuzita de la teatru, explică el. Uşor 
modificat. Ai chibriturile? 

Kevin băgă în buzunar mâinile tremurânde, căută orbeşte şi 
scoase în sfârşit o sticlă învelită. 

— Mă duc să văd dacă e liberă intrarea în tunel, îi spuse 
bătrânul. Aşteaptă semnalul meu. Ţine minte, cinci minute. Să fii 
al naibii de sigur că e aprins, că arde cum trebuie, apoi fugi cât 
te ţin picioarele! Cinci minute. 

Cinci minute ca să se retragă într-un loc sigur. Dar nu şi dacă 
trinitrotoluenul cu ardere rapidă, care sărea trei metri cât ai clipi, 
fusese înlocuit cu praful de puşcă pulverizat cu ardere lentă. 

Bătrânul păşi peste trupul poliţistului şi se grăbi să ajungă la 
gura tunelului-pionier. Când văzu că nu e nimeni prin preajmă, 
bătu uşor de două ori cu dalta. Se auziră trei bătăi cu ecou. 
Drumul era liber. 

Bătrânul scoase un ceas oficial Waltham, de la căile ferate, pe 
care nici un miner nu şi l-ar fi putut permite. Fiecare conductor, 
dispecer şi mecanic de locomotivă era obligat prin lege să poarte 
ceasul de buzunar cu şaptesprezece rubine şi secundar central. 

Era garantat să dea ora exactă cu o precizie de jumătate de 
minut pe săptămână, fie că se zdruncina în cabina fierbinte a 
unei locomotive, fie că îngheţa pe peronul acoperit de zăpadă al 
unei gări în vârful munţilor High Sierra. Cadranul alb cu numere 
arabe abia se mai vedea în asfinţit. Privi limba care arăta 
secundele în loc de minutele pe care Kevin credea că i le oferă 
praful de puşcă pentru a ajunge la adăpost. 

Kevin avea doar cinci secunde să scoată dopul sticlei în care 
erau beţele de chibrit, să scoată unul, să pună dopul la loc şi să 
îngenuncheze lângă fitil. Trei secunde pentru ca degetele lui 
agitate să scapere băţul de chibrit pe barosul de oţel. O secundă 
ca să aprindă flacăra şi să o atingă de fitilul cu trinitrotoluen. 

O adiere aproape blândă suflă peste faţa bătrânului. 

Apoi o rafală de vânt ieşi din bolta de deasupra intrării, 
împinsă afară de pocnitura surdă a dinamitei ce explodase în 
adâncimile stâncii. Un bubuit ameninţător şi încă o rafală de vânt 
semnalară că tunelul-pionier se prăbuşise. 

Galeria principală era următoarea. 

Se ascunse printre bârnele care sprijineau bolta şi aşteptă. Era 
adevărat că între tunelul-pionier şi bărbaţii care săpau galeria 
principală era o distanţă de şase metri. Dar în locul în care 
pusese dinamita muntele era departe de a fi solid, fiind doldora 
de cute şi stânci sparte. 

Pământul se zdruncină, mişcându-se ca la cutremur. 

Bătrânul zâmbi sinistru. Tremurul acela de sub cizmele lui 
dezvăluia mai mult decât strigătele înspăimântate ale minerilor 
şi artificierilor îngroziţi care ieşeau valvârtej din tunelul principal. 
Mai mult decât ţipetele înnebunite ale celor care se adunau în 
tunelurile pline de fum ca să vadă ce se întâmplase. 

La câteva sute de metri sub munte se prăbuşise tavanul 
tunelului. Totul fusese programat pentru ca tavanul să îngroape 
căruciorul  culbutor, să  strivească douăzeci de vagoane, 
locomotiva şi tenderul. Nu îl tulbura faptul că aveau să fie striviţi 
şi oamenii. Erau la fel de neînsemnaţi ca polițistul pe care tocmai 
îl omorâse. Nu simţea compasiune nici pentru răniții blocaţi în 
întuneric dincolo de peretele de piatră spartă. Cu cât erau mai 
mulţi morţi, mai multă distrugere şi confuzie şi cu cât se făcea 
ordine mai încet, cu atât întârzierea era mai mare. 

Îşi scoase peticul de pe ochi şi îl puse în buzunar. Apoi îşi 
scoase pălăria ponosită, îndoi borul spre afară şi o puse pe cap 
ca pe basca unui miner. Dezlegând repede eşarfa de sub 
pantaloni care îi imobiliza genunchiul ca să pară şchiop, ieşi din 
întuneric pe două picioare zdravene, se amestecă în mulţimea de 
oameni speriaţi şi alergă împreună cu ei, împiedicându-se la fel 
ca ei de traverse, de şine şi zbătându-se să scape. In cele din 
urmă, oamenii încetiniră goana, întorşi din drum de zecile de 
curioşi care alergau înapoi spre locul dezastrului. 

Bărbatul cunoscut sub numele de Sabotorul merse înainte, 
coborând în șanțul de lângă şine, evitând cu uşurinţă echipajele 
de salvare şi poliţiştii pe un drum exersat de multe ori. Ocoli un 
macaz pe care se afla un tren privat, special pentru pasageri, 
tras în spatele unei locomotive negre şi lucioase. Monstrul sâsâia 
încetişor, scoțând abur pentru electricitate şi căldură. Şiruri de 
ferestre cu draperii străluceau în întunericul nopţii. Se auzea 
muzică în aerul rece, iar bărbatul văzu servitori cu livrea care 
aranjau masa pentru cină. Trecând pe lângă tren în urmă cu 
câteva ore, tânărul Kevin se revoltase împotriva „privilegiaţilor” 
care călătoreau în lux în timp ce minerii erau plătiţi cu doi dolari 
pe zi. 

Sabotorul zâmbi. Era trenul personal al preşedintelui căii 
ferate, în vagoanele luxoase era pe cale să se dezlănţuie furtuna 
când acesta avea să afle că muntele se prăbuşise în tunel şi era 
aproape sigur că „privilegiaţii” de care vorbea Kevin nu aveau să 
se simtă chiar aşa de privilegiați în seara aceea. 

La peste un kilometru mai jos de şina proaspăt montată, 
lumina electrică stridentă indica şantierul răsfirat cu barăci 
pentru muncitori, depozite de materiale, magazine de unelte, 
generatoare, zeci de macazuri pline de marfare şi un depou în 
care întorceau şi erau reparate locomotivele. Sub platforma 
aceasta, într-o groapă, se vedeau lămpile cu ulei ale unei tabere 
de la capătul şinelor, un oraş temporar cu tot felul de corturi şi 
vagoane de marfa abandonate, în care se aflau acum saloane de 
dans improvizate, baruri şi bordeluri care însoțeau şantierul aflat 
mereu în mişcare. 

Acum aveau să se mişte şi mai încet. 

Aveau nevoie de câteva zile să curețe tunelul de piatră. Cel 
puţin o săptămână până când sprijineau roca slăbită, reparau 
stricăciunile şi puteau relua lucrul. De data asta, sabotase calea 
ferată destul de bine, era cea mai bună încercare de până acum. 
Şi dacă reuşeau să identifice ce mai rămăsese din Kevin, singurul 

martor care îl putea asocia cu delictul, aveau să afle că acesta 
era un tip temperamental animat de convingeri radicale şi care 
vorbea despre tabăra muncitorilor înainte să se arunce 
accidental în aer. 

În 1907, trenul „special” devenise o emblemă aparte a 
americanilor bogaţi şi puternici. Milionarii obişnuiţi care aveau 
cabane la Newport, case pe Park Avenue şi moşii pe râul Hudson 
se plimbau între palatele somptuoase în vagoane private, 
ataşate la trenurile de pasageri. Dar titanii - cei care deţineau 
căile ferate - călătoreau în trenurile lor speciale private, cu 
locomotive proprii, pregătite să meargă oriunde pe continent, 
după cheful proprietarilor. Trenul cel mai rapid şi mai luxos din 
Statele Unite aparţinea preşedintelui Căilor Ferate Southern 
Pacific, Osgood Hennessy. 

Trenul lui Hennessy era vopsit într-un roşu stacojiu lucios şi 
era tras de o locomotivă puternică, Baldwin Pacific 4-6-2, neagră 
precum cărbunele pe care îl avea în tender. Vagoanele lui 
private, numite Nancy Nr. 1 şi Nancy Nr. 2, după răposata lui 
soţie, erau lungi de 24 metri şi late de 3 metri. Erau din oţel, 
construite după indicaţiile lui de către compania Pullman şi 
mobilate de tâmplari din Europa. 

In vagonul Nancy Nr. 2 se aflau biroul lui Hennessy, salonul şi 
sala de recepţie, cu tot cu căzi de marmură, paturi de alamă şi 
un telefon ce putea fi conectat la sistemul de telefonie din orice 
oraş în care oprea trenul. În celălalt vagon se aflau o bucătărie 
modernă, cămări în care încăpeau proviziile pe o lună şi o 
sufragerie, precum şi camerele servitorilor. Vagonul pentru 
bagaje avea o cameră rezervată pentru automobilul fiicei sale, 
Lillian, un Packard Gray Wolf. Un vagon-restaurant şi cuşetele 
luxoase din vagonul Pullman erau pentru inginerii, bancherii şi 
avocaţii implicaţi în construcţia trecătorii Cascades. 

Odată ce intra pe linia principală, trenul lui Hennessy îl putea 
duce la San Francisco în jumătate de zi, la Chicago în trei zile şi 
la New York în patru, schimbând tipurile de motoare pentru a 
maximiza condiţiile de drum. Când acest lucru nu mai era de 
ajuns ca să îi satisfacă ambiția de o viaţă de a controla fiecare 
cale ferată din ţară, trenul lui special începu să folosească 
„telegrafia fără fir”, un sistem de inducţie electromagnetică, 
patentat de Thomas Edison, care trimitea mesajele telegrafice 
între trenul aflat în mers şi firele de telegraf care se înşirau 
paralel cu şinele. 

Hennessy însuşi era doar o fărâmă de om, scund, chel şi părea 

înşelător de fragil. Avea ochii negri şi ageri ca ai dihorilor, o 
privire glacială care descuraja minciuna şi stingea speranţele 
false şi avea inima unei şopârle Heloderma? flămânde, după cum 
jurau rivalii lui păcăliţi. La câteva ore după prăbuşirea tunelului, 
era tot în cămaşă, dictând cu repeziciune telegrafistului, când 
intrară invitaţii lui la cină. Senatorul Charles Kincaid, rafinat şi 
elegant, veni îmbrăcat impecabil în haine de seară. Era înalt şi 
deosebit de arătos. Avea părul lucios şi mustaţa tunsă. Nu puteai 
ghici la ce se gândea dacă se gândea măcar - dacă te luai după 
ochii lui căprui. Dai avea pregătit un zâmbet dulceag. 

Hennessy îl salută pe politician cu un dispreţ abia mascat, în 
cazul în care n-ai auzit, Kincaid, s-a mai produs un accident. Pe 
legea mea, acesta a fost sabotaj. 

— Doamne sfinte! Sunteţi sigur? 

— Al naibii de sigur, am telegrafiat la Agenţia de Detectivi Van 
Dorn. 

— Minunată alegere, domnule! Sabotajul îi va depăşi pe şerifii 
locali, dacă pot să spun aşa, chiar de aţi putea găsi vreunul în 
pustietatea asta. Ar fi prea mult chiar şi pentru poliţia căilor 
ferate. Nişte huligani în uniforme murdare, ar fi putut adăuga 
Kincaid, dar senatorul era slujitorul căii ferate şi avea grijă cum 
vorbea cu omul care îl făcuse ceea ce era acum şi care îl putea 
distruge la fel de uşor. Care e mottoul celor de la Van Dorn? 
întrebă el linguşitor. „Nu ne dăm bătuţi niciodată!” Domnule, 
având în vedere că sunt calificat, cred că e de datoria mea să 
conduc echipele care vor curăța tunelul. 

Faţa lui Hennessy se strâmbă de dispreţ. Papiţoiul acesta 
lucrase peste Ocean în construcţia de poduri pentru Căile Ferate 
din Bagdad, în Imperiul Otoman, până când ziarele începură să îi 
spună „Inginerul-Erou” fiindcă se zvonea că salvase nişte 
misionari şi asistente de la Crucea Roşie Americană de răpitorii 
turci. Hennessy nu prea credea în poveştile astea de eroism. Dar 
Kincaid transformase cumva pretinsa faimă într-un mandat în 
cadrul legislaturii corupte de stat pentru a reprezenta 
„interesele” căilor ferate în „Clubul Milionarilor” din Senatul 
Statelor Unite. Şi nimeni nu ştia mai bine decât Hennessy că 
domnul Kincaid devenea tot mai bogat de pe urma şpăgilor sub 
formă de acţiuni la căile ferate. 

— Trei oameni morţi într-o clipită, mormăi el. Cincisprezece 
blocaţi. Nu am nevoie de mecanici. Am nevoie de un antreprenor 

de pompe funebre. Şi de un detectiv straşnic. 

Hennessy se întoarse spre telegrafist. 

— Au răspuns de la Van Dorn? 

— Nu încă, domnule. Tocmai am trimis... 

— Joe Van Dorn are agenţi în toate oraşele de pe continent. 
Trimite mesaje tuturor! 

Lillian, fiica lui Hennessy, veni în grabă din camerele lor 
private. Kincaid făcu ochii mari şi zâmbi înfocat. Deşi se afla pe o 
linie secundară prăfuită la Cascade Range, era îmbrăcată în aşa 
fel încât ar fi întors privirile în cele mai bune saloane din New 
York. Rochia ei de seară din şifon alb era adunată în talia subţire 
şi decoltată în faţă, dezvăluind o deschizătură ascunsă doar 
parţial de un trandafir de mătase. Purta un colier de perle 
încrustat cu diamante în jurul gâtului grațios şi părul ridicat într- 
un nor auriu, în vreme ce o sumedenie de cârlionţi îi împodobeau 
fruntea înaltă. Cerceii strălucitori din diamante Peruzzi, cu 
tăietură triplă, atrăgeau atenţia asupra feţei. Un penaj care arăta 
ce avea de oferit, adică destule, se gândi Kincaid cu cinism. 

Lillian Hennessy era uimitor de frumoasă, foarte tânără şi 
foarte, foarte bogată. Perechea potrivită pentru un rege. Sau 
pentru un senator care ţintea către Casa Albă. Mai problematică 
era lumina dură din ochii ei de un albastru-deschis incredibil care 
anunţa că era o pacoste greu de stăpânit. lar acum tatăl ei, care 
nu fusese niciodată în stare să îi pună căpăstru, o făcuse 
secretara lui personală, ceea ce îi dădea foarte multă 
independenţă. 

— Tată, spuse ea, tocmai am vorbit cu mecanicul-şef prin 
telegraf. Crede că pot intra în tunelul-pionier pe partea mai 
îndepărtată şi să sape până ajung la puţul principal. Echipele de 
salvare fac săpături. Mesajele tale au fost trimise. E momentul să 
te îmbraci pentru cină. 

— Nu iau cina când oamenii sunt blocaţi. 

— Nu îi ajuţi dacă te înfometezi. Lillian se întoarse spre 
Kincaid. Bună, Charles, spuse ea glacial. Doamna Comden ne 
aşteaptă în salon. Ne vom delecta cu un cocteil cât se îmbracă 
tata. 

Hennessy nu apăruse încă, deşi ei îşi terminaseră băuturile. 
Doamna Comden, o femeie brunetă şi voluptuoasă, în vârstă de 
patruzeci de ani, care purta o rochie verde strâmtă de mătase şi 
diamante tăiate în vechiul stil european, spuse: 

— Mă duc să-l aduc. Trecu în biroul lui Hennessy. Ignorându-l 
pe telegrafistul care, ca toţi telegrafiştii, jurase să nu dezvăluie 

niciodată mesajele pe care le trimitea sau le primea, doamna 
Comden puse mâna catifelată pe umărul osos al lui Hennessy şi 
spuse: Tuturor ne este foame. Buzele ei se deschiseră într-un 
zâmbet convingător: Haide să-i conducem la cină. Domnul Van 
Dorn ne va răspunde cât de curând. 

In timp ce vorbea, fluierul locomotivei sună de două ori, 
semnalul dublu pentru „înainte” şi trenul se puse încet în 
mişcare. 

— Unde mergem? întrebă ea, fără să se mire prea mult că 
plecau din nou. 

— Sacramento, Seattle şi Spokane. 

La patru zile de la explozia din tunel, Joseph Van Dorn îl ajunse 
în sfârşit din urmă pe rapidul şi plimbăreţul Osgood Hennessy în 
depoul feroviar Great Northern din Hennesswville. Orăşelul nou- 
nouţ de la periferia oraşului Spokane, Washington, de lângă 
graniţa cu statul Idaho, mirosea a cherestea proaspătă, a creozot 
şi cărbuni arşi. Dar deja era supranumit „Minneapolis din Nord- 
Vest”. Van Dorn ştia că Hennessy construise aici pentru că avea 
în plan să dubleze reţeaua feroviară Southern Pacific, asimilând 
rutele nordice de pe tot continentul. 

Fondatorul renumitei Agenţii de Detectivi Van Dorn era un 
bărbat masiv de vreo patruzeci de ani, bine îmbrăcat şi cu 
început de chelie, care arăta mai mult ca un om prosper care 
călătorea în interes de afaceri decât ca spaima lumii interlope. 
Părea un om sociabil, cu un nas roman puternic şi un zâmbet 
binevoitor, uşor temperat de o umbră de melancolie irlandeză în 
ochi; avea nişte favoriţi roşcaţi extraordinari care coborau spre 
barba roşcată şi mai extraordinară. Apropiindu-se de trenul lui 
Hennessy, simţi o adevărată uşurare la auzul muzicii săltăreţe de 
la gramofon. Recunoscu melodia vioaie şi mistuitoare a noului 
cântec Search Light Rag al lui Scott Joplin, iar asta însemna că 
fiica lui Hennessy, Lillian, era pe aproape. Preşedintele arţăgos 
de la Southern Pacific era un omuleţ mai uşor de manevrat când 
era ea prin preajmă. 

Se opri pe peron, simțind că în vagon era vânzoleală. Şi iată că 
apăru Hennessy care îl arunca pe primarul din Spokane afară pe 
uşă. 

— Dă-te jos din trenul meu! Hennessyville nu va fi niciodată 
anexat oraşului tău. Parcul meu feroviar nu va plăti impozite în 
Spokane! 

Apoi se răsti la Van Dorn: 

— Ţi-a luat ceva timp să ajungi aici! 

Van Dorn răspunse mojiciei lui Hennessy cu un zâmbet cald. 
Dinţii lui albi şi puternici străluciră în cuibul mustăţii roşcate şi 
Joseph prinse în palmă mâna omuleţului, vorbind cu amabilitate: 

— Eram la Chicago, iar tu eşti peste tot. Arăţi bine, Osgood, 
deşi pari un pic enervat. Ce mai face frumoasa Lillian? întrebă el 
în timp ce Hennessy îl îndemna să intre. 

— |lmi dă mai multă bătaie de cap decât o droaie de 

macaronari. 

— Uite-o că vine! Vai, vai, ce mare te-ai făcut, domnişoară, nu 
te-am mai văzut de... 

— De când eram la New York, când te-a angajat tata să mă 
duci înapoi la şcoala domnişoarei Porter? 

— Nu, o corectă Van Dorn. Cred că ultima dată a fost când te- 
am scos din închisoare la Boston în urma paradei sufragetelor, 
care a scăpat de sub control. 

— Lillian! spuse Hennessy. Vreau să scrii la maşină notițele de 
la întâlnirea asta şi să le ataşezi la un contract prin care angajăm 
agenţia Van Dorn. 

Lumina ghiduşă din ochii ei de un albastru-deschis se stinse 
când întâlni privirea serioasă, devenită brusc preocupată numai 
de afaceri. 

— Contractul e gata să fie semnat, tată. 

— Joe, presupun că eşti la curent cu atacurile astea. 

— Inţeleg, spuse Van Dorn diplomat, că nişte accidente 
groaznice zădărnicesc construcţia liniilor Southern Pacific prin 
Cascades. Au murit nişte muncitori şi câţiva pasageri nevinovaţi. 

— E imposibil să fie toate nişte accidente, răspunse Hennessy 
cu fermitate. Cineva face tot posibilul să distrugă calea ferată. 
Angajez agenţia ta ca să-i prinzi pe sabotori, fie că sunt anarhişti, 
străini sau grevişti. Impuşcă-i, spânzură-i, fa ce trebuie să faci, 
dar pune-le capăt odată. 

— l-am dat cazul celui mai bun agent al meu în clipa în care 
mi-ai telegrafiat. Dacă situaţia e chiar aşa cum bănuieşti tu, îl 
numesc anchetator-şef. 

— Nu! spuse Hennessy. Vreau să te ocupi tu, Joe. Să te ocupi 
personal. 

— Isaac Bell e cel mai bun om al meu. Mi-aş dori să fi avut 
talentul lui când aveam aceeaşi vârstă. 

Hennessy îl întrerupse. 

— Să-ţi intre bine în cap, Joe! Trenul meu e garat la numai 600 
kilometri nord de tunelul sabotat, dar am mers peste 1 100 
kilometri până aici, făcând cale întoarsă, schimbând direcţia. 
Trecătoarea va reduce drumul cu o zi întreagă. Succesul 
trecătorii şi viitorul întregii căi ferate sunt mult prea importante 
ca să le las în grija unui angajat. 

Van Dorn ştia că Hennessy era obişnuit să obţină ceea ce îşi 
dorea. La urma urmei, construise linii transcontinentale de la 
Atlantic la Pacific, trecând în viteză pe lângă rivalii lui, 
Commodore Vanderbilt şi J.P. Morgan, păcălind Comisia 


27 


Interstatală de Comerţ şi Congresul Statelor Unite şi luptându-se 
din priviri cu preşedintele antitrust, Teddy Roosvelt. De aceea, 
Van Dorn se bucură când îi întrerupse conductorul lui Hennessy. 
Şeful trenului stătea în uşă, în uniforma lui impecabilă din stofă 
albastră, cu nasturi strălucitori de alamă şi şnururile roşii de la 
Southern Pacific. 

— lertaţi-mă că vă deranjez, domnule. Au prins un vagabond 
care încerca să se urce în tren. 

— Şi de ce mă baţi pe mine la cap? Eu conduc o cale ferată. 
Dă-l pe mâna şerifului. 

— Pretinde că domnul Van Dorn va garanta pentru el. 

Un bărbat înalt intră în vagonul lui Hennessy, păzit de doi 
poliţişti masivi de la căile ferate. Era îmbrăcat în hainele ponosite 
ale unui vagabond care mergea cu mărfarele în căutare de lucru. 
Haina de dril şi pantalonii îi erau pline de praf. Avea cizmele 
roase. Pălăria de cowboy J.B. Stetson era uzată şi distrusă de 
ploaie. 

Lillian Hennessy îi observă mai întâi ochii, albaştri cu nuanţe 
de violet, care priveau salonul cu o privire ageră, pătrunzătoare, 
iscodind fiecare colţişor. luţi cum erau, păreau să se oprească 
asupra fiecărei feţe de parcă ar fi încercat să ghicească ce 
gândeau tatăl ei, Van Dorn şi în sfârşit ea însăşi. Il privi la rândul 
ei cu îndrăzneală, iar efectul i se păru uimitor. 

Avea peste 1,80 metri şi era musculos ca un arab pursânge. 
Buza de sus era acoperită de o mustață groasă, blondă, ca şi 
părul lui des şi barba de pe obrajii nebărbieriţi. Lăsase mâinile în 
jos pe lângă corp şi avea degetele lungi şi graţioase. Lillian 
remarcă linia fermă a bărbiei şi a buzelor şi decise că avea în jur 
de treizeci de ani şi era foarte sigur de el. 

Cei care îl însoțeau stăteau aproape, dar nu îl atingeau. Când 
îşi luă privirea de la faţa bărbatului înalt îşi dădu seama că unul 
dintre paznici ţinea la nas o batistă însângerată. Celălalt clipea 
dintr-un ochi umflat şi învineţit. 

Joseph Van Dorn zâmbi îngâmfat. 

— Osgood, dă-mi voie să ţi-l prezint pe Isaac Bell, cel care va 
conduce ancheta în numele meu. 

— Bună dimineaţa, spuse Isaac Bell. Făcu un pas în faţă şi 
întinse mâna. 

Paznicii veniră după el. Hennessy îi alungă spunând scurt: 

— Afară! 

Paznicul care îşi tot ducea batista la nas îi şopti ceva 
conductorului care îi îndemna spre uşă. 

— Scuzaţi-mă, domnule, spuse conductorul. Işi vor lucrurile 
înapoi. 

Isaac Bell scoase din buzunar o teacă îmbrăcată în piele. 

— Cum te cheamă? 

— Billy, veni răspunsul morocănos. 

Bell îi aruncă teaca şi spuse pe un ton glacial, care abia îi 
masca furia: 

— Billy, data viitoare când un om se predă voluntar să-l crezi 
pe cuvânt. 

Se întoarse spre cel cu ochiul vânăt. 

— Şi pe tine? 

— Ed. 

Bell scoase un revolver şi i-l dădu lui Ed cu patul înainte. Apoi 
lăsă cinci cartuşe în palma paznicului, spunând: 

— Să nu scoţi niciodată o armă pe care nu o stăpâneşti. 

— Eu credeam că o stăpânesc, mormăi Ed şi ceva din expresia 
lui nefericită îl impresionă pe detectivul înalt. 

— Ai fost cowboy înainte să vii la calea ferată? întrebă Bell. 

— Da, domnule, trebuia să muncesc. 

Ochii lui Bell se făcură de un albastru blând şi zâmbi 
binevoitor. Scoase o monedă de aur ascunsă în curea. 

— Ţine, Ed. Pune o bucată de friptură pe ochiul acela şi luați- 
vă ceva de băut. 

Paznicii încuviinţară din cap. 

— Mulţumim, domnule Bell. 

Isaac Bell se întoarse spre preşedintele companiei South 
Pacific, care se uita la el încruntat şi nerăbdător. 

— Domnule Hennessy, voi face raportul imediat după ce fac o 
baie şi îmi schimb hainele. 

— Geanta ta e la hamal, spuse Joseph Van Dorn, zâmbind. 


Detectivul se întoarse în jumătate de oră, cu mustaţa aranjată 
şi hainele de vagabond schimbate cu un costum gri-argintiu din 
trei piese, croit dintr-o lână englezească de bună calitate şi bine 
ţesută, mai potrivită pentru toamna răcoroasă. Cămaşa de un 
albastru-deschis şi cravata violet, cu nod făcut în patru mişcări, îi 
scoteau în evidenţă culoarea ochilor. 

Isaac Bell ştia că trebuia să înceapă acest caz cu dreptul, 
adică să stabilească faptul că el şi nu preşedintele cu aere de 
stăpân era şeful anchetei. Mai întâi îi întoarse lui Lillian Hennessy 
zâmbetul călduros. Apoi se înclină politicos în faţa unei femei 
senzuale cu ochi negri, care intră tăcută şi se aşeză într-un 

fotoliu de piele. În cele din urmă se întoarse spre Osgood 
Hennessy. 

— Nu sunt întru totul convins că accidentele au fost acte de 
sabotaj. 

— Pe naiba! Muncitorii fac grevă în tot Vestul. Acum avem 
panica de pe Wall Street care îi aţâţă pe radicali şi îi stârneşte pe 
agitatori. 

— E adevărat, răspunse Bell, că grevele de la tramvaiele din 
San francisco şi cea a telegrafiştilor de la Western Union i-au 
înrăit pe muncitorii sindicalişti. Şi chiar dacă liderii Federaţiei 
Vestice a Minerilor, care sunt în proces la Boise, au complotat să- 
| omoare pe guvernatorul Steunenberg - o acuzaţie de care mă 
îndoiesc, pentru că ancheta în acest caz a fost neglijentă - e clar 
că existau destui revoluționari depravaţi care să pună dinamită 
la poarta guvernatorului. Isaac Bell se opri ca să îşi concentreze 
privirea asupra lui Hennessy. Domnul Van Dorn mă plăteşte să 
prind ucigaşi şi spărgători de bănci de pe tot continentul. 
Călătoresc cu mai multe trenuri modeste, accelerate şi expres 
într-o lună decât o fac cei mai mulţi oameni într-o viaţă. 

— Ce legătură au călătoriile tale cu atacurile asupra căii mele 
ferate? 

— Accidentele de tren se întâmplă des. Anul trecut, Southern 
Pacific a plătit două milioane de dolari pentru rănile suferite de 
pasageri. Până la sfârşitul anului se vor produce zece mii de 
coliziuni, opt mii de deraieri şi peste cinci mii de decese 
accidentale. Ca pasager frecvent, o iau drept un lucru personal 
când vagoanele sunt împinse unul într-altul ca un telescop. 

Osgood Hennessy începu să se înroşească de furie. 

— Am să-ţi spun acelaşi lucru pe care îl spun oricărui partizan 
care are impresia că liniile ferate sunt mama tuturor relelor. 
Calea Ferată Southern Pacific are o sută de mii de angajaţi. 
Lucrăm la foc automat, transportând o sută de milioane de 
pasageri şi trei sute de milioane de tone de marfa în fiecare an! 

— Mie îmi plac trenurile, spuse Bell cu blândeţe. Dar feroviarii 
nu exagerează când spun că micuțul manşon de oţel care ţine 
roata pe şină este „un centimetru între viaţă şi moarte”. 

Hennessy bătu cu pumnul în masă. 

— Revoluţionarii ăştia ucigaşi sunt orbiţi de ură! Nu îşi dau 
seama că viteza trenurilor e darul lui Dumnezeu pentru fiecare 
bărbat şi femeie? America e imensă! Mai mare decât Europa aia 
arţăgoasă. Mai întinsă decât China divizată. Căile ferate ne 
unesc. Cum ar merge oamenii dintr-un loc în altul fără trenurile 

noastre? Cu diligenţa? Cine le-ar căra recoltele la piaţă? Boii? 
Măgarii? O singură locomotivă de-a mea cară mai multă marfă 
decât toate căruțele Conestoga care au traversat vreodată Marile 
Câmpii - domnule Bell, ştiţi ce este un Thomas Flyer? 

— Desigur. Un Thomas Flyer este un automobil Thomas model 
35 în patru cilindri, cu şaizeci de cai putere, construit în Buffalo. 
Mi-aş dori ca anul viitor să câştige Compania Thomas Cursa New 
York-Paris. 

— De ce crezi că au numit un automobil după un tren? bubui 
Hennessy. Viteza! Un flyere un tren expres faimos pentru viteză! 
Și... 

— Viteza e minunată, îl întrerupse Bell. lată de ce... 

Hennessy folosea această secţiune a vagonului său privat pe 
post de birou, iar asta se vedea datorită cadrelor pentru hărţi 
suspendate de tavanul din lemn lustruit. Detectivul înalt, cu părul 
blond se uită la etichetele lor de alamă şi desfăcu o hartă 
feroviară care reprezenta liniile din California, Oregon, Nevada, 
Idaho şi Washington. Arătă spre graniţa muntoasă dintre 
California de Nord şi Nevada. 

— Acum şaizeci de ani, nişte familii de pionieri care îşi 
spuneau Grupul Donner au încercat să treacă munţii cu un 
convoi de căruţe. Se îndreptau spre San Francisco, dar zăpada 
căzută prea devreme le-a blocat drumul ales ca să traverseze 
Sierra Nevada. Grupul Donner a rămas blocat toată iarna. Au 
rămas fără mâncare. Cei care nu au murit de foame au 
supravieţuit mâncând cadavrele celor morţi. 

— Ce naiba au de-a face pionierii canibali cu linia mea ferată? 

Isaac Bell rânji. 

— Astăzi, mulţumită căii ferate, dacă ţi se face foame în 
trecătoarea Donner, eşti la distanţă de numai patru ore de 
restaurantele excelente din San Francisco. 

Pe faţa dură a lui Osgood Hennessy nu se vedeau mari 
diferenţe între zâmbete şi priviri mânioase, dar cedă în faţa lui 
Joseph Van Dorn: 

— Ai câştigat, Joe. Dă-i înainte, Bell. Zi ce ai de zis. 

Bell arătă harta. 

— İn ultimele trei săptămâni, au avut loc nişte deraieri 
suspecte aici la Redding, aici la Roseville şi la Dunsmuir şi 
prăbuşirea tunelului, care v-a făcut să îl chemaţi pe domnul Van 
Dorn. 

— Nu îmi spui nimic nou, se răsti Hennessy. Au murit patru 
liniori şi un mecanic de locomotivă. Zece muncitori nu mai pot 

lucra din cauza membrelor rupte. Construcţia a fost întârziată cu 
opt zile. 

— Şi un detectiv de la poliţia căilor ferate mort în tunelul- 
pionier. 

— Poftim? A, da, am uitat. Unul dintre copoii mei. 

— ÎI chema Clarke. Aloysius Clarke. Prietenii îl strigau Wish. 

— Il cunoşteam, explică Joseph Van Dorn. Lucra pentru 
agenția mea. Un detectiv foarte bun. Dar avea probleme. 

Bell se uită la figurile tuturor şi rosti cu voce clară cel mai 
mare compliment care se putea face în Vest: 

— Wish Clarke era un om cu care puteai trece orice punte. 
Apoi se adresă lui Hennessy: Pe drum încoace m-am oprit în 
taberele muncitorilor. La marginea oraşului Crescent City de pe 
linia Siskiyou - arătă pe hartă coasta de nord a Californiei - am 
auzit de un revoluţionar sau anarhist căruia muncitorii îi spun 
Sabotorul. 

— Un revoluţionar! Exact cum spuneam! 

— Muncitorii ştiu puţine lucruri despre acesta, dar se tem de 
el. Oamenii care se alătură cauzei lui nu mai sunt văzuţi apoi. Din 
ce am aflat până acum, e posibil să fi recrutat un complice 
pentru explozia din tunel. Un agitator tânăr, un miner pe nume 
Kevin Butler, care a fost văzut sărind într-un marfar la sud de 
Crescent City. 

— Spre Eureka! interveni Hennessy. De la Santa Rosa a luat-o 
spre Redding, Weed şi spre trecătoarea Cascades. Aşa cum am 
spus tot timpul. Muncitori revoluționari, străini, anarhişti. Şi-a 
mărturisit agitatorul crima? 

— Kevin Butler o să mărturisească în faţa diavolului, domnule. 
Trupul lui a fost găsit lângă cel al detectivului Clarke în tunel. Cu 
toate astea, nimic din trecutul lui nu arată abilitatea de a 
desfăşura singur un asemenea atac. Sabotorul, aşa cum i se 
spune, e încă liber. 

Transmiţătorul telegrafului zdrăngăni în cealaltă cameră. 
Lillian Hennessy ciuli urechile. Când zgomotul se opri, 
telegrafistul intră grăbit cu transcrierea. Bell observă că Lillian îi 
spuse tatălui ei, fără să citească de pe hârtie: 

— De la Redding. O coliziune la nord de Weed. Un tren cu 
muncitori a ignorat semnalul. Un tren cu materiale care venea 
din urma lui nu ştia că marfarul se afla în zonă şi l-a izbit în 
spate. Vagonul de serviciu a intrat prin vagonul de marfă. Doi 
muncitori au murit. 

Hennessy sări în picioare, roşu la faţă. 

— Nu e sabotaj? A ignorat semnalul, pe naiba! Trenurile acelea 
se îndreptau spre trecătoarea Cascades. Ceea ce înseamnă altă 
întârziere. 

Joseph Van Dorn veni mai aproape ca să îl calmeze pe 
preşedintele apoplectic. 

Bell se apropie de Lillian. 

— Cunoşti alfabetul Morse? întrebă el încet. 

— Eşti perspicace, domnule Bell! Călătoresc cu tata de când 
eram mică. Are mereu prin preajmă un transmiţător de telegraf. 

Bell se uită încă o dată la tânăra femeie. Poate că Lillian era 
mai mult decât copilul singur la părinţi, răsfăţat şi încăpățânat, 
aşa cum părea să fie. Putea fi un izvor valoros de informaţii 
despre cercul intim al tatălui ei. 

— Cine e doamna aceea care tocmai ni s-a alăturat? 

— Emma Comden e o prietenă de familie. Mi-a dat lecţii de 
franceză şi germană şi s-a străduit foarte mult să-mi 
îmbunătăţească ţinuta - Lillian clipi cu genele lungi ce încadrau 
ochii de culoare albastru-deschis - la pian. 

Emma Comden purta o rochie strâmtă cu un guler rotund şi o 
broşă elegantă la gât. Era foarte diferită de Lillian, rotunjoară 
acolo unde tânăra femeie era slabă, cu ochii de un căprui-închis, 
aproape negri, cu părul castaniu-închis cu nuanţe roşiatice, 
strâns într-un coc franțuzesc. 

— Vrei să spui că ai primit educaţie acasă astfel încât să îl poţi 
ajuta pe tatăl tău? 

— Vreau să spun că am fost dată afară din atâtea pensioane 
din Est încât tata a angajat-o pe doamna Comden ca să îmi 
desăvârşească educaţia. 

Bell zâmbi la rândul lui. 

— Cum de mai ai timp pentru franceză, germană şi pian când 
eşti şi secretara personală a tatălui tău? 

— Mi-am depăşit îndrumătoarea. 

— Dar doamna Comden a rămas... 

Lillian răspunse cu răceală. 

— Dacă te ajută ochii, domnule detectiv, poate observi că tatei 
îi este foarte dragă „prietena noastră de familie”. 

Hennessy văzu că Isaac şi Lillian stăteau de vorbă. 

— Poftim? 

— Spuneam doar că am auzit vorbindu-se despre doamna 
Hennessy ca despre o mare frumuseţe. 

— Frumuseţea lui Lillian nu vine din partea mea de familie. 
Câţi bani primeşti pentru meseria de detectiv, domnule Bell? 

— Cel mai mult din cât se plăteşte în general. 

— Atunci mă înţelegi cu siguranţă că în calitate de tată al 
acestei tinere inocente sunt obligat să te întreb de unde ai 
asemenea haine elegante? 

— De la bunicul meu, Isaiah Bell. 

Osgood Hennessy rămase uimit. Nu s-ar fi mirat mai tare dacă 
Bell i-ar fi spus că era progenitura regelui Midas. 

— Isaiah Bell a fost bunicul tău? Asta înseamnă că tatăl tău e 
Ebenezer Bell, preşedintele American States Bank din Boston. 
Doamne Dumnezeule, un bancher? 

— Tatăl meu e bancher. Eu sunt detectiv. 

— Tatăl meu nu a întâlnit un bancher în toată viaţa lui. Era 
muncitor pe secţiune, bătea crampoane. Vorbeşti cu un simplu 
muncitor la calea ferată, Bell. Am început la fel ca el, legând 
şinele de traverse. Am cărat şi eu sufertaşul. Am muncit cele 
zece ore pe zi şi am trecut prin toate: frânar, mecanic, 
conductor, telegrafist, dispecer - în sus, de la şină la gară şi la 
biroul general. 

— Ceea ce încearcă tata să spună, zise Lillian, e că s-a ridicat 
de la a bate crampoane în soarele fierbinte la a înfige crampoane 
aurite de ceremonie sub o umbrelă. 

— Nu îţi bate joc de mine, fetiţo! 

Hennessy smulse altă hartă prinsă de tavan. Era o schiţă, o 
copie pe hârtie milimetrică, de culoare albastru-deschis, care 
arăta în detaliu planurile inginereşti pentru un pod cu armături şi 
grinzi care trecea peste un mic canion şi care se sprijinea pe doi 
piloni din piatră şi oţel. 

— In direcţia asta ne îndreptăm, domnule Bell, spre podul 
Cascades Canyon. Am adus un mecanic de top pensionar, 
Franklin Mowery, ca să-mi construiască cel mai bun pod feroviar 
la vest de Mississippi şi aproape şi-a terminat treaba. Ca să 
câştig timp, am construit înainte de finalizarea extinderii, 
direcţionând trenurile pe o linie abandonată pentru cherestea 
care vine şerpuind din deşertul Nevada. Arătă spre hartă. Când 
vom sparge aici - tunelul 13 - vom vedea că podul ne aşteaptă. 
Viteză, domnule Bell! Totul se rezumă la viteză. 

— Aveţi un termen-limită? întrebă Bell. 

Hennessy se uită aspru la Joseph Van Dorn. 

— Joe, presupun că lucrurile spuse confidenţial sunt în tot 
atâta siguranţă cu detectivii cum sunt şi cu avocaţii mei? 

— Ba în şi mai multă siguranţă, spuse Van Dorn. 

— Există un termen-limită, recunoscu Hennessy faţă de Bell. 

— Impus de bancheri? 

— Nu de diavolii ăia. De Mama Natură. Vine Bătrâna larnă şi 
când va ajunge la Cascades s-a terminat cu construcţia liniilor 
până la primăvară. Am cel mai bun credit din toată industria, dar, 
dacă nu leg trecătoarea cu podul Cascade Canyon înainte să mă 
oprească iarna, creditul meu va fi terminat. Intre noi fie vorba, 
domnule Bell, dacă extinderea se opreşte, pierd orice şansă să 
termin trecătoarea Cascades a doua zi după primul viscol. 

— Linişteşte-te, Osgood, spuse Van Dorn. Il vom opri. 

Hennessy nu se putea linişti însă. Scutură schiţa de parcă voia 
să o sugrume. 

— Dacă mă împiedică sabotorii ăştia, va dura încă douăzeci de 
ani până să mai încerce cineva să se ocupe de trecătoarea 
Cascades. E ultima barieră care împiedică progresul în Vest şi eu 
sunt ultimul om în viaţă care are curaj să o înlăture. 

Isaac Bell nu se îndoia că bătrânul îşi iubea calea ferată. Nu 
uita nici de indignarea din propria lui inimă la gândul că alţi 
oameni nevinovaţi puteau muri sau puteau fi răniţi de Sabotor. 
Cei nevinovaţi erau sacri. Dar pe primul loc în mintea lui Bell era 
amintirea lui Wish Clarke, care se aruncase pe nepusă masă, în 
felul lui dezinvolt, în faţa unui cuţit menit pentru Bell. 

— Vă promit că-l voi opri! 

Hennessy se uită îndelung la el, măsurându-l. Se aşeză încet 
într-un fotoliu. 

— Respir uşurat, domnule Bell, ştiind că am la dispoziţie un 
detectiv de calibrul tău. 

Când Hennessy se uită la fiica lui să vadă dacă e de acord cu 
el, observă că aceasta îl privea pe detectivul bogat şi cu relaţii 
bune ca pe o maşină nouă de curse pe care avea să îi ceară să i- 
o cumpere la următoarea aniversare. 

— Fiule, zise el. Există şi o doamnă Bell? 

Bell remarcase deja că frumoasa tânără îl măsura din ochi. Se 
simţea flatat, chiar tentat, dar nu o lua personal. Era uşor de 
ghicit de ce. Cu siguranţă era primul om pe care îl văzuse care 
nu se lăsa intimidat de tatăl ei. Dar între fascinația tinerei şi 
interesul subit al tatălui de a-şi vedea fata făcând o partidă 
reuşită, venise momentul ca acest domn să îşi facă intenţiile 
clare. 

— Sunt logodit, răspunse el. 

— Logodit, serios? Şi ea unde e? 

— Locuieşte în San Francisco. 

— Ce s-a întâmplat cu ea după cutremur? 

— Şi-a pierdut casa, răspunse Bell misterios, amintindu-şi bine 
că prima lor noapte împreună se terminase brusc când unda de 
şoc le aruncase patul în partea opusă a camerei, iar pianul lui 
Marion căzuse în stradă prin peretele din faţă. Marion a rămas 
acolo să se îngrijească de orfani. Acum cei mai mulţi dintre ei 
sunt aranjaţi, iar ea şi-a găsit o slujbă la un ziar. 

— Aţi stabilit data nunţii? întrebă Hennessy. 

— În curând, zise Bell. 

Lillian Hennessy părea să ia cuvântul acela drept o provocare. 

— Suntem foarte departe de San Francisco. 

— 1 600 kilometri, spuse Bell. O parte din ei sunt greu de 
parcurs, sunt ascensiuni abrupte şi nesfârşite cotituri prin munţii 
Siskiyou - motivul pentru care există trecătoarea Cascades, care 
va reduce drumul cu o zi, adăugă el, schimbând subtil subiectul 
de la fete de măritat la sabotaj. Apropo, mi-ar prinde bine un 
permis pentru tren. 

— Îţi dau ceva mai bun de atât! spuse Hennessy, sărind în 
picioare. lţi dau permisul de liberă trecere pentru orice tren din 
ţară. Vei avea şi un bilet scris de mine care îţi permite să 
închiriezi orice tren special spre orice loc ai nevoie. Acum lucrezi 
pentru calea ferată. 

— Nu, domnule. Lucrez pentru domnul Van Dorn. Dar promit 
să folosesc trenurile speciale pe cât posibil. 

— Domnul Hennessy v-a pus aripi la dispoziţie, spuse doamna 
Comden. 

— De-ai şti măcar încotro să zbori... Frumoasa Lillian zâmbi. 
Sau către cine. 

Când transmiţătorul de la telegraf începu din nou să 
zdrăngăne, Bell înclină capul spre Van Dorn şi ieşiră amândoi pe 
peron. Un vânt rece din nord bătea prin depou, antrenând fumul 
şi zgura. 

— O să am nevoie de mulţi dintre oamenii noştri. 

— Sunt ai tăi, numai să-i ceri. Pe cine vrei? 

Isaac Bell înşiră o listă lungă de nume. Van Dorn ascultă, 
încuviinţând din cap. După aceea, Bell spuse: 

— Aş vrea să am baza la Sacramento. 

— Aş fi crezut că vei dori să fie la San Francisco. 

— Din motive personale, da. Aş prefera şansa să fiu în acelaşi 
oraş cu logodnica mea. Dar la Sacramento sunt legături feroviare 
mai rapide spre Coasta Pacificului şi pe continent. Ne-am putea 
aduna la domnişoara Anne? 

Van Dorn nu îşi ascunse mirarea. 

— De ce vrei să vă întâlniți într-un bordel? 

— Dacă acest aşa-zis Sabotor se pune cu o întreagă reţea 
feroviară continentală, e un infractor cu legături extinse. Nu 
vreau ca oamenii noştri să fie văzuţi într-un loc public până nu 
aflu ce ştie el şi de unde ştie. 

— Sunt sigur că Anne Pound ne va face loc în salonul din 
spate, spuse Van Dorn pe un ton serios. Dacă aşa crezi tu că e 
cel mai bine. Dar spune-mi, ai mai descoperit ceva în afară de ce 
i-ai spus lui Hennessy? 

— Nu, domnule. Dar am senzaţia că Sabotorul e excepţional 
de vigilent. 

Van Dorn dădu tăcut din cap. Din experienţa lui, când un 
detectiv atât de intuitiv pe cât era Isaac Bell avea o „senzaţie”, 
aceea se contura de la detalii mici, dar elocvente, care cu 
siguranţă scăpau celor mai mulţi oameni. Apoi spuse: 

— Imi pare foarte rău de Aloysius. 

— A fost şocant. Omul acela mi-a salvat viaţa la Chicago. 

— Şi tu ai salvat-o pe a lui la New Orleans, spuse Van Dorn. Şi 
încă o dată în Cuba. 

— Era un detectiv al naibii de bun. 

— Când era treaz. Dar se băga în mormânt cu băutura. Şi nu l- 
ai fi putut salva de la asta. Deşi ai încercat. 

— Era cel mai bun, spuse Bell cu încăpățânare. 

— Cum a murit? 

— A fost strivit de stânci. Evident, Wish era chiar în locul unde 
a explodat dinamita. 

Van Dorn clătină cu tristeţe din cap. 

— Omul acela avea nişte instincte excelente. Chiar şi beat. Mi- 
a părut rău că a trebuit să-l concediez. 

Bell vorbi pe un ton neutru. 

— Arma lui era la câţiva metri distanţă de corp, indicând faptul 
că o scosese din teacă înainte de explozie. 

— E posibil să fi fost aruncată acolo de explozie. i 

— Era acelaşi pistol Army cu un singur foc care îi plăcea lui. În 
tocul cu clapă. Nu a căzut. Probabil îl avea în mână. 

Van Dorn puse o întrebare dureroasă ca să confirme 
presupunerea lui Bell că Aloysius Clarke încercase să prevină 
atacul. 

— Sticla lui unde era? 

— In haină. 

Van Dorn dădu din cap şi încercă să schimbe subiectul, dar 
Isaac Bell nu terminase. 

— Trebuia să aflu cum a ajuns în tunel. A murit înainte sau 
după explozie? Aşa că i-am urcat cadavrul într-un tren şi l-am 
dus la doctor în Klamath Falls. Am stat acolo cât l-a examinat. 
Doctorul mi-a arătat că cineva i-a înfipt un cuţit în gât înainte să 
fie strivit. 

Van Dorn tresări. 

— l-au tăiat gâtul? 

— Nu l-au tăiat. L-au străpuns. Cuţitul i-a intrat în gât, a 
alunecat printre două vertebre cervicale şi i-a tăiat măduva 
spinării, apoi a ieşit prin ceafă. Doctorul a spus că a fost o 
tăietură demnă de un chirurg sau de un măcelar. 

— Sau a fost pur şi simplu norocos. 

— Dacă e adevărat, atunci ucigaşul a fost norocos de două ori. 

— Cum adică? 

— Ar fi nevoie de mult noroc să îl învingi pe Wish Clarke, nu 
crezi? 

Van Dorn îşi mută privirea. 

— Mai era ceva în sticlă? 

Bell îi zâmbi şters şi trist. 

— Nu te teme, Joe şi eu l-aş fi concediat. Era uscată complet. 

— A fost atacat din faţă? 

— Aşa se pare, spuse Bell. 

— Dar spui că Wish avea deja arma scoasă. 

— Aşa e. Atunci cum de l-a rănit Sabotorul cu un cuţit? 

— L-a aruncat? întrebă Van Dorn bănuitor. 

Bell duse mâna la cizmă şi o ridică odată cu propriul lui cuţit. 
Jonglă lama de oţel între degete, cântărind-o. 

— Ar fi avut nevoie de o catapultă ca să înfingă de tot un cuţit 
în gâtul unui om masiv. 

— Desigur... Ai grijă, Isaac! Dacă e aşa cum spui, Sabotorul 
trebuie să fie un tip iute ca fulgerul ca să îl învingă pe Wish 
Clarke. Chiar şi dacă era băut. 

— Va avea ocazia, jură Isaac Bell, să îmi arate cât e de iute. 

Becurile electrice de la digul Santa Monica din Venice iluminau 
greementul unui vas cu trei catarge ancorat permanent lângă 
dig, precum şi acoperişul unui pavilion extins. O fanfară cânta 
într-un tempo rapid Gladiator March, al lui John Philip Sousa. 

Căutătorul de comori întoarse spatele muzicii dulci-amărui şi 
merse mai departe pe nisipul bătătorit spre locuri întunecate. 
Lumina tremura pe valuri, aruncând în faţă o umbră înspumată, 
iar vântul răcoros de pe Pacific sufla prin hainele lui jerpelite. 
Mareea era joasă şi bărbatul căuta o ancoră de furat. 

Trecu pe lângă un sătuc de cocioabe. Pescarii japonezi care 
locuiau acolo aveau bărcile trase pe nisip, în apropierea colibelor, 
ca să le poată supraveghea. Imediat după locuinţele japonezilor 
găsi ceea ce căuta, una dintre bărcile de pescuit cu fundul plat 
împrăştiate pe plajă de Societatea Bărcilor de Salvare din Statele 
Unite, ca să poată salva marinarii naufragiaţi şi turiştii de la înec. 
Bărcile erau complet echipate, gata de lansare în orice clipă de 
echipele de voluntari. Trase pânza deoparte, bâjbâind printre 
vâsle, plute, ispoale cositorite şi simțind, în sfârşit, metalul rece 
al ancorei. 

Duse ancora spre dig. Mergea cu greu pe plaja înclinată către 
oraş, înainte de a ajunge în zona luminată. Străzile erau pustii, 
casele cufundate în întuneric. Se feri de un paznic de noapte 
care patrula pe jos şi ajunse netulburat de nimeni la un grajd 
care, la fel ca mai toate grajdurile din zona aceea, era pe punctul 
de a fi transformat într-un spaţiu pentru automobile. Maşini şi 
camioane erau parcate care încotro printre căruţe, trăsuri şi 
cărucioare. Mirosul de benzină se întrepătrundea cu cel de fân şi 
bălegar. 

Era un loc plin de viaţă pe timp de zi, frecventat de grăjdari, 
taximetrişti, căruţaşi şi mecanici care fumau, mestecau şi 
depănau poveşti. Dar singurul care era treaz în seara aceea era 
fierarul, care îl luă prin surprindere pe căutătorul de comori, 
dându-i un dolar pentru ancoră. li promisese doar cincizeci de 
cenți, dar băuse şi el era unul dintre cei pe care whisky-ul îi 
transforma în oameni generoşi. 

Fierarul se puse pe treabă, nerăbdător să modifice ancora 
înainte să observe cineva că era furată. Pentru început, tăie una 
din cele două palme de fontă lovind-o de câteva ori cu ciocanul şi 

o daltă de canelat până reuşi să o rupă. Pili marginile ca să 
netezească ruptura. Când ridică ancora la lumină, ceea ce mai 
rămăsese din ea arăta ca un cârlig. 

Transpira în ciuda frigului nopţii, aşa că bău o sticlă de bere şi 
trase o duşcă zdravănă din sticla de whisky Kellogg's, apoi 
începu să dea o gaură în coada cerută de client. Era muncă grea 
să găureşti fontă. Oprindu-se să-şi tragă sufletul, mai bău o bere. 
In cele din urmă termină, dându-şi oarecum seama că dacă mai 
bea o gură de Kellogg's avea să-şi găurească mâna în loc de 
cârlig. 

infăşură cârligul într-o pătură adusă de client şi îl puse în 
geanta acestuia. Ameţit de cap, ridică palma tăiată din ancoră 
din locul în care căzuse, în nisipul de lângă nicovală. Tocmai se 
întreba ce-ar fi putut face cu ea când clientul bătu la uşă. 

— Adu-o încoace! 

Bărbatul stătea în întuneric, iar fierarul vedea acum încă şi 
mai puţin din trăsăturile lui aspre decât văzuse în noaptea 
precedentă. Dar recunoştea vocea puternică, dicţia clară din Est, 
atitudinea superioară, înălţimea şi redingota impermeabilă, la un 
singur rând de nasturi, lungă până la genunchi. 

— Am zis s-o aduci aici! 

Fierarul duse geanta până la uşă. 

— Inchide uşa! 

O închise în urma lui, blocând astfel lumina, iar clientul smulse 
geanta şi spuse pe un ton grăbit: 

— Mulţumesc, prietene. 

— Cu plăcere, oricând, mormăi fierarul, întrebându-se ce naiba 
putea să facă un grangur cu o jumătate de ancoră. 

O monedă de aur de zece dolari strălucea în umbră, plata 
pentru o săptămână de muncă în acele vremuri grele. Fierarul o 
căută prin nisip, o pierdu şi fu nevoit să îngenuncheze ca să o 
ridice. Simţi că bărbatul era pe aproape. Se uită precaut la el şi îl 
văzu băgând mâna într-o cizmă veche, care nu prea se potrivea 
cu ţoalele lui elegante. In clipa aceea, uşa din spatele lui se 
deschise şi lumina căzu pe faţa bărbatului. Fierarului i se păru 
cunoscut. Trei grăjdari şi un mecanic auto se împleticiră pe uşă, 
beţi morţi şi râzând zgomotos când îl văzură îngenuncheat pe 
nisip. 

— La naiba! strigă mecanicul. Se pare că şi Jim a golit sticla. 

Clientul se întoarse cu spatele şi dispăru pe alee, lăsându-l în 
urmă pe fierarul care habar nu avea că fusese cât pe ce să fie 
ucis pentru siguranţa celuilalt. 

În cei patruzeci şi şapte de ani de când Sacramento era 
capitala statului California, conacul alb al lui Anne Pound oferise 
ospitalitate şi bunăvoință legiuitorilor şi celor care făceau lobby 
la distanță de numai trei străzi. Era mare şi frumos, construit în 
stilul victorian timpuriu. Avea foişoare, frontoane, verande şi 
balustrade din lemn alb, strălucitor. In foaier, dincolo de uşa 
lăcuită de la intrare, din lemn de alun, domnea portretul în ulei al 
stăpânei casei în anii tinereții. Scara ei acoperită cu mochetă 
roşie era aşa de renumită în cercurile politice încât îţi puteai da 
seama de relaţiile unui om dacă zâmbea cu subiînţeles la auzul 
expresiei „Treptele spre Rai”. 

In seara aceea, la ora opt, stăpâna însăşi, mult mai în vârstă şi 
mai corpolentă, cu părul bogat şi blond, albit acum la fel ca 
lemnăria, prezida adunarea de pe o canapea de culoare roşu- 
burgund în salonul din spate, unde stătea înconjurată de valuri 
de mătase verde. In cameră se aflau multe asemenea canapele, 
fotolii încăpătoare, scuipători din alamă lustruită, picturi în rame 
aurite înfăţişând femei nubile, mai mult sau mai puţin îmbrăcate 
şi un bar mare, plin de pahare de cristal. In seara aceea era 
complet izolat de partea din faţă a camerei prin uşi glisante de 
mahon, groase de aproape opt centimetri. De pază stătea un 
bărbat cu un joben elegant, un fost boxer profesionist despre 
care se spunea că l-ar fi pus la pământ pe „Jim Gentilomul” 
Corbett pe când se afla în culmea gloriei şi care supravieţuise ca 
să spună povestea mai departe. 

Isaac Bell îşi ascunse un zâmbet, văzând cât de năucit era 
Joseph Van Dorn de stăpâna încă frumoasă. Incepuse să se 
îmbujoreze pe sub barbă şi era roşu ca favoriţii lui. Oricât de 
curajos se dovedea adesea în faţa atacurilor violente, Van Dorn 
era de-a dreptul ruşinos când era vorba de femei în general şi 
purtări intime în special. Era clar că ar fi preferat să fie oriunde 
altundeva decât în salonul din spate al celui mai elitist bordel din 
California. 

— Începem? întrebă Van Dorn. 

— Domnişoară Anne, spuse Bell, întinzând politicos mâna ca 
să o ajute să se ridice de pe canapea. Vă mulţumim pentru 
ospitalitate! 

In timp ce Bell o conducea spre uşă, femeia vorbi cu accentul 
tărăgănat din Virginia despre cât de recunoscătoare era şi acum 
Agenţiei de Detectivi Van Dorn pentru prinderea în cel mai 

discret mod cu putinţă a unui mare criminal care le ataca pe 
fetele ei sârguincioase. Monstrul, o fiară diformă pe care agenţii 
lui Van Dorn o descoperiseră într-una dintre cele mai bune familii 
din Sacramento, fusese închis pentru totdeauna într-un spital de 
nebuni, iar clienţii ei nu auziseră o vorbă despre acest scandal. 

Joseph Van Dorn se ridică în picioare şi spuse cu glas tare: 

— Să trecem la treabă. Isaac Bell se ocupă de anchetă. Atunci 
când vorbeşte, o face în numele meu. Isaac, spune-le la ce te 
gândeşti. 

Bell se uită la cei din jur înainte de a vorbi. Lucrase cu sau 
auzise de toţi şefii agenţiilor din oraşele din Vest: cei din 
Phoenix, Salt Lake, Boise, Seattle, Spokane, Portland, 
Sacramento, San Francisco, Los Angeles, Denver şi ceilalţi agenţi 
adunaţi de Van Dorn. 

Printre cei ce ieşeau în evidenţă se aflau Horace Bronson, 
directorul solid al biroului din San Francisco şi Arthur Curtis, 
scund şi gras, alături de care Bell lucrase la cazul Banditului 
Măcelar, din pricina căruia pierduseră un prieten comun, Glenn 
Irvine, care fusese şi partenerul lui Curtis. 

„Texas” Walt Hatfield, un fost grănicer deşirat ca sârma 
ghimpată, specialist în opritul jafurilor din vagoanele expres, 
avea să fie deosebit de valoros în acest caz. La fel şi Eddie 
Edwards, din Kansas City, un agent încărunţit prea devreme, 
expert în raziile prin care curăța staţiile de bande de hoţi, acolo 
unde trenurile trase pe linii secundare erau foarte vulnerabile 
faţă de tâlhării şi sabotaj. 

Cei mai în vârstă din cameră erau Mack Fulton, din Boston, cu 
privirea lui de gheaţă, care cunoştea toţi spărgătorii de seifuri 
din ţară şi partenerul lui, Wally Kisley, expert în explozivi, 
îmbrăcat în costumul lui obişnuit din trei piese, cu un model 
strident în carouri. Mack şi Wally erau în aceeaşi echipă din 
primele lor zile la Chicago. Mereu cu glumele şi farsele la ei, erau 
cunoscuţi în agenţie drept „Weber şi Fields”, după celebrii comici 
de vodevil şi producători de musicaluri burleşti de pe Broadway. 

În sfârşit, era acolo şi prietenul lui Bell, Archie Abbott, din New 
York, un agent sub acoperire aproape invizibil, care intră sfios pe 
uşa de la bucătărie a domnişoarei Anne, îmbrăcat ca un 
vagabond care căuta pomană. 

Bell spuse: 

— Dacă detonează cineva o bombă aici, o să-şi ia de băut toţi 
nelegiuiţii de pe continent. 

Toţi râdeau pe înfundate. Texas Walt Hatfield puse întrebarea 

la care se gândeau cu toţii: 

— Isaac, vrei să ne zici de ce stăm toţi înghesuiți într-un bordel 
ca nişte texani pitiţi pe după bolovani în timpul raziei? 

— Pentru că ne confruntăm cu un sabotor ambițios, care are 
planuri ingenioase şi pe care nu-l interesează pe cine omoară. 

— Ei, dacă zici tu aşa... 

— E un ucigaş sălbatic, nemilos. A provocat deja destule 
pagube şi a ucis aşa de mulţi oameni nevinovaţi încât vagabonzi 
au luat aminte şi l-au poreclit Sabotorul. Ţinta lui pare să fie 
trecătoarea Southern Pacific Cascades. Calea ferată e clientul 
nostru. Agenţia de Detectivi Van Dorn are două lucruri de făcut: 
să protejeze clientul, împiedicându-l pe Sabotor să mai facă şi 
alte pagube şi să-l prindă cu suficiente dovezi ca să-l trimită la 
ştreang. 

Bell dădu deodată din cap. Un secretar în cămaşă veni grăbit 
să aşeze o hartă a căii ferate peste un tablou cu nimfe la 
scăldătoare. Harta înfăţişa căile ferate vestice, de la Salt Lake 
City la San Francisco, care treceau prin California, Oregon, 
Washington, Idaho, Utah, Nevada şi Arizona. 

— L-am invitat pe Jethro Watt, directorul poliţiei de 
transporturi, ca să ne arate cele mai vulnerabile puncte de pe 
calea ferată şi ca să vă pună la curent. 

Detectivii răspunseră cu mormăieli batjocoritoare. 

Isaac Bell îi amuţi cu o privire glacială. 

— Ştim cu toţii neajunsurile poliţiştilor de la transporturi. Dar 
Van Horn nu are suficienţi oameni ca să acopere 13 000 kilometri 
pătraţi de cale ferată. Jethro are informaţii pe care nu avem cum 
să le aflăm singuri. Aşa că, dacă vreunul din camera asta îi spune 
ceva directorului Watt care să-l facă mai puţin cooperant, o să 
aibă de-a face cu mine. 

La comanda lui Bell, secretarul îl conduse înăuntru pe 
directorul Watt, care, după înfăţişare, nu părea să contrazică 
aşteptările scăzute ale detectivilor cu privire la poliţiştii de la 
transporturi. De la părul unsuros lipit de frunte, deasupra feţei 
irascibile şi nebărbierite, la gulerul nespălat, haina şi pantalonii 
şifonaţi, până la cizmele roase şi umflăturile din haine care 
dezvăluiau arme de calibru mare şi bastoane, Jethro Watt, 
aproape la fel de înalt ca Isaac Bell şi de două ori mai lat, părea 
prototipul tuturor gardienilor şi poliţiştilor de la căile ferate din 
ţară. Apoi deschise gura şi îi uimi pe toţi. 

— E o vorbă veche: nimic nu e imposibil pentru Southern 
Pacific. lată ce vor să spună muncitorii feroviari cu asta: noi 

facem de toate. Ne croim drum. Ne punem şinele. Ne facem 
locomotivele şi materialele rulante. Ne înălţăm podurile - 
patruzeci în noua extindere, pe lângă Cascade Canyon. Ne 
săpăm tunelurile - vor fi cincizeci până vom termina. Ne 
întreţinem echipamentele. Inventăm pluguri speciale High Sierra 
pentru iarnă, trenuri de pompieri pentru vară. Suntem o 
întreprindere măreaţă. 

Fără să înmoaie tonul sau să zâmbească măcar, adăugă: 

— In golful San Francisco, pasagerii feriboturilor care 
traversează de la Oakland Mole spre oraş susţin că atelierele 
noastre pregătesc chiar şi gogoşile pe care le vindem pe vas. Le 
plac sau nu, tot le mănâncă. Southern Pacific e o întreprindere 
măreaţă. Fie că vă place sau nu de noi. 

Ochii injectaţi ai lui Jethro Watt căzură pe barul ornamentat pe 
care se afla o piramidă din pahare de cristal şi îşi umezi buzele. 

— O întreprindere măreaţă are şi mulţi duşmani. Dacă un 
oarecare se dă jos din pat dimineaţa pe partea greşită, dă vina 
pe calea ferată. Dacă nu e bună recolta, dă vina pe calea ferată. 
Dacă îşi pierde ferma, dă vina pe calea ferată. Dacă sindicatul nu 
poate mări salariile, dă vina pe calea ferată. Dacă e concediat 
din pricina crizei, dă vina pe calea ferată. Dacă banca pierde şi 
nu îşi primeşte banii înapoi, dă vina pe calea ferată. Uneori se 
înfurie destul ca să facă nişte afaceri cu trenul rapid. Să jefuiască 
trenuri. Dar sabotajul e mai rău decât jefuirea trenurilor. Mai rău 
şi mai greu de oprit pentru că o întreprindere măreaţă este şi o 
ţintă-mamut. Sabotajul din partea nemulţumiţilor ăstora e şi 
motivul pentru care compania deţine un corp de poliţie pentru 
protecţie. O armată enormă. Dar, ca orice armată, avem nevoie 
de aşa de mulţi soldaţi încât nu putem fi pretenţioşi şi, uneori, 
trebuie să recrutăm şi ceea ce alţii, mai privilegiați, numesc 
drojdia societăţii... 

Privi încruntat prin cameră şi jumătate dintre detectivi crezură 
că va scoate un ciomag. |n schimb, zâmbi batjocoritor şi 
conchise: 

— A venit vorbă de sus că armata noastră trebuie să vă vină în 
ajutor, domnilor detectivi. Suntem la dispoziţia voastră, iar băieţii 
mei au primit instrucţiuni să asculte ordinele pe care le daţi. Eu 
şi domnul Bell am discutat deja îndelung cu şefii de echipă şi cu 
cei mai buni mecanici. Domnul Bell ştie ce ştim şi noi. Cu alte 
cuvinte, dacă aşa-zisul Sabotor vrea să tulbure lucrările la 
trecătoarea Cascades, ne poate ataca în fel şi chip. Poate să 
provoace un accident dacă umblă la circuitele care fac ca 

trenurile să gareze unul lângă altul. Sau poate să manipuleze 
telegraful prin care şefii de echipă controlează mişcările 
trenurilor. Poate să dea foc unui pod. Deja a dinamitat un tunel, 
poate să mai dinamiteze unul. Poate să atace atelierele şi 
topitoriile care deservesc trecătoarea. Cel mai sigur, la 
Sacramento. Şi la Red Bluff, unde se fac buloane de ancorare 
pentru podul Cascade Canyon. Poate să dea foc depourilor când 
sunt pline de locomotive aduse pentru întreţinere. Poate să 
mineze şinele. Şi de câte ori reuşeşte şi mor oamenii, va stârni 
panică printre muncitori. La rugămintea domnului Bell, am trimis 
„armata” noastră în locurile unde calea ferată este foarte 
expusă. „Soldaţii” noştri sunt pe poziţii şi aşteaptă ordinele 
voastre. Acum domnul Bell vă va arăta care sunt acele locuri, cât 
îmi torn eu un păhărel. 

Watt traversă salonul fără să se scuze, îndreptându-se direct 
spre barul plin de cristaluri. 

Isaac Bell spuse: 

— Fiţi atenţi! Avem mult de lucru. 


Spre miezul nopţii, râsul fetelor înlocuise întâlnirea solemnă 
din salonul domnişoarei Anne. Detectivii agenţiei Van Dorn se 
împrăştiaseră, furişându-se înapoi la hotel, singuri sau cu vreo 
pereche; numai Isaac Bell şi Archie Abbott mai erau în biblioteca 
domnişoarei Anne, o cameră fără ferestre în inima conacului, 
acolo unde cei doi continuau să discute cu hărţile în faţă. 

Archie Abbott forţă autenticitatea costumului lui de vagabond, 
turnându-şi un coniac Napoleon de doisprezece ani într-un pahar 
special de cristal şi inhalând aroma cu o apreciere rafinată. 

— Weber şi Fields au dreptate în privinţa jafurilor de la 
pulberării. Explozivele dispărute sunt un indiciu. 

— Dacă nu cumva le cumpără de la magazin. 

Archie ridică paharul ca pentru un toast. 

— Pentru nimicirea Sabotorului! Fie ca vântul să-i sufle în faţă 
şi soarele fierbinte să-l orbească! 

Accentul bine modelat al lui Archie suna de parcă ar fi strigat 
din cartierul Hell's Kitchen din New York. Dar Archie avea multe 
accente pe care, la nevoie, le putea schimba ca să se asorteze 
cu hainele. Se făcuse detectiv numai după ce familia lui de sânge 
albastru, dar sărăcită de Panica din 1893, îl împiedicase să 
devină actor. La prima lor întâlnire, Isaac Bell era boxer la Yale, 
când povara de neinvidiat de a apăra onoarea Universităţii 
Princeton îi revenise lui Archibald Angell Abbott al IV-lea. 

— Am rezolvat toate aspectele? 

— Aşa se pare. 

— De ce nu pari mai fericit, Isaac? 

— Cum a zis şi Watt, e o cale ferată mare. 

— A, da. Abbott luă o gură de brandy şi se aplecă din nou 
asupra hărţii. Fruntea lui înaltă se încreţi. Cine păzeşte Redding 
Yards? 

— Lewis şi Minalgo erau cel mai aproape, spuse Bell, 
nemulţumit de propriul lui răspuns. 

— „Cel dinainte era o piază rea”, zise Archie, recitând din 
poezia foarte iubită Casey at the Bat, „şi ultimul era un ins”. 

Bell încuviinţă din cap şi spuse, gândindu-se la ordinele de 
serviciu: 

— O să-i mut la Glendale şi îl pun pe Hatfield şef la Redding. 

— Glendale, pe naiba! Eu i-aş muta în Mexic. 

— La fel şi eu, dacă m-aş putea lipsi de oameni. Dar Glendale 
e destul de departe. Nu cred că trebuie să ne îngrijorăm prea 
mult pentru Glendale. E la distanţă de 1 100 kilometri de ruta 
Cascades... îşi scoase ceasul de aur. Am făcut tot ce puteam face 
în seara asta. Am o cameră în plus în apartamentul de la hotel. 
Dacă te pot strecura pe lângă paznic îmbrăcat aşa. 

Abbott scutură capul. 

— Mersi, dar când am trecut mai devreme prin bucătărie, 
bucătăreasa domnişoarei Anne mi-a promis o cină la miezul 
nopţii. 

Bell clătină din cap spre vechiul lui prieten. 

— Archie, numai tu ai fi în stare să dormi într-un bordel şi să 
petreci noaptea cu bucătăreasa. 

— Am verificat orarul trenurilor, spuse Abbott. Trimite 
salutările mele domnişoarei Marion. Ai avea timp să prinzi trenul 
de noapte spre San Francisco. 

— Aşa aveam de gând, spuse Bell şi ieşi grăbit în noapte, 
îndreptându-se spre gară. 

La miezul nopţii, sub cerul înstelat, un bărbat îmbrăcat în 
costum şi purtând pălărie moale cu boruri late, ca un funcţionar 
de la calea ferată, apăsa maneta şi pedalele unui velociped cu 
trei roţi pentru inspecția şinelor, deplasându-se între Burbank şi 
Glendale. Şina era netedă pe porţiunea abia terminată a liniei 
San Francisco-Los Angeles. Dând din braţe şi din picioare, 
mergea cu aproape 30 kilometri la oră într-o linişte sinistră, 
deranjată numai de clinchetul ritmic al roţilor care treceau peste 
legăturile dintre şine. 

Velocipedul se folosea la supravegherea muncitorilor de pe 
secţiuni când înlocuiau traversele uzate sau putrezite, turnau 
balast de piatră între legături, aliniau şinele, băteau cu ciocanul 
în crampoanele ieşite şi fixau bolţurile. Cadrul maşinăriei, cele 
două roţi şi consola care le lega de roata laterală erau făcute din 
lemn tare de frasin alb, iar cercul de rulare era din fontă. Intregul 
vehicul cântărea mai puţin de 70 kilograme. Un singur om îl 
putea ridica de pe şine şi întoarce în direcţia opusă sau îl putea 
da la o parte din calea unui tren. Sabotorul, care nu era invalid 
decât atunci când trebuia să se deghizeze, îl putea răsturna fără 
probleme peste rambleu când termina cu el. 

Pe locul gol din spatele lui stăteau legate o rangă, o cheie 
pentru şine şi un extractor confecţionat dintr-o ancoră de barcă 
din fontă, de la care fusese scoasă o palmă. 

Velocipedul era furat. intrase într-o clădire acoperită cu 
şindrilă de la marginea depozitului de marfa de lângă Burbank, în 
care îl păstra inspectorul de zonă de la Southern Pacific şi îl 
scosese pe şină. In cazul improbabil în care vreun poliţist de la 
transporturi sau de ţară îl vedea şi îl întreba ce naiba făcea 
mergând pe linia principală la miezul nopţii, costumul şi pălăria 
aveau să-i ofere două clipe de ezitare. Destul timp ca să dea un 
răspuns tăcut cu lama din cizmă. 

Lăsând în urmă luminile din Burbank şi trecând pe lângă 
fermele întunecate, se obişnui repede cu lumina stelelor. După 
jumătate de oră, la 16 kilometri de Los Angeles, încetini, 
recunoscând unghiurile în zigzag şi straturile dense de zăbrele al 
unei pasarele de fier care traversa albia unui râu. Pedală mai 
departe pe structura pasarelei. Şinele se curbau, devenind 
paralele cu albia. 

Se opri la câţiva metri, după ce simţi roţile ţăcănind peste o 
legătură, în locul unde se îmbinau două şine. Scoase uneltele şi 
se ghemui pe balastul din piatră spartă, sprijinindu-şi genunchii 
pe o traversă. Pipăind pe întuneric legăturile dintre şine, găsi 
eclisa, bucata plată de metal care unea şinele. Scoase cu 
extractorul cramponul care prindea eclisa de traversă. Apoi folosi 
cheia ca să deşurubeze cele patru bolţuri care fixau eclisa şi le 
scoase pe toate. 

Aruncă trei bolţuri, bucşele şi eclisa peste rambleul abrupt, 
acolo unde nici mecanicul cu cea mai ageră privire nu le putea 
vedea în lumina farului, apoi băgă ultimul bolţ într-o gaură de la 
coada cârligului. 

Simţi o durere ascuţită şi trase o înjurătură. 

Se tăiase la deget în marginea de metal. Blestemându-l pe 
fierarul beţiv care nu se deranjase să pilească marginile găurii, 
îşi înfăşură degetul într-o batistă, ca să oprească sângerarea. 
Termină de înşurubat, fără îndemânare, bucşa pe bolţ. O strânse 
cu cheia suficient de bine ca să ţină cârligul drept. Capătul 
deschis era îndreptat spre vest, direcţia de unde avea să vină 
trenul Coast Line Limited. 

Coast Line era un flyer, unul dintre trenurile rapide de 
pasageri care alergau pe distanţe lungi între oraşe. Se îndrepta 
spre Los Angeles, trecând prin munţii Santa Susana, de la Santa 
Barbara la Oxnard, Burbank şi Glendale. 

Deodată, Sabotorul simţi şinele vibrând. Sări în picioare. Coast 
Line Limited trebuia să aibă întârziere în seara aceea. Dacă de la 
trenul acesta venea vibrația însemna că recuperase mult timp. 
Dacă era alt tren însemna că muncise o grămadă şi îşi asumase 
riscuri mari ca să deraieze un amărât de personal. 

Se auzi vaietul unui fluier de tren. Sabotorul apucă extractorul 
şi scoase crampoanele care fixau şina de traversele de lemn. 
Reuşi să îndepărteze opt, apoi văzu strălucirea unui far mai sus 
pe şină. Aruncă extractorul peste rambleul abrupt, se urcă în 
velociped şi începu să pedaleze cu putere. Acum auzea 
locomotiva. Sunetul era slab şi îndepărtat, dar recunoscu pufăitul 
clar şi distinctiv al locomotivei Atlantic 4-4-2. Intr-adevăr, era 
trenul Limited, iar bărbatul îşi dădu seama după ritmul rapid al 
aburului ieşit pe coş că se apropia în viteză. 


Locomotiva Atlantic 4-4-2, care trăgea trenul Coast Line 
Limited, era construită pentru viteză. 
Mecanicul Rufus Patrick o îndrăgea din cauza asta. Compania 

Americană de Locomotive din Shenectady, New York, îi montase 
roţi motoare enorme, de doi metri. La 95 kilometri pe oră, 
motorul cu patru roţi o ţinea neclintită, iar patul cu două roţi din 
spate susţinea o cutie de foc care producea suficient abur 
supraîncălzit. 

Rufus Patrick recunoştea că nu era chiar aşa de puternică. 
Vagoanele noi şi grele de oţel pentru pasageri, care trebuiau să 
apară în curând, aveau să necesite locomotivele mai puternice 
Pacify. Aceasta nu era pregătită să urce în munţi, dar era 
neîntrecută când era vorba să tragă trenuri rapide, cu vagoane 
de lemn pentru pasageri, cu o viteză ameţitoare pe drumuri lungi 
şi drepte. Sora ei geamănă prinsese cu un an înainte 204,5 
kilometri pe oră, o viteză-record care probabil avea să fie mult 
timp greu de bătut, se gândea Patrick. Cel puţin nu de el, nici 
măcar în seara asta în care întârzia, mai ales când trăgea după el 
zece vagoane de pasageri pline de oameni care sperau să ajungă 
acasă în siguranţă. 95 kilometri pe oră era destul, zburau cu 1,6 
kilometri pe minut. _ 

Cabina locomotivei era aglomerată. In afară de Rufus Patrick şi 
de fochist, Zeke Taggert, mai erau şi doi musafiri: Bill Wright, un 
funcţionar de la Sindicatul Electricienilor, prieten cu Rufus şi 
nepotul lui Bill, tizul său, Billy, pe care îl însoțea la Los Angeles, 
unde băiatul urma să înceapă ucenicia la un laborator care 
producea celuloid pentru filmele de cinema. Când se opriseră 
ultima oară pentru apă, Rufus venise la ei în vagonul de bagaje, 
unde se urcaseră ca să nu plătească bilet şi îi invitase în cabină. 

Lui Billy, care avea paisprezece ani, nu-i venea să creadă ce 
noroc avea să meargă cu o locomotivă. Tânjise toată viaţa după 
zgomotul trenurilor care treceau pe lângă casa lui şi fusese aşa 
de încântat de călătorie încât nu dormise toată noaptea. Dar nu 
visase niciodată că va ajunge să meargă în cabină. Domnul 
Patrick purta o şapcă dungată, exact cum arătau în filme; era 
omul cel mai calm şi mai sigur de el pe care îl văzuse Billy 
vreodată. li explicase la fiecare pas ce făcea şi fluierase de două 
ori şi pusese din nou trenul în mişcare. 

— Am pornit, Billy! Imping maneta de comandă în faţă! Până 
la capăt ca să mergem înainte, apoi în partea opusă ca să 
mergem înapoi. Putem să mergem cu aceeaşi viteză în ambele 
direcţii. Patrick apucă o manetă lungă, orizontală. Acum pornesc 
acceleratorul, trimițând abur la cilindrii care pun în mişcare roţile 
motoare şi deschid supapa cu nisip ca să fie aderenţă pe şine. 
Acum trag la loc acceleratorul ca să nu pornim prea repede. O 

simţi cum zvâcneşte fără să alunece? 

Billy dăduse voios din cap. Locomotiva pornise lin de tot, iar 
Patrick începuse să crească acceleraţia. 

Acum parcurgeau ultimii kilometri înainte de Los Angeles către 
Glendale, fluierând la intersecțiile de nivel şi Patrick îi spuse 
băieţelului uimit: 

— Niciodată n-ai să conduci o locomotivă mai bună ca asta. 
Produce aburi din belşug şi merge cu uşurinţă. 

Fochistul, Zeke Taggert, care băgase lopeţi pline de cărbune 
în cutia de foc, închise uşa cu o bufnitură şi se aşeză să-şi tragă 
sufletul. Era un bărbat masiv, negru şi unsuros şi puţea a 
transpiraţie. 

— Billy? bubui el cu voce groasă. Vezi geamu' de colea? 
Taggert ciocăni în manometru. E cel mai important geam din 
tren. Arată nivelul apei din cazan. Dacă e prea jos, cerul focarului 
se încălzeşte şi se topeşte, apoi face BUM! Şi ne trezim toţi pe 
lumea ailaltă! 

— Nu-l băga în seamă, Billy, spuse Patrick. Zeke trebuie să se 
asigure că avem destulă apă în cazan. Avem tenderul plin cu apă 
chiar în spatele nostru. 

— Cum se face că acceleratorul e la mijloc? întrebă Billy. 

— Stă în mijloc când mergem. Doar de atât avem nevoie acum 
ca să mergem cu 95 kilometri pe oră. Dacă o împingi în faţă, 
mergem cu 193 kilometri pe oră. 

Mecanicul îi făcu semn cu ochiul lui Billy. 

— Maneta de acceleraţie ne ajută şi să direcţionăm locomotiva 
prin curbele strânse. Zeke, se apropie vreo curbă? 

— E o pasarelă chiar în faţă, Rufus. După ea urmează o curbă 
strânsă. 

— Dă-i bătaie, fiule! 

— Poftim? 

— Condu-o prin curbă. Hai, repede! Prinde-o. Bagă capul aici şi 
uită-te. 

Billy apucă maneta cu mâna stângă şi se aplecă pe fereastră 
la fel cum făcuse mecanicul. 

Maneta era fierbinte şi vibra în mâna lui de parcă era vie. Raza 
de la farul locomotivei strălucea pe şine. Billy văzu pasarela care 
se apropia. Părea foarte îngustă. 

— Mişc-o doar puţin, spuse Rufus Patrick, avertizându-i pe 
ceilalţi doar cu un semn cu ochiul. Abia dacă e nevoie s-o 
deplasezi. Uşor. Uşor. Da, începi să te descurci. Dar trebuie s-o 
aduci chiar la mijloc. E un ajustaj fix. 

Zeke şi Bob schimbară câte un rânjet între ei. 

— Acum ai grijă. Da, te descurci bine. la-o uşor... 

— Ce-i acolo în faţă, domnule Patrick? 

Rufus Patrick se uită în direcţia arătată de băiat. 

Lumina farului de la locomotivă proiecta umbre şi reflexii de 
pe cadrul de fier al pasarelei, aşa că era greu de văzut ceva. 
Probabil era doar o umbră. Deodată, farul lumină ceva ciudat. 

— Ce nai...? Când se afla în compania unui copil, Patrick 
înlocuia automat înjurăturile cu vorbe mai blânde. 

Era o bucată de metal ca un cârlig care ieşea din şina dreaptă, 
ca o mână dintr-un mormânt nu prea adânc. 

— Frânează! strigă Patrick spre fochist. 

Zeke se aruncă peste frâna cu aer comprimat şi o trase cu 
toată puterea. Trenul încetini atât de violent încât părea că lovise 
un zid. Dar numai pentru o clipă. După o secundă, greutatea 
celor zece vagoane de pasageri şi cea a tenderului plin de 
cărbuni şi apă propulsară locomotiva în faţă. 

Patrick puse şi el o mână experimentată pe frână. Manevră 
frâna cu mişcările pricepute ale unui ceasornicar şi trase maneta 
de comandă în sens invers. Roţile motoare se învârteau, 
scârţâind şi stârnind o explozie de scântei, răzuind bucăţi de oţel 
de pe şine. Frânele şi mecanismele de inversare scăzură viteza 
trenului Coast Line Limited. Dar era prea târziu. Locomotiva 
Atlantic 4-4-2, cu roţi înalte, trecea deja urlând peste pasarelă, 
apăsând cârligul şi deplasându-se cu 65 kilometri pe oră. Patrick 
nu putea decât să se roage că pilotul în formă de săgeată, aşa- 
zisul bot al locomotivei, care trecea peste linii în faţa acesteia, 
avea să-l îndepărteze înainte să se prindă în osia vagonului. 

Însă cârligul de fier montat de Sabotor pe şina slăbită se agăţă 
zdravăn de pilot. Smulse linia dinaintea roţilor din faţă de pe 
partea dreaptă a locomotivei de aproape 8,5 tone. Roţile 
motoare masive se izbiră de traverse, sărind peste lemn şi balast 
cu 65 kilometri pe oră. 

Viteza, greutatea şi inerția necruțătoare striveau marginea 
terasamentului şi transformau traversele în aşchii. Roţile se 
învârteau în aer şi motorul, încă împingând angrenajul, începu să 
se încline pe o parte, trăgând şi tenderul în urma lui. Locomotiva 
trase peste marginea şinei vagonul de bagaje, care târî, la rândul 
său, primul vagon de călători, înainte ca acesta să se desprindă 
din mecanismul de cuplare cu vagonul al doilea. 

Apoi, ca prin minune, locomotiva păru să se îndrepte singură. 
Dar nu fu decât un răgaz scurt. Impinsă din spate de greutatea 

tenderului şi a vagoanelor, se răsuci şi alunecă pe rambleu, 
patinând până când se izbi cu pilotul stâlcit şi cu farul de fundul 
tare al albiei râului. 

In cele din urmă se opri, înclinată într-un unghi abrupt, cu 
botul în jos şi cu osia purtătoare în aer. Apa din cazanul 
etanşeizat, supraîncălzită la 193° C, se revărsa peste placa 
superioară înroşită, aflată în spatele cazanului. 

— leşiţi! urlă mecanicul. leşii, o să sară în aer! 

Bill era inconştient, întins peste cutia de foc. Micul Billy stătea 
năucit pe podea, ţinându-se de cap. Printre degete i se scurgea 
sânge. 

La fel ca Patrick, Zeke se pregătise de impact şi nu era rănit 
prea rău. 

— la-l pe Bill, îi spuse Patrick lui Zeke, care era voinic. lau eu 
băiatul. 

Patrick îl apucă pe Billy pe sub braţ ca pe un sac de iută şi sări 
din locomotivă. Zeke îl puse pe Bill pe umăr, sări la rândul lui şi 
ateriză pe panta abruptă de pietriş. Patrick se clătină cu băiatul. 
Zeke îl apucă pe Patrick cu braţul liber şi îl ţinu drept. Zgomotele 
accidentului se opriseră brusc. In liniştea de acum, auzeau 
pasagerii răniţi strigând în primul vagon, care era mototolit ca 
ambalajul unui cadou de Crăciun. 

— Fugiţi! 

Focul de cărbune pe care Zeke Taggert îl înteţise dând din 
greu cu lopata încă mai ardea sub placa superioară. Continua să 
topească oţelul, arzând straşnic ca să menţină temperatura de 1 
200° C necesară pentru fierberea celor 7 500 litri de apă. Dar 
cum deasupra lui nu era apă ca să absoarbă căldura, 
temperatura oţelului crescu de la valoarea normală de 315* C la 
cea a focului, de 1 200° C. La asemenea temperatură, placa 
groasă de 1,27 centimetri se înmuia ca untul în tigaie. 

Presiunea aerului de 13 bari din interiorul cazanului era de 
paisprezece ori mai mare decât presiunea obişnuită a aerului de 
afară. Aburul din cazan avu nevoie de numai o secundă să 
găsească o fisură şi să izbucnească prin placa superioară. 

In timp ce ieşea aburul, cei 7 500 litri de apă sub presiune, 
încălzită la 193* C, se transformau în vapori în secunda în care 
intrau în contact cu aerul rece din Glendale. Volumul apei crescu 
de o mie şase sute de ori. Intr-o clipă, 7 500 litri de apă se 
schimbară în 1 600 tone de abur. Prins în cazanul locomotivei 
Atlantic 4-4-2, aburul izbucni cu un urlet şocant, făcând 
locomotiva de oţel să explodeze în milioane de bucăţi de şrapnel. 

Billy şi unchiul lui nici nu ştiau ce se întâmplase. Nu ştiau nici 
curierul de la Wells Fargo Express din vagonul pentru bagaje, nici 
cei trei prieteni care jucau poker în partea din faţă a vagonului 
deraiat. Dar Zeke Taggert şi Rufus Patrick, care înțelegeau felul 
şi cauza forţelor diavoleşti adunate ca o tornadă, simţiră durerea 
aburului opărit preţ de o secundă înainte ca explozia să îi ucidă. 


Velocipedul Kalamazoo se răsturnă pe rambleu în dangătul 
fontei lovite de piatră şi pârâitul lemnului de frasin plesnit. 

— Ce naiba e asta? 

Jack Douglas, în vârstă de nouăzeci şi doi de ani, era aşa de 
bătrân încât pe vremuri se lupta cu indienii ca să protejeze prima 
cale ferată din Vest. Compania îl păstrase ca angajat din motive 
sentimentale şi îl lăsa să o facă pe paznicul de noapte şi să 
patruleze prin depoul din Glendale cu un pistol cu o singură 
tragere, Colt .44, la şold. Intinse mâna vânoasă şi osoasă după 
armă şi încercă s-o scoată din teaca uleioasă cu o mişcare 
exersată. 

Sabotorul sări cu o iuţeală uimitoare. Lovitura fu aşa de 
eficientă încât ar fi luat prin surprindere şi pe unul de vârsta lui. 
Paznicul nu avu nici o şansă. Sabia telescopică îi pătrunse în gât 
şi ieşi înainte să se prăbuşească la pământ. 

Sabotorul privi dezgustat cadavrul. Dintre toate lucrurile 
ridicole care ar fi putut merge prost, se întâmplase tocmai 
acesta. Sărise pe el un hodorog care ar fi trebuit să fie de mult în 
pat. Ridică din umeri şi spuse zâmbind: „Cine nu cruţă când are 
va răbda la lipsă mare”. Scoase un afiş din buzunarul de la haină 
şi îl mototoli. Apoi se puse în genunchi lângă cadavru, deschise 
palma mortului şi înfăşură degetele acestuia pe hârtia boţită. 

Străzile întunecate şi pustii duceau spre locul în care liniile 
Southern Pacific traversau şinele înguste ale Căilor Ferate 
Electrice de la Glendale şi Los Angeles. Tramvaiele mari şi verzi 
ale liniei interurbane de pasageri nu funcționau după miezul 
nopţii. Pe liniile acestea se transporta în schimb marfa, profitând 
de electricitatea ieftină, cumpărată noaptea la preţ mic. Uitându- 
se cu atenţie după poliţişti, Sabotorul sări într-un vagon plin de 
sticle cu lapte şi lăzi de morcovi cu destinaţia Los Angeles. 

incepea să se lumineze când cobori în oraş şi traversă East 
Second Street. Domul în stil maur al gării de la Atchinson, 
Topeka şi Santa Fe, La Grande Station, se ivea pe fundalul unui 
răsărit roşu-aprins. Bărbatul scoase o valiză dintr-o cameră de 
bagaje şi îşi schimbă hainele murdare în toaletă. Apoi se urcă în 

trenul rapid Santa Fe-Albuquerque şi luă micul dejun cu friptură, 
ouă şi chifle proaspete în vagonul-restaurant, dotat cu argintărie 
şi porţelanuri. 

În timp ce locomotiva prindea viteză, apăru conductorul 
arogant al trenului rapid de pasageri, strigând: 

— Biletele, domnilor! 

Adoptând atitudinea unui om care călătorea mult pentru 
afaceri, Sabotorul nu ridică privirea din ziarul Los Angeles Times, 
ţinând capul plecat şi ascunzându-şi trăsăturile; se şterse apoi de 
şervetul de pânză şi scoase portofelul. 

— V-aţi tăiat la deget! spuse conductorul, uitându-se la pata 
roşie de sânge de pe şervet. 

— Când îmi ascuţeam briciul, zise Sabotorul, fără să ridice 
privirea din ziar şi înjurându-l din nou pe fierarul pe care îşi dorea 
să-l fi ucis. 

Era abia trei dimineaţa când Isaac Bell sări din tren înainte ca 
acesta să se oprească la capătul de linie din apropierea țărmului 
la Oakland Mole. Aici se termina drumul pentru pasagerii care se 
îndreptau spre vest; era un braţ stâncos de 1,5 kilometri pe care 
Southern Pacific îl construise în golful San Francisco. Digul se 
întindea pe încă 1,5 kilometri în golf, ca să aducă mărfarele până 
la vapoare şi la bacurile care transportau marfa în oraş, dar 
pasagerii schimbau aici pentru feribot. 

Bell alergă spre feribot, uitându-se în lungul peronului după 
Lori March, ţăranca bătrână de la care cumpăra mereu flori. În 
buzunarul de la haină avea cheia mică şi plată a apartamentului 
lui Marion Morgan. 

Vânzătorii de ziare, somnoroşi şi cu seminţe în păr de la 
barjele cu fân în care dormeau, strigau cu voce stridentă: „Ediţie 
specială! Ediţie specială!” şi fluturau toate ziarele apărute în San 
Francisco. 

Isaac Bell se opri pe loc la vederea primului titlu de ziar. 


SABOTORII DERAIAZĂ TRENUL 
COAST LINE LIMITED IN GLENDALE 


Bell avea senzaţia că fusese înjunghiat în stomac cu un cuţit 
de vânătoare. Intre Glendale şi trecătoarea Cascades erau 1 120 
kilometri. 

— Domnule Bell? Domnule Bell? 

Chiar în spatele băiatului cu ziare era un agent de la biroul din 
San Francisco al agenţiei. Nu părea să fie cu mult mai în vârstă 
decât puştiul care vindea jurnale. Avea părul brunet, turtit ca o 
pernă în vârful capului şi încă mai avea pe faţă cute de la 
aşternut. Dar ochii lui albaştri erau plini de entuziasm. 

— Sunt Dashwood, domnule Bell. De la biroul din San 
Francisco. Domnul Bronson m-a lăsat pe mine responsabil când i- 
a luat pe ceilalţi la Sacramento. Nu se întorc decât mâine. 

— Ce ştii despre Limited? 

— Tocmai am vorbit cu şeful poliţiei de la transporturi de aici, 
din Oakland. Se pare că au dinamitat locomotiva, au făcut-o să 
sară de pe şine. 

— Câţi au murit? 

— Până acum, şase. Cincizeci de răniţi. Unii sunt dispăruţi. 

— Când pleacă următorul tren spre Los Angeles? 

— E un rapid peste zece minute. 

— Merg cu el. Sună la biroul din Los Angeles. Spune-le că am 
zis eu să meargă la locul accidentului şi să nu lase pe nimeni să 
pună mâna pe ceva. Nici măcar pe poliţişti. 

Tânărul Dashwood se aplecă spre el şi şopti, ca şi cum voia să 
îi spună ceva iară să-l audă băieţii cu ziarele: 

— Poliţiştii cred că Sabotorul a murit în explozie. 

— Ce? 

— Un propagandist de la sindicat, William Wright. Un 
revoluţionar, evident. 

— Cine a zis? 

— Toată lumea. 

Isaac Bell se uită cu răceală la caleidoscopul de titluri fluturate 
de băieţi. 


FAPTE MIŞELEŞTI 
LISTA MORȚILOR ÎN CREŞTERE 
DOUĂZECI DE VIEŢI PIERDUTE 
SABOTORII DINAMITEAZĂ LOCOMOTIVA 
TREN RAPID ARUNCAT ÎN ALBIA RÂULUI 


Bănuia că ultimul titlu era cel mai aproape de adevăr. Cum se 
întâmplase era doar o speculație. Cum era posibil să se ştie care 
era numărul morţilor în urma unui accident petrecut cu doar 
câteva ore mai devreme la distanţă de 800 de kilometri? Nu se 
mira că titlul lugubru, LISTA MORȚILOR IN CREŞTERE. DOUAZECI 
DE VIEŢI PIERDUTE, apărea într-un ziar deţinut de un jurnalist de 
scandal, Preston Whiteway, un om care nu lăsa niciodată faptele 
să împiedice vânzările. Marion Morgan tocmai începuse să 
muncească pe post de editor la San Francisco Inquirer. 

— Dashwood! Care e numele tău de botez? 

— Jimmy... James. 

— Ok, James. Uite ce vreau să faci! Află tot ce se poate afla 
despre domnul William Wright şi nu ştie toată lumea. De care 
sindicat aparţine? Are o funcţie în sindicat? Pentru ce l-a arestat 
poliţia? Care sunt nemulţumirile lui? Cu cine se asociază? 
Uitându-se de sus la James Dashwood, îl fixă pe bărbatul mai 
scund cu o privire pătrunzătoare. Poţi să faci asta pentru mine? 

— Da, domnule. 

— E foarte important să aflăm dacă a lucrat singur sau 

împreună cu alţii. Îţi dau voie să chemi orice agent Van Dorn de 
care ai nevoie să te ajute. Trimite-mi raportul prin telegrafia gara 
din Burbank. O să-l citesc când cobor din tren. 

Ceaţa era deasă când rapidul de Los Angeles porni de pe dig, 
aşa că Isaac Bell privea degeaba după luminile din San Francisco 
ce sclipeau pe partea cealaltă a golfului. Se uită la ceas să vadă 
dacă plecaseră la timp. Când puse ceasul înapoi în buzunar simţi 
cheia de alamă. Plănuise să îi facă lui Marion o vizită-surpriză în 
toiul nopţii. Dar el era cel surprins. Şi nu într-un mod plăcut. 
Sabotorul ajungea mai departe decât se aşteptase el. Şi mulţi 
oameni nevinovaţi muriseră. 


Soarele torid de amiază din sudul Californiei scălda accidentul 
într-o lumină cum Isaac Bell nu mai văzuse. Partea din faţă a 
locomotivei stătea cu botul în sus, intactă, într-un unghi foarte 
înclinat în albia uscată a râului, pe fundul rambleului feroviar. 
Pilotul, farul şi coşul de fum erau uşor de identificat. În spatele 
lor, acolo unde ar fi trebuit să fie restul locomotivei, nu mai era 
decât un hăţiş de ţevi de cazan, zeci de tuburi răsucite în toate 
direcţiile posibile. Dispăruseră vreo nouăzeci de tone de 
materiale, cazanul de oţel, cutia de foc din cărămidă, cabina, 
pistoanele şi roţile motoare. 

— Pasagerii au scăpat ca prin urechile acului, spuse şeful de 
operaţiuni şi întreţinere de la Southern Pacific, în timp ce îi arăta 
lui Isaac Bell împrejurimile. Era un om corpolent, cu burtă mare, 
îmbrăcat într-un costum sobru din trei piese şi părea cu adevărat 
uimit că numărul confirmat al morţilor nu era cu mult mai mare 
de şapte. Pasagerii erau deja preluaţi de un tren de asistenţă, cu 
destinaţia Los Angeles. Vagonul medical special al companiei 
stătea nefolosit pe linia principală, iar doctorul şi asistenta aveau 
prea puţin de lucru, bandajând câte o tăietură pentru cei din 
echipele care lucrau la repararea liniei. 

— Nouă vagoane au rămas pe şine, explică directorul. 
Tenderul şi vagonul de bagaje le-au protejat de forţa exploziei. 

Bell vedea în ce fel deviaseră unda de şoc şi resturile. 
Tenderul, cu încărcătura vărsată prin părţile laterale distruse, 
părea mai degrabă o movilă de cărbune în loc de material rulant. 
Vagonul pentru bagaje arăta de parcă îl atacase o artilerie 
întreagă. Dar nu vedea urmele de ardere asociate cu explozia 
dinamitei. 

— Dinamita nu poate să facă o asemenea locomotivă să 
explodeze. 

— Sigur că nu. Ceea ce vedeţi e explozia cazanului. Apa s-a 
scurs când s-a înclinat locomotiva şi placa superioară a cedat. 

— Deci mai întâi a deraiat? 

— Aşa se pare. 

Bell îi aruncă o privire glacială. 

— Un pasager susţine că trenul mergea foarte repede şi că lua 
curbele strâns. 

— Prostii. 

— Sunteţi sigur? Era în întârziere. 

— II ştiam pe Rufus Patrick. Cel mai precaut mecanic de linie. 

— Atunci de ce a sărit trenul de pe şine? 

— A fost ajutat de nenorocitul acela de sindicalist. 

— Arătaţi-mi unde a deraiat. 

Funcţionarul îl conduse pe Bell acolo unde şina era întreruptă 
pe o parte. Dincolo de bucata de şină care lipsea se vedeau un 
şir de traverse zdrobite şi o adâncitură în balast, acolo unde 
roţile motoare împrăştiaseră piatra sfărâmată. 

— Nemernicul acesta ştia bine ce face, trebuie să recunosc. 

— Cum adică ştia bine ce face? 

Bărbatul masiv îşi înfipse degetele mari în vestă şi explică: 

— Există multe feluri în care poţi deraia un tren şi eu le-am 
văzut pe toate. Eram mecanic de locomotivă prin anii 1880, când 
aveau loc marile greve care au fost destul de sângeroase, poate 
vă amintiţi... nu, sunteţi prea tânăr. Ascultaţi la mine, erau multe 
acte de sabotaj pe atunci. Şi pentru cei ca mine, care ţineam 
partea companiei, nu era uşor să conduci un tren fără să ştii 
când complotau greviştii să îţi fure şinele de sub roţi. 

— In ce feluri poţi deraia un tren? întrebă Bell. 

— Poţi să pui dinamită pe şine. Problema e că trebuie să stai 
pe aproape ca să aprinzi fitilul. Ai putea să construieşti un 
dispozitiv cu temporizator dintr-un ceas cu alarmă, ca să ai timp 
să fugi, dar dacă trenul are întârziere, dispozitivul explodează la 
momentul nepotrivit. Sau poţi să montezi un declanşator şi 
greutatea locomotivei să detoneze praful de puşcă, dar 
declanşatoarele nu sunt sigure şi e posibil ca un amărât de 
inspector de şine să apară într-o drezină şi să sară în aer. Poţi şi 
să scoţi câteva crampoane de la traverse şi să deşurubezi câteva 
bolţuri din „ochiul de peşte” care sudează şinele, să tragi un 
cablu lung prin găuri şi să tragi de el când vine trenul. Problema 
e că ai nevoie de mulţi voinici care să mute şina. lar tu stai la 
vedere şi ţii cablul atunci când îl loveşte locomotiva. Dar 
nemernicul acesta a folosit un cârlig care este aproape lipsit de 

orice pericol. 

Funcţionarul îi arătă lui Bell urmele de pe traversa unde 
lemnul era curbat din pricina extractorului. Apoi îi arătă 
zgârieturile făcute de cheia de şină. 

— A scos crampoanele şi a deşurubat „ochiul de peşte”, cum 
v-am zis. l-am găsit sculele aruncate peste rambleu. Intr-o curbă, 
e posibil ca o şină desprinsă să se mişte. Dar, ca să fie sigur, a 
prins un cârlig de şina desprinsă. Locomotiva s-a agăţat în el şi a 
smuls şina de sub roţi. Diabolic! 

— Ce fel de om ar şti să facă ceva atât de eficient? 

— Eficient? Directorul se simţi jignit. 

— Tocmai aţi spus că ştie ce face. 

— Da, am înţeles. Ei bine, e posibil să fi fost muncitor feroviar. 
Sau inginer civil. Şi din câte am auzit despre explozia aceea de la 
tunelul din trecătoare, probabil ştia câte ceva despre geologie 
dacă a reuşit să prăbuşească două galerii cu o singură 
încărcătură. 

— Dar sindicalistul mort pe care l-aţi găsit era electrician. 

— Atunci complicii lui, alţi sindicalişti revoluționari, i-au arătat 
ce să facă. 

— Unde aţi găsit cadavrul sindicalistului? 

Bărbatul arătă spre un copac înalt, la distanţă de câteva sute 
de metri. Explozia cazanului îi rupsese toate frunzele, iar crengile 
goale se întindeau spre cer ca o mână scheletică. 

— l-am găsit pe el şi pe fochist în vârful platanului. 

Isaac Bell abia dacă privi într-acolo. Avea în buzunar raportul 
lui Jimmy Dashwood despre William Wright. Era aşa de detaliat 
încât tânărul Dashwood avea să primească o avansare şi o 
bătaie pe umăr la următoarea întâlnire. In numai opt ore, James 
Dashwood descoperise că William Wright lucrase ca gestionar la 
Sindicatul Electricienilor. Se spunea că reuşea să evite grevele 
folosindu-se de tehnici de negociere care stârneau admiraţia 
muncitorilor şi şefilor în egală măsură. Fusese şi diacon la 
Biserica Episcopală Sfânta Treime din Santa Barbara. Din cele 
spuse de sora lui îndurerată, Wright îl însoțea pe fiul ei la Los 
Angeles, mergeau la un laborator de film. Directorul laboratorului 
confirmase faptul că aştepta să vină un băiat în dimineaţa aceea 
şi îi povestise lui Dashwood că îi oferiseră ucenicia fiindcă el şi 
William Wright făceau parte din aceeaşi lojă a Ordinului Antic 
Arab al Nobilului Altar Mistic. Era clar că Sabotorul nu murise în 
accident. Sabotorul ucigaş era încă viu şi numai Dumnezeu ştia 
unde avea să atace următoarea dată. 

— Unde-i cârligul? 

— İl păzesc oamenii dumneavoastră de acolo. Acum, dacă îmi 
daţi voie, domnule Bell, am o cale ferată de reparat. 

Bell merse de-a lungul platformei spre locul unde Larry 
Sanders, de la biroul din Los Angeles al agenţiei, stătea ghemuit 
şi inspecta o traversă. Două dintre gorilele lui musculoase ţineau 
poliţia la distanţă. Bell se prezentă şi Sanders se ridică în 
picioare, ştergându-şi praful de pe genunchi. 

Larry Sanders era un bărbat slab, cu părul scurt, tuns şic şi o 
mustață aşa de subţire încât părea să fi fost desenată cu 
creionul. Era îmbrăcat la fel ca Bell, într-un costum alb de în, 
potrivit climei călduroase, dar purta un melon de orăşean care, 
destul de surprinzător, era la culoarea costumului. Spre 
deosebire de cizmele lui Bell, pantofii lui erau pantofi de dans, 
uşori şi lucioşi, iar Larry arăta de parcă ar fi fost mai bucuros să 
păzească holul unui hotel elegant decât să stea în praful de 
cărbune ce acoperea platforma aglomerată. Obişnuit cu 
excentricităţile croitorilor din Los Angeles, Bell nu acordă prea 
multă atenţie încălțămintei şi îmbrăcămintei ciudate a lui 
Sanders, presupunând că detectivul era un om competent. 

— Am auzit de tine, spuse Sanders, întinzând o mână moale şi 
îngrijită. Şeful meu mi-a telegrafiat de la Sacramento, a zis că o 
să vii. Mereu mi-am dorit să te cunosc. 

— Unde-i cârligul? 

— Poliţiştii de la transporturi l-au găsit deja până să ajungem 
noi. 

Sanders îl conduse pe Bell la o lungime de şină îndoită ca un 
covrig. Intr-un capăt era prins un cârlig care părea să fi fost 
modificat dintr-o ancoră. 

— Acela e sânge sau rugină? 

— N-am remarcat. Sanders deschise un cuţitaş de buzunar cu 
mâner perlat şi zgârie cârligul. Sânge. Sânge uscat. Se pare că s- 
a tăiat la mână într-o margine de metal. Ce ochi buni ai, domnule 
Bell! 

Isaac ignoră complimentul. 

— Află cine a făcut gaura asta. 

— Ce spui, domnule Bell? 

— Nu putem aduna toţi oamenii din California care s-au tăiat 
la mână, dar poţi să afli cine a făcut gaura în bucata asta ciudată 
de metal. Caută în fiecare atelier şi fierărie din ţinut. Imediat. Dă- 
i zor! 

Isaac Bell se întoarse cu spatele şi merse spre poliţiştii care îl 

priveau morocănoşi. 

— Aţi mai văzut vreodată un asemenea cârlig? 

— E o bucată dintr-o ancoră de barcă. 

— La asta m-am gândit şi eu. Bell deschise o tabacheră de aur 
şi o întinse şi celorlalţi. După ce îşi aprinseră fiecare câte o ţigară 
şi se prezentară drept Tom Griggs şi Ed Bottomley, îi întrebă: 
Dacă omul acela din copac nu e cel care a deraiat trenul, cum 
credeţi că a reuşit adevăratul sabotor să scape? 

Poliţiştii schimbară o privire între ei. 

— Cârligul acela i-a oferit destul timp, spuse Ed. 

Apoi interveni Tom: 

— Am găsit un velociped de verificare a şinelor răsturnat pe o 
parte în Glendale. Ni s-a raportat că l-a furat cineva de la depoul 
din Burbank. 

— Ok. Dar dacă a ajuns la Glendale cu drezina, asta a fost 
probabil pe la trei sau patru dimineaţa, zise Bell. Cum credeţi că 
a plecat din Glendale? Tramvaiele nu merg aşa de târziu. 

— O fi avut vreo maşină care să-l aştepte. 

— Credeţi? 

— Păi, l-aţi putea întreba pe Jack Douglas, numai că-i mort. El 
era supraveghetor la Glendale. Cineva l-a ucis azi-noapte. L-a 
tăiat ca pe un porc de ajun. 

— Acum aud prima dată treaba asta, spuse Bell. 

— Ei bine, poate n-aţi vorbit cu cine trebuie, răspunse 
polițistul, aruncând o privire dispreţuitoare spre spilcuitul 
Sanders care aştepta pe aproape. 

Isaac Bell zâmbi şters. 

— Cum adică l-a „tăiat”? L-a înjunghiat? 

— Înjunghiat? întrebă Ed. Când aţi văzut ultima dată o 
înjunghiere care să străpungă haina unui om pe amândouă 
părţile? Cel care l-a ucis ori a fost unul al naibii de puternic, ori a 
folosit o sabie. 

— O sabie? repetă Bell. De ce spuneţi asta? 

— Chiar dacă era suficient de puternic să îl înjunghie dintr-un 
capăt în celălalt cu un cuţit lung de vânătoare, i-ar fi fost foarte 
greu să îl scoată. De asta lasă oamenii cuţitele în cadavre. 
Afurisitele alea se blochează. De asta mă gândesc că a folosit o 
lamă lungă şi subţire, ca o sabie. 

— Foarte interesant, zise Bell. O idee foarte interesantă... Mai 
e ceva ce artrebui să ştiu? 

Poliţiştii se gândiră câteva clipe. Bell aştepta răbdător, 
privindu-i pe amândoi în ochi. „Ordinul de sus” al directorului 

Jethro Watt de a coopera nu ajungea în mod automat şi la 
poliţiştii de pe teren, mai ales când se confruntau cu un agent de 
la Van Dorn încrezut ca Larry Sanders. Tom Griggs se decise 
brusc. 

— Am găsit asta în mâna lui Jack. Scoase o bucată de hârtie 
mototolită şi o netezi cu degetele lui lipicioase. Literele negre 
ieşeau în evidenţă în lumina soarelui. 


RIDICAŢI-VĂ! 
APRINDEŢI FLACĂRA NEMULŢUMIRII 
NIMICIŢI-I PE PRIVILEGIAŢI . 
PENTRU CA MUNCITORII SĂ TRĂIASCĂ! 


— Presupun că nu era a lui Jack, spuse Tom. Clar, bătrânul nu 
era genul care să devină revoluţionar. 

— Se pare că Jack l-a înhăţat în timp ce se luptau, explică Ed. 

— Mai bine îi înhăţa arma, zise Tom. 

— Aşa s-ar zice, spuse Isaac Bell. 

— Ciudat e de ce n-a făcut-o. 

— Cum adică? întrebă Bell. 

— Greşiţi dacă vă închipuiţi că Jack Douglas dormea în post 
doar fiindcă avea nouăzeci şi doi de ani. Chiar anul trecut au 
venit unii din Glendale căutând ciubucuri. Au scos pistoalele la 
Jack. Pe unul l-a împuşcat în umăr cu revolverul acela vechi al lui 
şi pe celălalt l-a lovit în fund. 

Ed pufni în râs. 

— Jack mi-a spus că a început să se ramolească. Pe vremuri, i- 
ar fi omorât pe amândoi şi i-ar fi scalpat. l-am zis: „Ai fost pe- 
aproape, Jack. Pe unul l-ai găurit în umăr şi pe celălalt la fund”. 
Dar Jack a zis: „Am zis că mă ramolesc, nu că sunt bolnav. Nu am 
ratat. l-am lovit acolo unde am ochit. Asta înseamnă că mă fac 
mai bun cu vârsta”. Aşa că indiferent cine este cel care l-a ucis 
azi-noapte pe Jack ştie să se descurce. 

— Mai ales, adăugă Tom, dacă nu avea la el decât o sabie. 
Jack şi-ar fi dat seama imediat. Păi cum îl învinge un om cu o 
sabie pe unul cu un pistol? 

— Şi eu mă întreb acelaşi lucru, zise Bell. Mulţumesc, 
domnilor. Mulţumesc foarte mult. Scoase două cărţi de vizită şi le 
dădu câte una. Dacă aveţi vreodată nevoie de ceva de la agenţia 
Van Dorn, luaţi legătura cu mine. 


— Am avut dreptate, îi spuse Bell lui Van Dorn când acesta îl 

chemă la San Francisco. Dar nu de ajuns. Are planuri şi mai mari 
decât mi-am imaginat. 

— Se pare că îşi cunoaşte meseria, zise Van Dorn, vorbind cu 
aceeaşi tristeţe ca a responsabilului cu întreţinerea de la 
Southern Pacific. Cel puţin destul de bine încât să ne tot 
ocolească. Dar cum se deplasează? Cu marfare? 

— Am trimis agenţi să interogheze muncitorii din fiecare 
tabără din Vest, răspunse Bell. Şi întrebăm fiecare şef de gară şi 
fiecare vânzător de bilete de care s-ar fi putut apropia cel care a 
cumpărat un bilet pe distanţă lungă la un tren rapid. 

Van Dorn mormăi. 

— Vânzătorii de bilete reprezintă o şansă mai slabă decât 
muncitorii. Câţi pasageri a spus Hennessy că transportă Southern 
Pacific în fiecare an? 

— O sută de milioane, recunoscu Bell. 

Când Isaac Bell îi telefonă lui Marion Morgan să-i spună că are 
o oră liberă în San Francisco Înainte să ia trenul spre Sacramento 
şi să o întrebe dacă putea pleca mai repede de la serviciu, 
Marion răspunse: 

— Ne întâlnim pe doc! 

Marele Ceas Magneta, primul ceas de referință la vest de 
Mississippi, care venise pe la Capul Horn cu un vapor cu abur, 
era deja celebru, deşi fusese instalat în hotelul St. Francis doar 
cu o săptămână înainte. Dominând holul dinspre Powell Street al 
clădirii, ceasul vienez, împodobit cu sculpturi, semăna cu ceasul 
foarte mare al unui bunic şi părea puţin demodat, după moda 
europeană. De fapt, era electric şi controla automat toate 
ceasurile din marele hotel care se înălța peste Union Square. 

Holul era mobilat cu scaune şi canapele aranjate pe covoare 
orientale. Veioze electrice de hârtie şi de sticlă răspândeau o 
lumină caldă, reflectată şi multiplicată în oglinzi aurite. In aer se 
simţea mirosul dulce de cherestea şi de vopsea proaspătă. La 
optsprezece luni după ce Marele Cutremur îi distrusese interiorul, 
cel mai nou şi mai semeţ hotel din San Francisco era deschis şi 
oferea patru sute optzeci de camere, iar în primăvară urma să se 
deschidă o aripă nouă. Devenise imediat cel mai căutat hotel din 
oraş. Cele mai multe scaune şi canapele erau ocupate de clienţi 
care citeau ziarul. Titlurile anunțau ultimele zvonuri despre 
muncitorii agitatori şi revoluționarii străini care provocaseră 
deraierea trenului Coast Line Limited. 

Marion intră prima în hol, aşa de încântată să-l vadă pe Isaac 
încât nu remarcă privirile admirative ale domnilor care se uitau 
cum se plimba prin faţa ceasului. Purta părul blond-deschis prins 
în vârful capului, o coafură modernă care atrăgea atenţia asupra 
gâtului ei lung şi grațios şi asupra frumuseţei feţei. Avea talia 
subţire, mâinile delicate şi, judecând după felul în care părea că 
pluteşte peste covor, picioarele de sub fusta bogată erau lungi. 

Ochii ei verzi ca marea se uitau spre ceas când minutarul se 
îndreptă şi Marele Magneta răsună cu treizeci de gonguri care 
semănau aşa de mult cu clopotele unei catedrale încât păreau să 
zguduie pereţii. 

După un minut, Isaac intră în hol, înalt şi debordând de 
frumuseţe masculină în costumul crem de lână, cămaşă albastră 

cu guler răsfrânt şi cravata cu dungi aurii, dăruită de Marion şi 
asortată cu mustaţa şi părul lui blond. Era aşa de bucuroasă să-l 
vadă încât nu izbuti să spună decât atât: 

— Niciodată n-ai mai întârziat până acum! 

Isaac zâmbi şi deschise ceasul de buzunar. 

— Marele Magneta e înainte cu şaizeci de secunde, spuse el, 
apoi o privi de sus până jos şi adăugă: lar tu nu ai arătat 
vreodată mai bine. 

Isaac o luă în braţe şi o sărută. O conduse spre două scaune 
de unde putea să vadă tot holul cu ajutorul oglinzilor şi 
comandară ceai şi prăjitură de lămâie de la un ospătar îmbrăcat 
în frac. 

— La ce te uiţi? întrebă Bell. Marion îl privea cu un zâmbet 
blând întipărit pe faţa ei frumoasă. 

— Mi-ai dat viaţa peste cap! 

— Cutremurul a făcut asta, o tachină el. 

— Inainte de asta. Cutremurul a fost doar o întrerupere. 

Doamnele de vârsta lui Marion Morgan trebuiau să fie măritate 
deja de câţiva ani, dar ea era o femeie cumpătată care se bucura 
de independenţa ei. La treizeci de ani, cu o experienţă 
îndelungată ca secretară-şefa la bancă, trăise singură şi obținuse 
diploma în Drept la Universitatea Stanford. Peţitorii frumoşi şi 
bogaţi care o imploraseră să se mărite cu ei plecaseră 
dezamăgiţi. Poate că de vină era aerul din San Francisco, atât de 
plin de nesfârşite posibilităţi, care îi dădea curaj. Poate era 
educaţia ei, oferită de profesori aleşi pe sprânceană ori iubirea 
cu care o copleşise tatăl ei după moartea mamei. Poate era 
faptul că trăia în timpuri moderne, emoția faptului că trăia în 
primii ani îndrăzneţi ai unui secol nou. Dar ceva o umpluse de 
încredere şi de capacitatea rară de a se bucura de faptul că era 
singură. 

Cel puţin până când Isaac Bell intrase în viaţa ei şi îi făcuse 
inima să bată mai repede, de parcă avea şaptesprezece ani şi 
era la prima întâlnire. 

„Sunt aşa de norocoasă”, se gândea ea. 

Isaac o luă de mână. 

Preţ de câteva secunde îi veni greu să vorbească. Frumuseţea, 
ţinuta şi graţia ei îl mişcau întotdeauna. Privind în ochii ei verzi, 
spuse: 

— Sunt cel mai fericit bărbat din San Francisco. Şi dacă eram 
în New York acum, aş fi fost cel mai fericit bărbat din New York. 

Marion zâmbi şi îşi feri privirea. Când se uită din nou la el, 

văzu că Isaac se uita la un titlu de ziar: DERAIAT! 

Accidentele de tren erau o problemă cotidiană în 1907, dar pe 
Marion o îngrozea faptul că un tren rapid spre Los Angeles 
deraiase când Isaac călătorea mereu în acest fel. Insă ar fi fost 
tot atât de ilogic să se îngrijoreze că Isaac s-ar putea întâlni cu 
ucigaşi şi cuţitari pe cât ar fi fost să se teamă pentru siguranţa 
unui tigru din junglă. 

Isaac se uita la ziar, cu o expresie de furie întunecată pe faţă. 
Marion îl luă de mână. 

— Isaac, accidentul acesta e legat de cazul tău? 

— Da. E cel puţin al cincilea atac. 

— Dar e ceva pe faţa ta, ceva fioros, care-mi spune că eo 
chestiune personală. 

— Mai ţii minte când ţi-am povestit despre Wish Clarke? 

— Sigur! Ţi-a salvat viaţa. Sper să-l cunosc într-o bună zi ca 
să-i mulţumesc personal. 

— Cel care a deraiat trenul l-a ucis pe Wish, spuse Bell cu 
răceală. j 

— O, Isaac! Imi pare atât de rău! 

Aşa începu Bell să o pună la curent, după cum îi era obiceiul, 
povestindu-i fiecare detaliu despre atacurile Sabotorului asupra 
trecătorii Cascades şi despre cum încerca el să le oprească. 
Marion avea o gândire analitică şi pătrunzătoare. Se putea 
concentra asupra faptelor şi să vadă tiparele în primele etape de 
formare. Mai presus de toate, punea întrebări esenţiale care 
reflectau propriile lui gânduri. 

— Motivul nu e încă ştiut, concluzionă Isaac. Ce alt motiv 
poate să aibă ca să recurgă la asemenea distrugeri? 

— Crezi în teoria aceea că Sabotorul e un revoluţionar? întrebă 
Marion. 

— Există dovezi. Complicii lui. Afişul revoluţionar. Până şi ţinta 
- calea ferată - e personajul negativ preferat al acestor oameni. 

— Nu pari prea convins, Isaac. 

— Nu sunt, recunoscu el. Am încercat să mă pun în locul lui, să 
gândesc la fel ca un agitator supărat, dar tot nu-mi pot imagina 
un asemenea masacru al oamenilor nevinovaţi. In toiul unei razii 
sau al unei greve, ar putea ataca poliţiştii. Deşi nu sunt de acord 
cu asemenea violenţe, pot să înţeleg cum degenerează gândirea 
unui om. Dar acest atac neobosit asupra unor oameni obişnuiţi... 
o asemenea ticăloşie mi se pare ilogică. 

— O fi nebun. Vreun lunatic? 

— Posibil. Numai că e remarcabil de ambițios şi meticulos 

pentru un nebun. Acestea nu sunt atacuri impulsive. Le 
pregăteşte cu rigurozitate. Şi la fel îşi pregăteşte şi evadările. 
Dacă e nebunie, e ţinută bine sub control. 

— Poate că e anarhist. 

— Ştiu. Dar de ce să omoare atâţia oameni? De fapt, murmură 
Isaac, e ca şi cum încearcă se semene teroare. Dar ce câştigă în 
felul acesta? 

— Umilirea publică a Companiei Feroviare Southern Pacific, 
răspunse Marion. 

— Asta reuşeşte cu siguranţă, spuse Bell. 

— Poate că ar trebui să gândeşti ca un bancher, nu ca un 
anarhist sau ca un nebun. 

— Ce vrei să spui? Isaac se uita la ea fără să înţeleagă. 

Marion răspunse pe un ton clar şi hotărât. 

— Imaginează-ţi ce pagube are acum Osgood Hennessy. 

Bell dădu gânditor din cap. Ironia expresiei „gândeşte ca un 
bancher” avea o anumită rezonanţă pentru un bărbat care 
întorsese spatele unei cariere impuse în banca propriei familii. O 
mângâie pe Marion pe obraz. 

— Mulţumesc, spuse el. Mi-ai dat o temă de gândire. 

— Mă bucur, spuse Marion, adăugând în glumă: Aş prefera să 
te gândeşti la ceva decât să te amesteci în bătăi cu pistoale. 

— Îmi plac bătăile cu pistoale, glumi Isaac la rândul lui. Te 
obligă să te concentrezi. Deşi în cazul acesta am putea vorbi 
despre dueluri cu săbii. 

— Cu săbii? 

— E foarte ciudat. l-a ucis pe Wish şi pe încă un om cu un 
obiect care pare să fie o sabie. Intrebarea e: cum reuşeşte să 
doboare un om înarmat? Nu poţi să ascunzi o sabie. 

— Dar dacă are un baston cu şiş? Destui bărbaţi în San 
Francisco poartă aşa ceva la ei pentru protecţie. 

— Până scoţi sabia din teacă, adversarul cu pistol are destul 
timp să tragă primul. 

— Ei bine, dacă te atacă pe tine cu sabia, o să regrete. Tu ai 
făcut scrimă la Yale. 

Bell clătină din cap, zâmbind. 

— Am făcut scrimă, nu m-am duelat. E o mare diferenţă între 
sport şi luptă. Îmi amintesc când antrenorul meu, care a fost 
duelist, vorbea despre cum ascunde masca de scrimă ochii 
adversarului. Spunea că prima dată când lupti într-un duel eşti 
şocat să vezi privirea rece a celui care intenţionează să te 
omoare. 

— Tu ai fost? 

— Cum să fiu? 

— Şocat. Marion zâmbi. Nu te preface că nu te-ai luptat 
niciodată într-un duel. 

Bell zâmbi şi el. 

— Doar o dată. Eram amândoi foarte tineri. Şi vederea 
sângelui roşu care a ţâşnit ne-a convins rapid că de fapt nu 
voiam să ne omorâm unul pe altul. De fapt, suntem şi acum 
prieteni. 

— Dacă asta cauţi, sigur nu mai sunt mulţi duelişti în ziua de 
azi. 

— Probabil e european, zise Bell. Italian sau francez. 

— Sau neamt. Cu o cicatrice Heidelberg oribilă pe obraz. Nu 
spunea Mark Twain că scoteau cusăturile făcute de chirurg şi 
turnau vin pe rană ca să fie cicatricile şi mai urâte? 

— Probabil că nu e neamt, spuse Bell. Ei sunt cunoscuţi pentru 
loviturile rapide. Lovitura care i-a ucis pe Wish şi pe celălalt tip a 
fost mai degrabă în stil italienesc sau franțuzesc. 

— Sau a fost student pe acolo, sugeră Marion. Un american 
care a făcut şcoala în Europa. Sunt destui anarhişti în Franţa şi în 
Italia. Poate acolo a devenit şi el anarhist. 

— Tot nu ştiu cum reuşeşte să ia prin surprindere un om 
înarmat cu pistol. Bell făcu un gest demonstrativ. In cele câteva 
secunde cât durează să scoată sabia, poţi să înaintezi şi să-l 
loveşti în nas. 

Marion se întinse peste ceştile de ceai şi îl apucă de mână. 

— Ca să fiu sinceră, aş fi încântată să nu fiu nevoită să-mi fac 
griji decât pentru un nas spart. 

— Am ajuns în stadiul la care mi-aş dori un nas spart sau 
măcar o rană superficială, două. 

— Pentru ce? 

— Îi mai ţii minte pe Weber şi pe Fields? 

— Bătrâneii aceia caraghioşi! Wally Kisley şi Mack Fulton o 
invitaseră la cină când se aflaseră în trecere prin San Francisco 
de curând şi o făcuseră toată seara să râdă. 

— Wally şi Mack zic mereu: „Nasurile sparte sunt un semn 
sigur al progresului. Ştii că eşti pe aproape dacă prada te 
pocneşte în mutră”. În momentul acesta, mi-ar prinde bine un 
pumn în mutră. 

Comentariul îi făcu pe amândoi să zâmbească. 

Două doamne, îmbrăcate la modă cu rochii şi pălării după cele 
mai noi modele, intrară în hotel şi traversară holul într-un şuvoi 

de pene şi mătase. Cea mai tânără era aşa de frapantă încât 
mulţi clienţi rămaseră cu ziarul în poală. 

— Ce fată frumoasă! spuse Marion. 

Bell o văzuse deja în oglindă. 

— Cea care poartă albastru-deschis, zise Marion. 

— E Lillian, fiica lui Osgood Hennessy, spuse Bell, întrebându- 
se dacă era doar o coincidenţă că Lillian venise la St. Francis în 
timp ce el era aici, deşi bănuia că întâlnirea nu era 
întâmplătoare. 

— O cunoşti? 

— Am cunoscut-o săptămâna trecută în trenul lui Hennessy. E 
secretara lui personală. 

— Ce fel de persoană e? 

Bell zâmbi. 

— Are aere de femeie fatală. Flutură genele ca actriţa aceea 
franceză. 

— Anna Held. 

— Dar e inteligentă şi se pricepe la afaceri. E foarte tânără, 
răsfăţată de un tată iubitor şi bănuiesc că e foarte naivă în ce 
priveşte problemele sentimentale. Femeia brunetă a fost 
profesoara ei. Acum e amanta lui Hennessy. 

— Vrei să te duci să le saluţi? 

— Nu acum, când nu am decât câteva minute de petrecut cu 
tine. 

Marion îi răspunse cu un zâmbet mulţumit. 

— Sunt flatată. E tânără, nespus de frumoasă şi probabil 
foarte bogată. 

— Tu eşti nespus de frumoasă şi, când te vei mărita cu mine, 
vei fi şi tu bogată. 

— Dar eu nu sunt moştenitoare. 

— Am cunoscut destule moştenitoare, mersi frumos, de pe 
vremea când învăţam valsul boston la şcoala de dans, spuse el, 
zâmbind la rândul lui. E un vals lent cu o alunecare lungă. Putem 
să-l dansăm la nunta noastră, dacă vrei. 

— O, Isaac, eşti sigur că vrei să te însori cu mine? 

— Da. 

— Cei mai mulţi oameni ar spune că sunt o fată bătrână. Şi că 
un bărbat de vârsta ta ar trebui să se însoare cu o fată de vârsta 
ei. 

— N-am făcut niciodată ce „ar trebui” să fac. De ce să încep 
acum, când în sfârşit am întâlnit fata visurilor mele? Şi mi-am 
câştigat şi un prieten pentru toată viaţa? 

— Dar ce va crede familia ta despre mine? Nu am bani. Vor 
spune că sunt o întreţinută. 

— Vor crede că sunt cel mai norocos bărbat din America. Isaac 
zâmbi. Apoi adăugă pe un ton sumbru: Şi cei care nu fac asta pot 
să se ducă dracului. Vrei să stabilim data? 

— Isaac... Trebuie să stăm de vorbă. 

— Ce e? S-a întâmplat ceva? 

— Sunt foarte îndrăgostită de tine. Sper că ştii asta. 

— Mi-o arăţi în fel şi chip. 

— Şi îmi doresc foarte mult să mă căsătoresc cu tine. Dar mă 
întreb dacă n-am putea aştepta puţin. 

— De ce? 

— Mi s-a oferit o slujbă interesantă şi mi-aş dori foarte mult să 
încerc. 

— Ce fel de slujbă? 

— Ei bine, ştii cine e Preston Whiteway, nu? 

— Sigur că da. Preston Whiteway e un ziarist de scandal care a 
moştenit trei dintre cele mai mari publicaţii din California, 
inclusiv San Francisco Inquirer. Bell zâmbi curios. Ziarul pentru 
care lucrezi chiar tu... Se spune că e foarte arătos şi un celebru 
băiat de bani gata, că îşi etalează avuţia pe care o sporeşte 
publicând titluri de senzaţie. Şi-a băgat coada şi în politică, 
folosindu-se de puterea ziarelor lui ca să se asigure că prietenii 
lui sunt numiţi în Senatul Statelor Unite - primul dintre ei e chiar 
trepăduşul lui Osgood Hennessy, senatorul Charles Kincaid. De 
fapt, cred că domnul Whiteway al tău i-a dat lui Kincaid porecla 
„Inginerul-Erou”. 

— Nu e domnul Whiteway a/ meu, dar... o, Isaac, are o idee 
nouă minunată. l-a venit în timp ce ziarul publica ştirea despre 
cutremur... un jurnal de ştiri sub formă de film. L-a numit Lumea 
filmului. Vor filma evenimente reale şi le vor rula în teatre şi la 
cinema cu taxa de cinci cenți. Şi, Isaac! - Marion îi strânse braţul 
emoţionată - Preston m-a rugat să-l ajut să pună pe roate 
proiectul ăsta. 

— Cât timp? 

— Nu sunt sigură. Şase luni sau un an. Isaac, ştiu că pot să fac 
asta. lar omul acesta vrea să-mi dea ocazia să încerc. Ştii că am 
absolvit prima în generaţia mea la Drept la Stanford, dar o 
femeie nu poate practica, de aceea am lucrat nouă ani la bancă. 
Nu vreau să muncesc toată viaţa. Dar vreau să creez ceva şi asta 
e şansa mea. 

Bell nu se mira că Marion voia să obţină o slujbă interesantă. 

Nici nu se îndoia de dragostea lor. Erau amândoi conştienţi de 
faptul că erau norocoşi să se fi întâlnit pentru a nu lăsa nimic să 
intervină între ei. Trebuiau să ajungă la un compromis. Nu putea 
să nege că era ocupat până peste cap încercând să-l prindă pe 
Sabotor. 

— Ce-ar fi să promitem că în şase luni fixăm data nunţii? Când 
se mai aşază lucrurile? Poţi să-ţi păstrezi slujba şi să fii 
căsătorită. i 

— O, Isaac, ar fi minunat! Imi doresc foarte mult să fiu 
implicată de la început în Lumea filmului. 

Clopotul ceasului Magneta bătu ora patru. 

— Aş fi vrut să avem mai mult timp, spuse ea tristă. 

Lui Bell i se părea că trecuseră numai câteva minute de când 
se aşezaseră. 

— Te duc cu maşina la birou. 

Observă că Lillian Hennessy se uita într-adins în direcţia opusă 
când ieşiră din hol. Dar doamna Comden îi zâmbi discret când o 
privi. Bell răspunse cu o înclinare politicoasă din cap, uimit încă o 
dată de senzualitatea femeii şi o strânse pe Marion de braţ ceva 
mai tare. 

O maşină de curse Locomobil pe benzină, roşie ca focul, era 
parcată chiar în faţa hotelului St. Francis. Era modificată pentru 
traficul în oraş cu apărătoare şi proiectoare. Portarii de la hotel 
păzeau maşina de câţiva băieţi curioşi, ameninţându-l cu 
pedepse aspre pe cel care ar fi lăsat urme de degete murdare pe 
vulturul lucios de alamă din vârful radiatorului sau ar fi respirat 
prea aproape de scaunele roşii de piele. 

— Ai primit înapoi maşina de curse! E frumoasă, spuse Marion, 
vădit încântată. 

Mult iubita maşină a lui Bell fusese aproape distrusă în timpul 
unei curse de 800 de kilometri, în care se întrecuse cu o 
locomotivă de la San Francisco la San Diego; locomotiva 
răspândea aburii pe şinele drepte, iar maşina alerga pe 
drumurile neasfaltate şi pline de pietriş. O cursă pe care o 
câştigase Bell, după cum îşi amintea acum, zâmbind întristat. 
Trofeul lui fusese faptul că îl arestase pe Banditul Măcelar 
ameninţându-l cu pistolul. 

— Am aranjat să mi-o trimită aici de la Bridgeport, 
Connecticut, de îndată ce au reconstruit-o în fabrică. Urcă! 

Bell se întinse peste volan ca să tragă maneta de contact de 
pe bordul de lemn. Reglă acceleraţia şi celelalte manete. Apoi 
apăsă rezervorul de presiune. Portarul se oferi să pornească 

motorul cu manivela. Motorul în patru cilindri porni bubuind de la 
prima încercare, fiind cald încă după drumul de la depozitul de 
marfa unde primise Bell maşina. Când se întinse să elibereze 
frâna, îl chemă pe cel mai mic dintre băieţii care se uitau cu ochii 
cât cepele. 

— Imi dai o mână de ajutor? Nu poate să plece dacă nu 
claxonează! 

Băiatul strânse mingiuţa de cauciuc cu ambele mâini. Maşina 
răsună deodată ca oile cu cornul mare din Munţii Stâncoși. Băieţii 
se împrăştiară, iar maşina zvâcni în faţă. Marion râse şi se aplecă 
peste rezervor ca să-l ia de mână pe Isaac. În curând alergau pe 
Market Street, şerpuind printre trăsurile trase de cai şi tramvaie, 
gonind pe lângă celelalte automobile. 

Când ajunseră în faţa clădirii cu schelet de oţel şi cu 
douăsprezece etaje, care găzduia ziarul San Francisco Inquirer, 
Bell văzu ultimul loc liber de parcare, chiar lângă trotuar. Un tip 
blond într-un Rolls-Royce decapotabil viră spre el, claxonându-l. 

— A, uite-l pe Preston! Poţi să faci cunoştinţă cu el. 

— De-abia aştept, zise Bell, apăsând pe acceleraţie şi pe frână 
în succesiune rapidă şi strecurând maşina mare de curse în locul 
liber cu o secundă înaintea maşinii lui Preston Whiteway. 

— Alo! Acela e locul meu! 

Bell observă că Whiteway era la fel de arătos cum se zvonea, 
un bărbat solid, cu umeri laţi, proaspăt bărbierit şi cu şuviţe 
blonde extravagante. Era la fel de înalt ca Bell, deşi ceva mai 
îndesat la mijloc şi arăta ca şi cum jucase fotbal în facultate şi 
nu-şi mai aducea aminte când se întâmplase ultima oară ca 
lucrurile să nu fi mers după voia lui. 

— Eu am ajuns primul, zise Bell. 

— Asta e clădirea mea! 

— iți dau locul înapoi după ce îmi iau la revedere de la iubita 
mea. 

Preston Whiteway îşi întinse gâtul ca să se uite pe după Bell şi 
strigă: 

— Marion? Tu eşti? 

— Da! Acesta e Isaac. Vreau să faceţi cunoştinţă. 

— Mă bucur să te cunosc, spuse Preston, arătând exact pe 
dos. Marion, ar trebui să urcăm! Avem mult de lucru. 

— la-o înainte, spuse ea pe un ton rece. Vreau să-mi iau la 
revedere de la Isaac. 

Whiteway sări din maşină, strigând după portar să o parcheze, 
îl întrebă pe Bell în treacăt: 

— Cât de rapidă e maşina? 

— Mai rapidă ca aia, spuse Bell, arătând spre Rolls-Royce. 

Marion îşi acoperi gura să nu râdă şi, când Whiteway se 
îndepărtă îndeajuns, îi spuse lui Bell: 

— Parcă sunteţi doi băieţei în curtea şcolii. Cum poţi să fii 
gelos pe Preston? E foarte de treabă. Are să-ţi placă după ce îl 
cunoşti mai bine. N 

— Sunt convins, zise Bell. li cuprinse faţa în mâini şi o sărută 
pe buze. Să ai grijă de tine. 

— Eu? Tu să ai grijă. Te rog, te rog să ai grijă de tine. Se forţă 
să zâmbească. Poate ar trebui să repeţi cum să te lupţi cu 
săbiile. 

— Asta am de gând. 

— O, Isaac, mi-aş dori să avem mai mult timp! 

— Mă întorc cât de repede pot. 

— Te iubesc, dragul meu! 


Undeva deasupra şantierului de la trecătoarea Cascades, un 
vagon-platformă era abandonat pe o linie secundară. Era la o 
distanţă scurtă deasupra macazului care, atunci când se 
închidea, lega linia aceea de înclinarea abruptă a liniei terminus; 
aceasta făcea legătura între şantierul de dedesubt şi noua 
fabrică de cherestea din pădure, aflată la câţiva kilometri în sus 
pe munte. Vagonul era încărcat peste măsură cu o movilă de 
traverse din lemn de cucută de munte: ce urmau să ajungă la 
instalaţia de creozotare din trecătoare pentru a fi îmbibate cu 
gudron de cărbune. 

Sabotorul simţi că are ocazia de a ataca din nou, mai curând 
decât îşi planificase, prinzând astfel doi iepuri dintr-o lovitură. 
Atacul acesta avea să zdruncine nu doar Calea Ferată Southern 
Pacific. Dacă îi ieşea manevra, toată lumea urma să afle că era 
imun la eforturile depuse de Agenţia de Detectivi Van Dorn. 

Era un om ordonat, cu sânge rece. Plănuise cu minuţiozitate 
atacul de la tunel, rezervându-şi timp pentru fiecare etapă, de la 
recrutarea unui complice care dispunea de combinaţia ideală de 
zel şi naivitate până la găsirea locului prielnic din punct de 
vedere geologic pentru dinamită şi plănuirea evadării. Atacul 
asupra trenului Coast Line Limited necesitase eforturi similare, 
inclusiv folosirea unui cârlig, ca să fie evident că era vorba de 


3 Tsuga mertensiana - specie de conifere răspândită pe Coasta de 
Vest a Americii de Nord (n. tr.). 

sabotaj, nu de un simplu accident. Avea planuri asemănătoare 
pentru alte atacuri, aflate în diverse stadii de dezvoltare, deşi 
trebuia să facă unele modificări acum, când detectivii Van Dorn 
păzeau depourile importante şi atelierele de întreţinere. 

Dar nu toate sabotările trebuiau planificate. Sistemul de căi 
ferate care traversa toată ţara era deosebit de complex. Erau 
destule ocazii de a distruge ceva, atâta timp cât se folosea de 
cunoştinţele lui superioare şi era permanent atent să nu facă 
vreo greşeală din neglijenţă. 

Atâta timp cât se mişca repede şi făcea doar lucruri la care nu 
se aştepta nimeni. 

Vagonul avea să rămână pe linia aceea pentru scurt timp. 
Pentru fiecare kilometru şi jumătate de şină era nevoie de 2 700 
de traverse şi, peste o zi sau două, un administrator de materiale 
stresat avea să strige: „Unde naiba sunt celelalte traverse?”, iar 
muncitorii îngroziţi aveau să înceapă o căutare disperată printre 
facturi şi telegrame după vagonul dispărut. 

Cea mai apropiată tabără de muncitori, care să fie suficient de 
mare încât să nu fie remarcat în îmbulzeala oamenilor care îşi 
pregăteau de mâncare, căutau un loc de dormit, veneau şi 
plecau în nesfârşita căutare a unui loc de muncă, se afla lângă 
parcurile feroviare de la Dunsmuir, California. Dar Dunsmuir era 
departe, la aproape 250 kilometri. Nu mai avea timp să recruteze 
pe careva. Trebuia să se ocupe singur de vagon. Existau anumite 
riscuri când desfăşurai singur atacul şi alte riscuri când atacai 
repede. Dar pagubele pe care le putea provoca numai cu 
vagonul acela erau aproape incalculabile. 

Având sărutul lui Marion încă umed pe buze, Isaac Bell îşi 
ocupă locul în trenul rapid spre Sacramento, aşteptând să plece 
din terminalul Oakland. Marion îl cunoştea bine, mai bine decât 
se cunoştea el însuşi. Pe de altă parte, existau lucruri pe care nu 
avea probabil să le afle vreodată. Cum poți fi gelos pe Preston? 
Sunt atâtea motive, se gândea Bell. De exemplu, Whiteway e 
acolo când eu nu sunt, pentru că eu pierd întrecerea cu 
Sabotorul. 

Inchise ochii. Nu mai dormise într-un pat de zile în şir, dar 
somnul tot nu venea. Mintea îi alerga întruna. Din capitala 
statului trebuia să ia o serie de trenuri ca să ajungă în 
îndepărtatul Oregon. Avea nevoie de o perspectivă nouă asupra 
prăbuşirii tunelului de la trecătoarea Cascades, trebuia să afle 
dacă Sabotorul plănuia un alt atac la capătul celălalt al tunelului. 
Pe drum avea să se i se alăture Archie Abbott, care îi telegrafiase 
cu o seară înainte că era posibil să afle ceva important în tabăra 
de muncitori de lângă Dunsmuir. 

— Domnule Bell? 

Conductorul îi întrerupse gândurile. Omul îşi duse degetele la 
cozorocul lustruit într-un salut respectuos şi spuse, cu un semn 
şmecheresc din ochi: 

— Domnule Bell, o anumită doamnă întreabă dacă nu aţi sta 
ceva mai confortabil lângă dumneaei. 

Bănuind că avea să o găsească pe tânăra domnişoară 
Hennessy în celălalt tren, Bell îl urmă pe conductor pe culoar. 
Conductorul îl duse spre peronul unde se aflau un vagon privat şi 
unul pentru bagaje, trase de o locomotivă Atlantic 4-4-2 aşa de 
lucioasă încât părea că abia ieşise din fabrică. 

Bell urcă în vagon şi intră într-un salon roşu, somptuos, care ar 
fi de minune cu bordelul lui Anne Pound. Lillian Hennessy, care 
se schimbase de rochia albastră asortată cu ochii ei într-o rochie 
roşie de seară care se potrivea cu salonul, îl întâmpină cu un 
pahar de şampanie şi un zâmbet triumfător. 

— Nu numai tu poţi să închiriezi un tren privat. 

— Nu se cuvine ca noi doi să călătorim singuri, răspunse Bell 
calm. 

— Nu suntem singuri. Din nefericire. 

— Dă-mi voie să-ţi amintesc că sunt logodit cu Marion Morgan, 

apucă Bell să spună, apoi se auzi o formaţie de jazz cântând în 
spatele vagonului. Bell se uită prin uşă. Şase instrumentişti negri 
cântau la clarinet, violoncel, chitară, trombon şi trompetă, 
adunaţi în jurul unei pianine şi improvizând pe piesa lui Adaline 
Shepherd, Pickles and Peppers. 

Lillian Hennessy se apropie ca să vadă peste umărul lui Bell. 
Purta un corset în forma ciocului de lebădă, iar Isaac simţi pe 
spate moliciunea sânilor. Fu nevoit să ridice tonul ca să se audă 
peste muzică. 

— N-am mai auzii ca nişte cântăreţi de jazz să se dea drept 
însoțitori. 

— Nu ei. Lillian se strâmbă. Ea: tata a aflat că am de gând să 
te încolţesc în San Francisco. A trimis-o să stea cu ochii pe mine. 

Cântărețul la trompetă ridică instrumentul în sus, ca şi cum 
voia să străpungă tavanul. În locul liber astfel format în cercul de 
instrumentişti, Bell văzu că pianista aplecată asupra clapelor cu 
degetele alergând, ochii scăpărând şi buzele întredeschise într- 
un zâmbet fericit nu era alta decât doamna Comden. 

— Nu ştiu cum de a aflat, spuse Lillian. Dar, mulţumită tatei şi 
desigur doamnei Comden, onoarea ta e în siguranţă, domnule 
Bell. Te rog să rămâi! Nu-ţi cer decât să fim prieteni. Va fi o 
călătorie rapidă. Avem drum liber până la trecătoarea Cascades. 

Bell era tentat. Linia la nord de Sacramento era ocupată cu 
marfare aflate într-un du-te-vino între Sacramento şi trecătoare. 
Se gândise chiar să închirieze unul dintre trenurile speciale ale 
lui Hennessy. Trenul lui Lillian era gata de plecare. Mergând cu 
viteză pe liniile eliberate, trenul special al fiicei preşedintelui căii 
ferate l-ar fi scutit de o zi de drum. 

— Avem un telegraf în vagonul de bagaje, dacă ai nevoie să 
trimiţi mesaje, spuse Lillian. 

Asta reuşi să încline definitiv balanţa. 

— Mulţumesc, spuse Bell zâmbind. Accept „ambuscada” ta, 
deşi e posibil să cobor la Dunsmuir. 

—la un pahar cu şampanie şi povesteşte-mi despre 
domnişoara Morgan a ta. 

Trenul se puse în mişcare în timp ce Lillian îi întindea un 
pahar. Fata linse o picătură scursă pe deget şi flutură genele ca o 
actriţă din Franţa. 

— E foarte drăguță. 

— Şi Marion a crezut asta despre tine. 

Lillian se strâmbă din nou. 

— „Drăguţ” înseamnă obraji roşii şi rochii cadrilate. Despre 

mine se spune mai mult decât atât. 

— De fapt, a spus că eşti nespus de frumoasă. 

— De asta nu ne-ai făcut cunoştinţă? 

— Am preferat să-i amintesc că şi ea e nespus de frumoasă. 

În ochii ei albaştri apăru o străfulgerare. 

— Nu loveşti cu milă, nu-i aşa? 

Bell răspunse cu un zâmbet dezarmant. 

— Nu în dragoste, tânără domnişoară - e un obicei pe care 
recomand să-l dezvolţi când creşti mai mare. Acum povesteşte- 
mi despre problemele tatălui tău cu bancherii. 

— Nu are probleme cu bancherii, răspunse Lillian. Răspunsul 
veni aşa de repede şi era aşa de vehement încât Bell ştia ce să 
întrebe mai departe. 

— A spus c-o să aibă până la iarnă. 

— Numai dacă nu-l prinzi pe Sabotor, spuse ea cu aplomb. 

— Dar ce e cu Panica asta care se stârneşte la New York? A 
început în martie şi nu dă semne că ar dispărea. 

Lillian răspunse cu o hotărâre cumpătată. 

— Panica, dacă mai rămâne mult timp aşa, va aduce cu ea 
sfârşitul prosperității în afaceri pentru căile ferate. Suntem în 
mijlocul unei expansiunii minunate, dar chiar şi tata recunoaşte 
că nu poate dura la nesfârşit. 

Bell îşi aminti din nou că Lillian Hennessy era ceva mai 
complicată decât o moştenitoare râzgâiată. 

— Panica ameninţă controlul tatălui tău asupra liniilor? 

— Nu, spuse ea repede. Apoi explică: Tata a învăţat foarte 
devreme că modul prin care poate plăti o a doua cale ferată era 
să o administreze pe prima aşa de bine încât să fie solvabilă şi să 
poată obţine credit pentru ea. Bancherii aveau să danseze după 
cum le cânta e/. Nici un alt om implicat în afacerea asta nu se 
putea descurca mai bine. Dacă aveau să cedeze ceilalţi, el urma 
să adune rămăşiţele şi să ajungă la final victorios. 

Bell ciocni paharul cu alei. 

— Pentru victorii! 

Isaac zâmbi. Dar nu era sigur dacă tânăra se lăuda cu 
adevărat sau se străduia numai să pară veselă şi optimistă. Era 
şi mai puţin sigur dacă Sabotorul era hotărât să smulgă din 
rădăcini calea ferată. a 

— Întreabă orice bancher din ţară, spuse ea mândră. lţi va 
spune că Osgood Hennessy e invincibil. 

— Stai să trimit o telegramă să anunţ oamenii unde mă pot 
găsi. 

Lillian luă sticla de şampanie şi îl conduse în vagonul pentru 
bagaje, unde conductorul, care lucra şi ca telegrafistul trenului, 
trimise mesajul lui Bell prin care raporta către Van Dorn locul 
unde se afla. Când să se întoarcă în salon, transmiţătorul începu 
să păcăne. Lillian ascultă câteva secunde, apoi dădu ochii peste 
cap şi îi spuse conductorului peste umăr: 

— Nu răspunde. 

— Cine transmite, tatăl tău? întrebă Bell. 

— Nu. Senatorul. 

— Care senator? N 

— Kincaid. Charles Kincaid. Imi face curte. 

— Inţeleg că nu eşti foarte interesată. 

— Senatorul Kincaid e prea sărac, prea bătrân şi prea 
enervant. 

— Dar foarte arătos, spuse doamna Comden, zâmbindu-i lui 
Bell. 

— Foarte arătos, fu Lillian de acord. Dar tot e prea sărac, prea 
bătrân şi prea enervant. 

— Cât de bătrân? întrebă Bell. 

— Are cel puțin patruzeci de ani. 

— Are patruzeci şi doi de ani şi e extrem de viguros, spuse 
doamna Comden. Cele mai multe fete ar spune că e o partidă 
bună. 

— Aş prefera să fac pojar. 

Lillian umplu din nou paharele pentru ea şi Bell. Apoi zise: 

— Emma, ce şanse sunt să cobori din tren la Sacramento şi să 
dispari, iar eu să merg mai departe spre nord cu domnul Bell? 

— Absolut nici una, draga mea. Eşti prea tânără... şi mult prea 
inocentă... ca să călătoreşti fără însoțitori. lar domnul Bell e 
prea... 

— Prea cum? 

Emma Comden zâmbi. 

— Interesant. 


Sabotorul mergea grăbit pe linia către depozitul de cherestea, 
călcând pe traverse ca să nu facă zgomot pe balastul de piatră 
sfărâmată. 

Ducea cu el o rangă de 1,2 metri şi grea de 13 kilograme. În 
spate avea un rucsac de soldat din războiul hispano-american, 
din doc şi cu clapă cauciucată. Baretele îl trăgeau zdravăn de 
umeri. Avea în el o cutie de şapte kilograme de ulei de huilă şi o 
potcoavă pe care o luase de la unul dintre fierarii prea ocupați să 

potcovească sutele de măgari ce trăgeau căruțele cu marfa. 

Aerul rece de munte mirosea a răşină de pin şi a altceva; avu 
nevoie de câteva secunde să recunoască mirosul. Vântul ducea 
cu el aroma zăpezii. Deşi era o noapte senină, simţea că vine 
iarna timpurie în munţi. Grăbi pasul, obişnuindu-şi ochii cu 
lumina stelelor. Şinele sclipeau în faţa lui, iar copacii se profilau 
de-a lungul drumului. 

Fiind înalt, cu picioare lungi şi în formă fizică bună, urca panta 
abruptă cu repeziciune. Voia să câştige timp. Avea mai puţin de 
două ore până la răsăritul lunii. Când aceasta avea să apară 
peste munţi, străpungând întunericul cu lumina ei, el avea să 
devină o ţintă clară pentru poliţia feroviară care patrula călare. 

După un kilometru ajunse la o intersecţie în formă de Y unde 
linia se despărţea în două. Cea din stânga, pe care urcase până 
atunci, cobora spre şantier. Cea din dreapta se alătura liniei 
principale, proaspăt construite spre sud. Verifică acul de macaz 
care controla linia conectată. 

Acul era poziţionat în aşa fel încât un tren care cobora de la 
depozitul de cherestea era direcționat spre şantier. Era tentat să 
trimită vagonul greu pe linia principală. Dacă aranja totul cum 
trebuia, avea să se ciocnească frontal cu o locomotivă îndreptată 
spre nord. Dar o asemenea coliziune avea să blocheze liniile, aşa 
că dispecerii ar fi fost nevoiţi să oprească toate trenurile şi asta l- 
ar fi împiedicat să mai scape din acel capăt de linie. 

Drumul continua puţin mai înclinat şi Sabotorul grăbi iar pasul. 
După încă un kilometru, văzu silueta întunecată a vagonului. Era 
tot acolo! j 

Deodată auzi ceva. Se opri în loc, încremenit. Işi făcu mâna 
căuş la ureche. Auzi din nou sunetul acela distonant. Râsete. 
Oameni beţi care râdeau, undeva mai sus pe munte. La distanţă 
mare vedea strălucirea aurie a focului de tabără. Işi dădu seama 
că erau nişte cherestegii care beau o sticlă de whisky Squirrel. 
Erau prea departe ca să-l audă sau să-l vadă, orbiţi de lumina 
focului. Chiar dacă auzeau vagonul, ar fi fost oricum prea târziu. 

Trecu de pe şină pe linia secundară pe care se afla vagonul 
încărcat. Găsi maneta de la macaz şi o trase, închizând locul 
unde se întâlneau cele două seturi de linii, adică unind linia 
secundară cu cea care transporta cherestea. Apoi merse la 
vagon, îndepărtă proptelele de lemn de sub roţile din faţă, găsi 
marginea rece a frânei şi o întoarse până când saboţii de frână 
se ridicară de pe roţile uriaşe de fier ale vagonului. 

Acum vagonul se putea deplasa, iar Sabotorul se aştepta să se 

mişte singur din pricina greutăţii, mai ales că linia era înclinată. 
Dar vagonul stătea pe loc, blocat din pricina gravitaţiei sau a 
lăţimii roţilor apăsate pe şine de încărcătură. Trebuia să facă o 
improvizație ca să mişte vagonul. 

Merse în spate, puse potcoava câţiva centimetri în spatele 
ultimei roţi, propti ranga sub roată acolo unde se unea cu şina şi 
o apăsă pe potcoavă, făcând astfel un punct de sprijin. Se lăsă cu 
toată greutatea pe rangă şi o apăsă de câteva ori. 

Ranga alunecă, scoțând un scrâşnet de metal. O puse din nou 
sub roată şi apăsă din nou. Roata se mişcă un centimetru. 
Sabotorul înfipse ranga mai adânc, lovi potcoava mai tare şi se 
lăsă din nou cu toată greutatea pe dispozitivul improvizat. 

Deodată se auzi o voce chiar deasupra capului lui, care 
aproape că îi vorbea în ureche. 

— Ce faci acolo? 

Sabotorul căzu pe spate, uimit. Un cherestegiu se apleca 
peste movila de traverse, trezit dintr-un somn amestecat cu 
alcool şi duhnind a băutură în timp ce bolborosea: 

— Amice, dacă îl mişti din loc, nu se mai opreşte până ajunge 
la capăt. Stai să mă dau jos înainte să pornească. 

Sabotorul lovi năucitor cu ranga. 

Oţelul greu se ciocni de craniul beţivului şi îl făcu să cadă pe 
traverse ca o păpuşă de cârpe. Sabotorul aşteptă să vadă dacă 
mai mişcă şi, când văzu că nu mai sufla, îşi reluă calm activitatea 
ca şi cum nu se întâmplase nimic. 

Simţi că spaţiul dintre roată şi pivot se deschide. Vagonul se 
mişca. Dădu drumul răngii şi sări pe vagon cu recipientul cu ulei 
de huilă. Vagonul trecu încet peste macaz şi se mută pe linia 
principală, unde prinse viteză. Sabotorul sări peste trupul 
beţivului şi întoarse frâna, strângând-o până când auzi cum se 
fixează saboţii pe roţi, încetinind vagonul până pe la 16 kilometri 
pe oră. Apoi deschise cutia şi împrăştie uleiul peste traverse. 

Vagonul alunecă pe şine încă un kilometru până la intersecţia 
în formă de Y, acolo unde panta devenea mai abruptă. 

Sabotorul aprinse un chibrit şi, protejându-l de curent, îl atinse 
de uleiul de huilă. In timp ce flăcările se întindeau, dădu drumul 
frânelor. Vagonul porni cu viteză. Bărbatul stătea în spatele 
roţilor. Exact în clipa aceea apăru luna de după un munte şi 
lumină şinele suficient de tare cât să se vadă un loc sigur în care 
să sară. Sabotorul înţelese că asta era şansa lui. Fusese mereu 
un bărbat norocos. 

Lucrurile se aşezau mereu după voia lui. La fel se întâmpla şi 

acum. Sări şi ateriză cu uşurinţă. Auzi vagonul cum se întoarce 
spre stânga, trecând zgomotos peste intersecţie spre şantier. 

Se întoarse spre dreapta, luând-o pe linia principală şi 
îndepărtându-se de şantier. Roţile huruiau în timp ce vagonul 
gonea pe pantă. Ultimul lucru pe care îl văzu erau flăcările aurii 
care se mişcau cu viteză spre munte. In trei minute, fiecare 
politai de pe munte avea să alerge ca un apucat spre şantier în 
timp ce el alerga în direcţia opusă. 


Legănându-se şi accelerând la 30, 40, apoi 50 kilometri pe oră, 
lăsând limbi de foc în urmă, vagonul scăpat de sub control 
începu să zguduie încărcătura, făcând traversele mari să se 
lovească unele de altele precum coastele unei nave în timpul 
furtunii. Cherestegiul, pe nume Don Albert, se rostogolea dintr-o 
parte în alta, cu braţele şi picioarele bălăngănindu-se. Mâna îi 
alunecă în spaţiul dintre două traverse. Când bucăţile de lemn se 
mişcară din nou şi îi striviră degetele, bărbatul se trezi cu un 
urlet de durere. 

Albert îşi vâri degetele în gură şi linse rana, întrebându-se de 
ce se mişca totul cu el. Capul, care îl durea îngrozitor, se învârtea 
cu el. Gustul dulceag de whisky ieftin din gură explica ambele 
senzaţii familiare. Dar de ce îşi tot schimbau poziţia stelele de pe 
cer? Şi de ce vibra lemnul plin de aşchii de sub el? Băgă mâna 
care nu-l durea sub şapca groasă şi simţi o durere ascuţită la 
cap, dar şi sângele lipicios. Probabil căzuse şi se lovise la 
scăfârlie. Bine că avea craniul ca o ghiulea de tun. 

Nu, nu căzuse. Se certase cu cineva. Işi amintea vag că 
vorbise cu un om ciudat, înalt şi zvelt chiar înainte să îşi piardă 
cunoştinţa. Straniu lucru, dar i se părea că se află în tren. Habar 
nu avea unde găsise un tren în tabăra de cherestea izolată, 
aflată la jumătatea drumului pe munte spre Cascades. Privi în 
jur, întins mai departe pe spate. In spatele lui era un foc. Vântul 
sufla flăcările departe de el, dar tot era prea aproape. Simţea 
căldura flăcărilor. 

Se auzi un fluier aşa de aproape de parcă era chiar în faţa lui. 

Don Albert se ridică şi aproape îl orbi farul locomotivei. Era 
într-un tren, într-adevăr, mergea repede, cu un kilometru pe 
minut, cu flăcări în spate şi alt tren venea din faţă direct spre el. 
O mie de lumini jucau în faţa lui, ca luminile de la cinematograf: 
flăcările în spate, farul locomotivei din faţă flancat de 
semnalizatoarele verzi, luminile electrice de pe stâlpi ce luminau 
şantierul, luminile clădirilor de pe şantier, luminile din corturi, 

lumina lanternelor care se zdruncinau în timp ce oamenii alergau 
să-şi salveze viaţa, încercând să se dea la o parte din calea 
trenului dezlănţuit în care se afla. 

Locomotiva al cărui fluier se auzea nu venea direct spre el, era 
pe linia de lângă cea pe care se deplasa vagonul lui. Asta era o 
mare uşurare, până când văzu macazul. 

La 90 kilometri pe oră, vagonul greu trecu peste macazul 
închis de parcă era făcut din paie, nu din oţel, trecând pe lângă 
locomotiva care trăgea câteva vagoane goale de marfa. Vagonul 
se lovi de locomotivă, stârnind un nor de scântei, scrâşni când se 
lovi de tender şi se ciocni de vagoanele goale, care se rostogoliră 
peste şină, ca şi cum un copil furios ar fi dărâmat tabla de şah cu 
pumnul. 

Impactul abia dacă încetini vagonul în flăcări. Sărind peste 
şine, se prăbuşi într-un depou de lemn, plin de mecanici care 
reparau locomotive. Don Albert îşi pierdu din nou cunoştinţa 
înainte să se gândească măcar să sară şi să-şi salveze viaţa. 


La vreo cinci kilometri spre sud, linia din dreapta se unea cu 
linia principală în locul unde începea să urce pe o pantă abruptă. 
Sabotorul urcă panta aproape un kilometru şi scoase un sac de 
voiaj dintr-un desiş de pini în care îl ascunsese din vreme. 
Scoase din sac cleşti de tăiat sârmă, pinteni pentru alpinism şi 
mănuşi protectoare, îşi fixă pintenii pe cizme şi aşteptă lângă un 
stâlp de telegraf să treacă primul tren cu vagoane goale care se 
îndrepta de obicei spre sud pentru o nouă încărcătură. Cerul 
nordic începea să se înroşească. Bărbatul privi satisfăcut la 
roşeaţa care devenea tot mai aprinsă, estompând lumina 
stelelor. Conform planului, vagonul stârnise un incendiu în 
şantier şi în tabăra muncitorilor. 

Nu venea nici un tren. Sabotorul se temea că avusese un 
succes prea mare şi crease un asemenea haos încât nici un 
marfar nu mai putea pleca din şantier. Dacă era adevărat, era 
blocat acum la capătul liniei fără putinţă de scăpare. Dar în cele 
din urmă văzu strălucirea albă a farului care se apropia. Işi puse 
mănuşile, se căţără pe stâlpul de telegraf şi tăie toate cele patru 
fire. 

Ajuns din nou pe pământ, după ce tăiase legătura trecătorii cu 
restul lumii, auzea acum locomotiva 2-8-0 Consolidation pufăind 
în sus pe pantă. Inclinarea o încetinea suficient de mult ca el să 
se poată urca într-un vagon deschis. 

Se înfăşură într-o haină de pânză luată din sacul de voiaj şi 

dormi până când trenul se opri să încarce apă. Privind cu atenţie, 
ca să nu fie găsit de frânări, se urcă pe stâlpul de telegraf şi tăie 
firele. Se culcă din nou, trezindu-se la următoarea oprire ca să 
mai taie nişte fire. La venirea zorilor se afla în continuare în 
trenul care înainta încet pe linia principală, într-un vagon pentru 
vite, de culoare verde-deschis şi care mirosea a măgari. Era aşa 
de frig încât îşi vedea aburii respirației. 

Se ridică precaut să arunce o privire când trenul luă o curbă şi 
îşi dădu seama că vagonul verde se afla într-un şir de vreo 
cincizeci de vagoane goale, undeva la mijloc între locomotiva 
înceată, dar puternică şi un vagon roşu, de serviciu, la coadă. Se 
lăsă în jos înainte ca frânarul să se uite prin cupola ridicată a 
vagonului de serviciu pentru inspecția periodică a trenului. In 
doar câteva ore, Sabotorul avea să sară din tren la Dunsmuir. 

Isaac Bell se trezi între cearşafuri fine şi observă că trenul 
special al lui Lillian fusese tras pe o linie secundară ca să facă loc 
unui marfar gol. De la fereastra camerei lui, părea că se aflau în 
mijlocul pustietăţii. Singurul semn de civilizaţie era un drumeag 
de trăsuri bătătorit pe lângă şine. Vântul rece sufla printre 
ramurile copacilor, împrăştiind un amestec cenuşiu de pământ 
uscat şi praf de cărbune. 

Isaac se îmbrăcă repede. Era a patra oară când erau traşi pe 
altă linie de la Sacramento până aici, în ciuda laudelor lui Lillian 
că drumul era liber. Singura dată când Bell mersese cu un tren 
special oprit de atâtea ori fusese după Marele Cutremur, ca să 
lase trenurile de ajutor să ajungă la oraşul devastat. Trenurile de 
pasageri şi cele speciale, care de obicei erau sacrosancte, se 
dădeau deoparte în faţa celor de marfa, iar asta îi amintea de cât 
de importantă era trecătoarea Cascades pentru viitorul 
companiei Southern Pacific. 

Se îndreptă spre vagonul pentru bagaje, unde îşi petrecuse 
jumătate de noapte, ca să vadă dacă telegrafistul avea vreo 
transmisie nouă de la Archie Abbott. In ultimul mesaj, Archie îi 
spusese să nu se mai oprească la Dunsmuir pentru că nu 
descoperise nimic nou în timpul cercetărilor lui sub acoperire în 
taberele de muncitori. Trenul trecuse prin parcurile aglomerate şi 
prin taberele de dincolo de ele, oprindu-se numai pentru cărbuni 
şi apă. 

James, ospătarul, îmbrăcat într-o uniformă albă ca laptele, îl 
văzu pe Bell grăbindu-se spre cambuză şi alergă după el cu o 
ceaşcă de cafea şi o mustrare serioasă despre importanţa 
micului dejun pentru un om care stătuse treaz toată noaptea ca 
să muncească. Era bună ideea cu micul dejun. Dar, înainte să 
poată Bell să accepte, Barrett, conductorul şi telegrafistul, se 
ridică de la transmiţător cu un mesaj scris în clişeu de cupru. Pe 
faţă avea o expresie sumbră. 

— Tocmai a sosit asta, domnule Bell. 

Nu era de la Archie, ci de la Osgood Hennessy însuşi: 


TREN SCĂPAT DE SUB CONTROL. SABOTORII TAIE FIRELE 
DE TELEGRAF STOP. ŞANTIER IMPORTANT DISTRUS. STOP. 
ŞANTIERUL DE EXTINDERE IN FLACARI. STOP. MUNCITORI 

TERORIZAŢI. 


Isaac Bell îl apucă pe Barrett de umăr aşa de strâns încât 
acesta se strâmbă. 

— Cât timp îi ia unui marfar să ajungă de la capătul de linie al 
trecătorii până aici? 

— Intre opt şi zece ore. 

— Marfarul care tocmai a trecut a plecat din capătul de linie 
după vagonul acela? 

Barrett se uită la ceasul de buzunar. 

— Nu, domnule. Trebuie să fi fost departe de locul acela. 

— Deci orice tren plecat după atac se află între noi şi ei. 

— Nu mai are unde să se ducă. E o singură linie până aici. 

— Inseamnă că e blocat! 

Sabotorul făcuse o greşeală fatală. Reuşise să rămână prins la 
capătul unei linii ferate simple, într-un peisaj rural accidentat şi 
cu o singură cale de ieşire. Bell trebuia doar să-l intercepteze. 
Dar trebuia să-l ia prin surprindere, să-l prindă în capcană înainte 
să sară din tren şi să fugă în pădure. 

— Puneţi trenul în mişcare. Îl prindem în cursă. 

— Nu ne putem muta. Suntem traşi pe linia secundară. Ne-am 
putea ciocni de un marfar care merge spre sud. 

Bell arătă spre clapeta telegrafului. 

— Află câte trenuri sunt între noi şi capătul de linie. 

Barrett se aşeză la clapetă şi începu să lucreze încet. 

— Sunt cam ruginit, se scuză el. A trecut ceva vreme de când 
îmi câştigam pâinea aşa. 

Bell se plimba încoace şi încolo prin vagon în timp ce clapeta 
păcănea în codul Morse. În jurul telegrafului era cel mai mult 
spaţiu liber. In spate se afla un culoar îngust, între cuierele puse 
unele peste altele şi cutiile cu provizii, scurtat de automobilul lui 
Lillian, un Packard Gray Wolf, acoperit cu o apărătoare de pânză. 
Fata îi arătase maşina lui Bell în seara precedentă, amintindu-i 
cu mândrie de ceva ce un bărbat ca el, care iubea viteza, ştia 
deja: splendida maşină de curse continua să stabilească noi 
recorduri la Daytona Beach. 

Barrett îl privi îngrijorat. Expresia hotărâtă a lui Bell era la fel 
de dură ca lumina îngheţată din ochii lui albaştri. 

— Domnule, dispecerul din Weed spune că, din ce ştie el, un 
marfar merge cu mare viteză pe linie. A plecat de la capăt după 
accident. 

— Cum adică „din ce ştie el”? Mai sunt şi alte trenuri pe drum? 

— Firele de telegraf din nord nu au funcţionat în câteva locuri 
azi-noapte. Dispecerul nu ştie sigur ce a trecut pe acolo cât timp 
nu au mers firele. Nu avem protecţie, nu putem şti ce vine din 
nord până când nu sunt reparate. Aşa că nu avem autorizaţie să 
mergem pe linia principală. 

Sigur, mormăi Bell în sinea lui. De fiecare dată când trenul se 
oprea pentru apă, Sabotorul se urca pe cel mai apropiat stâlp şi 
tăia firele de telegraf, provocând haos în sistem ca să se asigure 
că scapă. 

— Domnule Bell, aş vrea să vă ajut, dar nu pot să pun în 
pericol vieţile oamenilor pentru că nu ştiu ce apare după 
următoarea curbă. 

Isaac Bell se gândi puţin la asta. Sabotorul putea să vadă 
fumul de la locomotiva lor cu câţiva kilometri înainte să vadă 
trenul. Terenul era mai nivelat la sud de Cascade Range, mai 
puţin muntos ca în capătul liniei, aşa că omul putea să dispară în 
pădure şi să scape. 

— Cât de repede o să treacă marfarul acela? 

— In mai puţin de o oră. 

Bell întinse poruncitor mâna spre maşina lui Lillian. 

— Descărcaţi-o. 

— Dar domnişoara Lillian... 

— Acum! 

Echipa deschise uşile din lateralul vagonului, instală o rampă 
şi coborî maşina pe drumul de căruţe de lângă linie. Era o maşină 
micuță prin comparaţie cu cea a lui Bell. Abia dacă îi ajungea 
până la brâu, aşezată precar pe roţi late, cu spiţe de sârmă. 
Capota gri din tablă de deasupra motorului forma un bot ascuţit. 
În spatele capotei se aflau volanul, o banchetă cu tapiţerie din 
piele şi cam atât. Cabina era deschisă. Sub ea, de fiecare parte a 
şasiului, tuburi lucioase de cositor, aranjate pe şapte şiruri 
orizontale, serveau drept radiator, ca să răcorească motorul în 
patru cilindri. 

— Legaţi-i în spate vreo două cutii cu benzină şi roata aceea 
de rezervă, ordonă Bell. 

Băieţii se puseră repede pe treabă în timp ce Bell alergă spre 
salon. Se întoarse înarmat cu un cuţit în cizmă şi cu un pistol cu 
două focuri ascuns în borul lat al pălăriei. Sub haină mai avea un 
pistol care începuse să-i placă, un Browning nr. 2 semiautomat, 
făcut în Belgia, pe care un armurier american îl modificase 
pentru cartuşe de calibrul 380. Era uşor şi se reîncărca repede. 
Era deficitar în privinţa forţei de oprire, dar compensa cu 

exactitatea letală. 

Lillian Hennessy ieşi în fugă din camera ei, trăgând un capot 
de mătase peste cămaşa de noapte, iar Bell se gândi în treacăt 
că arăta bine chiar şi după ce dăduse gata trei sticle de 
şampanie. 

— Ce faci? 

— Sabotorul e pe linie. Mă duc să-i tai calea. 

— Conduc eu! Lillian sări plină de energie în spatele volanului 
şi le strigă băieţilor să îi pornească motorul. Era pregătită pentru 
orice, trează într-o clipă şi cu ochii strălucitori. Dar în timp ce 
motorul pornea, Bell îşi puse toată forţa în glas şi strigă: 

— Doamnă Comden! 

Emma Comden ieşi în fugă îmbrăcată în halat, cu părul brunet 
împletit în coadă şi albă la faţă din pricina agitaţiei. 

— Luaţi-o de aici! spuse el. 

Bell o apucă de talie pe Lillian cu braţele lui lungi şi o ridică din 
maşină. 

— Ce faci? strigă ea. Lasă-mă jos! 

O depuse pe Lillian, care se zbătea şi ţipa, în braţele doamnei 
Comden. Amândouă se prăbuşiră într-un amestec de picioare 
dezgolite. 

— Pot să te ajut! strigă Lillian. Nu suntem prieteni? 

— Nu merg cu prietenii la bătăi cu pistoale. 

Bell sări în spatele volanului şi porni pe drumeag, stârnind un 
nor de praf. N 

— E maşina mea! Imi furi maşina de curse! 

— Tocmai am cumpărat-o! strigă el peste umăr. Trimite 
factura la Van Dorn! 

Cu toate că, se gândi Bell zâmbind larg şi luptându-se să 
treacă maşina joasă peste şanţurile făcute de căruțele cu marfa, 
odată ce cheltuielile lui Van Dorn erau trimise la Osgood 
Hennessy, acesta avea să sfârşească prin a cumpăra maşina 
fiicei lui de două ori. 

Când privi în urmă, văzu că lăsa un nor de praf la fel de înalt şi 
de întunecat ca fumul de la locomotivă. Sabotorul avea să-l vadă 
venind de la distanţă, ceea ce l-ar fi putut pune pe fugă. 

Bell învârti volanul. Maşina ieşi de pe drumeag şi urcă pe 
rambleul căii ferate, apoi pe terasament. Trase din nou de volan 
şi o fixă cu roţile peste şină. Maşina trecea acum pe traverse şi 
peste balast. Era o călătorie cam zdruncinată, deşi zgâlţăielile 
erau mai previzibile decât cele de pe drumeag. In cazul în care 
reuşea să nu înţepe cauciucurile cu vreun crampon, şansele ca 

maşina să rămână intactă la asemenea viteză erau mai mari pe 
pietre decât prin şanţuri. Se uită în urmă, asigurându-se că 
beneficiul cel mai mare era că acum nu mai lăsa în spate nori de 
praf. 

Merse spre nord un sfert de oră. 

Dintr-odată, văzu o coloană de fum care se înălța spre cerul 
albastru. Trenul nu se vedea, ascuns după o curbă a liniei ce 
trecea printr-o vale împădurită dintre două dealuri. Era mult mai 
aproape decât se aşteptase la vederea fumului. Cobori imediat 
de pe şină pe rambleu şi sări într-un desiş desfrunzit. Intorcând 
maşina, privi cum se apropie coloana de fum. 

Pufăitul umed al locomotivei începu să se audă peste huruitul 
insistent al motorului. In curând deveni un zgomot tot mai tare, 
asurzitor. Apoi motorul mare şi negru apăru de după curbă, 
scuipând fum şi trăgând în urmă un tender lung cu cărbuni şi un 
şir de vagoane goale. Trenul se deplasa repede pentru un 
marfar, nefiind încărcat şi alunecând uşor pe şine la vale. 

Bell numără cincizeci de vagoane şi se uită atent la toate. 
Păreau goale. Nu-şi dădea seama dacă la fel erau şi cele două 
vagoane pentru vite. Cele mai multe erau cu uşile deschise. Nu 
văzu pe nimeni înăuntru. Ultimul vagon era unul roşu de serviciu, 
cu o cupolă cu geam pe acoperiş. 

In secunda în care vagonul roşu trecu pe lângă el, Bell porni 
motorul maşinii şi ieşi din stufăriş, urcând apoi din nou pe 
terasament. Trecu roţile din dreapta peste şină şi acceleră. 
Maşina ţâşni în urma trenului, sărind cu putere peste traverse. La 
aproape 65 kilometri pe oră, se zdruncina violent şi se legăna 
dintr-o parte în alta. Cauciucul scârţâia la contactul cu metalul 
când roţile se loveau de şine. Bell înjumătăţi distanţa dintre el şi 
tren. Apoi se apropie şi mai mult, micşorând distanţa până la trei 
metri. Observă că nu putea sări în vagonul de serviciu fără să 
meargă în paralel cu trenul. Trecu maşina din nou peste şine şi 
merse înclinat pe rambleul îngust şi abrupt, presărat cu stâlpi de 
telegraf. 

Trebuia să ajungă lângă vagon, să se apuce de o scară 
laterală şi să sară înainte ca maşina să încetinească şi să rămână 
în urmă. Merse cu viteză pe lângă tren. La mică distanţa în faţă 
văzu un stâlp de telegraf aşezat mai aproape de şină decât 
celelalte. Nu avea loc să se strecoare printre stâlp şi tren. 

Bell îşi forţă motorul, apucă scara cu mâna dreaptă şi sări. 

Degetele îi alunecau pe oţelul rece. Auzi automobilul lovindu- 
se de stâlpul de telegraf din spatele lui. Atârnând precar într-o 
mână, văzu maşina rostogolindu-se pe rambleu şi se luptă din 
toate puterile să nu ajungă la fel. Dar simţea că braţul îi este 
smuls din umăr. Durerea se întindea ca o limbă de foc. Oricât 
încerca să se ţină, tot i se desprindeau degetele. 

Alunecă. Atunci când atinse balastul cu cizmele, se prinse de 
ultima treaptă a scării cu mâna stângă. Cizmele se târau pe 
pietre, ameninţându-i poziţia şi aşa nesigură. Apoi se prinse cu 
ambele mâini de scară, îşi trase picioarele sub el şi se ridică, 
punând mâinile una peste alta, până când reuşi să urce piciorul 
pe treaptă şi să se suie pe platforma din spate a vagonului. 

Deschise uşa şi verifică interiorul vagonului dintr-o privire. 
Văzu un frânar care amesteca într-o oală urât mirositoare, 
aşezată pe o sobă cu lemne. lnăuntru mai erau dulapuri pentru 
unelte, cufere de ambele părţi, ale căror capace desprinse 
serveau drept paturi şi bănci, o toaletă şi un birou acoperit cu foi 
de parcurs. O scară ducea spre cupolă, ghereta trenului, de unde 
echipajul putea să vadă şirul de vagoane din faţă şi să comunice 
prin steaguri sau lanterne cu locomotiva. 

Frânarul sări în picioare când uşa se izbi de perete. Se întoarse 
uimit cu spatele la sobă. 

— Tu de unde naiba ai apărut? 

— Bell. Detectiv la Van Dorn. Unde e conductorul? 

— S-a dus la locomotivă când ne-am oprit pentru apă. Van 
Dorn zici? Detectivii? 

Bell se urca deja pe scară spre cupola de unde putea vedea 
vagoanele. 

— Adu-mi steagul! Fă-i semn mecanicului să oprească trenul, 
într-unul dintre vagoane este un sabotor. 

Bell se sprijini de pervazul din faţa geamurilor şi privi cu 
atenţie. intre el şi locomotiva din care ieşea fum se întindeau 
cincizeci de vagoane. Nu vedea pe nimeni pe acoperişul celor 
acoperite, din pricina cărora nu vedea vagoanele de marfa mai 
joase. 

Frânarul se urcă lângă Bell cu un steag. Mirosul de tocană era 
şi mai rău în cupolă. Sau o fi fost din cauza frânarului, care nu 

mai făcuse baie de mult. 

— Ai văzut pe careva că se strecoară în tren? întrebă Bell. 

— Doar un muncitor bătrân. Prea beteag ca să meargă. Nu m- 
a lăsat inima să-l alung pe bietul amărât. 

— Unde e? 

— Pe la mijlocul trenului. Vedeţi vagonul acela verde pentru 
vite? Moşneagul mergea chiar în vagonul din faţa aceluia. 

— Opreşte trenul! 

Frânarul scoase steagul prin fereastră şi îl flutură. După câteva 
minute, capul cuiva apăru din cabina locomotivei. 

— Acela e conductorul. Ne-a văzut. 

— Mişcă steagul! 

Pufăitul locomotivei încetini. Bell simţi scrâşnetul saboţilor de 
frână. Vagoanele se loviră unele de altele când trenul se opri. 
Bell se uită iar la acoperişul lor. 

— De îndată ce se opreşte trenul, o iei înainte şi verifici fiecare 
vagon. Să nu sari la el. Doar strigi dacă vezi pe careva, apoi te 
dai la o parte. Omul acesta te omoară de cum te vede. 

— Nu pot. 

— De ce? j 

— Trebuie să trimitem un cantonier înapoi când oprim. In cazul 
în care vine alt tren după noi, trebuie să-i facem semn să 
oprească. Firele nu merg bine azi. 

— Nu înainte de a verifica fiecare vagon, spuse Bell, scoțând 
pistolul Browning din haină. 

Frânarul cobori din cupolă. Sări de pe platforma din spate şi 
alergă de-a lungul trenului, oprindu-se să se uite în fiecare 
vagon. Mecanicul sună din fluier, cerând o explicaţie. Bell privi 
acoperişurile, apoi se mută în partea cealaltă a cupolei ca să 
vadă în lungul trenului. 


Sabotorul stătea întins pe spate într-un cufăr transformat în 
bancă la mai puţin de trei metri de scara cupolei, ţinând un cuţit 
într-o mână şi un pistol în cealaltă. Toată noaptea îşi făcuse griji 
că se pusese singur în pericol, aranjând atacul cu vagonul aşa de 
aproape de capătul de linie. Se temuse că poliţia de la 
transporturi, împinsă de la spate de detectivii lui Van Dorn, avea 
să oprească trenul înainte să ajungă la Weed sau la Dunsmuir şi 
să scotocească bine, de aceea trecuse la fapte. In timpul ultimei 
opriri pentru apă, alergase spre vagonul de serviciu şi se 
strecurase înăuntru, în timp ce echipajul se ocupa de locomotivă 
şi verifica plăcile de gardă. 

Alesese un cufăr plin cu lanterne, gândindu-se că nimeni nu 
avea nevoie de lanterne în miezul zilei. Dacă deschidea cineva 
cufărul, plănuia să-l omoare cu orice i-ar fi picat în mână, apoi ar 
fi sărit în picioare să mai omoare pe cineva dacă era nevoie. 

Zâmbi posomorât în spaţiul strâmt şi întunecos. Avusese 
dreptate. Şi cine urcase în tren dacă nu detectivul-şef de la Van 
Dorn, celebrul Isaac Bell? În cel mai rău caz, Sabotorul avea să îl 
facă de râs pe Bell. In cel mai bun caz, avea să-l împuşte între 
ochi. 


Frânarul verifică toate vagoanele şi, când ajunse la 
locomotivă, Bell îl văzu discutând cu mecanicul, conductorul şi 
fochistul, adunaţi toţi jos. Apoi conductorul şi frânarul veniră 
înapoi în grabă, verificând din nou cele cincizeci de vagoane 
pentru marfa şi pentru vite. Când ajunseră la vagonul de 
serviciu, conductorul, un bărbat mai în vârstă şi cu o expresie 
supărată pe faţa ridată, spuse: 

— Nu sunt sabotori. Nici muncitori, nimeni. Trenul e gol. Am 
pierdut destul timp aici. 

Ridică steagul să-i facă semn mecanicului. 

— Aşteaptă, zise Bell. 

Cobori din vagon şi alergă în lungul trenului, uitându-se iar 
prin vagoane şi pe dedesubtul lor. La mijlocul drumului spre 
locomotivă, se opri în dreptul vagonului verde care puţea a 
măgari. 

Bell se întoarse şi alergă înapoi. 

Cunoştea mirosul acela. Nu era tocana. Şi nu venea nici de la 
frânarul nespălat. Un bărbat care trecuse prin vagonul verde şi 
mirosea a măgari se ascundea acum undeva în spate. 

Bell se urcă pe platformă, deschise uşa şi aruncă cea mai 
apropiată saltea de pe bancă, trăgând capacul desprins. În cufăr 
erau cizme şi pelerine galbene de ploaie. Il deschise pe 
următorul. Era plin cu steaguri şi instrumente uşoare de 
reparaţii. Mai erau două cufere. Conductorul şi frânarul priveau 
curioşi de lângă uşă. 

— Daţi-vă înapoi, le spuse Bell. Şi deschise a treia cutie. 
Conţinea cutii cu ulei lubrifiant şi kerosen pentru lămpi. Cu arma 
în mână, se aplecă să ridice ultimul capac. 

— Acolo nu-s decât lanterne, zise frânarul. 

Bell îl deschise. g 

Frânarul avea dreptate. In cufăr erau lanterne roşii, verzi şi 
galbene. 

Nervos, uimit, întrebându-se dacă omul reuşise cumva să fugă 
spre copaci în timp ce el se uita în partea opusă, Bell se îndreptă 
spre locomotivă şi îi spuse mecanicului: 

— Pune trenul în mişcare! 

Reuşi să se calmeze treptat. În cele din urmă zâmbi, 
amintindu-şi ce îl învățase Wish Clarke: „Nu gândeşti limpede 
când eşti supărat. Şi cu atât mai mult când eşti supărat pe tine 
însuţi”. 

Nu se îndoia de faptul că Sabotorul era un om capabil, poate 
chiar genial, dar acum se părea că mai avea un avantaj: norocul, 
elementul acela intangibil care putea provoca haos într-o 
anchetă şi care prelungea arestarea. Bell credea că era doar o 
chestiune de timp până să-l prindă pe Sabotor, dar timpul era 
scurt - incredibil de scurt - pentru că Sabotorul era foarte activ. 
Acesta nu era un spărgător de bănci oarecare. Nu avea să se 
ascundă într-un bordel ca să-şi facă praf câştigurile necinstite pe 
femei şi băutură. Probabil chiar acum plănuia un nou atac. Bell 
era conştient că tot nu avea idee ce anume îl motiva pe omul 
acesta. Dar ştia că Sabotorul nu era genul de bărbat care să 
piardă vremea sărbătorind victorii. 

Douăzeci de minute mai târziu, Bell ordonă să se oprească 
lângă trenul special al lui Lillian Hennessy, care era în continuare 
oprit. Echipajul trecu mai departe ca să ia apă. 


Sabotorul aşteptă până când echipajul începu să se ocupe de 
aprovizionarea cu apă. Apoi cobori de pe raftul cupolei şi se 
strecură înapoi în ascunzătoare, în cufărul cu lanterne. La 
următoarea oprire pentru apă, cobori din vagonul de serviciu şi 
urcă în altul, ştiind că echipajul avea să caute lanternele la 
căderea serii. 

Zece ore mai târziu, în toiul nopţii, cobori pe peronul din 
Redding. Văzând că mai sus erau mulţi detectivi şi poliţişti care 
controlau trenurile, se ascunse într-un canal şi urmări luminile 
care dansau în întuneric. 

In răstimp, începu să se gândească la ancheta lui Bell. Era 
tentat să-i trimită o scrisoare: „Imi pare rău că nu ne-am întâlnit 
în marfar”. Dar nu merita gluma. Nu trebuia să se laude, ci să-l 
lase pe Bell să creadă că nu era în tren. Că scăpase prin alte 
mijloace. Avea să găsească un mod mai bun de a semăna 
confuzie. 

Un marfar gol ieşi din depou, îndreptându-se spre sud. 
Sabotorul alergă pe lângă el, se prinse de spatele unui vagon şi 

reuşi să se strecoare dedesubt, proptindu-se între barele de 
sprijin. 

leşi din ascunzătoare la Sacramento, când trenul se opri să 
obţină permisiunea de a intra în parcul feroviar. Merse cam un 
kilometru şi jumătate printre fabrici şi barăcile muncitorilor către 
o pensiune, la opt străzi distanţă de clădirea Capitoliului. li plăti 
proprietăresei patru dolari pentru că îi păstrase valiza şi o duse 
într-o altă pensiune, aleasă la întâmplare la zece străzi distanţă, 
închirie o cameră şi plăti în avans pentru o săptămână. Spre 
prânz casa era goală, muncitorii erau plecaţi la muncă. Se încuie 
în camera comună din capătul holului, îndesă hainele murdare în 
rucsac, se bărbieri şi îşi făcu baie. Intors în camera lui, îşi puse 
pe cap o perucă blondă şi îşi lipi cu clei o barbă şi o mustață de 
aceeaşi culoare, amândouă tunse scurt. Apoi îşi puse o cămaşă 
curată, lavalieră şi un costum scump. Işi făcu bagajele, punând 
pintenii pentru căţărat în valiză şi îşi lustrui cizmele. 

leşi din pensiune pe uşa din spate, ca să nu-l vadă nimeni cu 
noua înfăţişare şi o luă pe un drum ocolitor către gară, uitându- 
se de mai multe ori în spate, să nu fie urmărit. Aruncă rucsacul în 
spatele unui gard de scânduri, dar păstră valiza. 

Sute de călători se aflau în gara Southern Pacific. Se amestecă 
printre ei, ca şi cum era un oarecare om de afaceri bine 
îmbrăcat, care pleca spre un oraş îndepărtat. Brusc, înainte să se 
poată opri, izbucni într-un hohot de râs. Râdea aşa de tare încât 
îşi acoperi gura cu mâna ca să nu se mişte barba de la locul ei. 

La chioşcul de ziare se vedea ultimul număr din Harpers 
Weekly. Caricatura de pe prima pagină îl înfăţişa chiar pe Osgood 
Hennessy. Preşedintele căii ferate apărea sub forma unei 
caracatiţe fioroase care îşi întindea tentaculele ca nişte linii de 
tren către New York City. Zâmbind larg, Sabotorul cumpără 
revista cu zece cenți. 

Vânzătorul se holba la el, aşa că merse la alt chioşc din afara 
gării ca să întrebe: 

— Aveţi creioane? Groase. Şi un plic cu timbru, vă rog. 

În intimitatea toaletei de la cel mai apropiat hotel, rupse prima 
pagină a revistei, scrise ceva pe ea şi o puse în plic. Scrise pe 
plic adresa detectivului-şef Isaac Bell, la agenţia Van Dorn, San 
Francisco. 

Lipi timbrul, se întoarse în grabă în gară şi puse plicul într-o 
cutie poştală. Apoi se urcă în trenul rapid spre Ogden, Utah, la 
aproape o mie de kilometri spre est, un oraş de joncțiune de 
lângă Great Salt Lake, acolo unde se intersectau nouă căi ferate. 

Apăru conductorul. 

— Biletele, domnilor. 

Sabotorul îşi cumpărase bilet. Dar, când băgă mâna în 
buzunarul vestei ca să-l scoată, simţi pericolul. Nu stătu mult să 
se întrebe ce anume îi stârnise presimţirea. Ar fi putut fi orice. 
Văzuse numărul mare de poliţişti în parcul feroviar din 
Sacramento. Vânzătorul de bilete se uitase curios la el. Un tip 
oarecare pe care îl remarcase în staţia pasagerilor ar fi putut fi 
agent Van Dorn. Bazându-se pe instinct, lăsă biletul în buzunar şi 
scoase un abonament. 

Bell se chinui vreo patruzeci şi opt de ore cu întârzieri 
enervante ca să ajungă la şantierul Cascades, la capătul de linie 
de la trecătoare. Dispecerii de la Southern Pacific erau copleșiți 
de telegrame, aşa că orarul trenurilor era haotic. Lillian se 
dăduse bătută şi plecase cu trenul ei special la Sacramento. Bell 
continuase drumul, mergând cu diverse trenuri cu materiale şi 
ajunsese în cele din urmă cu o încărcătură de pânză şi dinamită. 

Compania Southern Pacific se folosise de timp mai bine decât 
el. Depoul de locomotive distrus de incendiu fusese culcat la 
pământ, resturile transportate în altă parte şi o sută de tâmplari 
construiau acum o structură nouă cu lemn umed, adus de la 
depozit. 

— Aşa e iarna, dădea un administrator voinic explicaţii pentru 
reparaţiile rapide. Nimeni nu vrea să repare locomotive prin 
zăpadă. 

Oamenii încărcaseră grămezi de şine răsucite în vagoane- 
platformă şi puneau şine noi în locul unde vagonul rupsese 
macazurile. Vagoanele acoperite erau aşezate cu macaraua pe 
şinele noi. Salahorii ridicau corturi mari ca la circ, ca să 
înlocuiască bucătăria incendiată de tăciunii săriţi de la depou. 
Muncitorii luau posomorâţi prânzul în picioare, iar Bell îi auzea pe 
unii spunând că nu ar mai vrea să se întoarcă la lucru. Nu erau 
supăraţi din pricina lipsei meselor sau a băncilor, ci din cauza 
fricii. „Dacă nu ne poate apăra calea ferată, atunci cine o s-o 
facă?” îi auzea întrebând. lar răspunsul venea înfierbântat din 
mai multe părţi: „O să ne salvăm singuri. Ne retragem după ce 
încasăm banii”. 

Bell văzu trenul privat, roşu-stacojiu, al lui Osgood Hennessy 
intrând în parcul feroviar şi alergă într-acolo, deşi nu prea îl 
încânta întâlnirea. Joseph Van Dorn, care i se alăturase lui 
Hennessy la San Francisco, îl întâmpină în uşă cu o figură 
serioasă. 

— Bătrânul e într-o dispoziţie foarte proastă, spuse el. Trebuie 
să închidem pliscul şi să-l lăsăm să urle. 

Şi Hennessy urlă. Deşi nu de la început. Iniţial avea aerul unui 
om înfrânt. 

— Nu exageram, băieţi. Dacă nu fac legătura cu Cascade 
Canyon Bridge înainte să vină zăpada, trecătoarea e moartă. Şi 

nenorociţii ăia de bancheri o să mă trimită la moarte odată cu 
ea. Se uită la Bell cu ochi trişti. Am văzut ce figură aveai când ți- 
am povestit că la început scoteam crampoane ca tatăl meu. Te 
întrebai cum poate o fosilă costelivă ca mine să mânuiască un 
baros. N-am fost întotdeauna numai piele şi os. Te-aş fi putut 
bate măr pe vremea aia. Am inima bolnavă, de aceea m-am 
împuţinat aşa. 

— Ei, haide, îl linişti Van Dorn. 

Hennessy îl întrerupse. 

— Ai întrebat de un termen-limită. Eu sunt cel care are 
termenul-limită. Şi nici un alt afacerist feroviar încă în viaţă nu 
poate termina trecătoarea Cascades în afară de mine. Băieţii 
ăştia noi nu sunt în stare de nimic. Fac trenurile să meargă după 
orar, dar numai pe şinele puse de mine. 

— Conţopiştii nu construiesc imperii, spuse doamna Comden. 

Efortul ei de a-l linişti îl făcu pe Hennessy să urle. Acesta 
smulse schiţa podului Cascade Canyon din tavan. 

— Cel mai bun pod din Vest e aproape terminat, strigă el. Dar 
nu ajunge nicăieri până când nu se unesc liniile de la trecătoare. 
Şi ce găsesc când ajung aici după ce am lăsat detectivi bine 
plătiţi să păzească? Altă nenorocită de săptămână pierdută ca să 
reconstruiesc ce am mai construit o dată. Oamenii sunt speriaţi, 
le e teamă să muncească. Doi frânări şi un mecanic-şef morţi. 
Patru mineri arşi. Administratorul parcului lat în pat, cu craniul 
crăpat. Şi un cherestegiu în comă. 

Bell schimbă o privire cu Van Dorn. 

— Ce căuta un cherestegiu într-un şantier feroviar? Fabrica e 
sus pe munte. 

— Cine naiba ştie? explodă Hennessy. Şi mă îndoiesc că se 
mai trezeşte să ne spună. 

— Unde e acum? 

— Nu ştiu. Intreab-o pe Lillian... Nu, nu poţi, la naiba! Am 
trimis-o la New York ca să-i îndulcească pe bancherii ăia afurisiţi. 

Bell se întoarse şi coborî din vagonul privat, îndreptându-se 
către spitalul de campanie organizat în tren. Găsi minerii arşi 
înfăşuraţi în bandaje albe şi pe administratorul bandajat care 
striga că era vindecat, fir-ar să fie, să i se dea drumul pentru că 
avea o cale ferată de reparat. Dar nu găsi nici un cherestegiu. 

— L-au luat prietenii lui, spuse doctorul. 

— De ce? 

— Nimeni nu mi-a cerut voie. Eu luam cina. 

— Era treaz? 

— Din când în când. 

Bell alergă în biroul administratorului-şef, unde se împrietenise 
cu dispecerul şi funcţionarul, care ştia foarte multe informaţii. 
Funcţionarul zise: 

— Am auzit că l-au mutat undeva în oraş. 

— Cum îl cheamă? 

— Don Albert. 

Bell împrumută un cal din grajdurile poliţiei şi porni în galop 
spre orăşelul care se iţea în spatele capătului de linie. Era 
undeva în vale, un oraş temporar format din corturi, barăci şi 
vagoane de marfă abandonate, aranjate ca să poată găzdui 
saloane, săli de dans şi bordeluri pentru echipele de muncitori. 
La mijlocul săptămânii, spre după-amiază, drumurile înguste şi 
prăfuite erau părăsite, de parcă locuitorii îşi trăgeau sufletul 
pentru seara de sâmbătă, când se plătea salariul. 

Bell intră într-un salon urât mirositor. Barmanul, şef peste 
tejgheaua aşezată deasupra butoaielor cu whisky, ridică privirea 
îmbufnată dintr-un ziar de Sacramento, vechi de o săptămână. 

— Unde stau cherestegiii? întrebă Bell. 

— La Doi Vulturi, mai jos pe stradă. Dar acum nu găsiţi pe 
nimeni. Taie traverse cu fierăstrăul sus pe munte. Lucrează în 
ture duble ca să le coboare înainte să ningă. 

Bell îi mulţumi şi o luă spre Doi Vulturi, un vagon acoperit şi 
dărăpănat. O pancartă pictată pe acoperiş înfăţişa un vultur roşu 
cu aripile întinse; găsiseră pe undeva şi un set de uşi batante. Ca 
şi în salonul precedent, singurul prezent era barmanul, la fel de 
îmbufnat ca primul. Se lumină însă la faţă când Bell îi aruncă un 
bănuţ pe tejghea. 

— Cu ce să vă servesc, domnule? 

— II caut pe cherestegiul care s-a rănit în accident. Don Albert. 

— Am auzit că e în comă. 

— Eu aud că se mai trezeşte din când în când, spuse Bell. 
Unde-l găsesc? 

— Sunteţi poliţist? 

— Arăt eu a poliţist? _ 

— Nu ştiu, domnule. In ultima vreme roiesc pe aici ca muştele, 
îl măsură din priviri pe Bell şi se hotărî. Are grijă de el o babă, 
într-o cocioabă lângă râu. Urmaţi şanţurile până la râu, nu puteţi 
s-o rataţi. 

Lăsând calul unde-l legase, Bell cobori la râul care, după 
mirosul ce venea dintr-acolo, servea drept canalizare. Trecu pe 
lângă un vagon vechi de la Central Pacific, care fusese cândva 

vopsit în galben. Dintr-o gaură tăiată în perete în chip de 
fereastră apăru capul unei fete tinere căreia îi curgea nasul: 

— L-ai găsit, frumosule. Acesta e locul pe care-l cauţi. 

— Nu, mersi, răspunse Bell politicos. 

— Mai jos n-o să găseşti nimic mai bun decât ce avem aici, 
drăguță. 

— O caut pe femeia care are grijă de cherestegiul rănit. 

— Ea s-a pensionat, domnule. 

Bell îşi continuă drumul până ajunse la un şir de cocioabe 
şubrede, construite din lemnul cuferelor pentru transport. Ici şi 
colo se vedeau imprimate denumirile originale. CRAMPOANE. 
BUMBAC. COZI DE TARNACOP. SALOPETE. _ 

In faţa unei cocioabe pe care scria SULURI DE HARTIE PENTRU 
PIAN văzu o bătrână aşezată pe o pătură întoarsă, ţinându-şi 
capul în mâini. Avea părul complet alb. Purta doar o rochie de 
bumbac cu un şal în jurul umerilor, îmbrăcăminte prea subţire 
pentru umezeala rece care se ridica din pârâul fetid. Il văzu 
venind şi sări în picioare îngrozită. 

— Nu-i aici! strigă ea. 

— Cine? Stati liniştită, doamnă! Nu vă fac nici un rău. 

— Donny! ţipă ea. Au venit de la poliţie. 

— Nu sunt de la poliţie, spuse Bell. Eu... 

— Donny! Fugi! 

Din cocioabă ieşi în fugă un cherestegiu de aproape doi metri. 
Avea o mustață enormă, ca de morsă, care cobora spre barba 
sură, părul lung şi soios şi ţinea în mână un cuţit lung de 
vânătoare. 

— Tu eşti Don Albert? întrebă Bell. 

— Donny e vărul meu, spuse cherestegiul. Ai face bine să fugi 
cât mai poţi, domnule. Aici suntem o familie. 

ingrijorat că Don Albert putea s-o şteargă prin spate, Bell duse 
mâna la pălărie şi o cobori cu tot cu revolverul .44. 

— Imi place o bătaie cu cuțite la fel de mult ca oricui, dar 
acum n-am vreme. Lasă-l jos! 

Cherestegiul nici nu clipi. Făcu însă patru paşi în spate şi 
scoase al doilea cuţit, mai scurt şi fără mâner. 

— Pui pariu că arunc cuțitul mai bine decât ţinteşti tu cu 
pistolaşul ăla? întrebă el. 

— Nu sunt parior, zise Bell, apoi scoase noul Browning din 
haină şi trase în cuțitul din mâna bărbatului. Acesta urlă de 
durere şi privi şocat la cuțitul lucios care se învârtea prin aer. 

— Pot întotdeauna să lovesc cuțitul de vânătoare, spuse Bell, 

dar de acela scurt nu-s sigur. Aşa că, pentru mai multă siguranţă, 
am să te împuşc în mână. 

Cherestegiul dădu drumul cuţitului. 

— Unde e Don Albert? întrebă Bell. 

— Nu-l deranja, domnule. E rănit grav. 

— Dacă e rănit grav, ar trebui să fie în spital. 

— Nu poate să stea în spital. 

— De ce? 

— Poliţia o să dea vina pe el pentru accident. 

— Cum aşa? 

— Era în vagon. 

— In vagon? repetă Bell. Vrei să cred că a supravieţuit unui 
accident în care vagonul avea viteză de un kilometru şi jumătate 
pe minut? 

— Da, domnule. Fiindcă aşa e. 

— Donny are un cap ca o ghiulea, spuse bătrâna. 

Pas cu pas, Bell scoase povestea de la cherestegiu şi de la 
bătrână, care se dovedi a fi mama lui Don Albert. Acesta dormea 
dus după ce se îmbătase, când îl trezise un bărbat care pusese 
vagonul în mişcare. Bărbatul îl pocnise în cap cu o rangă. 

— Are capul ca de fontă, îl asigură bărbatul pe Bell, iar mama 
lui Don încuviinţă. Femeia îi explică înlăcrimată că, de fiecare 
dată când Don deschidea ochii în spital, un poliţai se răstea la el. 

— Lui Donny îi era frică să le spună despre bărbatul care l-a 
lovit. 

— De ce? întrebă Bell. 

— S-a gândit că n-o să-l creadă, aşa că s-a prefăcut că era 
rănit mai grav decât era de fapt. l-am spus lui văru' John de 
colea. El şi-a adunat prietenii ca să-l ia pe Donny în timp ce 
doctorul era la masă. 

Bell o asigură că poliţia nu avea să-l deranjeze pe fiul ei. 

— Eu sunt detectiv la agenţia Van Dorn, doamnă. Poliţiştii sunt 
la ordinele mele. Am să le spun să vă lase în pace. 

In cele din urmă o convinse să-l ducă înăuntru. 

— Donny? A venit un bărbat să te vadă. 

Bell se aşeză pe un cufăr lângă patul de scânduri unde Don 
Albert dormea pe o saltea de paie, bandajat la cap. Era un bărbat 
masiv, mai mare decât John, cu o faţă lătăreaţă, o mustață ca a 
vărului său şi mâini enorme şi crăpate de muncă. Mama lui îi 
frecă mâna şi Don începu să se mişte. 

— Donny? A venit un bărbat să te vadă. 

Don se uită la Bell cu ochi tulburi, care se limpeziră după 

câteva clipe. Când se trezi de-a binelea, se vedea că erau de un 
albastru intens şi debordau de inteligenţă. Lucrul acesta îi stârni 
interesul lui Bell. Nu numai că nu era în comă, ci chiar părea să 
fie un observator fin. Şi era singurul om pe care îl ştia Bell care 
trecuse la un metru pe lângă Sabotor şi era încă în viaţă. 

— Cum te simţi? întrebă Bell. 

— Mă doare capul. 

— Nu mă mir. 

Don Albert râse, apoi se strâmbă de durere. 

— Inţeleg că te-a lovit unu’ zdravăn. 

Albert dădu din cap încet. 

— Cu o rangă, cred. Cel puţin aşa mi s-a părut. De fier, nu de 
lemn. Nu l-am simţit ca pe o coadă de topor. 

Bell încuviinţă din cap. Don Albert vorbea ca un om care 
fusese lovit nu numai cu o coadă de topor la viaţa lui, ceea ce nu 
era chiar aşa de neobişnuit pentru un cherestegiu. 

— l-ai văzut cumva faţa? 

Albert se uită la vărul şi la mama lui. 

— Domnul Bell zice c-o să le spună poliţailor să ne lase în 
pace, spuse femeia. 

— E om cinstit, zise John. 

Don Albert dădu din cap, strâmbându-se din nou când 
mişcarea îi provocă durere. 

— Da, i-am văzut faţa. 

— Era noapte, spuse Bell. 

— Stelele pe deal sunt ca lanternele. Nu aveam focul pornit în 
vagon, nu era nimic care să-mi blocheze vederea. Da, l-am 
văzut. Şi mă uitam în jos la el - eram în vârful traverselor - şi el 
s-a uitat în sus la lumina stelelor când am vorbit eu - aşa că i-am 
văzut bine figura. 

— lţi aminteşti cum arăta? 

— De-a dreptul şocat. Să-i stea inima, nu altceva. Nu se 
aştepta să aibă companie. 

Era prea frumos să fie adevărat, se gândea Bell tot mai 
entuziasmat. 

— Poţi să-l descrii? 

— Un bărbat ras, fără barbă, cu şapcă de miner pe cap. Părul 
era probabil brunet. Urechi mari. Nasul ascuţit. Ochii depărtaţi. 
Nu le-am văzut culoarea. Lumina nu era aşa puternică. Obraji 
înguşti - adică puţin adânciţi. Gura mare, puţin ca a ta, cu 
excepţia mustăţii. 

Bell nu era obişnuit ca martorii să facă descrieri atât de 

detaliate. De obicei era nevoie să asculţi cu atenţie şi să pui 
multe întrebări subtile ca să obţii asemenea amănunte. Dar 
cherestegiul avea memoria unui reporter de ziar. Sau a unui 
artist. Asta îi dădu o idee lui Bell. 

— Dacă îţi aduc un portretist, ai putea să-i povesteşti ce-ai 
văzut în timp ce desenează? 

— İl desenez eu. 

— Pardon? 

— Donny ştie să deseneze, spuse mama lui. 

Bell se uită lung la mâinile dure ale lui Albert. Avea degetele 
groase ca nişte cârnaţi şi pline de bătături. Dar aşa s-ar fi putut 
explica amintirile detaliate ale cherestegiului. Ce noroc nesperat, 
se gândi Bell. Prea frumos să fie adevărat. 

— Adu-mi hârtie şi creion, spuse Don Albert. Ştiu să desenez. 

Bell îi dădu carnetul lui de buzunar şi un creion. Mâinile lui 
puternice schiţară o faţă chipeşă cu trăsături cizelate, făcând 
mişcări iuți şi îndemânatice. Bell studie desenul cu atenţie şi se 
dezumflă. Intr-adevăr, era prea frumos să fie adevărat. 

Ascunzându-şi dezamăgirea, îl bătu uşor pe umăr pe uriaşul 
rănit. 

— Mulţumesc, amice. Mi-ai fost de mare ajutor. Acum 
desenează-mă şi pe mine. 

— Pe tine? 

— Poţi să-mi faci portretul? întrebă Bell. Era un mod simplu de 
a testa puterea de observare a uriaşului. 

— Da, sigur. Degetele groase începură din nou să se mişte. 
Câteva minute mai târziu, Bell ridică desenul la lumină. 

— E ca şi cum m-aş uita în oglindă. Chiar desenezi exact ceea 
ce vezi, aşa-i? 

— Păi, de ce aş face-o altfel? 

— Mulţumesc foarte mult, Donny. Acum odihneşte-te. 

Bell puse câteva monede de aur în mâna bătrânei, două sute 
de dolari, destul cât să se descurce toată iarna. Il găsi pe Joseph 
Van Dorn plimbându-se prin faţa trenului lui Hennessy şi fumând 
un trabuc. 

— Ei bine? 

— Cherestegiul e un artist, spuse Bell. L-a văzut pe Sabotor. 
Mi-a desenat o faţă. Deschise caietul şi îi arătă lui Van Dorn 
primul desen. Il recunoşti pe omul acesta? 

— Sigur că da, mormăi Van Dorn. Tu nu? 

— Broncho Billy Anderson. 

— Actorul. 

— Probabil că amărâtul l-a văzut în The Great Train Robbery. 

The Great Train Robbery era un film lansat cu nişte ani în 
urmă. 

După ce îi împuşcau pe toţi cei din tren, tâlharii reuşeau să 
scape cu locomotiva pe care o decuplau şi ajungeau la caii lăsaţi 
să aştepte mai sus pe linie, urmăriţi în acelaşi timp de poteră. În 
America erau puţini oameni care să nu-l fi văzut măcar o dată. 

— N-am să uit niciodată când am văzut filmul acesta prima 
dată, spuse Van Dorn. Eram în New York City la teatrul 
Hammerstein, la intersecţia dintre Broadway şi 42nd Street. Era 
genul acela de teatru unde rula un film între acte. Când a început 
filmul, ne-am ridicat cu toţii ca de obicei să ieşim la o ţigară sau 
să bem ceva. Dar câţiva oameni s-au întors să privească, apoi au 
început toţi să se aşeze la loc şi filmul a rulat mai departe. 
Uimitor... Văzusem piesa de teatru prin 1890. Dar filmul era mai 
bun. 

— Din câte îmi amintesc, spuse Bell, Broncho Billy juca mai 
multe roluri. 

— Am auzit că acum călătoreşte prin Vest cu propriul lui tren 
şi face filme. 

— Da. Da, Broncho Billy şi-a făcut studio de filme. 

— Cred că asta nu-i lasă suficient timp liber ca să distrugă căi 
ferate, spuse Van Dorn sec. Aşa că n-am ajuns nicăieri. 

— Nu chiar, spuse Bell. 

Van Dorn părea neîncrezător. 

— Cherestegiul nostru îşi aminteşte un actor celebru a cărui 
imagine dintr-un film i s-a blocat în ce i-a mai rămas din creier. 

— Uită-te aici! L-am testat ca să văd cât de bine se pricepe. li 
arătă lui Van Dorn propriul portret. 

— Să fiu al naibii! E destul de bine. El a desenat asta? 

— In timp ce stăteam acolo. Chiar poate să deseneze feţele 
aşa cum sunt. 

— Nu întru totul. Urechile tale nu sunt aşa. Şi ţi-a făcut o 
gropiţă în barbă ca a lui Broncho Billy. Tu ai o cicatrice, nu o 
gropiţă. 

— Nu e perfect, dar e destul de aproape. Şi-apoi Marion spune 
că seamănă cu o gropiţă. 

— Marion e părtinitoare, diavol norocos ce eşti. Oricum, 
cherestegiul nostru ar fi putut vedea oricare dintre filmele lui 
Broncho Billy. Sau l-o fi văzut undeva pe scenă. 

— Oricum ar fi, ştim cum arată Sabotorul. 

— Sugerezi că seamănă cu geamănul lui Broncho Billy? 

— Mai degrabă cu vărul lui. Bell sublinie trăsăturile de pe 
schiţa cherestegiului una câte una. Nu geamănul lui. Dar dacă 
faţa Sabotorului i-a amintit omului de Broncho Billy, atunci 
căutăm un om care are o frunte înaltă, o gropiţă în bărbie, o 
privire pătrunzătoare, urechi mari şi o faţă inteligentă, cu 
trăsături puternice. Nu tocmai geamănul lui Broncho Billy. Dar aş 
spune că Sabotorul seamănă mai degrabă cu un idol de matineu. 

Van Dorn pufai nervos din trabuc. 

— Adică să le spun băieţilor să nu aresteze bărbaţi cu mutre 
slute? 

Isaac Bell insistă, cerându-i şefului să vadă toate posibilităţile. 
Cu cât se gândea mai mult la asta, cu atât simţea mai mult că 
aici exista o pistă. 

— Câţi ani crezi că are omul acesta? 

Van Dorn se uită încruntat la desen. 

— Intre 28-29 şi 40. 

— Căutăm un bărbat chipeş care poate să aibă în jur de 
douăzeci-treizeci sau patruzeci de ani. Vom face copii după asta. 
la-l cu tine, arată-l muncitorilor. Arată-l şefilor de gară şi 
vânzătorilor de bilete din orice loc ar fi putut lua un tren. Oricui l- 
ar fi putut vedea. 

— Până acum nu e nimeni. N-a mai rămas nimeni în viaţă. Cu 
excepţia cherestegiului acesta cu pretenţii de Michelangelo. 

— Eu tot îmi mai pun speranţe în maşinistul sau fierarul care a 
dat gaura în cârligul de la Glendale, spuse Bell. 

— S-ar putea să aibă noroc băieţii lui Sanders, încuviinţă Van 
Dorn. S-a dat destul la ziar şi Dumnezeu ştie că l-am făcut să 
înţeleagă că locul lui călduţ din Los Angeles s-ar putea schimba 
cu Missoula, Montana. Dacă asta nu merge, poate că o să-l vadă 
cineva pe Sabotor data viitoare şi o să supravieţuiască. Şi ştim 
că va fi şi o dată viitoare. 

— Va fi o dată viitoare, încuviinţă Bell posomorât. Numai dacă 
nu-l oprim înainte. 


103 


12 


Tabăra de muncitori de lângă Ogden se afla într-un loc puţin 
împădurit, între liniile de tren şi un râu cu apă curată, bună de 
băut şi de spălat. Era una dintre cele mai mari tabere din ţară - 
nouă linii se întâlneau într-un singur punct unde exista un trafic 
permanent de marfare ce treceau în toate direcţiile - şi creştea 
cu fiecare zi. Panica falimenta fabricile şi tot mai mulţi oameni 
plecau cu trenul în căutare de lucru. li recunoşteai pe nou-veniţi 
după pălării. Gambetele orăşenilor erau mai numeroase decât 
şepcile minerilor şi căciulile ciobanilor. Erau chiar şi câteva 
pălării moi de fetru purtate de oameni cândva avuţi şi cărora nu 
le trecuse niciodată prin gând că aveau să ajungă într-o 
asemenea situaţie. 

Vreo mie de muncitori se grăbeau să facă ordine înainte de 
lăsarea întunericului. Frecau rufe şi oale de gătit în cazane cu 
apă fiartă, întindeau hainele spălate pe frânghii sau pe crengile 
copacilor şi aşezau oalele cu fundul în sus pe pietre să se usuce. 
Când se întuneca, aruncau nisip peste focuri şi mâncau câteva 
resturi pe întuneric. A 

Nişte focuri ar fi fost bine-venite. In noiembrie era frig în 
nordul statului Utah şi câteva furtuni de zăpadă se abătuseră 
deja peste tabără. Aflată la 1 500 metri peste nivelul mării, era 
expusă în faţa vijeliilor dinspre vest din apropiere de Marele Lac 
Sărat şi a rafalelor dinspre est care veneau de pe munţii 
Wasatch. Dar poliţiştii de la transporturi, veniţi din parcul Ogden, 
făcuseră razii trei nopţi la rând cu pistoale şi bâte ca să convingă 
populaţia tot mai numeroasă să meargă mai departe. Nimeni nu 
îşi dorea să se întoarcă şi a patra oară, aşa că nu puteau face 
focuri de tabără. Mâncau în linişte, temându-se de copoi şi de 
iarnă. 

O tabără de muncitori, la fel ca în orice oraş, avea cartiere 
foarte clar delimitate pentru locuitori. Unele zone erau 
prietenoase, altele erau mai puţin sigure. In josul apei, în partea 
cea mai îndepărtată de linii, unde pârâul cotea şi se revărsa în 
râul Weber, se afla o zonă pe care era mai bine să o vizitezi 
înarmat. Acolo nu se respecta proverbul „trăieşte şi lasă-i şi pe 
alţii să trăiască”, ci „fură sau vei fi furat”. 

Sabotorul se îndreptă fără teamă într-acolo. Era pe terenul lui, 
într-un loc plin de nelegiuiţi. Dar până şi el îşi aşeză mai bine 

cuțitul din cizmă şi mută pistolul dintr-un buzunar adânc al hainei 
în betelia pantalonilor, de unde îl putea scoate mai uşor. Deşi nu 
erau focuri aprinse, nu era întuneric profund. Trenurile care 
treceau mereu pufăind străpungeau noaptea cu farurile, iar 
stratul subţire de zăpadă reflecta strălucirea gălbuie a ferestrelor 
de la vagoane. Pe lângă el trecea acum un şir de vagoane 
Pullman luminate, încetinind în apropierea oraşului; Sabotorul 
văzu în lumina farurilor o umbră ghemuită lângă un copac, un 
om ce ţinea ambele mâini în buzunar. 

— Sharpton, strigă el aspru. 

— Aici, domnule, răspunse omul. 

— Ţine mâinile la vedere, ordonă Sabotorul. 

Sharpton se supuse, pe de o parte fiindcă Sabotorul îl plătea 
pentru munca lui, pe de altă parte pentru că se temea de el. Pete 
Sharpton făcuse închisoare pentru că jefuise bănci şi trenuri, aşa 
că recunoştea un om periculos când îl vedea. Nu îi văzuse 
niciodată faţa. Se mai întâlniseră o singură dată, când Sabotorul 
îl urmărise şi îl acostase pe aleea din spatele grajdului de unde 
se închiriau cai, unde Pete luase o cameră. Işi trăise toată viaţa 
de cealaltă parte a legii şi ştia că nu existau oameni mai 
periculoşi ca acesta. 

— Ai găsit omul? întrebă Sabotorul. 

— O să facă treaba pentru o mie de dolari, răspunse Sharpton. 

— Dă-i cinci sute înainte. Fă-l să se întoarcă după restul după 
ce îşi face treaba. 

— Ce-l opreşte să dea bir cu fugiţii după ce încasează primii 
cinci sute? Banii sunt găsiţi, nu e nici un risc. 

— İl va împiedica faptul că o să-l cauţi şi o să-l omori. Poţi să-l 
faci să înţeleagă lucrul ăsta? 

Sharpton chicoti în întuneric. 

— O, da. Şi-apoi, nu mai e atât de dur. O să facă ce-i spun. 

— la asta, spuse Sabotorul. 

Sharpton pipăi pachetul. 

— Aştia nu-s bani. 

— Îţi dau şi banii imediat. Acesta e fitilul pe care vreau să-l 
folosească. 

— Vă supăraţi dacă întreb de ce? 

— Câtuşi de puţin, spuse Sabotorul. Arată exact ca un fitil cu 
ardere rapidă. Ar păcăli şi un spărgător de seifuri experimentat. 
Presupun că omul tău are experienţă. 

— A spart seifuri şi vagoane expres toată viaţa lui. 

— Aşa cum am cerut. In ciuda aparenţei, e un fitil cu ardere 

lentă. Când îl aprinde, va dura mai mult să detoneze dinamita 
decât a calculat el. 

— Dacă durează prea mult, o să sară în aer trenul în loc de 
şine. 

— Lucrul ăsta te deranjează, Sharpton? 

— Eu spun doar ce-o să se întâmple, răspunse Sharpton 
precipitat. Dacă vreţi să aruncaţi trenul în aer şi nu doar să-l 
jefuiţi, nu e treaba mea. Dumneavoastră plătiţi. 

Sabotorul puse al doilea pachet în palma lui Sharpton. 

— Ai aici trei mii de dolari. Două mii pentru tine, o mie pentru 
omul tău. Nu poţi să-i numeri pe întuneric. Va trebui să ai 
încredere în mine. 

Schița pe care cherestegiul i-o făcuse Sabotorului îşi dovedi 
eficienţa peste cinci zile. 

Un vânzător de bilete cu ochii ageri de la Southern Pacific îşi 
aminti că vânduse un bilet pentru Ogden, Utah, unui om care 
semăna cu cel desenat de Don Albert. Deşi clientul lui avea 
barbă, iar părul era aproape la fel de blond ca al lui Isaac Bell, 
vânzătorul insistă că aveau trăsături asemănătoare. 

Bell îl interogă personal, ca să se asigure că omul nu era încă 
un admirator al filmului The Great Train Robbery şi fu destul de 
impresionat încât ceru agenţilor să cerceteze toţi angajaţii 
rapidului spre Ogden. 

Aflară noutăţi în Reno, Nevada. Unul dintre conductorii 
rapidului, locuitor din Reno, îşi aminti şi el de pasager şi spuse că 
ar fi putut fi omul din desen, deşi insistă pe culoarea diferită a 
părului. 

Bell merse în grabă în Nevada, îl căută pe conductor acasă şi 
întrebă cu nonşalanţă, ca şi cum stăteau la palavre, dacă văzuse 
şi el filmul cu pricina. Omul răspunse că asta avea de gând să 
facă următoarea dată când rula la teatrul de vodevil. Nevasta îl 
bătea la cap de mai bine de un an să o ducă să-l vadă. 

De la Reno, Bell luă trenul de noapte spre Ogden şi cină în 
timp ce treceau prin munţii Trinity. Trimise telegrame când 
opriră la Lovelock şi primi mai multe răspunsuri la sosirea în 
Imlay; adormi, într-un târziu, în vagonul confortabil, traversând 
statul Nevada. Telegramele care îl aşteptau la Montello, chiar 
înainte de a trece graniţa în Utah, nu conţineau nici o informaţie 
nouă. 

Pe la prânz, când se apropiau de Ogden, trenul traversă în 
viteză Marele Lac Sărat peste grinzile lungi din lemn de conifere 
din trecătoarea Lucin. Osgood Hennessy irosise opt milioane de 
dolari şi hectare întregi de pădure din Oregon ca să construiască 
ruta nouă şi nivelată dintre Lucin şi Ogden. Scurta astfel drumul 
dintre Sacramento şi Ogden cu două ore, uimindu-i pe 
Commodore Vanderbilt şi pe J.P. Morgan, rivalii lui pe rutele 
sudice şi nordice. Trenul se opri brusc exact când Bell era aşa de 
aproape de capătul de linie al oraşului încât vedea piscurile 
înzăpezite ale munţilor Wasatch la est de Ogden. 

Conductorul îi spuse că liniile erau blocate la aproape zece 

kilometri în faţă. 

O explozie deraiase trenul Sacramento Limited care se 
îndrepta spre vest. 

Bell sări din tren şi alergă pe lângă el spre capătul din faţă. 
Mecanicul şi fochistul coborâseră din locomotivă şi stăteau pe 
balast, învârtind foiţe de ţigări. Bell le arătă legitimaţia de 
detectiv şi ordonă: 

— Duceţi-mă cât mai aproape de accident. 

— Imi pare rău, domnule detectiv, nu primesc ordine decât de 
la dispecer. 

Bell scoase rapid pistolul. Două ţevi întunecate se căscară 
spre mecanic. 

— Aici e o chestiune pe viaţă şi pe moarte, începând cu viaţa 
dumitale, spuse Bell. Arătă spre botul locomotivei şi spuse: 
Porniţi trenul spre locul accidentului şi nu vă opriţi până nu daţi 
de rămăşiţele lui! 

— Doar n-o să împuşcaţi un om cu sânge rece, spuse fochistul. 

— Sigur c-ar face-o, spuse mecanicul, privind agitat când la 
pistol, când la expresia de pe faţa lui Isaac Bell. Treci la lopată şi 
bagă cărbuni! 

Locomotiva mare, model 4-6-2, merse vreo nouă kilometri, 
apoi un frânar le făcu semn cu un steag roşu să se oprească, 
după care dispăru într-o gaură mare, căscată în balast. Dincolo 
de gaură, şase vagoane Pullman, un vagon de bagaje şi un 
tender stăteau înclinate pe o parte. Bell sări din locomotivă şi se 
îndreptă spre locul accidentului. 

— Câţi au fost răniţi? îl întrebă el pe oficialul de la căile ferate, 
care se ocupa de accident. 

— Treizeci şi cinci. Patru răniţi grav. 

— Morți? 

— Nici unul. Au avut noroc. Nemernicul a aruncat linia în aer 
cu un minut mai devreme. Mecanicul a avut timp să reducă 
viteza. 

— Ciudat, spuse Bell. Atacurile lui au fost mereu foarte bine 
organizate. 

— Ei bine, acesta a fost ultimul. L-am prins. 

— Poftim? Unde e? 

— Şeriful l-a prins la Ogden. Norocul lui. Pasagerii au încercat 
să-l linşeze. A scăpat, apoi l-a văzut unul dintre ei mai târziu, se 
ascundea într-un grajd. 

Dincolo de locul accidentului, Bell găsi o locomotivă care să-l 
ducă la depoul Union. 

Închisoarea se afla în mansarda primăriei din Ogden, la 
distanţă de o stradă de gară. Doi agenţi de la Van Dorn erau deja 
acolo, vechea echipă Weber şi Fields, formată din Mack Fulton şi 
Wally Kisley. Nici unul nu spunea glume. Dimpotrivă, amândoi 
păreau posomorâţi. 

— Unde e? întrebă Bell. 

— Nu e el, spuse Fulton plictisit. Părea epuizat, iar Bell se 
întrebă pentru prima dată dacă nu cumva Mack ar fi trebuit să ia 
în considerare pensionarea. Fusese întotdeauna sfrijit, dar acum 
faţa lui era scofâlcită ca a unui cadavru. 

— Nu e cel care a deraiat trenul? 

— Ba da, el l-a deraiat, spuse Kisley, al cărui binecunoscut 
costum cadrilat era acoperit de praf. Wally părea la fel de obosit 
ca Mack, dar nu bolnav. Numai că nu e el Sabotorul. Poftim, 
încearcă-ţi şi tu norocul cu el. 

— Ai şanse mai mari să-l faci să vorbească. Nouă nu vrea să 
ne spună o vorbă. 

— De ce ar vorbi cu mine? 

— E un prieten vechi de-al tău, zise Fulton misterios. El şi 
Kisley erau cu douăzeci de ani mai în vârstă decât Bell, veterani 
şi prieteni, liberi să spună orice le trecea prin cap, chiar dacă Bell 
era şeful investigaţiei. 

— Eu i-aş scoate adevărul cu forţa, zise şeriful. Dar băieţii 
dumitale au zis să vă aşteptăm şi compania feroviară mi-a spus 
că jucăm după cum ne cântă Van Dorn. Mare prostie, după 
părerea mea. Dar pe mine nimeni nu mă întreabă. 

Bell intră în încăperea unde îl ţineau pe prizonier legat cu 
cătuşe de masa fixată bine în podeaua de piatră. „Vechiul 
prieten” era Jake Dunn, un spărgător de seifuri. In capătul mesei 
se afla un teanc ordonat de bancnote de cinci dolari, în valoare 
de cinci sute de dolari, plata pentru munca depusă, după spusele 
şerifului. Primul gând sinistru al lui Bell era că Sabotorul angaja 
acum complici ca să comită atrocitățile în locul lui. Asta însemna 
că putea lovi oriunde şi putea scăpa înainte de a se produce 
atacul. 

— Jake, în ce naiba te-ai mai amestecat de data asta? 

— Bună ziua, domnule Bell! Nu ne-am mai văzut de când m-aţi 
trimis la San Quentin. 

Bell rămase tăcut, măsurându-l din priviri. San Quentin lăsase 
urme asupra spărgătorului. Părea cu douăzeci de ani mai bătrân, 
doar o umbră din ce fusese cândva. Mâinile îi tremurau aşa de 
tare încât era greu de crezut că putea monta un explozibil fără 

să-l detoneze din greşeală. Deşi la început se bucurase să vadă o 
figură cunoscută, Dunn se zvârcolea acum sub privirea lui Bell. 

— Aruncarea în aer a seifurilor Wells Fargo e jaf, Jake. 
Deraierea trenurilor de pasageri e crimă. Bărbatul care te-a plătit 
a ucis zeci de oameni nevinovaţi. 

— Nu ştiam că deraiem trenul. 

— Nu ştiai că, dacă arunci în aer şinele de sub trenul care 
trece în viteză, o să provoci un accident? spuse Bell uimit, cu faţa 
întunecată de dezgust. Ce-ai crezut c-o să se întâmple? 

Prizonierul lăsă capul în jos. 

— Jake! Ce-ai crezut c-o să întâmple? 

— Trebuie să mă credeţi, domnule Bell. Mi-au spus să 
dinamitez şina ca să se oprească trenul şi să poată jefui vagonul 
expres. Nu ştiam că are de gând să culce trenul la pământ. 

— Ce vrei să spui? Tu eşti cel care a aprins fitilul. 

— El a schimbat fitilul. Am crezut că aprind un fitil cu ardere 
rapidă, care detonează încărcătura la timp ca să oprească trenul. 
Dar a ars încet. Nu mi-a venit să cred, domnule Bell. Ardea aşa 
încet încât trenul urma să treacă peste explozibil. Am încercat 
să-l opresc. 

Bell îi aruncă o privire glacială. 

— Aşa m-au prins, domnule Bell. Am fugit înapoi şi am încercat 
să-l sting cu piciorul. Prea târziu. M-au văzut şi, după ce trenul a 
deraiat, au fugit după mine, de parcă l-am împuşcat eu pe 
McKinley. 

— Jake, eşti cu ştreangul în jurul gâtului şi ai o singură cale de 
scăpare. Du-mă la omul care te-a plătit. 

Jake Dunn scutură violent capul. Lui Bell i se păru că arăta ca 
un lup cu piciorul prins în capcană. Nu, nu ca un lup. Nuera nici 
o forţă brută în el, nici o demnitate. Adevărul era că Dunn arăta 
ca o potaie care stătea drept momeală pentru un vânat mai 
mare. 

— Unde e, Jake? 

— Nu ştiu. 

— De ce mă minţi? 

— N-am omorât pe nimeni. 

— Ai deraiat trenul, Jake. Ai mare noroc că n-ai omorât pe 
nimeni. Dacă nu te spânzură, te bagă la puşcărie pentru tot 
restul vieţii. 

— N-am omorât pe nimeni. 

Bell schimbă brusc tactica. 

— Cum de ai ieşit aşa de repede din închisoare, Jake? Cât ai 

stat, trei ani? De ce ţi-au dat drumul? 

Jake se uită deodată la Bell cu ochii mari şi fără nici o urmă de 
viclenie. 

— Am cancer. 

Bell rămase ca trăsnit. Nu avea nici o simpatie pentru 
infractori, dar o boală necruțătoare transforma un criminal într- 
un om obişnuit. Jake Dunn nu era nevinovat, dar era dintr-odată 
o victimă care urma să sufere de durere, frică şi disperare. 

— Imi pare rău, Jake. Nu ştiam. 

— Cred că s-au gândit să mă lase liber, să mor singur. Aveam 
nevoie de bani. De asta am acceptat târgul ăsta. 

— Jake, tu ai fost mereu un meseriaş, nu un ucigaş. De ce 
acoperi un criminal? insistă Bell. 

Jake răspunse şoptit. 

— II găsiţi într-un grajd unde se închiriază cai, pe 24th Street, 
dincolo de linii. 

Bell pocni din degete. Wally Kisley şi Mack Fulton dădură 
buzna înăuntru. 

_ — 24th Street, zise Bell. Grajdul de unde se închiriază cai. 
Inconjuraţi zona, chemaţi ajutoarele de şerif din perimetrul 
exterior şi aşteptaţi-mă. 

Jake ridică privirea. 

— Nu pleacă nicăieri, domnule Bell. 

— Cum adică? 

— Când m-am întors să-mi iau restul de bani, l-am găsit la 
etaj, într-o cameră. 

— L-ai găsit? Adică era mort? 

— Cu gâtul tăiat. Mi-a fost teamă să zic - să nu dea vina tot pe 
mine. 

— Cu gâtul tăiat? întrebă Bell. Sau înjunghiat? 

Jake îşi trecu degetele prin părul rărit. 

— Cred că înjunghiat. 

— Ai văzut vreun cuţit? 

— Nu. 

— Era străpuns? Se vedea şi rana la ceafa? 

— N-am stat să-l examinez de aproape, domnule Bell. Cum 
spuneam, ştiam c-au să dea vina pe mine. 

— Treceţi încoace, le spuse Bell lui Kisley şi lui Fulton. 
Domnule şerif, trimiteţi un doctor? Vedeţi dacă îşi dă seama ce 
anume l-a ucis şi de cât timp e mort. 

— Tu unde o să fii, Isaac? 

„Alt drum închis”, se gândi Bell. Sabotorul nu era doar 

norocos, îşi făcea şi singur norocul. 

— La gară, răspunse el plin de speranţă. Poate îşi aminteşte 
vreun vânzător dacă i-a dat bilet să plece de aici. 

Duse două copii ale desenului făcut de cherestegiu la depoul 
Union, o clădire cu două etaje, frontoane şi un turn cu ceas, unde 
îi interogă pe vânzători. Pe urmă, condus într-un Ford de un 
poliţist prin cartierele străjuite de copaci şi pline de bordeie 
construite anapoda, merse acasă la vânzătorii şi supraveghetorii 
care nu lucraseră în ziua aceea. Bell arăta tuturor desenul şi, 
când nu recunoşteau figura, Bell le arăta o versiune modificată, 
în care apărea cu barbă. Nici unul nu recunoştea imaginile. 

„Cum a scăpat Sabotorul din Ogden?” se întreba Bell. 

Răspunsul era uşor. In oraş funcționau nouă căi ferate diferite. 
Sute, poate chiar mii de pasageri erau în fiecare zi în trecere pe 
acolo. Cu siguranţă Sabotorul ştia deja că agenţia Van Dorn era 
pe urmele lui. Ceea ce însemna că avea să-şi aleagă ţintele cu 
mai multă atenţie când era timpul să scape. 

Bell trimise agenţi de la biroul din Ogden la hoteluri în cazul în 
care Sabotorul ar fi rămas în oraş. Nici unul dintre recepţioneri 
nu recunoscu desenul. La Broom, un hotel scump, cu trei etaje şi 
faţadă de cărămidă, proprietarul magazinului de trabucuri spuse 
că ar fi avut un client care semăna cu bărbatul cu barbă. O 
chelneriţă de la magazinul de îngheţată îşi aminti de bărbatul 
bărbierit. li rămăsese în gând pentru că era foarte chipeş. Dar 
nu-l văzuse decât o dată, în urmă cu trei zile. 

Kisley şi Fulton se întâlniră cu Bell în biroul spartan al agenţiei, 
o cameră mare pe partea mai puţin plăcută a 25th Street, un 
bulevard separat de linii pentru tramvaie electrice. Pe partea pe 
care stăteau pasagerii căilor ferate se aflau restaurante, croitorii, 
frizerii, magazine cu suc şi îngheţată şi o spălătorie chinezească, 
fiecare umbrită de câte o copertină colorată. Pe partea cu 
agenţia se aflau baruri, camere de închiriat, cazinouri şi hoteluri 
care adăposteau bordeluri. 

Podeaua din birou era goală, mobila străveche şi nu exista 
decât o singură fereastră. Pe pereţi erau puse afişe cu persoane 
căutate, iar cele mai noi erau cele două variante ale portretului 
Sabotorului desenat de cherestegiu, cu şi fără barbă, după cum 
observase vânzătorul de bilete cu ochi ageri din Sacramento. 

Kisley şi Fulton erau ceva mai veseli, deşi Fulton părea 
epuizat. 

— E clar că şeful nu vrea să arunce banii pe birouri în Ogden, 
zise Wally. 

— Sau pe mobilă, adăugă Mack. Biroul acela arată de parcă a 
fost adus într-o căruţă. 

— Poate îi convine cartierul, pentru că e la distanţă de un 
scuipat de gara Union. 

— Asta şi fac oamenii, scuipă pe trotuarul nostru. 

Continuând discuţia în stilul lor caracteristic, merseră la 
fereastră şi arătară trotuarul aglomerat. 

— lată geniul domnului Van Dorn. Priveliştea de la fereastra 
asta poate fi folosită ca să instruim ucenicii cu privire la natura 
crimei sub toate formele ei. 

— Vino aici, tinere Isaac, aruncă o privire spre barurile, 
bordelurile şi speluncile în care se fumează opiu şi cu care ne 
învecinăm. lată-i pe potenţialii clienţi decăzuţi care cerşesc. Sau, 
dacă nu reuşesc să stârnească mila, atacă cetăţenii pe alei. 

— Priveşte acolo, un filfizon cu mustață atrage naivii cu jocuri 
de alba-neagra pe o masă pliantă. 

— Şi uită-te la minerii aceia şomeri, îmbrăcaţi în zdrenţe, care 
se prefac că dorm pe caldarâm în faţa barului, când, de fapt, 
stau la pândă să iasă beţivii. 

— De cât timp a murit omul? întrebă Bell. 

— Aproape o zi întreagă, aşa crede doctorul. Ai avut dreptate 
cu înjunghierea. O lamă îngustă i-a străpuns gâtul. La fel cum au 
păţit Wish şi paznicul din Glendale. 

— Aşadar, dacă l-a ucis Sabotorul, n-ar fi putut pleca din 
Ogden mai devreme de seara trecută. Dar nimeni nu l-a văzut 
cumpărându-şi bilet. 

— Sunt destul marfare care vin şi pleacă, spuse Wally. 

— Acoperă distanţe prea lungi în timp scurt ca să meargă 
numai cu marfare, zise Mack. 

— Probabil că foloseşte şi alt fel de trenuri, depinde de 
situaţie, spuse Wally. 

— Cine era mortul? întrebă Bell. 

— Un angajat pe tura de noapte de prin partea locului, după 
cum spune şeriful. Acest Bronco Billy în carne şi oase - suspectul 
nostru principal... Îmi pare rău, Isaac, n-am rezistat. Fulton arătă 
către afişul cu persoana căutată de poliţie. 

— Ţine-o tot aşa şi am să-l rog pe domnul Van Dorn să îi 
trimită pe Weber şi Fields în Alaska. 

— ... e suspectat că a jefuit o diligenţă în august. Poliţiştii l-au 
prins furând salariile angajaţilor unei mine de cupru din Utah 
acum zece ani. Şi-a turnat partenerii pentru o sentinţă mai 
uşoară. Se pare că îl ştia din închisoare pe Jake Dunn. 

Bell scutură din nou capul cu dezgust. 

— Nu numai că Sabotorul angajează oameni ca să-l ajute, dar 
îi şi pune să angajeze alţi oameni la rândul lor. Poate să atace 
oriunde pe continent. 

Se auzi o bătaie uşoară în uşă. Detectivii ridicară privirile, 
mijind ochii la vederea unui tânăr neliniştit, îmbrăcat cu un 
costum ponosit. Într-o mână ducea o valiză ieftină, în cealaltă îşi 
ţinea pălăria. 

— Domnu Bell? 

Isaac Bell îl recunoscu pe tânărul James Dashwood din San 
Francisco, ucenicul care făcuse treabă bună descoperind 
nevinovăția sindicalistului ucis în accidentul cu trenul Coast Line 
Limited. 

— Intră, James. Fă cunoştinţă cu Weber şi Fields, cei mai vechi 
detectivi din America. 

— Bună ziua, domnule Weber. Bună ziua, domnule Fields. 

— Eu sunt Weber, zise Mack. El e Fields. 

— Imi cer scuze, domnule. 

— Ce cauţi aici, James? întrebă Bell. 

— M-a trimis domnul Bronson cu asta, domnule. Mi-a spus să 
merg cu trenul rapid ca să ajung înaintea poştei. 

Ucenicul îi întinse un plic de hârtie maro. lnăuntru era alt plic 
cu numele lui scris cu creionul cu litere mari, trimis de biroul din 
San Francisco. Bronson ataşase şi un bilet: „L-am deschis, n-am 
mai aşteptat. Mă bucur c-am făcut-o. Se pare că te-a nimerit”. 

Bell deschise plicul care îi era adresat. Scoase din plic prima 
pagină a unui număr recent din Harper's Weekly. Era o 
caricatură de William Allen Rogers care îl înfăţişa pe Osgood 
Hennessy într-o bluză de grangur din mătase, călare pe o 
locomotivă pe care scria CALEA FERATA SOUTHERN PACIFIC. 
Hennessy trăgea după el un tren, numit CENTRAL RAILROAD OF 
NEW JERSEY, la intrarea în oraşul New York. Trenul era desenat 
în aşa fel încât semăna cu o caracatiţă care se zvârcoleşte. Pe 
desen apăreau următoarele cuvinte scrise de mână cu un creion 
negru: POATE BRAŢUL LUNG AL SABOTORULUI SA AJUNGA MAI 
DEPARTE DECAT TENTACULELE LUI OSGOOD? 

— Ce naiba e asta? întrebă Wally. 

— O mănuşă aruncată, răspunse Bell. Ne provoacă. 

— Şi ne scoate şi ochii cu asta, zise Mack. 

— Mack are dreptate, spuse Wally. Eu nu mi-aş bate capul să o 
iau personal, Isaac. 

— E şi revista acolo, spuse Dashwood. Domnul Bronson s-a 

gândit că o să vreţi s-o citiţi, domnule Bell. 

Clocotind în sinea lui, Bell citi repede conţinutul primei pagini, 
în revista Harper's, care se autointitula Jurnalul civilizaţiei, se 
povestea cu sete despre devastarea monopolului căilor ferate. In 
numărul respectiv era un articol despre ambițiile lui Osgood 
Hennessy. Se părea că Hennessy obținuse în secret „un număr 
majoritar de acţiuni” la Compania de Cale Ferată Baltimore & 
Ohio. B&O deţinea deja împreună cu Illinois Central - în care 
Hennessy avea o cotă parte mare - un număr însemnat de 
acţiuni în Compania Feroviară Reading. Aceasta controla Central 
Railroad of New Jersey, ceea ce îi oferea lui Hennessy intrare în 
districtul New York, pe care şi-l dorea foarte mult. 

— Ce înseamnă asta? întrebă James. 

— Înseamnă că, spuse Isaac Bell posomorât, Sabotorul poate 
ataca bunurile lui Hennessy direct în New York City. 

— Orice accident provocat în New York, spuse Mack Fulton, va 
afecta compania Southern Pacific mai tare decât orice atac în 
California. 

— New York fiind cel mai mare oraş din ţară, zise Wally Kisley. 

Bell se uită la ceas. 

— Am timp să prind trenul Overland Limited. Trimiteţi bagajele 
după mine la clubul Yale din New York City. 

Se îndreptă spre uşă, dând ordine întruna. 

— Telegrafiaţi-i lui Archie Abbott! Spuneţi-i să mă caute la New 
York. Anunţaţi-l şi pe Irv Arlen să supravegheze parcurile 
feroviare din Jersey City. Şi pe Eddie Edwards. El cunoaşte 
parcurile. A spart banda Lava Bed care jefuia trenurile expres de 
pe diguri. Voi doi terminaţi aici, asiguraţi-vă că nu mai e încă în 
Ogden - lucru de care mă îndoiesc - şi aflaţi încotro a luat-o. 

— New Yorkul este, după cum scrie aici, spuse Wally, citând 
din ziarul Harper's Weekly, „Ţara Sfântă unde toţi feroviarii 
visează să ajungă în pelerinaj”. 

— Ceea ce înseamnă, zise partenerul lui, că e deja pe drum şi 
o să te aştepte acolo. 

Bell se întoarse din uşă şi se uită la Dashwood, care privea în 
jur cu nerăbdare. 

— James, fă-mi o favoare. 

— Da, domnule. 

— Ai citit rapoartele despre accidentul cu trenul Coast Line 
Limited? 

— Da, domnule. 

— Spune-i domnului Bronson că te trimit la Los Angeles. Vreau 

să-l găseşti pe fierarul sau maşinistul care a făcut gaura în 
cârligul folosit la deraierea trenului Limited. Poţi să mă ajuţi? Ce 
s-a întâmplat? 

— Dar la Los Angeles conduce domnul Sanders şi s-ar putea 
să... 
— Ţine-te departe de Sanders. Eşti pe cont propriu. la primul 
rapid spre vest. Grăbeşte-te! 

Dashwood o zbughi pe lângă Bell şi cobori valvârtej pe scări ca 
un copil care iese de la şcoală. 

— Ce poate să facă un puşti pe cont propriu? întrebă Wally. 

— Este foarte bun, zise Bell. Şi nu se poate descurca mai rău 
decât a făcut-o Sanders până acum. Gata, plec! Mack, odihneşte- 
te! Arăţi groaznic. 

— Şi tu ai arăta la fel dacă ai fi dormit pe scaun în tren în 
ultima săptămână. 

— Hodorogilor, daţi-mi voie să vă spun să aveţi grijă. 
Sabotorul e ca o otravă. 

— Mulţumim pentru sfatul tău înţelept, fiule, răspunse Wally. 

— Ne vom strădui să ţinem minte, spuse Mack. Dar, aşa cum 
spuneam, pun pariu că e deja pe drum spre New York. 

Wally Kisley se duse la fereastră şi îl privi pe Isaac Bell 
alergând să prindă trenul. 

— O, o să ne distrăm, nu glumă. Minerii noştri au rămas fără 
beţivi. 

li făcu semn lui Mack să vină lângă el. Sărind deodată de pe 
trotuar, minerii îl flancau acum pe tipul îngrijit care alerga după 
tren în costum scump. Fără să se oprească sau să încetinească, 
Bell trecu printre ei ca o săgeată şi minerii se întoarseră pe 
trotuar. 

— Ai văzut? întrebă Kisley. 

— Nu. Şi nici ei n-au văzut. 

Rămaseră la fereastră, urmărind cu atenţie cetăţenii care 
roiau pe trotuare. 

— Puştiul acela, Dashwood, îţi aminteşte de cineva? întrebă 
Fulton. 

— De cine? De Isaac? 

— Nu. Acum cincisprezece - ba nu, ce tot spun? - douăzeci de 
ani, Isaac încă mai alerga după mingile de lacrosse la şcoala aia 
fiţțoasă la care l-a trimis taică-su. Noi eram la Chicago. Tu 
cercetai nişte indivizi implicaţi în afaceri cu cereale. Eu eram 
băgat până peste cap în ancheta din cazul atacului cu bombă de 
la Haymarket, când ne-am dat seama că, de fapt, poliţiştii 

omorâseră cei mai mulţi oameni. Îţi aminteşti că a venit un puşti 
din mahalale care căuta de lucru? l-a plăcut domnului Van Dorn, 
ne-a pus să-i arătăm cum stau lucrurile. Avea talent. Ager, rapid, 
îi curgea apă cu gheaţă prin vine. 

— Să fiu al naibii, spuse Mack. Wish Clarke. 

— Să sperăm că Dashwood nu bea. 

— Uite! Mack se aplecă spre geam. 

— II văd! zise Wally. Smulse desenul cherestegiului de pe 
perete, cel cu barba adăugată, aducându-l la fereastră. 

Un muncitor înalt, cu barbă, îmbrăcat în salopetă şi cu bască 
pe cap, care mergea spre gară cu un rucsac mare pe umăr, 
fusese forţat să se oprească în faţa unui bar ca să le facă loc 
chelnerilor să arunce patru beţivi pe trotuar. Impresurat de 
mulţimea care aclama, bărbatul înalt privea îngrijorat în jur, 
dezvăluindu-şi chipul de sub bască. 

Detectivii se uitară la desen. 

— El e? 

— S-ar putea. Dar pare că are barba aceea de ceva vreme. 

— Numai dacă n-o fi închiriat-o. 

— Dacă asta a făcut, a găsit una bună, spuse Mack. Nu-mi plac 
nici urechile. Nu sunt nici pe departe aşa de mari. 

— Dacă nu e el, insistă Wally, ar putea fi fratele lui. 

— Ce-ar fi să-l întrebăm dacă are vreun frate? 

— Mă duc eu primul, tu ne urmăreşti de la geam. 

Wally Kisley o rupse la fugă pe scări. 

Muncitorul înalt se strecură prin mulţime cu rucsacul pe umăr, 
sări peste un beţiv, ocoli un altul şi îşi reluă drumul în grabă spre 
gara Union. De la fereastră, Mack Fulton urmări drumul pe care 
acesta mergea neabătut printre trecătorii care veneau şi plecau 
grăbiţi. 

Wally cobori în fugă treptele şi ieşi din clădire. Când ajunse pe 
trotuar, ridică privirea. Mack îi arătă direcţia bună. Wally începu 
să alerge. li făcu semn celuilalt că îl văzuse pe cel căutat, iar 
Mack fugi după el pe scări cu inima bubuind în piept. Se simţea 
rău de câteva zile şi acum se chinuia să răsufle. 

II prinse pe Wally din urmă, care îi spuse: 

— Eşti alb ca varul. Eşti în regulă? 

— Super. Incotro a luat-o? 

— Pe alee. Cred că m-a văzut. 

— Dacă te-a văzut şi a fugit, el e omul nostru. Haide! 

Mack o luă înainte, trăgând adânc aer în piept. Aleea era 
noroioasă şi duhnea. In loc să se intersecteze cu 24th Street, aşa 
cum presupuneau detectivii, cotea la stânga şi se bloca într-un 
abator cu obloane de oţel. In faţă se aflau nişte butoaie destul de 
mari ca să se ascundă cineva după ele. 

— L-am încolţit, zise Wally. 

Mack îşi pierdu răsuflarea. Wally se uită la el. Avea faţa 
contorsionată de durere. Se aplecă, ţinându-se de piept şi căzu în 
noroi. Wally îngenunche lângă el. 

— Doamne, Mack! 

Mack era alb la faţă, cu ochii larg deschişi. Ridică privirea şi se 
uită peste umărul lui Wally. 

— In spatele tău! murmură el. 

Wally se întoarse spre zgomotul paşilor grăbiţi. 

Bărbatul pe care îl urmăriseră, care semăna cu cel din schiţă şi 
care era, evident, Sabotorul alerga spre ei cu un cuţit în mână. 
Wally îl acoperi pe prietenul lui şi scoase cu repeziciune pistolul 
de sub haina cadrilată. Ridică trăgaciul revolverului cu degetul 
mare, cu o mişcare îndelung exersată, peste cocoşul răsucit. 
Aţinti arma în aşa fel încât să lovească oasele din umărul 
Sabotorului şi nu să-l omoare, ca să-l poată interoga cu privire la 

viitoarele atacuri plănuite. 

Înainte ca Wally să poată trage, auzi un clic metalic şi văzu 
sclipirea oţelului; lama cuţitului îi sări brusc în faţă. Sabotorul era 
încă la un metru şi jumătate de el, dar vârful îi intra deja în ochi. 

„Şi-a făcut o sabie care se alungeşte dintr-un cuţit cu arc”, fu 
ultimul gând al lui Wally Kisley, în timp ce lama Sabotorului îi 
pătrundea în creier. „Şi eu care credeam că le-am văzut pe 
toate.” 


Sabotorul scoase lama din craniul detectivului şi o înfipse în 
gâtul partenerului său căzut. Bărbatul arăta de parcă era deja 
mort, dar nu era momentul să-şi asume riscuri. Retrase lama şi 
privi în jur cu răceală. Văzând că nimeni nu venise pe alee după 
detectivi, o şterse de haina cadrilată, apăsă pe buton şi tăişul se 
retrase înapoi în teacă. 

Fusese cât pe-aici, acel dezastru pentru care nu puteai să-ţi iei 
măsuri de precauţie, doar să fii mereu pregătit şi să acţionezi cu 
precizie, aşa că se bucura că scăpase. „Acum dă-i drumul”, se 
gândi. Overland Limited nu avea să aştepte cât sărbătorea el. 

Plecă în fugă de pe alee, trecu prin gloata de pe trotuar şi 
traversă spre 25th Street. Tăie calea unui tramvai electric, apoi o 
luă la dreapta pe Wall Street şi merse până la gara Union. 
Asigurându-se că nu îl urmărea nimeni, traversă şi intră în gară 
prin partea de nord. 

Găsi toaleta pentru bărbaţi şi se încuie într-o cabină. 
Mişcându-se contracronometru, dezbrăcă salopeta ascunsă pe 
sub hainele elegante de drum şi scoase din rucsac o geantă 
Gladstone de piele, cu finisaje de alamă. Mai scoase o pereche 
de cizme negre din piele, cu şireturi, o pălărie cenuşie Homburg 
din cutia protectoare şi un pistol, apoi puse în rucsac cizmele 
zdrenţuite în care ţinea sabia, îşi legă şireturile şi ascunse 
pistolul în buzunarul hainei. Işi scoase barba, pe care o aşeză tot 
în geantă şi şterse urmele de lipici de pe faţă. Apoi puse salopeta 
în rucsac şi înghesui rucsacul în spatele toaletei. Nu era nimic 
acolo care să îl poată incrimina. Se uită la ceas şi aşteptă exact 
două minute, ştergându-şi cizmele de spatele pantalonilor ca să 
le lustruiască şi trecându-şi un pieptene de fildeş prin păr. 

leşi din cabină. Işi verifică înfăţişarea în oglinda de deasupra 
chiuvetei. Mai îndepărtă o bucăţică de lipici de pe barbă şi îşi 
puse pălăria pe cap. 

Deschise zâmbind uşa toaletei şi traversă holul aglomerat, 
care se umpluse subit de detectivi de la căile ferate. Mai avea 

doar câteva secunde la dispoziţie, aşa că trecu grăbit pe lângă 
doi îngrijitori care închideau porţile către peroanele inundate de 
fum. O locomotivă şuieră de două ori, semnalând pornirea, iar 
trenul Overland Limited, un rapid de lux format din opt vagoane 
Pullman, un vagon-restaurant şi un vagon-salon, porni către 
Cheyenne, Omaha şi Chicago. 

Sabotorul alergă pe lângă ultimul vagon în care era salonul, 
ţinând pasul cu acesta şi privind în toate direcţiile. 

Ceva mai departe, chiar în spatele vagonului cu bagaje, văzu 
un bărbat care stătea pe scările primului Pullman, ţinându-se de 
o balustradă şi înclinându-se ca să vadă bine cine se urca în tren 
în ultima secundă. Erau 180 metri între el şi locul unde Sabotorul 
se apucă de balustradă ca să se urce în vagon din mers, dar 
silueta celuilalt era imposibil de confundat. 

Partea din faţă a trenului ieşi din umbra gării şi Sabotorul văzu 
că bărbatul care supraveghea platforma avea părul blond şi 
bogat, strălucind ca aurul în lumina soarelui la asfinţit. Ceea ce 
însemna, după cum bănuise, că bărbatul nu era nimeni altul 
decât detectivul Isaac Bell. 

Fără să ezite, Sabotorul se prinse de balustradă şi sări pe 
platforma din spate a trenului. Din vestibulul deschis intră în 
vagonul-salon. Închise uşa în urma lui, lăsând în urmă zgomotul 
şi fumul şi se bucură de liniştea rapidului transcontinental de lux, 
decorat cu muluri grele, lambriuri de lemn lustruit, oglinzi şi 
covoare groase pe jos. Chelnerii duceau tăvi de argint cu băuturi 
pentru pasagerii care stăteau pe canapele confortabile. Cei care 
ridicară ochii din ziare, întrerupând conversațiile, salutară sosirea 
întârziată a domnului bine îmbrăcat cu înclinări politicoase din 
cap, aşa cum făceau membrii unui club. 

Atunci apăru conductorul. Cu ochii duri şi buzele strânse, 
îmbrăcat cu o uniformă impecabilă, de la chipiul lucios până la 
pantofii strălucitori, părea plin de el, brutal şi suspicios, ca toţi 
conductorii de tren. 

— Biletele, domnilor! Biletele pentru Ogden! 

Sabotorul flutură abonamentul. 

Conductorul făcu ochii mari când văzu numele de pe 
abonament şi îl salută pe noul pasager extrem de politicos. 

— Bine aţi venit, domnule! 

14 OCTOMBRIE 1907 
SPRE ESI CU OVERLAND LIMITED 


— Duceţi-mă imediat în cabina mea! 

Isaac Bell avea să vină cât ai clipi în spatele trenului, ca să 
vadă cine se urcase în ultima clipă, dar Sabotorul intenţiona să 
dea ochii cu detectivul în momentul ales de el. 

Conductorul, umil ca un paj care slujea unui prinţ îmbrăcat în 
hermină, îl conduse pe Sabotor pe un culoar străjuit de ferestre 
către un apartament mare în mijlocul vagonului, în locul unde se 
simțeau cel mai puţin zdruncinăturile trenului. 

— Intră! Închide uşa! 

Apartamentul privat, rezervat oaspeţilor speciali ai căii ferate, 
era dotat mai ceva ca un palat, cu dulapuri sculptate de mână şi 
tavane din piele presată. Avea şi un salon, o cuşetă, baie proprie 
cu o cadă de marmură şi robinete din argint. Sabotorul îşi aruncă 
geanta pe pat. 

— Ceva „personalităţi” în tren? îl întrebă el pe conductor, 
vrând să ştie ce alte persoane importante mai erau acolo. Puse 
întrebarea cu un zâmbet complice şi îi strecură conductorului un 
ban de aur. 

Nici un oaspete al Companiei de Cale Ferată Southern Pacific 
nu trebuia să plătească bacşiş ca să aibă parte de servicii bune. 
Dar conductorul unui tren transcontinental, la fel ca şi casierul 
unui pachebot, putea fi un aliat eficace şi o sursă de informaţii de 
culise despre pasagerii influenţi care călătoreau prin ţară. 
Combinația dintre intimitatea prefăcută şi banul sec era o 
investiţie care avea să se amortizeze din plin. Şi aşa se şi 
întâmplă, deoarece conductorul răspunse degajat. 

— Domnul Jack Thomas, preşedintele First National Bank, s-a 
urcat la Oakland împreună cu domnul avocat Bruce Payne. 

— Avocatul care se ocupă cu afacerile cu petrol? 

— Da, domnule. Domnul Payne şi domnul Thomas sunt foarte 
buni prieteni, vă daţi seama. 

— Banii şi legile cu privire la afacerile cu petrol fac casă bună, 
zâmbi Sabotorul, încurajându-l pe conductor să vorbească mai 
departe. 

— Judecătorul Congdon şi colonelul Bloom, domnul cu 
afacerile cu cărbuni, sunt în tren încă de la Sacramento. 

Sabotorul dădu din cap. Judecătorul James Congdon i se 
alăturase lui J.P. Morgan să cumpere afacerea cu oţel a lui 
Andrew Carnegie. Kenneth Bloom intrase într-un parteneriat cu 
Pennsylvania Railroad într-o afacere cu cărbuni. 

— Şi domnul Moser, din Providence, proprietarul de filaturi, 
care are un fiu în Senat, domnule. 

— Bun băiat, spuse Sabotorul. Interesele în textile ale tatălui 
său se află pe mâini bune. 

Conductorul zâmbi, bucurându-se de apropierea de asemenea 
nababi renumiţi. 

— Sunt sigur că ar fi onoraţi dacă aţi lua cina împreună cu ei. 

— Să văd cum mă simt, răspunse el nonşalant, adăugând în 
timp ce îi făcea un semn aproape imperceptibil cu ochiul: Se 
aude ceva de o masă de joc? 

— Da, domnule. Se joacă poker după cină în cabina 
judecătorului Congdon. 

— Şi cine mai e în tren? 

Conductorul turnă mai departe numele unor proprietari de 
vite, magnati îmbogăţiţi din mineritul din vestul ţării şi liota 
obişnuită de avocaţi de la căile ferate. Apoi cobori vocea şi spuse 
şoptit: 

— S-a urcat şi un detectiv de la Van Dorn la Ogden, chiar 
înaintea dumneavoastră, domnule. 

— Un detectiv? Sună interesant. Ai aflat cum îl cheamă? 

— Isaac Bell. 

— Bell... hm. Bănuiesc că nu merge „sub acoperire” dacă ţi-a 
spus cum îl cheamă. 

— L-am recunoscut. Călătoreşte des. 

— Are un caz? 

— Nu ştiu. Dar merge cu un permis semnat chiar de 
preşedintele Hennessy. Şi ni s-a dat ordin că trebuie să le dăm 
agenţilor Van Dorn orice ne cer. 

Zâmbetul Sabotorului se răci şi o licărire îngheţată îi străluci în 
ochi. 

— Ce ţi-a cerut Isaac Bell? 

— Incă nimic, domnule. Presupun că investighează accidentele 
de la Southern Pacific. 

— Poate reuşim să scumpim lucrurile pentru domnul Bell la 
jocul acesta. 

Conductorul era surprins. 

— Oare ar avea un detectiv destul curaj pentru jocul domniilor 
voastre? 

— Bănuiesc că domnul Bell îşi permite, zise Sabotorul. Dacă e 
acelaşi Isaac Bell despre care am auzit zvonuri că ar fi bogat. N- 
am jucat niciodată poker cu un detectiv. Ar fi interesant. De ce 
nu-l întrebi dacă nu ar vrea să ni se alăture? 

Nu era o întrebare, ci un ordin, iar conductorul promise să îl 
invite pe detectiv să participe după cină la jocul de poker cu mize 
mari din cabina judecătorului Congdon. 

Felul în care un om juca poker dezvăluia tot ce trebuia să ştii 
despre el. Sabotorul avea să profite de ocazie să îl măsoare pe 
Bell şi să decidă cum să-l omoare. 


Cabina lui Isaac Bell se afla într-un vagon Pullman, în care era 
o toaletă în capătul din faţă, cu o oglindă oblică, finisaje din 
nichel şi chiuvete mari de marmură. Exista şi o cameră cu două 
fotolii. Un palmier în ghiveci se legăna în ritmul trenului care 
gonea de-a lungul râului Weber, tras de locomotiva puternică pe 
o pantă de unu la sută spre Wasatch Range. 

Bell se bărbieri acolo înainte de a se îmbrăca pentru cină. Deşi 
îşi permitea un apartament luxos, cu propriile lui utilităţi, prefera 
să le folosească pe cele comune când călătorea. In asemenea 
saloane, la fel ca în vestiarele sălilor de sport şi ale cluburilor 
private, combinaţia de marmură, gresie, apă curentă şi scaune 
confortabile îi făcea pe bărbaţi lăudăroşi în absenţa femeilor. 
Aceştia discutau deschis cu străinii şi întotdeauna puteai afla 
informaţii preţioase din conversații la care trăgeai cu urechea. Şi 
într-adevăr, dând cu briciul Wootz pe obraz, proprietarul robust şi 
vesel al unui abator din Chicago puse jos trabucul şi spuse: 

— Mi-a zis Porter că senatorul Charles Kincaid s-a urcat în tren 
la Ogden. 

— „Inginerul-Erou”? răspunse un comis-voiajor bine îmbrăcat, 
care stătea lungit într-un fotoliu confortabil de piele. Mi-ar plăcea 
să-i strâng mâna. 

— Nu trebuie decât să-l prinzi în vagonul-restaurant. 

— Niciodată nu ştii cum e cu senatorii ăştia, spuse vânzătorul. 
Guvernatorii şi membrii Congresului dau mâna cu orice mai suflă, 
dar senatorii americani sunt câteodată tare încrezuţi. 

— Aşa se întâmplă când eşti numit în loc să fii ales. 

— El era tipul acela înalt care s-a urcat în tren în ultima clipă? 
întrebă Bell de lângă oglindă. 

Măcelarul din Chicago spuse că citea ziarul la plecarea trenului 

şi nu observase. O făcuse însă comis-voiajorul. 

— A sărit în tren iute ca un vagabond. 

— Unul foarte elegant, zise Bell, iar ceilalţi începură să râdă. 

— Asta e bună, chicoti măcelarul. Un vagabond bine îmbrăcat. 
Ce meserie ai, fiule? Ş 

— Lucrez în asigurări, spuse Bell. li surprinse privirea 
vânzătorului în oglindă. 

— Tipul acela care a urcat ultimul era senatorul Kincaid? 

— Ar fi putut fi, răspunse celălalt. Nu m-am uitat cu atenţie. 
Vorbeam cu un domn în partea din faţă a vagonului şi 
conductorul îmi bloca vederea. Dar n-ar fi întârziat trenul pentru 
un senator? 

— Aşa aş zice, spuse măcelarul. Se ridică greoi din scaun, 
stinse trabucul şi spuse: Vă salut, băieţi. Mă duc în salon. Dacă 
vreţi ceva de băut, fac cinste. 

Bell se întoarse în cabină. 

Bărbatul care urcase în ultimul minut în tren dispăruse până 
să ajungă el în salon în capătul din spate al garniturii, ceea ce nu 
era tocmai surprinzător, fiindcă Overland Limited era un tren plin 
de cabine, singurul spaţiu public fiind vagonul-restaurant şi 
salonul. Restaurantul era gol, cu excepţia chelnerilor care 
pregăteau mesele pentru cină şi nici unul dintre fumătorii din 
salon nu semăna cu bărbatul elegant văzut de Bell de la distanţă. 
Şi nici cu desenul cherestegiului. 

Bell sună după însoțitor. Acesta era un negru de vârstă 
mijlocie, suficient de bătrân să se fi născut sclav şi să fi trăit 
astfel şi la maturitate. 

— Cum te cheamă? întrebă Bell. Nu se putea conforma 
obiceiului de a le spune însoţitorilor din trenuri George după 
angajatorul lor, George Pullman. 

— Jonathan, domnule. 

Bell puse în palma bărbatului o monedă de aur de zece dolari. 

— Jonathan, uită-te la desenul ăsta. L-ai văzut pe acest om în 
tren? 

Jonathan privi cu atenţie desenul. 

Deodată, un expres îndreptat spre vest trecu pe lângă 
ferestre, şuierând şi pufăind; trenurile trecură unul pe lângă altul 
cu o viteză însumată de aproape două sute de kilometri pe oră. 
Osgood Hennessy pusese două linii pe mai toată ruta până în 
Omaha, aşa că trenurile secundare nu mai pierdeau mult timp pe 
alte linii ca să lase cale liberă celorlalte trenuri. 

— Nu, domnule, zise însoţitorul, clătinând din cap. N-am văzut 

nici un domn care să arate aşa. 

— Dar pe acesta? Bell îi arătă schiţa bărbatului cu barbă, însă 
primi acelaşi răspuns. Era dezamăgit, dar nu surprins. Trenul 
care se îndrepta spre est era numai unul dintre cele o sută 
cincizeci care plecaseră din Ogden de când infractorul din grajd 
fusese înjunghiat. Deşi erau mai puţine trenurile care făceau 
legătura cu New York City, acolo unde Sabotorul promitea că 
merge în bileţelul-momeală. 


— Mulţumesc, Jonathan. Îi dădu însoţitorului cartea lui de 
vizită. Te rog să-i transmiţi conductorului că doresc să-l văd când 
are timp. 


După mai puţin de cinci minute, conductorul ciocăni la uşă. 
Bell îl pofti înăuntru, află că numele lui era Bill Kux şi îi arătă cele 
două desene, unul cu barbă şi unul fără. 

— S-a urcat cineva în tren la Ogden care să semene cu 
vreunul dintre aceste desene? 

Conductorul le studie cu atenţie, ţinându-l pe primul în mână, 
apoi pe al doilea, întorcându-le spre lumina lămpii fiindcă afară 
se înnoptase. Bell urmărea faţa dură a lui Kux. Insărcinaţi cu 
siguranţa trenului şi cu verificarea biletului fiecărui călător, 
conductorii erau observatori atenţi şi cu memorie bună. 

— Nu, domnule. Nu cred... Deşi acesta pare cunoscut. 

— L-ai mai văzut pe bărbatul acesta? A 

— Păi, nu ştiu... Dar îmi e cunoscută faţa asta. Işi mângâie 
bărbia şi pocni deodată din degete. De acolo îl ştiu. Tocmai l-am 
văzut la film. 

Bell luă înapoi schiţele. 

— Dar nu s-a urcat nici un om care să semene cu desenele 
acestea la Ogden? 

— Nu, domnule. Conductorul pufni în râs. Aproape că m-aţi 
păcălit aici, până mi-am amintit de film. Ştiţi cu cine seamănă? 
Cu actorul acela. Cu Broncho Bill Anderson. Nu-i aşa? 

— Cine era bărbatul care s-a urcat în tren în ultima clipă? 

Conductorul zâmbi. 

— Ei poftim, ce coincidenţă! 

— Cum adică? 

— Veneam deja spre cabina dumneavoastră când mi-a dat 
însoţitorul cartea de vizită. Domnul despre care vorbiţi m-a rugat 
să vă invit la un joc de cărţi după cină în cabina judecătorului 
Congdon. 

— Cine e? 

— Păi, nimeni altul decât senatorul Charles Kincaid! 

— Acela era Kincaid? 

Bell ştia că şansele erau foarte mici. Dar felul în care omul 
acela se urcase în tren era foarte hotărât, ca şi când făcuse un 
efort special să plece nevăzut din gara din Ogden. Şansele erau 
teribil de mici, trebuia să recunoască. Pe lângă numărul mare de 
trenuri pe care Sabotorul le-ar fi putut lua, mai era şi faptul că 
oamenii alergau de obicei ca să prindă trenul. Şi el făcea asta 
deseori. Câteodată intenţionat, fie ca să păcălească pe cineva 
care era deja în tren, fie ca să scape de cineva care îl urmărea 
prin gară. 

— Din ce ştiu eu, senatorul era la New York, spuse Bell. 

— O, se plimbă mult, domnule. Ştiţi cum sunt funcţionarii ăştia 
de stat, mereu pe drumuri. Să îi spun că vă duceţi să jucaţi? 

Bell îi aruncă lui Bill Kux o privire glacială. 

— Cum se face că senatorul Kincaid ştie cum mă cheamă şi că 
sunt în tren? 

Era ceva neobişnuit să vezi un conductor de tren care se 
îngrijorează pentru altceva decât pentru vreun accident. Kux 
începu să se bâlbâie. 

— Păi, el, eu... Păi, ştiţi dumneavoastră cum e, domnule. 

— Ştiu cum e, călătorul înţelept se împrieteneşte cu 
conductorul, zise Bell, cu o expresie mai blândă, ca să-i câştige 
încrederea. Conductorul înţelept se străduieşte ca toată lumea 
din tren să fie mulţumită. Dar mai ales acei pasageri care merită 
cel mai mult să fie mulţumiţi. Trebuie să vă reamintesc, domnule 
Kux, că aveţi ordine direct de la preşedintele căii ferate, care 
spun că detectivii Van Dorn sunt primii voştri prieteni? 

— Nu, domnule. 

— E limpede? i 

— Da, domnule Bell. Imi pare rău dacă v-am făcut probleme. 

— Nu îţi face griji. Bell zâmbi. Nu e ca şi cum ai trădat 
încrederea unui jefuitor de trenuri. 

— Sunteţi foarte generos, vă mulţumesc... Pot să-l informez pe 
senatorul Kincaid că mergeţi să jucaţi cărţi cu el? 

— Cine mai joacă? 

— Judecătorul Congdon, desigur şi colonelul Bloom. 

— Kenneth Bloom? 

— Da, domnule, magnatul cu afaceri cu petrol. 

— Ultima dată când l-am văzut pe Kenny Bloom stătea cu o 
lopată în spatele elefanților. 

— Mă iertaţi, domnule. Nu înţeleg. 

— Când eram copii, am mers o perioadă cu circul. Până ne-au 
prins din urmă părinţii. Cine mai e? 

— Domnul Thomas, bancherul, domnul Payne, avocatul şi 
domnul Moser din Providence. Fiul lui e senator, ca şi domnul 
Kincaid. 

Ar fi fost greu de imaginat încă doi campioni servili ai 
corporațiilor, se gândi Bell, dar nu spuse decât atât: 

— Spune-i senatorului că aş fi onorat să particip. 

Conductorul Kux se îndreptă spre uşă. 

— Ar trebui să vă avertizez, domnule Bell... 

— Sunt mize mari? 

— Şi asta. Dar, dacă un agent Van Dorn e primul meu prieten, 
e de datoria mea să vă spun că unul dintre domnii care joacă în 
seara asta e cunoscut că îşi mai şi face singur norocul. 

Isaac Bell zâmbi larg. 

— Nu-mi spune cine trişează. Va fi mai interesant să descopăr 
singur. 


Judecătorul James Congdon, gazda jocului de poker din acea 
seară, era un bătrân zvelt şi noduros, cu o alură aristocratică şi 
un aer dur şi de neclintit, asemenea metalului pur din care 
făcuse avere. 

— Ziua de lucru de zece ore, proclamă el cu vocea ca un 
rostogol de cărbune, va aduce dezastru în industria oţelului. 

Avertismentul smulse înclinări solemne din cap de la nababii 
adunaţi în jurul mesei acoperite cu pânză verde şi un strigăt de 
încuviinţare de la senatorul Charles Kincaid. Senatorul 
deschisese subiectul cu o promisiune afabilă de a vota legi mai 
stricte la Washington ca să-i vină mai uşor magistratului să dea 
interdicții împotriva greviştilor. 

Dacă se îndoia careva din trenul acela care traversa acum 
statul Wyoming de gravitatea conflictului dintre muncitorii 
sindicalişti şi proprietarii de fabrici, Ken Bloom, moștenitorul a 
jumătate din antracitul din Pennsylvania, îi lămuri pe deplin. 

— De drepturile şi interesele muncitorilor nu se vor îngriji 
agitatorii, ci creştinii cărora Dumnezeu, în nesfârşita Lui 
înţelepciune, le-a dat controlul asupra intereselor de proprietate 
ale ţării. 

— Câte cărţi doriţi, domnule judecător? spuse Isaac Bell când îi 

veni rândul să dea cărţile. Se aflau în mijlocul unei mâini şi era 
responsabilitatea dealerului să facă jocul să continue. Ceea ce nu 
era mereu uşor pentru că, în ciuda mizelor enorme, jocul era 
amical. Cei mai mulţi dintre participanţi se cunoşteau şi jucau 
deseori împreună. În jurul mesei se discutau bârfe şi se tachinau 
cu bunăvoință, vrând uneori să dezvăluie intenţia rivalilor sau 
valoarea cărţilor din mână. 

După cum observase Bell, Kincaid părea intimidat de 
judecător, care îl striga uneori Charlie, deşi senatorul era omul 
care să insiste să i se spună Charles, dacă nu „domnule senator”. 

— Cărţile? întrebă Bell din nou. 

Deodată, vagonul se zdruncină cu putere. 

Roţile treceau peste o porţiune dură de linie. Vagonul se 
smuci. Tăria din pahare se vărsă pe postavul verde. Toţi cei din 
încăperea luxoasă tăcură, amintindu-şi că şi ei goneau pe timp 
de noapte cu 110 kilometri pe oră, laolaltă cu masa de cărţi, 
cristalele, lămpile de alamă fixate pe pereţi, cărţile de joc şi 
monedele de aur. 

— Mergem pe traverse? întrebă cineva. Toţi râseră neliniştiţi, 
cu excepţia judecătorului Congdon, care ridică paharul înainte să 
se mai verse ceva din el şi vorbi în timp ce vagonul se scutura 
tot mai tare: 

— Apropo, domnule senator Kincaid, ce părere aveţi de 
potopul de accidente de la Calea Ferată Southern Pacific? 

Kincaid, care părea că băuse cam mult la cină, răspunse cu 
glas tare: 

— Vorbind în calitate de inginer, zvonurile legate de proasta 
conducere de la Southern Pacific sunt nişte minciuni 
scandaloase. E treabă periculoasă să te ocupi de calea ferată. 
Aşa a fost şi aşa va fi mereu. 

La fel de brusc cum începuse, zdruncinătura se opri şi trenul 
îşi reluă mersul lin. Porni mai departe în viteză, aflat în siguranţă 
pe şine. Pasagerii răsuflară uşuraţi la gândul că nu avea să le 
apară numele în ziarul de dimineaţă pe lista celor morţi într-un 
accident feroviar. 

— Câte cărţi, domnule judecător? 

Dar judecătorul nu terminase de vorbit. 

— Eu nu am zis nimic de conducerea proastă, Charlie. Dacă 
poţi vorbi ca un apropiat al lui Osgood Hennessy şi nu ca un 
inginer, spune-ne cum merg lucrurile la trecătoarea Cascades a 
lui Hennessy, unde se pare că se petrec majoritatea 
accidentelor. 

Kincaid începu un discurs însufleţit, care s-ar fi potrivit mai 
bine într-o şedinţă de Congres decât la un joc de poker pe bani 
grei. 

— Vă asigur, domnilor, că bârfele despre extinderea nesăbuită 
a liniei Cascades sunt prostii. Marea noastră naţiune a fost 
construită de oameni curajoşi precum preşedintele Hennessy, 
care şi-a asumat riscuri enorme, confruntându-se cu necazuri şi 
mergând mai departe chiar şi atunci când cei cu judecată mai 
limpede l-au implorat să se astâmpere, când s-a luptat cu 
falimentul şi dezastrul financiar. 

Bell observă că Jack Thomas, bancherul, nu părea deloc 
convins. Era evident că senatorul Kincaid nu îmbunătăţea cu 
nimic reputaţia lui Hennessy. 

— Câte cărţi doriţi, domnule judecător? întrebă el din nou. 

Replica lui Congdon fu mai alarmantă decât zguduielile 
trenului. 

— Nici o carte, mulţumesc. Nu mai am nevoie de alte cărţi. 

Ceilalţi jucători se holbau la el. Bruce Payne, avocatul, spuse 
cu voce tare ce gândeau de fapt cu toţii. 

— Să nu schimbi nimic la o mână cu cinci cărţi e ca şi cum ai 
galopa spre oraş în fruntea unei bande de hoţi. 

Mâna era la a doua rundă. Isaac Bell dăduse deja fiecărui 
jucător câte cinci cărţi cu faţa în jos. Congdon, aflat sub presiune 
chiar în stânga lui Bell, într-o poziţie care de obicei te obliga să 
spui pas, deschisese prima rundă de pariere. Toţi cei din salonul 
luxos, cu excepţia lui Payne, completaseră miza din prima rundă 
a magnatului. Charles Kincaid, aşezat chiar în dreapta lui Bell, 
plusase impulsiv, forţându-i pe ceilalţi jucători să participe cu şi 
mai mulţi bani. Monedele de aur căzuseră surd pe postavul 
mesei şi toţi jucătorii, inclusiv Bell, merseră mai departe, mai 
ales fiindcă senatorul juca fără să judece prea mult. 

După prima rundă, jucătorii aveau voie să dea jos una, două 
sau trei cărţi şi să ia altele ca să-şi îmbunătăţească mâna. 
Anunţul judecătorului că avea deja toate cărţile necesare nu 
bucura pe nimeni. Susţinând că nu dorea nici o îmbunătăţire, 
acesta sugera că avea deja o mână câştigătoare, una care utiliza 
toate cele cinci cărţi şi urma avea să bată două perechi sau trei 
cuie. Asta însemna că avea ori chintă (cinci cărţi în ordine 
crescătoare) sau culoare (cinci cărţi de aceeaşi culoare), ori full 
house (trei de un fel şi o pereche), o combinaţie care bătea 
chinta sau culoarea. 

— Poate că domnul Bell va fi drăguţ să dea cărţi celorlalţi 

domni, se bucură Congdon, care îşi pierduse brusc interesul faţă 
de greutăţile muncitorilor şi accidentele de tren, eu sunt 
nerăbdător să deschid a doua rundă de pariuri. 

— Vrei cărţi, Kenny? întrebă Bell. Bloom, care nu era nici pe 
departe la fel de bogat din cărbuni pe cât era Congdon din oţel, 
ceru trei cărţi, cu vagi urme de speranţă. 

Jack Thomas luă două, sugerând că avea deja trei cărţi de un 
fel. Bell credea că probabil era vorba de o pereche oarecare şi 
păstra un as în speranţa disperată că mai veneau doi. Dacă avea 
într-adevăr trei cărţi de un fel, ar fi mărit miza în prima rundă. 

Următorul, Douglas Moser, nobilul proprietar de fabrici din 
New England, spuse că vrea o carte, ceea ce însemna că avea 
probabil două perechi şi spera să prindă o culoare sau o chintă. 
Bell văzuse destul ca să-şi dea seama că era prea bogat ca să-i 
pese dacă pierdea sau câştiga. Mai rămânea senatorul, la 
dreapta lui Bell. 

— Nici eu nu trag carte, spuse Kincaid. 

Sprâncenele lui Congdon, sârmoase ca un cablu de oţel, se 
ridicară un centimetru. Câţiva dintre cei de faţă exclamară uimiţi. 
Nu se mai auzise să existe două mâini servite în aceeaşi rundă. 
Dar nu Kincaid făcuse cărţile, ci Bell. Oricât de neobişnuit era să 
existe o mână servită, dacă senatorul avea şi el una era numai 
din cauza norocului şi nu pentru că trişase. 

— Ultima dată când am văzut două servite, spuse Jack 
Thomas, s-a terminat cu schimburi de focuri. 

— Din fericire, spuse Moser, nimeni de la masa asta nu e 
înarmat. 

Ceea ce nu era adevărat, din câte văzuse Bell. Senatorul trişor 
ţinea un pistol în buzunarul lateral. Bell consideră că era o 
precauţie bună pentru persoanele publice de la asasinarea lui 
McKinley. 

— Dealerul ia două, spuse Bell, apoi dădu jos două cărţi, luă 
altele şi puse pachetul pe masă. Miza primului jucător. Cred că 
acela sunteţi dumneavoastră, domnule judecător. 

Bătrânul Congdon îi zâmbi lui Kincaid, arătând dinţi mai 
galbeni ca ai unui lup cenuşiu. 

— Mizez pe tot potul. 

Jucau la limita potului, ceea ce însemna că singura restricţie 
pentru un pariu era suma care se afla pe masă în acel moment. 
Pariul lui Congdon dezvăluia faptul că, deşi era surprins de mâna 
lui Kincaid, nu se temea de el, sugerând că avea o mână foarte 
puternică, probabil un fu// house, nu chintă sau culoare. Bruce 

Payne, care părea foarte fericit că ieşise din joc, sări să numere 
potul şi anunţă cu o voce subţire: 

— Potul rotunjit e de 3 600 de dolari. 

Joseph Van Dorn îl învățase pe Isaac Bell să judece averile în 
funcţie de cât câştiga un muncitor în fiecare zi. Il dusese în cel 
mai dur bar din Chicago ca să vadă cum ucenicul lui bine 
îmbrăcat câştigă nişte încăierări. Apoi îi dirijase atenţia lui Bell 
spre clienţii care se aliniau pentru prânzul gratuit. Evident, 
descendentul unei familii de bancheri din Boston şi absolvent de 
Yale ştia cum funcţionează mentalitatea celor privilegiați, după 
cum observase şeful zâmbind. Dar un detectiv trebuia să 
înţeleagă şi cum gândeşte restul de 98% din populaţie. Cum 
raţiona un om fără un ban în buzunar? Ce făcea un om care nu 
mai avea nimic de pierdut în afară de teamă? 

Cei 3 600 de dolari din mâna respectivă erau mai mulţi bani 
decât câştigau lucrătorii judecătorului în şase ani. 

— Pariez 3 600, spuse Congdon, împingând toţi banii din faţa 
lui în centrul mesei şi aruncând cu zgomot un săculeţ roşu cu 
alte monede de aur. 

Ken Bloom, Jack Thomas şi Douglas Moser aruncară grăbiţi 
cărţile. 

— Merg pe cei 3 600 ai dumneavoastră, spuse senatorul 
Kincaid. Şi măresc potul. 10 800 de dolari. 

„Salariile pe optsprezece ani”, se gândi Bell. 

— Cred că linia vă este foarte recunoscătoare, zise Congdon, 
înţepându-l pe senator în privinţa acţiunilor de la căile ferate, 
care serveau deseori drept mită pentru legiuitori. 

— Linia îşi scoate banii investiţi, răspunse Kincaid, zâmbind. 

— Sau vreţi să credem că mâna dumneavoastră e cu adevărat 
servită. 

— Suficient cât să pot plusa. Ce veţi face, domnule judecător? 
Miza a urcat la 10 800 pentru dumneavoastră. 

Isaac Bell îi întrerupse. 

— Cred că miza a crescut pentru mine. 


— O, îmi pare foarte rău, domnule Bell. V-am sărit când vă 
venise rândul să aruncaţi cărţile. 

— Nu face nimic, domnule senator. Am văzut că abia aţi prins 
trenul la Ogden. Probabil că încă vă grăbiţi. 

— Mi s-a părut mie că văd un detectiv care se înclina într-o 
parte. Periculoasă treabă, domnule Bell. 

— Nu e, până nu-mi dă vreun infractor peste degete. 

— Potul, mormăi nerăbdător judecătorul, este format din cei 3 
600 ai mei şi cei 10 800 ai senatorului Kincaid, ceea ce înseamnă 
că miza pentru domnul Bell e de 14 400 de dolari. 

Payne se amestecă în vorbă: 

— Potul, care include plusarea domnului senator, este acum 
de 21 600 de dolari. 

Calculele lui Payne nu mai erau necesare. Chiar şi cel mai 
bogat şi mai lipsit de griji om de la masă era conştient că 21 600 
de dolari era o sumă suficient de mare ca să cumperi locomotiva 
care trăgea trenul lor şi poate chiar şi un Pullman. 

— Domnule Bell, spuse judecătorul, aşteptăm un răspuns. 

— Merg pe miza dumneavoastră, domnule judecător şi pe cea 
a senatorului, spuse Bell. Potul devine astfel de 36 000 de dolari 
şi plusez din nou. 

— Plusat’? 

— 36 000 de dolari. 

Recompensa pentru Bell era plăcerea de a vedea fața 
senatorului şi pe cea a celui mai bogat magnat al oțelului din 
Statele Unite căzând la unison. 

— Potul a ajuns acum la 72 000 de dolari, calculă domnul 
Payne. 

O linişte adâncă se aşternuse în salon. Nu se auzea decât 
zgomotul surd al roţilor de tren. Mâna zbârcită a judecătorului se 
furişă în buzunarul de la piept, de unde scoase un carnet de 
cecuri. Din alt buzunar luă un stilou de aur, îi scoase capacul şi 
scrise agale un număr pe cec. Apoi se semnă, suflă peste 
cerneală să se usuce şi zâmbi. 

— Merg pe plusarea dumneavoastră de 36 000, domnule Bell 
şi pe a senatorului, de 10 800, care pare acum o sumă infimă şi 
plusez la 118 800 de dolari... Domnule senator Kincaid, e rândul 
tău. Miza mea şi a domnului Bell te costă acum 154 800 ca să 
rămâi în joc. 

— Dumnezeule mare, zise Payne. 

— Ce-ai de gând, Charlie? 154 800 de dolari dacă vrei să joci. 

— Merg mai departe, spuse Kincaid înţepat, scriind numărul pe 
cartea de vizită şi aruncând-o peste movila de aur. 

— Nu plusezi? îl tachină Congdon. 

— M-aţi auzit. 

Congdon îşi îndreptă zâmbetul sec spre Bell. 

— Domnule Bell, am plusat 118 800 de dolari. 

Bell răspunse şi el cu un zâmbet, ascunzând faptul că şi simpla 
acceptare a mizei i-ar fi redus considerabil averea personală. 

Dacă plusa, o împuţina dramatic. 

Judecătorul James Congdon era unul dintre cei mai bogaţi 
oameni din America. Dacă Bell plusa, nimic nu l-ar fi oprit să 
pluseze din nou şi să-l curețe de tot. 

— Domnule Payne, spuse Isaac Bell. Cât e potul acum? 

— Păi, staţi să văd... Potul este acum de 237 600 de dolari. 

Bell numără în gând muncitorii. Patru sute de oameni ar fi 
putut câştiga potul acela într-un an bun. Zece oameni, dacă erau 
destul de norocoşi să supravieţuiască unei lungi vieţi întrerupte 
de accidente şi şomaj, ar fi putut câştiga suma aceea din 
copilărie şi până la bătrâneţe. 

Congdon întrebă cu un aer inocent: 

— Domnule Payne, cât va fi potul dacă domnul Bell crede în 
continuare că acele două cărţi schimbate i-au îmbunătăţit mâna 
suficient ca să meargă mai departe? 

— Hmm, ar fi 475 200 de dolari. _ 

— Aproape o jumătate de milion, spuse judecătorul. Incepem 
să vorbim de bani adevăraţi. 

Bell se hotărî că judecătorul vorbea prea mult. Bătrânul 
magnat părea de-a dreptul neliniştit. Ca un om care avea în 
mână o culoare care, în ceea ce privea mâna servită, se afla pe 
locul cel mai de jos. 

— Imi daţi voie să sper, domnule, că veţi accepta cecul meu 
de la American States Bank of Boston? 

— Desigur, fiule. Suntem cu toţii nişte domni aici. 

— Merg mai departe şi plusez 475 200 de dolari. 

— Am ieşit, zise Congdon, aruncând cărţile pe masă. 

Kincaid zâmbi, vădit uşurat că judecătorul ieşise din joc. 

— Câte cărţi aţi luat, domnule Bell? 

— Două. 

Kincaid se uită îndelung la cărţile din mâna lui Bell. Când 
detectivul ridică ochii, îşi lăsă gândurile să zboare aiurea, ceea 
ce îl făcea să pară indiferent faţă de ce urma să facă senatorul. 

Vagonul se legăna din cauza creşterii vitezei. Efectul de 
amortizare a zgomotului dat de covoare şi de mobilă în salonul 
luxos tindea să mascheze faptul că acceleraseră la aproape 130 
kilometri pe oră în câmpiile Marelui Bazin din Wyoming. 

Kincaid duse mâna la buzunarul vestei unde ţinea cărţile de 
vizită. Avea mâinile mari, după cum observă Bell. Şi încheieturi 
puternice. 

— Sunt foarte mulţi bani, zise senatorul. 

— Cam mulţi pentru un funcţionar public, încuviinţă Congdon. 

Enervat că fusese forţat să iasă din joc, mai adăugă o aluzie 
neplăcută la acţiunile deţinute de senator la căile ferate. Chiar şi 
pentru unul cu „interese” adiacente. 

Payne repetă estimarea lui Congdon. 

— Aproape jumătate de milion de dolari. 

— Sunt bani grei în zilele astea de panică, când piaţa se 
prăbuşeşte, adăugă Congdon. 

— Domnule Bell, întrebă Kincaid, ce face un detectiv care stă 
agăţat de tren când un infractor îi dă peste degete? 

— Depinde, zise Bell. 

— De ce anume? 

— De cazul în care a fost învăţat sau nu să zboare. 

Kenny Bloom pufni în râs. Kincaid rămase cu ochii la Bell. 

— Dumneavoastră aţi fost învăţat să zburaţi? 

— Incă nu. 

— Şi ce faceţi? 

— Lovesc la rândul meu, zise Bell. 

— Cred că aşa e, spuse Kincaid. Renunţ. 

Lipsit în continuare de expresie, Bell puse cărţile pe masă cu 
faţa în jos şi adună 950 400 de dolari în aur, creanţe şi cecuri, 
inclusiv pe al lui. Kincaid se întinse după cărţile lui Bell. Acesta 
puse mâna hotărât peste cărţi. 

— Eram curios ce aveaţi acolo, zise Kincaid. 

— Şi eu la fel, spuse Congdon. Cu siguranţă nu aţi mers la 
cacealma contra a două mâini servite. 

— Mi-a trecut prin gând că acele două mâini servite erau 
cacealmaua, domnule judecător. 

— Amândouă? Nu prea cred. 

— Eu cu siguranţă nu am făcut aşa ceva, zise Kincaid. Am avut 
culoare pe cupă. 

intoarse cărţile cu faţa în sus ca să vadă toată lumea. 

— Sfinte Dumnezeule, domnule senator! zise Payne. Opt, 
nouă, zece, valet, popă. Mai trebuia una şi făceaţi chintă. Cu 
siguranţă aţi fi plusat cu aşa ceva. 

— Exact, mai trebuia una, remarcă Bloom. Asta ne aminteşte 
de faptul că o chintă mică e mai rară decât dinţii găinii. 

— Aş vrea foarte mult să văd ce cărţi aţi avut, domnule Bell, 
spuse Kincaid. 

— Nu aţi plătit să le vedeţi, zise Bell. 

— Plătesc eu, spuse Congdon. 

— Poftim, domnule? 

— Pentru mine merită să dau 100 000 de dolari ca să 

demonstrez că aţi avut o suită mare şi aţi tras o pereche ca să 
faceţi full house. Ceea ce ar bate culoarea senatorului şi chinta 
mea amărâtă. 

— Nu accept, spuse Bell. Un prieten vechi îmi spunea că o 
cacealma ar trebui să-i lase pe ceilalţi nedumeriţi. 

— E exact aşa cum am crezut, spuse Congdon. Nu acceptaţi 
pariul pentru că am dreptate. Aţi avut noroc şi aţi prins altă 
pereche. 

— Dacă asta vreţi să credeţi, domnule judecător, vom merge 
amândoi acasă mulţumiţi. 

— La naiba! zise magnatul. Vă ofer două sute de mii. Doar 
arătaţi-mi cărţile. 

Bell le întoarse. 

— Acelaşi prieten mi-a zis să le arăt din când în când ca să-i 
pun pe gânduri. Aţi avut dreptate în legătură cu suita mare. 

Magnatul căscă ochii. 

— Să fiu al naibii! Trei doamne singure. Aţi mers la cacealma. 
Aţi avut doar trei. V-aş fi bătut cu chinta mea. Deşi aş fi pierdut 
faţă de culoarea ta, Charlie. Dacă nu ne-ar fi scos domnul Bell pe 
amândoi. 

Charles Kincaid explodă. 

— Pariaţi jumătate de milion de dolari pe trei dame amărâte? 

— Îmi plac doamnele, spuse Isaac Bell. Întotdeauna mi-au 
plăcut. 


Kincaid întinse mâna şi atinse damele ca şi cum nu-i venea să- 
şi creadă ochilor. 

— Va trebui să transfer fondurile când ajung la Washington, 
spuse el înfipt. 

— Nici o grabă, răspunse Bell politicos. Şi eu ar fi trebuit să fac 
la fel. 

— Unde să trimit cecul? 

— Mă găsiţi la Clubul Yale din New York City. 

— Fiule, spuse Congdon, scriind un cec pentru care nu era 
nevoit să transfere fonduri, ţi-ai plătit biletul de tren, nu glumă. 

— Bilet de tren, pe naiba, spuse Bloom. Ar putea să cumpere 
trenul. 

— Vândut! râse Bell. Veniţi înapoi în salon să beţi ceva din 
partea mea, poate luăm şi o cină târzie. Toată cacealmaua asta 
mi-a făcut foame. 

In timp ce îi conducea spre spatele trenului, Isaac se întreba 
de ce renunţase senatorul. Considera că fusese o mişcare 

corectă, dar, după ieşirea din joc a lui Congdon, devenise o 
manevră mult mai prudentă decât făcuse Kincaid toată seara, 
ceea ce era foarte neclar. Era ca şi cum Kincaid o făcuse pe 
prostul mai devreme. Şi ce era toată vorbăria aceea despre 
Osgood Hennessy şi riscurile mari pe care şi le asuma? Cu 
siguranţă nu îmbunătăţise poziţia binefăcătorului său în faţa 
bancherilor. 

Bell comandă şampanie pentru toţi cei prezenţi şi ceru 
chelnerului să servească o cină târzie. Kincaid spuse că nu putea 
rămâne decât pentru un pahar, motivând că era obosit. Dar îl 
lăsă pe Bell să-i toarne şi al doilea pahar, apoi mâncă friptură cu 
ouă, părând că îi mai trecuse dezamăgirea faţă de jocul de cărţi. 
Jucătorii se amestecară cu alţi călători care îşi petreceau seara 
cu paharul în mână. Grupurile se formau şi se destrămau, după 
care se formau la loc. Povestea celor trei dame se repeta întruna. 
Pe măsură ce mulţimea se răsfira, Isaac Bell se trezi singur cu 
Kenny Bloom, judecătorul şi senatorul, care remarcă: 

— Am auzit că arătaţi echipajului un afiş cu o persoană 
căutată. 

— E schiţa unui om pe care îl investigăm, răspunse Bell. 

— Arătaţi-ne! spuse Bloom. Poate l-am văzut. 

Bell scoase un desen din haină, împinse farfuriile deoparte şi 
întinse hârtia pe masă. 

Bloom aruncă o privire. 

— Acesta-i actorul! Din The Great Train Robbery. 

— Chiar e actorul? întrebă Kincaid. 

— Nu. Dar există o asemănare cu Broncho Billy Anderson. 

Kincaid mângâie desenul cu degetele. 

— Mi se pare că seamănă cu mine. 

— Arestaţi-l! râse Ken Bloom. 

— Seamănă, zise Congdon. Oarecum. Tipul acesta are 
trăsături ferme. La fel are şi senatorul. Uitaţi-vă la gropiţa din 
bărbie. Şi tu ai una aşa, Charles. Am auzit o droaie de femei 
proaste la Washington care cotcodăceau că semeni cu idolul de 
la cinema. 

— Eu nu am urechile aşa de mari, nu-i aşa? 

— Nu. 

— Ce uşurare, spuse Kincaid. Nu pot fi idol cu urechi mari. 

Bell începu să râdă. 

— Şeful ne-a avertizat, „Nu arestaţi orice slut”. 

Se uită curios de la schiţă la senator, apoi din nou la schiţă. 
Exista o asemănare, aveau fruntea înaltă. Urechile erau cu 

siguranţă diferite. Atât suspectul din desen, cât şi senatorul 
aveau figuri inteligente, cu trăsături puternice. Mulţi oameni 
arătau aşa, după cum bine remarcase Joseph Van Dorn. Cei doi 
se diferenţiau, pe lângă mărimea urechilor, în profunzimea 
privirii. Bărbatul care îl lovise pe cherestegiu cu o rangă părea 
mai hotărât şi mai dur. Nu era surprinzător că îi păruse intens 
celui pe care îl atacase. Dar Kincaid nu părea să aibă un scop. 
Chiar şi la apogeul întrecerii în pariuri îl văzuse pe Kincaid 
mulţumit de el însuşi şi mai degrabă servil faţă de cei puternici. 
Bell îşi reaminti că se întrebase totuşi mai devreme dacă nu 
cumva aerul inofensiv al lui Kincaid era o păcăleală. 

— Ei bine, zise Kincaid, dacă îl vedem pe individ, îl înhăţăm 
pentru dumneavoastră. 

— Dacă îl vedeţi, feriţi-vă din calea lui şi chemaţi ajutoare, 
spuse Bell cu seriozitate. E ca o otravă. 

— Bine, eu merg la culcare. A fost o zi lungă. Noapte bună, 
domnule Bell, spuse Kincaid prietenos. Mi s-a părut interesant să 
jucăm cărţi împreună. 

— Şi scump, zise Congdon. Ce veţi face cu toate câştigurile, 
domnule Bell? 

— Am Să-i cumpăr o casă logodnicei mele. 

— Unde? 

— In San Francisco. Pe Nob Hill. 

— Câte case au rămas în picioare după cutremur? 

— Cea la care mă gândesc eu a fost construită să reziste o mie 
de ani. Problema e că ar putea să fie nişte fantome pe acolo. A 
aparţinut fostului ei şef, care s-a dovedit a fi un ucigaş depravat 
şi un spărgător de bănci. 

Congdon începu să râdă. 

— Experienţa m-a învăţat că metoda cea mai bună de a face o 
femeie să se simtă în largul ei în casa alteia e să-i înmânezi nişte 
dinamită şi să-i urezi distracţie plăcută în procesul de 
reamenajare. Eu am făcut asta de multe ori. Se rezolvă ca prin 
minune. S-ar putea să meargă şi pentru foştii şefi. 

Charles Kincaid se ridică şi le ură noapte bună tuturor. Apoi 
adăugă într-o doară, pe un ton batjocoritor: 

— Ce s-a întâmplat până la urmă cu _ ucigaşul acela, 
spărgătorul de bănci? 

Isaac Bell îl privi în ochi pe senator până când acesta lăsă 
privirea în jos. Abia atunci vorbi detectivul: 

— L-am băgat în pământ, domnule. Nu va mai face niciodată 
rău cuiva. 

Kincaid râse cu poftă. 

— Faimosul motto al lui Van Dorn: „Noi nu ne dăm bătuţi 
niciodată”. 

— Niciodată, spuse Bell. 

Senatorul Kincaid, judecătorul Congdon şi ceilalţi plecară la 
culcare, lăsându-i singuri în încăpere pe Bell şi Kenny Bloom. 
După o jumătate de oră, trenul începu să încetinească. Se vedea 
câte o lumină din loc în loc, apoi apărură suburbiile oraşului 
Rawlins. Treceau acum pe străzi slab luminate. 


De pe platforma din spatele vagonului Pullman, în care se afla 
cabina lui, Sabotorul estima viteza trenului. Desenul lui Bell îl 
zguduise mai mult decât pierderile enorme la poker. Banii nu 
însemnau nimic pe termen lung, pentru că în curând avea să fie 
mai bogat decât Congdon, Bloom şi Moser la un loc. Dar desenul 
era un ghinion rar. Cineva îi văzuse faţa şi făcuse o descriere. 
Din fericire, urechile nu semănau. Şi slavă Domnului că semăna 
cu actorul acela. Dar nu se putea baza mult timp pe asemenea 
întâmplări norocoase care să-l nedumerească pe Isaac Bell. 

Sări din trenul care se deplasa cu viteză mică şi începu să 
colinde străzile întunecate. Trebuia să acţioneze repede. Trenul 
nu avea oprire decât de treizeci de minute şi el nu cunoştea 
oraşul. Dar oraşele feroviare erau construite după un tipar şi 
avea senzaţia că norocul care îl părăsise în seara aceea începea 
să se întoarcă. Una peste alta, Isaac Bell lăsase garda jos. 
Detectivul era ameţit de norocul uimitor la masa de joc. Şi era 
posibil ca printre telegramele care îl aşteptau în staţie să fie şi 
veştile tragice din Ogden, care să-l şocheze. 

Găsi ce căuta în doar câteva minute, luându-se după sunetul 
pianului dintr-un bar încă plin de viaţă, deşi trecuse de mult de 
miezul nopţii. Nu intră pe uşile batante; în schimb, luă în mână 
un teanc de bani şi făcu înconjurul barului, mergând fără teamă 
pe alei dosnice. La etajul al doilea se vedeau luminile 
strălucitoare ale cazinoului şi ale sălii de dans, precum şi luminile 
estompate ale bordelului anexat. Şeriful, mituit ca să ignore 
operaţiunile ilegale, nu voia să se apropie de acele uşi. Aşa că se 
angajau oameni de ordine care să menţină linişte şi să 
descurajeze hoţii. Şi iată că erau aici. 

Doi boxeri cu nasul spart şi pumnii mari, de felul celor care 
participau la concursuri de rodeo, fumau pe treptele de scândură 
care duceau la etaj. Se uitară la el tot mai curioşi pe măsură ce 
se apropia nesigur. Ajuns la şase metri de trepte, se împiedică şi 

se ţinu de perete ca să îşi menţină echilibrul. Cei doi se ridicară, 
schimbară o privire între ei şi aruncară ţigările. 

Sabotorul se îndepărtă clătinându-se, ca şi când era beat, 
aruncându-se pe întuneric spre uşa deschisă a unui grajd. Văzu 
că bărbaţii se uitau din nou unul la altul, crezând că norocul lor 
creştea cu fiecare clipă. Aveau să îl uşureze pe beţiv de teancul 
de dinero în linişte. 

Sabotorul intră înaintea lor în grajd şi îşi alese repede un loc 
de lângă uşă, unde lumina de la cealaltă uşă pătrundea prin 
geam. Cei doi veniră după el; primul bărbat scoase un cuţit din 
buzunar. Sabotorul îl lovi la picioare, culcându-l la pământ. Şocul 
fu total, iar bărbatul căzu pe paiele bătute de copite. Partenerul 
lui, înțelegând că beţivul nu era chiar aşa de beat pe cât părea, 
ridică pumnii. 

Sabotorul se lăsă într-un genunchi, scoase cuțitul din cizmă şi 
făcu o mişcare din încheietură. Lama se alungi în totalitate şi 
atinse cu vârful gâtul bărbatului. Cu cealaltă mână, Sabotorul 
apăsă pistolul pe tâmpla celui căzut pe paie. Preţ de o clipă, nu 
se auziră decât sunetul pianului îndepărtat şi răsuflarea greoaie 
şi speriată a boxerilor. 

— Relaxaţi-vă, domnilor, zise Sabotorul. Vă propun o afacere. 
Vă dau 10 000 de dolari să ucideţi un călător din trenul Overland 
Limited. Aveţi douăzeci de minute până pleacă trenul. 

Boxerii nu aveau nimic împotrivă să omoare un om pentru 
asemenea sumă. Sabotorul i-ar fi putut cumpăra cu numai cinci 
mii. Dar erau oameni practici. 

— Cum îl coborâm din tren? 

— E un om care îi apără pe cei nevinovaţi, răspunse Sabotorul. 
Va sări în ajutorul unui om aflat în pericol - de exemplu, o 
domniţă la ananghie. Aveţi aşa ceva la dispoziţie? 

Cei doi se uitară în lungul aleii. La o fereastră se vedea o 
veioză roşie. 

— Pentru doi dolari, va fi disponibilă. 


Trenul Overland Limited oprise cu un scrâşnet metalic al 
saboţilor de frână şi în clinchetul aparatelor de cuplare, în fâşia 
îngustă de lumină de lângă staţia Rawlins. Cei mai mulţi dintre 
pasageri dormeau în paturile lor. Cei câţiva care erau treji 
coborâseră pe peron să-şi dezmorţească oasele, fugăriţi însă de 
mirosul arcurilor alcaline, amestecat cu fumul de cărbune. 
Echipajul principal schimba motoarele în timp ce în tren apăreau 
proviziile, ziarele şi telegramele. 


141 


Însoţitorul, fostul sclav Jonathan, se apropie de Isaac Bell în 
salonul părăsit, acolo unde detectivul stătea întins pe canapea, 
amintindu-şi plin de încântare împreună cu Kenneth Bloom de 
zilele lor la circ. 

— Telegramă de la Ogden, domnule Bell. 

Bell îi dădu bătrânului un bacşiş de o mie de dolari. 

— Nu-i nimic, Jonathan, spuse el, râzând. In seara asta am 
avut noroc. Măcar atât să fac, să împart bogăţia. Scuză-mă o 
clipă, Ken. 

Se întoarse ca să citească telegrama. Deodată figura îi deveni 
împietrită şi ochii i se umplură de lacrimi fierbinţi. 

— Te simţi bine, Isaac? întrebă Ken. 

— Nu, răspunse acesta gâtuit şi ieşi pe platforma din spate ca 
să-şi umple plămânii de mirosul acru, metalic. Deşi erau în toiul 
nopţii, o locomotivă de serviciu muta vagoanele de marfa în 
parcul feroviar. Bloom ieşi după Bell. 

— Ce s-a întâmplat? 

— Weber şi Fields... 

— Vodevil? Ce tot vorbeşti? 

Isaac Bell nu putu spune decât atât: 

— Vechii mei prieteni. Mototoli telegrama în pumn şi îşi şopti: 
Ultimul lucru pe care li l-am spus a fost să aibă grijă. Le-am spus 
că Sabotorul e ca o otravă. 

— Cine? 

Bell îi aruncă o privire necruțătoare şi Bloom se retrase în 
salon. 

Detectivul netezi telegrama şi o citi din nou. Cadavrele lor 
fuseseră găsite pe o alee, la două străzi de biroul lui. Probabil că 
îl văzuseră pe Sabotor şi se luaseră după el. Era greu de crezut 
că un singur om putuse dobori doi detectivi veterani. Dar Wally 
nu se simţea bine. Poate asta îl încetinise. Ca anchetator-şef, 
responsabil pentru siguranţa agenţilor lui, ar fi trebuit să-l 
înlocuiască - ar fi trebuit să ţină departe de pericol un om 
vulnerabil. 

Bell simţea că avea să-i explodeze capul, atât de plin era de 
durere şi de furie. Nu reuşi să se concentreze o bucată bună de 
vreme. Apoi, treptat, înţelese că Wally şi Mack îi lăsaseră cu 
limbă de moarte o moştenire. Bărbatul urmărit de ei trebuia să fi 
semănat bine cu cel din desenul cherestegiului, altfel nu le-ar fi 
stârnit curiozitatea. Din ce altă cauză să-l fi urmărit pe alee? 
Faptul că îi atacase şi îi omorâse dovedea că desenul era o 
descriere fidelă, oricât le-ar fi amintit oamenilor de starul de 

cinema. 

Locomotiva nouă dădu semnalul de plecare. Ţinându-se de 
balustrada platformei, cu lacrimile curgându-i pe obraji, Bell era 
atât de pierdut în gândurile lui sumbre încât abia auzi semnalul. 
Când trenul se puse în mişcare, îşi dădu vag seama că traversele 
rămân în urma vagonului ce ieşea din gară şi trecea pe sub 
ultimul bec cu lumină electrică. 

Se auzi ţipătul unei femei. 

Bell ridică privirea. O văzu alergând pe şine ca şi când încerca 
să prindă un tren din mers. Rochia ei albă părea că străluceşte în 
întuneric, luminată din spate de becurile îndepărtate. Un bărbat 
venea după ea, o matahală care o prinse în braţe şi îi opri ţipătul, 
acoperindu-i gura cu mâna şi culcând-o la pământ cu greutatea 
trupului lui. 

Bell ţâşni de pe platformă. Sări peste balustradă şi o rupse la 
fugă pe traverse, alergând cât de repede putea. Dar trenul 
mergea cu viteză mare, aşa că se dezechilibră. Se făcu ghem, îşi 
acoperi faţa cu mâinile, se lovi de traverse şi se rostogoli între 
şine, în timp ce trenul se îndepărta cu aproape 50 kilometri pe 
oră. 

Bell dădu peste un macaz şi se opri într-un post de manevră. 
Sări în picioare şi alergă în ajutorul femeii. Bărbatul o ţinea cu o 
mână de gât şi o trăgea de rochie cu cealaltă. 

— Dă-i drumul! strigă Bell. 

Bărbatul sări în picioare. 

— Dispari! îi spuse el femeii. 

— Dă-mi banii! strigă ea, întinzând mâna. Acesta îi puse banii 
în palmă. Femeia se uită la Bell, apoi se întoarse spre gară. Cel 
care se prefăcuse că o ataca se aruncă asupra lui Bell cu o ploaie 
de lovituri. 

Privind şocat la lumina roşie din spatele trenului care dispărea 
în noapte, Bell se feri instinctiv de loviturile grele, lăsându-le să 
cadă în gol. Apoi îl lovi un pumn tare ca piatra în ceafa. 


Sabotorul privea de pe platforma trenului în timp ce accelerau 
tot mai mult. Lumina roşie din spate strălucea pe şine. Trei 
siluete se micşorau pe fundalul luminos al depourilor din Rawlins. 
Două dintre ele păreau nemişcate. A treia era aruncată când 
spre una, când spre cealaltă. 

— Adio, domnule Bell! Nu uita să „dai şi tu peste degete”. 

Erau doi. 

Pumnul primit în ceafa îl trimise pe Bell spre primul boxer, 
care îl lovi în obraz. Lovitura îl făcu să se învârtă ca un titirez. Al 
doilea boxer îl aştepta pregătit cu un pumn care îl culcă la 
pământ pe detectiv. 

Bell căzu cu umărul pe balast, se rostogoli pe traverse şi se 
lovi de o şină. Oţelul rece îi sprijinea capul ca o pernă şi Bell se 
uită în sus, încercând să-şi dea seama ce se întâmpla. In urmă cu 
doar câteva secunde stătea pe platforma din spate a unui tren 
luxos, de clasa întâi. Apoi sărise în ajutorul unei femei. Acum îl 
loveau doi luptători cu pumni de oţel. 

Aceştia se roteau în jurul lui, blocându-i orice ieşire. 

La câteva sute de metri de linii, o locomotivă de serviciu se 
opri pe o linie secundară şi lumină şinele cu farul, scoţându-i la 
iveală pe Bell şi pe atacatorii lui suficient cât să se poată vedea 
unii pe alţii, dar, din câte îşi dădea seama Bell, nu destul cât să 
fie văzuţi de cineva care să intervină. 

In lumina farului, văzu că erau doi bărbaţi masivi, nu la fel de 
înalţi ca el, dar amândoi cu mult mai solizi. Vedea după poziţia 
lor că erau profesionişti. luţi în mişcări, ştiau cum şi unde să 
lovească în aşa fel încât să rănească adversarul, ştiau toate 
manevrele mârşave. După expresia de pe feţele lor ştia că nu 
trebuia să se aştepte la milă. 

— In picioare, băieţaş! Ridică-te şi luptă ca un bărbat! 

Se dădură câţiva paşi în spate ca să-i facă loc, atât de 
încrezători erau în capacităţile lor şi în faptul că erau doi contra 
unu. 

Bell îşi scutură capul ca să-şi revină şi îşi adună picioarele de 
sub el. Şi el era boxer. Ştia cum să primească un pumn. Ştia şi 
cum să dea unul. Ştia cum să lovească în combinaţii rapide. Dar 
erau mai mulţi şi ştiau şi ei cum să se mişte. 

Primul boxer luă poziţia de luptă, cu ochii strălucind şi pumnii 
coborâţi în postura campionului la lupte John L. Sullivan. Al doilea 
ţinea mâinile mai sus, în stilul lui „Jim Gentilomul” Corbett, 
singurul care îl făcuse vreodată knockout pe Sullivan. De el 
trebuia să se ferească, Corbett fiind un boxer inteligent, nu cum 
era celălalt. Acesta îşi proteja faţa cu mâna stângă şi cu umărul, 
aşa cum ar fi făcut şi Corbett. Mâna dreaptă, care îi proteja 

stomacul, era ca un baros de rezervă. 

Bell se ridică. 

Corbett făcu un pas în spate. 

Sullivan atacă. 

Bell observă că strategia lor era simplă şi avea să fie foarte 
eficientă. In timp ce Sullivan îl ataca din faţă, Corbett avea să-l 
împingă la loc de câte ori se îndepărta din pricina loviturilor. 
Dacă Bell rezista destul cât să îl obosească pe Sullivan, Corbett 
urma Să-i ia locul şi să o ia de la capăt. 

Revolverul lui Bell era în pălăria agăţată acum în cabina lui. Şi 
pistolul tot în tren era, mergând mai departe la Cheyenne. Bell 
era îmbrăcat în ţinuta de seară în care luase cina şi jucase poker: 
jacheta de la smoching, cămaşă plisată, cu butoni de diamant şi 
papion de mătase. Doar încălţămintea, o pereche de cizme negre 
lustruite, ascunse în mare parte de pantaloni în loc de pantofi 
uşori din piele întoarsă, ar fi îndemnat un ospătar-şef să nu-l 
aşeze la cea mai bună masă. 

Sullivan aruncă un swing de dreapta. Bell se feri. Primul pumn 
îi trecu pe deasupra capului şi Sullivan, dezechilibrat, se 
împiedică. Atunci Bell îl lovi de două ori, o dată în stomac, fără 
prea mult efect, apoi în lateralul feţei, care îl făcu să strige furios. 

Corbett râse cu asprime. 

— Un boxer inteligent? îl ridiculiză el. Unde-ai învăţat să 
boxezi, fiule? La Harvard? 

— La Yale, zise Bell. 

— Atunci, ia una pentru Boola Boola?. Corbett simulă cu 
dreapta şi îi aplică lui Bell o stângă în coaste. Deşi Bell reuşise să 
se retragă, i se păru că îl lovise o locomotivă. Se prăbuşi la 
pământ din pricina durerii ascuţite. Sullivan alergă spre el să-l 
lovească în cap. Bell se răsuci disperat şi cizma ţintuită care 
venea spre faţa lui îi sfâşie umărul hainei. 

Când sunt doi contra unu, nu e timp pentru reguli în box. Bell 
apucă o bucată grea de balast din terasament şi se ridică în 
picioare. 

— V-am spus că am studiat şi la Chicago? întrebă el. În partea 
de vest. 

Aruncă piatra cu toată puterea în faţa lui Corbett. 

Acesta urlă de durere şi duse mâna la ochi. Bell se aşteptase 
să-l facă să se clatine măcar, dacă nu să-l scoată de tot din luptă. 


4 Cântec de încurajare pentru studenţii de la Universitatea Yale (n. 
tr.), 

Dar Corbett se mişca foarte repede. Se ferise destul de iute ca să 
nu-l lovească piatra cu toată forţa. Cobori mâna din dreptul 
ochiului, se şterse de sânge pe cămaşă şi strânse pumnul. 

— Chestia asta o să te coste, studentule. Poţi să mori repede 
sau poţi să mori încet, iar tu ţi-ai câştigat a doua variantă. 

Corbett se învârtea în cerc, cu un pumn ridicat şi unul coborât, 
cu un ochi întunecat şi unul privind cu răutate. Incercă mai multe 
lovituri scurte - patru, cinci, şase - pentru a vedea exact, după 
reacţia lui Bell, cât de bun era şi unde avea slăbiciuni. Deodată, 
porni spre Bell cu pumnii ridicaţi, îi dădu o stângă, apoi o 
dreaptă, încercând să-l slăbească pentru o lovitură mai grea. 

Bell se feri de lovituri. Dar Sullivan îl atacă dintr-o parte şi 
propti un pumn zdravăn în gura detectivului, trimiţându-l din nou 
la pământ. î 

Bell simţi gust de sare în gură. Se ridică, scuturând capul. li 
curgea sânge pe faţă, pe buze. Lumina de la locomotiva de 
serviciu îi făcea dinţii să strălucească. 

— Asta zâmbeşte, îi spuse Sullivan lui Corbett. E nebun? 

— E ametit de bătaie. L-am lovit mai tare decât credeam. 

— Hei, studentule, care-i poanta? 

— Treci şi termină-l. 

— Şi pe urmă? 

— Lasă-l pe şine. O să pară că l-a călcat trenul. 

— M-aţi întrebat care-i poanta. Caut un criminal. Acelaşi om 
care v-a angajat pe voi să mă ucideţi, imbecili certaţi cu apa ce 
sunteţi! Poanta e asta: voi, imbecililor, o să-mi spuneţi cum 
arată. 

Sullivan se aruncă spre Bell, lovind cu dreapta. Acesta se 
mişcă repede. Pumnul îi trecu pe deasupra capului ca un 
bolovan, iar Bell îl lovi în cap cu stânga atunci când Sullivan se 
împiedică din cauza forţei loviturii ratate. Sullivan căzu la 
pământ ca un berbec. De data asta, când veni Corbett dintr-o 
parte, Bell era pregătit şi îl lovi cu aceeaşi stângă, stâlcindu-i 
nasul cu un pocnet surd. 

Corbett mormăi, răsucindu-se grațios pe loc, deşi un altul ar fi 
căzut pur şi simplu. Ridică stânga să îşi apere bărbia de croşeul 
de dreapta al lui Bell şi îşi ţinu mâna dreaptă în jos ca să 
blocheze lovitura dată de adversar în stomac. Apoi spuse: 

— Uite una pe care n-o înveţi la şcoală. 

II lovi pe Bell de două ori atât de tare încât aproape îi smulse 
capul de pe umeri. 

Sullivan îl izbi pe Bell. Forţa loviturii îl plesni în tâmplă şi-l lăsă 

lat. Durerea îl săgetă ca un ac în creier. Dar faptul că simţea 
durerea însemna că era încă în viaţă, conştient că Sullivan şi 
Corbett se apropiau să-i dea lovitura decisivă. | se învârtea capul 
şi fu nevoit să se împingă cu mâinile ca să se ridice în picioare. 

— Domnilor, e ultima voastră şansă. Acesta e omul care v-a 
plătit să mă ucideţi? 

Sullivan lovi cu pumnul în hârtia din mâna lui Bell. 

Acesta se îndreptă cât putu din cauza durerii din coaste şi 
reuşi să fenteze următoarea combinaţie de lovituri. 

— Cu tine mă răfuiesc imediat, îi spuse el lui Sullivan. După ce 
îl învăţ pe amicul tău ceva ce am studiat la şcoală. Apoi se 
întoarse spre Corbett. Dacă erai măcar pe jumătate atât de bun 
pe cât crezi că eşti, nu te-ai lăsa tocmit să baţi pe câte unul într- 
un orăşel feroviar uitat de lume. 

Şmecheria funcţionă. Aşa cum vorbele spuse în jurul mesei 
puteau dezvălui intenţiile jucătorilor la poker, vorbele spuse într- 
o încăierare provocau nechibzuinţă. Corbett îl împinse la o parte 
pe Sullivan. 

— Dă-te de-aici! O să-l fac pe nenorocitu' ăsta să plângă 
înainte să-l omor. 

Atacă orbit de furie, aruncând cu pumnii ca nişte ghiulele. 

Bell ştia că o încasase deja prea mult ca să se bazeze pe 
viteză. Mai avea o şansă să îşi adune puterile şi să dea o lovitură 
decisivă. Prea obosit ca să evite loviturile, suportă două, o evită 
pe următoarea şi îl pocni pe Corbett în obraz, dându-i capul pe 
spate. Apoi Bell ripostă cu dreapta cât de tare putu, înfingându- 
se în corpul lui Corbett. Acesta rămase fără aer şi se prăbuşi de 
parcă i se înmuiaseră genunchii. Luptând cu ultimele puteri, 
încercă să se prindă de gâtul lui Bell, dar nu reuşi. 

Bell se aruncă spre Sullivan. Gâfâia de oboseală, dar avea pe 
faţă o expresie hotărâtă şi dură: 

— Cine te-a tocmit să mă omori? 

Sullivan căzu în genunchi lângă Corbett, vâri mâna în 
buzunarul prietenului său şi scoase un cuţit. Sări în picioare şi îl 
atacă pe Bell. 

Acesta ştia că bătăuşul era mai solid decât el. Şi el era pe 
jumătate vlăguit, aşa că era prea riscant să încerce să-i ia arma. 
Scoase propriul lui cuţit din cizmă şi îl inu bine în palmă, trecând 
cu degetul arătător peste lamă ca să nu-l lase să se rotească. 
Lucind ca limba de şopârlă, cuțitul se înfipse drept în gâtul lui 
Sullivan. Bătăuşul căzu în genunchi, iar sângele îi ţâşni printre 
degetele încleştate pe beregată. 

Nu mai avea cum să răspundă la întrebările lui Bell. 

Detectivul îngenunche lângă Corbett. Ochii îi erau larg 
deschişi. Un firicel de sânge i se scurgea din gură. Dacă nu 
murea încă din cauza rănilor interne provocate de pumnul primit 
în stomac, era totuşi pe aproape şi nici el nu avea să răspundă la 
întrebări. Fără să mai piardă vremea, Isaac Bell se îndreptă spre 
gara Rawlins şi dădu buzna pe uşa dispecerului. 

Acesta ridică ochii spre bărbatul în haine de seară rupte şi plin 
de sânge pe faţă. 

— Ce naiba aţi păţit, domnule? 

— Preşedintele liniei m-a autorizat să închiriez un tren privat, 
spuse Bell. 

— Sigur că da. Şi mie mi-a dat papa un permis pentru rai. 

Ben scoase scrisoarea de la Osgood Hennessy din portofel şi o 
împinse sub nasul dispecerului. 

— Vreau cea mai rapidă locomotivă. 

Dispecerul citi o dată, se ridică şi spuse: 

— Da, domnule! Dar nu am decât una şi e programată să se 
cupleze la un personal care pleacă spre vest în vreo douăzeci de 
minute. 

— Intoarce-o, mergem spre est. 

— Incotro? 

— Plecăm după trenul Overland Limited. 

— N-o să-l prindeţi niciodată. 

— Dacă nu-l prind, o să aveţi veşti de la domnul Hennessy. 
Treci la telegraf şi eliberează liniile. 

Trenul Overland Limited avea un avans de cincizeci de minute, 
dar locomotiva lui Bell avea avantajul că nu trăgea decât 
greutatea propriului cărbune şi a apei, în timp ce motorul 
celuilalt ducea opt vagoane Pullman şi vagoane-restaurant, de 
bagaje şi saloane, îl ajută şi bacşişul de o sută de dolari dat 
fochistului şi mecanicului. Mergeau prin întunericul nopţii, dând 
peste zăpadă în munţii Medicine Bow, ca un vestitor al iernii pe 
care se chinuiau s-o întreacă muncitorii lui Osgood Hennessy, în 
timp ce Sabotorul semăna moarte şi distrugere în calea lor. 

Lăsară zăpada în urmă, coborând în valea Laramie, trecând 
apoi mai departe prin oraş, oprindu-se numai să ia apă şi pornind 
apoi din nou la drum. In cele din urmă ajunseră trenul Overland 
Limited în gara Buford, unde soarele lumina granitul roz din 
vârful dealului Sherman. Limited era tras pe o linie secundară ca 
să ia apă; fochistul se lupta să coboare robinetul din cisterna de 
lemn şi trăgea lanţul care trimitea apa în tender. 

— Avem suficientă apă ca să ajungem la Cheyenne fără să ne 
oprim? îl întrebă Bell pe fochist. 

— Cred că da, domnule Bell. 

— Treci mai departe! îi spuse Bell mecanicului. Du-mă direct la 
gara Cheyenne. Cât de repede poţi. 

Din gara Buford la Cheyenne drumul cobora şase sute de 
metri pe o distanţă de aproape cincizeci de kilometri. Se 
îndreptau acum spre Cheyenne cu 145 kilometri pe oră, fiindcă 
nu era nimic pe linia spre vest în faţa locomotivei lui Bell. 

Sabotorul se trezise în clipa în care se oprise trenul. Dădu 
puţin perdeaua la o parte şi văzu granitul roz strălucind în lumina 
soarelui pe dealul de unde muncitorii scoteau balast pentru şine. 
Aveau să fie în Cheyenne la micul dejun. Inchise ochii, bucuros 
că îi mai rămânea o oră de somn. 

O locomotivă trecu în viteză pe lângă tren. 

Sabotorul deschise ochii. Sună după însoțitor. 

— George, îi spuse el lui Jonathan. De ce ne-am oprit? 

— Pentru apă, domnu’. 

— De ce ne-a depăşit trenul acela? 

— Nu ştiu, domnu’. 

— Noi suntem trenul Limited. 

— Da, domnu'. 

— Ce tren poate fi mai rapid ca ăsta, fir-ai să fii? 

Insoţitorul tresări. Faţa senatorului Kincaid era deodată 
schimonosită de furie, ochii îi străluceau şi gura i se strâmba de 
ură. Jonathan era îngrozit. Senatorul putea porunci într-o clipă să 
fie dat afară. L-ar fi aruncat din tren la prima oprire. Sau chiar 
aici în vârful Munţilor Stâncoşi. 

— N-a trecut nici un tren pe lângă noi, domnu’. Era doar o 
locomotivă, singură. 

— Doar o locomotivă? 

— Da, domnu'! Doar locomotiva şi tenderul. 

— Înseamnă că trebuie s-o fi închiriat cineva. 

— Probabil, domnu'. Cum zici dumneata. A trecut cât ai clipi 
din ochi. 

Sabotorul se întinse la loc pe pat, îşi împleti mâinile la ceafa şi 
se concentră intens. 

— Mai doriţi ceva, domnu’? întrebă Jonathan temător. 

— Cafea. 


Locomotiva lui Bell trecu pe lângă terenurile de depozitare din 
Cheyenne şi intră în gara Union puţin după ora nouă dimineaţa. 
Bell merse direct la hotelul Inter-Ocean, cel mai bun hotel cu trei 
etaje pe care îl vedea din gară. Agentul local de pază aruncă o 
privire bărbatului înalt îmbrăcat în haine de seară sfâşiate şi 
cămaşă îmbibată de sânge şi traversă în fugă holul ca să-l 
oprească. 

— Nu puteţi intra aici îmbrăcat în halul acesta. 

— Sunt Bell. De la agenţia Van Dorn. Du-mă la un croitor. Şi fă- 
mi rost de un negustor, un băiat care lustruieşte pantofi şi un 
frizer. 

— Imediat, domnule... Să aduc şi un doctor? 

— Nu e timp. 

Trenul Overland Limited intră în gară patruzeci de minute mai 
târziu. 

Isaac Bell aştepta pe platformă la mijlocul trenului şi arăta mai 
bine decât se simţea. Îl durea tot corpul, iar coastele îl 
stânjeneau la fiecare răsuflare. Dar era bărbierit şi aranjat, la fel 
cum fusese la jocul de poker din seara precedentă, îmbrăcat în 
haine negre şi elegante de seară, cămaşă albă, papion de 
mătase şi brâu, iar cizmele îi luceau ca nişte oglinzi. 

Un zâmbet flutura pe buzele lui umflate. Cineva din tren urma 
să aibă parte de o surpriză uriaşă. Intrebarea era dacă Sabotorul 
avea să fie atât de şocat încât să se dea de gol. 

Inainte ca trenul să se oprească, Bell urcă în Pullman chiar în 
faţa vagonului-restaurant, păşi cu greu pe trepte, traversă spre 
restaurant şi intră. Forţându-se să stea drept şi să meargă 
normal pentru ochii celor prezenţi, îi ceru ospătarului o masă în 
mijloc, ca să vadă cine intra pe ambele uşi. 

Bacşişul de o mie de dolari nu rămăsese neobservat de 
personalul trenului. | se oferi loc imediat, i se aduseră cafea, 
chifle fierbinţi pentru micul dejun şi i se recomandă să comande 
păstrăvul de Wyoming, proaspăt prins. 

Bell urmărise faţa fiecărui om care intrase în restaurant ca să 
îi observe reacţia. Mai mulţi clienţi, observând hainele lui de 
seară, remarcară cu un zâmbet prietenos: 

— Aţi avut o noapte lungă? 

Măcelarul din Chicago îi făcu semn cu mâna, la fel şi comis- 
voiajorul dichisit cu care stătuse de vorbă la toaletă. Judecătorul 
Congdon veni spre el şi spuse: 

— lartă-mă că nu stau cu tine, domnule Bell. Cu excepţia 
evidentă a unei tinere domnişoare, prefer doar compania propriei 
mele persoane dimineaţa. 

Kenny Bloom veni împleticindu-se din pricina mahmurelii şi se 
aşeză lângă Bell. 

— Bună dimineaţa, spuse Bell. 

— Ce naiba o fi bun la ea... Ei, dar ce-ai păţit la faţă? 

— M-am tăiat la bărbierit. 

— George! George! Adu aici nişte cafea până nu mor. 

Avocatul Bruce Payne veni grăbit spre masa lor, vorbind agitat 
despre ce citise în ziarele din Cheyenne. Kenny Bloom îşi acoperi 
ochii. Jack Thomas se aşeză pe ultimul loc liber şi zise: 

— Al naibii oblon ai la ochi! 

— M-am tăiat la bărbierit. 

— Uite-l pe senator! La naiba, n-avem loc pentru el. George! 
George! Adu un scaun pentru senatorul Kincaid. Un bărbat care 
pierde câţi bani a pierdut el nu ar trebui să mănânce singur. 

Bell se uită cum Kincaid se apropie încet, salutând din cap 
cunoştinţele şi traversând restaurantul. Deodată se dădu înapoi 
cu o expresie speriată pe faţă. Comis-voiajorul se ridicase de la 
micul dejun ca să-i întindă mâna. Kincaid se uită la el cu răceală, 
trecu pe lângă el şi se îndreptă spre masa lui Bell. 

— Bună dimineaţa, domnilor. Eşti mulţumit, domnule Bell? 

— Mulţumit de ce, domnule senator? 

— De ce? De faptul că ai câştigat aproape un milion de dolari 
aseară. Din care o parte consistentă e a mea. 

— Asta făceam aseară, zise Bell, uitându-se în continuare spre 
uşi. Incercam să-mi amintesc. Ştiam eu că mi-a atras ceva 
atenţia. 

— Se pare că ţi-a atras careva atenţia cu nişte pumni în faţă. 
Ce s-a întâmplat? Ai căzut dintr-un tren aflat în mişcare? 

— Nu m-am bărbierit bine, spuse Isaac Bell, cu ochii tot la uşi. 
Dar, deşi rămase la micul dejun până când se eliberă şi ultima 
uşă, nu văzu pe nimeni care să reacționeze la prezenţa lui. 
Şansele erau oricum mici. Insă chiar dacă nu-l speriase pe 
Sabotor îndeajuns ca să-şi dea arama pe faţă, de acum înainte 
acesta avea să privească în urmă neliniştit. Cine a zis că un 
detectiv de la Van Dorn nu poate să zboare? 

Wong Lee, din Jersey City, statul New Jersey, era un om 
mărunt, cu o faţă şuie şi un ochi orb. În urmă cu douăzeci de ani, 
un salahor irlandez cu braţe întărite de căratul cărămizilor îi 
dăduse pălăria jos de pe cap. Când Wong îl întrebase de ce îl 
insulta aşa, salahorul împreună cu alţi doi tovarăşi îl bătuseră 
atât de crunt încât nici prietenii lui Wong nu-l recunoscură la 
spital. Pe vremea aceea avea douăzeci şi opt de ani, era plin de 
speranţă, învăţa limba engleză şi lucra într-o spălătorie ca să 
adune bani şi să-şi aducă soţia în America din sătucul lor, 
Kowloon. 

Acum avea aproape cincizeci de ani. Adunase la un moment 
dat destui bani ca să-şi cumpere propria spălătorie dincolo de 
râul Hudson, pe insula Manhattan din New York City, sperând să 
câştige mai repede suma necesară chemării ei. Engleza lui bună 
atrăgea clienţi, dar Panica din 1893 pusese capăt visului său şi 
Spălătoria Manuală Wong Lee se alăturase zecilor de mii de 
afaceri falimentate în acei ani. Când se întoarse în sfârşit 
prosperitatea, anii lungi şi grei îl lăsaseră pe Wong prea slăbit ca 
să-şi mai deschidă o afacere. Fără să-şi piardă speranţa, acum 
economisea cât putea dormind pe podeaua spălătoriei în care 
muncea în New York City. Păstra o mare parte din bani pentru un 
certificat de rezidenţă, o nouă clauză la reînnoirea Legii de 
excludere a chinezilor din 1902. Avocatul îi explicase că neglijase 
să se apere de acuzaţiile de atac aduse în urmă cu foarte mulţi 
ani, pe vremea când era în spital. Aşa că trebuia să plătească 
şpăgi. Cel puţin aşa susţinea avocatul. 

Apoi, în luna februarie, când iarna nu se mai dădea dusă, un 
străin se apropiase de Wong pe când era singur în spălătorie. Era 
un american alb, aşa de înfofolit din pricina vântului că nu i se 
vedeau decât ochii peste gulerul pelerinei şi pe sub borul 
pălăriei. 

— Wong Lee, spusese acesta. Prietenul nostru comun, Peter 
Boa, îţi trimite salutări. 

Wong Lee nu-l mai văzuse pe Peter Boa de douăzeci şi cinci de 
ani, de când lucraseră împreună cu explozibili, pe vremea când 
erau doi imigranţi care spărgeau munţii pentru Calea Ferată 
Central Pacific. Tineri, curajoşi şi plini de speranţa de a se 
întoarce bogaţi în satele lor, dinamitau bucăţi de stâncă şi se 

luau la întrecere montând punctele de sprijin pentru trenuri. 

Wong răspunsese că se bucura să audă că Boa era bine şi 
sănătos. Ultima dată când îl văzuse era în Sierra Nevada, iar 
Peter îşi pierduse mâna într-o explozie declanşată prea devreme. 
Braţul începuse să se cangreneze şi era prea bolnav să fugă din 
California, din calea gloatelor care atacau imigranții chinezi. 

— Peter Boa mi-a spus să te caut în Jersey City. Mi-a spus că 
mă poţi ajuta, pentru că el nu a putut s-o facă. 

— După hainele de pe dumneata, remarcase Wong, văd că 
eşti prea bogat să aştepţi ajutor de la un om sărac. 

— Sunt bogat, într-adevăr, spusese străinul, împingând un sul 
de bancnote pe tejgheaua de lemn. Un avans până mă întorc, 
zisese el, apoi adăugase: Destul de bogat ca să-ţi plătesc oricât 
ai avea nevoie. 

— Dumneata de ce ai nevoie? întrebase Wong. 

— Peter Boa mi-a spus că ai un talent aparte pentru demolări. 
Că foloseai un singur baton de dinamită când cei mai mulţi 
oameni foloseau cinci. Ţi se spunea Dragonul Wong. Şi, când 
protestai că numai împărații puteau fi dragoni, te-au proclamat 
împăratul Dinamitei. 

Flatat, Wong Lee ştia că era adevărat. Avusese întotdeauna o 
intuiţie în ceea ce privea dinamita pe vremea când nimeni nu 
ştia mare lucru despre acel explozibil nou. Incă mai avea talentul 
acela. Rămăsese la curent cu toate noutăţile, ştia chiar şi despre 
felul în care electricitatea făcea ca explozibilul să fie mai puternic 
şi mai sigur, sperând că într-o zi carierele şi antreprenorii din 
construcţii aveau să fie de acord să angajeze din nou chinezii pe 
care îi folosiseră cândva şi pe care acum îi izgoneau. 

Wong folosise de îndată banii ca să cumpere acţiuni în 
afacerea şefului său. Dar după o lună, în martie, Panica se 
abătuse pe Wall Street din nou. Fabricile din Jersey City se 
închiseră, la fel ca toate fabricile din ţară. Trenurile aveau mai 
puţină marfa de transportat, aşa că feriboturile cărau mai puţine 
vagoane acoperite peste râu. Slujbele se împuţinaseră la docuri 
şi tot mai puţini oameni îşi puteau permite să-şi ducă hainele la 
spălătorie. Panica se adâncise în primăvară şi vară. In toamnă, 
Wong îşi cam pierduse speranţa de a-şi mai revedea soţia. 

Acum era deja noiembrie, într-o zi friguroasă şi se apropia 
iarăşi iarna. 

Şi iată că străinul se întoarse în Jersey City, înfofolit din pricina 
vântului de pe râul Hudson. 

li aminti lui Wong că acceptarea avansului era o promisiune şi 

că trebuia să se ţină de cuvânt. 

Wong îi aminti că promisese să-i plătească pentru orice avea 
nevoie. f 

— Cinci mii de dolari când e gata treaba. Iți ajung? 

— Foarte bine, domnule. Apoi, simțindu-se neobişnuit de 
îndrăzneţ fiindcă străinul avea nevoie de el, Wong vru să ştie: 
Eşti anarhist? 

— De ce întrebi? spuse străinul cu răceală. 

— Anarhiştilor le place dinamita, răspunse Wong. 

— Şi greviştilor le place, spuse străinul răbdător, dovedind că 
avea cu adevărat nevoie numai şi numai de Wong Lee. Cunoşti 
expresia „artileria proletariatului”? 

— Dar dumneata nu porţi haine de muncitor. 

Sabotorul privi cu atenţie faţa istovită a chinezului, ca şi cum 
îşi întipărea în memorie fiecare cicatrice. 

Deşi îi despărţea tejgheaua, Wong simţi deodată că erau prea 
aproape unul de celălalt. 

— Nu-mi pasă, încercă el să explice. Sunt doar curios, adăugă 
neliniştit. 

— Intreabă-mă din nou, zise străinul şi o să-ţi scot şi celălalt 
ochi. 

Wong Lee făcu un pas în spate. Străinul puse o întrebare, 
urmărind faţa lui Wong de parcă îi testa îndemânarea. 

— De ce ai nevoie ca să produci cea mai mare explozie 
posibilă din douăzeci şi cinci de tone? 

— Douăzeci şi cinci de tone de dinamită? E multă tare. 

— Cât un vagon întreg. De ce ai nevoie să produci explozia? 

Wong îi spuse ce anume îi trebuia, apoi străinul încuviinţă: 

— Vei avea totul la dispoziţie. 

Aflat pe feribot în drum spre insula Manhattan, Charles Kincaid 
stătea pe puntea deschisă, la fel de înfofolit, protejându-se de 
vântul care împrăştia fumul de cărbune de deasupra portului. Nu 
se putea abţine să nu zâmbească. 

Grevist sau anarhist? 

De fapt, nu era nici una, nici alta, în ciuda „dovezilor” 
înspăimântătoare pe care se străduise să le lase în urmă. Discuţii 
radicale, postere agitatoare, străini diabolici, Spaima Galbenă pe 
care avea să o furnizeze curând trupul lui Wong, până şi numele 
de Sabotor, toate erau doar praf în ochii duşmanilor. Nu era 
vreun revoluţionar. Nu distrugea nimic. El construia. 

Zâmbetul i se lărgi, dar privirea îi deveni de gheaţă. 

Nu avea nimic împotriva celor câţiva „privilegiaţi”. La sfârşit 

avea să fie printre ei, ba chiar cel mai privilegiat dintre toţi. 

Isaac Bell şi Archie Abbott se căţărară în vârful vagonului plin 
cu dinamită ca să supravegheze terminalul intercontinental de 
marfa care acoperea districtul Communipaw din Jersey City. 
Acesta era capătul pentru fiecare linie dinspre vest şi sud. 
Vagoane de marfa care călătoriseră trei, patru sau cinci mii de 
kilometri de-a lungul Americii se opreau la digurile din New 
Jersey la distanţă de un kilometru de destinaţia lor, drumul fiind 
blocat de o fâşie de apă cunoscută de marinari drept Râul de 
Nord şi de restul oamenilor drept râul Hudson. 

Vagonul se afla pe cheiul de pulbere, o platformă de 
depozitare cu o singură linie pentru descărcarea explozibilului. 
Dar erau destul de aproape ca să vadă terminalul principal care 
pătrundea în râul Hudson pe pontoane de o sută optzeci de 
metri. Patru marfare se înşirau pe fiecare dig, aşteptând să fie 
încărcate pe barje solide de lemn şi duse dincolo de râu. 
Transportau toate lucrurile pe care le devora oraşul: ciment, 
cherestea, oţel, ovăz, porumb, cărbuni, kerosen şi fructe 
congelate, legume, carne de vită şi de porc. 

La un kilometru şi jumătate peste apă, insula Manhattan se 
ridica din portul plin de fum, de turle de biserici şi catarge. 
Deasupra lor se înălţau turnurile podului Brooklyn şi zeci de 
zgârie-nori, multe dintre aceste clădiri abia terminate de la 
ultima vizită a lui Bell cu un an înainte. Clădirea Flatiron, înaltă 
de douăzeci şi două de etaje, fusese întrecută de clădirea Times 
şi amândouă păreau minuscule pe lângă un schelet de o sută 
optzeci de metri pentru noul sediu al Companiei de Maşini de 
Cusut Singer. 

— Doar în New York ai să vezi aşa ceva, se lăudă Archie 
Abbott. 

Abbott era mândru ca un promotor al camerei de comerţ, dar 
ştia oraşul ca-n palmă, motiv pentru care Bell îl preţuia ca ghid. 

— Vită-te la vaporul acela, are steagul Căii Ferate Southern 
Pacific, deşi e la cinci mii de kilometri de casă. Toată lumea 
trebuie să vină la New York. Am devenit centrul lumii. 

— Aţi devenit o ţintă, spuse Bell. Sabotorul v-a luat la ochi de 
când Osgood Hennessy a semnat să preia controlul la Jersey 
Central, obţinând astfel accesul în oraş. 

Vaporul din port care îi stârnise mândria civică lui Abbott era 

un Şlep semi-scufundat, un vas pentru transportul materialelor 
cu mult mai mare decât un remorcher. Aparţinea noii Divizii 
Eastern Marine a companiei Southern Pacific şi arbora culorile cu 
mai multă îndrăzneală decât vasele locale din portul New York. 
Un steag stacojiu nou-nouţ flutura în bătaia brizei şi patru inele 
roşii, strălucitoare precum ceara de sigiliu, încercuiau coşul 
murdar de fum. 

Vopsiseră peste numele vechi, Oxford. La pupa scria acum 
Lillian |. Hennessy redenumise fiecare şlep şi remorcher din flota 
Diviziei Eastern Marine, de la Lillian I până la Lillian XII şi 
ordonase să se picteze CALEA FERATĂ SOUTHERN PACIFIC pe 
cadrul pupei şi pe timonerie cu litere albastru-deschis. 

— İn cazul în care Sabotorul nu ştie că e aici, observă Archie. 

— Ştie, spuse Bell supărat. 

Ochii lui mereu ageri şi neliniştiţi erau întunecaţi de griji. New 
York City era Ţara Sfântă, aşa cum scria în Harper's Weekly, locul 
în care toţi muncitorii feroviari tânjeau să vină în pelerinaj. 
Osgood Hennessy îşi atinsese scopul, iar Isaac Bell ştia în 
adâncul sufletului că vorbele aţâţătoare ale Sabotorului, scrise 
pe caricatura din ziar, nu erau o joacă. Ucigaşul era hotărât să 
comită un atac public. Următoarea bătălie avea să se dea aici. 

Cu faţa împietrită, Bell privea unul dintre nenumăratele 
remorchere care trăgea o barjă sau un bac dincolo de dig. 
Marinarii de punte dezlegară barja şi aceasta continuă din inerție 
să alunece uşor şi precis, ca o bilă de biliard, spre locul de 
acostare. In timp ce docherii asigurau barja, remorcherul 
ancorase altă barjă mare încărcată cu douăsprezece vagoane de 
marfa şi o împinse în curentul puternic spre Manhattan. Manevre 
asemănătoare se repetau peste tot unde privea Bell, ca piesele 
bine unse ale unei maşinării colosale. Dar, în ciuda tuturor 
precauţiilor lui, parcurile feroviare, cheiurile şi bacurile îi păreau 
locul de joacă al Sabotorului. 

Pusese o echipă de agenţi să păzească terminalul. Şeful Jethro 
Watt trimisese o sută de poliţişti feroviari aleşi pe sprânceană şi, 
timp de o săptămână, nimic nu intrase sau ieşise din port fără ca 
ei să ştie şi să aprobe. Nici o încărcătură nu scăpase neverificată. 
Mai ales trenurile cu dinamită erau verificate vagon cu vagon. 
Descoperiseră că explozibilii erau manevraţi fără prea mare grijă 
în Jersey City, cel mai mare oraş din stat şi la fel de aglomerat ca 
Manhattan şi Brooklyn de partea cealaltă a portului. 

Sub conducerea lui Bell, paznici înarmaţi urcau în trenurile cu 
dinamită înainte ca acestea să intre în atelierul portuar. După ce 

permiteau trenurilor să intre, paznicii supravegheau fiecare 
etapă a descărcării în timp ce vagoanele care transportau 
douăzeci şi cinci de tone de dinamită depuneau încărcătura 
letală în şlepuri, barje şi în căruţe cu o capacitate de două tone. 
Detectivii Van Dorn le interceptau pe toate, în afară de cele care 
plecau direct spre antreprenori. 

Totuşi, Bell ştia că Sabotorul avea să găsească uşor explozibili 
puternici. Dinamita era aşa de căutată încât trenurile ajungeau 
pe cheiul de pulbere zi şi noapte. Locuitorii din New York aruncau 
în aer temelia de şist micaceu a oraşului ca să construiască 
pivnițe şi drumuri subterane în Manhattan, în Brooklyn, în 
Queens şi în Bronx. Cei din New Jersey aruncau în aer roca 
şistoasă de pe dealuri ca să facă beton. Pietrarii ciopleau piatră 
de construcţii de pe malurile râului Hudson, de la Palisadele din 
New Jersey până la West Point. Constructorii de cale ferată 
dinamitau drumuri spre tunelurile Hudson care se construiau pe 
sub râu. 

— Când tunelurile feroviare care leagă New Jersey de New 
York se vor termina anul viitor, se lăudă Archie, Osgood 
Hennessy îşi va putea parcă trenul privat la opt străzi distanţă de 
Times Square. 

— Slavă Domnului că tunelurile nu sunt gata, zise Bell. Dacă ar 
fi, Sabotorul ar încerca să le dinamiteze când e prins vreun tren 
privat sub râu. 

Archie Abbott arătă disprețul unui newyorkez pentru districtele 
la vest de Hudson şi mai ales pentru statul New Jersey, 
amintindu-i lui Isaac Bell că, de-a lungul anilor, secţiuni întregi 
din Jersey City şi de lângă Hoboken fuseseră nivelate periodic de 
accidente cu dinamită, cel mai recent fiind din 1904. 

Bell nu avea nevoie să-i amintească nimeni. Se răspândise 
vestea că erau poliţişti în zonă şi începuseră să primească 
ponturi de la oamenii speriaţi. Chiar cu o zi înainte prinseseră un 
amărât care căra pe Newark Avenue o jumătate de tonă de 
dinamită în căruţă pentru compania Trap Rock din New York şi 
New Jersey. Compania protesta de zor împotriva cheltuielilor la 
care era supusă, fiind forţată să transporte dinamita în sus pe 
râul Hackensack spre mina Secaucus. Dar comisarul de la 
pompieri, total nemulţumit de atenţia oamenilor, rămăsese ferm 
pe poziţie. 

— Aiuriţii ăştia din Jersey n-au să aibă nevoie de ajutor din 
partea Sabotorului ca să se arunce în aer într-una din zile, 
anunţă Archie Abbott şi asta numai din neglijenţă. 

— Nu şi cât am să fiu eu de pază, zise Isaac Bell. 

— De fapt, insistă Abbott, dacă ar fi o explozie, de unde am şti 
că a fost Sabotorul şi nu un aiurit din Jersey? 

— Vom şti. Dacă reuşeşte să treacă de noi, va fi cea mai mare 
explozie care a fost vreodată în New York. 

Aşadar, Bell pusese poliţia feroviară în fiecare tren, vapor şi 
căruţă cu marfa deţinută de Southern Pacific. Le întări rândurile 
cu agenţi Van Dorn şi inspectori de la Biroul de Explozibil, 
proaspăt înfiinţat de căile ferate ca să promoveze transportarea 
în siguranţă a dinamitei, a prafului de puşcă şi a TNT-ului. 

Fiecare om avea la el schiţa cherestegiului. Lui Bell îi 
crescuseră speranţele din cauza unui raport despre dezastrul din 
Ogden de la Nicholas Alexander, şeful înfumurat al biroului din 
Denver care, în ciuda defectelor, era întâmplător şi un detectiv 
bun. Unii se întrebau dacă Sabotorul îi căutase cu premeditare 
pe Wally Kisley şi pe Mack Fulton ca să atace agenţi Van Dorn. 
Dar Alexander confirmase concluzia iniţială a lui Bell că Wally şi 
Mack îl urmaseră pe Sabotor pe alee. Ceea ce însemna că îl 
recunoscuseră din desen. 

Şi rănile specifice făcute cu sabia nu lăsau loc de vreo îndoială 
că Sabotorul îi omorâse cu mâna lui. 

— Prietene, spuse Archie, îţi faci prea multe griji. Avem toate 
zonele acoperite. Ne ocupăm de treaba asta de o săptămână. 
Nici măcar un semn de la Sabotor. Şeful se distrează de minune. 

Bell ştia că Joseph van Dorn nu avea cum să se distreze de 
minune până când nu-l arestau sau omorau pe Sabotor. Dar era 
adevărat că prezenţa puternică a agenţiei avusese deja efectul 
grozav de a prinde diverşi criminali şi fugari. Arestaseră un 
gangster din Jersey City care se dădea drept detectiv la 
transporturi de la Jersey Central, o echipă de trei spărgători de 
bănci şi un inspector corupt de la Departamentul de Pompieri 
care primise şpagă ca să închidă ochii în privinţa practicii 
periculoase de a depozita dinamita pe radiatoare ca să nu 
îngheţe peste iarnă. 

Cheiul de pulbere îl îngrijora cel mai mult pe Bell, deşi roiau 
poliţişti pe acolo. Cu toate că era cel mai izolat de cheiurile 
principale, era totuşi mult prea aproape, după părerea lui Bell. 
Uneori descărcau dinamită şi câte şase vagoane odată pe 
şlepurile din jur. Nevrând să-şi asume nici un risc, Bell îl pusese 
la comanda poliţiştilor de la transporturi pe vechiul agent Eddie 
Edwards, care cunoştea parcul feroviar, docurile şi găştile locale. 

Wong Lee mergea pe jos spre cheiurile Communipaw, cu 
trupul micuţ aplecat de la mijloc sub greutatea sacului uriaş de 
rufe. Un detectiv de la căile ferate veni spre el şi-l întrebă unde 
naiba credea el că se duce. 

— Fuga-fuga, rufele domnului căpitan, răspunse Wong în 
engleza stricată la care se aştepta detectivul. 

— Pe ce vapor? 

Pronunţând greşit intenţionat, Wong numi vasul Julia 
Reidhead, un vaporaş cu trei catarge care transporta oase pentru 
îngrăşământ, aşa că polițistul îl lăsă să treacă. 

Dar, când ajunse la vaporul unde nişte zilieri polonezi 
descărcau marfa urât mirositoare, trecu pe alături şi urcă schela 
de acces a unei goelete cu două catarge, folosită în comerţul cu 
cherestea. 

— Hei, chinezule, strigă ofiţerul de punte, unde naiba te duci? 

— La căpitanul Yatkowski, fuga-fuga, haine. 

— E în cabină. 

Căpitanul era un barcagiu versat din Yonkers care făcea 
contrabandă cu whisky, opiu chinezesc şi cu fugari care căutau 
jurisdicții mai prietenoase dincolo de râu. Criminalii care refuzau 
să plătească trecerea spre ţărmuri mai sigure erau găsiţi cu faţa 
în jos în Golful Inferior şi se răspândise vestea în lumea interlopă 
că nu era bine să-l păcăleşti pe căpitanul Paul Yatkowski şi pe 
ofiţerul lui, „Marele Ben” Weitzman. 

— Ce-ai acolo, chinezule? 

Wong Lee puse sacul jos şi trase uşor sfoara de la gât. Apoi 
pipăi cu grijă printre cămăşi curate şi cearşafuri şi scoase o 
cutiuţă rotundă pentru prăjiturele. Acum nu mai vorbea stricat. 

— Am tot ce-mi trebuie, răspunse el. In cutie se afla un cadru 
dintr-o plăcuţă metalică, cu găuri în care puteau fi puse capsule 
de cositor, în aşa fel încât să poată fi depozitate şi transportate 
fără să se atingă unele de altele. Erau treizeci de găuri şi în 
fiecare gaură era o capsulă de grosimea unui creion şi pe 
jumătate din lungimea lui. Din capacul de sulf din vârful fiecărei 
capsule porneau două fire „încârligate”. Erau cele mai puternice 
detonatoare, numărul 6, din mercur îmbunătăţit. 

Secretul succesului pentru „Dragonul Wong” Lee în tinereţe, 
pe când arunca stâncile în aer pentru căile ferate din vest, fusese 
combinaţia dintre instinct şi curaj. Muncind şapte zile din şapte 
pe stânci şi fiind neobişnuit de perspicace, reuşise să înţeleagă 
că orice baton de dinamită ascundea în învelitoarea unsuroasă 
mai multă putere decât ar fi trebuit. Totul depindea de cât de 

repede exploda. Pricepea în mod firesc că mai multe detonatoare 
care se declanşau simultan creşteau gradul exploziei. 

Cu cât exploda mai repede şi cu cât mai mare era puterea, cu 
atât mai mult putea Wong să crească efectele devastatoare. 
Puţini ingineri civili pricepuseră asta în urmă cu treizeci de ani, 
când dinamita era relativ nouă, iar ţăranii chinezi analfabeți care 
să înţeleagă erau şi mai puţini. Incă şi mai puţini erau cei care 
fuseseră suficient de îndrăzneţi, înainte să se reducă pericolul cu 
ajutorul capacelor alimentate electric, să îşi asume riscurile 
necesare pe vremea când detonarea nu se putea face decât 
printr-un fitil nesigur. Aşadar, adevăratul secret al exploziilor 
mari era îndrăzneala. 

— Ai adus bateriile electrice? întrebă Wong. 

— Le am, zise căpitanul. 

— Şi firele? 

— Sunt toate aici. 

Wong savura momentul. Căpitanul, un bărbat dur, brutal, care 
ar fi dat cu el de pământ pe stradă, era uimit de talentele 
întunecate ale lui Wong. 

— Şi acum? spuse Wong. Acum mă pun pe treabă. Tu 
navighezi. 


Doisprezece poliţişti înarmaţi cu puşti păzeau şase vagoane de 
marfa pe cheiul de pulbere. Trei dintre ei stăteau cu ochii pe o 
gaşcă de zilieri tocmiţi să descarce dintr-un vagon opt sute 
cincizeci de cutii de câte 30 kilograme fiecare, pline cu batoane 
de 15 centimetri, produse de fabrica Du Pont de Nemours din 
Wilmington, Delaware. Alţi patru supravegheau echipajul de pe 
Lillian I, care încărca dinamita pe şlep. Unul dintre ei, un fost 
inspector bancar, îl bătea la cap pe căpitanul şlepului, 
fluturându-i neîncetat pe sub nas facturile şi telegramele. 

Şeful de pe Lillian I, căpitanul Whit Petrie, era într-o dispoziţie 
groaznică. Ratase deja un flux care i-ar fi crescut viteza în 
amonte, încă o întârziere şi avea să urce contra curentului toţi 
cei 95 de kilometri până la cariera de la Sutton Point. Pe 
deasupra, noii lui şefi de la Southern Pacific erau şi mai zgârciţi 
decât cei de la New Jersey Central şi mai puţin dispuşi să dea 
bani pe reparaţiile necesare dragului său vas, Oxford, pe care îl 
redenumiseră Lillian în ciuda tuturor tradiţiilor, când orice nătâng 
ştia că aducea ghinion să schimbi numele vasului - era ca şi 
când s-ar fi jucat cu destinul; ba mai rău, îl înjosiseră dându-i un 
număr, Lillian I, ca şi când nu era cel mai bun şlep din tot şirul de 

Lillian de la Il la XII. 

— Uite ce idee am, spuse căpitanul exasperat. Eu merg acasă 
să iau cina cu soţia. Voi n-aveţi decât să conduceţi vasul. 

Nici un poliţist nu zâmbi. Nu-l lăsară să plece decât atunci 
când fură absolut siguri că predase o încărcătură de douăzeci şi 
cinci de tone de dinamită unui antreprenor care arunca în aer 
stâncile de la Hudson Valley Cliffs - era vorba de un drum scurt 
în amonte pe care îl făcea de opt ani, după cum repeta căpitanul 
întruna. 

Insă nu se termină aşa de repede. 

Tocmai când aruncau frânghiile, un tip înalt, blond şi 
morocănos, îmbrăcat în haine scumpe veni spre ei împreună cu 
un aghiotant care arăta tare dichisit, cu excepţia cicatricilor de la 
box. Urcară pe punte, sprinteni ca nişte acrobaţi, iar bărbatul 
blond scoase o legitimaţie de la Van Dorn. Spuse că era 
detectivul-şef Isaac Bell, iar însoţitorul său era detectivul 
Archibald Abbott, apoi ceru să vadă actele lui Petrie. După 
răceala din privirea lui, căpitanul înţelese că nu era cazul să facă 
poante despre cină, aşa că aşteptă răbdător să îi fie citite toate 
actele pentru a zecea oară în aceeaşi zi. 

Abbott, aghiotantul, spuse în cele din urmă, pe un ton de 
parcă venea direct din cartierul Hell's Kitchen din New York: 

— In regulă, căpitane, dă-i drumul! lartă-ne de întârziere, dar 
nu ne asumăm nici un risc. li făcu semn unui poliţist de la 
Southern Pacific cu braţele ca de gorilă. McColleen, mergi cu 
domnul căpitan. Merge la Compania de Plăci de Ardezie Upper 
Hudson de la Sutton Point. Are pe vas douăzeci şi cinci de tone 
de dinamită. Dacă încearcă vreunul să schimbe direcţia, 
împuşcă-l pe nenorocit! 

Abbott îl apucă de umeri pe Isaac Bell şi încercă să-l îndrume 
spre schela de acces, vorbind cu o voce complet schimbată, care 
se potrivea mai bine cu personajul elegant de pe Fifth Avenue: 

— Gata, prietene! Ai mers la turație maximă o săptămână 
întreagă. Ai lăsat poliţişti de nădejde la datorie. Ne luăm liber în 
seara asta. 

— Nu, mormăi Bell, privind îngrijorat vagoanele rămase. 

Se apropia înserarea. Trei paznici de la transporturi aţinteau 
puştile automate, montate pe tripozi, spre poarta care separa 
liniile de depozitele principale de marfa. 

— Sunt ordinele domnului Van Dorn, zise Abbott. A spus că 
dacă nu îţi iei liber, ne ia cazul. Nu se joacă, Isaac! Zice că vrea 
ca toată lumea să aibă mintea limpede. Ba chiar ne-a luat bilete 

la Follies. 

— Credeam că e închis. 

— S-a redeschis pentru un spectacol special pe care vor să-l 
prezinte în turneu. Amicul meu, criticul de la ziar, a spus şi citez: 
„Cel mai bun amestec de veselie, muzică şi fete frumoase care s- 
a văzut în ultimii ani”. Toată lumea în oraş se chinuie să 
găsească bilete. lar noi le avem! Haide! Ne îmbrăcăm şi mâncăm 
ceva la club înainte. 

— Mai întâi, spuse Bell, vreau să văd trei tendere parcate, 
pline de cărbuni şi cu frânele trase pe partea cealaltă a porţii, în 
cazul în care îi vine vreunui deştept ideea să le lege lao 
locomotivă. 

Archie Abbott, a cărui familie cu sânge albastru nu-l lăsase să 
devină actor, mergea la un club din Gramercy Park, numit 
Jucătorii. Clubul era înfiinţat de nouăsprezece ani de actorul 
Edwin Booth, cel mai bun Hamlet din secolul precedent şi fratele 
celui care îl împuşcase pe preşedintele Lincoln. Se alăturaseră 
apoi Mark Twain şi generalul William Tecumseh Sherman, al 
cărui marş distructiv prin statul Georgia grăbise sfârşitul 
Războiului Civil. Booth cedase clubului propria lui casă, iar 
celebrul arhitect Stanford White îl transformase într-un club, 
înainte de a fi împuşcat la Madison Square Garden de 
moştenitorul unui imperiu construit pe afaceri cu oţel, Harry 
Thaw. 

Bell şi Abbott se întâlniră la parter pentru o cină frugală. Era 
prima lor masă de la micul dejun înfulecat la repezeală într-un 
local din New Jersey. Urcară la etaj pentru cafea înainte de a 
pleca spre centru, la intersecţia dintre 44th Street şi Broadway, 
ca să vadă spectacolul. 

Bell se opri în salon ca să admire portretul în mărime naturală 
al lui Edwin Booth. Stilul inconfundabil al artistului, un amestec 
puternic de realism şi impresionism romantic, stârni un val de 
emoție în inima lui Bell. 

— A fost pictat de un frate Jucător, spuse Abbott. Destul de 
bun, nu-i aşa? 

— John Singer Sargent, zise Bell. 

— Da, desigur că-i recunoşti stilul, spuse Abbott. Sargent a 
pictat portretul mamei tale care stă pe perete în casa tatălui tău 
din Boston. 

— Chiar înainte să moară. Deşi nu ţi-ai da seama când priveşti 
o femeie aşa de tânără şi frumoasă. Bell zâmbi amintindu-şi de 
ea. Uneori mă aşezam pe scară şi vorbeam cu tabloul. Mama era 
nerăbdătoare şi îmi dădeam seama ce-i spunea lui Sargent: 
„Termină odată, mă plictisesc cu floarea asta în mână.” 

— Sincer, glumi Abbott, aş prefera să dau socoteală unui 
tablou decât mamei mele. 

— Hai să mergem! Trebuie să mă opresc la birou şi să le spun 
unde mă pot găsi. 

La fel ca toţi agenţii din oraşele mari, sediul lor din Times 
Square era deschis douăzeci şi patru de ore pe zi. 

Îmbrăcaţi în frac, pelerine şi jobene, se grăbeau spre Park 
Avenue, dar strada era înţesată de trăsuri şi maşini care se târau 
spre centru. 

— Dacă mergem cu metroul, scăpăm de aglomeraţia asta. 

Staţia subterană de pe 23th Street era scăldată în lumină 
electrică reflectată de gresia albă. Pe platformă se înghesuiau 
pasageri de toate felurile, de la femei şi bărbaţi care ieşeau 
seara în oraş la negustori, muncitori şi servitoare care mergeau 
spre casă. Un tren rapid, ticsit de oameni, trecu în goană prin 
gară. 

— Metroul nostru, se lăudă Abbott, va permite milioanelor de 
newyorkezi să ajungă la serviciu în clădirile zgârie-nori. 

— Metroul vostru, remarcă sec Bell, le va permite infractorilor 
să jefuiască o bancă în centru şi să sărbătorească la periferie 
înainte să ajungă poliţia la faţa locului. 

Metroul îi duse în câteva clipe în centru. Urcară treptele şi 
ajunseră într-o lume de unde fusese izgonit întunericul. Times 
Square era puternic iluminată de reclamele luminoase pe care 
mii de beculeţe albe anunțau noutăţi de la teatre, hoteluri şi 
restaurante. Automobilele, taxiurile şi autobuzele huruiau pe 
străzi. Mulțimea mergea grăbită pe trotuare late. 

Bell intră în hotelul Knickerbocker, un hotel de cinci stele cu o 
pictură murală în hol, făcută de Maxfield Parrish şi care îl înfăţişa 
pe Old King Cole. Sediul Van Dorn se afla la etajul al doilea, la o 
distanţă discretă de scara principală. Un tânăr priceput, cu părul 
pieptănat pe spate şi papion la gât, întâmpina oaspeţii într-o 
cameră decorată cu gust. Haina lui elegantă ascundea arma pe 
care ştia bine să o manevreze. In sertarul de jos al biroului ţinea 
o mitralieră cu ţeavă scurtă. Putea controla încuietoarea uşii din 
spate cu un buton electric din dreptul genunchiului. 

Camera din spate semăna cu biroul unui director de 
publicitate, cu maşini de scris, veioze din sticlă verde, dulapuri 
metalice, un calendar pe perete, un telegraf şi un şir de 
telefoane pe biroul ofițerului de serviciu. În locul femeilor în bluze 
albe care să dactilografieze la birouri, vreo şase detectivi 
completau rapoarte, discutau strategii sau luau pauze de la paza 
holului din hotelurile din Times Square. Avea intrări separate 
pentru vizitatorii a căror ţinută nu ar fi fost acceptabilă pentru 
eleganța holului hotelului Knickerbocker sau care preferau să 
intre şi să iasă din agenţie pe alee. 

Bell şi Abbott fură întâmpinați cu strigăte de entuziasm. 

— Faceţi loc! Vin filfizonii de la operă! 

— Ce e, golanilor, n-aţi mai văzut un gentleman până acum? 
întrebă Abbott. 

— Unde vă duceţi îmbrăcaţi aşa, ca nişte pinguini? 

— La Jardin du Paris pe acoperişul Teatrului Hammerstein, zise 
Abbott,  înclinând pălăria şi jucându-se cu bastonul. La 
spectacolul Follies în 1907. 

— Poftim? Aveţi bilete la Follies? spuseră toţi în cor. Cum aţi 
pus mâna pe aşa ceva? 

— Din partea şefului, spuse Abbott. Producătorul, domnul 
Ziegfeld, îi e dator domnului Van Dorn. Ceva legat de o soţie care 
nu era a lui. Haide, Isaac! Cortina se ridică! 

Dar Isaac Bell rămase nemişcat, uitându-se la telefoanele 
aliniate ca nişte soldaţi. Il supăra ceva. Ceva ce uitase. Ceva 
trecut cu vederea. Sau amintirea unui lucru greşit. 

li veni în gând cheiul de pulbere din Jersey City. Avea memorie 
fotografică şi urmări cu ochii minţii cheiul dintr-un capăt în altul, 
metru cu metru. Văzu mitraliera aţintită spre poarta care 
despărţea cheiul de depozite. Văzu tenderele încărcate de 
cărbuni pe care le mutase ca să protejeze poarta. Văzu şirul de 
vagoane de marfa, fumul, apa tulbure, terminalul din cărămidă 
roşie din Communipaw, cu docul pentru feriboturi pe malul 
apei... 

Ce lipsea? 

Se auzi soneria unui telefon. Ofiţerul de serviciu ridică 
receptorul celui din mijloc, pe care cineva îl însemnase drept cel 
mai important cu o dungă de ruj roşu ca focul. 

— Da, domnule Van Dorn!... Da, domnule! E aici... Da, 
domnule! îi spun. La revedere, domnule Van Dorn. 

Strângând receptorul la piept, ofiţerul îi spuse lui Isaac Bell: 

— Domnul Van Dorn a zis că sunteţi concediat dacă nu părăsiţi 
imediat biroul. 

Cei doi plecară de la Knickerbocker. 

Archie Abbott, în rol de ghid mândru, arătă spre faţada 
restaurantului Rector, cu două etaje, în timp ce se îndreptau spre 
Broadway. li sări în ochi statuia uriaşă din faţă. 

— Vezi grifonul acela? 

— E greu să nu-l vezi. 

— Păzeşte cel mai mare restaurant cu homari din tot oraşul! 


Lui Lillian Hennessy îi plăcea să-şi facă intrarea la Rector. 
Trecând pe lângă grifonul de pe trotuar, condusă într-un paradis 
galben şi verde de cristal şi aur, luminat de candelabre uriaşe, 

Lillian simţea cum era să fii o actriţă mare şi iubită. Cele mai 
frumoase erau oglinzile de sus până jos care permiteau tuturor 
clienţilor să vadă cine intra pe uşa turnantă. 

In seara aceea, oamenii se holbau la rochia ei frumoasă, 
aurită, la diamantele care îi atârnau pe piept şi schimbau şoapte 
despre escorta ei nemaipomenit de elegantă. Sau, după cum 
spunea Marion Morgan, escorta ei „nespus” de elegantă. Păcat 
că nu era decât senatorul Kincaid, care o însoțea neobosit, 
sperând în continuare să pună mâna pe avere. Ce minunat ar fi 
fost să intre aici la braţul unui bărbat precum Isaac Bell, arătos, 
dar nu frumuşel; puternic, dar nu brutal; dur, dar nu aspru. 

— La ce te gândeşti? întrebă Kincaid. 

— Cred că ar trebui să terminăm homarii şi să mergem la 
spectacol... O, ascultă orchestra... Vine Anna Held! 

Orchestra restaurantului cânta mereu piesa celebră a unei 
actriţe de pe Broadway când intra ea. Se numea / just cant make 
my eyes behave. 

Lillian cântă cu voce plăcută şi în tonalitate: 

In the northeast corner of my face, 

and the northeast corner of the self-same place...” 

In clipa aceea intră Anna Held, actriţa de origine franceză. 
Talia ei minusculă era evidenţiată de o rochie verde minunată, 
mult mai lungă decât purta pe scenă. Anna zâmbea, fluturând 
din gene. 

— O, Charles, ce grozav! Mă bucur că am venit! 

Charles Kincaid zâmbi la fata incredibil de bogată care se 
apleca peste faţa de masă, dându-şi brusc seama cât de tânără 
şi de inocentă era. Ar fi pus pariu că învățase ocheadele pe care 
le arunca din gesturile Annei Held. Trebuia să recunoască, chiar 
aveau efect când se uita la el cu ochii aceia albaştri, cu o privire 
îndelung studiată. 

— Mă bucur că m-ai chemat, spuse el. 

— Spectacolul Follies s-a întors, răspunse ea voioasă. Trebuia 
să vin. Cine ar vrea să meargă singur la spectacol? 

Cam asta era atitudinea lui Lillian faţă de el. Charles ura 
disprețul ei. Dar când termina cu tatăl ei, bătrânul nu avea să 
mai rămână nici cu două parale de lăsat prin testament, în timp 
ce el ar fi fost destul de bogat ca s-o cumpere pe Lillian cu 
papuci cu tot. Intre timp, se prefăcea că o curtează ca să aibă 


5 În colţul de nord-est al feţei mele şi în colţul de nord-est al aceluiaşi 
loc (în engl. în orig.) (n. tr.). 

prilejul de a fi mai des în preajma tatălui ei, lucru pe care nu l-ar 
fi putut face în calitate de senator care vota pentru chestiunile 
legate de lumea afaceriştilor. Lillian Hennessy nu avea decât să-l 
dispreţuiască pe pretendentul ei prea vârstnic, oarecum amuzant 
şi vânător de zestre, un îndrăgostit fără speranţă la fel de 
neînsemnat ca un obiect de mobilier. Avea să fie a lui în cele din 
urmă - nu ca soţie, ci ca un obiect, ca o sculptură frumoasă de 
care să se bucure atunci când avea chef. 

— Şi eu trebuia să vin, răspunse Kincaid, înjurându-i în gând 
pe boxerii de la Rawlins care nu reuşiseră să-l omoare pe Isaac 
Bell. 

In seara asta mai ales trebuia să fie văzut în public. Dacă Bell 
nu devenea suspicios, avea să devină în curând. In mintea 
detectivului cu siguranţă apăruse o vagă umbră de îndoială. Cât 
mai dura până când schiţa lui Bell avea să trezească amintirea 
cuiva care-l văzuse pregătind nenorocirile? Urechile prea mari 
din desen nu puteau să-l protejeze la nesfârşit. 

Ce alibi mai bun putea să aibă decât Follies în 1907, la Jardin 
de Paris din Teatrul Hammerstein? 

Sute de oameni aveau să ţină minte că senatorul Charles 
Kincaid luase cina la Rector cu cea mai curtată moştenitoare din 
New York. O mie de oameni aveau să-l vadă pe Inginerul-Erou 
sosind la cel mai mare spectacol de pe Broadway cu o fată 
remarcabilă la braţ - la distanţă de vreo trei kilometri de un 
„Sspectacol” care avea să umbrească până şi marele Follies. 

— De ce zâmbeşti, Charles? întrebă Lillian. 

— Aştept cu nerăbdare spectacolul. 

Pirateria era ceva rar pe râul Hudson în primii ani ai secolului 
XX. Când căpitanul Whit Petrie văzu prova unui vas prin ploaie, 
singura lui reacţie fu să sune din fluier ca să-l avertizeze să nu se 
apropie mai mult. Explozia sonoră îl trezi din somn pe McColleen, 
polițistul care moţăia pe o bancă în spatele timoneriei, în timp ce 
Lillian | trecea la nord de Yonkers, luptându-se cu mareea şi 
curentul puternic al râului. 

— Ce-i asta? 

— Un vas cu pânzele ridicate... Prostul acela probabil e surd. 

Prova vaporului se apropia în continuare de el, aşa de mult 
încât se vedeau pânzele pe fundalul cerului întunecat. Whit 
Petrie cobori un geam ca să vadă mai bine şi auzi huruitul 
motorului auxiliar. Declanşă din nou semnalul sonor şi întoarse 
timona ca să nu se ciocnească. Celălalt viră după ei. 

— Ce naiba? 

McColleen era deja în picioare, pregătit şi cu revolverul scos 
din haină. 

Se auzi bubuitul unei puşti; ferestrele se sparseră, orbindu-l pe 
McColleen. Polițistul căzu pe spate, strigând de durere, ducându- 
şi o mână la ochi şi trăgând orbeşte. Căpitanul Petrie apelă la 
instinctele lui înnăscute de luptător de stradă din Jersey City. 
Invârti timona ca să-l lovească pe atacator. 

Se dovedi tactica potrivită. Şlepul încărcat avea toate şansele 
să distrugă goeleta. Dar cârma uzată a vasului, neglijată mult 
timp de companiile New Jersey Central Railroad şi Southern 
Pacific, nu făcu faţă manevrei violente. Cu timona învârtindu-se 
în gol, vasul plin de dinamită se opri la mijlocul manevrei şi se 
legănă neajutorat. Goeleta se izbi de şlep în lateral şi o mulţime 
de oameni urcară la bord, urlând ca nişte apucaţi şi deschizând 
focul asupra oricui făcea o mişcare. 


Jardin de Paris era un teatru improvizat pe acoperişul de la 
Hammerstein. In seara aceea rece şi ploioasă, draperiile erau 
trase ca să ţină la distanţă vântul, dar nu estompau deloc 
zgomotul autobuzelor de pe Broadway. Insă toţi cei cu bilete 
păreau incredibil de fericiţi. 

Pe podea erau aşezate mese şi scaune în aşa fel încât locul 
semăna mai mult cu o sală de dans decât cu un auditoriu. Dar 

conducerea adăugase loji, ca să atragă ceea ce Archie Abbott 
numea „clienţi de clasă superioară”. Lojile erau proaspăt 
construite pe o platformă în formă de potcoavă, în vârful pagodei 
de lângă lift. Florenz Ziegfield, producătorul spectacolului, le 
oferise detectivilor cele mai bune locuri. De aici se vedeau bine 
scena şi toate celelalte loji care se umpleau de bărbaţi în frac şi 
femei gătite ca de bal. 

Uitându-se la cei abia veniţi, Bell întâlni deodată privirea lui 
Lillian Hennessy, când aceasta se aşeză pe un loc în partea 
opusă. Părea mai frumoasă ca niciodată. Purta o rochie aurie şi 
părul adunat în vârful capului. Bell îi zâmbi, iar Lillian se lumină 
la faţă de bucurie, uitând de faptul că îi stricase automobilul 
Packard. De fapt, se gândi Bell uşor îngrijorat, fata îi zâmbea de 
parcă era pe cale să se îndrăgostească - ultimul lucru de care 
aveau nevoie acum. 

— Uită-te la fata aia! spuse Abbott. 

— Archie, dacă te mai apleci mult în faţă, ai să cazi peste 
locurile ieftine. 

— Ar merita dacă ar plânge ea deasupra mea - ai să-i spui tu 
cum am murit. Stai puţin, fata îţi zâmbeşte ţie. 

— O cheamă Lillian, zise Bell. Şlepul acela de la Southern 
Pacific, la care căscai gura azi, poartă numele ei. Ca toată flota 
deţinută de calea ferată. E fiica bătrânului Hennessy. 

— E şi bogată? Sfinte Dumnezeule! Cine e scorţosul acela de 
lângă ea? Imi pare cunoscut. 

— Senatorul Charles Kincaid. 

— A, da, Inginerul-Erou. 

Bell răspunse cu răceală la salutul senatorului. Nu era surprins 
că nu primise încă la Clubul Yale cecul senatorului de la jocul de 
poker. Bărbaţii care împărțeau cărţile din partea de jos a 
pachetului aveau tendinţa de a nu-şi plăti datoriile când credeau 
că puteau să scape basma curată. 

— Senatorul e norocos. 

— Nu prea cred, zise Bell. E prea bogată şi independentă ca 
să-l creadă. 

— De ce spui asta? 

— Aşa mi-a spus ea. 

— Dar de ce ţi-ar face ea confidenţe? 

— Tocmai termina a treia sticlă de şampanie. 

— Deci tu eşti cel norocos. 

— Eu sunt norocos că o am pe Marion şi aşa am de gând să 
rămân. 

— lubirea asta, se jelui Archie batjocoritor cu o voce 
melancolică în timp ce luminile începură să se stingă, ne 
hăituieşte ca moartea şi taxele. 

O doamnă în vârstă, înfăşurată în valuri de mătase şi 
împodobită cu pene şi diamante, se aplecă din loja alăturată şi-l 
bătu pe umăr pe Abbott cu lornieta. 

— Fă linişte, tinere. Incepe spectacolul... O, Archie, tu erai. Ce 
mai face mama ta? 

— Foarte bine, mulţumesc, doamnă Vanderbilt. Am să-i spun 
că aţi întrebat de ea. 

— Aşa să faci. Archie, am auzit întâmplător ce spuneai. 
Domnul de lângă tine are dreptate. Fata aceea tânără nu îl place 
prea mult pe legislatorul acela îngrozitor. Şi trebuie să spun că ar 
rezolva repede problema averii zdrenţuite a familiei tale. 

— Mama ar fi încântată, încuviinţă Abbott, adăugând apoi 
încet ca să nu-l audă decât Bell: Dacă mama consideră familia 
Vanderbilt o adunătură de inculţi „nou îmbogăţiţi”, îţi dai seama 
ce îngrozită ar fi să aduc acasă fiica unui „umil proprietar de căi 
ferate”. 

— N-ai tu norocul ăsta, spuse Bell. 

— Ştiu. Dar mama a vorbit clar, trebuie să fie dintr-o familie 
măcar ca familia Astor. 

Bell se uită la Lillian şi îi veni în gând o strategie minunată. O 
strategie care putea să-l scape de afecțiunea domnişoarei Lillian 
şi să o liniştească pe mama lui Archie. Dar era nevoie de 
cumpătarea unui diplomat şi de delicateţea unui bijutier. Aşa că 
nu spuse decât atât: 

— Taci acum! începe spectacolul. 


În mijlocul râului Hudson, la distanţă de un kilometru şi 
jumătate de Broadway, şlepul atacat de pirați naviga în aval. 
Fluxul creştea viteza curentului, ajutându-l să câştige timpul 
pierdut cu repararea timonei. Mergea alături de goeleta de lemn 
care îl capturase. Vântul bătea dinspre sud-est, aducând stropi 
grei de ploaie. Pânzele goeletei erau strânse şi motorul se 
străduia să ţină pasul cu Li;//ian l. 

Căpitanului goeletei, contrabandistul din Yonkers, îi părea rău 
de bătrânul vas care urma să sară în aer. Dar nu prea mult, se 
gândea Yatkowski zâmbind, mai ales că fusese plătit cu o sumă 
de două ori mai mare decât valoarea goeletei ca să înece în 
apele râului echipajul şlepului şi să îl salveze pe chinez, după ce 
trimiteau şlepul pe ultimul drum. Ordinul şefului care achita nota 

de plată era clar: „Ai grijă de chinez până când îşi face treaba. 
Adu-l înapoi viu şi nevătămat”. Şeful avea nevoie de expertul în 
explozibil. 


Fetele pe care producătorul le numise „cele mai frumoase din 
câte se adunaseră vreodată într-un teatru” dansau cât le ţineau 
picioarele în rochii albe şi scurte, cu pălării mari şi panglici roşii, 
cântând //ust Cant Make My Eyes Behave. 

— Unele dintre fetele astea vin direct de la Paris, şopti Abbott. 

— Nu o văd pe Anna Held, răspunse Bell, care, la fel ca orice 
bărbat mai tânăr de nouăzeci de ani, cunoştea bine ochii 
expresivi, talia minusculă şi şoldurile voluptuoase ale actriţei 
franceze. Se spunea că îşi îngrijea pielea făcând zilnic băi în 
lapte. Bell se uită la Lillian Hennessy, care era absorbită de 
spectacol, dându-şi seama subit că însoţitoarea ei, doamna 
Comden, avea o siluetă asemănătoare cu a Annei Held. Oare îi 
făcea şi ei preşedintele Hennessy baie în lapte? 

Abbott aplaudă zgomotos şi publicul se luă după el. 

— Dintr-un motiv oarecare, cunoscut cel mai bine de domnul 
Ziegfeld, îi spuse el lui Bell peste rumoarea publicului, Anna Held 
nu e printre fete. Deşi trăieşte cu el în concubinaj. 

— Cred că nici toată agenţia Van Dorn nu-l poate scoate din 
asemenea situaţie. 

Spectacolul continuă. Comicii burleşti se certau pe seama unei 
note de plată la bar cu accent german, aşa cum se certau Weber 
şi Fields, ducându-l pe Bell cu gândul la Mack şi Wally. Când 
Annabelle Whitford apăru pe scenă într-un costum de baie negru, 
înfăţişând-o pe înotătoarea Gibson, Abbott îi dădu un cot lui Bell 
şi şopti: 

— Mai ţii minte când mergeam la film când eram copii? Ea 
executa dansul fluturelui. 

Bell asculta fără să-i dea prea multă atenţie, gândindu-se la 
planul Sabotorului. Unde avea să atace acum, când detectivii 
supravegheau totul? Şi ce îi scăpase lui însuşi? Din păcate, 
oricare era acel lucru trecut cu vederea avea să fie remarcat de 
Sabotor. 

Orchestra începu un cântec vesel, lve Been Working on the 
Railroad. Abbott îl înghionti din nou pe Bell. 

— Uite! L-au introdus pe clientul nostru în număr. 

Comicii stăteau în faţa unui fundal cu o locomotivă Southern 
Pacific care venea pufăind spre ei, ca şi când era cât pe ce să-i 
calce. Chiar dacă nu priveai cu atenţie, îţi dădeai seama că 

bărbatul îmbrăcat în haine de epocă, cocoţat pe un cal de lemn, 
îl întruchipa pe Paul Revere. Colegul lui, cu bască de mecanic pe 
cap şi salopetă, îl înfăţişa pe preşedintele de la Calea Ferată 
Southern Pacific, Osgood Hennessy. 

Paul Revere se apropie în galop, fluturând o telegramă. 

— Telegramă de la Senatul Statelor Unite, domnule 
preşedinte. 

— Dă-o-ncoace, Paul Revere! Hennessy smulse hârtia din 
mâna călăreţului şi o citi cu glas tare: „Domnule, vă rugăm să 
transmiteţi instrucţiuni. Aţi uitat să ne spuneţi cum să votăm”. 

— Ce instrucţiuni aveţi pentru senatori, domnule preşedinte? 

— Calea ferată e aproape. Calea ferată e aproape. 

— Cum să voteze? 

— Una, dacă vine pe uscat. 

— Să aprindem o lanternă în clopotniţă dacă vine calea ferată 
pe uscat? 

— Şpăgi, idiotule. Nu lanterne. Şpăgi! 

— Câte şpăgi pe mare? 

— Două, dacă... 

Isaac Bell sări de pe scaun. 

În cala întunecată a şlepului Lillian I, Wong Lee termina de 
aşezat încrengătura delicată a firelor la lumina unei lămpi de 
biciclete cu trei baterii uscate. Wong Lee era recunoscător pentru 
asemenea sursă de lumină, amintindu-şi fără plăcere de zilele de 
demult, când conecta firele dinamitei la flacără. Slavă Cerului 
pentru electricitatea care îi permitea să lucreze şi îi oferea 
energia prin care să declanşeze explozibili cu o precizie 
uimitoare. 


Isaac Bell ieşi de la Jardin de Paris printre draperiile care 
apărau de ploaie şi cobori pe o scară metalică, lipită de exteriorul 
teatrului Hammerstein. Ajunse pe o alee şi o luă la goană spre 
Broadway. Era la două străzi distanţă de hotelul Knickerbocker. 
Trotuarele erau pline de oameni. leşi în stradă, ferindu-se de 
maşini, alergă spre centru, intră în holul hotelului şi urcă treptele 
spre biroul agenţiei. Ajuns acolo, întinse mâna după butonul de 
la biroul ofițerului speriat şi dădu buzna în camera din spate. 

— Vreau să vorbesc cu Eddie Edwards, e pe cheiul de pulbere. 
Care e linia pentru Jersey City? 

— Numărul unu, domnule. Aşa cum aţi ordonat. 

Bell ridică receptorul şi apăsă furca de câteva ori. 

— Fă-mi legătura cu Eddie Edwards. 

— Tu eşti, Isaac? Ne aduci şi nouă o fată de la Follies? 

— Ascultă, Eddie. Mută mitraliera de pe tripod ca să poţi 
acoperi şi apa, nu numai poarta. 

— Nu pot. 

— De ce? 

— Cele cinci vagoane îmi blochează câmpul de tragere. Pot să 
asigur una din două, dar nu pe amândouă odată. 

— Atunci mai fă rost de o mitralieră. In cazul în care atacă de 
pe apă. 

— Incerc să împrumut una de la armată, dar nu se poate în 
seara asta. Imi pare rău, Isaac. Ce-ar fi să pun vreo doi puşcaşi la 
capătul cheiului? 

— Spui că vagoanele îţi blochează câmpul de tragere? Pune 
mitraliera deasupra lor. 

— Deasupra lor? 

— M-ai auzit. Pune mitraliera deasupra vagoanelor cu 

dinamită, ca să o poţi întoarce în orice direcţie. În felul ăsta se 
poate asigura şi poarta şi apa. Haide, Eddie. Imediat! 

Bell strânse uşurat la piept receptorul. Asta uitase. Apa. Un 
atac de pe vapor. Rânji spre ceilalţi detectivi care ascultaseră 
captivaţi. 

— Urcarea unei mitraliere în vârful unui vagon cu dinamită ar 
trebui să fie suficient ca să-i ţină treji, spuse el. 

Se înapoie în pas alert la teatru, simțindu-se mult mai puţin 
îngrijorat şi strecurându-se înapoi pe scaun tocmai când cădea 
cortina după primul act. 

— Ce s-a întâmplat? întrebă Abbott. 

— Dacă Sabotorul decide să atace pe apă, o să dea nas în nas 
cu o mitralieră Vickers. 

— Bine gândit, Isaac. Acum poţi să te relaxezi şi să mă prezinţi 
cunoştinţei tale. 

— Senatorului Kincaid? întrebă Bell cu candoare. N-aş spune 
că suntem prieteni. Am jucat puţin poker, dar... 

— Ştii la cine mă refer, afurisitule. Mă refer la Elena din Troia 
de la Southern Pacific, a cărei frumuseţe a lansat douăsprezece 
vapoare cu abur. 

— Mi se pare mult prea inteligentă ca să cedeze unui băiat de 
la Princeton. 

— Se urcă în lift! Hai, Isaac! 

Zeci de oameni aşteptau lifturile. Bell îl conduse pe Abbott 
printre draperiile pentru ploaie, pe scara exterioară, apoi intrară 
în holul cavernos de la parter, pe care îl împărțeau toate cele trei 
teatre din clădire. 

— Uite-o! 

Lillian Hennessy şi senatorul Kincaid erau înconjurați de 
admiratori. Femeile se înghesuiau să strângă mâna senatorului, 
iar soţii lor se împingeau, încercând să se apropie de Lillian. Era 
greu de crezut că soțiile lor observau sau că le păsa măcar. Bell 
văzu cum două dintre ele îi strecurau subtil lui Kincaid cărţile de 
vizită. 

Mai înalţi decât majoritatea oamenilor şi având experienţă cu 
încăierările din sălile de dans, detectivii trecură prin mulţime ca 
un escadron de nave de luptă. Lillian îi zâmbi lui Bell. 

Acesta se uită la Kincaid, care îl privi la rândul lui pe detectiv 
şi îi făcu un semn prietenos din mână. 

— E minunat acest spectacol, nu-i aşa? strigă senatorul când 
Bell se apropie. Imi place teatrul. Să ştii că te-am auzit vorbind 
cu Kenny Bloom când spuneaţi că aţi fugit cu circul. Pe mine nu 

m-a atras circul, ci scena. Întotdeauna am vrut să fiu actor. Ba 
chiar am fugit odată cu o companie de teatru, înainte să-mi vină 
mintea la cap. 

— La fel ca bunul meu prieten, Archie Abbott. Archie, ţi-l 
prezint pe senatorul Charles Kincaid, un alt actor neîmplinit. 

— Bună seara, domnule senator, spuse Abbott, întinzând 
politicos mâna, dar dând pe lângă mâna lui Kincaid din pricină că 
nu-şi putea lua ochii de la Lillian. 

— Bună seara, Lillian, zise Bell cu nonşalanţă. Dă-mi voie să ți- 
| prezint pe vechiul meu prieten, Archibald Angel Abbott. 

Lillian începu să fluture din gene în stilul Annei Held. Dar ceva 
o făcu să se uite mai atentă la figura lui Archie Abbott. Avea 
nişte ochi cenuşii irezistibili şi Bell observă că Archie se folosea 
din plin de ei ca să îi stârnească interesul lui Lillian. Fata se uită 
la cicatricile de pe fruntea lui Abbott, la părul lui roşcat şi la 
zâmbetul strălucitor. Kincaid îi spuse ceva, dar ea nu părea să-l 
asculte. Îl privi în schimb drept în ochi pe Abbott şi spuse: 

— Incântată de cunoştinţă, domnule Abbott. Isaac mi-a 
povestit despre dumneata. 

— Nu cred, domnişoară Hennessy, altfel aţi fi fugit din 
încăpere. 

Lillian râse, Archie zâmbi mândru, iar senatorul arătă total 
nemulţumit. 

Bell se folosi de datoria la poker ca să-l îndepărteze pe senator 
de Lillian şi de Archie. 

— Mi-a plăcut jocul nostru. Şi a fost o plăcere să primesc 
cartea dumitale de vizită, dar un cec cu suma datorată ar stârni 
amintiri şi mai plăcute. 

— Cecul meu va ajunge mâine, răspunse Kincaid amabil. Eşti 
tot la Clubul Yale? 

— Până nu apare vreo schimbare. Dar dumneata, domnule 
senator? Mai rămâi în New York sau te întorci la Washington? 

— De fapt, plec la San Francisco dimineaţă. 

— Dar Senatul nu e în sesiune? 

— Sunt şeful unui subcomitet care conduce o audiere la San 
Francisco în problema chinezilor. Aruncă o privire la gloata de 
amatori de teatru care se chinuiau să-i atragă atenţia, îl luă de 
braţ pe Bell şi spuse cu voce joasă: între noi fie vorba, domnule 
Bell, ca jucători de poker, audierea va fi un paravan pentru 
adevăratul scop pentru care merg la San Francisco. 

— Şi care e acela? 

— Am fost convins de un grup exclusivist de afacerişti din 

California să îi ascult cum mă imploră să candidez la preşedinţie, 
îi făcu din ochi conspirativ. S-au oferit să mă ducă într-o excursie 
în pădure. lţi imaginezi ce mult îmi place mie, ca fost constructor 
de poduri, să dorm în aer liber. Le-am spus că prefer să merg la 
una dintre cabanele lor celebre din vest. Coarne pe pereţi, urşi 
împăiaţi, buşteni în foc... şi instalaţie sanitară. 

— Şi te laşi convins? întrebă Bell. 

— Între noi fie vorba, mă las greu. Dar aş fi foarte onorat să 
candidez la preşedinţie, spuse Kincaid. Cine n-ar vrea? E visul 
oricărui politician aflat în slujba poporului. 

— Preston Whiteway se află şi el printre afaceriştii din 
California? 

Kincaid îi aruncă o privire dură. 

— Vicleană întrebare, domnule Bell. 

Preţ de o clipă, privindu-se în ochi, cei doi păreau că stau în 
vârful unei stânci din Oregon, nu în holul aglomerat al unui 
teatru. 

— Şi răspunsul €...? 

— Nu pot să spun. Dar depinde foarte mult de ce va decide 
preşedintele Roosvelt anul viitor. Dacă vrea să obţină al treilea 
mandat, eu nu prea mai am loc. In orice caz, m-aş bucura dacă ai 
ţine totul secret. 

Bell spuse că nu va vorbi. Se întreba de ce avea un senator al 
Statelor Unite încredere într-un om pe care îl întâlnise doar o 
dată. 

— l-ai spus asta şi domnului Hennessy? 

— Am să-i spun la timpul potrivit, adică după ce se realizează 
aranjamentul. 

— De ce să aştepţi? Nu ti-ar fi de ajutor un preşedinte de cale 
ferată? 

Luminile din hol clipeau, semnalând finalul pauzei. Se 
întoarseră la locurile lor, pe acoperiş. 

— Ce fată grozavă, îi spuse Abbott lui Bell. 

— Ce părere ai de senator? 

— Care senator? întrebă Abbott, făcându-i cu mâna lui Lillian. 

— Tot mai crezi că e scorţos? 

Abbott se uită la Bell, observă că nu-l întreba degeaba şi 
răspunse cât putea de serios: 

— Cu siguranţă se comportă ca unul. De ce întrebi, Isaac? 

— Pentru că am senzaţia că are ceva de ascuns. 

— După felul în care s-a uitat la mine când vorbeam cu ea, ar 
face moarte de om ca să pună mâna pe domnişoara Lillian şi pe 

banii ei. 

— Vrea să fie şi preşedinte. 

— Al căii ferate? întrebă Archie. Sau al Statelor Unite? 

— Al Statelor Unite. Mi-a spus că are o întâlnire secretă cu 
nişte afacerişti din California care vor ca el să candideze, dacă nu 
încearcă Teddy Roosvelt să mai obţină un mandat. 

— Dacă e secret, de ce ţi-a spus ţie? întrebă Archie. 

— Asta mă întrebam şi eu. Numai un idiot ar fi capabil să-şi 
dea drumul la gură aşa. 

— Şi îl crezi? 

— Bună întrebare, Archie. E ciudat că n-a zis nimic de William 
Howard Taft. 

— E ca şi cum n-ai spune nimic despre elefantul din salon. 
Dacă Roosvelt nu mai candidează, atunci ministrul de război Taft 
va fi bunul prieten pe care îl va pune în locul lui. Nu-i de mirare 
că senatorul vrea să păstreze secretul. Se va pune contra 
propriului partid. 

— Uite, încă un motiv să nu mi se confeseze, spuse Isaac. Ce 
pune la cale? 


De partea cealaltă a lojilor, Lillian Hennessy întrebă: 

— Ce părere ai de domnul Abbott, Charles? 

— Familia lui e printre cele mai vechi din New York, cu 
excepţia danezilor şi au multe rădăcini daneze în arborele 
genealogic. Păcat că şi-au pierdut toţi banii cu Panica din '93, 
adăugă Kincaid zâmbind larg. 

— Mi-a spus asta direct, spuse Lillian. Nu pare să-l deranjeze. 

— Ar deranja pe tatăl oricărei fete tinere pe care ar cere-o de 
nevastă, o înţepă Kincaid. 

— Dar despre Isaac Bell ce părere ai? îl înţepă Lillian la rândul 
ei. Archie mi-a spus că tu şi Isaac aţi jucat cărţi. Am văzut că 
vorbeaţi ceva în hol. 

Kincaid zâmbea în continuare, foarte încântat de conversaţia 
cu Bell. Dacă detectivul devenea suspicios, îl putea convinge că 
nu era el Sabotorul, pozând într-unul dintre numeroşii senatori 
care visau să ajungă preşedinte. Dacă Bell făcea investigaţii mai 
departe, avea să descopere că existau afacerişti californieni care 
umblau după un candidat la preşedinţie, iar Preston Whiteway 
era primul dintre ei. Senatorul Charles Kincaid era în capul listei, 
pentru că îl încurajase şi manipulase pe nestatornicul magnat al 
ziarelor din San Francisco, convingându-l că Inginerul-Erou pe 
care îl ajutase să devină senator avea să îl ajute la rândul lui de 

la Casa Albă. 

— Despre ce vorbeaţi? insistă Lillian. 

Zâmbetul lui Kincaid deveni crud. 

— Bell e logodit. Mi-a spus că vrea să cumpere o casă pentru... 
norocoasa lui iubită. 

Oare era tristeţe pe faţa ei sau era doar din cauza luminilor 
care se stingeau pentru actul al doilea? 


— Jersey City drept în faţă, chinezule! strigă „Marele Ben” 
Weitzman, pe care căpitanul Yatkowski îl trimisese la bordul lui 
Lillian I| ca să o conducă după ce aruncaseră echipajul în apa 
râului. Dă un pic din picior acolo! 

Wong Lee continuă să lucreze în ritmul lui, tratând cele 
douăzeci şi cinci de tone de dinamită cu respectul cuvenit. 
Deceniile petrecute călcând cămăşi îi bătătoriseră mâinile. Nu 
mai avea degete la fel de sprintene. 

li mai rămăsese un explozor şi îl băgă în buzunar, păstrându-şi 
vechiul obicei de a face economie. Apoi întinse mâna după firul 
electric dublu pe care îl desfăşurase de la prova navei până în 
cală, acolo unde se aflau cutiile cu dinamită. Desfăcuse deja cinci 
centimetri din firele de cositor, trăgând de învelitoarea de 
cauciuc. Legă un fir de piciorul primului explozor. intinse mâna 
după al doilea fir şi se opri. 

— Weitzman! Eşti acolo? 

— Ce? 

— Verifică dacă mai e deschis comutatorul de la prova. 

— E deschis. Am verificat deja. 

— Dacă nu e deschis, sărim în aer când ating firele astea. 

— Stai! Aşteaptă. Mai verific o dată. 

Weitzman legă timona cu o sfoară ca să păstreze cursul şi se 
grăbi spre prova, blestemând ploaia rece. Yatkowski îi dăduse o 
lanternă cilindrică şi, în raza ei pâlpâitoare, văzu coarnele 
depărtate ale comutatorului fixat de chinez, care aveau să 
rămână aşa până când prova se izbea de cheiul de pulbere. 
Impactul avea să apropie coarnele, completând legătura 
electrică dintre baterie şi explozoare şi aruncând în aer douăzeci 
şi cinci de tone de dinamită. Astfel săreau în aer şi celelalte o 
sută de tone de pe chei, făcând cea mai mare explozie din istoria 
oraşului. 

Weitzman alergă înapoi şi strigă prin chepeng. 

— E deschis. Aşa cum ţi-am zis. 

Wong respiră adânc şi legă firul pozitiv de al doilea picior al 

explozorului. Nu se întâmplă nimic. Desigur, îşi spuse el sec, 
dacă nu era în regulă, nu şi-ar fi dat seama fiindcă ar fi fost deja 
mort. Urcă scara, ieşi prin chepeng şi îi spuse celuilalt să trimită 
semnal goeletei. Aceasta se apropie din lateral, cu pânzele 
fluturând umede şi izbindu-se tare de şlep. 

— Uşor! strigă Weitzman. Vrei să ne omori? 

— Chinezule! strigă căpitanul Yatkowski. Treci încoace! 

Wong Lee se căţără cu picioarele obosite pe scara de sfoară. 

Urcase prin locuri mai rele în munţi, dar pe atunci era mai 
tânăr cu treizeci de ani. 

— Weitzman! strigă căpitanul. Vezi cheiul? 

— Cum l-aş putea rata? 

Luminile electrice se vedeau la aproape un kilometru distanţă. 
Poliţiştii luminaseră totul ca pe Calea Lactee pentru ca nimeni să 
nu îi poată lua prin surprindere dinspre parcul feroviar, dar nu le 
trecuse deloc prin cap puteau fi loviți dinspre râu. 

— Fixează-i direcţia şi dă-te repede de acolo. 

Weitzman întoarse timona până când poziţionă şlepul cu farul 
spre cheiul de pulbere. Veneau din lateral, iar cheiul era lung de 
180 metri, aşa că, indiferent dacă devia puţin de la curs, tot ar fi 
reuşit să lovească suficient de aproape de cele cinci vagoane 
pline cu dinamită. 

— Repede, am zis! strigă căpitanul. 

Weitzman nu mai avu nevoie de alte îndemnuri. Se grăbi spre 
puntea de lemn a goeletei. 

— Dă-i drumul! strigă Wong. Du-ne de aici. 

Nimeni nu înţelegea mai bine decât Wong forţele care aveau 
să se abată asupra parcului feroviar, a portului şi a oraşelor din 
jur. 

Când Wong şi echipajul goeletei priviră înapoi ca să verifice 
dacă şlepul era pe direcţia bună, văzură un feribot de la Calea 
Ferată New Jersey Central care arunca frânghiile ca să iasă din 
terminalul pentru pasageri din Communipaw. Probabil că tocmai 
venise un tren şi feribotul lua pasagerii pentru ultima tură. 

— Bine aţi venit la New York! murmură căpitanul. 

Când cele douăzeci şi cinci de tone de dinamită de pe şlep 
făceau să explodeze o sută de tone de dinamită pe cheiul de 
pulbere, feribotul acela avea să dispară într-o văpaie. 

Marion Morgan stătea pe puntea descoperită a feribotului 
Jersey Central. Se lipea de balustradă, ignorând ploaia. Inima îi 
bătea cu putere de bucurie şi nerăbdare. Nu mai văzuse New 
Yorkul de când o luase tatăl ei în excursie în Est pe când era 
numai o copilă. Acum, dincolo de râu se vedeau zeci de zgârie- 
nori cu ferestrele luminate. Undeva, pe insula asta de vis, era şi 
iubitul ei, Isaac. 

Se tot gândise dacă să îi telegrafieze sau să-i facă o surpriză. 
Se hotărâse să-l surprindă. Schimbase de câteva ori planul 
călătoriei fiindcă Preston Whiteway îi schimba mereu programul 
încărcat. În ultima clipă luase decizia de a rămâne în California şi 
de a o trimite pe ea la întâlnirea cu bancherii din New York ca să 
le prezinte propunerea lui de a finanța jurnalul de ştiri Lumea 
filmului. Probabil că tânărul ziarist era impresionat de experienţa 
ei în domeniul bancar ca să-i dea o însărcinare atât de 
importantă. Dar Marion bănuia că adevăratul motiv pentru care 
trimitea o femeie era acela că plănuia să o curteze, ştiind că îşi 
putea croi drum spre inima ei respectându-i independenţa. 
Inventase o expresie care să îl facă pe insistentul Whiteway să 
priceapă că era logodită cu Isaac. 

Inima mea e dată. 


Fusese nevoită să o folosească deja de două ori. Dar în felul 
acesta spunea tot ce era de spus şi era gata să o mai folosească 
de zece ori dacă era necesar. 

Ploaia începea să se potolească, iar luminile oraşului 
deveneau tot mai strălucitoare. De îndată ce ajungea la hotel, 
avea să-l sune pe Isaac la Clubul Yale. Hotelurile respectabile nu 
îngăduiau ca fetele nemăritate să primească bărbaţi în vizită. 
Dar orice poliţist din ţară ar fi închis ochii dacă era vorba de un 
agent Van Dorn. Politeţea asta profesională l-ar fi făcut pe Isaac 
să zâmbească. 

Se auzi şuieratul feribotului. Simţi tremuratul elicelor sub tălpi. 
Când se desprinseră de malul din New Jersey, văzu pânzele unui 
şlep de modă veche în lumina cheiului. 

Fusese nevoie de patru oameni care să ridice, în zece minute, 
mitraliera grea în vârful vagonului de marfa. Aşa cum prevăzuse 
Isaac Bell, poliţia feroviară rămase trează, urcând pe trenul plin 

de dinamită mitraliera grea cu centură, fixată pe un tripod. Dar 
Eddie Edwards, anchetatorul de patruzeci de ani de la Van Dorn, 
cu păr neaşteptat de cărunt, urcă totuşi pe scara vagonului ca 
să-i verifice. 

Arma lor era la fel de sigură, adaptată de la puşca Maxim care 
îşi dovedise eficacitatea doborând armatele africane. Unul dintre 
poliţiştii de la transporturi era un englez repatriat care spunea 
poveşti despre cum măcelărise „nativi” cu o asemenea puşcă în 
războaiele coloniale. Edwards îl instruise să-i lase în pace pe 
„Nativii” din New Jersey. Cu excepţia cazului în care încercau 
ceva. Vechile bande de acolo nu erau la fel de dure ca atunci 
când Edwards conducea lupta agenţilor Van Dorn pentru 
curăţarea parcurilor feroviare, dar tot erau ţâfnoase. 

Stând pe acoperişul vagonului, întorcându-se încet în loc ca să 
supravegheze câmpul de tragere, care devenise un cerc în urma 
manevrei, Edwards îşi amintea de vremurile de odinioară când 
păzea transporturile de lingouri de aur. Desigur, pe atunci armele 
bandei Lava Bed erau în mare parte ţevi de plumb, coturi de 
cositor şi din când în când câte o puşcă cu ţeava tăiată. 

Se uită la feribotul luminat care pleca din terminalul 
Communipaw. Se întoarse din nou spre poarta blocată de trei 
tendere cu cărbuni păzite de poliţişti înarmaţi şi văzu că parcul 
părea cât se poate de liniştit. Locomotivele de schimb se foiau de 
colo-colo, mutând trenurile. Dar în fiecare cabină se afla şi un 
detectiv înarmat. Se uită înapoi spre râu. Ploaia se oprea. Acum 
se vedeau clar luminile New Yorkului. 

— Goeleta aceea o să se lovească de şlep? 

— Nu. Era cât pe ce, dar acum se îndepărtează. Vezi? Merge 
mai departe şi şlepul vine încoace. 

— Da, văd, zise Edwards, strângând fălcile. Unde naiba se 
duce? 

— Vine spre noi. 

Edwards se uita la şlep din ce în ce mai nemulţumit. 

— Cât de departe e baliza aceea roşie? întrebă el. 

— Lumina roşie? La vreo 400 metri. 

— Dacă trece de baliză, trage patru focuri în faţa provei. 

— Vorbiţi serios? întrebă suspicios polițistul. 

— Da, la naiba, vorbesc serios. Pregăteşte-te să tragi. 

— Trece de baliză, domnule Edwards. 

— Trage! Acum! 

Mitraliera scoase un zgomot înfundat. Locul unde loviseră 
gloanţele era prea departe şi întunecat ca să vadă ceva. Şlepul 

venea tot mai aproape de chei. 

— Trage zece focuri spre acoperişul timoneriei. 

— Ar fi un semnal clar de alarmă, spuse englezul. Gloanţele 
astea cilindrice sună ca un tunet. 

— Asigură-te că nu e nimic în spatele lui. Nu vreau să lovim 
vreun biet remorcher. 

— E liber. 

— Trage! Acum! Nu mai aştepta! 

Cureaua cu cartuşe se smuci şi zece gloanţe ieşiră pe ţeavă. 
Un norişor de abur ieşi din răcitor. 

Vasul se apropia tot mai mult. 

Eddie Edwards îşi umezi buzele. Dumnezeu ştia cine era pe 
vas. Un beţiv? Un băiat speriat care stătea la timonă cât dormea 
căpitanul? Un bătrân îngrozit care habar nu avea de unde 
veneau gloanţele? 

— Duceţi-vă acolo, la lumină. Faceţi-le semn... Nu tu! Tu stai la 
mitralieră. 

Alimentatorul şi cărăuşul săreau în sus şi-n jos pe acoperişul 
vagonului, dând din mâini disperaţi. Dar vasul mergea înainte. 

— Daţi-vă la o parte! le spuse Edwards. Trage în timonerie! 

Apucă centura şi începu să alimenteze mitraliera care porni un 
nou atac asurzitor. 

Două sute de gloanţe ţâşniră pe ţeavă, traversară cei patru 
sute de metri şi străpunseră timoneria şlepului, făcând să sară 
aşchii şi cioburi. Două gloanţe sfărâmară cavila de sus a timonei. 
Un altul sfâşie funia şi timona se învârti liberă. Dar apa care 
trecea peste vâsle îi menținea cursul spre chei. Apoi cadrul 
timonei se prăbuşi. Acoperişul căzu peste cârmă, împingând 
cavilele în jos, întorcând vâslele de care era legată. 


Actul al doilea al spectacolului începu în forţă, crescând apoi în 
intensitate. „Valsul Ju-Jitsu”, condus de prinţul Tokio, „direct din 
Japonia”, fu urmat de un cântec amuzant, / Think I Oughtnt Auto 
Any More: 


„„„happened to be smoking when I got beneath her car, 
gasoline was leaking and fell on my cigar, blew that chorus 
girl so high I thought she was a star...5 


€ întâmplător, fumam când m-am vârât sub maşina ei 
Benzina s-a scurs şi a picat sub trabuc 
Fata a zburat aşa de sus încât ziceai că-i o stea... (în engl. în orig.) 

Când se termină cântecul, se auzi bătaia unei tobe. Pe scenă 
apăru o coristă în bluză albastră, o fustiţă albă şi ciorapi roşii. Se 
alătură o a doua tobă. Apăru încă o coristă. Apoi încă o tobă şi 
încă o coristă. In cele din urmă, şase tobe băteau şi şase coriste 
mărşăluiau încoace şi încolo. Apoi altele şi altele. Alte tobe 
încinseră ritmul care zdruncina scaunele. Dintr-odată, toate cele 
cincizeci de fete frumoase de pe Broadway se opriră din dans, 
scoaseră cincizeci de tobe din culise, coborâră scările din 
lateralul scenei şi porniră pe culoare, bătând în tobe şi dând din 
picioarele colorate în roşu. 

— Nu te bucuri c-am venit? strigă Archie. 

Bell ridică ochii. O străfulgerare pe cer îi atrase atenţia, ca şi 
cum teatrul proiecta lumini şi în josul clădirii, nu numai pe scenă. 
Părea că luase foc cerul. Simţi că se zguduie clădirea şi o clipă se 
gândi că era unda de şoc a unui cutremur. Apoi auzi bubuitul 
exploziei. 


(n. tr.). 

Orchestra se opri brusc. Teatrul fu cuprins de o linişte sinistră. 
Apoi căzu pe acoperiş o ploaie de sfărâmături, răsunând ca o mie 
de tobe. Sticla luminatorului se sparse şi toţi cei prezenţi - 
publicul, angajaţii şi coristele - începură să ţipe. 

Isaac Bell şi Archie Abbott se mişcară în aceeaşi secundă, 
pornind pe culoar, trecând prin apărătoarele de ploaie şi 
coborând scara exterioară. Văzură o strălucire roşiatică pe cer la 
nord-vest, spre Jersey City. 

— Cheiul de pulbere, spuse Bell cu inima strânsă. Trebuie să 
mergem acolo. 

— Uite, zise Archie în timp ce coborau scările. Peste tot sunt 
numai ferestre sparte. 

Fiecare clădire de pe stradă rămăsese fără cel puţin o 
fereastră. 44th Street era acoperită de cioburi. Cei doi se 
întoarseră cu spatele la mulţimea de oameni care umplea 
panicată bulevardul Broadway şi alergară spre râu. Traversară 
8th Avenue, apoi 9th Avenue, trecând prin cartierul Hell's 
Kitchen şi ferindu-se de zecile de locuitori care ieşeau din baruri 
şi clădiri de locuinţe. Toată lumea striga: „Ce s-a întâmplat?” 

Detectivii alergară mai departe pe 10th Avenue peste liniile de 
cale ferată de la New York Central, ajunseră pe 11th Avenue, 
ocolind maşinile de pompieri şi caii speriaţi. Cu cât se apropiau 
mai mult de râu, cu atât vedeau mai multe ferestre sparte. Un 
poliţist încercă să-i oprească. li arătară legitimaţiile şi trecură în 
grabă mai departe. 

— O navă de stins incendiul! strigă Bell. 

Incărcată cu hidromonitoare şi eliberând fum, o navă de stins 
incendii se retrăgea dinspre cheiul 84. Bell alergă după ea şi sări. 
Abbott ateriză lângă ea. 

— Van Dorn, îi spuse el marinarului speriat. Trebuie să 
ajungem în Jersey City. 

— Aţi greşit ambarcaţiunea. Noi mergem în centru să udăm 
cheiurile. 

Motivul pentru ordinul primit deveni evident foarte repede. Pe 
partea cealaltă a râului, flăcările se ridicau la cer pe cheiurile din 
Jersey City. Cum ploaia se terminase, vântul îşi schimbase 
direcţia spre vest, aruncând scântei peste râu spre cheiurile din 
Manhattan. Aşa că, în loc să se îndrepte spre Jersey City ca să 

stingă focul, vasul mergea să ude cheiurile din Manhattan, ca să 
nu permită scânteilor să aprindă acoperişurile şi navele de lemn 
care erau ancorate în zonă. 

— E un geniu, spuse Bell. Trebuie să recunosc. 

— Un Napoleon al crimei, consimţi Archie. Ca şi cum Conan 
Doyle la trimis pe profesorul Moriarty la noi în loc să-l trimită la 
Sherlock Holmes. 

Bell observă un barcaz de la Divizia Maritimă a 
Departamentului de Poliţie din New York pe terminalul pentru 
feriboturi Lackawanna, de pe 23rd Street. 

— Lasă-ne acolo! 

Poliţiştii din New York se învoiră să traverseze râul. Treceau pe 
lângă vase avariate, cu pânzele ferfeniţite şi coşurile de fum 
răsturnate de explozie. Unele pluteau în derivă. Pe alte 
ambarcaţiuni, echipajul făcea reparaţii cât să poată ajunge la 
mal. Un feribot al căii ferate Jersey Central se îndrepta cu greu 
spre Manhattan, cu ferestrele distruse şi cu scheletul înnegrit. 

— Uite-l pe Eddie Edwards! 

Părul alb al lui Edwards era acum negru, iar ochii îi străluceau 
pe faţa murdară de funingine, dar nu era rănit. 

— Slavă Domnului că ai sunat, Isaac. Am montat la timp 
mitraliera ca să-i oprim pe nemernici. 

— Să-i opriţi? Ce tot vorbeşti? 

— Nu au aruncat în aer cheiul. Arătă cu degetul spre fumul 
gros. Trenul cu dinamită e în regulă. 

Bell se uită prin fum şi văzu şirul de vagoane. Cele cinci care 
se aflau acolo când plecase el din Jersey City cu o seară înainte 
erau la locul lor. 

— Dar ce au aruncat în aer? Am simţit până în Manhattan. A 
spart toate geamurile din oraş. 

— S-au aruncat pe ei înşişi. Mulțumită mitralierei. 

Eddie le povesti cum reuşiseră să devieze cursul şlepului cu 
focuri de mitralieră. 

— S-au întors şi au luat-o spre goeletă. Mai devreme i-am 
văzut împreună. Bănuiesc că au luat echipajul la bord. După ce 
nenorociţii au blocat cârma şi au îndreptat-o spre chei. 

— Şi dinamita a explodat din cauza gloanţelor? 

— Nu cred. l-am făcut timoneria bucăţi, dar nu a explodat. 
Şlepul s-a răsucit la o sută optzeci de grade şi a pornit-o în altă 
direcţie. Abia după vreo trei-patru minute a explodat. Unul dintre 
băieţii de la mitralieră a văzut când s-a lovit de goeletă. Şi i-am 
văzut toţi pânzele în lumina exploziei. 

— E aproape imposibil să detonezi dinamită prin impact, zise 
Bell. Probabil au improvizat un detonator... Tu ce zici, Eddie? 
Cum au pus mâna pe şlepul de la Southern Pacific? 

— Eu zic că au încolţit şlepul în sus pe râu, spuse Edwards, l- 
au împuşcat pe McColleen şi au aruncat echipajul în apă. 

— Mai întâi trebuie să le găsim cadavrele, ordonă Bell cu 
vocea încărcată de durere. Archie, spune-le poliţiştilor de pe 
ambele maluri ale râului. Jersey City, Hoboken, Weehawken, New 
York, Brooklyn, Staten Island. Agenţia Van Dorn vrea să vadă 
orice cadavru scos din apă. Plătesc eu pentru înmormântarea 
omului nostru şi a echipajului nevinovat. Trebuie să identificăm 
criminalii care lucrau pentru Sabotor. 

Se iviră zorile peste scena unui masacru care se întindea pe 
ambele maluri ale râului. Din cele şase cheiuri din Communipaw 
mai erau cinci. Al şaselea era complet ars. Nu mai rămăseseră 
decât mormane de resturi înnegrite şi o movilă de vagoane 
distruse care se vedeau din apă. Toate geamurile de lângă 
terminalul pentru pasageri de la Jersey City Central erau sparte, 
iar acoperişul era pe jumătate smuls. Un feribot care acostase 
acolo se bălăngănea, lovit de un remorcher scăpat de sub control 
care îi găurise carena şi stătea acum lipit ca un pui de burta 
mamei.  Catargele vaselor de lângă chei erau distruse, 
acoperişurile de cositor şi pereţii laterali ai barăcilor se 
împrăştiaseră, marfa din vagoane se rostogolea pe jos. Muncitorii 
bandajaţi, răniţi de cioburi şi de resturi, căutau prin rămăşiţele 
parcului feroviar, iar locuitorii speriaţi ai cartierelor din apropiere 
se îndepărtau cu lucrurile în spinare. 

Cea mai ridicolă imagine văzută de Bell în dimineaţa aceea 
cenuşie era aceea a timonei unei goelete care fusese aruncată în 
apă şi aterizase pe un bac. De pe partea cealaltă a râului veneau 
veşti despre miile de geamuri sparte şi străzile acoperite de 
sticlă în partea inferioară a Manhattanului. 

Abbott îl înghionti pe Bell. 

— Vine şeful. 

Se apropia o barcă cu motor a poliţiei din New York, cu puţul 
scurt şi cabina joasă. Joseph Van Dorn stătea pe puntea de la 
prova, îmbrăcat în palton şi cu un ziar sub braţ. 

Bell merse să-l întâmpine. 

— E momentul să-mi depun demisia. 

— Cererea e respinsă! răspunse Van Dorn. 

— Nu e o cerere, domnule! spuse Isaac Bell cu răceală. E 
intenţia mea. Am să-l vânez singur pe Sabotor, chiar dacă ar fi să 
fac asta tot restul vieţii. In acelaşi timp, promit să nu stânjenesc 
ancheta agenţiei condusă de un anchetator mai bine calificat. 

Van Dorn zâmbi mişcând din favoriţii roşcaţi. 

— Mai bine calificat? Poate ai fost prea ocupat să citeşti ziarele 
de dimineaţă. 

Il apucă de mână pe Bell şi îl strânse cu putere. 

— In sfârşit am câştigat o rundă, Isaac. Bravo! 

— Am câştigat? Ce tot vorbeşti, domnule? Au murit oameni pe 
feribot. Jumătate din geamurile din Manhattan s-au spart. 
Cheiurile sunt distruse. Şi asta din cauza sabotării unui vas al căii 
ferate Southern Pacific, pe care eu trebuia să-l protejez. 

— Recunosc, e o victorie parţială. Dar tot victorie rămâne. L-ai 
oprit pe Sabotor să arunce în aer trenul cu dinamită, care era 
ţinta lui. Dacă i-ai fi permis, ar fi omorât sute de oameni. Uită-te 
aici. Van Dorn desfăcu ziarul. Trei titluri cu litere uriaşe 
acopereau prima pagină: 5 

DAUNELE EGALEAZA PIERDERILE 
CAUZATE DE INCENDIUL DIN MAI 1904 
CELE MAI MULTE VIEŢI PIERDUTE PE FERIBOT, 
3 MORŢI, NENUMĂRAŢI RĂNIŢI 
AR FI PUTUT FI MULT MAI RAU, SPUNE COMISARUL 
DE LA POMPIERI. 
— Şi uită-te la asta! E şi mai bună. 


Sabotorul spumega de furie. 

Străzile din Manhattan erau acoperite de cioburi. De pe bacul 
feroviar vedea fumul negru care se ridica deasupra malului din 
Jersey. Portul era plin de vase avariate şi barje. Explozia 
dinamitei era unicul subiect de conversaţie în baruri şi saloane 
pe ambele părţi ale râului. Invadase chiar şi salonul îmbrăcat în 
pluş al trenului Pennsylvania Special, care plecase din gara din 
Jersey City spre Chicago. 

Dar, spre furia lui, fiecare băiat cu ziare din oraş striga titlurile 
edițiilor speciale şi la fiecare gheretă se vedeau minciunile: 

SABOTAJ ZĂDĂRNICIT 
POLIŢIA FEROVIARĂ ŞI AGENŢII VAN DORN 
AU SALVAT TRENUL CU DINAMITĂ 
PRIMARUL E RECUNOSCĂTOR BUNEI 
CONDUCERI DE LA SOUTHERN PACIFIC. 


Dacă Isaac Bell ar fi fost în tren, l-ar fi strâns de gât cu mâinile 
lui. Sau l-ar fi trecut pe sub roţi. Işi reaminti că avea să vină şi 
momentul acela. Pierduse doar o bătălie, nu războiul. El avea să 
câştige războiul, iar Bell avea să-l piardă. Şi acest lucru trebuia 
sărbătorit! 

Chemă chelnerul cu glas poruncitor. 

— George! 

— Da, domnu' senator. 

— Şampanie! 

Chelnerul îi aduse o sticlă de Renaudin Bollinger într-o găleată 
cu gheaţă. 

— Nu poşirca aia! Se ştie foarte bine că nu beau decât Mumm. 

Chelnerul făcu o plecăciune. 

— Imi pare foarte rău, domnule senator. Dar Renaudin 
Bollinger a fost şampania preferată a reginei Victoria, acum a 
regelui Edward şi ne-am gândit că ar fi un substitut pe măsură. 

— Substitut? Ce naiba tot vorbeşti acolo? Adu-mi şampanie 
Mumm sau te dau afară! 

— Dar, domnule senator, tot stocul de Mumm al Căii Ferate 
Pennsylvania a fost distrus în explozie. 


— În sfârşit o victorie, repetă Joseph Van Dorn. Dacă e 
adevărat ce spui, că Sabotorul încearcă să discrediteze Calea 
Ferată Southern Pacific, atunci cu siguranţă nu-i convin 
rezultatele. „Buna conducere de la Southern Pacific”, auzi tu... 
Exact opusul a ceea ce spera să obţină cu atacul acesta. 

— Mie nu mi se pare o victorie, zise Isaac Bell. 

— Bucură-te de ea, Isaac. Pe urmă dă-i bătaie să afli cine a 
aranjat toate astea. 

— Sabotorul n-a terminat treaba. 

— Atacul ăsta nu a fost pus la cale peste noapte, spuse Van 
Dorn serios. Vom găsi indicii cu privire la ce are de gând să facă 
mai departe. 

Cercetările făcute asupra timonei goeletei, care fusese trasă 
pe un bac feroviar, dezvăluiră trupul unui om pe care cei de la 
Divizia Maritimă îl cunoşteau bine. 

— Un şobolan pe nume Weitzman, spuse căpitanul unei 
patrule de lansare. Stătea pe lângă căpitanul goeletei, un 
nemernic, Yatkowski, din Yonkers. Făcea contrabandă când nu se 
ocupa cu ceva mai rău. 

Poliţia din Yonkers căută prin tot oraşul, dar fără nici un 
rezultat. Insă, în dimineaţa următoare, rămăşiţele căpitanului 
ajunseră la mal în Weehawken. Agenţii Van Dorn descoperiseră 
deja că goeleta aparţinea unui negustor cu cherestea înrudit prin 
alianţă cu Yatkowski. Acesta nu recunoscu nici o crimă, susţinând 
că îi vânduse nava cumnatului său cu un an mai devreme. Când 
fu întrebat dacă Yatkowski folosise vreodată vasul ca să 
transporte ilegal fugari, negustorul răspunse că ar fi fost în stare 
de orice. 

Sabotorul îşi schimba tactica, după cum bine ghicise Bell în 
Ogden. In loc să se bazeze pe revoluționari zeloşi, se dovedea 
capabil să angajeze criminali cu sânge rece care să facă treburile 
murdare pe bani. 

— A folosit vreunul dintre oamenii ăştia explozibil ca să comită 
asemenea crime? îl întrebă el pe căpitanul patrulei. 

— Se pare că acum a fost prima dată, spuse polițistul cu un 
zâmbet trist şi nu s-au priceput prea bine. Mai ales că s-au 
aruncat singuri în aer. 


— E o fată frumoasă aici care vrea să vă vadă, domnule Bell. 

Bell nu ridică ochii de la biroul lui din sediul agenţiei. Trei 
telefoane sunau întruna. Mesagerii erau într-un du-te-vino 
continuu. Agenţii erau pregătiţi să raporteze sau să primească 
însărcinări noi. 

— Sunt ocupat. Trimite-o la Archie. 

— Archie e la morgă. 

— Atunci trimite-o la plimbare. 

Trecuseră patruzeci de ore de la explozia care zguduise portul 
New York. Căutând printre rămăşiţe, experţii de la Biroul de 
Explozibil, susţinut de calea ferată, găsiseră o baterie uscată, 
ceea ce îi făcu să creadă că dinamita fusese aruncată în aer cu 
ajutorul electricităţii. Dar Bell tot nu avea idee dacă cei care 
muriseră la bordul goeletei  detonaseră  explozibilul sau 
angajaseră un profesionist. Se întreba dacă nu cumva Sabotorul 
însuşi aranjase explozia. Se aflase pe goeletă? Era mort? Sau îşi 
pregătea următorul atac? 

— Eu aş primi-o dacă aş fi în locul dumneavoastră, insistă 
recepţionerul. 

— Am văzut-o. E frumoasă. E bogată. Nu am timp. 

— Dar a venit cu o gaşcă de băieţi şi au un aparat de 
fotografiat. 

— Poftim? Bell aruncă o privire dincolo de uşă. Marion! 

Bell dădu buzna pe uşă, o luă în braţe şi o sărută. Logodnica 
lui purta pălărie legată cu o panglică ce îi acoperea jumătate de 
faţă. 

Bell observă că îşi pieptănase părul blond-deschis, pe care de 
obicei îl purta în vârful capului, în aşa fel încât să îi acopere un 
obraz. 

— Ce faci aici? 

— Incerc să fac fotografii cu eroul, dacă mă lasă jos din braţe. 
Vino afară, la lumină. j 

— Erou? Eu sunt eroul sindicatului sticlarilor. Işi lipi buzele de 
urechea ei şi adăugă în şoaptă: Singurul loc în care te las din 
braţe e într-un pat. 

— Nu înainte să facem fotografii cu celebrul detectiv care a 
salvat New Yorkul. 

— Dacă îmi arăţi faţa la cinema o să-mi vină greu să iau prin 
surprindere criminalii. 

— Te fotografiem din spate, să ţi se vadă numai ceafa, va fi 
foarte misterios. Hai repede, altfel pierdem lumina. 

Coborâră pe scara mare a hotelului Knickerbocker, urmaţi de 
mormăielile şi întrebările şoptite ale asistenţilor lui Bell, precum 
şi de cameramanul şi asistenții lui Marion, care duceau o cameră 
Lumiere, un tripod de lemn şi cutii cu accesorii. Afară, pe trotuar, 
muncitorii schimbau ferestrele hotelului. 

— Aşezaţi-l acolo! spuse cameramanul, arătând o porţiune de 
trotuar unde lumina era mai puternică. 

— Aici, spuse Marion. Ca să se vadă geamurile sparte în spate. 

— Da, doamnă. 

Marion îl apucă de umeri pe Bell. 

— Intoarce-te aşa. 

— Mă simt ca un colet. 

— Chiar eşti - un colet minunat numit „Detectivul în costum 
alb”. Acum, arată spre sticla din spate... 

Bell auzi în spatele lui zgomotele volanţilor şi ale 
mecanismelor din spatele lor, un angrenaj care păcănea ca o 
maşină de cusut, apoi rabatarea filmului. 

— Ce întrebări aveţi? strigă el peste umăr. 

— Ştiu că eşti ocupat. Am scris deja răspunsurile tale pentru 
titluri. 

— Şi ce am spus acolo? 

— Că agenţia Van Dorn va urmări criminalul care a atacat 
oraşul New York până la capătul pământului. Nu ne vom da 
bătuţi niciodată. Niciodată! 

— Nici eu n-aş fi spus-o mai bine. 

— Acum stai să ataşăm lentila telescopică... Bine, arată spre 
macaraua care ridică geamul... Mulţumesc. A fost grozav. 

Când Bell se întoarse să o vadă zâmbind, o pală de vânt îi 
ridică părul lui Marion şi el văzu că îşi aranjase părul şi eşarfa ca 
să ascundă un bandaj. 

— Ce-ai păţit la faţă? 

— Un ciob de sticlă. Eram pe feribot când a explodat bomba. 

— Poftim? 

— Nu e nimic. 

— Ai fost la doctor? 

— Sigur că da. N-am să rămân cu cicatrice. Şi dacă rămân, am 
să port părul pe partea asta. 

Bell era şocat, aproape paralizat de furie. Sabotorul aproape 
că o omorâse. În clipa aceea, când era cât pe ce să-şi piardă 
controlul, un agent veni în fugă din hotel, atrăgându-i atenţia. 

— Isaac! A sunat Archie de la morga din Manhattan. Crede că 
a găsit ceva. 


Doctorul legist din Manhattan primea un salariu de 36 000 de 
dolari pe an, aşa că îşi permitea luxul celor din clasa mijlocie, 
inclusiv verile petrecute în străinătate. De curând instalase un 
sistem de identificare fotografică pe care îl descoperise la Paris. 

Sub luminator stătea agăţată o cameră mare de fotografiat. 
Lentila era îndreptată spre podea, unde erau puse marcaje ce 
indicau înălţimea în metri şi centimetri. Pe podea era întins un 
cadavru, luminat puternic prin luminator. Bell văzu că era un 
bărbat, deşi faţa îi era distrusă de foc. Avea hainele ude. Din cap 
până în picioare măsura 1,60 metri. 

— E doar un chinez, spuse legistul. Cel puţin aşa cred, 
judecând după mâini, picioare, culoarea pielii. Dar au spus că 
vreţi să vedeţi orice om înecat. 

— Am găsit chestia asta în buzunarul lui, zise Abbott, 
arătându-i un cilindru de mărimea unui creion, cu fire care se 
întindeau ca două picioare scurte. 

— Explozor pe bază de mercur, spuse Bell. Unde l-au găsit pe 
omul acesta? 

— Plutea mai la vale de Battery. 

— Ar fi avut cum să plutească din Jersey City până în capătul 
Manhattanului? 

— Curenţii sunt imprevizibili, spuse legistul. Cadavrele ajung în 
tot felul de direcţii, prinse între maree şi fluxul râului, depinde 
care e mai crescut. Credeţi că el a declanşat explozia? 

— Arată de parcă a fost aproape, spuse Abbott cu nesiguranţă, 
aruncându-i o privire iscoditoare lui Bell. 

— Vă mulţumim că ne-aţi chemat, domnule doctor, spuse Bell, 
apoi ieşi. 

Abbott îl ajunse din urmă pe trotuar. 

— Cum a ajuns Sabotorul să recruteze un chinez? 

— Nu putem fi siguri până nu aflăm cine era omul acesta, 
spuse Bell. 

— Asta va fi cam greu pentru că nu are faţă. 

— Trebuie să aflăm cine era. Care sunt principalele munci pe 
care le fac chinezii în New York? 

— Cei mai mulţi lucrează în fabricile de trabucuri, conduc 
băcănii şi spălătorii manuale, desigur. 

— Omul nostru avea bătături în palme, zise Bell, ceea ce 
înseamnă că era un spălător care lucra cu un fier greu şi încins. 

— Sunt multe spălătorii, spuse Archie. Câte una în fiecare 
cvartal din cartierele cu muncitori. 

— Începeţi în Jersey City. Acolo era ancorată goeleta. Şi acolo 
a fost încărcat cu dinamită şlepul de la Southern Pacific. 


Lucrurile începură deodată să se mişte mai repede. Unul 
dintre poliţiştii feroviari ai lui Jethro Watt îşi aminti că îi dăduse 
voie unui chinez cu un sac de rufe să urce pe chei. 

— Spunea că merge la Julia Reidhead, o barcă de metal care 
descărca oase. 

Vasul era încă ancorat la chei, cu catargele distruse de 
explozie. Nu, spuse căpitanul ei. Nu dăduse rufe la spălat pe mal. 
La bordul navei se afla şi nevasta lui, aşa că ea se ocupa de rufe. 
Apoi aflară din jurnalul şefului portului că goeleta lui Yatkowski 
fusese trasă lângă Julia în după-amiaza aceea. 

Detectivii Van Dorn găsiră studenţi misionari care învățau 
chineză la un seminar din Chelsea. Angajară studenţii să traducă 
pentru ei şi îşi intensificară căutarea spălătoriei la care lucrase 
decedatul. Archie Abbott se întoarse triumfător la hotelul 
Knickerbocker. 

— Îl chema Wong Lee. Oamenii care îl cunoşteau au spus că 
pe vremuri a lucrat la calea ferată în vest. 

— Arunca în aer stâncile, spuse Bell. Desigur. De acolo a 
învăţat meserie. 

— Probabil a venit aici acum douăzeci, douăzeci şi cinci de ani, 
spuse Abbott. Mulţi chinezi au fugit din California ca să scape de 
atacurile mulțimilor furioase. 

— Şeful lui a spus asta numai ca să sune bine? Ca să scape de 
detectivi? 

— Wong Lee nu era chiar un angajat. Cel puţin, nu mai era 
acum. A cumpărat jumătate din acţiunile şefului său. 

— inseamnă că Sabotorul l-a plătit bine, zise Bell. 

— Foarte bine. Cu banii jos chiar şi destul cât să-şi cumpere o 
afacere. Trebuie să-i admir spiritul întreprinzător. Câţi muncitori 
ar fi rezistat tentaţiei de a-i cheltui pe vin şi pe femei?... Isaac, de 
ce te uiţi aşa la mine? 

— Când? 

— Când ce? 

— Când a cumpărat Wong Lee jumătate din acţiuni? 

— In februarie. 

— Februarie? De unde a avut bani? 

— De la Sabotor, desigur. Când l-a angajat. De unde să aibă 
un chinez sărac atâţia bani? 

— Eşti sigur că a fost în februarie? 

— Absolut. Şeful lui mi-a zis că a fost imediat după Anul Nou 
chinezesc. Se încadrează în tiparul Sabotorului, nu? Plănuieşte 
totul din timp. 

Isaac Bell abia îşi mai stăpânea emoția. 

— Wong Lee a cumpărat acţiuni la spălătorie în februarie. Dar 
Osgood Hennessy a făcut afacerea aceea secretă abia în 
noiembrie. De unde ştia Sabotorul în februarie că Southern 
Pacific avea să câştige intrarea în New York în noiembrie? 

— Sabotorul a auzit de undeva despre afacere, răspunse 
Abbott. 

— Nu! strigă Bell. Osgood Hennessy ştia că trebuia să obţină 
acţiunile majoritare la Jersey Central în cel mai mare secret altfel 
rivalii lui l-ar fi oprit. Nimeni nu aude de undeva despre intenţiile 
bătrânului pirat până nu vrea el să se audă. 

Bell puse mâna pe cel mai apropiat telefon. 

— Rezervaţi două cabine alăturate la trenul Twentieth Century 
Limited, cu legătură până la San Francisco! 

— Adică Sabotorul are informaţii din interior. Despre Southern 
Pacific? întrebă Archie. 

— Da, are, zise Bell, luându-şi haina şi pălăria. Ori şi-a dat 
vreun prost drumul la gură, ori i-a transmis un spion informaţii 
despre planurile lui Hennessy. Oricum, nu e străin de cercul intim 
al lui Hennessy. 

— Poate chiar o fi făcând parte din el, spuse Abbott, alergând 
pe lângă Bell când acesta ieşi din birou. 

— Cu siguranţă e aproape de vârf, încuviinţă Bell. Te ocupi tu 
să închizi operaţiunea din Jersey City. Trimite toţi oamenii 
disponibili la trecătoarea Cascades. Acum că a pierdut la New 
York fac pariu că acolo va ataca data viitoare. Vino după mine 
cât de repede poţi. 

— Cine e în cercul lui Hennessy? întrebă Archie. 

— Are bancheri în consiliul director. Are avocaţi şi trenurile 
speciale Pullman pline de mecanici şi administratori care se 
ocupă de construcţia trecătorii. 

— O să dureze mult până îi anchetăm pe toţi. 

___— Nu avem atâta timp la dispoziţie. Incep cu însuşi Hennessy. 
li spun ce ştim şi vedem la cine i se duce gândul. 

— Eu nu i-aş trimite o asemenea întrebare prin telegraf, zise 
Archie. 

— De asta merg în vest. Din câte ştim, Sabotorul ar putea fi şi 
un telegrafist. Trebuie să discut cu Hennessy faţă în faţă. 

— De ce nu închiriezi un tren special? 

— Pentru că spionul Sabotorului ar putea să observe şi să-şi 
dea seama că nu e în regulă. Nu merită să risc. 

Abbott rânji. 

— De asta ai închiriat două cabine alăturate. Foarte isteţ, 

Isaac. O să pară că domnul Van Dorn te-a suspendat de la cazul 
Sabotorului şi te-a trimis să faci altceva. 

— Despre ce vorbeşti? 

— Pază personală? răspunse Archie inocent. Pentru o anumită 
doamnă care lucrează la buletinele de ştiri în imagini şi care se 
întoarce acasă în California? 


Greva  telegrafiştilor din San Francisco se terminase 
dezastruos pentru sindicat. Cei mai mulţi dintre muncitori 
reluaseră lucrul. Dar unii telegrafişti şi liniori, înrăiţi de tacticile 
marilor companii, deveniseră sabotori, tăind fire şi incendiind 
birourile de telegraf. O parte dintre aceşti renegaţi erau angajaţii 
Sabotorului, un personaj misterios care comunica prin mesaje şi 
lăsa bani în sălile pentru bagaje din gări. La ordinele lui, repetau 
o subminare la nivel naţional a sistemului de telegraf. Intr-un 
moment crucial, avea să-l izoleze pe Osgood Hennessy de 
bancherii lui. 

Liniorii Sabotorului repetau tacticile vechi de pe vremea 
Războiului Civil de a tăia firele principale de telegraf şi de a le 
lega cu fire derivate, în aşa fel încât îmbinările să nu fie vizibile 
de la sol. Aveau să treacă multe zile până când restabileau 
comunicarea. Nordul Californiei şi Oregon nu erau conectate încă 
la statele estice prin telefon, aşa că telegraful era în continuare 
metoda de bază de comunicare instantanee intracontinentală. 
Când era gata, Sabotorul putea să lanseze un atac organizat care 
să trimită trecătoarea Cascades cu cincizeci de ani în urmă, în 
zilele când cel mai rapid mod de comunicare erau diligenţa şi 
călăreţii. 

intre timp, avea şi alte întrebuinţări pentru telegrafiştii 
nemulţumiţi. 

Atacul de la New York fusese un dezastru. Isaac Bell cu 
detectivii şi poliţiştii lui transformaseră ceea ce ar fi trebuit să fie 
lovitura finală pentru Southern Pacific într-un fel de victorie. 
Efortul lui de a discredita compania eşuase. După atac, agenţia 
Van Dorn se mişcase repede, complotând cu ziarele ca să-l 
descrie pe preşedintele căii ferate ca pe un erou. 

Un accident sângeros avea să schimbe situaţia. 

Căile ferate îşi păstrau propriile sisteme de telegraf ca să 
asigure deplasarea sigură şi rapidă a trenurilor. Liniile unice, încă 
în număr mare, erau despărțite în secţiuni cu reguli stricte de 
intrare. Un tren care avea permisiune să intre în secţiune avea 
drept de liberă trecere. După ce trecea de secţiunea respectivă 

sau după ce era tras pe o linie secundară, avea şi alt tren 
permisiunea să intre în secţiunea respectivă. leşirea trenurilor 
din secţiuni era comunicată prin telegraf. La fel se făceau şi 
ordinele de a fi trase pe linii secundare, confirmarea ordinelor şi 
oprirea în siguranţă pe linii secundare. 

Dar telegrafiştii Sabotorului putea să intercepteze ordinele, să 
le oprească şi să le schimbe. Provocase deja o coliziune prin 
metoda asta; un împingător din trecătoarea Cascades stâlcise un 
tren cu materiale, izbindu-l de vagonul de serviciu al altui tren şi 
omorând doi oameni. 

Un accident mai sângeros ar fi şters „victoria” lui Isaac Bell. 

Şi ce putea fi mai sângeros decât două locomotive care 
trăgeau trenuri cu muncitori şi se izbeau frontal? Când trenul 
spre San Francisco se opri la Sacramento, lăsă un pachet la sala 
cu bagaje, cu ordine şi un plic generos cu bani, apoi trimise 
biletul unui fost funcţionar sindicalist, pe nume Ross Parker. 


— Noapte bună, domnişoară Morgan! 

— Noapte bună, domnule Bell! A fost o cină delicioasă, 
mulţumesc. 

— Te descurci cu uşa? 

— Mă descurc. 

La cinci ore după ce pasagerii trecuseră pe covorul roşu ca să 
urce din gara Grand Central, trenul 20th Century Limited gonea 
prin câmpiile din vestul statului New York cu o viteză de 128 
kilometri pe oră. Însoţitorul din vagonul Pullman, cu privirea 
îndreptată discret în altă parte, se foia de-a lungul culoarului 
îngust de lângă cabine, adunând pantofii lăsaţi de pasageri 
pentru lustruit. 

— Bine, noapte bună. 

Bell aşteptă ca Marion să intre în cabină şi să încuie uşa. Apoi 
deschise uşa de la cabina lui, se schimbă într-un halat de 
mătase, scoase cuțitul din cizmă şi puse perechea de încălțări pe 
culoar. Viteza făcea ca gheaţa din găleata de argint să se 
zdruncine. În găleată stătea la răcit o sticlă de şampanie Mumm. 
Bell înfăşură sticla udă într-un şervet de pânză şi o duse la spate. 

Auzi o bătaie uşoară în uşa interioară şi merse să o deschidă. 

— Da, domnişoară Morgan? 

Marion stătea în faţa lui îmbrăcată într-un halat de casă, cu 
părul bogat revărsat pe umeri, cu ochii ghiduşi şi zâmbet 
luminos. 

— Crezi că aş putea să împrumut un pahar de şampanie? 

Mai târziu, şoptind unul lângă altul în timp ce trenul înainta în 
noapte, Marion întrebă: 

— Chiar ai câştigat un milion de dolari la poker? 

— Aproape. Dar jumătate din ei erau banii mei. 

— Dar tot e jumătate de milion. Ce-o să faci cu ei? 

— Mă gândeam să cumpăr conacul Cromwell. 

— Pentru ce? 

— Pentru tine. 

Marion se uită la el nedumerită, vrând să ştie mai multe. 

— Ştiu la ce te gândeşti, zise Isaac. Şi s-ar putea să ai 
dreptate. E posibil să fie nişte fantome pe acolo. Dar un bătrân 
nebun cu care am jucat cărţi mi-a zis că i-a dat nevestei lui un 
baton de dinamită ca să redecoreze casa. 

— Dinamită? zâmbi ea. E şi asta o idee. Mi-a plăcut casa din 
afară. lnăuntru n-am putut s-o suport. Era aşa de rece, ca el... 
Isaac, te-am simţit tresărind mai devreme. Te doare ceva? 

— Nu. 

— Ce-i asta? 

Marion atinse o vânătaie gălbuie de pe pieptul lui şi Bell se 
trase involuntar înapoi. 

— Doar vreo două coaste. 

— Rupte? 

— Nu, nu, nu... Doar fisurate. 

— Ce s-a întâmplat? 

— Am dat peste doi boxeri în Wyoming. 

— Mai ai timp să te baţi în timp ce-l cauţi pe Sabotor? 

— El i-a plătit. 

— A, spuse ea încet. Apoi zâmbi. Un nas spart? Asta înseamnă 
că începi să te apropii? 

— Ţi-ai amintit. Da, a fost cea mai bună veste pe care am 
primit-o toată săptămâna... Domnul Van Dorn crede că l-am pus 
pe fugă. 

— Şi nu e aşa? 

— Păzim bine liniile lui Hennessy. Avem şi portretul acela 
schiţat. Avem oameni buni care lucrează la caz. Ceva trebuie să 
meargă şi în favoarea noastră. Intrebarea e dacă o să meargă 
înainte să atace din nou. 

— Ai mai exersat duelul? întrebă ea, glumind doar pe 
jumătate. 

— Am făcut câte o şedinţă în fiecare zi la New York, spuse Bell. 

Vechiul meu instructor de scrimă m-a pus în legătură cu un ofiţer 
naval care era foarte bun. E un scrimer excelent, antrenat în 
Franţa. 

— L-ai bătut? 

Bell zâmbi şi îi turnă şampanie în pahar. 

— Hai să zicem că locotenentul Ash a scos tot ce e mai bun 
din mine. 


James Dashwood îşi umplu carneţelul cu o listă de fierari, 
grajduri, garaje auto şi ateliere pe care le vizitase cu portretul 
cherestegiului în mână. Lista tocmai ajunsese la numărul 100. 
Descurajat şi obosit să tot audă de Broncho Billy Anderson, îi 
telegrafie domnului Bell ca să îi spună că acoperise fiecare oraş, 
sat şi cătun din comitatul Los Angeles, de la Glendale în nord 
până la Montebello în est şi Huntigton Park în sud. Nici un fierar, 
mecanic sau maşinist nu recunoscuse desenul sau că ar fi 
confecţionat un cârlig dintr-o ancoră. 

— Du-te spre vest, tinere, răspunse Isaac Bell. Nu te opri până 
nu dai de apă. 

Aşa ajunse în după-amiaza următoare cu Red Train în Santa 
Monica, pe malul oceanului Pacific. Deşi nu îi stătea în fire, 
pierdu câteva minute plimbându-se pe cheiul Venice ca să simtă 
mirosul apei sărate şi ca să privească fetele ce se bronzau la 
soare. Două dintre ele, în costume de baie viu colorate, erau cu 
picioarele dezgolite până aproape de genunchi. Alergau spre 
pătura întinsă lângă barca de salvare aflată pe plajă, gata să fie 
dusă de pe nisip pe apă. Dashwood observă încă o barcă la 
distanţă de aproape un kilometru. Fiecare barcă avea o ancoră 
sub prelată. Işi reproşa că nu se gândise mai devreme la Santa 
Monica; îndreptând umerii, o porni grăbit spre oraş. 

Primul loc în care se opri era un grajd tipic de închiriat cai. Era 
o structură de lemn suficient de mare ca să adăpostească tot 
soiul de cărucioare şi căruţe, multe cabine pentru cai şi o secţie 
nouă pentru mecanici, cu chei, pompe de ulei şi un transportor 
cu lanţ pentru reparaţii la motoare. Câţiva bărbaţi tăiau frunze la 
câini: grăjdari, rândaşi, mecanici auto şi un fierar vânjos. Văzuse 
deja destui astfel de oameni ca să nu se mai simtă intimidat. 

— Vrei trăsură sau maşină, puştiule? strigă unul dintre ei. 

— Potcoave, zise James. 

— Uite fierarul! E pentru tine, Jim. 

— Bună ziua, domnule, spuse James, părându-i-se că fierarul 
arăta cam morocănos. Era masiv, dar cu obrajii scofâlciţi. Avea 

ochii roşii, ca şi cum nu dormise bine. 

— Cu ce pot să te ajut, tinere? 

Dashwood învățase să pună întrebări discret. Mai târziu avea 
să arate tuturor desenul. Dar dacă începea în faţa tuturor, se 
putea transforma totul într-o dezbatere asemănătoare unei 
încăierări la bar. 

— Putem să ieşim puţin afară? Vreau să vă arăt ceva. 

Fierarul dădu din umeri, se ridică de pe cutia pe care stătea şi 
veni afară după Dashwood, lângă o pompă de benzină proaspăt 
instalată. 

— Unde-i calul? întrebă fierarul. 

Dashwood îi întinse mâna. 

— Şi eu sunt tot Jim. James. James Dashwood. 

— Credeam că vrei potcoave. 

— İl recunoaşteţi pe omul acesta? întrebă Dashwood, 
arătându-i schiţa bărbatului cu mustață. Privi faţa fierarului şi, 
spre mare lui uimire, văzu cum se dă înapoi. Bărbatul avea o 
expresie sumbră pe faţă. 

Lui Dashwood îi bătea inima cu putere. Acesta era fierarul care 
făcuse cârligul folosit la deraierea trenului Coast Line Limited. 
Acest om îl văzuse pe Sabotor. 

— Cine eşti? întrebă fierarul. 

— Un detectiv de la agenţia Van Dorn, răspunse James 
mândru. 

In clipa următoare, era culcat la pământ şi fierarul alerga pe 
alee. 

— Opreşte-te! strigă Dashwood, sărind în picioare şi pornind 
după el. Fierarul alerga repede pentru un bărbat aşa de voinic şi 
era surprinzător de agil, dând colţurile ca şi cum era pe şine, fără 
să piardă viteză la fiecare întoarcere pe diverse alei şi prin curţile 
oamenilor, unde dădea peste rufele întinse la uscat; ocolind 
hambarele, magaziile şi grădinile, ajunse în stradă. Dar nu avea 
forţa fizică a unui băietan care nici nu fuma, nici nu bea. Odată 
ajunşi în spaţiu liber, Dashwood începu să reducă distanţa. 
„Opreşte-te!” striga el întruna, dar nici un trecător nu voia să se 
pună în calea unui bărbat aşa de masiv. Nu apărea nici un poliţist 
pe stradă. 

II ajunse din urmă în faţa unei biserici prezbiteriene, pe o 
stradă străjuită de copaci. Pe trotuar se aflau trei bărbaţi de 
vârstă mijlocie, îmbrăcaţi în costum; preotul avea gulerul alb, 
şeful corului ţinea în mână o partitură şi diaconul avea sub braţ 
registrele contabile ale parohiei. Fierarul trecu în goană pe lângă 

ei, urmat îndeaproape de James. 

— Opreşte-te! 

Aflat la un metru în spate, James Dashwood se aruncă asupra 
fierarului. Primi un călcâi în bărbie, dar tot reuşi să îl prindă pe 
fierar de glezne cu braţele lui subţiri. Se prăbuşiră amândoi pe 
trotuar, se rostogoliră apoi pe un gazon şi se ridicară în picioare. 
James se ţinea de braţul fierarului, gros cât coapsa detectivului. 

— Acum că l-ai prins, spuse diaconul, ce-ai de gând să faci cu 
el? 

Răspunsul veni de la fierar sub forma unui pumn strâns cu 
încheieturi groase ale degetelor. Când James Dashwood îşi veni 
în simţiri, era întins pe iarbă şi cei trei bărbaţi în costum îl 
priveau curioşi. 

— Incotro a luat-o? întrebă James. 

— A fugit. 

— Încotro? 

— Cred că încotro a vrut el. Te simţi bine, fiule? 

James Dashwood se ridică ameţit şi îşi şterse sângele de pe 
faţă cu o batistă dată de mama lui când se mutase la San 
Francisco să lucreze pentru agenţia Van Dorn. 

— L-a recunoscut vreunul dintre voi pe omul acela? 

— Cred că e fierar, spuse şeful corului. 

— Unde locuieşte? 

— Nu ştiu, răspunse acesta. 

— Ce-ar fi să nu vă mai certaţi, fiule? spuse preotul. Ca să nu 
păţeşti ceva rău. 

Dashwood se îndreptă clătinându-se spre grajduri. Fierarul nu 
era acolo. 

— De ce a fugit Jim? întrebă un mecanic. 

— Nu ştiu. Voi să-mi spuneţi mie. 

— Se comportă ciudat în ultima vreme, spuse un grăjdar. 

— A lăsat băutura, zise altul. 

— Din cauza asta, spuse un rândaş, râzând. 

— Cucoanele de la biserică mai fac o victimă. Bietul Jim. Am 
ajuns de nu mai e omul în siguranţă pe stradă când se adună 
Liga Abstinenţei Femeilor Creştine. 

Deodată, grăjdarii, rândaşii şi mecanicii începură un cântec pe 
care James nu-l mai auzise, dar pe care ceilalţi îl ştiau bine: 


Here's to be a temperence supper, 
With water in glasses tall, 
And coffee and tea to end with - 

And me not there at allf.” 


James scoase altă copie a desenului. 

— Il recunoaşteţi pe omul ăsta? 

Cu toţii răspunseră „nu” în cor. Se pregăti să audă pe careva 
spunând Broncho Billy, dar se părea că nici unul nu-l văzuse în 
film. 

— Unde locuieşte Jim? întrebă el. 

Nimeni nu voia să-i spună. 

Merse atunci la Departamentul de Poliţie din Santa Monica, 
unde un poliţist de sector mai bătrâior îl conduse la şeful de 
departament. Acesta avea cincizeci şi cinci de ani, era îngrijit şi 
purta un costum negru şi părul tuns scurt pe părţi, după moda de 
atunci. Dashwood se prezentă. Şeful se arătă prietenos şi spuse 
că se bucura să ajute un detectiv de la agenţia Van Dorn. li 
spuse lui Dashwood că numele fierarului era Higgins şi că locuia 
într-o cameră închiriată deasupra grajdului. Unde ar fi putut să se 
ascundă? Şeful habar nu avea. 

Dashwood se opri la biroul Western Union ca să telegrafieze 
raportul către sediul din Sacramento, de unde avea să ajungă 
apoi la Isaac Bell, oriunde ar fi fost acesta. Pe urmă se plimbă 
apoi pe străzi până căzu întunericul, sperând să-l vadă pe fierar. 
La unsprezece, când ultimul tramvai plecă spre Los Angeles, se 
hotărî să închirieze o cameră la hotel în loc să se mai întoarcă în 
oraş, ca să poată începe cercetările de dimineaţă. 


Un călăreț singuratic pe un murg lucios mergea pe o costişă 
ce dădea spre linia unică Southern Pacific, chiar la sud de graniţa 
cu Oregon. Trei bărbaţi, strânşi în jurul unui stâlp de telegraf, 
înghesuindu-se între linie şi un şopron abandonat cu acoperiş de 
cositor, văzură silueta conturată pe fundalul albastru al cerului. 
Şeful lor îşi scoase pălăria cu boruri largi şi o învârti încet pe 
deasupra capului. 

— Ce faci, Ross? Nu-i face semn ca şi cum l-ai invita aici. 

— Nu-l invit, spuse Ross Parker. li fac semn să plece. 

— Şi de unde să-şi dea el seama de diferenţă? 

— Stă pe cal ca un văcar. Văcarii ştiu foarte bine semnalul 


7 lată o cină abstinentă, 

Cu apă în pahare înalte, 

La sfârşit cu ceai şi cafea... 

lar eu nu iau parte la ea! (în engl. în orig.) (n. tr.). 

hoţilor de vite pentru Vezi-ţi de treaba ta şi fugi de lângă noi. 

— Dar noi nu furăm vite. Nici măcar n-am văzut vite. 

— E acelaşi principiu. Dacă omul n-o fi complet idiot, o să ne 
lase în pace. 

— Şi dacă nu ne lasă? 

— li zburăm căpăţâna. 

In timp ce Ross îi explica semnalele lui Andy, un escroc din 
San Francisco, călăreţul întoarse calul şi dispăru din vedere. Cei 
trei se întoarseră la treabă. Ross îi porunci lui Lowell, liniorul, să 
urce în vârful stâlpului cu două fire lungi legate de transmiţătorul 
lui Andy. 

Dacă văcarul de pe costişă ar fi ajuns mai aproape, ar fi văzut 
că toţi trei erau neobişnuit de înarmaţi pentru o echipă de 
telegrafişti în 1907. La câteva decenii de la ultimul atac al 
indienilor, Ross Parker purta la brâu un toc pentru pistol de 
calibru 45 şi o puşcă Winchester în spatele şeii. Lowell avea şi el 
o puşcă, cu ţevi scurtate, agăţată de spate ca să îi fie la 
îndemână. Chiar şi Andy, pungaşul de oraş, avea un revolver de 
calibrul 38 la curea. Legaseră caii la umbra unei pădurici, pentru 
că traversaseră câmpurile în loc să vină cu drezina. 

— Stai acolo! îi porunci Ross lui Lowell. Nu durează mult. 

El şi Andy se aşezară lângă şopronul vechi. De fapt, trecu 
aproape o oră până când clapeta lui Andy începu să păcăne, 
după ce interceptase ordinele dispecerului unui tren către 
operatorul din Weed, la nord de unde se aflau ei. Cei trei se 
lipiseră deja de şopron, moţăind la soare şi feriţi de vântul rece. 

— Ce spune? întrebă Ross. 

— Dispecerul îi trimite instrucţiuni operatorului din Weed. li 
spune să îi facă semn mărfarului care merge spre sud să tragă 
pe o linie secundară la Azalea. 

Ross se uită la copia lui după program. 

— Bine. Trenul de lucru cu direcţia nord trece pe linia 
secundară de la Azalea în jumătate de oră. Schimbă ordinul ca 
să-i dea voie mărfarului cu direcţia sud să meargă la Dunsmuir. 

Andy făcu întocmai, schimbând ordinul ca să i se transmită 
mărfarului că linia era liberă, deşi un tren de lucru gonea spre 
nord cu vagoane pline de muncitori. Telegrafist experimentat, 
imită „pumnul” dispecerului din Dunsmuir pentru ca operatorul 
din Weed să nu-şi dea seama că se afla altcineva la clapetă. 

— Hopa! Vor să ştie ce s-a întâmplat cu trenul programat să 
treacă spre sud. 

Trenurile programate aveau întâietate faţă de celelalte. Dar 

Ross era pregătit. Nici nu se osteni să deschidă ochii. 

— Spune-le că trenul programat să treacă spre nord tocmai a 
raportat că e pe linia secundară la Shasta Springs cu placa de 
gardă arsă. 

Mesajul fals sugera că trenul spre nord s-ar fi stricat şi că 
echipajul îl scosese de pe linia principală. Apoi ajunseseră la 
firele de telegraf cu o prăjină de cinci metri din vagonul de 
serviciu ca să agaţe telefonul portabil de fire. Astfel reuşiseră să 
comunice într-un mod rudimentar. Operatorul din Weed acceptă 
explicaţia şi transmise ordinele false care puneau cele două 
trenuri pe direcţia de ciocnire. 

— Urcă-te, Lowell, ordonă Ross fără să deschidă ochii. Trage 
firele de acolo. Am terminat. 

— Lowell e în spatele şopronului, zise Andy. S-a dus să se 
uşureze. 

— Frumos din partea lui. 

Lucrurile mergeau conform planului până când ţeava unei 
puşti apăru de după şopron şi se apăsă cu putere de capul 
telegrafistului. 

Se auzi un glas cântat: 

— la înapoi mesajul pe care tocmai l-ai trimis. 

Telegrafistul se uită şocat la chipul dur, cu privire de uliu, al lui 
„Texas” Walt Hatfield, anchetator la agenţia Van Dorn. In spatele 
lui se afla murgul lucios, tăcut ca o statuie. 

— In cazul în care te întrebai, da, ştiu alfabetul Morse. Dacă 
schimbi un cuvânt, îţi zbor capul de pe umeri şi trimit singur 
mesajul. Cât despre tine, domnule, îi spuse el lui Ross Parker, 
care ducea încet mâna spre tocul armei, nu face greşeala asta, 
altfel n-o să ai când să mai faci alta. 

— Da, domnule, spuse Ross, ridicând mâinile. Pe lângă puşca 
Winchester aţintită spre capul lui Andy, texanul înalt avea şi 
două pistoale în tocurile de la şold. Dacă nu era pistolar, cu 
siguranţă arăta ca unul. 

Andy se hotărî şi el să-l creadă. Transmise anularea ordinului 
fals. 

— Acum trimiteţi ordinul iniţial pe care l-aţi interceptat, 
jivinelor. 

Andy transmise ordinul original care spunea ca marfarul să 
aştepte pe linia secundară de la Azalea ca să facă loc trenului ce 
mergea spre nord. 

— Mult mai bine, îngână Hatfield. Doar n-o să lăsăm 
locomotivele să se ciocnească, nu-i aşa? 

Avea un zâmbet la fel de binevoitor ca vocea tărăgănată. Dar 
ochii îi erau întunecaţi ca un mormânt. 

— Şi acum, domnilor, o să-mi spuneţi cine v-a plătit ca să 
puneţi la cale o faptă aşa de mârşavă. 

— Lasă arma! 

Lowell venise de după şopron cu puşca în mână. 

Walt Hatfield era sigur că bărbatul cu puşca l-ar fi spulberat 
dacă nu s-ar fi temut să nu-şi ucidă prietenii din greşeală cu 
aceeaşi serie de alice. Reproşându-şi prostia de care dăduse 
dovadă - nu putea să spună altfel pentru că, deşi nu-l văzuse, ar 
fi trebuit să ştie că era şi al treilea bărbat care să se urce pe 
stâlp - făcu după cum i se poruncise. 

Lăsă puşca jos. Toţi ochii se îndreptară o clipă spre clinchetul 
metalului pe piatră. 

Hatfield se răsuci pe o parte şi scoase pistoalele cu o iuţeală 


206 


incredibilă. Ţinti spre Lowell şi îl împuşcă direct în inimă. În 
aceeaşi clipă apăsă trăgaciul puştii. Ambele ţevi bubuiră şi 
plumbul greu îl străpunse pe Andy, aproape să-l rupă în două. 

Ross fugea deja spre cal. Andy căzuse pe puşca lui Hatfield şi, 
până să o recupereze, Ross încălecase deja şi se îndepărta 
galopând. Hatfield îndreptă arma alunecoasă din cauza sângelui 
şi trase. | se păru că îl lovise. Ross se clătină în şa, dar deja era 
între copaci. 

— Fir-ar să fie, mormăi Hatfield. Uitându-se la cadavrele 
celorlalţi doi, îşi dădu seama că nici unul nu avea să mai stea de 
vorbă cu Sabotorul. Urcă pe cal, îl îndemnă şi murgul porni în 


galop. 


Marion Morgan îi dădu lui Isaac Bell un sărut de despărţire la 
Sacramento. Ea mergea mai departe la San Francisco. El urma să 
schimbe trenurile ca să meargă spre trecătoarea Cascades. La 
sfârşit îi spuse: 

— Nu-mi amintesc să fi avut vreodată o călătorie mai plăcută 
cu trenul. 

O jumătate de zi mai târziu, învârtindu-se prin parcul feroviar 
din Dunsmuir, Bell număra poliţiştii care păzeau macazurile, 
depoul şi dispeceratele. Vorbi în gară cu doi agenţi Van Dorn 
îmbrăcaţi în costume negre şi pălării care îi arătară diversele 
puncte de control pe care le aranjaseră. Mulţumit de ce vedea, 
întrebă unde îl putea găsi pe „Texas” Walt Hatfield. 

Strada principală din Dunsmuir, Sacramento Avenue, era o 
stradă noroioasă bătută de roţile trăsurilor. Pe o parte erau case 
şi magazine, despărțite de noroiul străzii printr-un trotuar îngust 
de scândură. Liniile Southern Pacific, şirurile de stâlpi de telegraf 
şi electrici, precum şi magaziile şi depozitele împrăştiate se aflau 
pe partea cealaltă. Hotelul era o clădire cu două etaje şi cu 
verande care înaintau pe trotuar. Bell îl găsi pe Hatfield în hol, 
bând whisky din ceaşcă. Avea un bandaj pe sprânceană şi braţul 
drept prins într-o eşarfa. 

— Îmi pare rău, Isaac. Te-am dezamăgit. 

li povesti lui Bell cum, în timp ce făcea rondul punctelor de 
control stabilite pe linia vulnerabilă, observase de la distanţă o 
tentativă de sabotare a liniilor de telegraf. 

— La început am crezut că tăiau liniile. Dar când m-am 
apropiat am văzut că legaseră un transmiţător şi mi-am dat 
seama că interceptau ordinele. Cu intenţia de a provoca 
accidente. 

Se foi neliniştit pe scaun, semn că-l durea tot corpul şi 
recunoscu: 

— La început am crezut că erau numai doi. Am uitat că ar fi 
avut nevoie de un linior în vârful stâlpului. Aşa m-a luat prin 
surprindere. Am reuşit să scap, dar, din nefericire, doi dintre ei 
au murit. Al treilea a şters-o. M-am gândit că el era şeful, aşa că 
am fugit după el, crezând că ne-ar putea spune mai multe 
despre Sabotor. L-am rănit cu puşca, dar nu suficient cât să-l 
împiedic să mai ţintească. Ticălosul acela murdar mi-a împuşcat 
calul. 

— Poate te luase pe tine la ochi şi a nimerit calul. 

— Imi pare rău, Isaac. Mă simt tare prost. 

— Şi eu m-aş simţi în locul tău, spuse Bell. Apoi zâmbi. Dar să 
nu uităm că ai împiedicat coliziunea a două trenuri, dintre care 
unul era plin cu muncitori. 

— Şarpele acela încă mai  sâsâie, răspunse Hatfield 
morocănos. Doar fiindcă l-am oprit nu înseamnă că l-am şi prins. 

Bell ştia că are dreptate. Dar a doua zi, când se întâlni cu 
Osgood Hennessy la capătul de linie al trecătorii, descoperi că 
preşedintele de la Southern Pacific privea partea bună a 
lucrurilor, în parte pentru că erau din nou înainte cu lucrul. 
Ultimul tunel lung de pe ruta spre podul Cascade Canyon - 
Tunelul 13 - era săpat aproape în întregime. 

— l-o luăm tot timpul înainte, se bucura Hennessy. La New 
York a fost rău, dar, oricât de rău a fost, toată lumea ştie că ar fi 
putut fi şi mai şi. Southern Pacific a scăpat cu faţa curată. Acum 
băieţii tăi au evitat o coliziune catastrofală. Şi spui că sunteţi pe 
cale să-l prindeţi pe fierarul care a făcut cârligul acela folosit la 
deraierea trenului Coast Line Limited. 

Bell îi raportase esenţialul transmis de Dashwood, anume că 
fierarul care fugise trebuia să ştie ceva despre cârlig şi, prin 
urmare, despre Sabotor. Bell îi ordonase lui Larry Sanders să îi 
pună lui Dashwood la dispoziţie tot biroul din Los Angeles ca să-l 
prindă pe fierarul care dispăruse fără urmă. Trebuia să apară cât 
de curând, acum că toţi băieţii din Los Angeles erau pe urmele 
lui. 

— Fierarul te poate duce direct la Sabotor, spuse Hennessy. 

— Asta sper şi eu, zise Bell. 

— Sunt uimit că l-ai pus pe fugă pe criminalul acesta agitator. 
N-are să mai aibă vreme să creeze probleme dacă se chinuie să 
ţi-o ia înainte. 

— Sper că aveţi dreptate, domnule. Dar nu trebuie să uităm că 

Sabotorul e ingenios. Şi că îşi face planurile cu mult timp înainte. 
Acum ştim că a angajat un complice la New York încă de acum 
un an. De asta am traversat continentul ca să vă întreb ceva faţă 
în faţă. 

— Ce anume? 

— Vă asigur că discutăm cât se poate de discret. La rândul 
dumneavoastră, vă cer să fiţi cât se poate de sincer. 

— Asta era clar de la început, mormăi Hennessy. Ce naiba vrei 
să mă întrebi? 

— Cine ar fi putut afla de planul dumneavoastră de a obţine 
acţiuni majoritare la Calea Ferată New Jersey Central? 

— Nimeni. 

— Nimeni? Nici un avocat? Nici un bancher? 

— A trebuit să fac totul pe muteşte. 

— Cu siguranţă o întreprindere aşa de complexă necesită 
ajutorul unor experţi. 

— De obicei pun un avocat să se ocupe de o anumită parte a 
aranjamentului şi alt avocat de altă parte. La fel şi cu bancherii. 
Câte un diavol pentru fiecare lucru. Dacă prindeau de veste, J.P. 
Morgan şi Vanderbilt s-ar fi aruncat asupra mea ca nişte ulii. Cu 
cât îmi ţineam gura mai mult, cu atât aveam şanse mai mari să 
înhaţ Jersey Central. 

— Deci nici unul dintre avocaţi sau bancheri n-a înţeles exact 
ce se întâmpla? 

— Aşa e... Desigur, adăugă Hennessy, un ticălos foarte isteţ 
le-ar fi putut pune cap la cap. 

Bell îşi scoase carnetul. 

— Vă rog să-mi spuneţi numele bancherilor şi avocaţilor care 
au avut suficiente informaţii ca să vă ghicească intenţiile. 

Hennessy spuse la repezeală patru nume, menţionând că 
numai doi dintre ei aveau şanse să fi înţeles schema lucrurilor. 
Bell notă totul în carnet. 

— Aţi spus cumva despre aranjamentul ăsta mecanicilor şi 
supraveghetorilor care trebuiau să se ocupe de linia nouă? 

Hennessy ezită. 

— Până la un punct. Dar, repet, le-am dat numai atâtea 
informaţii cât să îi ţin sub control. 

— Imi daţi şi numele celor care ar fi putut să vândă informaţia 
ca să înţeleagă ce intenţii aveaţi? 

Hennessy menţionă doi mecanici. Bell notă în carnet, apoi îl 
dădu deoparte. 

— Lillian ştia? 

— Lillian? Desigur. Dar nu ar fi dus vorba mai departe. 

— Doamna Comden? 

— La fel ca Lillian. 

— l-aţi povestit senatorului Kincaid ce planuri aveţi? 

— Kincaid? Glumeşti? Desigur că nu, de ce-aş fi făcut aşa 
ceva? 

— Ca să obţineţi sprijinul lui în Senat. 

— Mă ajută când îi spun eu să mă ajute. Nu trebuie să-l instig 
eu. 

— De ce aţi spus „desigur că nu”? 

— Omul e un idiot. Are impresia că nu-mi dau seama că stă pe 
lângă mine ca să-mi curteze fiica. 

Bell telegrafie după un curier de la Van Dorn şi, când acesta 
ajunse, îi înmână o scrisoare sigilată pentru biroul din 
Sacramento, ordonând investigarea imediată a mecanicului-şef 
de la Southern Pacific, a lui Lillian Hennessy, a doamnei Comden, 
a doi bancheri, doi avocaţi şi a senatorului Charles Kincaid. 

Un tren de lucru care mergea spre sud, ducând acasă sute de 
bărbaţi epuizați pentru o recuperare de trei zile, după patru 
săptămâni de muncă asiduă, era tras pe o linie secundară ca să 
facă loc unui tren cu materiale ce se îndrepta spre nord. 
Aşteptau să urce prin Cotul Canionului de Diamant, o curbă 
răsucită aflată la 80 kilometri sud de Tunelul 13. Linia secundară 
era săpată în stâncă, la poalele unei pante abrupte, iar curba 
permitea o vedere bună a liniilor care treceau în paralel pe 
deasupra. Ceea ce văzură oamenii atunci avea să-i bântuie 
pentru tot restul vieţii. 

Locomotiva care trăgea şirul lung de vagoane era de tipul 2-8- 
0 Consolidation. Era ca un cal de povară care urca muntele pe 
opt roţi motoare. În timp ce urca panta uşoară, săpată în lateralul 
canionului, bielele cuplare, care legau roţile motoare, păreau un 
nor dinamic la viteza de 64 kilometri pe oră. Puţini dintre cei care 
stăteau lungiţi pe băncile tari ale trenului oprit băgară de seamă, 
dar cei care ridicară totuşi privirea văzură fumul aplatizat, lăsat 
în urma locomotivei sus, deasupra lor. Unul dintre ei îi spuse 
prietenului său care moţăia: 

— Goneşte de parcă însuşi bătrânul Hennessy stă cu mâna pe 
acceleraţie. 

Şasiul locomotivei şi roţile scurte stabilizatoare, din faţă, care 
împiedicau clătinarea la viteze mari, scârţâiră când ajunseră în 
curbă. Mecanicul ştia drumul spre trecătoare ca în palmă, iar 
această curbă de pe buza Canionului de Diamant era singurul loc 
în care nu voia să audă scârţâitul unei şine desprinse. 

— Nu-mi place deloc zgomotul ăla, începu el să-i spună 
fochistului. În următoarea milisecundă, cu mult înainte de a mai 
apuca să termine propoziţia şi cu atât mai puţin să frâneze, 
prima roată a locomotivei de o sută douăzeci de tone lovi şina 
desprinsă. Aceasta se dezlipi de traverse cu un pocnet asurzitor. 

Şinele se depărtară, eliberate de traversele de lemn care le 
ţineau la distanţă de 1,2 metri. Toate cele patru roţi motoare de 
pe exteriorul curbei căzură de pe oţel şi locomotiva ţâşni direct 
înainte cu 64 kilometri pe oră, împrăştiind pietriş, aşchii de lemn 
şi crampoane rupte. 

Celor de jos, din trenul de lucru aflat pe fundul canionului, li se 
păru că trenul de marfă de deasupra prinsese viaţă şi se 

hotărâse să zboare. Ani mai târziu, supraviețuitorii aveau să jure 
că zburase mult timp prin aer înainte ca gravitația să-şi facă 
efectul. Unii deveniră religioşi, convinşi că Dumnezeu intervenise 
pentru ca mărfarul să zboare suficient de mult ca să depăşească 
aproape în totalitate trenul de dedesubt când căzu de pe munte. 
Dar în ziua aceea, ceea ce văzură, uitându-se în sus, era 
locomotiva Consolidation 2-8-0 care se răsturna de pe stâncă şi 
venea spre ei, antrenând cincizeci de vagoane, copaci şi buşteni 
de pe pantă ca un bici lung şi negru. i 

Cei mai mulţi îşi aminteau zgomotul. Incepuse ca un tunet, 
crescuse precum vuietul unei avalanşe şi se terminase, după 
câteva clipe care păreau atunci ore întregi, în zdrăngănitul 
ascuţit, asurzitor al oţelului şi al lemnului ce se prăbuşea peste 
trenul oprit. Nici unul dintre ei nu uită însă spaima. 


Isaac Bell ajunse în câteva ore la faţa locului. 

Îi transmise lui Hennessy prin telegraf că era posibil să fi avut 
loc un accident. Nu exista vreo dovadă că Sabotorul umblase la 
şine. Era adevărat şi că locomotiva grea avariase atât de tare 
locul în care sărise de pe şină încât era imposibil să îţi dai seama 
dacă şina se slăbise accidental sau crampoanele fuseseră scoase 
intenţionat. Dar rapoartele întocmite meticulos de poliţia 
feroviară de la Southern Pacific menţionau că patrulele călare şi 
drezinele acoperiseră zona. 

Bell trase concluzia că era improbabil ca Sabotorul să se fi 
apropiat aşa de mult încât să provoace accidentul din Cotul 
Canionului de Diamant. 

Enervat la culme pentru că accidentul neliniştise muncitorii, 
Hennessy îl trimise pe Franklin Mowery, inginerul civil pe care îl 
rechemase de la pensie să construiască podul Canyon Bridge, 
pentru a inspecta accidentul. Mowery şchiopăta de-a lungul 
platformei distruse, sprijinindu-se de braţul asistentului său cu 
ochelari. Era un bătrân vorbăreţ - născut, după cum îi spuse lui 
Bell, în 1837, pe când Andrew Jackson era încă preşedinte. 
Spunea că fusese de faţă când prima cale ferată continentală 
legase pentru prima dată liniile din est şi din vest la Promontory 
Point, în Utah, în 1869. 

— Acum aproape patruzeci de ani. Cum zboară timpul! E greu 
de crezut că pe atunci eram mai tânăr decât pezevenghiul ăsta 
care mă ajută să merg. 

Il bătu pe umăr afectuos pe asistentul său. Eric Soares zâmbi 
ştrengăreşte, arătând mai mult a poet sau pictor decât a inginer 

civil, cu ochelarii de sârmă, părul brunet şi ondulat, ochii 
expresivi, fruntea lată, bărbia îngustă şi mustaţa subţire şi 
răsucită. 

— Ce părere ai, domnule Mowery? întrebă Bell. A fost 
accident? 

— Greu de spus, fiule. Traversele s-au rupt ca nişte surcele, 
dar nici o bucată nu a rămas suficient de mare ca să se vadă 
urme de unelte. Crampoanele s-au îndoit ori s-au rupt în două. 
Imi aminteşte de o deraiere pe care am văzut-o în '83. Un şir de 
vagoane pentru pasageri a coborât de pe High Sierra, vagoanele 
din spate au intrat unele în altele aşa cum a intrat vagonul acela 
de serviciu în cel de marfă. 

Detectivul şi cei doi ingineri se uitară din nou la vagonul de 
serviciu izbit de cel de marfa şi turtit ca o valiză împachetată în 
grabă. 

— Ce raport vei face pentru domnul Hennessy? întrebă Bell. 

Mowery îl înghionti pe Eric Soares. 

— Ce-ar trebui să-i spunem, Eric? 

Soares îşi scoase ochelarii, privi în jur, mijind ochii, apoi se 
lăsă în genunchi şi examină cu atenţie o traversă sfărâmată de 
roata locomotivei. 

— Cum aţi spus dumneavoastră, domnule Mowery, zise el, 
dacă au scos crampoanele, n-au lăsat nici un semn. 

— Dar cred, zise Mowery, că bătrânul nu va vrea să audă că 
de vină e întreţinerea defectuoasă, nu-i aşa, Eric? 

— Nu, domnule Mowery, răspunse Eric, zâmbind din nou şiret. 

Bell observă că prietenia lor se baza pe faptul că Mowery se 
purta cu Soares de parcă era nepotul lui preferat. 

— Nici n-are să-i placă dacă suspectăm construcţia făcută în 
grabă, care s-ar fi putut transforma într-o slăbiciune exploatată 
de locomotiva grea şi aflată în plină viteză, nu-i aşa, Eric? 

— Nu, domnule Mowery. 

— Compromisul, domnule Bell, e esenţa ingineriei. Renunţăm 
la ceva ca să obţinem altceva. Când construim prea repede, 
obţinem lucruri şubrede. Dacă suntem prea pretenţioşi, nu mai 
terminăm lucrul. 

Eric se ridică, îşi puse ochelarii la loc şi continuă vorba 
bătrânului. 

— Când facem construcţii prea puternice, riscăm să le facem 
prea grele. Dacă le facem uşoare, e posibil să fie prea slabe. 

— Eric e metalurgist, spuse Mowery, pufnind în râs. Apropo de 
esenţă. Cunoaşte patruzeci de tipuri de metal care nici nu 

existau pe vremea mea. 

Bell încă mai studia vagonul de serviciu distrus, strivit de 
vagonul de marfă, când îi veni o idee interesantă. Oamenii 
aceştia erau ingineri. Inţelegeau cum se construiau lucrurile. 

— Puteţi face o sabie care la început e scurtă şi pe urmă se 
alungeşte? întrebă el. 

— Poftim? 

— Vorbeaţi despre metal şi despre comprimare şi mă întrebam 
dacă lama unei săbii s-ar putea retrage şi alungi în acelaşi timp. 

— Ca o sabie de recuzită, telescopică? întrebă Mowery. Când 
actorul se preface că e străpuns, dar de fapt sabia se retrage în 
ea însăşi? 

— Numai că asta nu s-ar retrage. Ar străpunge obstacolul. 

— Ce zici, Eric? Tu ai studiat metalurgia la Cornell. S-ar putea 
face o asemenea sabie? 

— Poţi să faci orice, dacă ai bani, răspunse Eric. Dar ar fi dificil 
s-o faci solidă. 

— Destul de solidă ca să înjunghii un om? 

— O poţi face cu uşurinţă suficient de solidă ca să împingi. 
Destul de solidă ca să străpungi carnea. Dar nu ar rezista la un 
impact lateral. 

— Impact lateral? 

— Eric vrea să spună, explică Mowery, că nu ar rezista dacă ar 
fi lovită din lateral într-un duel cu săbii adevărate. 

— Izbitura, spuse Bell. O lovitură bruscă prin care dai deoparte 
sabia adversarului. 

— Faci un compromis în privinţa durității în favoarea densităţii. 
Două sau trei segmente scurte de oţel îmbinate nu pot fi la fel de 
compacte ca o singură lamă. De ce întrebaţi, domnule Bell? 

— Eram curios cum o fi să transformi un cuţit într-o sabie, zise 
Bell. 

— Surprinzător, spuse Mowery sec, pentru cel care stă la 
primire. 

Constructorul de poduri aruncă o ultimă privire în jur şi se 
sprijini de braţul lui Eric. 

— Hai să mergem, Eric. Nu are rost să mai amânăm. Trebuie 
să-i raportez bătrânului exact ce a raportat şi domnul Bell, adică 
ceea ce nu vrea bătrânul să audă. Cine naiba ştie ce s-o fi 
întâmplat? Dar nu am găsit urme de sabotaj. 

Când Mowery îşi prezentă raportul, Osgood Hennessy, furios la 
culme, întrebă cu glas încet, dar periculos: 

— Mecanicul a fost ucis? 

— Abia dacă l-a zdruncinat. Cred că e cel mai norocos mecanic 
în viaţă. 

— Concediază-l! Dacă nu a fost vorba de sabotaj înseamnă că 
de vină a fost viteza excesivă. Asta o să le arate muncitorilor că 
nu tolerez mecanicii nesăbuiţi care le pun viaţa în pericol. 

Dar concedierea mecanicului nu reuşi să-i calmeze pe 
muncitorii îngroziţi care lucrau la finisarea trecătorii Cascades. 
Lor nu le păsa dacă accidentul fusese provocat de un sabotor sau 
nu. Deşi erau tentaţi să creadă că Sabotorul lovise din nou. 
Spionii poliţiei spuneau că în tabăra muncitorilor umblau zvonuri 
de grevă. _ 

— Grevă! repetă Hennessy, aproape apoplectic. li plătesc 
foarte bine. Ce naiba mai vor? 

— Vor să plece acasă, îi explică Isaac Bell. Era atent la starea 
în care se aflau oamenii şi se consulta cu agenţii sub acoperire 
din bucătării şi din baruri, ba chiar îi vizita personal ca să verifice 
efectul atacurilor Sabotorului asupra muncitorilor de la Southern 
Pacific. Le e frică să meargă cu trenul de lucru. 

— Ce nebunie! Sunt pe cale să sap ultimul tunel spre pod. 

— Ei spun că trecătoarea a devenit cea mai periculoasă linie 
din Vest. 

Bell admise că, în mod ironic, Sabotorul câştigase runda asta, 
indiferent dacă şi-o dorise sau nu. 

Bătrânul îşi lăsă capul în mâini. 

— Doamne sfinte, de unde să scot o mie de oameni când se 
apropie iarna? Ridică privirea, supărat foc. Saltă-le căpeteniile. 
Bagă o parte dintre ei la zdup! Ceilalţi îşi vor veni în simţiri. 

— Pot să vă sugerez o metodă mai productivă? întrebă Bell. 

— Nu! Ştiu eu cum să stârpesc o grevă. Se întoarse spre 
Lillian, care îl privea curioasă. Fă-mi legătura cu Jethro Watt. Şi 
transmite-i un mesaj guvernatorului. Vreau să vină nişte patrule 
aici până dimineaţă. 

— Domnule, abia am venit din tabără, zise Bell. Sunt îngheţaţi 
de spaimă. In cel mai bun caz, poliţiştii lui Watt vor stârni o 
revoltă; în cel mai rău caz, îi vor determina pe unii dintre ei să se 
împrăştie. Nu vor face decât să înrăutăţească lucrurile. Nu puteţi 
obliga nişte oameni speriaţi să lucreze cum trebuie. Dar puteţi 
încerca să le mai domoliţi teama. 

— Ce vrei să spui? 

— Aduceţi-l pe Jethro Watt. Lăsaţi-l să aducă cinci sute de 
ofiţeri cu el. Dar puneţi-i să patruleze. Acoperiţi zona până când 
devine clar că dumneavoastră, nu Sabotorul, controlaţi fiecare 

centimetru de linie de aici şi până la Tunelul 13. 

— N-o să meargă niciodată, zise Hennessy. Agitatorii ăştia n- 
au să creadă. Ei vor doar grevă. 

in cele din urmă se băgă şi Lillian în vorbă. 

— incearcă, tată. 

Aşa că bătrânul încercă. 

In decurs de o zi, fiecare kilometru de linie era păzit şi verificat 
să nu aibă şine slăbite sau explozibili ascunşi. La fel cum se 
întâmplase la New Jersey City, unde agenţii Van Dorn arestaseră 
tot soiul de infractori în timp ce îi căutau pe complicii 
Sabotorului, echipele de linie care căutau semne de sabotaj 
descoperiră câteva probleme pe linie şi le reparară. 

Bell se urcă pe cal şi merse de-a lungul liniei lungi de 30 
kilometri. Se întoarse cu locomotiva, mulţumit că noua extensie 
a trecătorii fusese transformată din cea mai periculoasă din Vest 
în cel mai bine întreţinută. Şi era păzită de cei mai buni oameni. 


Sabotorul mergea cu o căruţă de negustor, trasă de doi 
măgari zdraveni. Avea un coviltir peticit şi spălăcit, întins pe 
şapte arcuri. Sub coviltir se aflau oale, tigăi, postavuri, sare, un 
butoi cu untură şi un butoi cu vase de porțelan împachetate în 
paie. Ascunsă sub marfa din căruţă, se afla o traversă din lemn 
de brad proaspăt tăiată, lungă de 2,5 metri şi cu laturi de 25 x 30 
centimetri. 

Negustorul era mort, dezbrăcat şi aruncat la poalele unui deal. 
Era aproape la fel de înalt ca Sabotorul şi hainele lui i se 
potriveau destul de bine. O gaură săpată pe lungimea traversei 
era umplută cu dinamită. 

Sabotorul mergea pe un drum de căruţe care probabil fusese 
la început o potecă a indienilor, înainte să apară calea ferată, 
poate chiar o potecă umblată de căprioare cu şi mai mult timp în 
urmă. Deşi era abrupt şi îngust, drumul urma fără greşeală cele 
mai line pante de pe terenul denivelat. 

Majoritatea aşezărilor izolate pe lângă care trecea erau 
abandonate. Sabotorul le evita pe cele care mai erau locuite. 
Locuitorii ar fi putut recunoaşte căruţa şi s-ar fi întrebat ce se 
întâmplase cu stăpânul. 

Din loc în loc, drumul se intersecta cu noua cale ferată, dându- 
i ocazia să meargă cu roţile pe şină. Dar, de câte ori se apropia 
de linia spre trecătoare, vedea ofiţeri de patrulă şi poliţişti, unii 
călare, alţii manevrând drezine de mână. Plănuia să meargă pe 
şine noaptea până la marginea canionului adânc, unde avea să 

înlocuiască o traversă cu cea explozivă din căruţă. Dar, pe 
măsură ce trecea după-amiaza şi pantele deveneau mai 
întunecate, fu nevoit să admită că nu îşi putea pune planul în 
aplicare. 

Se vedea mâna lui Isaac Bell în precauţiile luate şi Sabotorul îi 
înjură din nou pe criminalii pe care îi angajase în Rawlins şi care 
eşuaseră. Dar toate înjurăturile şi regretele lui nu puteau 
schimba faptul că patrulele lui Bell îl împiedicau să meargă pe 
şine. Terasamentul era îngust, format din piatră pe o parte şi 
dintr-o pantă abruptă pe cealaltă parte. Dacă se întâlnea cu o 
patrulă, nu avea unde să ascundă căruţa şi, în majoritatea 
locurilor, nici nu avea pe unde să coboare cu totul de pe şine. 

Traversa cântărea 90 kilograme. Trebuia să scoată cu 
extractorul o traversă care cântărea doar 9 kilograme. Il putea 
folosi şi ca pe o rangă, ca să sape balastul, dar nu putea scoate 
crampoanele, aşa că tot mai avea nevoie de un ciocan, alte 5 
kilograme. Era un bărbat solid. Putea să ridice 105 kilograme. 
Putea să ridice traversa, ciocanul şi extractorul, legate toate şi 
urcate pe umăr. Dar câţi kilometri putea să le care? 

Când descărcă traversa din căruţă, i se păru mai grea decât îşi 
imaginase. Slavă Domnului că nu fusese creozotată cu gudron de 
huilă. Lemnul ar fi absorbit încă 13 kilograme de lichid închis la 
culoare. 

Sabotorul sprijini traversa de stâlpul telegraf şi o legă de 
ciocan şi de extractor. Apoi trase căruţa în spatele unor copaci la 
scurtă distanţă de şine. Impuşcă amândoi măgarii, apropiindu-le 
ţeava de cap ca să estompeze zgomotul, în cazul în care era vreo 
patrulă pe aproape. Se grăbi înapoi spre linie, se ghemui şi urcă 
legătura greoaie pe umăr. Pe urmă se ridică şi îşi continuă 
drumul. 

Lemnul dur trecea prin haină, făcându-l să regrete că nu luase 
o pătură din căruţă ca să îşi protejeze umărul. La început, 
durerea era ca un disconfort surd. Curând deveni îngrozitoare. li 
chinuia muşchiul umărului, muşcând din os. După aproape un 
kilometru, simţea că ia foc. Să pună traversa jos, să se întoarcă 
la căruţă şi să ia o pătură? Ar fi putut s-o găsească poliţiştii lângă 
şină. 

Îl dureau deja şi picioarele. Genunchii începeau să-i tremure. 
Dar durerea din umăr şi tremuratul genunchilor nu însemnau 
nimic când greutatea începu să-i apese şira spinării, stâlcindu-i 
nervii. Aceştia îi transmiteau o usturime în picioare, săgetându-l 
în pulpe şi coapse. Se întrebă dacă mai putea ridica din nou 

traversa în cazul în care o lăsa jos. În timp ce dezbătea astfel 
lucrurile, altcineva luă decizia pentru el. 

Cărase traversa pe o distanţă de un kilometru şi jumătate 
când văzu o strălucire pe cer, drept în faţă. Se făcea tot mai 
puternică. Sabotorul îşi dădu seama că era farul unei locomotive 
care se apropia cu viteză. O auzea deja mai tare decât zgomotul 
propriei răsuflări îngreuiate. Trebuia să coboare de pe şine. Erau 
nişte copaci în apropiere. Pipăind drumul pe întuneric, cobori de 
pe rambleu şi se strecură printre copaci. Farul crea raze şi umbre 
nebuneşti. Sabotorul se afundă şi mai mult în desiş, apoi 
îngenunche cu grijă, înclinând încet traversa, până când o sprijini 
cu un capăt de pământ. 

Uşurarea pe care o simţi era aproape ca o plăcere 
copleşitoare. Sprijini celălalt capăt al traversei de un copac. Apoi 
se prăbuşi pe pământ şi se întinse pe acele de pin, ca să se 
odihnească. Locomotiva se auzi tot mai aproape şi trecu în viteză 
pe lângă el, trăgând un tren care zdrăngănea din pricina 
vagoanelor goale. Trecu prea repede. În curând, trebuia să se 
ridice, să sprijine greutatea îngrozitoare pe umăr şi să se chinuie 
să urce rambleul. 

Călcâiul cizmei i se agăţă de capul traversei când încercă să 
păşească peste linii. Simţi că e pe cale să cadă cu faţa în jos. Se 
luptă să-şi menţină echilibrul. Dar nu reuşi să se ţină pe picioare, 
greutatea îl apăsa tot mai mult. Se răsuci îngrozit, încercând să 
nu lase traversa să cadă peste el. Dar greutatea era prea mare 
ca să o poată evita complet. O lovitură ca de baros îi strivi braţul 
şi Sabotorul urlă de durere. 

intins cu faţa în jos pe terasament, îşi trase braţul de sub 
traversă, se aşeză în genunchi ca la rugăciune, urcă traversa pe 
umărul chinuit de durere, se ridică şi merse mai departe. Incercă 
să numere paşii, dar nu reuşea să se concentreze. Mai avea opt 
kilometri. Dar nu avea idee pe ce distanţă se chinuise să meargă, 
începu să numere traversele. Deodată, se descurajă. Erau 
aproape trei mii de traverse într-un kilometru şi jumătate de 
linie. După o sută, avea deja senzaţia că moare. După cinci sute, 
se simţea copleşit la gândul că cinci sute de traverse însemnau 
doar vreo trei sute de metri. N 

Gândurile începură să i se împrăştie. Işi imagina că duce 
traversa prin inima muntelui până la Tunelul 13, tocmai la podul 
Cascade Canyon. 

„Eu sunt Inginerul-Erou!” 

Râsul isteric se transformă într-un icnet de durere. Simţi că 

pierde controlul. Trebuia să nu se mai gândească la durere şi la 
teamă, altfel nu mai putea continua. 

Işi îndreptă gândurile spre vremurile când învăţa matematică 
şi inginerie. Structura - componenta care făcea un pod să reziste 
sau să se prăbuşească. Lonjeroane. Traverse. Stâlpi de fundaţie. 
Grinzi Gerber. Pârghii. Sarcini mobile. Greutăţi proprii. 

Legile fizicii determinau felul în care se distribuia greutatea. 
Legile fizicii spuneau că nu putea să care traversa mai departe, 
îndepărtă nebunia asta din minte şi se concentră pe manevre de 
scrimă, pe mişcările uşoare ale săbiei. 

— Atac, spuse cu glas tare. Lovitură. Fandare. Parare. Ripostă. 
Fentă. Fentă dublă. 

Mergea mai departe, dar greutatea îi transforma oasele în 
jeleu. Atac. Lovitură. Alonjă. Parare. Intrarea neamţului. Deodată, 
începu să murmure termeni de inginerie de pe vremea când era 
student. Apoi strigă pe limba lui Heidelberg, ca atunci când 
învăţa să ucidă. Angriff. Battutaangrifi. Ausfall, Parade. 
Doppelfinde. |şi imagina că îi susura cineva în ureche. Atac: 
Angriff. Lovitură: Battutaangriff. Alonjă: Ausfall. Parare: Parade. 
Fentă dublă: Doppelfinde. O persoană nevăzută fredona un 
cântecel fără melodie. Apoi deveni strident. Îl auzea acum chiar 
în spate. Se răsuci să vadă, iar greutatea traversei aproape că îl 
făcu să îşi piardă echilibrul. O lumină de lampă cu acetilenă 
strălucea pe şine. Era o patrulă de poliţie care dădea la manivelă 
într-o drezină de mână, aproape imposibil de auzit. 

Pe partea stângă era o stâncă. Pe partea dreaptă, versantul 
muntelui cobora brusc. Simţea mai mult decât vedea panta 
abruptă. Vârfurile moi ale copăceilor care străpungeau 
întunericul îi arătau că până jos ar fi putut fi şase metri. Nu avea 
încotro. Drezina era aproape de el. Lăsă traversa să cadă, apoi 
sări după ea. 

Auzi cum traversa nimereşte un trunchi de copac, făcându-l să 
plesnească. Apoi se prăbuşi într-un copac şi impactul îl lăsă fără 
suflare. 

Murmurul pe care îl auzea se estompă. Drezina încetinea, 
îngrozit, îşi dădu seama că se oprise. Auzi bărbaţi care vorbeau 
la aproape cinci metri deasupra lui şi văzu raze de lumină de la 
lanterne. Poliţiştii coborâră. Le auzea cizmele care făceau 
balastul să scârţâie în timp ce păşeau pe terasament, luminându- 
şi drumul cu lanternele. Un om strigă. Pe cât de repede 
apăruseră, pe atât de repede dispărură. Drezina porni cu zgomot 
şi se îndepărtă, lăsându-l la poalele rambleului abrupt, pe 

întuneric. 

Mişcându-se cu grijă, lipit de pantă, împingând cu cizmele în 
pământ, pipăi pe întuneric ca să găsească traversa. Simţi miros 
de răşină şi îl urmă până la copacul rupt. Abia acesta era testul 
adevărat: să urce înapoi pe rambleu până la şină. Nu erau decât 
şase metri, dar fiecare metru ar fi părut cât o mie. Toate păreau 
de netrecut, greutatea pe care o căra, distanţa parcursă, 
înclinarea rambleului. 

Pe măsură ce puterea începea să-l părăsească, vedea cum 
visurile lui de bogăţie şi putere se destramă. Alunecă şi căzu, 
apoi se strădui să se ridice. Măcar de l-ar fi ucis pe Isaac Bell! Işi 
dădea seama că se lupta cu Bell mai mult decât cu traversa, cu 
trecătoarea sau cu Southern Pacific. 

Coşmarul provocat de Bell, care încerca să-l oprească, îi dădu 
puterea să urce. Centimetru cu centimetru, metru cu metru. 
Atac: Angriff. Lovitură: Battutaangriff. Alonjă: Ausfall. Parare: 
Parade. Fentă dublă: Doppel/finde. Căzu de două ori. Tot de două 
ori se ridică. Ajunse în vârf clătinându-se. Şi de-ar fi fost să 
trăiască până la nouăzeci de ani, tot nu ar fi uitat urcarea aceea 
chinuitoare. 

Bubuitul din inimă se auzea tot mai tare, aşa de tare încât 
înţelese într-un târziu că nu inima lui se auzea. O locomotivă? Se 
opri în mijlocul şinelor, de-a dreptul şocat. Nu putea fi încă o 
patrulă. Era tunet? Se văzu sclipirea unui fulger. Auzi bubuitul 
tunetului, începu să cadă o ploaie rece. Îşi pierduse pălăria. 
Picăturile de ploaie i se scurgeau pe faţă. 

Sabotorul izbucni în râs. 

Ploaia avea să îi ude pe poliţişti, să îi gonească la adăpost. 
Acum râdea din ce în ce mai tare. Ploaie în loc de ninsoare. 
Râurile se umflau, dar şinele nu aveau să fie blocate de zăpadă. 
Probabil că Osgood Hennessy era încântat. Cam astea erau 
previziunile experţilor în meteorologie. Preşedintele căii ferate îi 
abandonase până la urmă, ba chiar plătise un vraci indian ca să îi 
spună cum avea să fie vremea, iar acesta îi spusese că ninsoarea 
urma să vină târziu în anul acela. Dacă ploua în loc să ningă 
însemna că Hennessy avea mai mult timp să termine 
trecătoarea. 

Sabotorul sprijini traversa pe umăr şi spuse cu glas tare. 

— Niciodată. 

Un fulger uriaş îmbrăcă totul într-o lumină albă. 

Şinele se curbau brusc, ţinându-se de scobitura îngustă în 
stâncă. Dedesubt apărea priveliştea ameţitoare a unui râu 

învolburat pe fundul adânc al canionului. Acesta era locul. 
Sabotorul lăsă jos traversa, desfăcu funia care lega 
instrumentele şi scoase crampoanele de pe ambele părţi ale 
traversei fixate sub linie, punându-le apoi deoparte cu grijă. Apoi 
scormoni piatra spartă cu extractorul, îndepărtând bucăţile 
ascuţite. Le scoase de sub traversă şi le împrăştie atent, ca să nu 
se rostogolească pe rambleu. 

După îndepărtarea balastului, folosi extractorul pe post de 
pârghie ca să scoată traversa dintre şine. Pe urmă fixă în loc 
traversa cu dinamită, puse balastul la loc, împingându-l sub 
traversă. La sfârşit fixă cu ciocanul cele opt crampoane. După ce 
fixă traversa sub şine şi nivelă cu atenţie balastul, ataşă 
declanşatorul, un cui îndesat sub şină, într-o gaură făcută în 
lemn. 

Cuiul intră în lemn la 2,5 centimetri deasupra explozorului pe 
bază de mercur. Calculase cu grijă, inserând o sută de cuie ca să 
măsoare forţa, aşa încât o patrulă care mergea cu drezina de 
mână să nu apese cuiul aşa de adânc încât să detoneze 
explozibilul. Doar greutatea unei locomotive putea să declanşeze 
explozia. 

Nu-i mai rămânea decât o singură sarcină chinuitoare. Legă 
uneltele de traversa scoasă de sub şină, o urcă pe umăr şi se 
ridică, deşi îi tremurau picioarele. Merse împleticit vreo patru 
sute de metri şi aruncă traversa şi uneltele pe stânci, acolo unde 
nu le putea vedea nici un poliţist. 

Tremura de epuizare, dar hotărârea îl făcea să meargă mai 
departe. 

Mutilase trecătoarea cu dinamită, accidente şi incendii. 

Zdruncinase  măreaţa companie Southern Pacific prin 
deraierea trenului Coast Line Limited. 

Şi ce dacă Bell transformase atacul din New York spre 
avantajul lui Hennessy? 

Sabotorul ridică faţa spre cerul tulburat de furtună şi lăsă 
ploaia să-l curețe. Tunetul bubuia deasupra. 

— E al meu! urlă el drept răspuns. In seara asta l-am câştigat. 

Avea să câştige această ultimă rundă. 

Nici un om din trenul de lucru nu avea să supravieţuiască şi să 
termine Tunelul 13. 

O mie de oameni mergeau în zori spre tabăra de lucru de la 
trecătoare. Douăzeci de vagoane cu bănci de lemn veneau în 
urma unei locomotive ce scotea abur în exces. Oamenii stăteau 
în ploaie, preferând să fie uzi şi să le fie frig decât să se 
adăpostească în tren. 

— Ticăloşi încăpăţânaţi! spumega Hennessy, privind scena din 
vagonul lui privat. Lillian, trimite o telegramă guvernatorului. 
Asta e rebeliune. i 

Lillian Hennessy puse degetele pe transmiţător. Inainte de a 
tasta, îi spuse lui Isaac Bell: 

— Nu poţi să faci ceva? 

După părerea lui Bell, oamenii care se înghesuiau în ploaie nu 
păreau deloc încăpăţânaţi. Păreau speriaţi şi ruşinaţi de lucrul 
acesta, ceea ce spunea multe despre curajul lor. Sabotorul luase 
multe vieţi prin dinamită, accidente, coliziuni şi incendii. Fiecare 
atac lăsase în urmă morţi şi răniţi. Oamenii muriseră în trenuri 
deraiate, în prăbuşirea tunelelor, în deraierea trenului Coast Line 
Limited, în goana vagonului scăpat de sub control şi în explozia 
îngrozitoare din New Jersey. 

— Patrulele au inspectat fiecare centimetru de linie, îi 
răspunse lui Lillian. Nu ştiu dacă pot face ceva ce nu s-a făcut 
deja. Doar să mă urc pe bara de protecţie de la locomotivă şi să 
verific eu însumi linia... 

Detectivul se răsuci în loc, ieşi din vagonul lui Hennessy, 
traversă parcul feroviar în fugă şi îşi făcu loc prin mulţime. Se 
urcă pe scara din spatele tenderului, păşi sprinten peste cărbuni 
şi sări pe acoperişul cabinei de la locomotivă. De acolo vedea 
liniori şi mineri posomorâţi, împrăştiaţi în tot parcul. Cu toţii 
amuţiră. O mie de feţe se ridicau spre imaginea caraghioasă a 
unui bărbat în costum alb urcat pe locomotivă. 

Bell îl auzise cândva pe William Jennings Bryan vorbind unei 
adunări la expoziţia din Atlanta. Stând în faţă, aproape de Bryan, 
fusese uimit de lentoarea cu care vorbea celebrul orator. Bryan îi 
dezvăluise ulterior că vorbele se grăbeau când pluteau în aer. 
Prindeau apoi o cadență normală până să ajungă în rândurile din 
spate. N 

Bell ridică braţele. Işi chemă vocea din interior. Vorbi într-un 
ritm lent, foarte lent. Dar fiecare cuvânt era o provocare 

aruncată spre cei ce-l priveau. 

— Eu voi sta de pază. 

Bell băgă mâna în haină. 

— Locomotiva asta va merge încet spre capătul de linie. 

Scoase încet pistolul Browning. 

— Voi sta pe bara de protecţie, în faţa locomotivei. 

Indreptă pistolul spre cer. 

— Voi trage cu acest pistol ca să anunţ mecanicul dacă văd 
vreun pericol. _ 

Apăsă pe trăgaci. Impuşcătura răsună până în depou şi în 
ateliere. 

— Mecanicul va auzi împuşcătura. 

Trase din nou. 

— Va opri trenul. 

Bell ţinu arma aţintită spre cer şi continuă să vorbească încet. 

— Nu voi spune că acela care nu vrea să meargă în spatele 
meu e cel mai josnic laş din munţii Cascade. 

Se auzi o nouă împuşcătură. 

— Dar voi spune aşa: cine nu vrea să meargă ar trebui să se 
întoarcă de unde a venit şi să stea la fusta mamei. 

Un val de râsete răsună dintr-un capăt în altul al parcului. 
Păreau că se mişcă spre tren. Preţ de o clipă i se păru că reuşise 
să îi convingă. Dar se auzi o voce furioasă: 

— Ai lucrat tu vreodată într-o echipă de liniori? 

— De unde naiba să ştii tu dacă nu e în regulă ceva? se auzi 
altă voce. 

Apoi un bărbat voinic, roşu la faţă şi cu ochi albaştri, se urcă 
pe scara tenderului şi păşi peste cărbuni până ajunse la Bell. 

— Eu sunt Malone. Şeful echipei de liniori. 

— Ce doreşti, Malone? 

— Deci vrei să stai pe bara de protecţie, aşa-i? Habar n-ai să-i 
spui locomotivei aşa cum i se spune şi tu ai de gând să vezi ce 
nu e în regulă cu şinele înainte să sărim cu toţii în aer? Auzi la el, 
bară de protecţie... Dar măcar atât pot să spun: ai curaj! 

Şeful de echipă îi întinse o mână bătătorită lui Bell. 

— Bate palma! Eu merg cu tine. 

Cei doi bărbaţi îşi strânseră mâinile ca să-i vadă toţi cei de 
faţă. Apoi Malone ridică glasul, bubuind ca sirena unui vapor. 

— E careva aici care să spună că Mike Malone nu-şi dă seama 
de pericol când îl vede? 

Nu era nimeni. 

— Vrea careva de aici să stea cu maică-sa? 

Cu un nou val de râsete şi o mie de urale, muncitorii urcară în 
tren şi se aşezară pe băncile de lemn. 

Bell şi Malone coborâră de pe locomotivă şi se urcară pe bara 
de protecţie în formă de pană. Aveau loc să stea pe ambele 
părţi, ţinându-se de câte o bară de sub farul locomotivei. 
Mecanicul, conductorul şi fochistul veniră în faţă să primească 
ordinele. 

— Cât de repede vreţi să mergem? întrebă mecanicul. 

— Intrebaţi-l pe expert, spuse Bell. 

— Ţine viteza sub 16 kilometri pe oră, spuse Malone. 

— Sub 16? protestă mecanicul. Dar vom ajunge în două ore la 
tunel. 

— Preferi să scurtăm timpul şi să sărim în prăpastie? 

Echipajul trenului se întoarse în cabină. 

— Ţine pistolul acela la îndemână, domnule, spuse Malone, 
zâmbindu-i lui Bell. Ţine minte, dacă dăm peste o mână sau 
trecem peste o şină desprinsă, vom fi primii care suportăm 
consecinţele. 

— M-am gândit şi eu la asta, spuse Bell sec. Dar, ce-i drept, 
am controlat fiecare metru din linia asta în ultimele două zile. 
Oamenii au mers pe jos, călare şi cu drezina. 

— Vom vedea, spuse Malone, uitând să mai zâmbească. 

— Vrei să ţii ăsta? întrebă Bell, oferindu-i binoclul Carl Zeiss. 

— Nu, mersi, zise Malone. Am inspectat şinele douăzeci de ani 
cu ochii ăştia ai mei. Nu e azi ziua în care să învăţ ceva nou. 

Bell îşi trecu bareta binoclului peste cap ca să poată să-i dea 
drumul şi să tragă un foc de avertisment. 

— Douăzeci de ani? Atunci tu trebuie să mă instruieşti pe 
mine, Malone. După ce ar trebui să mă uit? 

— Dacă lipsesc crampoanele care fixează traversele sub şine. 
Dacă lipsesc eclisele care unesc şinele. Dacă sunt rupturi pe şine 
sau semne că ar fi fost săpat balastul, în cazul în care nenorocitul 
a îngropat explozibil. Terasamentul e proaspăt pus. Ar trebui să 
fie neted, fără adâncituri, fără umflături. Uită-te după vreo piatră 
pe traverse. Şi de câte ori ajungem într-o curbă, fii şi mai atent, 
fiindcă sabotorul acesta ştie că mecanicul nu are timp să 
oprească dacă vede ceva. 

Bell duse binoclul la ochi. Era foarte conştient de faptul că 
făcuse o mie de oameni aflaţi în spatele lui să îşi rişte viaţa. 
După cum observase şi Malone, el şi Bell aveau să suporte primii 
consecinţele unui atac fiindcă mergeau în faţă. Dar numai la 
început. În caz că deraiau, aveau să moară cu toţii. 

Linia de tren mergea chiar pe lângă versantul muntelui, pe o 
porţiune îngustă. In stânga se înălța stânca, plină de cicatrici 
lăsate în urmă de forări şi dinamită. In dreapta nu era decât 
aerul. Coborârea era ba de câţiva metri, ba de jumătate de 
kilometru. În locurile unde erau vizibile văile canionului, Bell 
vedea vârfuri de copaci, buşteni prăvăliţi şi râuri umflate de ploi. 

Privi înainte pe şină la treizeci de metri în faţă. Binoclul lui 
avea prisme moderne, Porro, care intensificau lumina. Vedea 
bine capetele crampoanelor, câte opt bătute în fiecare traversă. 
Bucăţile de lemn dreptunghiulare, de culoare ciocolatie, treceau 
pe sub ochii lui cu o regularitate care îl amorţea. 

— Câte traverse sunt pe o distanţă de un kilometru şi 
jumătate? îl întrebă el pe Malone. 

— Două mii şapte sute, răspunse acesta. Aproximativ. 

Traversele ciocolatii se înşirau una după alta. Câte opt 
crampoane în fiecare. Fiecare crampon fixat bine în lemn. 
Eclisele prindeau fiecare îmbinare, pe jumătate ascunse de şină. 
Balastul, format din piatră spartă şi ascuţită, sclipea în ploaie. 
Bell urmărea să vadă dacă era vreo adâncitură în suprafaţa 
netedă, să nu fie pietre pe traverse, cuie desprinse, crampoane 
lipsă sau rupturi în şinele lucioase. 

— Opreşte! strigă Malone. 

Bell trase un foc. Bubuitura scurtă a pistolului răsună printre 
stânci şi stârni ecoul în canion. Dar locomotiva continuă să 
meargă. 

— Trage! strigă Malone. Din nou! 

Bell apăsa deja pe trăgaci. Coborârea era abruptă de-a lungul 
curbei, iar fundul văii de sub ei era plin de buşteni. Când se auzi 
a doua împuşcătură, saboţii de frână se strânseră cu un şuierat şi 
locomotiva se opri încet, cu roţile scârţâind. Bell sări de pe cadrul 
de fier şi începu să alerge, urmat îndeaproape de Malone. 

— Acolo! spuse Malone. 

Se opriră la şase metri în faţa trenului, uitându-se la o 
umflătură a terasamentului aproape imperceptibilă. Pietrişul 
proaspăt întins se întindea pe o suprafaţă netedă, uşor înclinată 
dinspre traverse către marginea stâncii, dar aici se vedea o 
uşoară umflătură care se ridica la câţiva centimetri mai sus. 

— Nu te apropia prea mult! îl avertiză Malone. Se pare că au 

săpat aici. Vezi că nu seamănă cu stratul original? 

Bell merse direct spre locul cu pricina şi călcă apăsat. 

— Ai grijă! 

— Sabotorul, spuse Bell, s-ar asigura că nimic în afară de 
greutatea unei locomotive nu poate să detoneze mina asta. 

— Pari foarte sigur. 

— Sunt sigur, zise Bell. E prea deştept ca să irosească praful 
de puşcă pe o drezină. 

Ingenunche pe o traversă şi se uită de aproape. Dădu cu mâna 
peste pietriş. 

— Dar ceea ce nu văd sunt semne că s-ar fi săpat aici de 
curând. Pietrele astea stau aici de ceva vreme. Vezi că praful de 
cărbune nu e şters? 

Malone se apropie îmbufnat. Apoi îngenunche lângă Bell, 
scărpinându-se în cap. Işi trecu degetele peste praful de cărbune 
care se făcea crustă sub picăturile de ploaie. Apucă nişte bucăţi 
din balast şi le examină. Se ridică brusc în picioare. 

— E lucrătură proastă, nu-s explozibili, zise el. Ştiu exact cine 
a pus secţiunea asta de şină şi o să am o discuţie cu el. Imi pare 
rău, domnule Bell. Alarmă falsă. 

— Paza bună trece primejdia rea. 

Echipajul coborâse deja. In spatele lor, cincizeci de muncitori 
stăteau cu gurile căscate, alţii se dădeau şi ei jos din tren. 

— Toată lumea să se urce în tren! strigă Malone. 

Bell îl luă deoparte pe mecanic. 

— De ce nu aţi oprit? 

— M-aţi luat prin surprindere. Am avut nevoie de o clipă să 
reacţionez. 

— Fiţi atent! răspunse Bell morocănos. Sunt vieţile multor 
oameni la mijloc. 

Urcară pe toată lumea în tren şi porniră din nou. 

Traversele treceau la nesfârşit. Lemn dreptunghiular după 
lemn dreptunghiular. Opt crampoane, patru pe fiecare şină. 
Eclise care fixau şinele. Balast din pietriş ascuţit care sclipea în 
ploaie. Bell se uita după fiecare denivelare de pe suprafaţa plată, 
după pietre răscolite, cuie scoase, crampoane lipsă şi rupturi de 
şină. Traversă după traversă. 

Trenul continuă încet drumul, peste douăzeci şi cinci de 
kilometri. Mai erau doar cinci kilometri şi oamenii se puteau 
întoarce să sape la esenţialul Tunel 13. 

Dintr-odată, când intrară într-o curbă care încadra cel mai 
adânc canion din rută, ceva neobişnuit îi atrase atenţia lui Bell. 

La început nu îşi dădu seama ce anume era. Abia înţelegea 
despre ce era vorba. 

— Malone! spuse el cu o voce biciuitoare. Uită-te! Ce nu e în 
regulă acolo? 

Bărbatul roşu la faţă se aplecă în faţă şi miji ochii, 
concentrându-se. 

— Nu văd nimic. p 

Bell se uită cu binoclul pe şine. Impingându-şi picioarele pe 
bara de protecţie, ţinu binoclul cu o mână şi scoase pistolul cu 
cealaltă. 

Balastul era neted. Nu lipsea nici un crampon. Traversele... 

In peste douăzeci şi cinci de kilometri, trenul trecuse peste 
cincizeci de mii de traverse. Fiecare era de culoare ciocolatie, 
lemnul fiind închis la culoare din pricina anticoagulanţilor 
absorbiți prin creozotare. Acum, la doar câţiva metri în faţa 
locomotivei, Bell trase câteva focuri rapide de armă. 

— Opreşte! 

Mecanicul acţionă frâna. Roţile se blocară. Oţelul scrâşni pe 
oţel. Locomotiva grea alunecă din inerție mai departe. Din spate 
o împingea greutatea celor douăzeci de vagoane. 

Bell şi Malone săriră de pe bara de protecţie şi alergară 
înaintea locomotivei. 

— Ce e? strigă şeful de echipă. 

— Traversa aceea! îi arătă Bell. 

— Doamne Dumnezeule! urlă Malone. 

Cei doi se întoarseră ca la un semn şi ridicară braţele de parcă 
voiau să oprească trenul cu mâinile goale. 

Mecanicul trase de maneta de comandă, făcând locomotiva să 
meargă înapoi. 

Opt roţi motoare greoaie se învârtiră în sens invers, scoțând 
scântei pe şine. Pe moment, părea că doi oameni puternici chiar 
opreau locomotiva Consolidation. Şi când aceasta se opri cu o 
zdruncinătură zdravănă, Isaac Bell se uită în jos şi văzu că se 
înţepenise cu cizmele în traversa suspectă. 

Vârful barei de protecţie era chiar deasupra. Roţile din faţă se 
aflau la numai doi metri distanţă. 

— Dă înapoi, strigă Malone. Incet! 


După ce dădu încet deoparte balastul de la ambele capete şi 
se uită cu atenţie, Bell observă că traversa avea un dop rotund 
de lemn, precum cele de la butoaiele cu whisky. Avea diametrul 
unei monede de argint de un dolar şi aproape că nu se vedea 
diferenţa de culoare. 

— Mută-i pe toţi mai în spate, îi spuse el lui Malone. A umplut 
traversa cu dinamită. 

Declanşatorul era făcut dintr-un cui care pornea explozorul. 
Era suficientă dinamită înăuntru ca să spulbere şinele de sub 
locomotivă, făcând-o să deraieze şi să arunce vagoanele în jos, 
pe versantul muntelui. Insă Bell putea acum să-i trimită o 
telegramă lui Osgood Hennessy şi să-i spună că Agenţia de 
Detectivi Van Dorn obținuse o nouă victorie împotriva 
Sabotorului. 

Hennessy îşi mută trenul privat în capătul liniei, acolo unde 
minerii şi liniorii care sosiseră în siguranţă munceau din greu, 
săpând în stâncă ultimii treizeci de metri din Tunelul 13. 


A doua zi de dimineaţă, Osgood Hennessy îl chemă pe Bell în 
vagonul lui. Lillian şi doamna Comden îi oferiră cafea. Hennessy 
era tot numai un zâmbet. Ă 

— Suntem pe cale să terminăm săpatul. Intotdeauna 
organizăm o ceremonie la finalizarea tunelurilor lungi, în care 
îndepărtez eu ultima piatră. De data asta, muncitorii au trimis un 
mesager care ne-a cerut să te lăsăm pe tine să dai ultima 
lovitură de baros pentru ceea ce ai făcut ieri. E o mare onoare, 
eu aş accepta în locul tău. 

Bell intră în tunel cu Hennessy, lipindu-se de perete când fură 
nevoiţi să coboare de pe şine ca să lase să treacă o locomotivă 
cu vagonete basculante, pline cu resturi de materiale. Pe sute de 
metri, tavanul arcuit şi pereţii laterali erau deja finisaţi. Spre 
capătul tunelului, tavanul era sprijinit de scânduri. Minerii lucrau 
la ultima porţiune de câţiva metri, sub un paravan de fontă şi 
lemn care îi proteja de pietrele ce cădeau peste ei. 

Burghiele gălăgioase se opriră la apropierea lui Bell şi a 
preşedintelui căii ferate. Minerii îndepărtară piatra spartă cu 
lopeţi şi ciocane, apoi plecară de lângă peretele rămas întreg. 

Un miner masiv, cu braţe vânjoase şi strungăreaţă, îi înmână 
lui Bell un baros de şapte kilograme. 

— Aţi mai lovit cu aşa ceva până acum? 

— Când fixam ţăruşii pentru cort, la circ. 

— O să vă descurcaţi. Minerul se aplecă puţin şi îi şopti: Vedeţi 
semnul acela cu creta? Loviţi acolo. Intotdeauna pregătim locul 
ca să se prăbuşească pentru ceremonie... Daţi-vă la o parte, 
băieţi! Faceţi loc pentru domnul Bell! 

— Sunteţi sigur că nu vreţi să faceţi dumneavoastră asta? îl 
întrebă Bell pe Hennessy. 

Hennessy făcu un pas în spate. 

— Am săpat destul tuneluri în viaţa mea. Ţi-ai câştigat dreptul 
ăsta. 

Bell ridică barosul peste umăr şi lovi cu putere în locul marcat 
cu cretă. Mai întâi apărură nişte crăpături, apoi se văzu o rază de 
lumină. Bell lovi din nou. Minerii începură să aplaude când zidul 
căzu, lăsând lumina să pătrundă în tunel. 

Bell trecu prin deschizătură şi văzu podul Canyon strălucind în 
lumina soarelui. Armătura podului se ridica deasupra defileului 
îngust al râului Cascade pe doi piloni înalţi şi subţiri, fixaţi pe 
postamente masive de piatră. Aflat deasupra pâclei de peste 
apă, cel mai important pod din linia trecătorii părea aproape 
gata. Traversele erau deja puse în aşteptarea şinelor de oţel care 
aveau să vină dinspre tunel. 

Bell văzu că era foarte bine păzit. Poliţiştii de la transporturi 
stăteau înşiraţi din cincizeci în cincizeci de metri. La fiecare 
capăt al podului era câte o santinelă. Deodată, un nor blocă 
lumina soarelui, iar grinzile argintii deveniră negre. 

— Ce zici, fiule? întrebă Hennessy mândru. 

— E o splendoare. 

Cum avea să îl atace Sabotorul? 

In umbra podului se afla orăşelul Cascade, înfiinţat pe locul 


229 


unde linia ferată originală venea din deşert până la poalele 
muntelui. Bell vedea pensiunea din anii 1870, Cascade Lodge, un 
loc ce atrăgea de mulţi ani turiştii îndrăzneţi care se încumetau 
să urce potecile nesfârşite de pe deal. Din capătul acela de linie, 
Hennessy construise o linie temporară pentru marfa cu şi mai 
multe ace feroviare, ca să poată ridica materialele în locul unde 
se construia podul. Era o serie de urcuşuri imposibil de abrupte şi 
curbe periculoase pe care muncitorii o porecliseră Snake Line€. 
Panta era atât de greu de urcat încât Bell văzuse un şir de 
vagoane de marfă trase de trei locomotive cu abur şi împinse din 
spate de trei motoare ajutătoare. Locomotivele îşi făcuseră 
treaba. De acum înainte, materialele aveau să ajungă la 
trecătoare. 

Sabotorul nu avea să atace linia Snake Line, căci aceasta îşi 
îndeplinise scopul deja. Nu avea să atace oraşul, ci chiar podul. 
Dacă distrugea podul, avea să întârzie lucrarea cu mulţi ani. 

— Ce naiba e acolo? întrebă Hennessy, arătând cu degetul 
spre o coloană de fum care se ridica de pe un drum de căruţe de 
lângă orăşel. 

Pe faţa lui Isaac Bell apăru un zâmbet larg de admiraţie. 

— Acela e automobilul Thomas Flyer despre care vorbeam noi. 
Modelul 35 în patru cilindri, cu şaizeci de cai putere. Uitaţi-vă 
cum merge! 

Maşina de un galben-deschis ajunse în vârful curbei, trecu 
peste pragul de stâncă şi se opri la şase metri de locul unde Bell 
şi Hennessy stăteau în dreptul gurii de tunel. Capota era 
coborâtă şi lăsată pe spate. In maşină era un singur om, un 
bărbat înalt, îmbrăcat în haină lungă până la glezne, pălărie şi 
ochelari de protecţie. Sări din spatele volanului de lemn şi veni 
spre ei. 

— Felicitări! strigă el, scoţându-şi ochelarii cu un gest 
dramatic. 

— Ce naiba faci aici? întrebă Hennessy. Nu trebuia să fie o 
şedinţă în Congres? 

— Sărbătoresc căderea ultimei bariere a tunelului, spuse 
Charles Kincaid. Intâmplător eram cu nişte domni foarte 
importanţi din California la Cascade Lodge. Le-am spus gazdelor 
să aştepte cât vin până aici să vă strâng mâna. 

Kincaid apucă mâna lui Hennessy şi o strânse cu putere. 

— Felicitări, domnule! Minunată realizare! Acum nimic nu vă 


8 Linia şerpuită (în engl. în orig.) (n. tr.). 

mai poate opri. 

1 NOIEMBRIE 1907 
CASCADE CANYON, OREGON 


Roşu la faţă şi cu ochii aprinşi, şeful de echipă, Mike Malone, 
păşea ţanţoş prin faţa gurii de tunel, între muncitorii care apucau 
cu cleşti bucăţile grele de şină şi locomotiva din spatele lor, care 
scuipa fum şi abur. 

— Cineva să mute automobilul ăla până nu-l strivim, strigă el. 

Charles Kincaid veni în fugă să-şi salveze maşina. 

— Vă surprinde că l-aţi găsit aici pe senator? îl întrebă Isaac pe 
Hennessy. 

— Niciodată nu mă surprind bărbaţii care visează la 
moştenirea fiicei mele, răspunse acesta peste zgomotul produs 
de muncitorii lui Malone, care nivelau balastul din pietriş în faţa 
motorului şi montau traversele. 

Senatorul Kincaid veni în fugă înapoi. 

— Domnule Hennessy, cei mai importanţi oameni de afaceri şi 
bancheri din California doresc să organizeze o petrecere în 
cinstea dumneavoastră la Cascade Lodge. 

— N-am timp de petreceri până nu pun şinele pe podul acela şi 
construiesc tabăra pe partea cealaltă. 

— Nu puteţi veni după ce se întunecă? 

Mike Malone se îndreptă spre ei. 

— Domnule senator, dacă nu vă e cu supărare, n-aţi vrea să 
mutaţi afurisitul ăla de automobil înainte să pun băieţii să-i facă 
vânt în prăpastie? 

— Dar abia l-am mutat. 

— E tot în calea noastră. 

— Mută-l, mârâi Hennessy. Noi construim o cale ferată aici. 

Bell se uită la Kincaid cum se grăbea să-şi mute iar maşina, 
apoi îi spuse lui Hennessy: 

— Mi-ar plăcea să văd ce pun la cale la petrecere. 

— Pentru ce, mă rog? 

— E o coincidenţă ciudată că senatorul e aici azi. 

— Ţi-am zis, îi dă târcoale fiicei mele. 

— Sabotorul are informaţii private despre Southern Pacific. De 
unde vă cunoaşte planurile? 

— Ţi-am spus şi asta. Vreun curios a pus lucrurile cap la cap. 
Sau şi-a dat vreun prost drumul la gură. 

— In orice caz, Sabotorul nu e străin de cercul dumneavoastră 
de prieteni. 

— Bine, spuse Hennessy. Pot să suport o petrecere dacă poţi 
şi tu. Ridică glasul ca să acopere larma şi strigă la senator: 
Kincaid! Spune-le prietenilor tăi că vin la petrecere dacă invitaţia 
lor mai e valabilă peste trei zile. 

Senatorul se arătă uimit. 

— Doar n-o să terminaţi lucrarea în numai trei zile. 

— Dacă nu termin, or să cadă câteva capete. 

Bătrânelul pocni din degete. Inginerii veniră în fugă spre el, 
desfăcând foile cu schiţe. Supraveghetorii erau chiar în spatele 
lor, cărând tranzite pe umeri, urmaţi la rândul lor de chinezi cu 
jaloane albe şi roşii. Isaac îl prinse din urmă pe Kincaid când 
acesta tocmai se urca în maşină. 

— Ce coincidenţă că întâlnirea are loc tocmai în locul ăsta. 

— Ba din contră. Vreau ca Hennessy să fie de partea mea. 
Cum domnii din California s-au arătat dispuşi să închirieze o 
cabană întreagă doar ca să mă convingă să candidez la 
preşedinţie, m-am gândit că ar putea foarte bine să fie aproape 
de el. 

— In continuare te laşi convins cu greu? întrebă Bell, 
amintindu-şi conversaţia lor de la Follies. 

— Mai greu ca niciodată. In clipa în care spui da celor ca ei, îşi 
închipuie că le aparţii. 

— Iţi doreşti funcţia asta? 

Drept răspuns, Charles Kincaid băgă o mână sub reverul 
hainei şi îl întoarse, dezvăluind o insignă de campanie pe care 
scria KINCAID PREŞEDINTE. 

— Rămâne între noi. 

— Când faci marea dezvăluire? 

— Vreau să-l surprind pe domnul Hennessy la petrecere. Ei vor 
să vii şi tu, mai ales că tu eşti cel care a salvat linia din mâinile 
Sabotorului. 

Detectivului i se părea că aude numai minciuni. 

— Abia aştept, spuse Bell. 

Sabotorul se prefăcea că nu observă privirea curioasă a lui 
Bell. Ştia că şiretlicul cu preşedinţia nu avea să-l mai orbească 
multă vreme pe detectiv. Dar rămase pe poziţii, privind curios la 
podul sclipitor ca şi când nu avea nici o grijă pe lume. 

— Platoul acela larg de pe partea îndepărtată a defileului, 

spuse el nonşalant, pare a fi locul potrivit în care să monteze 
Hennessy platforma de lucru. În unele clipe, îşi spuse Sabotorul 
mândru, îşi dădea seama că ar fi trebuit să fie actor. 

— Îți pare rău că ai renunţat la inginerie? întrebă Bell. 

— Mi-ar părea rău dacă nu mi-ar plăcea politica aşa de mult, 
râse Kincaid. Se prefăcu apoi că se gândeşte la ceva serios, 
ştergându-şi zâmbetul de pe faţă. Poate aş gândi altfel dacă aş fi 
fost un inginer aşa de bun ca domnul Mowery, cel care a 
construit podul acesta. Uită-te la structura asta! Ce graţie, ce 
forţă! Era un star şi încă mai e, în ciuda vârstei lui. Eu n-am fost 
decât un călător capabil. 

Bell îl privea cu atenţie. Kincaid zâmbi. 

— Te uiţi la mine ciudat. Asta fiindcă eşti încă tânăr, domnule 
Bell. Aşteaptă până te ajunge din urmă vârsta de patruzeci de 
ani. Ai să afli care îţi sunt limitele şi vei descoperi alte lucruri la 
care poţi să fii mai bun. 

— Cum ar fi candidatura la preşedinţie? întrebă Bell în glumă. 

— Exact! 

Kincaid râse, îl bătu prieteneşte pe braţ şi sări în maşină. 
Ambală motorul, pe care îl lăsase pornit şi plecă la vale fără să 
se mai uite înapoi. Orice indiciu că era îngrijorat ar fi alimentat 
imaginaţia detectivului. 

De fapt, era euforic. 

Osgood Hennessy mergea înainte cu toate puterile, băgându- 
şi singur capul în laţ. Cu cât termina podul mai repede, cu atât 
avea să atârne în ştreang mai curând. Dacă platforma de lucru 
din capătul construcţiei reprezenta capul lui Hennessy, iar 
imperiul Southern Pacific corpul, atunci podul Cascade Canyon 
era gâtul. 

Isaac Bell îşi puse oamenii în toate echipele de lucru ca să nu 
apară acte de sabotaj. Hennessy îi spusese că săpatul tunelului 
era doar începutul. Intenţiona să construiască şi dincolo de pod 
atât cât putea înainte de prima zăpadă. Se lăuda că până şi cel 
mai laş bancher de pe Wall Street avea să accepte dovada că 
Southern Pacific era gata să continue construcţia trecătorii când 
se topeau zăpezile în primăvară. 

Bell trimise poliţişti călare ca să păzească ruta pe care calea 
ferată o construia prin munte. Apoi îi ceru lui Jethro Watt să 
comande personal poliţia de la transporturi. Merseră pe pod, 
convenind să mărească numărul celor care păzeau stâlpii 
dedesubt şi porţiunea de sus. Apoi verificară zona călare; uriaşul 
Watt urcă pe un animal enorm, pe nume Thunderbolt, care tot 
încerca să-i roadă piciorul şefului poliţiei. Watt îl potoli lovindu-l 
peste cap, dar oricine se pricepea un pic la cai ştia că 
Thunderbolt aştepta doar o ocazie mai bună. 

Până să se lase întunericul în ziua aceea plină de activităţi 
febrile, tâmplarii înălţaseră deja un schelet de susţinere şi un 
adăpost de lemn în Tunelul 13, în jurul arcadei abia formate. 
Zidarii veneau repejor din urmă cu lucrarea, iar echipele de 
liniori montaseră deja şinele de la tunel până la marginea 
defileului. 

Trenul roşu al lui Osgood Hennessy trecu prin tunel, 
împingând un şir de vagoane încărcate cu marfa până la podul 
foarte bine păzit. Liniorii descărcau acum şinele şi continuau să 
muncească la lumină artificială. Traversele trimise de la o 
tâmplărie aflată în amonte erau deja puse pe pod. Loviturile de 
baros răsunau în noapte. După verificarea şinelor, locomotiva lui 
Hennessy împinse materialele grele pe platformă. 

O mie de muncitori stăteau cu sufletul la gură. 

Nu se auzeau decât zgomote mecanice, pufăitul locomotivei, 
generatorul de curent şi fonta care trecea peste oţel. In timp ce 
primul vagon trecea înainte, toţi ochii se îndreptară spre Franklin 
Mowery. Bătrânul constructor de poduri privea şi el cu atenţie. 

Isaac Bell îl auzi pe Eric, asistentul ochelarist al lui Mowery, 
cum se lăuda: 

— Domnul Mowery era tot aşa de liniştit şi când am terminat 
trecătoarea Lucin pentru domnul Hennessy, peste Marele Lac 

Sărat. 

— Dar, spuse un supraveghetor cărunt, uitându-se în defileul 
adânc, acela era cu mult mai aproape de apă. 

Mowery se aplecă nonşalant, sprijinindu-se în baston. Pe 
chipul lui rotund nu se citea nici o emoție, nici o grijă nu făcea să 
i se încleşteze fălcile sau să-i tremure barba. Intre buzele mari 
ţinea strâns o pipă rece, care nu mai scotea nici fum. 

Bell se uita la pipa lui Mowery. Când vagonul cu materiale 
ajunse fără nici o problemă în capătul opus şi oamenii începură 
să aplaude bucuroşi, Mowery scoase pipa din gură şi aşchiile 
dintre dinţi. 

— M-aţi prins, îi zâmbi el lui Bell. Podurile sunt nişte chestii 
tare ciudate, foarte imprevizibile. 

A doua linie fu montată pe pod până la prânz. 

_ Agitaţi şi plini de zel, muncitorii puseră zeci de şine secundare. 
In curând, platoul izolat fu transformat într-o combinaţie de parc 
feroviar şi platformă de lucru. Trenul roşu al lui Hennessy trecu 
peste defileu şi se opri pe o linie secundară puţin ridicată, de 
unde preşedintele putea să supravegheze toată operaţiunea. Pe 
pod trecea acum un şir constant de trenuri cu materiale. In urma 
lor veneau firele de telegraf, trimițând vestea cea bună celor de 
pe Wall Street. 

Telegrafistul îi înmână lui Hennessy un teanc de mesaje 
codate. 

Nici un operator de telegraf de pe continent nu fusese verificat 
mai îndeaproape decât J.J}. Meadows de către agenţia Van Dorn. 

Verdictul dat de ei spunea că nu era pe lume om mai cinstit 
decât el. Dar Bell nu voia să rişte nimic, mai ales că avea 
proaspete în memorie întâmplările cu telegrafiştii Sabotorului, 
care făcuseră schimb de focuri cu „Texas” Walt Hatfield. Toată 
corespondenţa lui cu agenţia era cifrată. Incuie uşa cabinei din 
trenul privat şi decodă mesajele. 

Erau primele rezultate ale rapoartelor pe care le ceruse Bell ca 
să scoată la iveală spionul din cercul intim al preşedintelui. Nimic 
din dosarul inginerului-şef de la Southern Pacific nu sugera că ar 
fi fost necinstit. Era loial companiei, lui Osgood Hennessy şi 
standardelor înalte ale profesiei lui. 

Acelaşi lucru se spunea şi despre Franklin Mowery. Viaţa 
constructorului de poduri era ca o carte deschisă, plină de 
realizări profesionale. Printre numeroasele fapte caritabile se afla 
şi conducerea unui orfelinat metodist. 

Lillian Hennessy fusese arestată de mult prea multe ori pentru 

o fată atât de tânără şi de privilegiată, dar numai fiindcă 
participase la demonstraţii pentru dreptul la vot. Acuzaţiile 
fuseseră mereu respinse, ori din cauza poliţiştilor prea zeloşi, se 
gândi Bell, ori din cauza puterii unui tată iubitor care, 
întâmplător, era preşedintele celei mai mari căi ferate din ţară. 

Dintre cei doi bancheri numiţi de Hennessy care ar fi putut să-i 
ghicească planurile, unul fusese condamnat pentru fraudă, 
celălalt fusese implicat într-un divorţ. Pe unul dintre avocaţi îl 
dăduseră afară din barou în Illinois, iar celălalt făcuse avere 
cumpărând acţiuni la companiile feroviare pentru că deţinea 
informaţii despre intenţiile acestora. La o examinare mai atentă, 
după cum spuneau detectivii Van Dorn, amândoi bancherii 
făcuseră greşeli în tinereţe; avocatul exclus din barou fusese 
reprimit mai târziu. Dar îmbogăţitul Erastus Charney îi atrăgea 
atenţia lui Bell, fiindcă era clar că profita de faptul că ştia 
dinainte din ce direcţie avea să bată vântul. Bell transmise o 
telegramă, cerând să se facă săpături mai adânci în cazul lui 
Charney. 

Isaac nu era tocmai surprins de viaţa interesantă dusă de 
doamna Comden înainte de a deveni concubina magnatului 
feroviar. 

O pianistă genială încă de mică, îşi făcuse debutul în concert 
la Filarmonica din New York la paisprezece ani, cântând 
Concertul pentru pian şi orchestră nr. 2 în Fa minor al lui Chopin 

„Care era greu de cântat la orice vârstă”, după părerea 
agentului Van Dorn. Făcuse apoi turnee în Statele Unite şi în 
Europa, unde se şi oprise la Leipzig pentru studii. Se căsătorise 
cu un muzician bogat, cu relaţii la curtea germană şi care 
divorțase de ea, după ce aceasta fugise cu un ofiţer de viţă 
nobilă din Brigada de Cavalerie. Trăiseră împreună la Berlin până 
să intervină familia scandalizată a ofițerului. Emma se căsătorise 
apoi cu un portretist sărac pe nume Comden, rămânând văduvă 
după numai un an. Fără un ban în buzunar şi cu vremurile în care 
dădea concerte de mult uitate, văduva Comden ajunse la New 
York, călători spre New Orleans şi San Francisco şi răspunse unui 
anunţ dat la ziar pentru postul de preceptor pentru Lillian 
Hennessy. Obiceiurile ei nomade continuară, îmbarcată în trenul 
luxos folosit de Hennessy, un om aflat mereu în mişcare. in 
rarele ocazii în care  irascibilul Osgood părea sociabil, 
încântătoarea doamnă Comden era imediat lângă el. Şi era vai şi 
amar, după cum observa agentul Van Dorn, de politicianul, 
bancherul sau afaceristul a cărui soţie îndrăznea să nu o trateze 

cu respect. 

Viaţa lui Charles Kincaid fusese mult mai puţin interesantă 
decât te-ar fi făcut să crezi ziarele lui Preston Whiteway. Studiase 
o vreme ingineria la Academia West Point, trecuse apoi la 
inginerie civilă la Universitatea din Virginia de Vest, lucrase mai 
târziu în domeniu la Colegiul Tehnic din Munchen şi la o firmă 
germană care construia calea ferată din Bagdad. Adevărul din 
spatele poreclei „Inginerul-Erou” era îndoielnic. Era posibil ca 
revoluționarii turci să le fi speriat pe asistentele medicale 
americane şi pe misionarii care aveau grijă de refugiații armeni. 
Nu acelaşi lucru se putea spune despre relatările din ziarele lui 
Whiteway cu privire la rolul lui Kincaid în salvarea acelor oameni, 
nota cu asprime agentul. 

Bell trimise înapoi alte două întrebări: „De ce a plecat Kincaid 
de la West Point?” şi „Cine este Eric Soares?” 

Asistentul lui Franklin Mowery era mereu la dreapta lui. Orice 
informaţii ar fi avut Mowery despre treburile lui Hennessy, cu 
siguranţă le cunoştea şi tânărul Eric. 

Şi dacă tot era vorba de tineri asistenţi, de ce îi lua aşa de 
mult lui james Dashwood să-l prindă pe fierarul care construise 
cârligul folosit în accidentul trenului Coast Line Limited? Isaac 
Bell citi din nou rapoartele detaliate trimise de Dashwood. Apoi îi 
transmise o telegramă la biroul din Los Angeles: FIERARUL S-A 
LASAT DE BAUTURA. CERCETEAZA CERCURILE DE ABSTINENŢA. 

Isaac Bell primi un raport de la biroul din Kansas City în care 
scria că Eric Soares era un orfan pe care Franklin Mowery îl 
sponsorizase ca să termine Universitatea Cornell şi pe care îl 
angajase apoi ca asistent. Unii spuneau că Soares era un inginer 
talentat, alţii ziceau că era un parvenit care profita de 
generozitatea bine cunoscută a lui Mowery. 

Bell se gândi că Mowery nu avea forţa fizică sau agilitatea 
necesară ca să lucreze pe teren fără ajutor. Eric îndeplinea 
sarcinile în care era nevoie de activitate fizică, precum 
verificarea lucrărilor la pod. Bell transmise biroului din Kansas 
City să continue cercetările. 

— Mesaj privat, domnule Bell. 

— Mulţumesc, domnule Meadows. A 

Bell luă telegrama în cabină, sperând că era de la Marion. Intr- 
adevăr, era de la ea şi Bell strigă de bucurie când citi: „NU 
VREAU - REPET NU VREAU - SA MERG CU PRESTON WHITEWAY 
LA CASCADE LODGE PENTRU BULETINELE DE ŞTIRI, PICTURE 
WORLD. DAR TU MAI EŞTI ACOLO? DACA DA, CE VREI SA FAC?” 

Bell o vizită pe Lillian Hennessy. Manevrele lui de a se 
sustrage infatuării ei şi de a-l salva pe Archie Abbott de mama lui 
păreau să dea rezultate. De când venise de la New York, 
discuţiile lor se îndreptau tot mai mult spre Abbott, iar fata 
începea să se comporte cu Bell ca şi când ar fi fost un frate mai 
mare sau un văr mai vârstnic. După ce vorbi cu ea, Bell îi trimise 
o telegramă lui Marion: „VINO! VEI FI OASPETELE LUI HENNESSY 
IN TRENUL PRIVAT”. 

In timp ce Bell îşi continua investigaţiile ca să protejeze podul 
Cascade Canyon, construcţia căii ferate mergea mai departe. La 
două zile după ce trecătoarea ajunsese peste canion, platforma 
de lucru de pe platoul îndepărtat avea suficient spaţiu şi destule 
linii ca să găzduiască nesfârşitele şiruri de marfare care 
transportau şine de oţel, crampoane, balast şi cărbune. O 
instalaţie de creozotare ajunse acolo pe bucăţi. Oamenii o 
asamblară în dreptul rezervelor de traverse, aşa că maşina 
începu în curând să scoată un fum înecăcios, în timp ce lemnul 
intra printr-un capăt şi ieşea prin celălalt îmbibat cu substanţă 
conservantă. 

Căruţele care transportaseră traversele pe cărări întortocheate 
de munte de la gaterul East Oregon Lumber cărau acum scânduri 
şi grinzi. O armată de tâmplari înălța depourile cu acoperiş 
metalic pentru locomotive, centrale electrice pentru 
generatoare, fierării, bucătării, barăci pentru echipele de liniori şi 
grajduri pentru măgari şi cai. 

După ce terminase drumul prin tunel şi făcuse legătura cu 
podul şi cu platformele de lucru poziţionate strategic, Hennessy 
putea acum să aducă muncitori şi materiale direct din California. 
Paza rutei de 643 kilometri şi a podului căzu în sarcina 
detectivilor Van Dorn şi a poliţiei de la Southern Pacific. Isaac Bell 
îl îndemnă pe Joseph Van Dorn să împrumute soldaţi ca să 
sporească numărul redus de agenţi. 


La doisprezece kilometri mai sus de podul Cascade Canyon, 
pădurea în care acţiona gaterul East Oregon Lumber răsuna de 
dimineaţă până seara de zgomotul topoarelor cu tăiş dublu. 
„Catârii de abur”, nişte motoare puternice, staţionare, învârteau 
bobinele cu cabluri de sârmă care cărau buştenii până la fabrică 
pe un făgaş de alunecare. Traversele erau tăiate şi îndreptate, 
apoi trimise în căruţe pe drumurile dificile. Seara, când se oprea 
lucrul, cherestegiii extenuaţi auzeau zgomotul îndepărtat al 
sirenelor de locomotivă, amintindu-le şi în somn că linia ferată 

avea nevoie de şi mai mult lemn. 

Pentru cei care livrau lemnul către platforma de lucru, distanţa 
dintre pod şi tabără părea mai degrabă de o sută douăzeci de 
kilometri, nu de doisprezece. Drumurile de munte erau atât de 
accidentate încât Gene Garret, directorul ambițios şi lacom al 
fabricii, era recunoscător că Panica adusese vremuri grele. Dacă 
economia ar fi fost în creştere, fabrica ar fi avut prea puţin 
personal. Muncitorii cu măgari ar fi căutat de lucru în altă parte 
în loc să urce muntele cu marfa. Cherestegiii care coborau în 
canoe prin bulboanele râului ca să sărbătorească ziua de salariu 
sâmbătă seara nu ar mai fi mers duminica pe jos doisprezece 
kilometri. 

Un lac artificial uriaş se umplea lângă tabăra izolată de lucru. 
Apa mâloasă se aduna zilnic într-un bazin natural, format acolo 
unde trei versanţi muntoşi se întâlneau cu râul Cascade. Al 
patrulea versant era de fapt un baraj dur alcătuit din bolovani şi 
buşteni prăvăliţi. Se înălța la cincisprezece metri deasupra 
zidăriei originale, construite cu mulţi ani înainte ca un canal de 
intrare în fabrică, de alimentare a gaterelor. Acum energia venea 
de la motoarele auxiliare pe care noii proprietari ai companiei le 
transportaseră cu ajutorul carelor cu boi. Lacul original dispăruse 
sub apele crescânde. Staulele pentru măgari, bucătăriile şi 
barăcile fuseseră mutate de două ori din cauza nivelului tot mai 
mare al apei. 

Sabotorul era mândru de barajul acela. 

II concepuse ca pe un stăvilar construit de castori, controlând 
curgerea apei fără să o oprească de tot. Proiectul lui includea 
trunchiuri uriaşe de copaci în loc de bețe şi bolovani de mărimea 
unui om în loc de noroi. Şmecheria era să blochezi suficient din 
cursul râului cât să umpli lacul, dar să laşi suficientă apă să 
treacă în aşa fel încât în aval să pară totul normal. Dacă râul 
arăta mai scăzut decât de obicei pentru toamna aceea târzie, 
curgând la vale spre oraşul Cascade, puţini erau cei care 
remarcau. Dat fiind că podul Cascade Canyon era proaspăt 
construit, nu mai erau semne vechi prin care să se compare 
nivelul apei care trecea pe lângă pilonii de piatră. 

Directorul Garret nu voia să pună întrebări despre scopul 
lacului sau despre investiţia enormă într-o fabrică prea 
îndepărtată ca să transporte suficient lemn să îşi amortizeze 
costurile. Societatea fictivă a Sabotorului, care cumpărase în 
secret gaterul, îi plătea directorului un bonus generos pentru 
fiecare scândură şi traversă pe care o trimitea spre calea ferată. 

Lui Garret nu-i păsa decât să îi epuizeze cu munca pe cherestegii 
înainte ca iarna să le oprească activitatea. 

Lacul creştea pe măsură ce ploile de toamnă umflau apele 
pâraielor ce alimentau râul. Intr-un acces de umor negru, 
Sabotorul îl botezase lacul Lillian, după fata încăpăţânată care îl 
dispreţuise. Calculase că peste un milion de tone de apă se aflau 
deja în defileul adânc. Lacul Lillian era o poliţă de asigurare de 
un milion de tone pentru cazul în care slăbiciunile pe care le 
inserase în construcţia podului nu îl făceau să cadă de la sine. 

Sabotorul întoarse calul şi urcă un kilometru şi jumătate pe 
potecă, spre o cabană ascunsă într-un luminiş lângă izvor. 
Lemnul de foc era stivuit sub o foaie de cort. Dintr-un coş făcut 
din noroi şi vreascuri se ridica un firicel de fum. Nu avea decât o 
fereastră care dădea spre drum. La fiecare colţ al casei era câte 
o nişă pentru puşcă, oferindu-i astfel un câmp de tragere de 360 
de grade. 

Philip Dow ieşi pe uşă. Era un bărbat de patruzeci de ani, solid 
şi stăpân pe el, bărbierit şi cu o chică bogată de păr negru şi 
cârlionţat. Originar din Chicago, era îmbrăcat în costum şi 
pălărie, haine care nu se potriveau cu locul. 

Ochii lui ascuţiţi şi chipul impasibil îl făceau să semene cu un 
poliţist veteran, un puşcaş marin sau cu un asasin. Era într- 
adevăr un asasin; pentru prinderea lui, viu sau mort, se oferea o 
recompensă de zece mii de dolari de câtre Asociaţia 
Proprietarilor de Mine. In şaisprezece ani de greve la Coeur 
d'Alene, Philip Dow omorâse, după cum singur spunea, nababi, 
aristocrați şi tot soiul de alţi şobolani. 

Din pricina gândirii logice, a capacităţii de conducere şi a 
codului de onoare strict şi personal care preţuia mai ales 
loialitatea, Dow devenise o excepţie rară de la regula lui Charles 
Kincaid care prevedea ca nici un complice care îi văzuse faţa să 
nu supravieţuiască, cu atât mai mult să îi cunoască adevărata 
identitate. Kincaid îl adăpostise când asasinarea guvernatorului 
Steunenberg făcuse ca Dow să nu mai poată rămâne în Idaho. 
Maestrul desăvârşit al bâtei, al cuţitului, al puştii şi al 
explozibilului era în siguranţă în cabana din tabăra Sabotorului, 
recunoscător şi absolut loial. 

— Isaac Bell vine la pensiune la banchetul de diseară. Am pus 
la cale o ambuscadă. 

— Agenţii Van Dorn nu-s uşor de ucis, răspunse Dow. Era o 
prezentare a faptelor, nu o lamentare. 

— E vreunul dintre băieţii tăi în stare să facă treaba? 

„Băieţii” lui Dow erau o gaşcă de cherestegii îndărjiţi pe care îi 
formase într-o echipă puternică. Mulţi dintre ei se ascundeau de 
poliţie, de aceea îi atrăgea izolarea fabricii. Cei mai mulţi 
preferau să comită crime pentru bani în loc să se spetească 
muncind. Charles Kincaid nu lucra niciodată direct cu ei - nimeni 
nu ştia ce legătură avea cu toate acestea - dar, sub comanda lui 
Dow, aceştia reprezentau mâna Sabotorului, fie ca să 
pregătească un atac asupra căii ferate, fie ca să îi terorizeze pe 
complicii plătiţi, dar temători. Trimisese doi băieţi la Santa 
Monica să îl omoare pe fierarul care îi văzuse faţa. Dar acesta 
dispăruse, aşa că băieţii fugiseră. Sudul Californiei, însorit şi prea 
puţin împădurit, nu era un loc sigur pentru pădurari închişi la 
culoare, îmbrăcaţi în haine de lână, cu mustăţi răsucite şi 
recompense puse pe capul lor. 

— Am să mă ocup chiar eu, spuse Dow. 

— Vine şi femeia lui, îi spuse Sabotorul. Ar trebui să fie 
neatent din cauza asta. Le va fi mai uşor să-l ia prin surprindere. 

— Mă ocup singur, domnule senator. Măcar atât pot să fac 
pentru domnia ta. 

— Apreciez gestul tău, Philip, spuse Kincaid, ştiind că acel cod 
pe care îl respecta Dow necesita o anumită politeţe arhaică în 
exprimare. 

— Cum arată Bell? Am auzit de el, dar nu l-am văzut niciodată. 

— E cam de aceeaşi înălţime ca mine... De fapt, un pic mai 
înalt. Avem aceeaşi statură, deşi el e puţin mai zvelt. Are o figură 
aspră, cum ai mai văzut la oamenii legii. Păr blond şi mustață. 
Desigur, va fi îmbrăcat elegant pentru banchet. Uite, îţi arăt 
planul. Femeia stă în trenul lui Hennessy. Momentul în care 
acţionezi va veni mai târziu, după ce se întorc de la petrecere. 
Hennessy are insomnii, întotdeauna îşi invită oaspeţii pentru un 
păhărel înainte de culcare... 

Intrară în cabana pe care Dow o păstra foarte curată. 
Sabotorul desfăcu pe masa acoperită cu muşama o schiţă care 
înfăţişa trenul lui Hennessy. 

— Dacă o iei dinspre locomotivă şi tender spre spate, N1 e 
vagonul lui Hennessy, ca şi N2. Următorul e vagonul de bagaje 
cu un pasaj interior. Vagoanele în care sunt cabine, adică 3 şi 4, 
sunt în spate; apoi urmează vagonul-restaurant, cuşetele 
Pullman şi salonul. Vagonul de bagaje le desparte. Nimeni nu 
trece de el fără invitaţie. Logodnica lui Bell va fi în vagonul 4, 
cabina 4, tocmai în spate. Bell e în vagonul 4, în cabina 1. Ea se 
va duce prima la culcare. El va mai rămâne, de dragul 

aparenţelor. 

— De ce? 

— Incă nu-s căsătoriţi. 

Philip Dow părea nedumerit. 

— E ceva ce-mi scapă? 

— E la fel ca un sfârşit de săptămână petrecut la ţară, numai 
că e într-un tren, spuse Kincaid. O gazdă amabilă pregăteşte 
dormitoarele ca să servească legăturilor dintre musafiri, ca să nu 
fie nevoiţi să meargă mult în vârful picioarelor. Sigur, e un lucru 
ştiut de toată lumea, dar nu e „informaţie publică”, dacă înţelegi 
ce vreau să spun. 

Dow ridică din umeri, ca şi cum era mai important să ucizi 
nişte aristocrați decât să îi înţelegi. 

— Bell o să intre în vagonul 4 prin capătul din faţă, întorcându- 
se din salonul lui Hennessy. Când ajunge în spate o să bată la 
uşa ei. Când ea deschide ca să-l lase să intre, tu ieşi din alcovul 
acesta - e locul în care stă însoţitorul. Recomand să foloseşti 
bastonul de cauciuc, fiindcă e mai silențios, dar las detaliile astea 
în seama ta. 

Philip Dow trasă ruta cu degetul îngrijit, gândindu-se la ce 
avea de făcut. li plăcea de senator, în măsura în care putea să 
simtă afecţiune pentru cineva. Nu putea să uite că el fusese cel 
care riscase pentru el când toţi ceilalţi l-ar fi turnat pentru 
recompensă. In plus, Kincaid ştia cum funcționau lucrurile. Era o 
schemă destul de bună, simplă şi clară. Deşi femeia putea să 
cauzeze probleme. Nu îşi permitea să fie prins, mai ales că în 
Idaho îl aştepta spânzurătoarea. Trebuia să o omoare şi pe ea 
înainte să ţipe. 

Era logic să folosească un baston. Armele erau gălăgioase şi 
cea mai mică greşeală făcută cu un cuţit ar fi stârnit urlete. Și- 
apoi, din ce îşi amintea din experienţele violente de o viaţă, 
omorâse mai mulţi duşmani cu bastonul decât cu pistoale, cuțite 
şi explozibili la un loc. Greutatea concentrată în capătul de 
plumb al bastonului se lipea aşa de bine de tâmpla cuiva încât 
spărgea osul şi sfărâma creierii de fiecare dată. 

— Daţi-mi voie să vă întreb ceva, domnule senator. 

— Ce anume? 

— Vreţi să-l distrugeţi pe Osgood Hennessy, aşa-i? 

Kincaid se uită în altă parte, ca să nu vadă Dow că se afla la 
distanţă de o secundă să îi crape capul cu vătraiul. 

— De ce întrebi? spuse Kincaid. 

— L-aş putea ucide eu. 

— O, zâmbi Kincaid. Dow nu încerca decât să fie de ajutor. 
Mulţumesc, Philip. Dar prefer să-l las în viaţă. 

— Pentru răzbunare, încuviinţă Dow. Vreţi să ştie ce îi faceţi. 

— Corect, minţi Sabotorul. Răzbunarea era pentru proşti. Nu 
merita efortul nici măcar pentru o mie de insulte. 

Moartea timpurie a lui Osgood Hennessy i-ar fi dat toate 
planurile peste cap. Lillian, moştenitoarea averii, nu avea decât 
douăzeci de ani. Bancherii lui Hennessy ar fi trebuit să mituiască 
un judecător ca să îi numească un tutore care să-i apere 
interesele, însuşi J.P. Morgan ar fi profitat de ocazie să obţină 
controlul asupra companiei, făcând-o pe Lillian protejata lui. 
Nimic din toate astea nu ar fi servit intenţiei lui Charles Kincaid 
de a fi primul dintre „privilegiaţi”. 

Philip Dow îşi îndreptase atenţia spre schiţă, observând o nouă 
problemă. 

— Dacă însoţitorul se află la post, în alcov? 

— Nu prea are cum să fie la ora aceea. Dacă este, e treaba ta 
cum te descurci cu el. 

Philip clătină din cap. 

— Eu nu ucid oameni care muncesc. Decât dacă nu am 
încotro. 

Sabotorul îl privi curios. 

— Nu e decât un însoțitor de drum. Doar nu e alb. 

Dow făcu un pas în spate, devenind posac şi uitându-se la el 
cu ochii întunecaţi. 

— Cea mai proastă slujbă în tren e cea mai bună pe care o pot 
obţine cei ca el. Toţi sunt şefii însoţitorului din vagonul Pullman. 
Aşa că, pentru mine, e un om care munceşte. 

Sabotorul nu mai întâlnise un sindicalist care să îi includă şi pe 
negri în mişcarea muncitorească. Se grăbi să-l liniştească pe 
asasinul înfuriat. 

— Poftim, ia asta! 

li dădu lui Dow o stea de argint în şase colţuri. 

— Dacă, după judecata ta, Philip, eşti mai în siguranţă să îl dai 
jos din tren pe însoțitor, arată-i asta. 

Dow luă insigna şi citi inscripţia. 

— Căpitanul Poliţiei Transporturi de la Southern Pacific? 
Zâmbi, vădit uşurat că nu trebuia să-l omoare pe însoțitor. Bietul 
om o să se oprească din alergat abia la Sacramento. 


245 


36 


Marion Morgan ajunse din San Francisco cu doar o oră înainte 
de banchetul dat de Preston Whiteway în cinstea lui Osgood 
Hennessy. Lillian Hennessy o întâmpină în trenul privat şi o 
conduse în cabina din vagonul 4. Se oferi să rămână şi să o ajute 
pe Marion cu rochia, dar logodnica lui Isaac Bell observă în 
curând că scopul moştenitoarei era să îi pună întrebări despre 
Archie Abbott. 

Isaac Bell plecase deja în oraş să inspecteze posturile de pază 
care protejau pilonii podului. Vorbi ferm cu şeful gărzilor, 
amintindu-i pentru a treia oară că santinelele trebuiau să îşi 
schimbe poziţiile la intervale neregulate, în aşa fel încât un 
atacator să nu poată prevedea cu ce se putea confrunta. 
Satisfăcut pentru moment, se grăbi spre pensiunea Cascade. 

Era o clădire mare, făcută din buşteni şi împodobită cu vânat 
împăiat, covoare ţesute de indienii Navaho, mobilă rustică mai 
confortabilă decât părea şi veioze cu abajururi de la Louis 
Confort Tiffany. O formaţie se încălzea cântând There'll be a hot 
time in the old town tonight, în timp ce Isaac îşi scotea gabardina 
pe care o purtase peste smochingul bleumarin. Câteva clipe mai 
târziu, Osgood Hennessy apăru însoţit de doamna Comden, 
Lillian, Franklin Mowery şi Marion. 

Aceasta din urmă îi părea uimitoare lui Isaac, în rochia roşie cu 
decolteu adânc. Dacă aceea ar fi fost prima dată când o vedea, 
ar fi mers glonţ la ea şi ar fi cerut-o de soţie. Ochii ei verzi 
străluceau. Purta părul blond adunat în vârful capului, iar 
decolteul îi era împodobit cu un colier de rubine pe care îl 
primise de ziua ei de la Isaac. Indepărtase bandajul care 
acoperea tăietura de pe obraz. Acoperise locul cu puţin fard şi 
acum nu se mai zărea nimic. 

— Bine aţi venit la Cascade Canyon, domnişoară Morgan, 
zâmbi el, salutând-o formal pentru că erau prea mulţi oameni în 
jur ca să o ia în braţe. Niciodată nu aţi fost mai frumoasă. 

— Sunt aşa de fericită că te văd, spuse ea, zâmbind. 

Preston Whiteway, urmat de aproape de chelnerii cu şampanie 
şi arătând ca şi cum băuse deja câteva pahare, se înghesui să îi 
salute. _ 

— Bună, Marion. Işi netezi onduleurile blonde. Arăţi minunat... 
O, bună, Bell! Cum mai merge maşina aia nebunatică? 

— Merge perfect. 

— Dacă vrei vreodată s-o vinzi... 

— Nu vreau. 

— Ei bine, vă urez poftă bună. Marion, ţi-am păstrat loc între 
mine şi senatorul Kincaid. Vom avea multe afaceri de discutat. 

— Mă ocup eu de asta, murmură Osgood Hennessy şi merse 
direct la masă, mutând nonşalant toate cartonaşele cu nume. 

— Tată, protestă Lillian. E nepoliticos să schimbi cartonaşele 
de la locul lor. 

— Dacă vor să mă cinstească, pot să mă aşeze mai întâi între 
cele mai frumoase femei din încăpere care nu sunt şi fiicele 
mele. Lillian, te-am aşezat lângă Kincaid. Nu e tocmai plăcut, dar 
cineva trebuie să o facă. Bell, te-am aşezat între Whiteway şi 
domnişoara Morgan, ca să nu se mai holbeze în decolteul ei. 
Bine, hai să mâncăm! 


De îndată ce Philip Dow ajunse în zona de lucru de la Cascade 
Canyon, un poliţist îl opri. 

— Unde mergi, domnule? 

Dow îi aruncă o privire rece şi îi arătă insigna. 

Polițistul aproape că se prăbuşi când o văzu. 

— Imi cer scuze, domnule căpitan! Am uitat că v-am mai văzut 
înainte. 

— Mai bine mai târziu decât niciodată, spuse Dow, bucurându- 
se că avea insigna. Orice poliţist care îl mai văzuse avea vii în 
memorie afişele cu persoanele căutate. 

— Pot să vă ajut cu ceva, domnule căpitan? 

— Da. Ţine pentru tine ce ai văzut până dimineaţă. Cum te 
numeşti, domnule poliţist? 

— McKinney, domnule. Darren McKinney. 

— Am să scriu lucruri bune despre tine în raport, McKinney. 
Abia am pus piciorul aici şi m-ai şi văzut. Ai făcut treabă bună! 

— Mulţumesc, domnule căpitan. 

— Continuă patrularea. 

— Da, domnule. 

Păşind sprinten şi bazându-se pe costum şi pălărie ca să 
semene cu un om care era în largul lui printre motoarele ce 
împingeau şiruri de vagoane de marfa, Dow traversă linie după 
linie. In capătul din faţă strălucea trenul privat roşu şi auriu al lui 
Hennessy, dincolo de sclipirea aspră a luminilor de pe pod. 
Preşedintele căii ferate urcase trenul pe o linie secundară ceva 
mai ridicată, de unde putea vedea toată zona. 

Bell dansă cu Marion în pauzele dintre felurile de mâncare. 

— Când mă laşi să te învăţ valsul acela lent de la Boston? 

— Nu în timp ce cântă There'll be a hot time în the old town 
tonight. 

Când Preston Whiteway veni spre ei ca să încerce să danseze 
cu Marion, o privire aspră din partea detectivului îl făcu să se 
răzgândească, aşa că se întoarse pe ring însoţit de doamna 
Comden. 

Desertul se numea Baked Alaska, un amestec de blat şi 
îngheţată înfăşurat în bezea. Oaspeţii care nu trecuseră până 
atunci la vest de Mississippi jurau că era la fel ca orice alt desert 
servit în celebrul restaurant Delmonico din New York City. 

New Yorkul îi aminti lui Lillian Hennessy de Archie Abbott. 

— Ce frumos zâmbeşti, spuse Charles Kincaid, întrerupându-i 
şirul gândurilor. 

— Anticipam discursul tău, se răsti ea. 

Bell auzi ce spunea şi îi zâmbi pe ascuns. 

Lillian observă că Isaac era neobişnuit de tăcut şi serios, în 
ciuda faptului că era însoţit de frumoasa lui logodnică. Aproape 
la fel de tăcut ca Franklin Mowery, care arăta foarte neliniştit. 
Ceva îl îngrijora cu adevărat. Se întinse peste Kincaid ca să-l bată 
prieteneşte pe umăr pe bătrân. Acesta dădu din cap neatent. 
Preston Whiteway ciocăni cu linguriţa în pahar şi cele două şiruri 
de feţe îmbujorate de la masă se întoarseră cu nerăbdare. 

— Domnilor şi doamnelor - ziaristul se înclină spre Emma 
Comden, Lillian Hennessy şi Marion Morgan, singurele doamne 
din pensiune - sunt onorat că v-aţi alăturat dorinţei mele de a-i 
omagia pe marii constructori de la Calea Ferată Southern Pacific, 
în timp ce ei merg mai departe spre țelul lor final, daţi-le de ştire 
că rugăciunile noastre se îndreaptă către ei şi să sperăm că 
marea noastră admiraţie îi va încuraja să continue. Constructorii 
fac ca America să fie minunată şi noi suntem onoraţi să ne aflăm 
în prezenţa celor mai curajoşi dintre constructorii din Vest. 

Strigătele de „Bravo!” răsunară printre căpriori. Californienii 
se ridicară unul câte unul, aplaudând zgomotos. Osgood 
Hennessy înclină capul drept mulţumire. 

— Aşa cum îi aplaudăm pe cei ce construiesc cu mâna şi cu 
inima, la fel îl rugăm şi pe cel care se află la acest splendid 
banchet să construiască viitorul marii noastre naţiuni cu 
înţelepciunea şi autoritatea lui. Mă refer, desigur, la bunul nostru 
prieten, senatorul Charles Kincaid, care cred că va face un anunţ 

ce va bucura inima fiecărui om din această sală. Domnule 
senator... j 

Kincaid se ridică zâmbind, mulțumind pentru aplauze. In timp 
ce aplauzele se potoleau, îşi înfipse degetele mari în reverele 
hainei. Privi spre feţele zâmbitoare din jur, se întoarse şi îi zâmbi 
lui Lillian. Apoi îl privi în ochi pe Osgood Hennessy. În cele din 
urmă, îşi îndreptă atenţia spre capetele împăiate de urs şi de 
elan fixate pe pereţi. 

— Am venit aici la invitaţia celor mai de succes oameni de 
afaceri din California şi Oregon. Oameni care au muncit din greu 
să dezvolte acest ţinut minunat. Intr-adevăr, acest peisaj rustic 
ne aminteşte că destinul nostru în vestul Americii este să 
îmblânzim natura pentru prosperitatea întregului teritoriu al 
Statelor Unite. Lemnul, mineritul, culturile, vitele, toate deservite 
de marile noastre căi ferate. Aceşti domni m-au rugat să-i 
conduc spre noi şi noi realizări, de care să beneficieze națiunea 
noastră măreaţă şi să o protejez de duşmanii ei... Au fost foarte 
convingători. 

Aruncă o privire spre cei de la masă. 

Bell văzu că avea darul politicianului de a da impresia că se 
uita la fiecare dintre cei prezenţi. Dintr-odată, Kincaid întoarse 
reverul hainei, dezvăluind insigna roşu cu alb pe care scria 
KINCAID PREŞEDINTE şi pe care i-o arătase detectivului Bell. 

— Am fost convins! spuse el, zâmbind cu toată faţa. M-aţi 
influenţat. Imi voi servi patria după cum credeţi voi că este bine. 

— Preşedinte? îl întrebă Osgood Hennessy pe Bell când ceilalţi 
izbucniră în aplauze şi formaţia începu să cânte. 

— Aşa se pare, domnule. 

— Al Statelor Unite? 

— Aşa e, domnule Hennessy, strigă Preston Whiteway. Noi, cei 
din California, îl sprijinim din toată inima pe senatorul Charles 
Kincaid, Inginerul-Erou. 

— Să fiu al naibii! 

— Şi pe mine m-a luat prin surprindere! strigă un afacerist 
bogat din Marin County. Ni s-a împotrivit cât i-a stat în putere. 
Mai că l-am legat fedeleş ca să fie de acord. 

Preston Whiteway aşteptă să se potolească râsetele, apoi 
spuse: 

— Cred că domnul senator mai are ceva de spus. 

— Doar puţin, zise Kincaid. Mă voi bucura să rămân în istorie 
ca preşedintele care ţinea cele mai scurte discursuri. Ascultă 
râsetele mesenilor, apoi deveni sobru. După cum spuneaţi, am 

fost onorat, dar ezitant când mi-a fost făcută iniţial propunerea. 
Dar evenimentele oribile de acum două săptămâni de la New 
Jersey şi New York City m-au convins că fiecare slujbaş public 
trebuie să se ridice şi să apere poporul american de Pericolul 
Galben. Explozia mişelească a fost provocată de un chinez. 
Străzile oraşului erau acoperite de ferestre sparte. Nu voi uita 
niciodată scrâşnetul cauciucurilor pe cioburile de sticlă când am 
mers în ajutorul celor loviți de soartă. Un zgomot care va rămâne 
mereu cu mine... 

Isaac Bell asculta cu atenţie, în timp ce Kincaid dezvolta mai 
departe subiectul. Oare Kincaid chiar credea ceea ce spunea? 
Sau avertismentul cu privire la Pericolul Galben era genul de atac 
politic pe care îl aşteptau cei ce îl sprijineau? Bell se uită la 
Marion. Avea o lumină ghiduşă în ochi. li simţi privirea şi se uită 
în jos, muşcându-şi buza. Lillian se aplecă în spatele tatălui ei ca 
să-i şoptească ceva, iar Bell văzu că amândouă îşi acoperă gura 
să îşi înăbuşe râsul. Era bucuros, deşi nu foarte mirat, că se 
plăceau una pe cealaltă. 

— ... Pericolul Galben pe care îl înfruntăm, valurile de imigranţi 
chinezi care fură slujbele americanilor şi sperie femeile, a fost 
deodată propulsat în casa noastră în noaptea aceea îngrozitoare 
în New York City. Chinezul acela ticălos a aruncat în aer tone de 
dinamită într-un parc feroviar aglomerat, în apropierea unui oraş 
aglomerat pentru propriile motive de neconceput, pe care un alb 
n-ar putea niciodată să le înţeleagă... 


În umbra unui şir de vagoane de marfa, Philip Dow privea 
ferestrele luminate ale trenului preşedintelui. Senatorul Kincaid îi 
dăduse programul de cină al angajaţilor care locuiau în tren. 
Aşteptă până când aceştia serviră cina oaspeţilor; apoi, în timp 
ce luau masa cu însoțitorii şi cu angajaţii albi, care cinau în 
vagonul pentru bagaje, Dow urcă în tren prin capătul din faţă al 
vagonului 3. Studie configuraţia vagoanelor 3 şi 4, stabilindu-şi 
eventuale căi de scăpare din tren prin fiecare vagon. 

Alcovul însoţitorului din vagonul 4 era un dulăpior cu o cortină 
în loc de uşă. Era plin de prosoape şi şervete curate, remedii 
pentru răceli şi mahmureli, o trusă pentru lustruitul pantofilor şi 
un aragaz cu spirt la care se putea încălzi apă. Dow deşurubă un 
bec ca să rămână umbrită o porţiune de coridor pe care avea să 
alerge spre cabina lui Marion Morgan. După aceea repetă 
mişcarea. 

Repetă şi felul în care avea să urmărească totul prin cortină, 

să observe traseul lui Isaac Bell din faţa vagonului până în spate. 
Apoi exersă paşii făcuţi încet pe coridor şi lovitura cu bastonul. 
Limitat de spaţiul îngust, mişcă bastonul pe furiş. Combinația 
dintre cei trei paşi în fugă şi mişcarea începută din spate avea să 
accelereze lovitura cu bastonul, nimerindu-i tâmpla lui Isaac Bell 
cu o forţă mortală. 


Isaac Bell îşi masa tâmpla. 

— Te doare capul? murmură Marion. 

— Sper numai ca „discursul scurt” să se termine mai repede, 
şopti el. 

— Anarhie? strigă Charles Kincaid, ambalându-se. Venerarea 
împăratului? Cine ştie la ce se gândeşte chinezul? La ura pentru 
oamenii albi. Ori e tulburat de fumatul opiului, viciul lui 
preferat... 

Partizanii lui săriră să aplaude. 

Preston Whiteway, cu nasul roşu din pricina vinului, strigă în 
urechea lui Osgood Hennessy: 

— Nu-i aşa că senatorul a pus punctul pe i în privinţa 
Pericolului Galben? 

— Am construit linia transcontinentală cu ajutorul chinezilor, 
răspunse Hennessy. Pentru mine sunt suficient de buni. 

Franklin Mowery se ridică de la masă şi se uită la Whiteway, 
murmurând: 

— Data viitoare când trenul vostru alunecă prin Donner 
Summit, aruncaţi un ochi pe lucrătura în piatră. 

Whiteway, nevrând să asculte opoziţia, rânji spre Marion. 

— Pun pariu că bătrânul Isaac aplaudă înţelegerea senatorului 
Kincaid faţă de ameninţare, pentru că el e detectivul mare şi tare 
care a oprit chinezul înnebunit de opiu. 

Bell îşi spuse că rânjetele lui Whiteway către Marion se 
transformau periculos de repede în priviri pofticioase. Periculos 
pentru Whiteway. 

— Se pare că motivaţia lui a fost banul, răspunse Bell serios. 
Ferindu-se de piciorul dat de Marion pe sub masă, adăugă: Nu 
avem nici o dovadă că acela care l-a plătit a fumat ceva mai 
puternic decât tutunul. 

Mowery îşi luă bastonul şi se îndreptă şchiopătând spre 
verandă. 

Bell se grăbi să-i deschidă uşa pentru că tânărul asistent nu 
fusese invitat la banchet. Mowery păşi pe veranda acoperită şi se 
sprijini de balustrada care dădea spre râu. 

Bell îl privea curios. Inginerul se purtase ciudat toată ziua. 
Acum se uita la pilonii podului, luminaţi de becuri electrice. 
Bătrânul părea în transă. Bell veni lângă el la balustradă. 

— Frumoasă priveliştea de aici, nu-i aşa? 

— Poftim? Da, da, desigur! 

— S-a întâmplat ceva? Nu vă simţiţi bine? 

— Creşte nivelul apei, spuse Mowery. 

— A plouat mult. De fapt, cred că începe iar chiar acum. 

— Ploaia înrăutăţeşte lucrurile. 

— Poftim, domnule? 

— Timp de mii de ani, râul a coborât din munţi pe o pantă 
abruptă, răspunse Mowery ca şi cum citea dintr-o carte. La o 
asemenea înclinare, nenumărate tone de resturi coboară odată 
cu apa. Materiale abrazive - pământ, nisip, pietriş, bolovani. 
Toate acestea sapă în albie tot mai adânc. Săpând, antrenează şi 
alte resturi. Apa depune resturile astea acolo unde panta e mai 
puţin înclinată. Când trece peste suprafeţe plane, precum cea pe 
care se află oraşul ăsta, râul se împrăştie şi şerpuieşte. Canalele 
se împletesc ca o coadă. Apoi se adună aici în defileu, lăsând 
tone întregi de sedimente. Numai Dumnezeu ştie ce o fi între 
suprafaţă şi albia râului. N 

Deodată, se uită direct în ochii lui Bell. In lumina electrică şi 
aspră, trăsăturile lui păreau cadaverice. 

— Biblia ne spune că doar oamenii nesăbuiţi îşi construiesc 
casa pe nisip. Dar nu ne spune ce să facem când nu avem 
încotro şi trebuie să o construim acolo. 

— Bănuiesc că de asta avem nevoie de ingineri. 

Bell zâmbi încurajator, simțind că inginerul voia să-i spună 
ceva de care îi era teamă să vorbească. Mowery chicoti, dar fără 
să zâmbească. 

— Ai pus punctul pe i, băiete. De asta avem încredere în 
ingineri. 

Uşa se deschise în spatele lor. 

— Ne întoarcem la tren, spuse Marion. Domnul Hennessy e 
obosit. 

Le mulţumiră gazdelor şi îşi luară la revedere. Charles Kincaid 
veni cu ei, oferindu-i lui Franklin Mowery braţul ca să se sprijine. 
Isaac o luă de mână pe Marion, îndreptându-se prin ploaie către 
linia abruptă. 

— Am să spun că sunt obosită după drumul lung şi mă duc la 
culcare, şopti ea. 

— Sper că nu eşti prea obosită dacă e să-ţi bat în uşă? 

— Dacă nu vii, vin eu la uşa ta. 

Se urcară în trenul de călători în care veniseră pe Snake Line. 
Trei motoare în faţă şi două în spate îi mânau încet pe cotiturile 
bruşte către platoul unde trenul privat al lui Hennessy era tras pe 
linia secundară, cu ferestre luminate şi primitoare. 

— Poftiţi, domnilor, ordonă Hennessy. Să ne delectăm cu nişte 
coniac şi trabucuri. 

— Credeam că eşti obosit, spuse Lillian. 

— Da, am obosit să ascult politicieni sporovăind, răspunse 
Hennessy. Doamnelor, este şampanie pentru voi în restaurant 
dacă doriţi, cât tragem noi o ţigară. 

— Nu scapi tu de mine, zise Lillian. 

Rămase şi doamna Comden, cosând pe tăcute într-un scaun în 
colţ. 

Marion Morgan spuse noapte bună şi merse în cabină. 

Isaac Bell continuă să stea cu ochii pe Kincaid, lăsând să 
treacă un timp suficient pentru salvarea aparenţelor. 


Philip Dow se uită pe lângă draperie când auzi că vine cineva 
în vagon prin vestibulul din faţă. Văzu o femeie frumoasă care se 
îndrepta spre postul însoţitorului. Purta o rochie roşie şi un colier 
cu rubine. De obicei, sindicalistul se simţea enervat la culme de 
astfel de manifestări ale bogăției. Dar acum era captivat de 
zâmbetul ei fericit. Femeile atât de frumoase ca ea, cu părul lung 
şi blond, gâtul grațios, talia subţire şi ochii verzi ca de coral, 
zâmbeau mereu ca şi când se felicitau singure pentru înfăţişare. 
Dar ea era diferită. Ea zâmbea de fericire. 

Dow spera să nu se oprească la uşa lui Marion Morgan. Nu 
voia să ucidă o fiinţă aşa de încântătoare. Dar ea se opri şi intră 
în cabina 4. Nu omorâse niciodată o femeie şi nu voia să o facă 
tocmai acum. Mai ales nu pe această femeie. Dar nu dorea nici 
să ajungă la spânzurătoare. i 

Işi refăcu repede planul de atac. In loc să aştepte ca ea să 
deschidă uşa când venea Isaac Bell, avea să lovească de îndată 
ce Bell ridica mâna să bată. Bell nu putea să fie la fel de neatent 
ca atunci când s-ar fi aflat în brațele ei. Detectivul avea să fie 
mai ager şi mai capabil să se apere, dar Dow era dispus să 
plătească acest preţ ca să nu o ucidă. Işi puse revolverul la 
curea, ca să-l poată lua repede dacă Bell se ferea de baston. l-ar 
fi fost mai greu să fugă dacă se auzea o împuşcătură, dar era 
gata să rişte ca să nu omoare femeia. Numai de nu l-ar fi obligat 
s-o omoare! 

Isaac Bell observă cum Charles Kincaid se strâmbă dezgustat 
de felul în care Lillian Hennessy demonstra că este o femeie 
modernă. Nu numai că refuza să îi lase pe domni să-şi savureze 
ţigările, dar îşi aprinse şi ea una, spunându-i tatălui ei: 

— Dacă fiica preşedintelui Roosvelt poate să fumeze, atunci 
pot şi eu. 

Hennessy era la fel de deranjat ca senatorul. 

— Nu vreau să aud în acest loc numele acelui lăudăros, 
oportunist şi egocentric. 

— Ar trebui să te consideri norocos că nu fac decât să fumez. 
Se spune că Alice Roosvelt apare la petrecerile de la Casa Albă 
cu un piton pe umeri. 

Doamna Comden ridică ochii de pe lucrul de mână. 

— Osgood, presupun că tu nu ai permite prezenţa şerpilor în 
trenul tău. 

— Dacă lui Roosvelt îi plac şerpii, eu sunt împotriva lor. 

Senatorul Kincaid râdea cu poftă. 

Bell remarcase deja că senatorul avea impresia că insigna cu 
KINCAID PREŞEDINTE îi ridicase statutul în ochii lui Hennessy. Mai 
remarcase şi că Hennessy părea să se răzgândească în privinţa 
potenţialului acestuia. 

— Spune-mi, Kincaid, întrebă preşedintele căii ferate foarte 
serios, ce ai face dacă ai fi ales preşedinte? 

— AŞ învăţa la faţa locului, răspunse Kincaid curajos. Aşa cum 
aţi învăţat dumneavoastră despre trenuri. 

— Domnul Hennessy nu a învăţat despre trenuri, el este cel 
care îi învaţă pe alţii, vorbi din nou doamna Comden. 

— Imi recunosc greşeala, zâmbi Kincaid cam ţeapăn. 

— Domnul Hennessy transformă căile ferate din America în 
imperii. 

Cu un zâmbet, Hennessy îi făcu doamnei semn să tacă. 

— Doamna Comden se pricepe la vorbe. A făcut studii în 
Europa. 

— Eşti prea drăguţ, Osgood. Am studiat numai muzica la 
Leipzig. Işi puse lucrul de mână într-un săculeţ de satin. Apoi se 
ridică de pe scaun şi spuse: Vă rog, nu vă deranjaţi, domnilor. 
Apoi ieşi din salon. 

Ceilalţi rămaseră o vreme pufăind din trabucuri. 

— Ei bine, cred că mă voi retrage, spuse Isaac. 

— Înainte să pleci, spune-ne cum merge căutarea Sabotorului, 
zise Kincaid. 

— Al naibii de bine! răspunse Hennessy în locul lui. Bell l-a 
oprit pe nemernicul acela ucigaş la fiecare pas. 

Bell se sprijini de spătarul scaunului. 

— Să batem în lemn, domnule. Am avut noroc de câteva ori. 

— Dacă l-aţi oprit, spuse Kincaid, înseamnă că v-aţi terminat 
treaba. 

— O să termin când va atârna în ştreang. E un ucigaş care 
ameninţă viaţa a mii de oameni. Câţi oameni spuneaţi că aveţi 
angajaţi, domnule Hennessy? 

— O sută de mii. 

— Domnul Hennessy e modest, zise Kincaid. Dacă includem 
toate liniile în care deţine acţiuni, are peste un milion de oameni. 

Bell se uită la Hennessy. Preşedintele nu contrazicea afirmaţia 
asta uimitoare. Bell se trezi mut de admiraţie. Deşi era implicat 
în efortul uriaş de a construi trecătoarea, bătrânul continua să-şi 
extindă imperiul. 

— Până ajunge la spânzurătoare, întrebă Kincaid, ce crezi că 
are de gând să facă mai departe? N 

Bell zâmbi, dar zâmbetul nu îi ajunse la ochi. Işi amintea de 
ultima dată când glumise cu senatorul, aruncând cu vorbe la 
masa de poker. 

— Ştiu cât ştii şi dumneata, domnule senator. 

Kincaid zâmbi la fel de rece. 

— AŞ fi crezut că bănuiala unui detectiv e mai bună decât a 
mea. 

— Să auzim. 

— Eu cred că va ataca podul Cascade Canyon. 

— De asta e aşa de bine păzit, spuse Hennessy. Ar avea 
nevoie de o armată ca să se apropie măcar. 

— De ce crezi că ar ataca podul? întrebă Bell. 

— Orice prost vede că acest sabotor, oricine ar fi el - anarhist, 
străin, grevist - ştie cum să provoace cele mai mari pagube. E 
clar că e un inginer strălucit. 

— Le-a mai venit şi altora ideea asta, spuse Bell sec. 

— Pierzi un pariu aici, domnule Bell. Caută un inginer civil. 

— Un om ca dumneata? 

— Nu ca mine. Aşa cum îţi spuneam deunăzi, eu eram instruit 
şi capabil, dar niciodată strălucit. 

— Ce înseamnă un inginer strălucit, domnule senator? 

— Bună întrebare, Bell. Era mai bine să-l întrebi pe domnul 
Mowery, el e un astfel de om. 

Mowery, deşi era vorbăreţ de fel, rămăsese foarte tăcut de 
când vorbise cu Bell în umbra podului. Făcu un gest nerăbdător 
de lehamite spre Kincaid. 

Senatorul Kincaid se întoarse spre Hennessy. 

— Poate şi mai bine ar fi să întrebi un preşedinte de cale 
ferată. Ce anume face ca un inginer să devină strălucit, domnule 
Hennessy? 

— Ingineria feroviară înseamnă să ţii seama de înclinare şi de 
apă. Cu cât e mai lină platforma, cu atât va merge trenul mai 
repede. 

— Şi apa? 

— Apa va face tot posibilul să îţi strice drumul, dacă nu îi 
deviezi cursul. 

— Eu te întreb pe dumneata, domnule senator, spuse Bell. De 
ce este un inginer strălucit? 

— Din cauza invizibilităţii, răspunse Kincaid. 

— A invizibilităţii? repetă Hennessy, uitându-se nedumerit la 
Bell. Ce naiba tot spui, Kincaid? 

— Camuflarea. Secretul. Viclenia. Kincaid le zâmbi. Fiecare 
proiect necesită un compromis. Putere contra greutate. Viteză 
contra costuri. Ceea ce un inginer prinde cu o mână trebuie să 
cedeze cu cealaltă. Un inginer strălucit  tăinuieşte 
compromisurile. Nu le vezi niciodată în munca lui. Luaţi ca 
exemplu podul domnului Mowery. Pentru ochii mei de călător, 
compromisurile lui sunt invizibile. Podul pare că pluteşte. 

— Prostii, bombăni agasat Franklin Mowery. E vorba doar de 
matematică. 

— Dar chiar dumneata mi-ai vorbit despre compromisurile în 
inginerie acum două zile la accidentul de la Cotul Canionului de 
Diamant, spuse Bell. Ce crezi, domnule? Sabotorul este un 
inginer strălucit? 

Mowery îşi mângâia distrat barba. 

— Sabotorul are cunoştinţe despre geologie, explozibili şi 
despre platforme, ca să nu mai vorbesc despre locomotive. Dacă 
nu e inginer înseamnă că şi-a ratat vocaţia. 

Emma Comden se întoarse, înfofolită până sub bărbie în haina 
de blană. Gulerul îi încadra chipul frumos. O căciuliţă asortată de 
blană îi stătea vesel pe cap, iar ochii îi străluceau. 

— Haide, Osgood. Hai să ne plimbăm de-a lungul liniei. 

— Pentru ce naiba? 


256 


— Să ne uităm la stele. 

— Stele? Dar plouă. 

— A trecut furtuna. Cerul e minunat. 

— E prea frig, se plânse Hennessy. Şi-apoi, trebuie să trimit în 
curând nişte telegrame, de îndată ce Lillian stinge afurisita de 
ţigară şi îşi ia carneţelul. Kincaid, mergi cu doamna Comden la 
plimbare, nu vrei? Bravo, domnule! 

— Desigur, va fi plăcerea mea, ca de fiecare dată. 

Kincaid îşi luă haina şi îi oferi braţul doamnei Comden, 
coborând treptele spre platformă. 

Bell se ridică, nerăbdător să ajungă la Marion. 

— Ei bine, vă las să lucraţi, domnule. Eu mă retrag. 

— Stai o clipă... Lillian, ne laşi singuri? 

Lillian îi privi nedumerită, dar nu protestă şi se retrase în 
cabina ei, Nancy Nr. 2. 

— Vrei ceva de băut? 

— Am băut destul, mulţumesc. 

— Te-ai legat de o femeie grozavă. 

— Mulţumesc, domnule. Simt că sunt foarte norocos. 

Bell spera chiar să şi demonstreze în curând cât de norocos se 
simţea. 

— Imi aminteşte de soţia mea - şi ea era o forţă a naturii... Ce 
ştii despre prietenul tău, Abbot? 

Bell îl privi surprins. 

— Eu şi Archie suntem prieteni de când eram la colegiu. 

— Ce fel de om e? 

— Trebuie să ştiu de ce întrebaţi. E prietenul meu. 

— Inţeleg că fiica mea s-a arătat interesată de el. 

— V-a spus ea asta? 

— Nu, am aflat din altă sursă. 

Bell se gândi o clipă la asta. Doamna Comden nu fusese în 
New York, ci în Vest cu Hennessy. 

— Din moment ce întrebaţi de prietenul meu, trebuie să întreb 
şi eu cine v-a spus despre el. 

— Kincaid, cine altcineva? Era cu ea în New York când l-a 
cunoscut pe Abbott. Te rog să înţelegi, Bell, sunt conştient că ar 
spune orice ca să-l denigreze pe rivalul lui pentru mâna fetei 
mele... pe care o va obţine doar peste cadavrul meu. 

— Cred că şi peste al lui Lillian, spuse Bell, făcându-l pe 
Hennessy să zâmbească. 

— Cu toate că, spuse mai departe Hennessy, trebuie să 
recunosc că toată povestea asta cu preşedinţia e un aspect nou. 

E posibil să-l fi subestimat pe Kincaid... Clătină capul a uimire. 
Mereu am spus că aş fi preferat să văd un maimuţoi la Casa Albă 
decât pe Theodore Roosvelt. Ar trebui să avem grijă ce ne dorim. 
Dar măcar Kincaid ar fi maimuţoiul meu. 

— Dacă aţi accepta un maimuţoi la Casa Albă, chiar de-ar fi al 
dumneavoastră, l-aţi accepta şi de ginere? 

Hennessy ocoli întrebarea şi spuse: 

— Te întreb despre prietenul tău, Abbott, pentru că, dacă 
trebuie să compar peţitorii, vreau să ştiu ce opţiuni am. 

— Bine, domnule. Acum înţeleg. O să vă spun ce ştiu. Archie 
Abbott - Archibald Angell Abbott al IV-lea - este un detectiv 
excelent, un profesionist în deghizări, un tip care se pricepe să 
dea cu pumnul, care este de temut cu arma în mână şi mai e şi 
un prieten devotat. 

— Un om alături de care să treci râul? întrebă Hennessy 
zâmbind. 

— Fără nici o reţinere. 

— Şi situaţia lui? E aşa de sărac pe cât pretinde Kincaid? 

— Trăieşte din salariul de detectiv, spuse Bell. Familia lui a 
pierdut totul în Panica din '93. Mama lui locuieşte cu familia 
cumnatului ei. Inainte erau destul de bogaţi, aşa cum erau 
familiile din New York pe atunci, cu o casă bună într-un cartier 
bun. 

Hennessy îl privi pe Bell cu asprime. 

— E posibil să umble după banii lui Lillian? 

— A renunţat de două ori la domnişoare bogate ale căror 
mame ar fi fost încântate să le mărite într-o familie aşa de 
cunoscută ca familia Abbott. Una dintre ele era singura fiică a 
unui proprietar de vapoare, alta era fata unui afacerist implicat în 
textile. Ar fi putut să o aleagă pe oricare. In ambele cazuri, taţii 
fetelor au spus răspicat că voiau să-l includă în afacerilor lor sau, 
dacă prefera să nu muncească, să îi ofere o alocaţie. 

Bătrânul se uita fix la el. Bell îi înfruntă privirea. 

— Apreciez sinceritatea ta, Bell, spuse Hennessy într-un târziu. 
Eu nu voi fi prin preajmă pentru totdeauna şi numai pe mine mă 
are fata mea. Vreau să o văd aranjată înainte să se întâmple 
ceva cu mine. 

Bell se ridică. 

— Lillian ar putea face alegeri mai nepotrivite decât Archie 
Abbott. 

— Da, dar ar putea să ajungă prima doamnă a Statelor Unite 
ale Americii. 


258 


— E o tânără foarte capabilă, spuse Bell indiferent. Se va 
descurca indiferent ce îi va rezerva viaţa. 

— Nu vreau să fie obligată să facă asta. 

— Desigur că nu. Ce tată ar vrea? Acum, lăsaţi-mă să vă întreb 
eu ceva, domnule. 

— Spune. 

Bell se aşeză din nou. Deşi voia să se ducă la Marion, era o 
întrebare care nu-i dădea pace. 

— Credeţi că senatorul Kincaid chiar are şanse să fie 
nominalizat? 


Charles Kincaid şi Emma Comden mergeau tăcuţi pe lângă 
motorul cu aburi care pufăia neobosit, prin parcul feroviar, tot 
mai departe în noapte, dincolo de strălucirea luminilor electrice. 
Acolo unde balastul turnat pentru şinele noi se termina, păşiră pe 
porţiunea de pădure proaspăt defrişată. 

Stelele se vedeau foarte bine din pricina aerului rarefiat de 
munte. Calea Lactee inunda întunericul ca un râu alb. Doamna 
Comden vorbea în germană. Gulerul de blană îi estompa glasul. 

— Ai grijă să nu tragi diavolul prea tare de coadă. 

Kincaid îi răspundea în engleză. Germana lui, şlefuită în cei 
zece ani de inginerie în Germania, când lucrase pentru firme 
nemţeşti care construiau calea ferată din Bagdad, era la fel de 
bună ca a ei, dar ultimul lucru de care avea nevoie era să spună 
careva că îl auzise vorbind într-o limbă străină cu amanta lui 
Osgood Hennessy. 

— O să-i învingem, zise el, cu mult înainte să îşi dea seama 
cine suntem şi ce vrem. 

— Dar în orice direcţie apuci, Isaac Bell îţi pune piedici. 

— Bell habar nu are ce plănuiesc acum, spuse Kincaid 
dispreţuitor. Sunt aşa de aproape, Emma. Bancherii mei din 
Berlin sunt pregătiţi să intre în grevă în clipa în care falimentez 
compania Southern Pacific. Companiile mele secrete o vor 
cumpăra pe câţiva bănuţi, iar eu voi obţine acţiuni majoritare la 
toate căile ferate din America, datorită faptului că Osgood 
Hennessy îşi extinde „imperiul”. Nimeni nu mă poate opri. 

— Isaac Bell nu e prost. Nici Osgood nu e. 

— Sunt adversari redutabili, îngădui Kincaid, dar sunt mereu 
cu nişte paşi în urmă. 

De altfel, în cazul lui Bell, se gândea în sinea lui, era posibil să 
nu mai apuce dimineaţa dacă Philip Dow se dovedea eficient ca 
de obicei. 

— Trebuie să te avertizez că Franklin Mowery devine suspicios 
în legătură cu podul lui. 

— E prea târziu să facă ceva. 

— Mie mi se pare că devii neglijent. Şi în felul acesta te vor 
prinde. 

Kincaid privi în sus spre stele şi murmură: 

— Nu au cum. Am arme secrete. 

— Ce arme secrete? 

— Tu eşti una dintre ele, Emma. Tu, care îmi spui tot ce punei 
la cale. 

— Şi eu ce am? 

— Tot ce poate fi cumpărat cu bani, după ce vom fi câştigat. 

— Dar dacă vreau ceva - sau pe cineva - care nu poate fi 
cumpărat cu bani? 

Kincaid râse din nou. 

— Voi fi la mare căutare. Va trebui să stai la rând. 

— La rând...? Emma Comden îşi îndreptă chipul senzual spre 
lumina stelelor. Ochii îi străluceau întunecaţi. Care e arma ta 
secretă? 

In cazul în care Bell reuşea cumva să supravieţuiască atacului 
şi era suficient de norocos să îl împiedice din nou, nu putea să 
rişte şi să-i spună nici măcar ei despre „lacul Lillian”. 

— Ai păstra secrete faţă de mine? întrebă ea. 

— Nu trebuie să te simţi jignită. Ştii că eşti singura căreia i-am 
dat puterea de a mă trăda. 

Nu i se părea avantajos să îi spună despre Philip Dow. Aşa 
cum nu i-ar fi spus nici lui Dow despre aventura lui cu Emma, 
care începuse cu ani înainte ca ea să devină amanta 
preşedintelui de cale ferată. 

Emma zâmbi întristată. 

— N-am cunoscut un bărbat mai rău ca tine, Charles. Dar nu 
te-aş trăda niciodată. 

Kincaid aruncă o privire în jur ca să se asigure că nu îi vedea 
nimeni. Apoi strecură o mână în haina ei şi o trase mai aproape 
de el. Nu se mira deloc că Emma nu se împotrivea, aşa cum nu 
se mira că îşi scosese toate hainele înainte să îmbrace haina de 
blană. 

— Dar ce avem aici? întrebă el, cu vocea schimbată de 
dorinţă. 

— Capătul liniei, spuse doamna Comden. 

— Când vine vorba de politică, pufni pe nas Osgood Hennessy 
drept răspuns la întrebarea lui Isaac Bell, cred orice se întâmplă. 

— Vorbesc serios, domnule, spuse Isaac. Credeţi că va candida 
cu adevărat la funcţia de preşedinte? 

— Politicienii se pot amăgi singuri cu orice le convine. Dacă 
poate fi ales? Bănuiesc că da. Alegătorii fac cele mai neaşteptate 
lucruri. Slavă Domnului că nu votează şi femeile! Ar fi ales numai 
pentru că e arătos. 

— Dar ar putea fi nominalizat? insistă Bell. 

— Aici este problema. 

— Are sprijinul lui Preston Whiteway. Probabil că Whiteway 
crede că are o şansă. 

— Scormonitorul acela prin gunoaie nu s-ar da înapoi de la 
nimic ca să vândă ziare. Nu uita, indiferent dacă pierde sau 
câştigă, tot va fi subiect de discuţie până în ultima seară a 
convenției. 

Bell numi mai mulţi afacerişti californieni din grupul lui 
Whiteway. 

— Oare chiar au impresia că pot să-l pună pe Kincaid în faţa 
celorlalţi membri de partid? 

Osgood Hennessy chicoti cinic. 

— Afaceriştii de succes cred că reuşesc fiindcă sunt inteligenţi. 
De fapt, cei mai mulţi sunt nişte netoţi, cu excepţia acelui detaliu 
la care s-au priceput îndeajuns ca să facă bani. Dar nu înţeleg de 
ce nu s-ar mulţumi cu William Howard Taft. Ar trebui să ştie că, 
dacă împart partidul în două, le servesc alegerile pe tavă 
democraţilor şi lui William Jennings Bryan, duşmanul acela 
populist. Cine ştie, poate pur şi simplu sunt aici pentru o vacanţă 
gratis pe cheltuiala lui Whiteway. 

— Posibil, spuse Bell. 

— De ce întrebi? zise Hennessy, privindu-l curios. 

Bell îl privi iscoditor. 

— Ceva nu pare să fie în regulă. 

— Nu cumva încerci să-l denigrezi pe rivalul prietenului tău la 
mâna fiicei mele? 

Bell se ridică de pe scaun. 

— Nu sunt nici viclean, nici prefăcut. Vă spun aici şi acum, 
direct în faţă, că fiica dumneavoastră merită pe cineva mai bun 

decât Charles Kincaid. Noapte bună, domnule. 

— Aşteaptă, spuse Hennessy. Stai... stai... îmi cer iertare. Nu 
trebuia să spun aşa ceva şi e clar că nu-i adevărat. Mai ţine-i 
puţină companie unui bătrân. Emma o să se întoarcă în câteva 
minute. 


Charles Kincaid o conduse pe Emma Comden la uşa cabinei 
duble pe care o împărțea cu Osgood Hennessy. li auzeau pe Bell 
şi Hennessy vorbind în continuare în salonul din faţa vagonului. 

— Mulţumesc că aţi mers cu mine să văd stelele, domnule 
senator. 

— Plăcerea a fost de partea mea, ca întotdeauna. Noapte 
bună, doamnă Comden. 

Işi dădură inocent mâna. Apoi Kincaid se întoarse în cabina lui, 
aflată într-un vagon din spatele trenului. li tremurau genunchii şi 
se simţea ameţit, acesta era efectul pe care îl avea Emma 
Comden asupra lui; descuie uşa şi o închise în urma lui înainte 
să-şi dea seama că stătea cineva în fotoliu. Să fie Dow, care se 
ascundea de urmăritori? Niciodată. Conform codului strict al 
asasinului, mai degrabă s-ar fi împuşcat singur în cap decât să 
rişte să-şi trădeze prietenul. Kincaid scoase pistolul din buzunar 
şi aprinse lumina. 

— Surpriză, domnule senator, spuse Eric Soares. 

— Cum ai intrat aici? îl întrebă Kincaid pe inginer. 

— Am forţat încuietoarea, răspunse acesta nonşalant. 

— De ce naiba ai făcut asta? 

Soares îşi scoase ochelarii şi începu să-i şteargă elegant cu 
batista. In cele din urmă, îi puse la loc pe nas, îşi răsuci vârfurile 
mustăţii şi răspunse: 

— Pentru şantaj. 

— Şantaj? repetă Kincaid, gândindu-se la ce însemna asta. 

In rolul de senator, ştia că Eric Soares era asistentul 
inginerului Franklin Mowery. Dar în rolul Sabotorului ştia că 
Soares falsificase rapoartele de inspecţie pentru Mowery despre 
starea pilonilor de piatră care sprijineau podul Cascade Canyon. 

Apăsă pistolul pe tâmpla tânărului inginer. Soares nici nu clipi. 

— Nu mă poţi împuşca în propria cabină. De altfel, e destul de 
elegantă dacă o compari cu amărâta mea de cuşetă din vagonul 
Pullman. E chiar mai elegantă decât a domnului Mowery. 

— Pot să te împuşc şi o voi face, spuse Kincaid cu răceală. Era 
întuneric. Nu mi-am dat seama că bietul domn Soares era cel 
care m-a speriat. Am crezut că e vreun asasin anarhist şi m-am 

apărat. 

— Asta i-ar satisface pe oamenii legii. Dar speranţele tale 
pentru preşedinţie s-ar spulbera dacă l-ai împuşca pe un biet 
orfan care e ca şi adoptat de cel mai cunoscut constructor de 
poduri de pe continent. 

Kincaid puse arma în buzunar, îşi turnă whisky dintr-o sticlă de 
cristal oferită de Calea Ferată Southern Pacific şi sorbi băutura, 
în timp ce se sprijinea de perete şi se uita atent la intrus. Se 
simţea foarte uşurat. La fel ca toţi ceilalţi, Soares credea în 
povestea despre campania prezidenţială. Asta însemna că 
Soares nu ştia că el era Sabotorul. Dar ce anume ştia dacă voia 
să îl şantajeze? 

— Aş vrea şi eu ceva de băut. 

Kincaid îi ignoră cererea. Deşi ar fi fost de ajutor să îl îmbete, 
ar fi fost şi mai folositor să îl pună pe nemernic la locul lui. 

— Ai dreptate cu privire la aspiraţiile mele politice, spuse el. 
Aşa că hai să nu ne mai jucăm. Ai intrat aici cu un scop. Care e 
acela? Ce doreşti? 

— Ţi-am spus. Vreau bani. 

— De ce ţi-aş da bani? Pentru ce? 

— Nu face pe prostul, domnule senator. Ca să nu te denunţ că 
ai acţiuni majoritare la Union Pier şi Caisson Company în St. 
Louis, Missouri. 

Sabotorul de abia îşi mai ascundea uimirea. Simţea cum îi 
fuge pământul de sub picioare şi de data asta nu putea să dea 
vina pe Emma Comden. 

— De unde ţi-a venit ideea asta? întrebă el. 

— Am fost curios să aflu cine mă plătea să mint în legătură cu 
pilonii. M-am gândit că sabotarea celui mai mare pod din Vest ar 
trebui să coste nişte bani în plus dacă aş afla de unde venea 
şpaga. Aşa că m-am dus la vechiul meu prieten din orfelinat. El s- 
a angajat la bancă atunci când m-am apucat eu de inginerie. A 
cercetat un labirint întreg de societăţi care controlau companii 
mai mici. Labirintul s-a transformat într-o junglă, dar vechiul meu 
prieten e foarte priceput. In cele din urmă a ajuns la tine. Ai 
cumpărat destule acţiuni în secret, de fapt un număr majoritar, 
în compania care a construit pilonii pentru podul Cascade 
Canyon. 

Era de aşteptat să se întâmple asta, îşi spuse Kincaid. Dar nu îi 
trecuse prin cap că dezastrul avea să se producă sub forma unei 
glume proaste: să se împiedice de un orfan luat sub aripă de un 
constructor de poduri bun la suflet. 

Kincaid îşi analiză opţiunile. Să îl ucidă pe Soares; dacă nu în 
seara aceea, atunci a doua zi. Să scoată de la el, înainte să 
moară, numele celui care îl ajutase şi să îl ucidă şi pe acela. Din 
păcate, avea nevoie de Eric Soares ca să păstreze în continuare 
secretul despre piloni. Mowery l-ar fi înlocuit imediat dacă 
dispărea. La o examinare mai atentă şi o verificare amănunţită a 
rapoartelor măsluite ale lui Eric, orice inginer competent care îi 
prelua postul ar fi putut vedea că pilonii nu erau suficient de 
rezistenți să sprijine podul dacă era să crească nivelul apei. 

— Lucrezi pentru Sabotor, exact ca şi mine, spuse Soares. 

— Presupun că ar trebui să fiu recunoscător că nu mă acuzi că 
aş fi eu însumi Sabotorul. 

— Nu mă face să râd. Ai un viitor prea mare ca senator. Chiar 
şi ca preşedinte, dacă nu te torn eu înainte. 

Basma curată, îşi zise Kincaid. Undă verde. 

— Cât vrei? 

— De trei ori cât primesc de la Union Pier şi de la Caisson 
Company ca să mă prefac că nu ştiu nimic. 

Kincaid întinse mâna după portofel. 

— Cred că se poate aranja, spuse el, fără să se mire de cât de 
mici erau visurile lui Soares. 


Isaac Bell se smulse în sfârşit de lângă Osgood Hennessy şi se 
îndreptă grăbit spre cabine. Când trecea prin vagonul Nancy Nr. 
2, Lillian Hennessy ieşi din cabina ei şi îi blocă drumul cu o sticlă 
de şampanie. Işi schimbase rochia cu un capot strâmt şi îşi 
scosese colierul de perle şi de diamante, arătându-şi pielea 
netedă a gâtului. Părul despletit îi îmbrăca umerii şi ochii albaştri 
erau plini de căldură. De pe sticla abia scoasă din găleata cu 
gheaţă curgeau picături de apă, iar folia de pe dop fusese 
îndepărtată. Dar sârma care ţinea dopul se afla la locul ei. 

— Am tras cu urechea, şopti ea. iți mulţumesc pentru ce ai 
spus despre Archie. 

— Am Spus numai adevărul. 

Lillian îi întinse sticla. 

— Pentru Marion. Spune-i somn uşor din partea mea. 

Bell se aplecă şi o sărută pe obraz. 

— Noapte bună. 

Bell se opri la vagonul de bagaje şi vorbi cu telegrafistul 
somnoros. Nu primise nici o telegramă urgentă. Deschise uşa din 
spatele vagonului şi traversă vestibulul, întinzând mâna spre uşa 
primului vagon de cabine. Un zâmbet îi lumină faţa. Se simţea ca 

un copil. 

Gura i se usca numai cât se gândea la Marion. Ce bine că 
aveau şampania de la Lillian! 

Intră pe uşa de la coridorul lateral prevăzut cu ferestre 
întunecate pe partea dreaptă şi cu uşi lustruite din lemn de alun 
pe partea stângă. Un bărbat mergea repede spre capătul opus al 
coridorului. Se îndepărta pe furiş, aşa că Bell se opri să-l observe. 
Era de înălţime mică spre medie şi purta un costum negru. Părul 
era brunet. Când bărbatul întoarse mânerul ca să iasă în 
vestibul, Bell îi văzu mustaţa subţire şi răsucită şi ochelarii. 

Eric Soares, asistentul lui Mowery, părea să fi ieşit din cabina 
bătrânului şi să se îndrepte spre cuşeta lui din vagonul Pullman. 
Gândindu-se că ora era cam târzie pentru o întâlnire, mai ales că 
bătrânul rămăsese treaz destul de târziu din cauza banchetului 
prelungit, Bell îi lăsă destul timp să treacă în următorul vagon ca 
să nu se împotmolească într-o discuţie. 

In cele din urmă, Bell traversă vagonul 3, intră în vestibulul din 
spate şi trecu peste cuplaj în vestibulul din vagonul 4. 


Philip Dow auzi că vine cineva, se piti şi mai bine în alcovul 
însoţitorului şi privi printr-o crăpătură în draperie. Urechile îi 
spuneau că nu era Isaac Bell, ci un bărbat mai mic de statură, 
doar dacă nu cumva detectivul se mişca mai mult în vârful 
picioarelor. Omul nu încetini pasul când trecu pe lângă draperie, 
ci merse alert, ca şi când era în trecere spre spatele trenului. 
Urechile lui Dow nu îl înşelau. Un bărbat subţire în costum negru 
trecu pe lângă cabina lui Marion Morgan şi ieşi prin uşa din 
spate, care ducea la vagoanele Pullman. 

După un minut, auzi paşi mai grei. Aşteptă până când bărbatul 
trecu pe lângă el ca să dea la o parte draperia. Da, el era. Mai 
înalt decât Kincaid, bărbatul blond în haine elegante de la 
banchet mergea direct spre uşa lui Marion Morgan. Ducea în 
mână o sticlă de şampanie şi fredona There'll be a hot time in 
the old town tonight. 

In timp ce alerga tăcut, luându-şi avânt cu bastonul, Dow auzi 
cuvintele versiunii din Chicago a cântecului: 


Old Mrs. Leary left the lantern in the shed 
and when the cow kicked it over 

she winked her eye and said 

it'Il be a hot time în the old town tonight! 

FIRE FIRE FIRE! 


? Bătrâna doamnă Leary a uitat lanterna în şopron 
şi când vaca i-a dat cu piciorul 
A făcut din ochi şi a spus 
Diseară va fi fierbinţeală în oraş! 
ARDE ARDE ARDE! (în engl. în orig.) (n. tr.). 

Înainte ca Philip Dow să ajungă la victimă, uşa cabinei se 
deschise. Probabil că femeia stătea în dreptul uşii, ascultând 
paşii lui Bell. Acesta flutură sticla de şampanie. Zâmbetul ei 
nerăbdător dispăru brusc şi ochii îi sticliră de mânie. 

— Preston! Ce faci... 

— Fereşte-te! strigă o voce din spatele lui Dow. 

Omul al cărui craniu Dow se pregătea să-l sfărâme cu bastonul 
se răsuci şi Dow nu văzu nici o mustață blondă deasupra gurii 
căscate de uimire şi alcool. Sticla de şampanie pe care o ridicase 
instinctiv blocă lovitura lui Dow. Bastonul greu trecu la un 
centimetru pe lângă obrazul lui Marion şi izbi uşa cabinei, lăsând 
o îndoitură în lemnul tare. 

Nu are mustață blondă! se gândi Dow. Nu era Isaac Bell. Asta 
însemna că Bell era în spatele lui; el strigase avertismentul. Dow 
se dădu după beţivul chircit pe care aproape îl omorâse ca să îl 
folosească pe post de scut. A 

Văzu că detectivul venea în fugă spre el. Işi scoase revolverul 
de la curea. Bell traversase o treime din coridorul lung de 25 
metri, scoțând un pistol semiautomat Browning Nr. 2 din 
smoching cu o mişcare fluidă. Dow trase pistolul lui greu, de 
calibru 45, fiind sigur că un agent Van Dorn care prefera un 
Browning uşor putea să nimerească un ţânţar în ochi de la 
douăzeci de paşi. 

Isaac Bell văzu un bărbat a cărui figură îi amintea de un afiş cu 
persoane căutate, trimis de Asociaţia Proprietarilor de Mine. 

Asasinul Philip Dow! Preston Whiteway se împletici în calea lui 
Bell, aşa că acesta renunţă să tragă. 

— Jos! strigă el. 

Dow apăsă trăgaciul cât de repede putu. Nu avea cum să 
rateze. Bell umplea coridorul îngust, ca o locomotivă care trecea 
în viteză printr-un tunel cu o singură linie. 

— Marion, nu! strigă Bell. 

Dow simţi că femeia frumoasă îmbrăcată în roşu îl apucă de 
braţ cu ambele mâini. 

Primul foc lovi sticla de şampanie pe care o ţinea detectivul în 
mână, făcând-o să explodeze într-un nor de cioburi verzi. Al 
doilea foc îl nimeri pe detectiv. Al treilea lovi podeaua. Dow îşi 
eliberă mâna şi întoarse revolverul spre faţa lui Marion. 

Isaac Bell simţi lovitura ca de ciocan a glonţului care îi 
străpunse antebraţul. Apucă pistolul cu mâna stângă şi căută 
ţinta. Lui Marion îi dăduse prin cap să intre înapoi în cabină. Dar 
Preston Whiteway încă se mai împleticea pe coridor, blocându-i 
vederea. Când Bell văzu că bărbatul care îl împuşcase îndrepta 
arma spre cabina lui Marion, apăsă pe trăgaci. 

Philip Dow auzi o explozie în cap. Pentru o clipă, avu impresia 
că îl lovise glonţul, dar că supravieţuise cumva. Apoi îşi dădu 
seama că Bell îl împuşcase în ureche. Simti o smucitură în braţ 
când Bell trase a doua oară. Degetele i se răsfirară involuntar şi 
revolverul îi zbură din mână. Dow îl împinse pe beţiv spre Bell 
înainte ca acesta să tragă a treia oară şi alergă cei câţiva metri 
până la vestibulul din spatele lui, deschise uşa şi sări din tren. 

Un poliţist feroviar venea în fugă, luându-se după zgomotul 
împuşcăturilor. Dow nu stătu prea mult pe gânduri. Avea 
bastonul tot în mâna dreaptă. Il lovi pe poliţist între ochi şi alergă 
prin întuneric. 

Bell ajunse până la ultima treaptă din vestibul, apoi durerea 
din braţul drept îl făcu să cadă în genunchi. Poliţiştii veneau în 
fugă spre trenul lui Hennessy. 

— Acolo! arătă Bell cu pistolul. Un singur om. De statură 
mijlocie. Are costum negru şi pălărie. Şi-a scăpat arma. Probabil 
mai are una. 

Poliţiştii porniră în direcţia arătată, suflând în fluiere după 
întăriri. Bell urcă scările cu greu tocmai când Marion ajunse la el. 

— Eşti în regulă? întrebară amândoi deodată. 

— Sunt bine, spuse ea şi strigă spre conductorul care se 
apropia de ei: Aduceţi un doctor! 

Il ajută pe Bell să urce în vagon. Preston Whiteway se sprijinea 
de uşa cabinei ei, blocându-le drumul. 

— Hei, ce se întâmplă? întrebă el. 

— Preston! spuse Marion. Dă-te la o parte până nu iau arma şi 
te împuşc chiar eu. 

Ziaristul păşi înapoi, scărpinându-se în cap. Marion îl ajută pe 
Bell să intre în cabină şi să se întindă în pat. 

— Prosoape, murmură Bell. Ca să nu îţi murdăresc 
cearşafurile. 

— Cât de grav eşti rănit, Isaac? 

— Cred că sunt în regulă. A nimerit doar braţul, mulţumită ţie. 

Până să ajungă doctorul din vagonul-spital, poliţiştii îi 
raportaseră deja lui Bell că omul care îl împuşcase dispăruse în 
întuneric. 

— Căutaţi-l în continuare, zise Bell. Sunt destul de sigur că l- 
am rănit. De fapt, cred că i-am zburat urechea. 

— Chiar aşa! Am găsit o bucată din ea. Şi o dâră de sânge 
până unde se termină luminile. Dar nu de-ajuns ca să îl omori, 
din păcate. _ 

— Găsiţi-l! II cheamă Philip Dow. Se plăteşte o recompensă de 
zece mii de dolari pentru el. Vreau să ştiu dacă lucrează pentru 
Sabotor. 

Doctorul companiei Southern Pacific era un tip dur, obişnuit cu 
rănile deschise şi zdrobite pe care le vedea în construcţia de căi 
ferate. Bell era uşurat că nu părea impresionat de plaga 
însângerată făcută de glonţul lui Dow, care îi sfâşiase muşchiul. 
Doctorul spălă bine locul cu apă. Apoi ridică o sticlă cu acid 
carbolic. 

— O să te doară. 

— Septicemia o să mă doară mai tare, spuse Bell, strângând 
din dinţi. Erau fire de țesătură în rană. Toarnă deasupra. 

După ce doctorul tamponă locul cu dezinfectantul usturător, îl 
bandajă. 

— Ar fi bine să-l ţii legat câteva zile. Pun pariu că doare al 
naibii de tare. 

— Da, spuse Bell, zâmbindu-i lui Marion, care arăta puţin cam 
palidă. Acum că mi-ai atras atenţia. 

— Nu te îngrijora, o să mă ocup şi de asta. 

Doctorul scoase o seringă din geanta de piele şi trase un lichid 
incolor dintr-o sticluţă. 

— Ce-i asta? întrebă Bell. 

— Hidroclorură de morfină. N-ai să simţi nimic. 

— Nu, mersi, doctore. Trebuie să gândesc limpede. 

— Cum doreşti, spuse doctorul. Am să schimb mâine 
pansamentul. Noapte bună. Noapte bună, doamnă. 

Marion închise uşa în urma lui. 

— Să gândeşti limpede? Isaac, ai fost împuşcat. Eşti alb ca 
varul. Probabil te doare îngrozitor. Nu poţi să îţi iei liber în seara 
asta? 

— Aşa am de gând, zise Bell, întinzând mâna sănătoasă spre 
ea. De asta vreau să gândesc limpede. 

Father, dear father, 
come home with me now. 


Aşa cânta Clubul de Abstinenţă şi Veselie Ventura County, 
format din şaizeci de voci. 

James Dashwood îşi suci gâtul, sperând să-l observe pe Jim 
Higgins, fierarul cu umerii lăsaţi care fugise când îi arătase schiţa 
cu Sabotorul. Isaac Bell credea că Higgins făcuse jurământul de 
abstinenţă la o asemenea întâlnire. Intâlnirea asta, în oraşul 
Oxnard, în care se cultiva sfeclă, umplea un cort suficient de 
mare să adăpostească un circ. 

Dashwood venise deja la şase astfel de întâlniri, destule ca să 
ştie cum stăteau lucrurile. Se feri cu agilitate de mamele 
zâmbitoare care îşi împingeau fetele spre el. Bărbaţii erau mai 
numeroşi decât femeile ori de câte ori se făcea jurământul de 
abstinenţă. Puţini erau cei la fel de tineri sau de împliniţi 
profesional ca el. Prospectorul de lângă el părea mai potrivit în 
locul acela, cu haina peticită şi pălăria pleoştită, care arăta de 
parcă intrase acolo să se adăpostească de ploaie. 

Cântecul se termină în sfârşit. Uşierii montară o lanternă 
magică pe bază de acetilenă. Lentilele ei lungi proiectau un cerc 
luminos pe un ecran pe partea cealaltă a cortului. Toţi ochii se 
îndreptară într-acolo. Urma să înceapă un fel de spectacol. 

Următorul vorbitor era un metodist înflăcărat. 

— Beţivii numeroşi ne dispreţuiesc ca pe nişte idealişti! strigă 
el. Dar să pretinzi că nu ar trebui să existe loc în lume pentru 
băuturi îmbătătoare nu înseamnă că eşti idealist. Noi nu derulăm 
un experiment periculos. Nu e ceva nou să practici abstinenţa. 
Pericolul vine atunci când încerci să trăieşti cu băutura. 

Făcu un gest spre lanterna magică. 

— Cu ajutorul acestui microscop puternic şi al lanternei 
magice, voi demonstra că ingerarea alcoolului distilat înseamnă 
să bei otravă. Când bei asemenea băuturi, îţi otrăveşti mintea. |ţi 
otrăveşti familia. lţi otrăveşti propriul corp. Priviţi ecranul, 
doamnelor şi domnilor. Sub lentila care măreşte imaginea voi 


10 Tată, dragă tată, 
Vino acasă cu mine acum. (în engl. în orig.) (n. tr.). 

pune acest pahar cu apă naturală pură, luată din fântâna de la 
biserică, după care voi proiecta imaginea pe ecran. 

Mărită de câteva ori, apa de fântână era plină de microbi care 
înotau. 

Bărbatul ridică o pipetă, o introduse în gâtul unei sticle de 
whisky Squirrel şi absorbi lichidul maroniu. 

— Acum voi pune o singură picătură în apă. Una singură, 
numai o picătură. 

Picătura de whisky mărită lovi apa ca noroiul care murdăreşte 
apa unui lac. Un nor cafeniu se împrăştie în apă. Microbii fugiră, 
înotând frenetic spre marginile paharului. Dar nu aveau unde să 
scape. Se zvârcoliră şi se zbătură până când rămaseră nemişcaţi. 
Prospectorul aşezat lângă Dashwood se cutremură. 

— Uită-te la dăunătorii ăia mici, spuse el. E ultima oară când 
beau apă fără whisky în ea. 

Dashwood observă un bărbat masiv, într-o haină închisă la 
culoare, în rândurile din faţă şi se îndreptă grăbit într-acolo. 

— Cine va ieşi în faţă? strigă vorbitorul. Cine va semna 
certificatul de abstinenţă şi va jura să nu mai bea? 

Când ajunse mai aproape, Dashwood văzu că bărbatul pe care 
îl observase nu era Jim Higgins. Dar el era deja înconjurat de 
asistentele vorbitorului, fete tinere şi frumoase care veneau spre 
el cu stilouri Waterman şi certificate în alb. 


— Încă două telegrame, domnule Bell, spuse J.J. Meadows. 
Cum vă simţiţi în dimineaţa asta? 

— Perfect. 

In prima telegramă era vorba despre întrebarea lui Bell cu 
privire la plecarea timpurie a senatorului Charles Kincaid de la 
Academia Militară de la West Point. Biroul agenţiei din 
Washington, D.C., care avea acces neoficial la dosarele Armatei 
Statelor Unite, raporta că senatorul s-ar fi retras voluntar ca să 
urmeze studiile la Universitatea din Virginia de Vest. Nu 
descoperiseră nici un indiciu despre comportament indecent sau 
exmatriculare. Agentul credea că standardul şcolilor de inginerie 
civilă crescuse peste cel al şcolilor militare care, înainte de 
Războiul Civil, erau singurele locuri unde se putea studia aşa 
ceva. 

Bell era mai intrigat de al doilea mesaj care conţinea informaţii 
despre asistentul lui Franklin Mowery, Eric Soares. Cercetările 
mai minuţioase dezvăluiau faptul că Soares fugise din orfelinatul 
din Kansas City sponsorizat de Mowery. Soares fusese descoperit 

după doi ani într-o şcoală de corecție. Mowery îşi asumase 
responsabilitatea pentru el, angajase preparatori care să acopere 
golurile în educaţia lui şi apoi îl duse la colegiul de inginerie 
Cornell. Bell îşi spuse că aşa se explica relaţia de unchi-nepot 
dintre cei doi. 

Bell îl vizită pe bătrân după-amiază, când Soares se afla la râu 
şi făcea inspecția zilnică a lucrului la piloni. Biroul lui Mowery era 
o cabină transformată în trenul lui Hennessy. Inginerul era mirat 
să-l vadă pe Bell. 

— Credeam că eşti la spital. Nici măcar nu porţi legătoarea. 

— Mă durea mai tare cu ea. 

— L-au prins pe cel care te-a împuşcat? 

— Incă nu... Domnule Mowery, pot să vă pun câteva întrebări? 

— Spune. 

— Sunt sigur că vă daţi seama cât de extinsă e investigația 
noastră. Aşa că vă rog să mă iertaţi dacă intru în detalii 
personale. 

— Spune, domnule Bell. Suntem de aceeaşi parte. Eu 
construiesc podul, iar dumneata te asiguri că nenorocitul nu îl 
culcă la pământ. 

— Mă îngrijorează trecutul asistentului dumitale, spuse Bell 
direct. 

Mowery îşi puse pipa între buze şi se încruntă. 

— Când am ales să-l ajut pe Eric, nu avea decât cincisprezece 
ani şi locuia pe străzi. Oamenii de bună credinţă îmi spuneau că 
o să mă jefuiască şi o să-mi dea una în cap. Le-am spus ce îţi 
spun şi dumitale: eu nu cred în existenţa unei categorii de 
criminali. 

— Sunt de acord cu dumneata, spuse Bell. Dar îmi este 
cunoscut un anumit tip de criminal. 

— Eric şi-a meritat diploma, zise Mowery. Nu m-a dezamăgit 
niciodată când am tras sfori ca să-i obţin o slujbă. Oamenii de la 
Union Pier şi de la Caisson sunt mulţumiţi de munca lui. De fapt, 
l-au rugat deja să lucreze cu ei după ce terminăm aici. Aş spune 
că tânărul a trecut deja de ce era mai greu, nu-i aşa? 

— Bănuiesc că o să îţi fie dor de el dacă rămâne la Union Pier 
şi Caisson... 

— li doresc să aibă o carieră bună. Cât despre mine, o să mă 
întorc la fotoliul meu. Sunt prea bătrân pentru ritmul impus de 
Hennessy. l-am făcut o favoare şi mă bucur. Am construit un pod 
grozav. Eu, Osgood Hennessy şi Eric Soares. 

— E ceva ciudat, totuşi, spuse Bell. L-am auzit de curând pe 

Jethro Watt, şeful poliţiei de la transporturi, repetând o vorbă 
veche: Nimic nu e imposibil pentru Southern Pacific. 

— N-a fost nicicând ceva mai adevărat, de aceea munca la 
Southern Pacific e pentru cei mai tineri. N 

— Jethro a spus că sensul zicalei e că firma le face pe toate. Işi 
construieşte propriile motoare, materialele rulante şi tunelurile. 
Şi podurile. 

— E renumită pentru asta. 

— Atunci de ce i-a angajat pe Union Pier şi Caisson ca să 
monteze pilonii pentru podul vostru? 

— Pilonii de râu reprezintă o muncă specializată. Mai ales când 
ai condiţii speciale, aşa cum am întâlnit aici. Union sunt cei mai 
buni în branşă. Au căpătat experienţă pe fluviul Mississippi. Dacă 
poţi să pui piloni acolo, poţi să-i pui oriunde. 

— Dumneata ai recomandat firma asta? 

Mowery ezită. 

— Acum că ai adus vorba, spuse într-un târziu, nu e tocmai 
adevărat. Iniţial am vrut să las firma noastră să se ocupe. Dar mi 
s-a sugerat că Union ar fi o alegere mai înţeleaptă pentru că 
geologia zonei e complicată... aşa cum ţi-am spus şi aseară. Am 
întâmpinat nişte provocări pe fundul râului Cascade, dar e puţin 
spus. Sunt şi mai multe dislocaţii decât te-ai aştepta să găseşti în 
munţii aceştia. 

— Eric i-a recomandat pe cei de la Union? 

— Desigur. Il trimisesem pe el înainte, ca să facă o verificare a 
zonei. Cunoştea albia râului şi îi cunoştea şi pe cei de la Union. 
De ce întrebi despre toate astea? 

Detectivul înalt îl privi în ochi pe bătrânul inginer. 

— Aseară, după banchet, păreai tulburat în vagonul domnului 
Hennessy. Mai devreme, când eram la pensiune, te uitai 
concentrat la pilonii de susţinere ai podului. 

Mowery privi în altă parte. 

— Nu îţi scapă prea multe, nu-i aşa, domnule Bell?... Nu-mi 
plăcea cum trecea apa pe lângă piloni. Nu puteam să explic de 
ce - nici acum nu pot - dar arăta altfel decât ar fi trebuit. 

— Vă spune instinctul că nu e în regulă ceva? 

— Posibil, recunoscu Mowery fără tragere de inimă. 

— Poate ne asemănăm din acest punct de vedere. 

— Cum aşa? 

— Când nu am destule date, trebuie să mă bazez pe instinct. 
De exemplu, tipul care m-a împuşcat azi-noapte ar fi putut fi un 
hoţ care l-a urmărit pe Preston Whiteway în tren cu intenţia de a- 

| pocni în cap şi a-i fura portofelul. Cred că l-am recunoscut ca 
fiind un asasin notoriu. Dar nu am date concrete care să ateste 
că nu încerca să facă rost de bani. Whiteway era vizibil băut şi, 
prin urmare, nu se putea apăra şi mai era şi îmbrăcat ca un 
domn bogat care probabil avea buzunarele doldora. Pentru că 
„hoţul” a scăpat, acestea sunt singurele date pe care le am. Dar 
instinctul îmi spune că a fost trimis să mă omoare şi că l-a 
confundat pe Whiteway cu mine. Uneori, instinctul te ajută să pui 
lucrurile cap la cap... 

De data asta, când Mowery încercă să se uite în altă parte, 
Bell îl fixă cu o privire necruțătoare. 

— Mi se pare că vrei să-l învinuieşti pe Eric de ceva, murmură 
Mowery. 

— Da, aşa e, răspunse Bell. 

Se aşeză pe scaun, uitându-se în continuare la bătrân. 

Mowery încercă să protesteze: 

— Fiule... 

O sclipire glacială în ochii albaştri ai lui Bell îl făcu să se 
răzgândească. Detectivul nu era decât fiul tatălui său. 

— Domnule Bell... 

Bell vorbi apăsat şi distant. 

— E curios că, atunci când am spus că avem nevoie de 
ingineri, ai spus că trebuie să avem încredere în ei. Şi când am 
spus că păreai tulburat de pilonii de susţinere, ai răspuns că 
vorbesc ca şi când aş vrea să dau vina pe Eric. 

— Cred că ar fi mai bine să vorbesc cu Osgood Hennessy. 
Scuză-mă, domnule Bell. 

— Vin şi eu. 

— Nu, spuse Mowery. E o discuţie pentru ingineri, nu pentru 
detectivi. Despre date reale, nu despre instincte. 

— Te conduc la vagonul lui. 

— Cum doreşti. 

Mowery îşi luă bastonul şi se ridică încet de pe scaun. Bell ţinu 
uşa deschisă şi o luă înainte pe coridorul lateral, ajutându-l pe 
Mowery să treacă de uşile de la vestibul. Hennessy era în biroul 
cu lambriuri de lemn. Era şi doamna Comaden cu el, citind în 
scaunul ei din colţ. 

Bell blocă uşa pentru o clipă. 

— Unde e Soares acum? îl întrebă pe Mowery. 

O oră mai târziu la St. Louis, sosi o telegramă în bordeiul 
subteran al unui anarhist care fugise din Italia şi îşi schimbase 
numele în Francis Rizzo. Acesta îi închise mesagerului uşa în nas 
înainte să deschidă plicul. Pe hârtia gălbuie era scris un singur 
cuvânt: „Acum”. 

Rizzo îşi puse haina şi pălăria, urcă într-un tramvai către un 
cartier în care nu-l cunoştea nimeni, cumpără un bidon de un 
litru de kerosen şi luă apoi alt tramvai, care îl duse tocmai spre 
râul Mississippi. După ce cobori, merse grăbit printr-un cartier de 
depozite până când găsi un bar ascuns în umbra debarcaderului. 
Comandă o bere şi mâncă o porţie de cârnaţi la tejghea, fără să 
îşi ia ochii de la uşile batante. In clipa în care începură să apară 
muncitorii şi cărăuşii, anunțând sfârşitul unei zile de muncă, 
Rizzo ieşi din bar şi alergă pe străzile întunecate spre birourile 
firmei Union Pier & Caisson. 

Rămas ultimul la serviciu, un funcţionar tocmai încuia uşile. 
Rizzo urmări totul de pe cealaltă parte a străzii, până se 
încredinţă că în birouri nu mai era nimeni. Apoi, apucând pe un 
drum plănuit cu luni înainte, intră pe o alee care ducea spre un 
pasaj îngust între spatele clădirii şi debarcaderul care o 
despărţea de râu. Trase de o scândură desprinsă, scoase o rangă 
scurtă ascunsă în spate şi deschise cu forţa o fereastră. Sări pe 
geam înăuntru, găsi scara principală de lemn care ducea la 
ultimul etaj din cele trei, urcă treptele şi deschise mai multe 
ferestre. Apoi găuri bidonul de kerosen cu briceagul şi cobori din 
nou treptele, împrăştiind lichidul volatil. Când ajunse pe ultima 
treaptă, aprinse un chibrit, îl aruncă peste kerosen şi se uită la 
flăcările care se înălţau pe lemnul uscat. Aşteptă să se asigure că 
luase foc şi lemnul, pe urmă sări pe fereastră, lăsând-o deschisă 
ca să păstreze curentul. 


Isaac Bell se afla în trenul de pe linia Snake Line, mergând 
încet spre oraşul Cascade. Eric Soares îl anunţase pe Franklin 
Mowery că e posibil să lucreze până târziu, cum făcea deseori. 
Ca de obicei, urma să ia masa în oraş şi să doarmă într-o baracă 
de lângă pilonii de susţinere, ca să înceapă munca dis-de- 
dimineaţă şi să nu mai piardă vremea venind cu trenul. 

Când Bell ajunse la postul santinelelor, descoperi că Soares, 

care trebuia să muncească din greu la ora aceea, plecase mai 
devreme şi nimeni nu ştia unde. 


În aval de oraşul Cascade apăruse un târg numit Hells 
Bottomi!!, format numai din cocioabe şi bordeie. Exista numai 
datorită  fierarilor, zidarilor şi muncitorilor care montau 
chesoanele la podul Cascade Canyon, precum şi lucrătorilor 
feroviari care construiseră linia abruptă Snake Line din oraş şi 
cea care lega şesul de pod, mulţumită cherestegiilor şi 
căruţaşilor care aduseseră la viaţă, sus în munţi, vechiul gater 
East Oregon Lumber. 

Eric Soares se îndrepta bucuros spre Hell's Bottom. De altfel, 
îşi spunea el, având în buzunar banii pe care i-i dăduse senatorul 
pentru prima tranşă din cele multe care aveau să urmeze, era 
sigur că în seara aceea avea să fie cel mai bogat din orăşelul 
acela înfloritor. Mai era şi îndrăgostit pe deasupra, deşi tinereţea 
lui zbuciumată îl învățase că acest lucru nu făcea decât să 
prostească orice bărbat. Mai ales dacă se îndrăgostea de o târfa. 
Prost sau nu, o vizita în fiecare seară în care putea să scape de 
bătrânul Mowery. Acum, mulţumită senatorului, îşi putea permite 
să o ţină cu el toată noaptea. 

Erau trei feluri de bordeluri în Hells Bottom. 

Cele mai urâte erau pentru cherestegii şi căruţaşi. Oamenii îşi 
riscau viaţa venind acolo prin vârtejurile râului cu Săgeţile din 
Hells Bottom, nişte canoe din buşteni scobiţi cu toporul şi trecuţi 
prin flacără. 

Fetele din a doua categorie erau pentru echipele de muncitori 
feroviari care veneau cu trenul pe Snake Line. Liniorii coborau în 
orăşel sâmbătă seara. Frânării, conductorii, mecanicii de 
locomotivă care lucrau în ture veneau la bordel zi şi noapte, 
bălăngănind lanternele roşii de deasupra uşii. 

Nu era decât un singur bordel de lux. La Gabriel era de-a 
dreptul elegant şi, mai ales după standardele unui orăşel din 
vest, mai scump decât îşi putea permite un muncitor obişnuit. 
Printre clienţi se numărau afacerişti bogaţi şi specialişti din 
Cascade, turişti înstăriți care se cazau la celebra pensiune şi 
mecanicii bine plătiţi, avocaţii şi administratorii angajaţi la calea 
ferată. 

Doamna Gabriel îl întâmpină pe Eric Soares ca pe unul de-ai 
casei. 


"1 Fundul Iadului (în engl. în orig.) (n. tr.). 

— Aş vrea s-o văd pe Joanna, spuse el. 

— E ocupată, domnule. 

— O să aştept. 

— Mai durează ceva timp, zise ea. 

Eric simţi o umbră de gelozie. Ce prostie, îşi spuse. Dar 
sentimentul era la fel de real ca bătăile accelerate de inimă din 
cauza cărora îi venea deodată greu să respire. 

— Avem o fată nouă de care s-ar putea să vă placă. 

— O aştept pe Joanna. 

Dacă o provocai, doamna Gabriel te privea cu cei mai reci ochi 
pe care îi văzuse vreodată Eric. Acum se făcură de gheaţă şi, în 
ciuda experienţei bogate pe care o avea, Eric simţi că i se face 
frică. Se uită în altă parte, de teamă să nu o stârnească şi mai 
tare, dar ea îl surprinse cu un zâmbet cald. 

— Haideţi să facem altfel, domnule. Vă dau fata nouă pe gratis 
dacă puteţi să mă priviţi în ochi după aceea şi să-mi spuneţi că 
nu merita bani grei. De fapt, vă dau banii înapoi dacă îmi spuneţi 
sincer că nu e mai bună ca Joanna. Ce-aveţi de pierdut? 

Ce avea de pierdut? 

Paznicul bordelului îl conduse la uşa din spatele casei, ciocăni 
şi o deschise. Eric păşi într-o cameră inundată de o lumină roz. 
Paznicul închise uşa în urma lui şi doi bărbaţi îmbrăcaţi ca nişte 
cherestegii blocară intrarea. 

Ca din senin, apăru în faţa lui ţeava unei puşti. Ridică mâna să 
se apere, dar ţeava îl lovi în cap. Simţi că se prăbuşeşte, de 
parcă avea picioarele de gelatină. Incercă să strige. Se trezi cu 
un sac de pânză peste cap şi cu mâinile legate la spate. Incercă 
să îi lovească, în schimb îl loviră ei între picioare. Incepu să 
gâfâie, paralizat de durere; atacatorii îi legară gleznele, îl luară şi 
ieşiră cu el din clădire. Eric simţi că îl aşază pe şaua unui cal, 
după care îi legară mâinile şi picioarele cu sfoară pe sub burta 
calului. Strigă din nou, dar îl loviră iar în cap şi rămase fără 
cunoştinţă. 

Se trezi când îl dezlegau doar ca să îi lege din nou mâinile la 
spate. Îi luară sacul de pe cap şi îi băgară o lumină puternică în 
ochi. Cei doi bărbaţi păreau două umbre în spatele fascicolului de 
lumină. Eric simţi miros de apă, ba chiar o auzi curgând. Erau 
într-un fel de pivniţă în care era apă. Ca o moară, îşi spuse el, 
prin care trecea un pârâu. Cherestegiii se aplecară spre el. 

— Cum îl cheamă pe colegul tău de cameră de la orfelinat? 

— Duceţi-vă naibii, spuse Eric Soares. 

Cei doi îl apucară de picioare, îl răsturnară şi îi băgară capul în 

pârâul cu apă rece ca gheaţa. Eric era aşa de speriat încât nici 
nu avu timp să tragă aer în piept. Rămas fără aer, se zbătea 
disperat, smucindu-se atât de tare încât îi căzură ochelarii de pe 
nas. Incercă să respire, dar apa îi intra în nas şi pe gură. Il 
ridicară din apă, ţinându-l cu capul în jos la câţiva centimetri 
deasupra apei. 

— Numele colegului tău de cameră de la orfelinat. 

— De ce... încercă să spună, deşi ştia exact de ce. 

Se înşelase în privinţa senatorului, care dovedise că nu era 
deloc naiv. 

Cherestegiii îl băgară din nou în apă. De data asta avu timp să 
tragă aer şi îl ţinu în plămâni cât de mult posibil. Arcuindu-şi 
spatele, încercă să se ridice. Bărbaţii îl lăsară şi mai mult în jos, 
până i se umplură din nou nasul şi gura cu apă. Eric se zbătea, 
dar puterile îl părăseau şi rămase fără vlagă. Il scoaseră iarăşi 
din apă. Tuşind şi găfâind, Eric scoase apa afară şi trase aer 
adânc în piept. li auzi vorbind şi înţelese că îl ridicaseră doar ca 
să îl întrebe din nou. 

— Numele colegului tău de cameră de la orfelinat. 

— Paul, zise Eric. 

— Şi mai cum? 

— Ce-aveţi de gând... 

— Şi mai cum? 

Eric ezită. După ce se dădea stingerea la orfelinat, el şi Paul 
aveau grijă unul de altul, luptându-se cu oricine încerca să îi 
atace. Simţi strânsoarea în jurul gleznelor. 

— Nu! strigă el, dar era deja sub apă; nasul şi gâtul îl usturau, 
vederea îi slăbi şi se făcu întuneric. Când îl scoaseră într-un 
târziu din apă, ţipă: Paul Samuels! Paul Samuels! Paul Samuels! 

— Unde locuieşte? 

— Denver, zise Soares. 

— Unde munceşte? 

— La bancă. 

— Ce bancă? 

— First Silver. Ce vreţi să-i faceţi? 

— L-am rezolvat deja. Voiam doar să ştim că era persoana 
potrivită, îl băgară din nou în apă şi Soares îşi dădu seama că era 
pentru ultima dată. 


Se porni căutarea prin vagoanele Pullman, dar nimeni nu reuşi 
să dea de asistentul lui Franklin Mowery. Isaac Bell trimise 
poliţiştii să îl caute şi în oraş şi în Hells Bottom, deşi se îndoia că 


278 


aveau să-l găsească. Dispăruse şi un şef de echipă, dar şi nişte 
muncitori de la Union Pier & Caisson. 

Bell se duse la Osgood Hennessy. 

— Ar fi bine să verificaţi pilonii de susţinere, spuse el mohorât. 
La asta a lucrat. 

— Franklin Mowery e deja acolo, răspunse Hennessy. A trimis 
telegrame la Union Pier toată după-amiaza, dar n-a primit nici un 
răspuns. 

— Mă îndoiesc că o să primească. 

Bell trimise o telegramă la biroul Van Dorn din St. Louis. 
Răspunsul veni într-o clipă. Sediul companiei Union Pier & 
Caisson fusese incendiat. 

— Când a fost asta? întrebă Bell. 

Răspunsul se dovedi grăitor pentru informaţiile confidenţiale 
deţinute de Sabotor. Calculând diferenţa de fus orar, prima 
alarmă de incendiu pornise la mai puţin de două ore după ce Bell 
vorbise cu Mowery despre bănuielile lui în privinţa lui Eric Soares. 

Bell o văzuse pe Emma Comden cu Hennessy când Mowery 
explicase ce anume îl îngrijora în legătură cu pilonii de susţinere. 
Dar, în câteva minute, Hennessy chemase vreo doisprezece 
ingineri care să verifice posibilul dezastru de care se temea 
Mowery. Aşa că nu doar Emma era la curent cu ce se întâmpla. 
Cu toate astea, Bell se întreba dacă nu cumva femeia aceasta 
frumoasă îl păcălea pe bătrânul preşedinte. 

Bell plecă în căutarea lui Mowery şi îl găsi într-o cabină de 
pază de lângă pilonii de susţinere. Bătrânul avea lacrimi în ochi. 
Pe masa unde mâncau poliţiştii erau întinse schiţe şi un dosar cu 
rapoarte întocmite de Eric Soares. 

— Fals, spuse el, dând paginile una câte una. Fals. Fals. Fals. 
Fals... Pilonii sunt instabili. O revărsare de apă îi va face să se 
prăbuşească. 

Lui Bell îi venea greu să creadă aşa ceva. Din locul în care se 
aflau atunci, pilonii masivi de piatră, care susțineau structura 
podului, păreau solizi ca o fortăreață. 

Dar Mowery făcu un semn către o barjă ancorată lângă cel mai 
apropiat pilon. Echipajul ridica din apă un scafandru, scoţându-i 
casca. Bell recunoscu noua cască Mark V. Compania nu se dădea 
înapoi de la nici o cheltuială, ceea ce dovedea importanţa 
podului. 

— Ce vreţi să spuneţi? întrebă Bell. 

Mowery căută un creion şi desenă pilonul din apă. La baza 
pilonului împunse hârtia până îi făcu o gaură. 

— Noi o numim eroziune. Apare când apa sapă o gaură în albia 
râului ceva mai sus de pilon. Dintr-odată, baza nu mai are nici un 
sprijin. Fie se va scufunda în gaura asta, fie se va prăbuşi din 
pricina forţelor inegale... Ne-am construit casa pe nisip. 

Isaac Bell se plimba pe podul Cascade Canyon. 

Locul era scufundat într-o linişte profundă. Trecerea trenurilor 
fusese oprită. Singurele sunete pe care le auzea Bell erau cele 
făcute de tocurile cizmelor lui şi ecoul vârtejurilor de dedesubt. 
Încă nu ştia nimeni cât de instabil era podul, dar inginerii 
căzuseră cu toţii de acord că era doar o chestiune de timp şi de 
debit până la prăbuşire. Când ajunse la mijlocul distanţei dintre 
marginile defileului, se uită în jos la râul care trecea neobosit pe 
lângă pilonii defectuoşi. 

Indrăzneala Sabotorului îl uimea. 

Bell se chinuise să prevadă modul în care Sabotorul avea să 
atace podul. Luase măsuri împotriva oricărui atac, păzise pilonii 
şi nu scăpase din ochi echipele de muncitori. Nu îi trecuse prin 
gând că nemernicul atacase deja cu doi ani înainte, înainte să 
înceapă construcţia podului. A A 

Bell îl oprise în New York City. Il oprise pe şine. Il oprise în 
Tunelul 13 şi până la pod. Dar aici, sub pod, Sabotorul îşi 
dovedise curajul nebun printr-o lovitură pe termen lung, plănuită 
în cazul în care toate celelalte încercări eşuau. 

Bell clătină din cap, atât din pricina furiei, cât şi din cauza 
admiraţiei lui pentru abilităţile duşmanului. Sabotorul era un 
mârşav, un criminal fără milă, dar era formidabil. Asemenea 
capacitate de organizare şi execuţie depăşea cu mult atacul cu 
dinamită din New York. 

Isaac Bell nu putea spune în apărarea lui decât că, atunci când 
podul Cascade Canyon avea să se prăbuşească, nu avea să fie o 
surpriză pentru nimeni. Descoperise complotul înainte de 
catastrofă. Nici un tren plin de oameni nevinovaţi nu avea să 
cadă de pe şine. Dar era o catastrofa chiar dacă nu mureau 
oameni. Trecătoarea, vastul proiect pe care jurase să îl 
protejeze, era mort şi îngropat. 

Simţi că venea cineva în spatele lui şi îşi dădu seama după 
parfum cine era. 

— Draga mea, zise el fără să-şi ia privirea întristată de la apă, 
mă confrunt cu un geniu. 

— Un „Napoleon al crimei”? întrebă Marion Morgan. 

— Aşa îi spune Archie. Şi are dreptate. 

— Napoleon era nevoit să-şi plătească soldaţii. 


281 


— Ştiu, spuse Bell mohorât. Am gândit ca un bancher şi asta 
nu m-a ajutat prea mult. 

— Trebuie să-ţi mai aminteşti un lucru, spuse Marion. O fi fost 
Napoleon un geniu, dar în cele din urmă a pierdut. 

Bell se întoarse şi se uită la ea. Se aştepta să o vadă zâmbind 
compătimitor, dar o văzu zâmbind cu toată faţa, plină de 
speranţă şi încredere. Era incredibil de frumoasă, cu ochii vii şi 
părul lucios, de parcă se scăldase în lumina soarelui. Nu se putu 
abţine să zâmbească la rândul lui, imitând zâmbetul ei larg. 

— Ce e? întrebă ea. 

— lţi mulţumesc că mi-ai amintit de eşecul lui Napoleon. 

Marion îi pusese din nou mintea în mişcare. O ridică bucuros în 
braţe, tresărind de durere din cauza glonţului lui Philip Dow, care 
îl lovise în braţul drept, aşa că o sprijini pe stângul. 

— Trebuie să te părăsesc din nou când de-abia ai venit. Dar e 
vina ta, pentru că m-ai obligat să gândesc. 

— Unde te duci? 

— Mă întorc la New York să interoghez fiecare bancher din 
industria feroviară. Dacă există vreun răspuns la întrebarea de 
ce atacă linia ferată, atunci trebuie să-l găsesc pe Wall Street. 

— Isaac? spuse Marion, luându-l de mână. De ce nu te duci la 
Boston? 

— Cele mai mari bănci sunt la New York. Hennessy şi Van Dorn 
pot să tragă nişte sfori. Incep cu J.P. Morgan şi continui de acolo. 

— The American States Bank e în Boston. 

— Nu. 

— Isaac, de ce nu îl rogi pe tatăl tău? Are multă experienţă în 
finanţe. Când lucram în branşă, el era o legendă. 

Bell scutură capul. 

— Ţi-am spus că tata nu s-a bucurat când am devenit detectiv. 
De fapt, i-am frânt inima. Oamenii care se transformă în legende 
speră că fiii lor vor continua pe drumul creat de ei. Eu nu regret 
că am apucat-o pe drumul meu. Dar nu am dreptul să-i cer să mă 
ierte. 

Bell se îndreptă în grabă spre vagonul lui Osgood Hennessy ca 
să îl roage să facă pregătirile pentru New York. Îl găsi într-o stare 
proastă, împresurat de griji şi necăjit. Era şi Franklin Mowery cu 
el. Amândoi păreau prăbuşiţi, sporindu-şi unul altuia pesimismul. 

— Nouăzeci la sută din trecătoarea mea e pe partea opusă a 
podului, se văita preşedintele. Totul era pregătit pentru mutarea 
finală. Liniile, cărbunele, traversele, instalaţia de creozotare, 
depoul, locomotivele, atelierele. Toate de partea cealaltă a 

podului care nu poate susţine nici o roabă. Sunt terminat. 

Până şi vesela doamnă Comaden părea învinsă, deşi încerca să- 
| încurajeze, spunând compătimitoare: 

— Poate a sosit vremea să lăsăm natura să-şi urmeze cursul. 
Vine iarna. Poţi începe din nou la anul, în primăvară. 

— O să mor până la prânz. 

Ochii lui Lillian Hennessy străluceau de furie. Se uită 
încruntată la Isaac Bell. Apoi se aşeză pe scaun lângă telegraf şi 
puse degetele pe transmiţător. 

— Tată, zise ea, ar fi bine să trimit un mesaj atelierului din 
Sacramento. 

— Sacramento? întrebă Hennessy neatent. Pentru ce? 

— Tocmai au terminat de fabricat buloanele de ancorare 
pentru podul Cascade Canyon. Aşa că au timp să facă nişte 
balansoare. 

— Balansoare? Pentru ce naiba? 

— Pentru pensie. Pentru cei mai jalnici boşorogi pe care i-am 
văzut vreodată. Hai să construim o verandă în faţa depoului, pe 
care să vă legănaţi. 

— Stai puţin, Lillian. 

— Vă daţi bătuţi, exact asta vrea şi Sabotorul. 

Hennessy se întoarse spre Mowery şi îl întrebă fără prea mari 
speranţe: 

— Avem vreo şansă să facem ceva cu pilonii? 

— Se apropie iarna, mormăi Mowery. Acuşi vin peste noi 
furtunile de pe Pacific şi apa creşte deja. 

— Domnule Mowery? murmură Lillian printre dinţii strânşi. Ce 
culoare vreţi să aibă balansoarul dumneavoastră? 

— Domnişoară, dumneata nu înţelegi! 

— Inţeleg diferenţa dintre a te da bătut şi a lupta. 

Mowery se uita la covor. 

— Daţi-i un răspuns tatălui meu! insistă Lillian. Se pot stabiliza 
pilonii aceia înainte să se prăbuşească? 

Mowery clipi, scoase o batistă cât toate zilele din buzunar şi îşi 
şterse ochii. 

— Am putea încerca să construim deflectoare de apă, zise el. 

— Cum? 

— Cu diguri de colmataj pe mal. Să întărim malul cu 
anrocament, în aval şi în amonte de piloni. Acelaşi anrocament 
pe care trebuia să-l instaleze cum trebuie nenorocitul acela... 
Bănuiesc că am putea încerca şi nişte juguri. 

Mowery luă un creion şi desenă fără tragere de inimă schiţa 

unor deflectoare care deviau cursul apei în jurul pilonilor. 

— Dar asta e numai pe termen scurt, zise Hennessy necăjit. 
Până la primul val de inundație. Dar pe termen lung? 

— Pe termen lung, va trebui să extindem adâncimea bazei 
pilonilor. Direct în temelie, dacă o putem găsi. Dar măcar mai jos 
de eroziunea aceea. 

— Dar pilonii sunt deja montați, mormăi Hennessy. 

— Ştiu. Mowery se uită la Lillian. Vezi dumneata, domnişoară 
Lillian, ar trebui să scufundăm toate chesoanele noi ca să le 
excaveze terasierii - făcu un desen care înfăţişă baza pilonilor 
înconjurată de camere etanşeizate, în care oamenii puteau lucra 
pe sub apa râului - dar înainte de asta ar trebui să ridicăm 
batardouri, protecţii temporare în jurul pilonilor ca să ţinem apa 
la distanţă, aici şi aici. Se vede? Nu avem timp. 

Puse creionul pe masă şi întinse mâna după baston. 

Nu apucă să se ridice, căci Bell se aplecă în faţa lui şi puse 
degetul pe schiţă. 

— Batardourile astea seamănă cu jugurile acelea. Ar putea 
batardourile să devieze apa? 

— Desigur! se răsti Mowery. Dar... 

Bătrânul tăcu deodată. Se uita fix la desen. Apoi ochii începură 
să-i sticlească. Aruncă bastonul şi luă creionul în mână. Isaac Bell 
îi vâri sub nas o foaie nouă. Mowery desena în neştire. 

— Uită-te aici, Osgood! La naiba cu termenul scurt. Construim 
din start chesoanele. Apoi facem batardourile să funcţioneze ca 
nişte deflectoare. Mai bine decât juguri, dacă te gândeşti puţin. 

— Cât durează? întrebă Hennessy. 

— Cel puţin două săptămâni dacă se lucrează non-stop, ca să 
punem batardourile. Poate chiar trei săptămâni. 

— Vremea se înrăutăţeşte. 

— O să am nevoie de toţi oamenii disponibili. 

— Am o mie de oameni care stau degeaba. 

— Construim anrocamentul aici şi aici, ca să întărim malul. 

— Roagă-te să nu vină potopul. 

— Extindem deflectorul acesta... 

Nici constructorul, nici preşedintele căii ferate nu băgară de 
seamă când Isaac Bell şi Lillian Hennessy ieşiră din conferinţa de 
inginerie începută ad-hoc. 

— Bună treabă, Lillian, spuse Bell. l-ai agitat bine. 

— Mi-am dat seama că ar fi bine să-mi asigur viitorul financiar 
dacă tot o să fiu curtată de un detectiv sărac. 

— Ţi-ar plăcea asta? 

— Cred că da, Isaac. 

— Mai mult decât de un candidat la preşedinţie. 

— Ceva îmi spune că ar fi mai interesant. 

— In acest caz, am veşti pentru tine: i-am transmis lui Archie 
să vină aici în locul meu. 

— Archie vine aici? îl apucă pe Bell de mână. O, Isaac, îţi 
mulţumesc. Ce minunat! 

Mustaţa aurie a lui Bell se întinse peste zâmbetul larg, primul 
de când descoperiseră catastrofa pilonilor compromişi. 

— Trebuie să-mi promiţi că nu îi vei distrage prea mult atenţia, 
încă nu l-am prins pe Sabotor. 

— Dar dacă Archie preia totul aici, tu unde mergi? 

— Pe Wall Street. 

Isaac Bell traversă continentul în patru zile şi jumătate. 
Mergea cu accelerate când putea, închiriind trenuri private când i 
se părea că înaintează prea greu. Ultimele optsprezece ore le 
petrecu în trenul Broadway Limited, botezat cu mândrie după 
platforma cu patru linii dintre New York şi Chicago. 

Stând pe puntea feribotului spre Manhattan, văzu cât de 
repede autorităţile din New Jersey şi cei de la căile ferate reparau 
stricăciunile provocate de explozia dinamitei. Acoperişul gării era 
deja înlocuit şi un nou chei se construia pe locul unde în urmă cu 
trei săptămâni văzuse movile înnegrite de resturi, scufundate 
sub maree. Vapoarele distruse nu mai erau acolo şi cele mai 
multe geamuri fuseseră înlocuite, deşi mai erau şi unele locuri în 
care ferestrele aveau scânduri în loc de ferestre. La început, 
priveliştea îl umplu de speranţă, amintindu-i că în Oregon, 
Mowery şi Hennessy puneau echipele de muncitori la lucru 
întruna ca să salveze podul Cascade Canyon. Dar trebuia să 
recunoască faptul că sarcina lor era mult mai dificilă, dacă nu 
cumva chiar imposibilă. Fuseseră sabotate fundaţiile podului. lar 
Sabotorul era încă liber, hotărât să creeze şi mai multe pagube. 

Bell cobori pe Liberty Street şi se îndreptă spre Wall Street. La 
intersecţia cu Broadway, se înălța sediul de marmură al firmei 
J.P. Morgan & Company. 

— Sunt Isaac Bell, doresc să-l văd pe domnul Morgan. 

— Aveţi programată o întâlnire? 

Bell se uită la ceasul lui de aur. 

— Domnul Joseph Van Dorn a aranjat întâlnirea pentru ora 
zece în dimineaţa asta... Ceasul dumneavoastră rămâne în urmă. 

— Da, desigur, domnule Bell. Din păcate, a intervenit o 
schimbare în programul domnului Morgan. E pe vapor în drum 
spre Anglia. 

— Pe cine a lăsat în locul lui? 

— Nu a lăsat pe nimeni, dar e un domn care v-ar putea ajuta. 
Domnul Brooks. 

Un mesager îl conduse pe Bell în interiorul clădirii. Aşteptă o 
oră în anticamera lui Brooks, din care se vedea un seif îmbrăcat 
în nichel, cu bare de oţel în faţă şi păzit de doi bărbaţi înarmaţi. 
işi petrecu timpul gândindu-se la detaliile a două tâlhării fără 
cusur, una pe timp de zi şi una pe timp de noapte. Într-un târziu, 

fu condus în biroul lui Brooks. 

Acesta era scund, îndesat şi lipsit de maniere. Il întâmpină 
enervat pe Bell, fără să îşi ceară scuze că îl făcuse să aştepte. 

— Întâlnirea dumitale cu domnul Morgan a fost făcută fără 
ştirea mea. Mi s-a spus să vă răspund la întrebări. Sunt un om 
foarte ocupat şi nu pot să îmi imaginez ce fel de informaţii aş 
putea oferi unui detectiv. 

— Am o întrebare simplă, zise Bell. Cine ar avea de câştigat 
dacă ar da faliment Compania Feroviară Southern Pacific? 

Lui Brooks îi sticliră ochii ca unui prădător. 

— Aveţi informaţii care să susţină asemenea aluzii? 

— Nu fac nici o aluzie, răspunse Bell cu fermitate înainte de a 
introduce un element proaspăt în lupta nesfârşită pentru 
consolidarea căilor ferate şi înainte de a-i strica reputaţia lui 
Hennessy pe piaţă. 

— Intreb cine ar avea de câştigat dacă s-ar întâmpla aşa ceva. 

— Daţi-mi voie să mă lămuresc, domnule detectiv. Nu aveţi 
nici o informaţie cum că Osgood Hennessy s-ar afla într-o poziţie 
nesigură? 

— Absolut deloc. 

Interesul lui Brooks dispăru subit. 

— Sigur că nu, spuse el posomorât. Hennessy e invincibil de 
treizeci de ani. 

— Dacă nu ar fi... 

— Dacă! Dacă! Dacă! Băncile nu lucrează cu dacă, domnule - 
Brooks pretinse că uitase numele lui Bell şi se uită la cartea de 
vizită - Bell. Băncile lucrează cu date concrete. Bancherii nu 
speculează, ci acţionează cu lucruri sigure. Hennessy speculează 
şi face boacăne. 

— Şi cu toate astea, spuse Bell încet, spuneţi că e invincibil. 

— E descurcăreţ. 

Bell îşi dădu seama că îşi pierdea vremea. Discreţi şi orientaţi 
către profit, bancherii nu dezvăluiau nimic străinilor. 

Brooks se ridică brusc. Se uită de sus la Bell şi spuse: 

— Sincer, nu înţeleg de ce domnul Morgan şi-ar pierde vremea 
răspunzând la întrebările unui detectiv. Cred că e vorba din nou 
de firea lui prea amabilă. 

— Domnul Morgan nu e amabil, zise Bell, stăpânindu-şi furia 
când se ridică de pe scaun. Domnul Morgan e inteligent. Ştie că 
poate afla informaţii preţioase dacă ascultă întrebările cuiva. De 
aceea domnul Morgan e şeful, iar dumneata eşti doar lacheul lui. 

— Poftim?! Cum îndrăzniţi... 

— Bună ziua! 

Bell ieşi din clădirea lui J.P. Morgan şi traversă strada pentru 
următoarea întâlnire. 

— Păreţi uimit. 

În faţa lui se afla un bărbat brunet, arătos, de vreo patruzeci 
de ani, care îl privea cu un zâmbet cald. Purta o haină scumpă cu 
guler de blană şi o kippa pe cap - un disc mic şi rotund de catifea 
care vădea apartenenţa la iudaism. 

— Chiar sunt uimit, zise Bell. Cine sunteţi dumneavoastră, 
domnule? 

— Sunt Andrew Rubenoff. Bărbatul îi întinse mâna. ŞI 
dumneavoastră sunteţi Isaac Bell. 

— De unde ştiţi? întrebă Bell uluit. 

— Pură coincidenţă. Nu pentru că vă recunosc, ci pentru că v- 
am văzut stând aici şi părând uimit. 

— Cum m-aţi recunoscut? 

— Din fotografie. 

Bell evita cu încăpățânare fotografii. Un detectiv nu avea 
nevoie să fie recunoscut, după cum îi spusese lui Marion. 

Rubenoff zâmbi înţelegător. 

— Nu vă faceţi griji. V-am văzut fotografia pe biroul tatălui 
dumneavoastră. 

— Aha. Aţi făcut afaceri cu tata. 

Rubenoff dădu din mână, de parcă spunea „şi da şi nu”. 

— Ne consultăm ocazional. 

— Sunteţi bancher? 

— Aşa mi se spune, zise el. De fapt, când am sosit aici din 
Rusia, nu am fost prea impresionat de partea de est a New 
Yorkului, aşa că am luat trenul şi am traversat ţara. Am deschis 
un bar la San Francisco. În cele din urmă, am cunoscut o fată 
frumoasă al cărui tată avea o bancă, iar restul e doar o poveste 
frumoasă. 

— Aveţi timp să luăm prânzul împreună? spuse Isaac Bell. 
Trebuie să stau de vorbă cu un bancher. 

— Am deja ceva programat pentru prânz. Dar putem lua ceaiul 
în biroul meu. 

Biroul lui Rubenoff se afla după colţ, pe Rector Street, pe care 
poliţia o blocase ca să poată fi transportat un pian dintr-o 
camionetă electrică GMC la etajul cinci al unei clădiri, unde 
fuseseră scoase ferestrele. Spaţiul îi aparţinea lui Rubenoff care, 
ignorând toată agitația, îl conduse pe Bell înăuntru. Prin gaura 
căscată în perete intră mai întâi o pală de vânt rece de pe râul 

Hudson, apoi pianul negru care se legăna în ritmul strigătelor 
celor care îl mutau. O secretară respectabilă aduse ceai în 
pahare înalte. 

Bell explică ce intenţii avea. 

— Aşadar, spuse Rubenoff, nu e deloc o coincidenţă. M-aţi fi 
găsit oricum după ce v-ar fi dat ceilalţi afară. Ne scuteşte de timp 
pierdut şi de necazuri faptul că v-am recunoscut. 

— Vă sunt recunoscător pentru ajutor, spuse Bell. N-am ajuns 
nicăieri cu Morgan. Şeful era plecat. 

— Bancherii formează bisericuțe, zise Rubenoff. Stau laolaltă, 
deşi nu se plac şi nu au încredere unii în ceilalţi. Bancherii 
eleganţi din Boston nu îi simpatizează pe cei insolenţi din New 
York. Protestanţilor nu le plac evreii nemți. Evreilor nemți nu le 
plac evreii ruşi ca mine. Antipatia şi lipsa de încredere fac lumea 
să se învârtă. Dar am filosofat destul. Ce anume doriţi să ştiţi? 

— Toată lumea e de părere că Osgood Hennessy e invincibil. 
Aşa e? 

— Intrebaţi-l pe tatăl dumneavoastră. 

— Pardon? 

— M-aţi auzit bine, spuse el ferm. Nu ignoraţi cel mai bun sfat 
pe care îl puteţi primi în New York City. Intrebaţi-l pe tatăl 
dumneavoastră. Transmiteţi-i salutările mele. Aş fi ştiut ce să vă 
spun până anul trecut, dar am ieşit din afacerile feroviare. Acum 
investesc în automobile şi cinematograf. O zi bună, Isaac. 

Se ridică şi se duse la pian. 

— Am să vă conduc pe muzică. 

Bell nu voia să meargă la Boston să îl întrebe pe tatăl lui. Voia 
răspunsuri aici şi acum de la Rubenoff, despre care îl bănuia că 
ştia mai multe decât voia să spună. 

— Abia au plecat oamenii care l-au mutat. Nu trebuie să-l 
acordaţi mai întâi? 

În loc de răspuns, degetele lui Rubenoff zburară pe clape şi 
patru coarde sunară în armonie perfectă. 

— Domnul Mason şi domnul Hamlin au făcut piane pe care poţi 
să le dai de-a dura pe cascada Niagara şi nu e nevoie să le 
acordezi... Tatăl dumneavoastră, tinere Isaac. Mergeţi la tatăl 
dumneavoastră. 

Bell luă metroul până la Gara Grand Central, îi trimise o 
telegramă tatălui său că venea să îl vadă şi se urcă în celebrul 
„Tren Alb” de la Calea Ferată New England. ŞI-l aducea bine 
aminte din zilele studenţiei, când îl lua până la New Haven. 
Botezaseră expresul sclipitor „Trenul-Fantomă”. 

Şase ore mai târziu, cobori la Gara de Sud din Boston, un 
templu enorm din piatră rozalie care vădea puterea căilor ferate. 
Urcă cinci etaje cu liftul până la biroul Van Dorn din Boston. Tatăl 
său îi trimisese răspuns la telegramă: „Sper că rămâi la mine”. 
Era deja trecut de ora nouă când ajunse la casa din oraş a tatălui 
său, construită în stil grecesc în Piaţa Louisburg. 

Padraic Riley, majordomul în vârstă care îngrijea reşedinţa Bell 
încă de la naşterea lui Isaac, deschise uşa lustruită. Se salutară 
prieteneşte. 

— Tatăl tău e la masă, spuse Riley. S-a gândit că ţi-ar face 
plăcere să iei o cină târzie. 

— Sunt hămesit, recunoscu Bell. Ce face? 

— E aşa cum ÎI ştii, zise Riley, la fel de discret ca întotdeauna. 

Bell se opri în salon. 

— Ţine-mi pumnii, murmură el, uitându-se la portretul mamei 
lui. Apoi îşi îndreptă umerii şi intră în sufragerie, unde silueta 
înaltă şi uscăţivă a tatălui său se ivea în capul mesei. 

Se priviră unul pe celălalt. 

Riley întârzia lângă uşă, ţinându-şi răsuflarea. Ebenezer Bell, 
îşi spunea el cu o urmă de invidie, părea fără vârstă. Părul îi 
albise, desigur, dar şi-l păstrase pe tot, spre deosebire de el. Şi 
barba lui de veteran al Războiului Civil era aproape albă. Dar 
avea încă silueta zveltă şi postura ţeapănă a unui ofiţer din 
Armata Unionistă, care luptase în conflictul sângeros din urmă cu 
patruzeci de ani. 

După părerea majordomului, bărbatul în care se transformase 
băiatul stăpânului l-ar fi făcut mândru pe orice tată. Privirea 
hotărâtă din ochii albaştri ai lui Isaac, cu tente de violet 
moştenite de la mamă, o egala pe cea a tatălui său. Semănau 
aşa de bine, se gândea Riley. Poate prea bine. 

— Cu ce te pot ajuta, Isaac? întrebă Ebenezer ferm. 

— Nu sunt sigur de ce m-a trimis Andrew Rubenoff aici, 
răspunse Isaac pe acelaşi ton. 

Riley îşi îndreptă privirea spre bătrân. Dacă era să existe o 
împăcare, Ebenezer trebuia să facă primul pas. Dar nu spuse 
decât atât: 

— Rubenoff e un familist. 

— Nu înţeleg. A 

— Incerca să-mi facă o favoare... li stă în fire. 

— iți mulţumesc că m-ai invitat să rămân peste noapte, 
răspunse Isaac. 

— Eşti binevenit aici, spuse tatăl lui. Atunci, spre marea 

uşurare al lui Riley, Ebenezer se ridică elegant ca să răspundă 
ocaziei oferite de fiul lui când acceptase să rămână, lucru pe 
care nu îl făcuse în trecut. Arăţi bine, fiule! Cred că îţi prieşte 
munca. 

Amândoi întinseră mâna. 

— Cina e servită, spuse Riley. 


În timp ce se ospătau cu plăcintă galeză şi somon poşat, tatăl 
lui Isaac Bell îi confirmă ceea ce îi sugerase Marion şi ce bănuise 
şi el. 

— Magnaţii feroviari nu sunt chiar atât de atotputernici pe cât 
par. Controlează liniile manevrând un număr minim de acţiuni. 
Dar dacă bancherii lor îşi pierd încrederea, dacă investitorii le cer 
banii, se trezesc pe un țărm bătut de vânt. Ebenezer Bell zâmbi. 
lartă-mă că amestec metafore maritime, dar dau de necazuri 
când trebuie să adune capital ca să nu-i lase pe competitori să le 
cumpere acţiunile atunci când le scade valoarea. Calea Ferată 
New England, care te-a adus aici, e pe cale să fie înghițită de 
New York, New Haven şi Hartford. l-a cam venit vremea - nu-i de 
mirare că se spune că a scăpat „ca prin urechile acului”. Cert 
este că New England nu mai are nici un cuvânt de spus. 

— Ştiu asta, protestă Bell. Dar Osgood Hennessy a acaparat 
orice linie care i-a ieşit în drum până acum. E prea inteligent şi 
prea recunoscut ca să se întindă mai mult decât îl ţine plapuma. 
A recunoscut că o să rămână fără credit pentru extinderea 
trecătorii Cascades dacă îl împiedică Sabotorul. Ar fi o mare 
pierdere, dar el susţine că are suficient credit ca să păstreze 
restul liniilor în funcţiune. 

— Gândeşte-te câte linii a adunat Hennessy, la cât de multe a 
devenit asociat... 

— Exact. Deţine cel mai mare cartel din ţară. 

— Sau e doar o construcţie din cărţi de joc. 

— Dar toţi sunt de acord că Osgood Hennessy nu prezintă nici 
un risc. Omul lui Morgan a folosit cuvântul invincibil. 

— Sursele mele spun altceva. Ebenezer Bell zâmbi. 

In clipa aceea, Isaac Bell îl văzu pe tatăl lui în altă lumină. Ştia, 
desigur, că tânărul ofiţer Ebenezer făcuse o figură frumoasă în 
serviciile secrete ale Armatei SUA. Avea şi medalii care să o 
dovedească. Dar lui Isaac îi veni o idee ciudată. Una la care nu se 
mai gândise niciodată. Oare şi tatăl lui îşi dorise cândva să fie 
mai mult decât un bancher? 

— Tată, vrei să spui că Sabotorul ar putea deveni proprietarul 

companiei Southern Pacific dacă ar avea puterea de cumpărare 
şi dacă linia s-ar prăbuşi din cauza eşecului din trecătoarea 
Cascades? 

— Şi nu numai al companiei Southern Pacific, Isaac. 

— Al tuturor căilor ferate din țară, spuse Isaac Bell. 

Acum înțelegea totul. 

Crimele Sabotorului erau motivate de un scop pe cât de 
malefic, pe atât de îndrăzneț. 

— İn sfârşit ştiu ce vrea, zise Isaac. Motivele lui au o logică 
bolnavă. E prea ambițios să îşi dorească mai puţin de atât. Sunt 
crime monstruoase care servesc visului unui geniu. Dar cum se 
poate bucura de victorie? În clipa în care preia controlul căilor 
ferate, îl vom vâna pe tot continentul. 

— Dimpotrivă, spuse Ebenezer Bell, se va bucura de victorie în 
linişte, neştiut de nimeni. 

— Cum aşa? 

— S-a pus la adăpost ca să nu poată fi identificat sau 
anchetat. Pe cine vânezi? Şi în ce ţară? Un criminal atât de 
ingenios precum l-ai descris îşi va organiza „retragerea”, ca să 
spunem aşa, după modelul traficanţilor de arme din Europa. Sau 
după modelul cartelurilor care vând opiu. Ştiu că există 
speculanţi, profitori şi escroci care şi-au desfăşurat în linişte 
activităţile ilegale timp de treizeci de ani. 

— Cum? întrebă Isaac, deşi începea să îşi dea singur seama. 

— Dacă aş fi în locul Sabotorului, răspunse Ebenezer, aş 
merge în străinătate. Aş înfiinţa un labirint de societăţi păzite de 
angajaţi guvernamentali corupți. Corporaţiile acestea fantomă ar 
mitui autorităţile ca să fie lăsate în pace. Pe un ministru de 
război sau un ministru de finanţe. Cancelariile europene sunt 
celebre. 

— lar în America, spuse Isaac încet, pe un membru al 
Senatului Statelor Unite. 

— Corporaţiile îi mituiesc pe senatori. De ce n-ar face-o şi un 
criminal? Te gândeşti la un senator anume? 

— La Charles Kincaid. 

— E omul lui Hennessy. Deşi trebuie să recunosc, am crezut 
mereu că senatorul Charles Kincaid e mult mai prost decât 
colegii lui din Cameră. 

— Aşa s-ar părea. Dar, de ceva vreme, am o bănuială 
îngrozitoare în ceea ce-l priveşte. Ceea ce sugerezi ar putea 
explica de ce îl bănuiesc. Ar putea fi omul Sabotorului. 

— Cu acces liber la agenţii guvernamentali doritori să facă 

altora pe plac. Şi nu ar fi numai omul Sabotorului în Statele 
Unite, ci şi spionul din cercul de apropiaţi ai lui Hennessy. Ar fi 
absolut diabolic, nu-i aşa, fiule? 

— Şi eficient! spuse Isaac. Sabotorul s-a dovedit a fi nu numai 
un om crud şi cu mult sânge rece, ci şi eficient... Dar există o 
problemă cu teoria asta: Charles Kincaid pare să-şi dorească să 
fie nominalizat la preşedinţie. 

— Nu mai spune! 

— İl susţine Preston Whiteway. E greu să-ţi imaginezi un 
politician care vrea să fie preşedinte şi care să rişte să fie prins 
că primeşte mită de la un criminal. 

— Nu ar fi primul politician suficient de arogant încât să 
creadă că nu poate fi prins, spuse Ebenezer încet. 

Padraic Riley îi întrerupse, spunându-le că servise coniacul şi 
cafeaua în bibliotecă şi că mergea la culcare, dacă nu mai aveau 
nevoie de el. Se întoarse în loc şi dispăru înainte să i se 
răspundă. ` 

In şemineu rămăseseră cărbunii aprinşi. In timp ce Ebenezer 
Bell turna cantităţi generoase de coniac în două ceşti de cafea, 
Isaac Bell privea concentrat flăcările. Ar fi putut fi Kincaid cel 
care angajase gorilele să îl omoare în Rawlins? 

— M-am întâlnit cu Kenny Bloom în trenul Overland Limited, 
spuse el. 

— Ce mai face ticălosul acela? 

— Are vreo treizeci de kilograme în plus faţă de ticăloşii 
obişnuiţi şi e mai bogat ca niciodată. Tată, de unde ar avea bani 
Sabotorul să cumpere Southern Pacific? 

Ebenezer răspunse fără nici o ezitare. 

— De la cei mai bogaţi bancheri din lume. 

— Morgan? 

— Nu. Din câte ştiu, Morgan e cam la limita resurselor. Nu se 
poate atinge de liniile lui Hennessy. Nu ar putea s-o facă nici 
Vanderbilt, Harriman sau Hill, chiar dacă s-ar uni. Van Dorn are 
birouri şi peste Ocean? 

— Avem înţelegeri reciproce cu detectivi străini. 

— Caută în Europa. Singurii bancheri destul de bogaţi sunt la 
Londra şi la Berlin. 

— Aduci mereu vorba de Europa. 

— Ai descris un criminal care are nevoie să adune sume 
extraordinare în cel mai mare secret. Unde s-ar putea duce după 
bani dacă nu în Europa? In cele din urmă, tot acolo se va duce să 
se ascundă, îţi sugerez să te foloseşti de oamenii voştri din 

Europa ca să găsiţi bancherii. Între timp, am să te ajut şi eu cum 
pot. 

— Mulţumesc, tată. Isaac îi strânse mâna. Ai pus din nou cazul 
pe picioare. 

— Unde te duci? 

Isaac se îndrepta deja spre hol. 

— Mă întorc la trecătoare cât de repede posibil. O să ne atace 
în continuare până când se prăbuşeşte Hennessy. 

— Dar nu sunt trenuri rapide la ora asta. 

— Închiriez unul până la Albany şi apoi urc într-un tren spre 
Chicago. 

Tatăl lui îl însoţi la uşă, îl ajută să se îmbrace şi rămase în 
foaier când Isaac ieşi în întuneric. 

— Când o să mă întorc, spuse el peste umăr, vreau să-ţi 
prezint pe cineva. 

— Sunt nerăbdător să o cunosc pe domnişoara Morgan. 

Bell se opri în loc. Pâlpâiau lămpile sau tatăl lui avea o sclipire 
în ochi? 

— Ştii? Ai auzit de ea? 

— Sursele mele sunt toate de acord: „Fiul tău e un bărbat 
foarte norocos”. 


O nouă furtună de toamnă târzie sufla cu putere dinspre 
Pacific în timp ce James Dashwood lua parte la a douăsprezecea 
întâlnire a abstinenţilor. Aceasta avea loc într-o sală răcoroasă 
din Santa Barbara. Ploaia bătea în geamuri, vântul scutura 
copacii şi lipea de geam frunzele ude. Dar vorbitorul era inspirat 
şi publicul entuziasmat, aşteptând discursul înflăcărat al 
„Căpitanului” Willy Abrams cel roşu la faţă, supravieţuitor al 
naufragiului de la Capul Horn şi fost împătimit de băutură. 

— Alcoolul nu e nutritiv... tuna căpitanul Willy. Stârneşte o 
agitaţie fizică generală şi nesănătoasă... întăreşte țesuturile 
creierului... toate acestea sunt dovedite de analize ştiinţifice. 
Intrebaţi orice ofiţer de pe vapor ce anume îi face pe oameni să 
se revolte. Care va fi răspunsul? A/coolul. Întrebaţi un poliţist ce îi 
face pe oameni să comită crime. Care va fi răspunsul? A/coolul. 
Intrebaţi paznicul de la închisoare. A/coo/u/. Şi gândiţi-vă la 
cheltuieli! Câte pâini s-ar putea pune pe masă cu banii daţi pe 
băuturi alcoolice? Câte case confortabile s-ar putea construi cu 
banii aceia? Cu atâţia bani am putea chiar plăti datoria 
naţională! 

Dashwood îşi îndreptă atenţia spre bărbaţii din public. Dintre 

toţi oratorii care vorbeau despre abstinenţă şi pe care îi 
ascultase în căutarea fierarului Jim Higgins, căpitanul Willy 
Abrams era primul care promitea că puteau scăpa de datoria 
naţională. 

Când discursul se termină şi Dashwood nu văzu pe nimeni în 
mulţime care să semene cu fierarul, se apropie de estradă. 

— incă unul? întrebă căpitanul Willy în timp ce îşi aduna 
notițele. Intotdeauna am timp de încă un jurământ. 

— Am depus deja jurământul, spuse Dashwood, arătându-i 
Declaraţia de Abstinenţă Totală înregistrată cu patru zile mai 
devreme la sediul din Ventura al Asociaţiei de Abstinenţă a 
Femeilor Creştine. Mai avea zece declaraţii în valiză, alături de 
cârligul folosit la deraierea trenului şi un teanc de desene cu 
portretul Sabotorului. 

— Caut un prieten care sper că a depus jurământul, dar mă 
tem că apoi a decăzut iar. A dispărut şi mi-e frică de ce-i mai rău. 
Un tip înalt şi masiv, un fierar pe nume Jim Higgins. 

— Fierar? Unul masiv, cu umerii lăsaţi, cu păr brunet şi ochi 
trişti? 

— L-aţi văzut? 

— Dacă l-am văzut? Fiţi sigur că l-am văzut. Datorită mie, 
bietul om a ajuns pe calea cea dreaptă. In cel mai extrem mod 
posibil. 

— Cum adică? 

— In loc să jure că nu mai bea, a jurat să renunţe la orice şi-ar 
putea dori un om. 

— Nu vă înţeleg, căpitane Willy. 

Oratorul privi în jur, se asigură că nu era vreo femeie prin 
preajmă şi îi făcu semn cu ochiul injectat. 

— A renunţat la băutură, la bunurile lumeşti şi chiar şi la 
femei. Frate, eu cred cu adevărat că băutura şi beţia sunt două 
rele care merg mână în mână. Insuşi Mântuitorul Isus nu şi-ar 
putea ţine clienţii treji dacă ar avea un bar. Dar nimeni nu poate 
spune că eu susţin abandonarea tuturor plăcerilor lumeşti. 

— Ce-a făcut Jim Higgins? 

— Ultima oară am auzit că s-a făcut călugăr. 

— Călugăr? 

— A intrat la mănăstire, asta a făcut. 

James Dashwood scoase carneţelul. 

— In ce ordin? 

— Nu ştiu sigur. Ordinul Sfântului Nu-ştiu-cum. N-am mai auzit 
de ei. Nu era unul obişnuit, ceva rar întâlnit... cum găseşti numai 

prin părţile astea. 
— Unde? 
— n sus, pe coastă. Am auzit că sunt foarte răspândiţi. 
— In ce oraş? 
— Undeva la nord de Morro Bay, cred. 
— Pe dealuri sau pe malul mării? insistă Dashwood. 
— In ambele zone, din câte am auzit. Sunt foarte răspândiţi. 


Trecuseră patruzeci de ani de când primul cablu de telegraf 
transatlantic anulase timpul şi spaţiul. In 1907 erau peste o 
duzină de cabluri care legau pe sub apă Irlanda de 
Newfoundland. Ultimul cablu putea să transmită o sută douăzeci 
de cuvinte pe minut. În timp ce Isaac Bell se îndrepta cu viteză 
spre vest, o bună bucată din capacitatea de transmisie era 
ocupată de agenţia Van Dorn, care aduna informaţii despre 
bancherii europeni ai Sabotorului. 

Telegramele veneau în valuri de fiecare dată când trenul lui se 
oprea pentru apă sau pentru schimbarea personalului. Până să 
ajungă la Buffalo în trenul închiriat Atlantic 4-4-2, un tren rapid 
construit special pentru linia de la nivelul mării, Bell avea deja o 
valiză plină de hârtii. Pe drum i se alăturaseră agenţi Van Dorn şi 
investigatori plătiţi, specialişti în afacerile bancare şi translatori 
de germană şi franceză. La început primi rapoarte generale 
despre finanţarea europeană a căilor ferate din China, America 
de Sud, Africa şi Asia Mică. Apoi, pe măsură ce agenţii săpau mai 
adânc, rapoartele deveneau mai detaliate, cu referiri repetate la 
compania Schane & Simon, o casă de investiţii germană puţin 
cunoscută. 

Bell adăugă trenului un vagon de dormit la Toledo pentru 
personalul tot mai numeros şi înlocui locomotiva 4-4-2 cu o 
locomotivă Baldwin 4-6-0, mult mai puternică. La Chicago 
adăugă şi un vagon-restaurant, pentru ca detectivii să poată să 
îşi întindă hârtiile pe mese în timp ce treceau în goană prin 
Illinois şi lowa. 

Traversară statul Kansas, schimbând locomotiva veche cu 
noua Baldwin, echilibrată şi eficientă, ca să meargă în viteză prin 
pantele uşoare, dar nesfârşite ale Marilor Câmpii. La fiecare 
oprire găseau telegrame noi. Mesele din vagonul-restaurant erau 
îngropate sub hârtiile galbene. Agenţii, contabilii şi experţii lui 
Bell îl botezară Expresul Van Dorn. 

Munţii Stâncoși apărură în zare, albaştri precum cerul, ivindu- 
se dintre ceţuri, trei lanţuri muntoase acoperite de zăpadă. 

Supraveghetorii căii ferate care traversa munţii, dornici să ajute, 
scoaseră la lumină cele mai bune motoare pentru prerie, cu 
cilindri compuşi Vauclain, ca să poată merge pe porțiunile 
înclinate, în cursa aceea prin ţară, Expresul Van Dorn schimbă 
optsprezece locomotive şi cincisprezece echipe care îl conduseră 
cu viteze ce întreceau cu mult recordul de timp din anul anterior, 
respectiv de cincizeci de ore până la Chicago. 

Bell remarcă un tipar cu privire la compania Schane & Simon 
cu sediul în Berlin. Cu ani în urmă, îşi formase legături apropiate 
cu guvernul german prin cancelarul Otto von Bismarck. Aceste 
legături deveniseră mai puternice sub conducerea împăratului 
Wilhelm. Sursele agenţiei spuneau că banca părea să trimită 
banii guvernului către constructorii Căii Ferate din Bagdad, ca să 
păstreze legenda că Germania nu construia o cale ferată către 
un port din Golful Persic pentru a-i provoca pe englezi, francezi şi 
ruşi în privinţa intereselor lor în Orientul Apropiat. 

— Angajatorii senatorului Charles Kincaid, din câte îmi 
amintesc, spuse unul dintre translatori, care lucrase pentru 
Departamentul de Stat înainte să se lase convins de Joseph Van 
Dorn să lucreze pentru el. Pe vremea când era „Inginerul-Erou”. 

Bell trimise o telegramă la Sacramento ca să caute tranzacţiile 
dintre Schane & Simon şi apropiații lui Osgood Hennessy. 

Isaac Bell se tot gândea la Charles Kincaid de când tatăl lui îi 
explicase că asociaţiile străine şi proprietarii lor neştiuţi aveau să 
fie protejaţi de angajaţii guvernamentali corupți. Un senator 
putea face multe ca să promoveze interesele Sabotorului şi ca să 
îi păstreze secretele. Dar ce îl motiva pe Kincaid să îşi rişte 
cariera politică înfloritoare? Banii? Mult mai mulţi decât primea 
pe acţiunile de la Southern Pacific. Era furios pe Hennessy că nu 
o încuraja pe Lillian să-l ia de bărbat? Sau o privea ca pe un 
paravan, o scuză ca să stea mereu aproape de birourile lui 
Hennessy? 

Dar cum se împăca spionajul pentru Sabotor cu aspiraţiile lui 
politice? Sau îl încuraja pe Preston Whiteway să lanseze 
campania doar ca pe un camuflaj? Oare Charles Kincaid 
abandonase visurile politice ca să acumuleze o avere imensă 
clădită pe mită? Sau, după cum sugerase tatăl lui Bell, era aşa de 
arogant încât credea că poate scăpa cu amândouă? 


Ajutorul acordat de Ebenezer Bell era mare şi întreprinzător. 
Preşedintele American States Bank începuse prin a-i lua la 
întrebări pe prietenii de încredere şi pe asociaţii din Boston, New 

York şi Washington, D.C. prin telefon, telegraf sau mesagerie 
privată. Află diverse lucruri prin cunoştinţele lui de elită, apoi 
săpă adânc în mijlocul ţării, acordând o importanţă deosebită 
oraşului St. Louis, unde se afla sediul incendiat al companiei 
Union Pier & Caisson. Informaţiile adunate de el în vest de la 
bancherii de top din San Francisco, Denver şi Portland îl făcură 
să apeleze la servicii din partea băncilor mai mici din California şi 
Oregon. 

La cererea nobilului bancher din Boston, se organiză o 
întâlnire la Eureka, un port care deservea industria de cherestea 
la 360 kilometri nord de San Francisco. Stanley Perrone, 
preşedintele dur al Northwest Coast Bank din Eureka, se opri la 
biroul noului afacerist cu cherestea, A.J. Gottfried. Acesta 
împrumutase mulţi bani de la banca lui Perrone ca să 
modernizeze gaterul Humboldt Bay Lumber. Ferestrele de la 
biroul lui dădeau spre cheiul pentru cherestea, care se întrezărea 
în portul bătut de ploaie. 

Gottfried scoase o sticlă de whisky bun din birou şi amândoi 
băură din pahare, vorbind despre vreme şi despre cum devenea 
din ce în ce mai rea, aşa cum se vedea din apariţia remorcherului 
roşu care trăgea din greu printre goeletele ancorate în port. 

— Fir-ar al naibii! Pare că ne loveşte din nou. 

Remorcherul roşu era pilotat de un mesager special al Biroului 
de Meteorologie al Statelor Unite, care aducea anunţuri de 
furtună pentru căpitanii vaselor din port. 

Bancherul trecu la lucruri serioase. 

— Din câte îmi amintesc, A.J., ai cumpărat Humboldt Bay 
Lumber cu profiturile din vânzarea gaterului din estul statului 
Oregon. 

Hotărât să profite de vizita bancherului, afaceristul răspunse: 

— Exact aşa s-a întâmplat. Deşi eu îmi amintesc că mi-ai 
uşurat treaba ajutându-mă să cumpăr echipamentul vechi. 

— A.J., cine a cumpărat de la tine gaterul East Oregon 
Lumber? 

— Un tip care avea mai mulţi bani decât minte, recunoscu 
Gottfried bucuros. Până să apară el, eram disperat că nu o să 
scap niciodată de gater. Era prea scump de transportat lemnul în 
jos pe munte. Nu ca aici, unde pot să încarc goeletele cu lemn 
chiar la mine acasă. Desigur, numai dacă nu naufragiază vasul 
încercând să intre în port. 

Perrone dădu nerăbdător din cap. Toţi ştiau că intrarea în 
golful Humboldt îşi merita numele de „Cimitirul Pacificului”. 


299 


Ceaţa era deasă, butoiaşele de barcă transformau apa în spumă, 
iar norul des de fum de la fabricile de cherestea făcea din canalul 
acela un exerciţiu de navigaţie care scotea peri albi tuturor 
căpitanilor. 

— Înţeleg, spuse el hotărât, că te gândeşti să adaugi la 
afacerile tale o fabrică de uşi şi ferestre. 

— Dacă fac rost de capital, răspunse Gottfried, sperând că 
auzise bine. Din cauza Panicii e tot mai greu să împrumuţi bani. 

Bancherul îl privi în ochi şi spuse: 

— Bănuiesc că acei câţiva privilegiați care se împrumută vor 
da dovadă de înţelegere în ciuda Panicii. Cine ţi-a cumpărat 
gaterul East Oregon Lumber? 

— Nu pot să-ţi spun totul despre el. După cum îţi imaginezi, nu 
am stat să caut calul de dar la dinţi. De îndată ce am bătut 
palma, am plecat de acolo cât ai clipi. 

Goli paharul şi îşi turnă încă unul, apoi umplu paharul 
bancherului, care nu reuşise să bea tot. 

— Dar ce ştii despre cel care a cumpărat-o? insistă Perrone. 

— Ştiu că avea o groază de bani gheaţă. 

— De unde a scos cecul? 

— Păi, asta a fost interesant. Aş fi zis că din San Francisco sau 
Portland. Dar cecul lui era de la o bancă din New York. Am fost 
niţel suspicios, dar s-a dovedit a fi bun. 

— Tipul acesta era din New York? 

— O fi fost. Nu ştia prea multe despre afacerile cu cherestea. 
Acum că mi-ai adus aminte, îmi dau seama că o cumpăra pentru 
altcineva. 

Bancherul dădu din cap, încurajându-l pe celălalt să vorbească 
mai departe. Ebenezer Bell spusese clar că nu se aştepta să afle 
toată povestea dintr-o singură sursă. Dar fiecare informaţie era 
de ajutor. Puternicul preşedinte al American States Bank fusese 
la fel de clar, spunând că ar fi recunoscător pentru orice noutate 
îi putea transmite Perrone. 

Expresul Van Dorn se opri în gara din Denver atât cât să urce 
un agent cu pălărie melon şi costum cadrilat, aducând cu el veşti 
proaspete de la Londra şi de la Berlin. 

— Salutare, Isaac. Nu ne-am văzut de mult. 

— la loc, Roscoe. Verifică la sânge dosarele astea de la 
compania Schane & Simon. Spune-le băieţilor tăi să-mi 
telegrafieze la următoarea oprire. 

Un avocat care îi aştepta la Salt Lake City le aduse şi mai 
multe informaţii despre companie. Baza puterii băncii germane 
era o reţea de investiţii care sprijinea proiectele de modernizare 
din tot Imperiul Otoman. Incepuseră să facă afaceri cu America 
de Sud şi cea de Nord în anii 1890. 

Expresul Van Dorn gonea prin deşertul Marelui Lac Sărat când 
Roscoe, care se urcase la Denver, descoperi ceva în movila de 
telegrame despre Schane & Simon. 

— Isaac! Cine-i Erastus Charney? 

— E avocat pentru căile ferate. S-a îmbogățit cu acțiunile de la 
Southern Pacific. Părea să ştie mai multe decât trebuia despre 
momentul în care era bine să vinzi sau să cumperi. 

— Cu siguranță a avut ce să vândă la Schane & Simon. Uită-te 
la sumele astea trimise agentului de bursă al lui Charney. 

Bell trimise telegramă din Wendover la Sacramento, în timp ce 
trenul era încărcat cu apă şi cărbuni pentru urcarea către 
Nevada, trimițând instrucțiuni să se cerceteze descoperirea lui 
Roscoe. Dar se temea că era cam târziu. Dacă Simon & Schane îl 
sponsorizaseră pe Sabotor, atunci era clar că Charney fusese 
mituit ca să ofere informaţii despre planurile lui Hennessy. Din 
păcate, faptul că avocatul corupt era încă în viaţă dovedea că 
legătura lui cu Sabotorul era indirectă şi că Charney nu ştia nimic 
despre el. Dar măcar puteau să scoată din joc încă un complice. 

Două ore mai târziu, trenul ieşea din Elko, Nevada, în timp ce 
un contabil durduliu alerga după ultimul vagon. Cu vreo 
cincisprezece kilograme în plus şi trecut de vreo zece ani de 
vârsta la care mai putea să alerge, Jason Adler se împiedică. Se 
ţinea de bara trenului cu o mână roz şi moale, iar cu cealaltă 
strângea o servietă. Trenul îl trăgea de-a lungul peronului şi 
Jason se ţinea din toate puterile, gândindu-se cu mult calm că 
viteza era deja prea mare ca să dea drumul la bară fără să sufere 

răni grave. Un conductor atent alergă spre el. îl prinse pe 
contabil de haină cu amândouă mâinile, dar îşi dădu seama prea 
târziu că erau pe cale să cadă amândoi din tren. 

Detectivii Van Dorn săriră să îi ajute. 

Contabilul ajunse pe podeaua vagonului, strângând la piept 
servieta. 

— Am informaţii importante pentru domnul Isaac Bell, zise el. 

Bell tocmai adormise, pentru prima oară în ultimele douăzeci 
şi patru de ore, când draperia se dădu deoparte în cabina lui. 
Intr-o clipă era treaz de-a binelea, cu ochii sclipind de 
concentrare. Agentul îşi ceru scuze că îl trezise şi îi prezentă un 
bărbat corpolent cu o servietă lipită de costum, care arăta de 
parcă făcuse tumbe într-o movilă de cărbuni. 

— Domnule Bell, acesta este domnul Adler. 

— Bine aţi venit, domnule Adler, ce mai faceţi? 

— Sunt contabil la American States Bank. 

Bell se ridică brusc de pe pat. 

— Lucraţi pentru tatăl meu. 

— Da, domnule, spuse Adler mândru. Domnul Bell m-a rugat 
anume să preiau acest audit. 

— Ce aţi găsit? 

— Am descoperit numele proprietarului secret al companiei 
Union Pier şi Caisson din St. Louis. 

— Continuaţi! 

— Ar trebui să discutăm între patru ochi, domnule Bell. 

— Aceştia sunt agenţi Van Dorn. Puteţi vorbi deschis. 

Adler strânse servieta şi mai tare la piept. 

— Imi cer scuze, domnilor şi dumneavoastră, domnule Bell, 
dar am ordine stricte de la şeful meu, domnul Ebenezer Bell, 
preşedintele American States Bank, să discut numai şi numai cu 
dumneavoastră. 

— Lăsaţi-ne singuri, spuse Bell. Detectivii plecară. Cine deţine 
Union Pier? întrebă el. 

— O corporaţie-fantomă înfiinţată de o casă de investiţii din 
Berlin. 

— Schane şi Simon. 

— Da, domnule. Sunteţi bine informat. 

— Ajungem şi acolo. Dar cine deţine corporaţia-fantomă? 

Adler vorbi în şoaptă. 

— Este controlată în totalitate de senatorul Charles Kincaid. 

— Sunteţi sigur? 

Adler ezită preţ de-o clipă. 

— Nu sută la sută, dar sunt convins că senatorul Kincaid e 
clientul lor. Schane şi Simon au dat banii, dar sunt numeroase 
indicii că au făcut asta în numele lui. 

— Asta înseamnă că Sabotorul are legături strânse cu 
Germania. 

— Asta a fost şi concluzia la care a ajuns tatăl dumneavoastră, 
răspunse Adler. 

Bell nu pierdu vremea felicitându-se pentru descoperirea 
aceea, că senatorul lucra pentru Sabotor, aşa cum se şi 
aşteptase. Dădu ordin să se înceapă o investigaţie a fiecărui 
antreprenor angajat de Southern Pacific ca să lucreze la 
trecătoarea Cascades. li trimise un avertisment lui Archie Abbott 
să stea cu ochii pe senator. 


— O telegramă, domnule Abbott. 

— Mulţumesc, domnule Meadows. 

Faţa lui Archie Abbott se lărgi toată într-un zâmbet când 
descifră mesajul de la Isaac Bell. Işi pieptănă părul roşcat în 
reflexia de la fereastra vagonului şi îşi îndreptă papionul. Apoi se 
duse direct în biroul privat al lui Osgood Hennessy, cu o scuză 
bună de a o vedea pe domnişoara Lillian, care purta o bluză de 
catifea roşie strânsă pe talie, cu un şir interesant de nasturi din 
perle în faţă şi o trenă frumoasă în spate ce cobora uşor pe 
şolduri. 

Bătrânul nu era în toane bune în dimineaţa aceea. 

— Ce doreşti, Abbott? 

Lillian îl privea cu atenţie, urmărind felul în care Abbott se 
purta cu tatăl ei. Nu putea să o dezamăgească. Archie se 
înţelegea bine cu taţii, doar cu mamele avea de furcă. 

— Vreau să-mi spuneţi tot ce ştiţi despre antreprenorii care 
lucrau la trecătoare, zise Abbott. 

— Ştim deja despre Union Pier şi Caisson, răspunse Hennessy 
răspicat. Au mai fost câţiva jos, în oraşul Cascade. Furnizori, 
hoteluri, spălătorii. De ce întrebi? 

— Isaac nu vrea să se repete problema cu pilonii de susţinere, 
aşa cum nu vreau nici eu. Verificăm toţi antreprenorii. E adevărat 
că un antreprenor a fost angajat de Southern Pacific pentru 
livrarea traverselor pentru trecătoare? 

— Desigur. Când am început construcţia, am aranjat ca 
traversele să fie depuse pe partea asta a podului Canyon ca să 
fie gata de îndată ce traversam defileul. 

— Unde e gaterul? 

— Sus pe munte, la aproape 13 kilometri. Noii proprietari au 
modernizat vechea moară. 

— V-au trimis traversele aşa cum au promis? 

— Da. E anevoios să aduci cheresteaua aici, dar a mers până 
acum. Le-am dat prima comandă din timp, iar instalaţia de 
creozotare are destul material. 

— Instalaţia e tot de la un antreprenor din exterior? 

— Nu, e a noastră. O demontăm şi o trimitem mai departe de 
câte ori e nevoie. 

— De ce nu v-aţi instalat un gater propriu, cum făceaţi înainte? 

— Pentru că podul era la distanţă mare de restul drumului. 
Locul acesta funcţiona deja. Mi s-a părut cel mai rapid mod de a 
rezolva treaba. Asta a fost tot. 

— Apropo, l-aţi văzut azi pe senatorul Kincaid? 

— Nu l-am mai văzut de ieri. Dacă te interesează gaterul, de 
ce nu te duci până acolo să arunci o privire? 

— Exact acolo mă duc. 

Lillian sări de pe scaun. 

— Vin şi eu cu tine! 

— Nu! strigară în acelaşi timp Archie Abbott şi Osgood 
Hennessy. 

Tatăl ei bătu cu pumnul în masă. Archie zâmbi şi se scuză. 

— Mi-ar plăcea să mergi cu mine, Lillian, spuse el, dar politica 
Van Dorn... 

— Ştiu, mi s-a mai spus. Nu te duci cu prietenii la confruntări. 

James Dashwood găsi mănăstirea St. Swithun datorită celor 
spuse de căpitanul Willy Abrams la întâlnirea de Abstinenţă a 
Femeilor Creştine: „Sunt foarte răspândiţi”. 

Terenul mănăstirii se întindea pe cinci mii de hectare, de pe 
colinele de la poalele munţilor Santa Lucia până la falezele de pe 
ţărmul oceanului Pacific. Un drum noroios, aflat la câţiva 
kilometri de cel mai apropiat oraş, ducea dincolo de porţile de 
fier spre un platou unduios, plantat cu livezi de pomi fructiferi, 
arbuşti şi vii. Capela era o clădire simplă, modernă, cu vitralii, 
construită în stilul Art Nouveau. Călugării stăteau în clădiri 
similare de piatră, dar mai joase. Il ignorară pe James când 
acesta le spuse că dorea să vadă un nou-venit, pe fierarul Jim 
Higgins. 

Bărbaţii îmbrăcaţi în sutane treceau pe lângă el de parcă nici 
nu îl vedeau. Călugării, care culegeau strugurii sau nucile, lucrau 
mai departe orice le-ar fi spus. În cele din urmă, un călugăr îşi 
făcu milă de el, luă un băț şi scrise în noroi: JURĂMÂNT DE 
TACERE. 

Dashwood luă băţul şi scrise: FIERAR? 

Călugărul arătă spre un grup de hambare şi magazii în partea 
opusă a chiliilor. Dashwood porni într-acolo, auzind zgomotul 
specific făcut de loviturile de ciocan pe fier, aşa că mări pasul. 
Ocoli un hambar şi văzu o coloană groasă de fum care se ridica 
printre crengile unui castan. Higgins era aplecat deasupra forjei, 
bătând o potcoavă aşezată pe capătul nicovalei. 

Purta o rasă maronie sub şorţul de piele. Capul îi era 
descoperit şi ud de la burniţa rece. Rasa îl făcea să pară şi mai 
masiv decât îşi amintea Dashwood. Intr-o mână voinică ţinea 
ciocanul uriaş, iar în cealaltă avea cleştii care strângeau fierul 
încins. Când ridică ochii şi îl văzu pe Dashwood în hainele de oraş 
şi cu servieta în mână, detectivul îşi înfrână impulsul de-a o lua la 
sănătoasa. 

Higgins se uită lung în ochii lui Dashwood. 

— Sper că nu ai depus jurământul tăcerii, ca toţi ceilalţi, zise 
detectivul. 

— Sunt doar un novice. Cum m-ai găsit? 

— Când am auzit că te-ai lăsat de băut, am mers la întâlnirile 
abstinenţilor. 

Higgins pufni pe nas, râzând şi mormăind furios în acelaşi 
timp. 

— M-am gândit că ultimul loc în care m-ar putea găsi agenţii 
Van Dorn e la mănăstire. 

— Te-ai speriat de desenul pe care ţi l-am arătat. 

Higgins ridică potcoava fierbinte cu cleştii. 

— Cred că nu m-am gândit bine... 

— L-ai recunoscut, nu-i aşa? 

Higgins aruncă potcoava într-o găleată cu apă. 

— Te numeşti James, nu? 

— Da. Amândoi suntem Jim. 

— Nu. Tu eşti James, eu sunt Jim... Sprijini cleştii de nicovală şi 

aşeză ciocanul alături. Haide, James, să-ţi arăt împrejurimile. 
_ Jim Higgins porni spre faleză şi James Dashwood veni după el. 
II prinse din urmă şi merse lângă Higgins până ajunseră la 
marginea falezei. Oceanul Pacific se întindea cât vedeai cu ochii, 
cenuşiu şi înspăimântător sub cerul întunecat. Dashwood privi în 
jos şi simţi că se înfioară. La zeci de metri sub picioarele lor, 
oceanul se izbea de plaja stâncoasă, stârnind nori de spumă. 
Oare Higgins îl adusese pe malul acesta abrupt ca să îl împingă 
în hău? 

— Ştiam de ceva vreme că o să ajung în iad, spuse fierarul cu 
voce gravă. De asta am încetat să mai beau whisky. Dar nu m-a 
ajutat. M-am lăsat şi de bere. Tot în iad mă duceam. Se întoarse 
spre Dashwood cu o privire sticloasă. M-ai întors pe dos când ai 
venit. M-ai speriat şi m-ai pus pe fugă, m-ai făcut să mă ascund. 

James Dashwood se întreba ce să spună. Ce ar face Isaac Bell 
în asemenea situaţie? Ar fi încercat să pună cătuşe pe 
încheieturile acelea groase? Sau l-ar fi lăsat să vorbească? 

— Nişte barosani au înfiinţat mănăstirea asta, spuse Higgins. 
Mulţi dintre călugării de aici sunt oameni bogaţi care au renunţat 
la tot ce aveau ca să ducă o viaţă simplă. Ştii ce mi-a spus unul 
dintre ei? 

— Nu. 

— Mi-a spus că-mi fac meseria exact cum făceau în Biblie, 
numai că ard în forjă cărbune mineral în loc de cărbune de lemn. 
Mi-au spus că muncile făcute ca în Biblie sunt bune pentru 
sufletele noastre. 

Se întoarse cu spatele la ocean şi privi câmpurile şi pajiştile. 
Burniţa se transforma încet în ploaie, acoperind viile şi livezile. 

— M-am gândit că aici sunt în siguranţă, spuse el. 

Privi în zare o vreme, apoi spuse: 

— Nu m-am gândit că o să-mi placă aici. Îmi place să lucrez în 
aer liber, în loc să stau înghesuit printre camioane şi automobile 
care să intoxice aerul. Imi place să observ vremea, să urmăresc 
furtunile... Se întoarse din nou cu faţa spre Pacificul acoperit de 
nori de furtună. Spre sud-vest, cerul era negru ca smoala. Vezi 
locul acela? îl întrebă el pe Dashwood, arătând spre porţiunea 
întunecată. 

Dashwood vedea oceanul mohorât, prăpastia de la picioarele 
lui şi stâncile de jos. 

— Uită-te, James. O vezi venind? 

Detectivul îşi dădu seama că fierarul înnebunise cu mult 
înainte de deraierea trenului. 

— Ce să văd, Jim? 

— Furtuna. Ochii fierarului străluceau. De cele mai multe ori se 
apropie din nord-vest, aşa mi-a spus un călugăr; vine dinspre 
Pacificul de nord, unde e mai frig. Aceasta vine din sud, unde e 
cald. Cele din sud aduc mai multă ploaie... Ştii ceva? 

— Ce? întrebă Dashwood, tot mai dezamăgit. 

— E un călugăr aici al cărui tată deţine un telegraf Marconi 
fără fir. Ştii că în clipa asta, la aproape şase sute de kilometri în 
largul mării, se transmit condiţiile climaterice de pe un vapor 
spre Biroul de Meteorologie? Jim tăcu, gândindu-se la marea lui 
descoperire. 

Acum era momentul potrivit şi James profită de el. 

— Ben Franklin e cel care le-a dat ideea. 

— Ce? 

— Am învăţat la liceu. Benjamin Franklin a observat că 
furtunile sunt nişte fronturi aflate în mişcare şi că poţi să 
urmăreşti încotro se îndreaptă. 

Fierarul părea curios. 

— Aşa a făcut? 

— Aşa că atunci când Samuel Morse a inventat telegraful, 
oamenii din calea furtunii au putut fi avertizaţi. Aşa cum zici tu, 
Jim, telegraful Marconi permite vapoarelor să transmită 
avertismente cu privire la ce se întâmplă pe ocean. 

— Deci Biroul de Meteorologie ştie despre furtuna asta de 
ceva vreme? Nu-i aşa că-i nemaipomenit? 

Dashwood îşi spuse că trebuia să termine cu discuţia despre 
vreme. 

— Cum adică te-am speriat? întrebă el. 

— Cu desenul acela pe care mi l-ai arătat. 

— Cu acesta? Dashwood scoase din servietă portretul 

bărbatului cu mustață. 

Fierarul se întoarse cu spatele. 

— Acela e omul care a deraiat trenul Coast Line Limited, spuse 
el încet. Doar că i-ai făcut urechile prea mari. 

Dashwood nu mai putea de bucurie. Se apropia de adevăr. 
Băgă mâna în geantă. Isaac Bell îi trimisese mesaj să ia legătura 
cu nişte poliţişti de la Southern Pacific, pe nume Tom Griggs şi Ed 
Bottomley. Griggs şi Bottomley îl luaseră în oraş pe Dashwood ca 
să îl îmbete şi să îl arunce în braţele unei roşcate în bordelul lor 
preferat. Apoi îl duseseră la micul dejun ca să-i dea cârligul care 
deraiase trenul. Dashwood scoase fierul greu din geantă. 

— Tu ai făcut cârligul acesta? 

Fierarul aruncă o privire morocănoasă. 

— Ştii bine că eu l-am făcut. 

— De ce nu ai spus nimic? 

— Pentru că ar fi dat vina pe mine pentru că au murit toţi 
oamenii aceia. 

— Cum îl chema? 

— Nu mi-a zis. 

— Dacă nu ştiai cum îl cheamă, de ce ai fugit? 

Fierarul lăsă capul în jos. Lacrimile începură să i se scurgă pe 
obrajii roşii. 

Dashwood nu ştia ce să facă mai departe, dar îşi spuse că ar fi 
fost o greşeală să vorbească. lşi întoarse atenţia spre ocean, 
străduindu-se să rămână tăcut şi sperând că omul avea să-şi reia 
spovedania. Fierarului i se păru că Dashwood tăcea fiindcă îl 
considera vinovat. 

— Nu am vrut să fac rău. N-am vrut să rănesc pe nimeni. Dar 
pe cine ar fi crezut, pe mine sau pe el? 

— De ce nu te-ar fi crezut? 

— Eu sunt doar un fierar. El e mare şi tare. Tu pe cine ai 
crede? 

— Cum adică e mare şi tare? 

— Pe cine ai crede? Pe un fierar beţiv sau pe un senator? 

— Un senator? repetă Dashwood complet disperat. Toată 
munca lui, toată alergătura, toate căutările îl aduseseră faţă în 
faţă cu un om nebun. 

— Stătea mereu în întuneric, şopti Higgins, ştergându-şi 
lacrimile. Pe aleea din spatele grajdului. Dar băieţii au deschis 
uşa şi i s-a văzut faţa la lumină. N 

Dashwood îşi aminti aleea şi uşa. Işi putea imagina lumina. 
Voia să-l creadă pe fierar, dar nu putea. 

— Unde l-ai mai văzut pe senator? 

— În ziare. 

— Semăna bine? 

— Cum mă vezi şi cum te văd, răspunse Higgins şi Dashwood 
îşi spuse că fierarul credea fiecare vorbă, aşa cum se învinovăţea 
pentru accidentul de tren. Dar asta nu însemna că era şi sănătos. 
Bărbatul pe care l-am văzut arăta exact ca senatorul acela. Nu 
putea fi el. Dar dacă era el - dacă era - mi-am dat seama că o să 
am necazuri. Necazuri mari, pe care le meritam. Şi toate făcute 
cu mâna mea. 

Plângând din ce în ce mai tare şi zguduindu-se, ridică mâna 
grosolană, udă de lacrimi. 

— Din cauza mea au murit oamenii aceia. Mecanicul, fochistul, 
sindicalistul, băieţelul... 

O rafală de vânt suflă rasa lui Higgins şi fierarul se uită la 
valurile care se spărgeau dedesubt, ca şi cum acolo ar fi găsit 
liniştea. Dashwood nu îndrăznea să respire, încredinţat că o 
întrebare simplă, precum „Care senator?”, l-ar fi făcut pe Jim 
Higgins să sară în gol. 


Osgood Hennessy îi mustra pe avocaţii lui, după ce terminase 
cearta cu bancherii din cauza veştilor proaste de pe Wall Street, 
când întrevederea le fu întreruptă de un bărbat scund, cu o 
înfăţişare plăcută, care purta cravată, vestă şi o pălărie Stetson 
alb-gălbuie, precum şi un pistol de calibrul 44 la şold. 

— Mă scuzaţi, domnilor. Imi pare rău că vă întrerup. 

Avocaţii ridicară ochii spre el plini de speranţă. Orice 
întrerupere care l-ar fi oprit pe preşedintele căii ferate era un dar 
de la Dumnezeu. 

— Cum aţi trecut de conductorul meu? întrebă Hennessy. 

— L-am informat pe conductor - şi pe domnul înarmat - că 
sunt inspectorul de poliţie Chris Danis. Am un mesaj de la 
domnul Isaac Bell pentru domnul Erastus Charney. E cumva şi 
domnul Charney aici? 

— Eu sunt, spuse rotofeiul Charney. Care e mesajul? 

— Sunteţi arestat. 


Glonţul tras cu puşca Winchester, care aproape îl doborâse de 
pe cal pe Ross Parker, îi intrase în bicepsul drept şi îi umpluse 
muşchiul de aşchii de os. Doctorul spunea că era norocos că nu Îi 
zdrobise umărul, ci doar îl atinsese. Parker însă nu prea îi 
împărtăşea entuziasmul. La două săptămâni şi jumătate după ce 

detectivul de la Van Dorn cu accent de Texas îl împuşcase şi îi 
omorâse doi dintre cei mai buni oameni, îl durea la fel de tare 
când mişca braţul ca să descuie căsuţa poştală. 

II duru şi mai tare când băgă mână în cutie ca să scoată 
scrisoarea Sabotorului. Simţi aceeaşi durere când deschise plicul 
cu un cuţit. Injurându-l pe polițistul care îl împuşcase, Parker se 
sprijini de o tejghea şi scoase din plic biletul pe care sperase să-l 
găsească acolo. 

Vederea zilnică a Biroului de Meteorologie, cu buletinul 
informativ, era pe tejghea într-o ramă de metal. Poştaşul de ţară 
adusese câte una în fiecare zi la ferma văduvei unde stătea să se 
refacă. Vremea din ziua aceea era la fel ca în ziua precedentă şi 
ca în urmă cu două zile: mult vânt şi multă ploaie. Incă un motiv 
să plece din Sacramento cât mai putea. 

Parker luă biletul pentru bagaje şi merse către gară, de unde 
luă sacul de voiaj lăsat de Sabotor. lnăuntru găsi teancurile 
obişnuite de bancnote de douăzeci de dolari, o hartă a Californiei 
de Nord şi a Oregonului, cu semne în locurile unde trebuia să taie 
firele şi un bilet: „Incepe acum”. 

Dacă Sabotorul îşi imagina că Ross Parker avea să se urce pe 
stâlpii de telegraf cu braţul pe jumătate distrus şi fără ajutoarele 
care muriseră, atunci se înşela amarnic. Parker nu avea de gând 
să muncească pentru banii din sac. leşi alergând din gară şi se 
aşeză la rând la casa de bilete. 

Un bărbat masiv se înghesui în faţa lui. Părea a fi cherestegiu, 
cu vestă, şapcă, o cămaşă cadrilată, mustață înfoiată şi cizme. 
Mai şi mirosea a cherestegiu, duhnind a transpiraţie şi a lână 
udă. Nu-i mai trebuia decât un topor pe umăr. Cu sau fără topor, 
era prea mare ca să se ia la harţă, mai ales că Parker avea braţul 
rănit. Un bărbat şi mai solid şi care mirosea la fel se aşeză la 
rând în spatele lui. 

Cherestegiul cumpără trei bilete până la Redding şi se opri să 
numere restul. Parker cumpără un bilet pentru Chicago. Se uită 
la ceas. Avea destul timp să mănânce de prânz şi să tragă un pui 
de somn. Plecă din gară să caute un bar. Dintr-odată, 
cherestegiii de la rândul de bilete veniră lângă el, de-o parte şi 
de alta. 

— Chicago? 

— Poftim? 

— Domnule Parker, nu poţi lua trenul spre Chicago. 

— De unde ştiţi cum mă cheamă? 

— Oamenii de aici se bazează pe dumneata. 

Ross Parker se gândi repede la ce se întâmpla. Probabil că 
fusese urmărit de cei doi în sala bagajelor. Ceea ce însemna că 
Sabotorul, oricine o fi fost el, era cu câţiva paşi înaintea lui. 

— M-am lovit, spuse. Am fost împuşcat, nu pot să urc pe 
stâlpi. 

— Urcăm noi pentru dumneata. 

— Sunteţi liniori? 

— Cât de înalt e un stâlp de telegraf? 

— Aproape 5 metri. 

— Noi suntem montatori la înălţime, domnule. Tăiem vârfurile 
uscate ale copacilor la 60 de metri şi rămânem cocoţaţi şi cât 
mâncăm de prânz. 

— Nu e vorba numai de urcat. Puteţi îmbina firele? 

— Ne înveţi dumneata cum s-o facem. 

— Hm, nu ştiu ce să zic. Nu e tocmai simplu. 

— N-are a face. Oricum, mai mult o să tăiem firele decât să le 
îmbinăm. 

— Trebuie să le şi îmbinaţi, zise Parker. Nu e destul să tai firele 
dacă vrei să închizi sistemul şi să-l ţii închis. Trebuie să ascunzi 
locul unde ai tăiat ca să nu vadă cei care repară. 

— Dacă nu ne poţi învăţa cum să îmbinăm, spuse cherestegiul 
într-o doară, te omorâm. 

Ross Parker se resemnă. 

— Când vreţi să începem? 

— Cum scrie acolo, pe hartă. Acum. 

Expresul Van Dorn al lui Isaac Bell urca oră de oră pe panta 
abruptă către trecătoarea Donner. Ajungând, în sfârşit, în vârf, 
locomotiva, tenderul, vagonul-restaurant şi vagonul Pullman 
trecură printre zidurile numite „Pereţii chinezeşti” şi prin tunelul 
Summit. Apoi trenul cobori spre Sierra Nevada. 

Viteza creştea cu fiecare kilometru de teren înclinat, aşa că 
ajunseră la 168 kilometri pe oră. Chiar dacă mai făceau o oprire 
pentru cărbuni şi apă, Bell era convins că urmau să ajungă la 
Sacramento într-o oră. 

Trimise un mesaj când trenul se opri la Soda Springs. Ca să nu 
piardă timpul cu  schimbatul locomotivelor, îl rugă pe 
administratorul din Sacramento să pregătească o locomotivă 
nouă care să îl ducă în nord spre podul Cascade Canyon. 

Bell discuta când cu auditorii şi avocaţii, când cu detectivii şi 
anchetatorii, vorbind de mai multe ori cu fiecare om din tren. 
incepeau să descifreze misterul care îi înconjura pe bancherii 
europeni, finanţatorii dezastrelor produse de Sabotor. Dar cât de 
aproape era de Sabotorul însuşi? 

De când contabilul tatălui său îi confirmase faptul că senatorul 
Charles Kincaid era agentul şi spionul Sabotorului, Bell se tot 
gândea la partida de poker când jucase la cacealma cu Kincaid în 
trenul Overland Limited. Işi amintea că prima dată îl scosese din 
joc pe magnatul oţelului, james Congdon. Fusese o mare surpriză 
că şi Kincaid ieşise din joc. Făcuse o mişcare isteaţă, manevra 
unui jucător calculat şi suficient de curajos să îşi accepte 
pierderea, dar mai precaut decât jucase toată seara. Mai viclean. 

O frază ciudată începu să se contureze în mintea lui Bell: Mă 
gândesc la ceva imposibil. 


Călare pe un cal roib, pe o potecă de pe care se vedea gaterul 
East Oregon Lumber, Sabotorul se uita la felul cum toate se 
aşezau după voia lui. Ploile erau tot mai dese. După multe 
impasuri, norocul i se schimbase. In munţii din nord se 
înstăpânea zăpada. Viscolul se apropia de Portland şi Spokane. 
Dar aici cădea ploaia, inundând râuleţele şi pâraiele care se 
vărsau în râul Cascade. „Lacul Lillian” ajunsese la marginea 
barajului. 

Ploua prea tare, nu puteau tăia lemnul. Motoarele auxiliare 

folosite la transport stăteau tăcute. Cablurile care transportau 
buştenii la gater se zbăteau în vânt. Managerul lacom se plimba 
morocănos prin birou. Măgarii moţăiau în grajd. Boii stăteau cu 
spatele în ploaie. Cherestegiii şi ceilalţi muncitori zăceau întinşi 
în barăci, beţi. 

O canoe din Hell's Bottom era pe malul râului, sub barajul plin 
cu apă de ploaie. Nu munceau, aşa că nu aveau nici bani. 
Barurile nu ofereau niciodată credit când se apropia iarna. 
Femeile, nici atât. 

Sabotorul întoarse calul şi urcă spre cabana lui Philip Dow. 

Acesta nu ieşi să îl întâmpine. Sabotorul legă calul, puse o 
desagă pe umăr şi bătu la uşă. Dow deschise imediat. Il urmărise 
printr-o nişă pentru puşcă. 

Avea ochii febrili. Pielea era inflamată în jurul bandajului care 
acoperea ce îi mai rămăsese din ureche. Dozele repetate de acid 
carbolic şi de whisky nerafinat abia ţineau infecția sub control. 
Dar Sabotorul se gândi că nu numai infecția îşi spunea cuvântul. 
Asasinarea eşuată a lui Isaac Bell şi schimbul de focuri cu acesta 
îl dezechilibraseră pe asasin. 

— Praf de puşcă, fitil şi declanşatoare, spuse Sabotorul, 
punând geanta jos în colţul cel mai îndepărtat de şemineu. 
Impermeabile. Cum stai cu auzul? 

— Aud bine pe partea asta. 

— Auzi fluierul locomotivei? 

O locomotivă Consolidation se auzea slab în parcul feroviar din 
vale, la doisprezece kilometri distanţă. 

Dow înclină capul. 

— Acum că aţi adus vorba... 

— Ar trebui să aduci aici unul dintre băieţi ca să audă 
semnalul pentru explozia de la baraj. 

— O să las uşa deschisă. Nu sunt surd. O să aud semnalul. 

Sabotorul nu se certă cu el în privinţa asta. Trebuia să-l ştie în 
continuare pe Dow cooperant şi loial şi era clar că în starea în 
care era acum, cherestegiul urât mirositor din cabana curată l-ar 
fi provocat să-l omoare. 

— Nu-ţi face griji, spuse el. Am să trimit două semnale 
deodată. O să le auzi bine. 

Sunetul fluierelor de locomotivă avea să răsune prin munţi mai 
tare decât nişte scorpii înaripate care strigau „Dărâmaţi barajul 
lacului Lillian!” 

— Cum o să faceţi lucrul ăsta? 

— Crezi că fiecare om de acolo lucrează pentru Osgood 

Hennessy? întrebă Sabotorul misterios. Am să aranjez să fie două 
locomotive nepăzite garate la marginea parcului. Până să ajungă 
cineva acolo să vadă de ce se aud fluierele, tu vei fi aprins deja 
fitilul. A 

Dow zâmbi. li plăcea acest lucru. 

— Sunteţi peste tot, nu-i aşa? zise el. 

— Oriunde trebuie să fiu, spuse Sabotorul. 

Dow deschise sacul şi inspectă explozibilul cu ochi de expert. 

— Fulmicoton exploziv, încuviinţă el. Vă cunoaşteţi meseria. 

Barajul era îmbibat cu apă. Apa scotea nitroglicerina din 
dinamita obişnuită. Sabotorul adusese exploziv cu fulmicoton 
care rezista la apă. Declanşatoarele şi fitilul erau şi ele bune, 
înmuiate intenţionat în ceară. 

— Nu ar trebui să montezi încărcătura înainte de mâine la 
prânz, ca să fii sigur că declanşatorul rămâne uscat, spuse 
Sabotorul. 

Dow, care de obicei era politicos, îşi arătă încordarea, 
răstindu-se: 

— Ştiu cum să arunc în aer un baraj. 

Sabotorul cobori pe potecă spre lac. Nişte buşteni plutiseră 
spre canalul deversor, împiedicând şi mai mult scurgerea apei. 
Excelent, îşi spuse el. Până a doua zi după-amiază, lacul Lillian 
avea să fie şi mai mare. Deodată, se aplecă în faţă în şa, cu toţi 
nervii întinşi la maximum. 

Jos în tabără, un călăreț urca pe drumul de căruţe dinspre 
podul Cascade Canyon. Cei doisprezece kilometri de drum 
noroios nu erau o invitaţie pentru o plimbare, chiar dacă nu ar fi 
plouat torențial. Călărețul venise special ca să verifice gaterul Est 
Oregon Lumber. 

Purta o pălărie Stetson, un impermeabil gălbui şi o puşcă 
ascunsă în teacă. Dar Sabotorul bănuia cine era. Prima dată îl 
văzuse la Jardin du Paris, aşezat lângă Isaac Bell. Nici pălăria, nici 
impermeabilul şi nici faptul că mergea călare nu puteau să 
ascundă ţinuta actorului newyorkez cu umerii drepţi şi capul 
ridicat, care părea să spună „Uitaţi-vă la mine!” 

Un zâmbet lacom apăru pe faţa Sabotorului în timp ce se 
gândea cum să profite de vizita aceea neaşteptată. 

— A apărut, spuse el cu glas tare, detectivul Archibald Angell 
Abbott al IV-lea... 

x 


Lui Archibald Angell Abbott al IV-lea nu îi plăcea nimic la 

gaterul East Oregon Lumber. De la drumul noroios, lung de 
doisprezece kilometri, la motoarele auxiliare care stăteau tăcute 
şi la cherestegiii mohorâţi care îl priveau din barăci, nu văzu 
nimic care să aibă vreo motivaţie economică. Chiar de n-ar fi 
văzut niciodată până atunci un gater - şi văzuse destule în 
pădurile din Mâine în timp ce vizita taberele de vară ale familiei 
Abbott cu mama lui - îşi dădea seama că acest loc dur şi izolat 
nu putea produce destulă cherestea ca să plătească maşinile noi, 
darămite să mai scoată şi profit. 

Trecu pe lângă birouri şi barăci. 

Nu se ostenea nimeni să îi deschidă uşa ca să se 
adăpostească de ploaie. 

Lacul îi plăcea şi mai puţin. Barajul dărăpănat părea gata să se 
prăbuşească. Apa se scurgea de sus până jos şi trecea în valuri 
prin canalul deversor. Ce căuta aici? Indemnă calul să mai urce 
puţin ca să vadă mai bine. Poteca îl duse în vârful barajului, de 
unde vedea tot lacul. Era enorm, mult mai mare decât trebuia să 
fie. In afară de asta, fierăstraiele circulare moderne pe care le 
văzuse jos la moară funcționau pe bază de abur. 

Abbott văzu o mişcare mai sus pe drumul noroios. Un călăreț 
se apropia cu o viteză periculoasă. Impermeabilul îi flutura, 
adunat într-o parte, dezvăluindu-i puşca. Vreun poliţist care era 
în patrulare, îşi spuse Abbott. 

Abbott se aplecă pe oblâncul şeii, cu apa scurgându-i-se de pe 
pălărie şi învârtindu-şi o ţigară cu degetele de la o singură mână. 
Era un truc vechi al văcarilor, pe care îl învățase de la „Texas” 
Walt Hatfield şi care se potrivea cu deghizarea lui în cowboy. 
Tocmai reuşise să o aprindă cu un pai umed de chibrit când văzu 
că bărbatul care se apropia era nimeni altul decât senatorul 
Charles Kincaid. 

Măi să fie... chiar persoana pe care mi-a spus Isaac să o 
supraveghez. 

Abbott aruncă ţigara într-o băltoacă. 

— Ce faci aici, Kincaid? 

— Aş putea să te întreb acelaşi lucru. 

— Imi fac meseria. Tu ce faci? 

— Am devenit curios în privinţa gaterului. 

— La fel şi Isaac Bell. M-a rugat să arunc o privire. 

— Ce părere ai? 

— Ai văzut mai mult ca mine de acolo de sus. Abbott dădu din 
cap spre potecă. Tu ce părere ai? 

— Mi se pare o operaţiune foarte mult modernizată, răspunse 

Sabotorul, gândindu-se la metodele prin care îl putea ucide pe 
Abbott. Nu îi lipseşte decât un sistem pe cabluri ca să aducă 
buştenii până la calea ferată. 

Sunetul puştii Sabotorului avea să scoată oamenii din barăci. 
La fel şi pocnetul revolverului pe care îl ţinea în teaca de la umăr. 
Dacă apăsa ţeava pistolului pe tâmpla detectivului reducea 
zgomotul. Dar, ca să se apropie suficient pentru asta, trebuia să 
se expună unui pistolar cu experienţă şi Abbott părea capabil să-l 
omoare. Trebuia să folosească sabia telescopică. Dar se putea 
împotmoli în impermeabil. Cel mai bine era să coboare amândoi 
de pe cai şi să se îndepărteze de barăci. 

Era pe cale să spună că văzuse ceva mai sus pe lac, ceva cei 
s-ar fi părut interesant lui Abbott, când auzi strigătul unei femei. 
Sabotorul şi Abbott se întoarseră spre drumeagul ce ducea către 
făgaşul de alunecare a buştenilor. 

— Să fiu al naibii, spuse Abbott, zâmbind, apoi strigă la rândul 
lui: Tatăl tău ştie că eşti aici? 

— Tu ce crezi? 

Lillian Hennessy se urcase pe uriaşul Thunderbolt, singurul cal 
din grajdurile companiei suficient de mare ca să-l transporte pe 
Jethro Watt. li dădu pinteni lui Thunderbolt şi monstrul îngăduitor 
o duse către Abbott şi Kincaid. 

Obrajii tinerei moştenitoare erau îmbujoraţi de ploaie. Ochii ei 
aveau o nuanţă de albastru mai deschisă decât lumina cenuşie. 
O şuviţă atrăgătoare de păr blond ieşea de sub pălărie. Dacă era 
vreo privelişte mai frumoasă în Oregon, nici unul dintre cei doi 
bărbaţi nu ştia care era aceea. Fiecare zâmbi cum putu mai bine. 

— Charles, ce cauţi aici? 

— Orice aş face aici, nu ies din porunca tatălui meu. 

Lillian se întorsese deja spre Abbott, zâmbind. 

— Ai găsit confruntarea pe care o căutai? 

— Incă nu, răspunse el serios. Trebuie să vorbesc cu 
directorul. Te rog să mă aştepţi. Aş prefera să nu te întorci 
singură. 

— Nu va fi singură, spuse Kincaid. Merg eu cu ea înapoi. 

— Exact asta voiam să zic, spuse Abbott. Mă întorc repede, 
Lillian. 

Merse către clădirea care semăna cu un birou, cobori de pe cal 
şi bătu la uşă. Un bărbat sfrijit cu ochii duri, care părea să aibă 
aproape patruzeci de ani, deschise uşa. 

— Ce e? 

— Mă numesc Archie Abbott. Aveţi un minut să răspundeţi la 

câteva întrebări? 

— Nu. 

Abbott puse piciorul în uşă. 

— Am calea ferată drept client. Voi sunteţi singurii beneficiari, 
chiar vreţi să depun o plângere? 

— De ce n-aţi spus aşa? Intraţi. 

Numele directorului era Gene Garret; lui Abbott îi venea greu 
să creadă că acesta nu ştia că nu aveau cum să obţină profit. 
Când Abbott insistă, vorbind de cheltuielile operaţiunii, Garret se 
răsti la el: 

— Proprietarii îmi dau un salariu bun, plus un bonus la livrare. 
Asta înseamnă că obţin un profit şi încă ceva pe deasupra. 

Abbott cercetă birourile şi aparatura, apoi se întoarse la Lillian 
şi la Kincaid, care stăteau tăcuţi sub şopronul de care erau legaţi 
caii. Drumul era încet şi anevoios până la platforma de jos. 

Abbott duse calul lui Lillian la grajduri ca ea să poată urca în 
tren fără să o observe tatăl ei. Apoi îi trimise o telegramă lui 
Isaac Bell, prin care îl sfătuia să îi roage pe detectivii Van Dorn să 
îi cerceteze cu mai multă atenţie pe proprietarii gaterului East 
Oregon Lumber, spunându-i totodată că îl găsise pe Kincaid 
acolo şi că intenţiona să stea cu ochii pe el. 

— İl trimit de îndată ce se repară linia, promise J.J. Meadows. 
Tocmai au căzut toate firele. Probabil s-au prăbuşit stâlpii din 
cauza ploii. 


James Dashwood sări de pe bacul feroviar de la Southern 
Pacific la Oakland Mole. In timp ce steagurile cu cercuri negre la 
mijloc, care dădeau avertismente meteo, fluturau în bătaia 
vântului dinspre golful San Francisco. Acele steaguri anunțau o 
scădere bruscă a temperaturii. 

James alergă să prindă trenul spre Sacramento, disperat să-l 
prindă pe Isaac Bell la nodul feroviar. Trenul lui tocmai pleca de 
lângă peron. Detectivul fugi după el, sări pe scară în ultima 
secundă şi rămase în dreptul ultimului vestibul, trăgându-şi 
răsuflarea. Când trenul trecu pe lângă clădirea gării, văzu cum 
erau coborâte steagurile albe. In locul lor se înălţară steaguri 
roşii cu cercuri negre, exact cum prevăzuse fierarul. 

Avertisment de furtună. 

Isaac Bell nu pierdu vremea în Sacramento. În urma mesajului 
trimis de el, calea ferată pregătise deja cea mai nouă locomotivă 
Pacific 4-6-2, încărcată cu apă şi cărbuni. La câteva minute după 
ce oprise, venind din est, Expresul Van Dorn pleca deja spre 
nord. 

Bell îi conduse pe nou-veniţi în vagonul-restaurant, acolo unde 
munceau cu toţii. El rămase gânditor pe platforma din spate, în 
timp ce trenul ieşea din gară. Fraza aceea ciudată îi apărea 
mereu în gând: Mă gândesc la ceva imposibil. Mereu şi mereu. 

Oare Charles Kincaid o făcuse pe prostul la jocul acela de 
poker? Oare Kincaid îl lăsase să câştige potul uriaş doar ca să-i 
distragă atenţia? Era evident că senatorul sărise din tren la 
Rawlins ca să-i plătească pe oamenii aceia ca să-l omoare. 
Probabil că tot el, acţionând în interesul Sabotorului, îl anunţase 
pe Philip Dow să îl acosteze în trenul lui Osgood Hennessy când 
lăsa garda jos. 

Işi aminti din nou că senatorul pretindea că-l admiră pe 
Hennessy pentru riscurile enorme pe care şi le asuma. 
Subminase  într-adins poziția  binefăcătorului său faţă de 
bancherii lui. Asta făcea din el un agent foarte eficient al 
Sabotorului. Un spion foarte viclean. 

Dar dacă celebrul senator al Statelor Unite nu era un agent 
corupt aflat în slujba Sabotorului? Dacă nu era spionul lui? 

— Chiar mă gândesc la ceva imposibil, spuse Bell cu glas tare. 

Viteza trenului creştea. 

— Domnule Bell! Domnule Bell! 

Detectivul întoarse capul spre ţipetele disperate. 

O siluetă familiară alerga printre linii cu o valiză în mână, 
sărind peste macazuri şi ocolind locomotivele. 

— Opriţi trenul! ordonă Bell deschizând uşa ca să-l audă 
conductorul. 

Locomotiva, tenderul, vagonul-restaurant şi vagonul Pullman 
se opriră în loc. Bell apucă mâna întinsă, udă de ploaie şi de 
transpiraţie şi îl trase pe James Dashwood în vagon. 

— L-am găsit pe fierar. 

— De ce nu ai trimis telegramă? 

— N-am putut, domnule Bell. O să credeţi că-s nebun. Trebuia 
să vă spun personal. 

La privirea aspră a lui Bell, conductorul se retrase repede în 
interiorul vagonului, lăsându-i singuri pe platformă. 

— A recunoscut persoana din desen? 

— A recunoscut că era băut în noaptea în care a făcut cârligul 
pentru Sabotor. Dar crede că acela pe care l-a văzut era o 
persoană foarte importantă. Aşa de importantă că nu-mi vine să 
cred. De asta trebuia să vă spun personal. 

Isaac îl bătu pe umăr pe Dashwood şi îi strânse mâna. 

— iți mulţumesc, James. Ai făcut ca imposibilul să devină 
posibil. Senatorul Charles Kincaid e Sabotorul. 

— Cum v-aţi dat seama? întrebă James Dashwood. 

În clipa în care pronunţă cuvintele, Bell îşi dădu seama că era 
adevărat. Senatorul Charles Kincaid nu era spionul Sabotorului. 
Kincaid era Sabotorul însuşi. 

Charles Kincaid se deplasa de la un atac la altul cu un 
abonament feroviar. („O, e mereu pe drumuri, domnule”, 
spusese conductorul trenului Overland Express. „Ştiţi cum sunt 
funcţionarii ăştia de stat, mereu pleacă undeva”). 

Charles Kincaid intrase în cercul de apropiaţi ai lui Hennessy. 
(Era mereu prin preajmă, prefăcându-se că o curtează pe Lillian 
Hennessy, dându-i târcoale tatălui ei, recrutând oameni din 
personalul preşedintelui, precum Erastus Charney). 

Charles Kincaid era inginer civil şi ştia exact cum să provoace 
daune cât mai mari. („Caută un inginer”, îl aţâţase el). 

— De unde ştiaţi? 

Expresia şocată de pe faţa tânărului îl făcu pe Bell să răspundă 
cu blândeţe. 

— James, n-aş fi putut niciodată s-o spun cu voce tare dacă 
nu-mi spuneai tu înainte ce ai aflat. Bravo! Domnul Van Dorn are 
să audă de tine... Domnule conductor! Mergem înapoi la biroul 
dispecerului. Am nevoie de telegraful lui. 

Biroul dispecerului se afla într-o clădire de lemn din mijlocul 
parcului feroviar. Podeaua începu să se zdruncine în timp ce 
locomotivele auxiliare trăgeau alte trenuri la primul semn de 
liberă trecere. Bell dictă o telegrama pentru Archie Abbott, la 
podul Cascade Canyon: ARESTEAZA-L PE SENATORUL CHARLES 
KINCAID. 

Ochii telegrafistului stăteau să iasă din orbite. 

— Scrie mai departe! KINCAID ESTE SABOTORUL. Scrie mai 
departe! IA TOATE MĂSURILE DE PRECAUŢIE. NU UITA - REPET - 
NU UITA - EL I-A UCIS PE WISH CLARKE, PE WEBER ŞI PE FIELDS. 
Trimite-o! 

Clapeta începu să păcăne mai repede decât o mitralieră. Dar 
telegrafistul nu reuşi să treacă mai departe de cuvântul 
ARESTEAZA. Mâna îi rămase blocată pe clapetă. 

— Ce mai aştepţi? 

— A căzut firul. 

— Am avut necazuri toată ziua. 

— Telegrafiază la Dunsmuir! spuse Bell. 

Pusese agenţi Van Dorn la nodul acela feroviar. Voia să le 
spună să plece cu o locomotivă în nord, să îl anunţe pe Archie că 
trebuia să îl aresteze pe Sabotor. 

Telegrafistul încercă, dar fără rezultat. 

— Nu merge nici spre Dunsmuir. 

— Scrie la Redding. Texas Walt Hatfield se afla la Redding. 

— Îmi pare rău, domnule Bell. Se pare că toate liniile au căzut 
de aici până în nord, la Sacramento. 

— Ocoleşte ruta asta. 

Bell ştia că existau mai multe linii de telegraf care legau 
Sacramento de restul ţării. Rețelele comerciale făceau legătura 
între târguri şi oraşe mari. Al doilea sistem era reţeaua privată a 
căilor ferate prin care se transmiteau ordinele feroviare. 

— Mă ocup imediat. 

Bell rămase lângă telegrafist în timp ce acesta trimitea mesaje 
în toate gările din zonă, încercând să vadă cât de extinsă era 
avaria. 

Dispecerul îi explică neliniştit: 

— La nord de Weed, liniile Western Union urmează ruta veche 
Siskiyou până la Portland. Noua trecătoare Cascades are doar 
linii feroviare. 

— Au fost stricate de ploaie, spuse telegrafistul, aşteptând 
încă să primească răspunsuri. Pământul se înmoaie, cad stâlpii. 

Bell se plimba încoace şi încolo. 

Căzuseră toate firele? 

Era clar că nu se întâmpla asta din cauza ploii. 

Aici era mâna Sabotorului. Kincaid nu îşi asuma nici un risc, 
asigurându-se că Bell nu putea să îşi dea seama cine era. Izolase 
capătul de linie din trecătoarea Cascades pentru ultimul atac 
asupra podului, ca să oprească întreaga operaţiune şi să 
falimenteze compania Southern Pacific. Avea să atace tot efortul 
de consolidare atâta timp cât stâlpii erau încă vulnerabili. 

— Mai sunt şi avalanşe de noroi, spuse dispecerul. Şi mai sunt 
anunţate ploi. 

Disperat să îl liniştească pe detectivul supărat care se plimba 
întruna, dispecerul luă ziarele de pe birou. Sacramento Union 
anunţa că râurile crescuseră cu şase metri peste limită şi că deja 

avuseseră loc inundaţii. San Francisco Inquirer, al lui Preston 
Whiteway, vorbea despre „Furtunile secolului”, adăugând o 
ilustrație grotescă a hărţii Biroului Meteo, care arăta o serie de 
furtuni pe Pacific ce se ţineau lanţ una de alta. 

— Inundaţiile astea ar putea fi cele mai grave din istoria 
Oregonului, citi dispecerul cu glas tare. Liniile ferate din văi sunt 
sub apă şi s-ar putea desprinde cu totul. 

Bell continua să se plimbe. Un marfar trecu în goană pe lângă 
ei, zdruncinând geamurile şi tocurile de lemn. Locomotiva lui Bell 
învălui clădirea într-un nor, obligată să elibereze aburul acumulat 
ca să îi poată duce mai departe spre podul Cascade Canyon. 

— Liniile sunt deschise spre San Francisco şi Los Angeles, 
spuse telegrafistul, confirmând cele mai rele temeri ale lui Bell. 
Sabotorul - Kincaid - se concentra pe ruta Cascades. 

— Fă un ocol prin San Francisco sau prin Los Angeles către 
Portland şi de acolo mai departe. 

Dar sabotorii liniilor de telegraf se gândiseră şi la asta. Nu 
numai că picaseră toate liniile de la Sacramento spre nord, dar 
căzuseră şi liniile de la distanţă, din nord - din Dunsmuir, Weed 
şi Klamath Falls. Charles Kincaid izolase complet trecătoarea 
Cascades de podul Cascades Canyon. 

Bell auzi zgomote dincolo de uşă. Jason Adler, expertul de la 
American States Bank, dădu buzna în încăpere. 

— Domnule Bell, domnule Bell. Tocmai am terminat de citit 
telegramele pe care le-am primit de când am oprit aici. Am găsit 
o companie pe care o controlează prin Schane & Simon. Au 
cumpărat gaterul East Oregon Lumber, care are contract cu 
Southern Pacific ca să livreze cherestea şi traverse pentru 
trecătoare. 

— Unde? întrebă Bell descurajat. Dar numele spunea totul. 

— Deasupra podului Canyon, pe râul Cascade. E acelaşi pod 
pe care Union Pier şi Caisson... 

— Eliberați şina! strigă Bell dispecerului din Sacramento cu o 
voce de oţel. 

— Dar mărfarele au prioritate către trecătoare, domnule! 

— Trenul meu are permisiunea de a merge până la podul 
Cascade Canyon, răspunse Bell. 

— Dar liniile sunt căzute, nu putem elibera linia. 

— O vom elibera pe măsură ce înaintăm! 

— Mă opun, spuse dispecerul. E o încălcare a tuturor 
procedurilor de siguranţă. 

Bell se îndreptă către tren, strigând ordine în stânga şi în 

dreapta. 

— Decuplaţi vagonul Pullman. Toţi contabilii, avocaţii, experţii 
şi translatorii să rămână aici. Căutaţi mai departe până aflăm tot 
ce a plănuit Kincaid. Nu vrem să ne mai ia prin surprindere. 
Agenţii înarmaţi să se urce în tren! 

Frânării se împrăştiară. După ce decuplară vagonul în plus, 
Bell îl văzu pe Dashwood stând uitat în vestibulul vagonului 
Pullman. 

— Ce mai aştepţi, James? Urcă în tren! 

— Dar nu am armă. 

— Poftim? 

— Aţi spus să urce agenţii înarmaţi, domnule Bell. Ucenicii Van 
Dorn au voie să umble doar cu cătuşe. 

Detectivii râdeau, schimbând priviri curioase. 

Nu îi spusese nimeni puştiului că asta era prima regulă pe care 
trebuia să o încalce? 

Bell ridică vocea. 

— Băieți, vi-l prezint pe James Dashwood, fostul ucenic al 
biroului nostru din San Francisco. Tocmai a fost promovat pentru 
că a descoperit un indiciu crucial care l-a demascat pe senatorul 
Charles Kincaid. li poate da careva o armă? 

Toţi băgară mâna în haine, pălării, beteliile pantalonilor şi 
cizme. Un arsenal de arme automate, revolvere şi pistoale de 
buzunar sclipea în lumina ploioasă. Eddie Edwards ajunse primul 
la Dashwood cu un pistol placat cu nichel. 

— Poftim, Dash. E cu foc dublu. Trebuie doar să apeşi întruna 
pe trăgaci. Reîncarci când nu mai face nici un zgomot. 

— Urcați în tren! 

Bell se urcă în cabină. 

— Avem drum liber până la Cascade Canyon, îi spuse 
mecanicului. 

— Cum o să ştie că venim dacă nu merg liniile de telegraf? 

— Bună întrebare. Ne oprim la depou. 

Bell intră în caverna întunecată şi plină de fum, unde douăzeci 
de locomotive erau reparate pe masa turnantă. Poliţiştii de la 
Southern Pacific care stăteau de pază îl conduseră la maistru, un 
negru murdar de vaselină. 

— Am auzit de dumneata, domnule Bell, strigă maistrul ca să 
acopere zgomotul uneltelor de oţel şi de fier. Cu ce te pot ajuta? 

— Cât durează să scoţi farurile de la două locomotive de aici şi 
să le ataşezi la locomotiva mea? 

— O oră. 

Bell scoase un pumn de monede de aur. 

— Dacă faci asta în cincisprezece minute, sunt ale tale. 

— Păstrează-ţi banii, domnule Bell. E din partea casei. 

Paisprezece minute mai târziu, Expresul Van Dorn gonea spre 
San Francisco cu un triunghi luminos în faţă care strălucea ca o 
cometă. 

— Acum o să vadă că venim! îi spuse Bell mecanicului. 

Îi aruncă fochistului făraşul. 

— Bagă cărbune. 


Furtuna de pe Pacific, pe care Jim Higgins i-o arătase lui James 
Dashwood, izbea lanţul muntos care străjuia coastele din nordul 
Californiei şi din sudul Oregonului, scăldând ţinutul Siskiyou sub 
douăzeci de centimetri de apă. Apoi se lovea de coasta 
Pacificului ca şi cum scăpase de o mare povară. Insă ploua din ce 
în ce mai tare. Furtuna înainta pe continent, inundând văile 
înguste ale râului Klamath. Detectivii din Expresul Van Dorn 
vedeau barajele improvizate din buşteni, podurile de oţel luate 
de apă şi fermierii în cizme înalte de cauciuc care încercau să 
salveze vitele rătăcite pe câmpuri. 

Deplasându-se din sud-vest spre nord-est, furtuna bătea cu 
putere în estul râului Cascades. Efectul asupra liniei ce ducea 
către trecătoare se apropia de o catastrofa. Râuleţele ieşeau 
dintre maluri. Apele râurilor creşteau. Cea mai mare ameninţare 
venea de la colinele îmbibate cu apă care începeau să alunece. 

Sacramento Street din Dunsmuir se vedea din tren ca un râu 
maroniu. Oamenii mergeau în canoe, ocolind trotuarele de lemn 
desprinse de ape de pe marginea clădirilor. In Weed, case întregi 
începuseră să plutească. Pe drumul spre cascada Klamath, 
fermele semănau cu nişte lacuri, iar lacul Klamath părea un 
ocean. Un vaporaş de navigat pe lac, desprins din ancoră, era 
înghesuit de curent într-o pasarelă feroviară. Trenul lui Bell se 
strecură şi merse mai departe. 

O alunecare de teren le tăie drumul în partea de nord a 
lacului. O porţiune de treizeci de metri de şină era îngropată sub 
noroi şi pietriş de intrai până la genunchi. Veniseră echipe de 
lucru din Chiloquin ca să curețe linia. Oamenii povestiră că 
telegraful era căzut la plecarea lor. Nimeni nu ştia cât avea să 
dureze reparația. Bell trimise un frânar să se urce pe un stâlp şi 
să înţepe firul. Era mort. La comanda lui, detectivii coborâră în 
ploaie şi începură să dea la lopată. Intr-o oră se puseră din nou în 
mişcare, dar oamenii uzi până la piele şi plini de noroi erau într-o 

dispoziţie periculoasă. 

Pe măsură ce se apropia noaptea, dădură de refugiații de la 
fermele inundate adunaţi în jurul focurilor. 

Bell văzu câteva drezine adunate pe o linie secundară, când se 
opriră în parcul din Chiloquin ca să se aprovizioneze cu apă. Ceru 
o drezină uşoară, cu trei roţi, legată de motor, la fel ca vehiculul 
cu manetă folosit la verificarea şinelor şi furat de Sabotor ca să 
deraieze trenul Coast Line Limited. Dacă era să se întâmple ce 
era mai rău, dacă trenul era oprit de altă alunecare de teren, 
puteau să o treacă peste linia acoperită şi să meargă mai 
departe. 

Ucenicul unui dispecer de tren veni în fugă spre ei tocmai 
când plecau din parcul feroviar, strigând cu un glas subţire că 
firul de telegraf era deschis de la Sacramento. Bell află că liniorii 
de la Southern Pacific găsiseră trei acte de sabotaj, că firele 
fuseseră tăiate, îmbinate şi ascunse cu grijă. Le spuse agenţilor 
lui că acest lucru dovedea că Sabotorul trecuse la acţiune, 
izolând trecătoarea Cascades pentru atacul final. 

Al doilea mesaj venit prin firul reparat era un avertisment cu 
privire la viteza vântului de la Biroul Meteo din San Francisco. 
Vântul puternic aducea mai multe furtuni şi mai multe ploi. 
Imediat după aceea sosi un anunţ care spunea că o nouă furtună 
venea dinspre ocean către Eureka. Străzile oraşului erau 
inundate, un vapor naufragiase în golful Humboldt şi goeletele cu 
cherestea pluteau în derivă în port. 

În nord ningea. Traficul feroviar era întrerupt. Oraşul Portland 
era paralizat şi izolat de Seattle, Tacoma şi Spokane. Dar 
temperaturile erau mai blânde decât în sud, unde încă ploua 
torențial. Pe râurile continentale, cherestegiii se  înecau, 
încercând să distrugă adunăturile de buşteni care amenințau să 
inunde oraşe întregi. Furtuna nouă se mişca repede şi mătura 
deja munţii Klamath, ajungând din urmă şi unindu-se cu părţile 
din spate ale furtunii care inunda trecătoarea. Anunţul făcut la 
ora opt seara de Biroul Meteo din Portland pentru următoarele 
patruzeci şi opt de ore vorbea despre şi mai multă zăpadă în 
nord şi mai multă ploaie în sud. 

Bell încercă din nou să-i trimită o telegramă lui Archie Abbott. 
Firele erau căzute în continuare la nord de Chiloquin. Singura 
modalitate de comunicare cu podul Cascades Canyon era să 
ajungă acolo cu Expresul Van Dorn. 

Trenul mergea mai departe spre nord, cu cele trei faruri 
strălucind. Dar trebuia mereu să încetinească atunci când 

echipele de muncitori speriaţi, care se îndreptau spre sud, îl 
vedeau venind şi dădeau înapoi până la cea mai apropiată linie 
secundară. Expresul Van Dorn putea trece mai departe doar 
după ce marfarul era în siguranţă pe altă linie. 

Isaac Bell rămase toată noaptea în cabina locomotivei. Îl ajuta 
pe fochistul care învârtea cărbunii cu lopata, dar, de fapt, se afla 
acolo ca să îl încurajeze pe mecanicul înspăimântat să meargă 
mai departe. Noaptea trecu fără să se producă vreun accident. 
Când zorii mohorâţi luminară în cele din urmă munţii bătuţi de 
furtună, tocmai treceau printr-o trecătoare îngustă. O pantă 
pornea uşor din stânga liniei şi cobora brusc în partea dreaptă. 

James Dashwood  traversă  tenderul, alunecând şi 
împiedicându-se, ţinând în mână un vas cu cafea. Bell o împărţi 
cu ceilalţi din echipă, apoi luă şi el o gură. Când ridică ochii să îi 
mulţumească lui Dashwood, văzu că detectivul proaspăt 
promovat avea privirea îngrozită, fixată pe lanţul muntos. 

Bell auzi un uruit gros, un zgomot mai puternic decât al 
locomotivei, care părea că vine din măruntaiele pământului. 
Şinele se zdruncinau sub locomotiva grea. O stâncă se desprinse 
din munte. 

— Apasă accelerația! 

O pădure întreagă de conifere aluneca spre şine. 

Pădurea o luase la vale pe panta abruptă, purtată de pământul 
alunecos şi de buştenii care se rostogoleau. Surprinzător, copacii 
desprinşi rămâneau drepti, în timp ce grămada de pământ din 
care se înălţau cobora în viteză spre Expresul Van Dorn. 

— Apasă accelerația! 

Mecanicul intră în panică. 

In loc să accelereze ca să depăşească monstrul de lemn, noroi 
şi piatră, încercă să oprească trenul, trăgând maneta de frânare 
şi apăsând frânele pe abur. Locomotiva trăgea numai vagonul- 
restaurant şi tenderul, aşa că se opri brusc. Bell, Dashwood şi 
fochistul se izbiră de peretele de protecţie. 

Bell se ridică încet şi se uită la muntele ce se prăbuşea. 

— Inainte! strigă el, apucând accelerația din mâna 
mecanicului. Cu toată forţa înainte! 

Mecanicul îşi veni în fire şi împinse maneta de comandă în 
faţă. Bell apăsă pe acceleraţie. Locomotiva masivă sări înainte ca 
şi cum atâta aştepta. Dar pământul ce aluneca de sus prindea 
viteză, iar copacii înalţi se mişcau în tandem. Lată pe cât era 
trenul de lung, porţiunea de pământ cobora pe munte ca un 
vapor lansat pe lateral. 

Bell simţi o pală de vânt aşa de puternică încât locomotiva se 
zgudui. Rafala provocată de alunecarea de teren era umedă şi 
rece. În cabină se făcu răcoare, de parcă focul din boiler fusese 
stins. 

Apoi bucata de pământ începu să se destrame. Pe măsură ce 
venea la vale, se lăţea tot mai mult. 

Copacii de la margine se întoarseră cu vârfurile în jos, venind 
spre tren ca nişte lance uriaşe. In faţa lor cădeau pietre, lovindu- 
se de şine şi de locomotivă. Un bolovan mare cât o nicovală intră 
prin geamul cabinei, dând peste mecanic şi fochist. 

Dashwood sări să îi ajute pe oamenii însângeraţi, dar Bell îl 
trase înapoi. Alt bolovan trecu asemenea unei ghiulele prin locul 
în care fusese capul lui mai devreme. Pietroaiele izbeau 
locomotiva, făcând-o să se clatine, lovindu-se de tender, 
spărgând ferestrele vagonului de pasageri şi acoperindu-i pe 
detectivi cu sticlă spartă. 

Bucata de pământ se desfăcu în două. Jumătate urma să cadă 
în faţa locomotivei. Prinzând viteză tot mai mare, se înclină spre 

linie ca un tren deraiat, luându-se la întrecere cu Expresul Van 
Dorn către o joncțiune prin care numai unul putea să treacă. Era 
o cursă pe care trenul lui Bell nu putea să o câştige. Un torent de 
pietre şi noroi îngropă şinele din faţă. 

Bucata mai mare de pământ căzu peste tren, străpungând 
vagonul de pasageri cu trunchiuri de copaci. Un bolovan mai 
mare decât un hambar căzu peste tender şi îl aruncă de pe şine. 
Tenderul greu, aflat între locomotivă şi vagonul de pasageri, 
începu să le tragă după sine şi pe celelalte două. Cuplajul îl ţinea 
strâns legat de locomotivă, trăgându-i spatele dincolo de şină. 
Liniile se împrăştia - că din pricina forţei uriaşe, făcând 
locomotiva să ajungă pe traverse cu roţile motoare. Locomotiva 
grea de sute de tone se aplecă spre şanţ, înaintând în acelaşi 
timp, după care începu să se răstoarne. Roţile pilot se izbiră de 
pietrele aruncate pe şine. Locomotiva nimeri între pietre şi se 
opri brusc. Impactul violent rupse cuplajul tenderului şi acesta se 
răsturnă în şanţ. 

Bell privi în urmă, uitându-se după vagonul în care se aflau 
detectivii lui. 

Stâlpii de telegraf rupţi se legănau, prinşi încă în fire. O sută 
optzeci de metri de linie erau îngropaţi sub noroi, pietre şi lemn 
zdrobit. Sărise şi cuplajul cu vagonul? Ori nimerise în şanţ odată 
cu tenderul? Pe locul unde trebuia să fie vagonul se afla o movilă 
de copaci. Bell îşi şterse ochii de picăturile de ploaie şi se uită 
mai atent, deznădăjduit. 

Apoi îl văzu. Era tot acolo, sfărâmat şi ţinut pe loc de copacii 
căzuţi, intraţi pe geam ca nişte ace într-un ghem de aţă. 

Bell făcu mâinile căuş, strigând peste scobitura din munte 
unde ar fi trebuit să fie şinele de tren: 

— Eddie! Sunteţi teferi? 

Bell ciuli urechile, aşteptând un răspuns. Nu se auzea decât 
râul ce curgea prin şanţ şi aburul care fâsâia din locomotiva 
distrusă. Strigă iar şi iar. Printre picăturile de ploaie, văzu un 
smoc de păr alb ce îi era cunoscut. Eddie Edwards făcea semne 
cu mâna. Celălalt braţ îi atârna pe lângă trup. 

— Ne-am lovit, strigă Eddie. N-a murit nimeni! 

— Mă duc mai departe. Trimit un doctor. James! Repede! 

Băiatul era alb ca varul şi privea cu ochii măriţi de groază. 

— Drezina de mână. Mişcă-te. Acum! 

Bell ieşi primul din cabină până în faţă locomotivei înclinate 
într-un unghi periculos. Drezina era neatinsă. O dezlegară de 
pilot şi o duseră pe umeri, alunecând şi împiedicându-se de 

pietrele împrăştiate pe treizeci de metri de şină. Câteva minute 
mai târziu, Bell apăsa manetele şi pedalele cu toată puterea. 

După douăzeci şi cinci de kilometri, ajunseră lângă un tren 
tras pe o linie secundară. Bell spuse oamenilor să desfacă 
locomotiva şi parcurseră cu ea în poziţie inversă ultimii 
cincisprezece kilometri până la tunelul 13, prin care trecură 
duduind. Mecanicul încetini când ajunse în parcul feroviar, plin de 
marfare cărora li se oprise trecerea peste podul slăbit. Bell 
rămase uimit să vadă un tren masiv cu cărbuni pe pod. 
Incărcătura neagră, înghesuită în cincizeci de vagoane-pâlnie, 
sclipea în ploaie. 

— Credeam că podul nu susţine nici o greutate. L-au reparat 
deja? 

— Dumnezeule, nu, răspunse inginerul. O mie de oameni 
lucrează jos la piloni, douăzeci şi patru de ore din douăzeci şi 
patru, dar e nesigur. Mai au de muncit o săptămână şi apele 
râului cresc. 

— Ce caută trenul acolo? p 

— Podul a început să se zdruncine. Incearcă să-l stabilizeze 
prin presiune. 

Bell văzu că platforma principală de pe partea opusă a podului 
era la fel de aglomerată din cauza trenurilor. Trenuri goale, care 
nu se puteau întoarce în atelierele şi depourile din California. 
Cum toată lumea muncea jos la piloni, restul parcului părea 
părăsit. 

— Unde e biroul dispecerului? 3 

— Au instalat unul temporar pe partea asta. In cabina aceea 
galbenă. 

Bell coborî din locomotivă şi alergă într-acolo cu Dashwood pe 
urmele lui. Dispecerul citea un ziar vechi de o săptămână. 
Telegrafistul moțăia lângă transmiţător. 

— Unde e senatorul Kincaid? 

— Aproape toată lumea e jos, în oraş, spuse dispecerul. 

Telegrafistul deschise ochii. 

— Ultima dată când l-am văzut, se ducea spre trenul 
bătrânului Hennessy. Dar eu nu m-aş duce acolo, în locul 
dumitale. Hennessy aproape că a înnebunit. Cineva i-a trimis 
patru trenuri cu cărbune în loc de piatra de care avea nevoie ca 
să consolideze pilonii. 

— Faceţi rost de un doctor şi un tren de salvare. Sunt oameni 
răniţi din cauza unei alunecări de teren la douăzeci şi cinci de 
kilometri distanţă. Haide, Dash! 

Traversară podul în fugă, trecând pe lângă trenul cu cărbune. 
Bell văzu undele din băltoacele formate de ploaie. Structura 
şubrezită se cutremura, în ciuda greutăţii trenului. Dintr-o privire 
îşi dădu seama că râul Cascade crescuse cu câţiva metri de când 
plecase el la New York. Vedea sute de oameni adunaţi pe maluri, 
dirijând barjele cu frânghii lungi, aruncând pietre în apă şi 
încercând să devieze cursul apei, în timp ce alte sute de oameni 
roiau în jurul chesoanelor şi batardourilor scufundate de jur 
împrejurul pilonilor. 

— Ai luat parte la multe arestări? îl întrebă Bell pe Dashwood 
când se apropiau de trenul de pe linia secundară ridicată. 

Echipele de lucru schimbau turele. Un şir de lanterne şi 
steaguri de semnalizare era întins pe lângă locomotiva lui 
Hennessy, iar lumina lor abia se mai vedea în atmosfera 
înnegurată. 

— Da, domnule. Domnul Bronson m-a lăsat să vin cu el când l- 
a prins pe „Samson” Scudder. 

Bell îşi stăpâni zâmbetul. Bărbatul poreclit în mod ironic 
Samson Scudder, un infractor de mâna a doua care cântărea 
patruzeci şi cinci de kilograme ud fleaşcă, era cunoscut drept cel 
mai paşnic escroc din San Francisco. 

— Omul acesta e o otravă, avertiză Bell pe un ton grav. Stai pe 
aproape şi faci exact cum îţi spun. 

— Să scot arma? 

— Nu în tren. Vor fi mulţi oameni în jur. Să ai pregătite 
cătuşele. 

Bell merse pe lângă tren şi urcă treptele de la vagonul Nancy 
Nr. 1. Detectivul pe care îl lăsase să păzească vagonul de la 
atacul lui Philip Dow se afla în vestibul. 

— Senatorul Kincaid se află la bord? 

Osgood Hennessy scoase capul pe uşă. 

— L-ai ratat, Bell. Ce se întâmplă? 

— Incotro a luat-o? 

— Nu ştiu. Dar a tras automobilul acela, Thomas Flyer, mai sus 
pe linie. 

— El e Sabotorul. 

— Pe naiba! 

Bell se întoarse către agentul Van Dorn. 

— Dacă se întoarce, arestează-l. Dacă îţi face probleme, trage, 
altfel te omoară. 

— Da, domnule! 

— Trimite-i vorbă lui Archie Abbott, poliţiştii feroviari să 

păzească podul şi oraşul în cazul în care Kincaid face cale- 
ntoarsă. Băieți, veniţi cu mine. Dash! la un steag şi nişte 
lanterne. 

Dashwood apucă un steag de semnalizare, înfipt zdravăn în 
teaca de lemn şi două lanterne, apoi alergă după Bell. 

— Dă-mi şi mie una, spuse Bell, apoi explică: Dacă semănăm 
cu nişte muncitori, vom câştiga secunde preţioase, ca să ne 
putem apropia. 

De pe linia ridicată, Bell privi rândurile de trenuri nemişcate şi 
pasajele înguste aflate între linii. Mai erau şase ore cu lumină de 
zi în care să îl prindă pe Kincaid. Se uită spre pod, apoi spre 
capătul liniei, unde construcţia nouă se oprise când se aflase 
despre sabotarea podului. Drumul era curăţat de copaci şi de 
arbuşti, dincolo de locul unde se intersecta cu drumul spre 
gaterul East Oregon Lumber. 

Nu vedea automobilul Thomas Flyer al lui Kincaid din locul 
acela. Oare Kincaid ajunsese deja la maşină şi plecase? Apoi 
văzu un bărbat ieşind dintre două şiruri de marfare goale, la 
marginea parcului pustiu. Mergea în pas alert către două 
locomotive parcate alături la capătul liniilor. 

— Uite-l! 

Sabotorul se grăbea să ajungă la locomotive ca să îi trimită lui 
Philip Dow semnalul să arunce barajul în aer, când auzi nişte paşi 
venind spre el. 

Se uită în urmă. Doi frânări alergau spre el, făcând semne cu 
lanternele. Un tânăr slăbănog şi un bărbat înalt şi zvelt, lat în 
umeri şi îngust în şolduri. Dar unde era locomotiva pe care o 
dirijau cu lanternele? Cele două locomotive spre care mergea el 
erau trase pe linii secundare şi aveau abur doar cât să le ţină 
încălzite. 

Bărbatul înalt purta o pălărie cu boruri largi în loc de basca 
muncitorilor. /saac Bell. In urma lui alerga un băieţaş care arăta 
de parcă mergea încă la liceu. 

Kincaid se văzu nevoit să ia o decizie. De ce mergea Bell prin 
parcul feroviar, prefăcându-se că era frânar? Să se aştepte la 
varianta cea mai convenabilă, că Bell tot nu îi descoperise 
identitatea? Sau să meargă spre ei, să îi salute cu mâna şi apoi 
să scoată pistolul şi să-i împuşte, sperând că nu îl vedea nimeni? 
In secunda în care întinse mâna după armă, îşi dădu seama că 
pierduse vremea gândindu-se ce să facă. 

Mâna lui Bell se mişcă repede şi Charles Kincaid se trezi cu 
ţeava unui pistol Browning între ochi. 

— Nu îndrepta pistolul acela spre mine, Bell. Ce naiba crezi că 
faci? 

— Charles Kincaid, răspunse Bell cu voce limpede şi hotărâtă, 
eşti arestat pentru crimă şi sabotaj. 

— Arestat? Vorbeşti serios? 

— Scoate pistolul din buzunarul stâng şi aruncă-l. 

— Mai vedem noi, pufni Kincaid. 

Fiecare gest al lui era al unui senator al Statelor Unite, jignit 
de un prostovan. 

— Scoate pistolul din buzunarul stâng şi aruncă-l la pământ 
până nu-ţi găuresc braţul. 

Kincaid ridică din umeri, ca şi cum îi cânta în strună unui 
nebun. 

— Bine. 

Mişcându-se foarte încet, duse mâna la pistol. 

— Atenţie, spuse Bell. Ţine arma între degetul mare şi 
arătător. 

Singurii ochi atât de reci văzuţi vreodată de Charles Kincaid 
erau cei la care se uita în oglindă. Ridică pistolul din buzunar 
între degetul mare şi arătător şi se aplecă, de parcă voia să îl 
aşeze cu grijă pe pământ. 

— Cred că ştii că un detectiv particular nu poate să aresteze 
un membru al Senatului Statelor Unite. 

— O să las formalităţile în seama unui şerif... sau a legistului, 
dacă îţi mai apropii mâna de cuțitul din cizmă. 

— Ce naiba... 

— Dă drumul pistolului! ordonă Bell. Nu pune mâna pe cuțit! 

Kincaid deschise palma foarte încet. Pistolul îi căzu dintre 
degete. 

— Intoarce-te cu spatele. 

Mişcându-se ca în transă, Kincaid se întoarse încet cu spatele 
la detectivul furios. 

— Du mâinile la spate! 

Kincaid făcu întocmai, controlându-şi fiecare muşchi. Dacă Bell 
avea să facă vreo greşeală, acum era momentul. Kincaid auzi în 
spatele lui tocmai cuvintele pe care se ruga să le audă. 

— Dă-mi cătuşele, Dash! 

Auzi clinchetul oţelului. Aşteptă să i se prindă cătuşele de 
prima încheietură. Abia când simţi metalul rece pe cealaltă mâna 
se răsuci, întorcându-se în spatele tânărului şi apucându-l strâns 
de gât. 

Un pumn îl nimeri la baza nasului. Kincaid căzu pe spate. 

Ameţit din pricina loviturii, Kincaid ridică ochii. Tânărul 
Dashwood era în picioare în lateral, privind scena cu un rânjet 
entuziasmat pe faţă şi un revolver nou-nouţ în mână. Dar Isaac 
Bell era cel care stătea deasupra lui, triumfător. Bell, care îl 
lăsase lat dintr-un singur pumn. 

— Chiar credeai că las un puşti să se apropie de criminalul 
care i-a ucis pe Wish Clarke, Wally Kisley şi pe Mack Fulton? 

— Pe cine? 

— Trei dintre cei mai buni detectivi alături de care am avut 
onoarea să lucrez. Ridică-te! 

Kincaid se ridică încet. 

— Doar trei? Pe Archie Abbott nu-l pui la socoteală? 

Bell simţi că îi îngheaţă sângele în vine şi, în clipa aceea de 
groază, Sabotorul lovi. 

Sabotorul se mişcă incredibil de repede. În loc să îl atace pe 
Isaac Bell, se năpusti asupra lui James Dashwood. Se aplecă pe 
sub pistolul acestuia, ajunse în spatele lui şi îl apucă de gât cu 
braţul. 

— Acum pot să duc mâna la cizmă? întrebă Sabotorul pe un 
ton batjocoritor. 

Işi scosese deja cuțitul. 

Apăsă lama ascuţită pe gâtul lui Dashwood şi făcu o crestătură 
subţire pe piele. Sângele începu să curgă. 

— S-a întors roata, Bell. Aruncă arma sau îi retez capul. 

Isaac Bell lăsă pistolul să cadă pe pământ. 

— Şi tu, băiete. Dă-i drumul! 

Revolverul căzu pe balastul ud numai după ce Dashwood îl 
auzi pe Bell spunând: 

— Fă ce spune, Dash! 

— Descuie cătuşele. 

— Fă ce spune, zise Bell. Dashwood scoase cheia din buzunar 
şi reuşi să descuie cătuşele de pe mâna care îl strângea de gât. 
Cătuşele căzură cu zgomot. Urmară câteva clipe de linişte, timp 
în care se auzi doar zgomotul unei locomotive îndepărtate, apoi 
Bell întrebă: 

— Unde e Archie Abbott? 

— Scoate pistolul de sub pălărie, Bell. 

Bell scoase pistolul cu două ţevi şi îl aruncă lângă Browning. 

— Unde e Archie Abbott? 

— Şi cuțitul din cizmă. 

— Nu am cuţit. 

— Legistul din Rawlins spune că un luptător plătit a murit cu 
un cuţit înfipt în gât, zise Sabotorul. Presupun că ţi-ai cumpărat 
un înlocuitor. 

Kincaid îl tăie din nou pe Dashwood şi un al doilea firicel de 
sânge se uni cu primul. 

Bell scoase cuțitul şi îl puse pe jos. 

— Unde e Archie Abbott? 

— Archie Abbott? Ultima dată l-am văzut suspinând pe lângă 
Lillian Hennessy. Da, Bell, te-am păcălit. Am profitat de 
slăbiciunea ta, grija pentru alţii. 

Kincaid îi dădu drumul lui Dashwood şi îl lovi cu cotul în obraz, 

făcându-l să cadă secerat. Făcu o mişcare ciudată din încheietură 
şi o sabie subţire zbură spre faţa lui Bell. 


Bell se feri de lovitura care îi omorâse pe prietenii lui. 

Kincaid sări iute ca fulgerul şi lovi din nou. Bell se aruncă în 
faţă, se prăbuşi pe pietriş, îşi adună picioarele şi se rostogoli. 
Sabia lui Kincaid şfichiui aerul în locul unde se aflase cu o clipă în 
urmă. Bell se rostogoli din nou, apucând revolverul pe care Eddie 
Edwards i-l dăduse lui James Dashwood. 

Bell întinse mâna, dar văzu sclipirea oţelului când Kincaid 
ajunse primul la pistol. Vârful de ac al săbiei telescopice se afla 
chiar deasupra armei. 

— Încearcă să-l ridici, îl provocă el pe Bell. 

Bell alunecă în lateral, apucă steagul de semnalizare scăpat 
de James şi se ridică în picioare. Apoi înaintă printr-o mişcare 
fluidă, ţinând teaca în poziţia en garde. 

Kincaid începu să râdă. 

— Ai venit cu un băț la o bătaie cu săbii, domnule Bell. Mereu 
eşti cu un pas în urmă. Când o să te înveţi minte? 

Bell apucă bine capătul înfăşurat în steag şi împinse băţul de 
lemn. 

Kincaid pară lovitura. 

Bell încercă din nou, lovind metalul subţire chiar sub vârful 
armei lui Kincaid. Lovitura îl expuse unui atac fulgerător, iar 
Kincaid profită de ocazie. Străpunse cu sabia haina lui Bell, 
tăindu-l în dreptul coastelor. Bell căzu pe spate, lovind în acelaşi 
timp cu băţul. 

Kincaid atacă din nou. Bell se feri şi lovi tare pentru a treia 
oară. 

Senatorul se aruncă în faţă. Bell se răsuci, trecând pe lângă el 
ca un toreador. Când senatorul se învârti ca să îl atace din nou, 
Bell lovi cu putere, îndoind vârful săbiei. 

— Compromisul, Kincaid. Fiecare decizie inginerească implică 
un compromis. Mai ţii minte? Ce apuci cu o mână dai cu cealaltă? 
Capacitatea ta de a ascunde sabia telescopică ţi-a slăbit decizia. 

Kincaid aruncă sabia stricată spre Bell şi scoase un revolver 
din haină. Apoi ridică ţeava şi trase piedica. Bell se aruncă din 
nou, executând altă lovitură bruscă. Băţul se lipi de pielea întinsă 
de pe mâna lui Kincaid. Senatorul strigă de durere şi scăpă 
revolverul. Sări cu pumnii la Bell. 

Detectivul ridică pumnii la rândul lui şi spuse în bătaie de joc: 

— Oare marele spadasin şi inginerul genial a neglijat arta 

bărbătească a apărării? Sunt cei mai neîndemânatici pumni pe 
care i-am văzut de la Rawlins. Erai prea ocupat să complotezi 
crimele ca să mai înveţi cum să boxezi? 

Din două lovituri scurte, îi însângeră nasul Sabotorului şi îl 
făcu să se clatine. Păstrându-şi avantajul, Bell veni spre el să-i 
dea lovitura decisivă şi să îl încătuşeze. Cu dreapta nimeri chiar 
la ţintă, un pumn care ar fi făcut pe oricine să leşine. Sabotorul 
se scutură şi Bell îşi dădu seama pentru prima dată că Sabotorul 
era uimitor de diferit, semănând mai mult cu un monstru malefic 
proaspăt ieşit dintr-un vulcan. 

Il privea pe Bell cu o ură pătimaşă. 

— N-o să mă opreşti niciodată. 

Schimbând tacticile cu o agilitate şocantă, apucă o lanternă de 
semnalizare şi o ridică în aer. Bell păşi sprinten în lături. 
Sabotorul coborî mâna, lovind lanterna de o şină şi spărgându-i 
sticla. Kerosenul se împrăştie şi lanterna se aprinse ca un glob de 
foc pe care sabotorul îl aruncă peste trupul nemişcat al lui James 
Dashwood. 

Un val de flăcări izbucni deasupra lui Dashwood, întinzându-se 
peste pantalonii, haina şi pălăria lui. Fumul purta cu el duhoarea 
părului ars. 

Sabotorul râdea triumfător. 

— Alege, Bell. Salvează băiatul sau prinde-mă pe mine. 

Alergă spre locomotivele parcate alături. 

Isaac Bell nu avu încotro. Işi smulse haina şi se năpusti prin 
fum. 

Focul ardea cel mai tare pe pieptul lui Dashwood, dar prima lui 
grijă fu să-i salveze ochii. Bell îşi înfăşură haina în jurul capului lui 
Dashwood ca să potolească flăcările, apoi se aruncă deasupra 
pieptului şi picioarelor lui. Dashwood se trezi urlând. Bell crezu 
că erau strigăte de durere şi de teamă, estompate de haină, dar, 
de fapt, tânărul îşi cerea scuze. . 

— Imi pare rău, domnule Bell. Imi pare rău că l-am lăsat să mă 
răpună. 

— Poţi să te ridici? 

Cu faţa neagră de funingine, jumătate din păr pârlit şi lipit de 
cap şi cu sângele scurgându-i-se pe gât, Dashwood sări în 
picioare. 

— Sunt în regulă, domnule, îmi pare rău... 

— Găseşte-l pe Archie Abbott. Spune-i să adune toţi agenţii 
Van Dorn şi să mă urmeze pe munte. 

Bell îşi luă cuțitul, pistolul şi revolverul. Pistolul lui Kincaid era 
pe aproape, aşa că îl luă şi pe acela. 

— Kincaid e proprietarul gaterului East Oregon Lumber. Dacă e 
vreo cale de scăpare pe acolo, ucigaşul o cunoaşte. Spune-i şi lui 
Archie! 

Şuieratul unei sirene de locomotivă îl făcu pe Bell să se 
întoarcă. 

Kincaid se urcase în cabina celei mai apropiate locomotive. 
Trăgea de cordonul sirenei şi încerca să lege bucla împletită. 

Bell ridică revolverul, ochi cu grijă şi trase. Distanţa era mare, 
chiar şi pentru o armă atât de precisă. Un glonţ izbi metalul. 
Sabotorul termină să lege calm cordonul şi dădu să sară prin uşa 
deschisă a cabinei. Bell trase din nou prin fereastra deschisă, 
intenţionând să-l ţină pe loc până ajungea la el. Dar Kincaid sări 
şi o rupse la fugă. 


337 


Fluierul se opri brusc. Kincaid se uită înapoi, cu o expresie de 
groază întipărită pe faţă. 

In tăcerea bruscă, Bell observă că, deşi îl ratase pe Kincaid, 
glonţul nimerise cordonul. Kincaid începu să alerge înapoi spre 
locomotive, dar Bell trase din nou. Fluierul era important, un fel 
de semnal. Atât de important încât Kincaid se întorcea în ciuda 
gloanţelor. Bell trase încă o dată. 

Pălăria lui Kincaid zbură de pe cap, smulsă de glonţul lui Bell. 
Sabotorul se întoarse şi se ascunse după tender. Containerul 
pătrat plin de apă şi cărbuni îi bloca lui Bell câmpul de tragere. 
Alergă spre tender cât de repede putea. Ocoli tenderul şi văzu că 
Sabotorul era mult în faţa lui, sărind din capătul terasamentului 
acoperit cu balast. Când Bell ajunse în capăt, îl văzu alergând pe 
drumul curăţat pentru linie. Era o ţintă greu de atins, fugind în 
zigzag,  văzându-se printre umbrele copacilor pe aleea 
aglomerată, dispărând pe măsură ce drumul se curba în lungul 
colinei muntoase. 

Bell sări de pe balast pe terenul defrişat şi începu să fugă 
după el. 

Când ajunse la curba de pe drumul curăţat, văzu la distanţă, 
pe o porţiune plană, o sclipire galbenă - automobilul Thomas 
Flyer, modelul 35, al lui Kincaid - apoi îl observă pe senator care 
alerga într-acolo. 

Kincaid întinse mâna sub scaunul şoferului îmbrăcat în piele 
roşie, scoase un revolver cu ţeava lungă şi trase trei focuri unul 
după altul. Bell se aplecă să se ferească de gloanţele ce îi 
şuierau pe la ureche. Se adăposti după un copac, scăpând astfel 
de încă un glonţ. Kincaid era în faţa maşinii, încercând să 
pornească motorul, sprijinind mâna stângă de unul dintre faruri 
şi învârtind manivela cu dreapta. 

Bell trase din nou. Kincaid se feri, învârtind mai departe 
manivela. Numără şase focuri. Mai avea un glonţ şi trebuia să 
reîncarce. 

Motorul porni. Bell auzi zgomotul înfundat şi, unul câte unul, 
cei patru cilindri gigantici începură să bubuie. Kincaid sări în 
spatele volanului. Bell era suficient de aproape ca să vadă aripile 
tremurând din pricina motorului rece. Dar maşina era înaltă în 
spate şi capota era ridicată, iar gemuleţul de la lunetă era 
acoperit de cauciucurile de rezervă, agăţate de capotă. Nu-l văzu 
pe Kincaid decât atunci când acesta întinse mâna spre 
schimbătorul de viteze, montat în lateral. Era prea greu de 
nimerit ca să rişte să folosească ultimul glonţ. 

Zgomotul motorului scăzu în intensitate. Motorul acţiona lanţul 
de transmisie. Bell începu să fugă fără să mai ia seama la terenul 
accidentat. Automobilul se puse în mişcare, lăsând fum albastru 
în urmă. Huruitul se transformă într-un pocnet surd, autoritar, în 
timp ce maşina accelera pe drumul defrişat. Mai întâi cu viteza 
unui om, apoi iute ca un cal. 

Bell alerga după maşina galbenă. Mai avea un foc, dar nu îl 
vedea bine pe Kincaid, ascuns de capotă şi de cauciucurile din 
spate şi nu avea nici timp să reîncarce. Bell fugea ca vântul, dar 
automobilul se îndepărta. 

In faţa maşinii, luminişul se lărgea brusc în locul unde drumul 
defrişat de Southern Pacific se intersecta cu poteca noroioasă ce 
ducea spre gaterul East Oregon Lumber. Automobilul ieşi de pe 
drum şi o luă pe potecă, încetinind când roţile începură să se 
învârtă în noroiul moale şi în şanţurile făcute de căruţe. Motorul 
huruia din pricina efortului depus, cauciucurile împroşcau cu 
pământ şi apă, ţeava de eşapament scotea fum. 

Bell se apropie la câţiva metri de automobil şi sări. 

Apucă ultimul cauciuc de rezervă din spate cu mâna liberă şi 
îşi înfipse degetele în şanţul de pe interior. Având şi greutatea lui 
Bell în spate care să îi crească tracţiunea pe spate, automobilul 
prinse viteză. 

Cizmele i se târau prin noroi, aşa că Bell se prinse cu ambele 
mâini, încercând să se ridice. Dădu din picioare, apucă partea 
dreaptă a unui cufăr fixat pe arcurile lamelare din spate, ţinându- 
se de o chingă de piele ca să se ridice pe aripa din spate. Cele 
douăsprezece spiţe acoperite cu noroi ale roții se împleteau sub 
el. Aripa se lăsă sub greutatea lui, frecându-se de cauciuc. 
Scârţâitul metalului pe cauciuc îl făcu pe Kincaid să-şi dea seama 
de prezenţa lui. 

Sabotorul apăsă brusc frâna ca să-l arunce pe Bell de pe 
maşină. Bell se lăsă purtat de inerția mişcării, ajungând astfel 
mai aproape de Kincaid. Intinse mâna după levierele cutiei de 
viteze fără să le poată apuca, dar puse mâna pe un tub de alamă 
care ducea uleiul spre lanţul de transmisie. Kincaid aruncă o 
cheie franceză în mâna lui Bell. Detectivul se desprinse şi căzu, 
dar trase după el cutia cu unelte fixată de treapta automobilului. 

Acum era aproape în faţa roții din spate care era cât pe ce să 
îl calce. Lanţul din interiorul roții trecea la câţiva centimetri pe 
lângă faţa lui. Bell scoase arma automată din haină şi îi înfipse 
gura sub jumătatea inferioară a lanţului. Lanţul prinse arma între 
pinioanele roții dinţate. Automobilul făcu un salt şi derapă pe 

roţile blocate. 

Kincaid eliberă ambreiajul şi lanţul sări. Arma lui Bell zbură 
dintre pinioane şi maşina porni din nou. Ţinând volanul cu mâna 
stângă, Kincaid lovi din nou cu cheia franceză, atingând uşor 
pălăria lui Bell. Bărbatul strânse cu braţul drept cutia cu unelte, 
rămase cu stângul prins bine de aripă şi scoase cuțitul din cizma 
dreaptă. Kincaid încercă iar să îl lovească. 

Nevoit să îşi dea drumul ca să nu îi strivească osul, Bell înfipse 
cuțitul în peretele lateral al cauciucului. Roata smulse cuțitul din 
mâna lui Bell şi acesta căzu la pământ. 

Ţeava de eşapament scoase un pocnet surd când maşina 
prinse viteză, urcând panta şi dispărând după o curbă strânsă. 
Bell se ridică în picioare, acoperit tot de noroi şi alergă înapoi, 
căutându-şi arma prin şanţuri. Găsi întâi pălăria, apoi arma 
automată; o curăţă de noroi, o reasamblă şi schimbă 
încărcătoarele. Acum avea alte şase gloanţe la dispoziţie. 
Dezbrăcă haina plină de noroi şi o luă la fugă după maşina 
Sabotorului. 

Atunci auzi tropot de cai în spate. 

Archie Abbott apăru de după cotitură în fruntea unui grup de 
zece detectivi Van Dorn călare, cu puşti Winchester ascunse în 
tecile prinse de şei. Archie îi dădu calul pe care îl luaseră pentru 
el. Bell vru să urce, dar calul încercă să îl muşte de picior. 

— Lillian Hennessy l-a călărit fără probleme, spuse Abbott. 

Bell încordă braţul stâng ca să tragă în jos capul lui 
Thunderbolt şi vorbi cu fermitate în urechea ascuţită a 
animalului. 

— Thunderbolt. Avem treabă. 

Calul îl lăsă pe Bell să urce şi porni în galop pe drumul 
accidentat, în faţa tuturor. 

După vreo trei kilometri, Bell văzu o licărire galbenă printre 
copaci. 

Automobilul se oprise în mijlocul drumului. Cauciucul din 
dreapta spate era tăiat şi pe jumătate desprins de roată, din 
pricina cuţitului înfipt de Bell. Urmele paşilor lui Kincaid se 
vedeau în sus pe drum. Bell puse un om să rămână în spate, să 
înlocuiască roata şi să îi urmeze cu maşina. 

La capătul altor cinci kilometri de urcuş pe munte, caii 
începeau deja să obosească şi mai aveau un kilometru până la 
gater. Chiar şi monstrul care îl purta pe Bell răsufla din greu. Dar 
el şi Thunderbolt erau tot în faţă când ajunseră la ambuscada 
pregătită de Sabotor. 

Flăcările se  înălţau dintre copacii  întunecoşi.  Puştile 
Winchester bubuiau. O ploaie de plumb explodă în aer. Un glonţ 
trecu pe lângă faţa lui Bell, altul îi ciupi mâneca. Auzi pe cineva 
strigând şi un cal se prăbuşi în spatele lui. Detectivii se aplecară, 
scoțând puştile lungi din teacă. Ferindu-se de copitele animalelor 
speriate, oamenii ieşiră de pe drum. Bell rămase pe cal, trăgând 
foc după foc în direcţia atacatorilor, făcând arma să acţioneze cu 
atâta rapiditate încât mişcările deveniră neclare. Când oamenii 
lui ajunseră la adăpost printre copaci, sări de pe cal şi se ascunse 
şi el după un trunchi. 

— Câţi sunt? strigă Abbott. 

Drept răspuns, veni un val de gloanţe care străpunseră 
desişul. 

— Par a fi şase sau şapte, răspunse Bell, după care îşi 
reîncărcă puşca. Sabotorul făcuse o alegere bună. Gloanţele 
veneau de sus. Pistolarii lui îi vedeau pe agenţii Van Dorn, dar, 
ca să vadă în spate, agenţii trebuiau să îşi expună capetele. 

Nu exista decât un singur mod de a rezolva situaţia. 

— Archie? strigă Bell. Eşti gata? 

— Gata. 

— Băieți? 

— Suntem gata, Isaac, strigară toţi în cor. 

Bell aşteptă un minut. 

— Acum! 

Agenţii porniră la atac. 


Sabotorul îşi păstra calmul. Nimic din ce făceau agenţii Van 
Dorn nu îl mai lua prin surprindere. Nu se îndoia nici de vitejia 
lor. Aşa că se aştepta deja la contraatacul lor concentrat, 
disciplinat. Şi Philip Dow îşi păstra calmul, trăgând numai atunci 
când vedea o ţintă trecând printre copaci, pentru că el se simţea 
cel mai bine în toiul luptei. Dar cherestegiii lui Dow erau nişte 
huligani obişnuiţi să se bată doi contra unu. Erau mai rapizi cu 
pumnul sau cu toporul decât cu puşca, aşa că intrară în panică la 
vederea celor zece arme care urcau dealul ca o brigadă ieşită din 
iad. 

Sabotorul simţi că şovăiau. După câteva secunde, o rupseră cu 
toţii la fugă, unii aruncând şi puştile, alergând la deal prin pădure 
de parcă le dăduse prin gând, chiar şi în starea aceea de panică 
fiind, că aveau să se salveze dacă se ascundeau. Undeva în 
apropiere, Dow lupta în continuare, deşi nu prea avea ce să 
nimerească, pentru că ţintele se apropiau pitindu-se după 

copaci. 

— Retragerea, ordonă încet Sabotorul. De ce să-i împuşcăm 
dacă putem să-i înecăm? 

Isaac Bell îi stricase planul de a-i trimite semnalul lui Dow cu 
sirenele locomotivelor. Dacă auzise măcar şuieratul de câteva 
secunde al locomotivei, singurul zgomot pe care reuşise să-l facă 
înainte ca Bell să se apuce de tras, asasinul nu reuşise să 
înţeleagă faptul că trebuia să arunce în aer lacul Lillian. 

Cei doi se retraseră de la locul ambuscadei, luând-o pe 
aceeaşi potecă pe care coborâse Dow cu oamenii lui din tabără. 
Când ajunseră la gater, cherestegiii care nu făceau parte din 
gaşca lui Dow se uitau în lungul drumului, atenţi la sunetul 
împuşcăturilor. La vederea Sabotorului şi a lui Dow, care ieşiră 
dintre copaci cu puştile în mână, se ascunseră în barăci, lăsând 
întrebările pe seama celor destul de nesăbuiţi încât să le 
adreseze unor oameni înarmaţi. 

— Philip, spuse Sabotorul. Contez pe tine să arunci barajul în 
aer. 

— Zis şi făcut. 

— Nu-ţi va fi uşor. 

— Ar trebui să mă prindă întâi, zise Dow, întinzând mâna. 

Sabotorul îi strânse mâna cu un aer grav, ca şi cum lua parte 
la o ceremonie. Nu era câtuşi de puţin emoţionat, dar se simţea 
uşurat. Oricare ar fi fost codurile stranii după care se ghida în 
viaţă asasinul, avea să detoneze explozibilul chiar de-ar fi fost 
ultimul lucru pe care îl făcea. i 

— Te acopăr eu, îi spuse Sabotorul. Dă-mi puşca ta. li țin la 
distanță cât mai am muniţie. 

Urma să scape la final, când puhoiul apelor năvălea în defileu, 
măturând podul Cascade Canyon. Dacă norocul ţinea cu el, avea 
să fie ultimul om care să traverseze podul. 

Abbott se târî lângă Bell când focurile din tabăra Sabotorului 
încetară. 

— Are un lac uriaş acolo, Isaac, străjuit de un baraj. Mă 
gândesc că, dacă îl aruncă în aer, o să dărâme podul. 

Bell trimise patru detectivi să îi urmărească pe fugari prin 
pădure. Pe cei trei răniţi dintre oamenii lui îi aşeză la marginea 
drumului, asigurându-se că măcar unul putea să se apere în 
cazul în care se întorceau atacatorii. Doi cai morţi se aflau în 
mijlocul drumului. Ceilalţi fugiseră. Bell o luă la goană pe drumul 
desfundat, urmat de aproape de Abbott şi de Dashwood. 

— Aceea din faţă e tabăra, strigă Abbott. 

Tocmai când drumul se deschidea spre tabăra de la gater, un 
foc de armă îi făcu să se ascundă după copaci. 

— E o diversiune, zise Bell. Ca să poată arunca barajul în aer. 

Işi descărcară puştile în direcţia celui care ataca până când 
focul se opri, apoi îşi continuară drumul, scoțând armele de la 
piept. 


Ghemuit la baza barajului construit din buşteni, ud leoarcă din 
pricina apei care cădea la treizeci de metri sub picioarele lui, 
Philip Dow înţelese, când puştile Winchester încetară focul, că 
viaţa lui ajunsese la sfârşit. Kincaid îi împiedicase pe detectivi 
atât cât putuse. 

Ucigaşul nu avea nici un regret. 

Rămăsese credincios principiilor lui. Scăpase lumea de un 
număr rezonabil de nababi, aristocrați şi alte soiuri de şobolani. 
Dar ştia când era momentul să renunţe la luptă. Tot ce trebuia să 
facă pentru a sfârşi totul onorabil era să termine această ultimă 
însărcinare. Să arunce în aer barajul înainte ca detectivii să-l 
omoare sau să-l prindă în viaţă, ceea ce ar fi fost mai rău decât 
moartea. Voia numai ca, înainte de a aprinde fitilul şi de a face 
Marea Săritură, să mai ia câţiva şobolani după el. 

Trei dintre ei ieşiră din pădure cu pistoalele în mână. Aveau să 
sară asupra lui de îndată ce îi ataca. Trebuia să detoneze o 
bombă şi, din fericire, erau destule dispozitive instalate de-a 
lungul barajului. Scoase un mănunchi de şase batoane de 
fulmicoton din cuibul făcut între doi buşteni. Apoi rupse o bucată 
scurtă de fitil şi scoase cu grijă un declanşator. 

Detectivii îl observară. Auzi strigătele lor înfundate prin 
mugetul apei. Veneau în fugă, alunecând pe buştenii uzi. Nu mai 
avea decât câteva secunde la dispoziţie. Cu mişcări hotărâte şi 
ferme, legă fitilul scurt de declanşator şi îl vâri în mănunchiul de 
fulmicoton. Se puse în calea jetului de apă, scoase un chibrit 
uscat şi un aprinzător din sticla cu dop şi întinse flacăra spre fitil. 
Apoi duse cele şase batoane la spate şi merse repede spre 
detectivi. 

— Aruncă arma! strigau ei. 

Dow ridică mâna goală spre cer. 

— Arată mâna! 

II luară la ochi, dar el mergea mai departe. Distanţa era încă 
prea mare pentru pistoale. 

Isaac Bell trase şi îl nimeri pe Dow în umăr. 

Dow era atât de concentrat să se apropie de detectivi încât 
abia simţi glonţul de calibru mic. Nu se opri, ci se întoarse cu 
umărul lovit spre ei şi întinse mâna cu explozibil în spate, 
îndreptând braţul ca să catapulteze bomba la înălţime şi la 
distanţă mare. Unul dintre detectivi alergă în faţa celorlalţi, 
ridicând un revolver suficient de mare ca să îl oprească. Dacă era 
posibil ca un om să nimerească din fugă ţinta îndepărtată. 

— Treci înapoi, Dash! strigă Bell. Are ceva la spate. 

Dow se răsuci să arunce explozibilul. Cel pe care Bell îl 
strigase se opri în loc şi întinse braţul, ochindu-l pe Dow. Apoi 
strânse pumnul liber şi îl puse peste piept, protejându-şi inima şi 
plămânii şi stabilizând arma. Dow se pregăti de lovitură. Dash 
ştia cum să tragă. 

Glonţul greu îl nimeri în plin pe Dow, care se clătină înainte să 
arunce bomba. Tot ce vedea înaintea ochilor deveni nemişcat. 
Nu se auzea decât vuietul apei care curgea în cascadă peste 
baraj, îşi aminti că nu aprinsese încă fitilul încărcăturii care ar fi 
aruncat totul în aer. Singurul fitil aprins era cel de la fulmicotonul 
pe care îl avea în mână. Cum putea să renunţe dacă nu 
terminase treaba? 

Işi simţea mâinile şi picioarele înţepenite. Dar îşi adună toată 
puterea şi se întoarse cu spatele la detectivi, împleticindu-se 
spre baraj. 

— Dash! Dă-te la o parte! 

Işi dădură seama imediat ce făcea Dow. Toţi trei deschiseră 
focul. Un glonţ îi străpunse umărul, al doilea spatele. Unul îl 
nimeri în picior şi începu să se prăbuşească. Dar gloanţele care îl 
loviseră îl împingeau mai departe. Căzu peste baraj. Stătea 

aplecat peste fulmicoton, apăsându-l cu pieptul de buştenii uzi, 
apoi văzu flacăra de la fitilul declanşatorului. Nu mai avea decât 
o milisecundă de trăit, dar ştia că terminase treaba şi că luase cu 
el o echipă de şobolani Van Dorn. 

Isaac Bell îl apucă de grumaz pe James Dashwood şi îl aruncă 
spre Archie Abbott, care îl prinse din zbor şi îl răsuci spre malul 
râului ca pe o minge. Tocmai întindea mâna spre Bell când 
explodă bomba. Douăzeci de paşi, mai puţin de treizeci de metri, 
îi despărţea de impact. Unda de şoc ajunse la ei într-o clipă şi cei 
doi prieteni văzură un caleidoscop de copaci când fură trântiţi la 
pământ după Dashwood. Cu urechile ţiuind, încercară să urce 
mai sus pe pantă, mânaţi de disperarea şi de neputinţa de a 
scăpa de peretele de apă ce trebuia să năvălească prin barajul 
distrus. 


Când Sabotorul auzi explozia, ştia că ceva nu mersese bine. 
Nu se auzise suficient de tare. Nu explodase tot fulmicotonul. Se 
opri din alergat într-un loc de unde putea vedea râul jos, în 
canion şi se uită neliniştit după peretele de apă eliberat de baraj. 
Râul creştea, nivelul apei era cu siguranţă mai mare, dar nu atât 
cât se aşteptase şi se temea de ce era mai rău. Explozia parţială 
provocase daune barajului fără să îl distrugă. 

Sperând că măcar muriseră mulţi detectivi, o porni din nou la 
drum, încrezător că barajul avea să cedeze în cele din urmă, 
lăsând apa să dărâme podul, fie că aceasta dura câteva minute, 
fie câteva ore. Dintr-odată, auzi sunetul unui automobil - Thomas 
Flyerul lui - venind pe drum. 

Faţa i se lumină de un zâmbet mulţumit. Probabil că agenţii 
reparaseră cauciucul. Frumos din partea lor. Cu pistolul într-o 
mână şi cuțitul în cealaltă, alese repede un loc unde şanţurile 
adânci aveau să forţeze maşina să încetinească. 

— E o minune, spuse Abbott. 

— O minune de scurtă durată, răspunse Bell. 

Un torent de apă mare cât un taur ieşea prin gaura făcută de 
bomba asasinului în barajul din buşteni. Dar bomba prin care 
Philip Dow încercase să îi omoare nu detonase restul încărcăturii 
şi barajul rămase pe loc. Cel puţin pentru moment. 

Bell estimă stricăciunile, încercând să-şi dea seama cât avea 
să mai ţină. De sus curgea o cascadă, iar jeturile ţâşneau ca 
nişte tunuri de apă prin crăpăturile din faţă. 

— Dash, cum ai învăţat să tragi aşa? întrebă Abbott. 

— Mama nu m-a lăsat să intru ucenic la Van Dorn până nu m-a 

învăţat. 

— Mama ta... 

— Când era tânără era în trupa lui Buffalo Bill, Wild West 
Show. 

— Poţi să-i spui mamei tale că ne-a scăpat pielea tuturor. Şi 
poate a salvat şi podul. Să sperăm că trenul acela cu cărbune o 
să ţină... Ce s-a întâmplat, Archie? 

Abbott părea foarte alarmat dintr-odată. 

— Dar aceea a fost ideea lui Kincaid. 

— Ce idee? 

— Să stabilizeze podul cu greutate. Kincaid a spus că au făcut 
asta cândva în Turcia şi părea că funcţionează. 

— Kincaid n-a făcut nimic în viaţă fără un scop anume, zise 
Bell. 

— Dar Mowery şi ceilalţi ingineri nu ar fi permis aşa ceva dacă 
n-ar fi crezut că greutatea trenului avea să funcţioneze. Cred că 
şi-a dat seama ce se întâmplă când m-a văzut venind încoace. 
Aşa că s-a prefăcut că ajută ca să înlăture orice bănuială. 

— Trebuie să ajung acolo jos imediat. 

— Caii au fugit, spuse Abbott, dar sunt măgari în grajduri. 

Bell privi în jur, căutând o soluţie mai bună. Măgarii antrenați 
să tragă căruțele cu cherestea nu puteau să-i ducă la pod 
suficient de repede ca să oprească ceea ce făcea Sabotorul cu 
trenul cu cărbuni. 

Ochii îi căzură pe o canoe de pe malul râului. Apa crescuse 
deja şi o trăgea de capătul din faţă. 

— Mergem cu rapidul din Hells Bottom! 

— Poftim? 

— Luăm canoea aceea până la pod. 

Răsturnară buşteanul greu şi scobit pe o parte ca să verse apa 
de ploaie. 

— Repede! Apucă vâslele! 

Impinseră canoea în râu şi o ţinură lângă mal. Bell se urcă în 
faţa scândurii puse transversal de cherestegii şi îşi pregăti vâsla. 

— Urcă! 

— Uşurel, Isaac, îl avertiză Abbott. E o nebunie, o să ne 
înecăm. 

— Cherestegiii amorezaţi au supravieţuit coborârii acesteia ani 
de zile. Urcă-te! 

— Când o să se prăbuşească barajul, o să vină pe râu un val 
care o să zboare bărcuţa asta ca pe un băț de chibrit. 

Bell se uită la baraj. Torentul ce ţâşnea prin gaura făcută de 

Dow săpa acum la margine. 

— Gaura aia se face tot mai mare, spuse Abbott. Vezi cum se 
lasă buştenii de deasupra? 

— Are dreptate, zise Dash. S-ar putea prăbuşi în orice clipă. 

— Amândoi aveţi dreptate, răspunse Bell. Nu pot să vă pun 
viaţa în pericol. Veniţi după mine când puteţi. 

— Isaac! 

Bell împinse canoea de la mal. Abbott sări să prindă capătul 
din spate. Curentul o trase spre mijlocul torentului. 

— Ne vedem jos! strigă Bell, vâslind cu putere ca să nu 
izbească de stânci. Distracţie plăcută cu măgarii! 

Viteza îl luă prin surprindere. Curentul furios mâna canoea mai 
repede decât ar fi mers orice cal sau automobil. Dacă o ţinea în 
ritmul acesta, avea să ajungă la podul Cascade Canyon în 
douăzeci de minute. 

Dacă nu se îneca înainte. 

Malurile erau abrupte, iar râul era îngust şi presărat cu 
bolovani. Din apă ieşeau copacii căzuţi. Trecea în viteză pe lângă 
trunchiurile ce pluteau în jur, aproape complet scufundate. 
Micuța canoe trecu peste un buştean şi începu să se încline. Bell 
se aruncă în partea opusă. In dreptul lui plutea un copac smuls 
de pe mal, împungând aerul cu rădăcinile uriaşe care se 
întindeau spre el ca nişte tentacule. Bell se apără cu vâslele, apoi 
le vâri adânc în apă, încercând să treacă pe lângă trunchiul 
monstruos de copac. O rădăcină îl lovi în faţă, cât pe ce să îl 
doboare din canoe. 

Vâslind disperat, ajunse în faţa copacului, se feri de un 
bolovan, alunecă printre alţi doi şi se lovi de o stâncă plată, 
ascunsă sub apă. Apoi distanţa dintre pereţii canionului începu 
să se micşoreze; apa curgea la vale pe o porţiune destul de 
dreaptă de câţiva kilometri. Lucrurile păreau să se 
îmbunătăţească şi Bell îşi spuse că era posibil să ajungă teafăr la 
pod. 

Se uita întruna în spate, dar nu se vedea vreun semn că 
barajul s-ar fi năruit. 

Porțiunea dreaptă se termina cu o serie de cotituri bruşte care 
provocau vârtejuri, făcând canoea să se învârtă în cercuri pe 
care un singur om, aflat în partea din faţă, nu le putea controla. 
Bell încercă în schimb să ţină canoea în poziţie dreaptă şi să se 
apere de pietrele care zburau dintr-odată în toate părţile. leşi cu 
spatele din a treia curbă şi privi peste umăr să vadă încotro 
mergea. Pereţii canionului erau la distanţă ceva mai mare acum, 

iar apa inundase malul, formând cascade care antrenau pietre în 
şuvoi. Curentul îl purta peste cascade. Bell vâslea din toate 
puterile ca să menţină canoea dreaptă şi să ajungă înapoi în apa 
mai adâncă din mijlocul torentului. 

Dar, de îndată ce se îndreptă, auzi un murmur ameninţător 
care se transformă rapid într-un bubuit asurzitor. Se auzea ca şi 
cum un val uriaş de apă venea în goană după el. Se uită în spate, 
aşteptându-se să vadă ce era mai rău. Barajul, aflat la câţiva 
kilometri în spate, părea să reziste. Dar bubuitul se auzea tot mai 
tare. Dintr-odată, Bell înţelese că ecoul care răsuna printre 
pereţii canionului venea de după cotitura din faţa lui. 

Curentul îl purtă prin cotitura râului. 

Observă frânghiile legate de copacii de pe mal. Apoi remarcă 
ceva ce semăna cu o linie în apa râului. Numai că nu era o linie. 
Era o ruptură acolo unde râul dispărea într-o cascadă. 

Probabil că muncitorii legaseră frânghii ca să se poată ţine cât 
coborau din bărci şi le cărau peste cascadă. Transportarea nu 
era o opţiune pentru Bell. Apa curgea deja mai repede la vale şi 
împingea canoea spre cascadă cu o viteză de aproape cincizeci 
de kilometri pe oră. 

Ploile erau salvarea lui. Dacă apa ar fi fost mică, ar fi murit, 
zdrobit de stânci. Apa crescută scurta cascada şi amortiza 
aterizarea. 

Plutea în continuare, purtat de curent, când văzu un bolovan 
uriaş care împărțea râul în două. Se folosi de vâslă ca să îl 
ocolească. Râul se împreuna din nou pe partea cealaltă într-un 
salt violent care împroşca spumă, izbind canoea din ambele 
părţi. 

Deodată, apăru profilată pe cerul întunecat linia dreaptă a 
podului Cascade Canyon care unea cele două maluri ale 
defileului. Era ciudat că descrierea cea mai clară a frumuseţii lui 
simple venea chiar de la Sabotor: „Părea că pluteşte”. Era greu 
de crezut că o structură atât de mare putea să arate aşa de 
uşoară şi să se întindă pe o distanţă atât de mare. Trenul cu 
cărbune, tras pe mijlocul podului, avea cincizeci de vagoane şi 
tot mai erau porţiuni goale de linie şi în faţă şi în spate. 

Dar Sabotorul, care făcuse o descriere aşa de frumoasă 
podului Cascade Canyon, era cel care voia să îl distrugă. Cu 
siguranţă Sabotorul păstra un secret despre trenul acela, un 
secret care avea să-i ofere controlul tuturor companiilor de cale 
ferată din ţară. Fiecare faptă făcută de el, fiecare crimă comisă, 
fiecare nevinovat ucis îi spuneau lui Bell că senatorul Charles 

Kincaid amăgise Compania Southern Pacific să parcheze trenul 
pe pod dintr-un motiv care servea ambiţiei monstruoase şi 
visurilor lui diabolice. 

Câteva clipe mai târziu, Isaac Bell văzu luminile oraşului, 
adunate de-a lungul malului, sub pod. Incercă să vâslească spre 
mal, dar nu reuşi. Canoea grea era prinsă în strânsoarea râului. 
Trecu în viteză pe lângă marginile oraşului, până când râul se 
îngustă şi îşi acceleră curgerea. Bell văzu luminile electrice 
orientate spre piloni şi chesoanele şi batardourile construite în 
jurul lor. O mie de oameni şi o sută de instalaţii se adunaseră să 
ducă spre mal deflectoarele cu tone de rocă şi să înalțe laturile 
batardourilor cu bucăţi masive de lemn, ţinându-le astfel 
deasupra nivelului crescut al apei. 

Râul purta canoea lui Bell printre piloni. Nimeni nu îl văzu 
venind deoarece canoea semăna cu buştenii înnegriţi care 
pluteau pe apă. Credea că avea să fie împins sub pod, în 
întuneric, dar pereţii canionului îngustau albia râului. Curenţii se 
mişcau nebuneşte. 

Canoea fu împinsă în lateral, spre pilonul cel mai îndepărtat de 
oraş. Sări peste un zăgaz de piatră, se învârti frenetic şi se izbi 
de batardoul de lemn. Cincizeci de tâmplari epuizați, care fixau 
scândurile pe cadrul de lemn, ridicară privirile înceţoşate, 
văzându-l pe Bell cum coboară repede din canoe şi traversează 
schela de acces ce unea batardoul cu pilonul pe care îl înconjura. 

— Bună seara, domnilor, spuse Bell, fără să se oprească şi să 
răspundă întrebărilor „Cine?” sau „Unde?” 

Bell văzu o scară de metal fixată în piatră şi o urcă repede, 
avertizându-i pe cei de jos. 

— Va veni un val de inundaţii pe râu în orice clipă. Ridicaţi 
peretele mai sus şi pregătiţi-vă să fugiţi. 

La optsprezece metri deasupra apei, se termina porţiunea cu 
piatră şi începea cea de metal. Pilonul avea o structură pătrată, 
întărită cu grinzi triunghiulare şi avea două scări. Bell bănuia că 
erau pentru vopsit. Din locul în care se afla, pe pietrele 
superioare, pilonul părea la fel de înalt precum clădirea Singer 
din New York City, pe care Abbott o lăudase cândva că avea 180 
metri înălţime. Sperând că prietenul lui avea o perspectivă 
greşită, Bell se agăţă de bara inferioară. 

Simţi că podul se cutremură de îndată ce atinse scara. Părea 
că se scutură mai tare decât atunci când îl traversase cu câteva 
ore în urmă. Dar nu cu mult mai tare. Oare trenul producea 
efectul scontat? Oare stabiliza podul? Nedumerit din pricina 

intenţiilor Sabotorului, Bell începu să urce mai repede. 

Antebraţul rănit de Dow începu să zvâcnească, dar Bell nu se 
concentra la durerea tot mai ascuţită, ci la ceea ce însemna asta. 
Avea mult de urcat până pe pod şi avea nevoie de toate patru 
membrele. Cu cât urca mai mult, cu atât se zdruncina podul mai 
tare. 

Cât de tare s-ar fi zdruncinat fără greutatea adăugată? 

Simţea miros de fum pe măsură ce se apropia de vârf, ceea ce 
era ciudat pentru că nu trecea nici un tren pe pod. In cele din 
urmă, scara se termină în dreptul unei pasarele care traversa 
arcada de oţel şi ducea către o scară mai mică, spre tablierul 
podului. Urcă ultimele trepte şi se aruncă pe tablier cu picioarele 
înainte. Acum se afla într-un spaţiu îngust între trenul cu cărbune 
şi marginea liberă, îl durea capul de la efort şi se sprijini să se 
odihnească, ţinându-se cu mâna de vagon. 

Işi trase mâna înapoi, urlând de durere. 

Porțiunea oţelită a vagonului era fierbinte - atât de fierbinte 
încât îl frigea. 

Bell alergă la vagonul următor şi îl atinse cu atenţie. Şi acela 
era fierbinte. Simţi din nou miros de fum şi îşi dădu seama în 
sfârşit de păcăleala diabolică a Sabotorului. Aşa-zisa presiune 
stabiliza podul cu adevărat. Dar vibraţiile apei ce se lovea de 
pilonii şubrezi făceau podul să se scuture. Podul scutura trenul şi, 
în acelaşi timp şi cărbunii. In interiorul vagoanelor pline, miile de 
bucăţi de cărbune se loveau unele de altele, creând frecare şi, 
prin urmare, căldură, ca un grănicer care freca două bucăţi de 
lemn ca să facă focul. 

Cărbunele se aprinse tocmai când Bell îşi dădu seama de 
planul genial al lui Kincaid. Câteva scântei micuţe se 
transformară în sute de flăcări. In curând, mii de focuri aveau să 
se înmulțească precum ciupercile. Întregul tren fumega la 
mijlocul podului. In orice clipă, traversele de lemn de sub tren 
aveau să ia foc. 

Trebuia să mute trenul de pe pod. 

Platforma de construcţie era arhiplină de trenuri şi locomotive. 
Dar, neavând de lucru, nici o locomotivă nu era pregătită. Bell 
observă locomotiva Baldwin, mare şi neagră, de la trenul lui 
Hennessy. Era mereu pornită ca să asigure lumina şi căldura din 
vagoanele Pullman şi cele private şi ca să fie oricând gata să 
plece, în funcţie de ce i se năzărea preşedintelui. 

Bell alergă într-acolo. Le ordonă tuturor frânărilor şi 
muncitorilor să schimbe  macazurile ca să  direcţioneze 

locomotiva bătrânului spre pod. Însuşi Hennessy stătea lângă 
locomotivă, arătând fragil în hainele modeste. Răsufla din greu, 
sprijinit de lopata unui fochist. 

— Unde e echipajul trenului? întrebă Bell. 

— Eu dădeam drumul la abur înainte să se nască ei. Am trimis 
pe toată lumea jos, să lucreze la batardouri. Doar că trebuia să- 
mi trag sufletul. S-a întâmplat ceva. Ce miroase aşa? A luat foc 
ceva pe pod? 

— S-a aprins cărbunele. Decuplaţi motorul, vreau să trag 
trenul de acolo. 

Hennessy dirijă frânării şi muncitorii care alergau care încotro 
să schimbe macazurile, iar Bell desprinse locomotiva de tren, 
merse puţin înainte, apoi dădu cu spatele spre pod. Ajuns la 
marfar, cuplă locomotiva la primul vagon descoperit, în timp ce 
fiecare om de pe platformă încerca să schimbe macazurile în aşa 
fel încât să îi dea cale liberă spre o linie izolată unde puteau 
muta în siguranţă trenul în flăcări. 

Bell împinse în faţă maneta de comandă, apoi apăsă 
acceleraţia, trimițând abur către pistoane. Aici era partea cea 
mai grea. Petrecuse destul timp într-o cabină de locomotivă ca 
să ştie cum să conducă una, dar să conduci şi să tragi cincizeci 
de vagoane pline erau două lucruri diferite. Roţile se învărteau, 
dar trenul nu se mişca. Işi aminti de supapa de nisip care 
împrăştia nisip sub roţi ca să crească aderenţa şi găsi şi maneta 
potrivită. Acum ieşea fum din vagoane şi văzu cum apar flăcările. 
Întinse mâna după acceleraţie şi încercă din nou. 

Deodată, Sabotorul vorbi prin fereastra laterală. 

— Şi cu ce o să înlocuieşti greutatea? întrebă el ironic. Cu şi 
mai mult cărbune? 

— Balastul ar fi făcut podul să reziste, dar cumva s-au 
amestecat lucrurile. Hennessy a ordonat balast pentru şină. Dar 
a primit tot cărbune. Mă întreb cum s-a întâmplat asta. 

Sabotorul urcă în cabină prin partea deschisă din spate şi 
scoase un cuţit din cizmă. 

Bănuind că avea o armă identică celei telescopice pe care el 
însuşi o stricase, Bell scoase pistolul şi trase. Dar arma fusese 
prea des scufundată în noroi şi apă şi se blocă. Auzi clicul 
cuţitului. Lama telescopică se întinse şi îl lovi înainte să apuce să 
se mişte în spaţiul îngust. 

Nu era o rană superficială, ci o lovitură groaznică sub umărul 
lui Bell. Năucit, întrebându-se dacă lama îi intrase în plămân, Bell 
pipăi în interiorul hainei şi simţi sângele cald. Nu reuşea să îşi 
concentreze privirea. Sabotorul stătea deasupra lui şi Bell îşi 
dădu seama că se prăbuşise pe podea. 

Charles Kincaid trase sabia înapoi, intenţionând să-i străpungă 
inima lui Isaac Bell. 

— Cunoşteam bine slăbiciunea armei mele, spuse el. Nu a fost 
făcută să ţină la bătaie. Aşa că am mereu una de rezervă. 

— La fel şi eu, spuse Bell. Scoase dintr-un buzunar interior 
chiar pistolul lui Kincaid pe care îl găsise mai devreme. Era ud de 
sânge şi îi aluneca în mână. Şocul provocat de rană îl făcea să 
vadă dublu şi să îşi piardă încet-încet cunoştinţa. Işi adună toate 
puterile, concentrându-se ca lumina unui far pe pieptul lat al lui 
Kincaid, apoi trase. 

Kincaid făcu un pas înapoi, cu o expresie uimită pe faţă. Scăpă 
sabia din mână. Trăsăturile lui frumoase erau contorsionate de 
furie. Căzu din locomotivă cu spatele pe şine. 

Bell încercă să se ridice, dar îi era greu să îşi adune picioarele 
sub el. De undeva de jos, de sub pod, auzi strigăte alarmate. 
Şuierul sirenei unei macarale de barjă provoca urlete disperate. 
Se târî până în spatele cabinei. De acolo, văzu ce anume îi 
înspăimânta pe bieţii oameni. Barajul Sabotorului cedase în cele 
din urmă. Torentul plecase la vale. 

Un val alb furios, înalt cât o casă şi încărcat cu buşteni şi 
copaci întregi, umplea râul dintr-o parte în alta. Oamenii se 
chinuiau să mute generatoarele de curent electric din calea 
inundaţiei. O barjă se răsturnă. Luminile se stinseră. 

Bell se prinse de maneta Johnson şi se strădui să se ridice. 
Podul zguduia locomotiva. Flăcările se înălţau spre cer din 
vagoane. Dacă muta trenul, putea să salveze podul de la 
incendiu. Dar chiar şi mort între şine, Sabotorul câştiga. Dacă îl 
muta, înlătura greutatea stabilizatoare şi podul avea să se 
prăbuşească din cauza puhoiului de apă. Dacă nu îl muta, podul 
avea să ardă. Simţea deja mirosul creozotului aprins când 
traversele de sub tren începură să fumege. 

Compromisul era singura soluţie. 

Bell întoarse maneta de comandă, apăsă acceleraţia şi dădu 
trenul cu spatele până la marginea podului. Ţinându-se bine de 
barele de susţinere, coborî scările chinuit de durere. Un maistru 
de şantier venea în fugă, uitându-se îngrijorat la trenul în flăcări. 

— Deschidem acum macazurile, domnule, ca să îl puteţi muta 
pe o linie izolată. 

— Nu, am nevoie de unelte. Fă-mi rost de o rangă şi de un 
extractor de crampoane. 

— Trebuie să-l dăm deoparte până nu ia foc toată platforma. 

— Lasă trenul aici, ordonă Bell calm. O să am nevoie de el din 
clipă în clipă. Acum te rog să-mi aduci uneltele. 

Maistrul alergă şi se întoarse cât ai clipi. Bell luă extractorul şi 
ranga masivă şi alergă pe pod cât de repede îi permitea gaura 
din piept. În drumul lui, trecu pe lângă silueta nemişcată a 
Sabotorului, înghesuită între şine. Trenul trecuse peste el fără să- 
| mutileze. Bell merse mai departe până ajunse în capătul 
îndepărtat. Acolo se ghemuli şi începu să scoată crampoanele din 
eclisele ce ţineau şinele din partea de sus a podului. 

Simţea că zguduielile erau tot mai violente acum că trenul nu 
mai era pe pod. Privi în jos şi văzu râul Cascade Canyon vuind ca 
un ocean lovit de uragan. Ameţit de lipsa de oxigen şi din cauza 
sângelui pierdut, simţi că devine buimac, dar continuă să scoată 
crampoanele unul câte unul. 

„Cine e acum Sabotorul?” îşi spuse el. Se întorsese roata. 
Isaac Bell, detectivul-şef al agenţiei Van Dorn, se chinuia cu toată 
puterea rămasă să deraieze un tren. 

li era din ce în ce mai greu să respire şi văzu un balon de 
sânge care se umfla şi scădea deasupra rănii din piept. Dacă 
sabia Sabotorului îi găurise cavitatea toracică şi nu primea ajutor 
cât de curând, avea să se umple cu aer şi să facă pneumotorax. 
Dar mai întâi trebuia să scoată o bucată întreagă de şină. 


Sabotorul nu era rănit la fel de grav ca Bell, dar era la fel de 
hotărât. Işi venise în fire când Bell trecuse pe lângă el cu 
extractorul în mână. Acum o luase la fugă, cu glonţul înfipt între 
două coaste şi aplecat de la mijloc, alergând cât putea de repede 
spre tren. Işi dăduse seama ce făcea detectivul din cauza 
extractorului. Bell voia să deraieze trenul în flăcări şi să devieze 
inundația dinspre pilonii slăbiţi. 

Ajunse la locomotivă, se urcă încet în cabină şi puse câteva 
lopeţi de cărbune în focar. 

— Hei, ce faci acolo? strigă un muncitor care se urca pe scară. 
Domnul Bell a spus să lăsăm trenul aici. 

Kincaid scoase un revolver cu ţeava lungă pe care îl luase din 
automobil şi îl împuşcă pe muncitor. Apoi porni locomotiva cu o 
mână sigură pe acceleraţie şi pe supapa de nisip. Roţile motoare 
se mişcară încet, cuplajele se îmbinară şi locomotiva începu să 
tragă vagoanele pe pod. Sabotorul văzu lumina albă a farului 

căzând pe Isaac Bell, care se chinuia să desprindă şina. 


Trenul greu, plin de cărbune, încetini vibraţiile care zdruncinau 
podul. Bell simţi diferenţa şi, văzând lumina orbitoare a farului 
principal al locomotivei, ştiu că glonţul lui îl nimerise, dar nu îl 
omorâse pe Charles Kincaid. 

Locomotiva venea spre el. Simţi apăsarea roţilor pe şine. Pe 
urmă îl observă pe Kincaid care scoase capul pe fereastra 
cabinei şi îl privi cu ură. Gura i se strâmbă într-un rânjet 
înfiorător de triumf şi Bell auzi pufăitul aburului când Sabotorul 
acceleră. 

Bell scoase ultimul crampon din traversă. Apoi se sprijini cu 
toată greutatea pe rangă, străduindu-se cu ultimele puteri să 
mişte şina desprinsă înainte să îl calce Kincaid. 

Detectivul simţi cum roţile din faţă urcă pe şina lui. Greutatea 
locomotivei o ţinea pe loc. Cu o ultimă sforţare, reuşi să o mişte 
un centimetru, acel centimetru dintre viaţă şi moarte. 

Locomotiva alunecă de pe şine şi ajunse pe traverse. Bell îl 
văzu pe Sabotor cu mâna pe acceleraţie, văzu cum triumful lui se 
transformă în disperare când realiză că era pe cale să tragă 
trenul în flăcări peste pod, în apa râului. 

Bell se întoarse şi o luă la goană, dar bara de protecţie în 
formă de săgeată din faţa locomotivei îl lovi. Ca o muscă plesnită 
de un uriaş, se rostogoli în faţa locomotivei peste marginea 
podului, dar reuşi să se agaţe de o grindă. Prins în armătură, 
Isaac Bell se uită la locomotiva care sărea peste margine. Era 
cale lungă până jos şi, pentru o clipă, tot trenul păru suspendat 
în aer. 

Locomotiva şi şirul de vagoane căzură în râu, bubuind şi 
împroşcând malurile cu apă. Fumul se împletea cu torentul. Chiar 
şi sub apă, focul strălucea cu sclipiri roşiatice în vagoanele 
înşirate de-a curmezişul albiei ca insulele îngrămădite ale unei 
bariere naturale ce proteja continentul de puterea oceanului. 
Surplusul de apă se rostogolea în jurul lor, scăzând în forţă şi 
diminuând impactul. 

Podul Cascade Canyon încetă să se mai zdruncine. Trenul 
căzut deviase cursul apei. Chiar înainte să îşi piardă cunoştinţa, 
Isaac Bell văzu că luminile electrice se aprindeau din nou şi 
barjele încărcate cu muncitori se întorceau la chesoane ca să 
consolideze pilonii de susţinere. 

Înfruntând viscolul, mulţimea se aduna în faţa conacului 
Greystone, la intersecţia dintre 37th Street şi Park Avenue, ca să 
urmărească oaspeţii ce soseau la „Nunta sezonului de iarnă din 
1908”: cununia unui fiu al bătrânului New York şi a fiicei unui 
mogul al căilor ferate. Cei care priveau cuplul frumos în timp ce 
traversa trotuarul înzăpezit ca să urce treptele conacului ar fi zis 
că bărbatul înalt, în ţinută impecabilă, cu mustaţa aurie, o ţinea 
de braţ pe femeia superbă de lângă el ca să nu alunece pe 
gheaţă. De fapt, adevărul era pe dos, dar nimeni nu îl auzi pe 
Isaac Bell când îi spuse lui Marion Morgan: 

— Cine are nevoie de baston când ai o femeie puternică de 
care să te sprijini? 

— Un detectiv care e în convalescenţă din pricina plămânului 
perforat... 

— Doar puţin. Altfel n-aş fi reuşit să ajung. 

— ... aproape că ai murit din cauza pierderii de sânge, a 
infecţiei, a pneumoniei... 

— Dacă omul acela mă fotografiază, îl împuşc. 

— Nu îţi face griji. l-am spus că, dacă îndreaptă aparatul spre 
tine, Lumea filmului o să-l concedieze şi va ajunge în stradă cu 
tot cu familia lui. Ai inelul? 

— In buzunarul de la vestă. 

— Ţine-te bine, iubitule, urmează treptele. 

Reuşiră să le urce, deşi Bell era alb la faţă. Majordomii şi 
lacheii îi poftiră înăuntru. Marion era uimită de florile din foaier şi 
de pe scara centrală. 

— Sângele-voinicului, trandafiri şi flori de cireş! Unde le-au 
găsit? 

— Oriunde e primăvară, în afară de liniile tatălui miresei. 

Acesta tocmai se grăbea să îi întâmpine. Osgood Hennessy 
purta o redingotă de culoarea perlei, cu un trandafir la butonieră. 
Lui Bell i se părea că arăta puţin pierdut fără doamna Comden 
lângă el şi bucuros că vedea o figură cunoscută. 

— Marion, mă bucur că ai venit tocmai de la San Francisco. Şi 
tu, Isaac, deja refăcut pe deplin. 

— O nuntă fără cavalerul de onoare ar fi ca o spânzurătoare 
fără ştreang. 

Marion întrebă dacă mireasa era emoţionată. 

— Lillian, emoţionată? Are şaptesprezece domnişoare de 
onoare de la pensioanele alea fandosite care au dat-o afară, iar 
prin vene îi curg cuburi de gheaţă. Hennessy zâmbea mândru. Și- 
apoi, nu a fost niciodată o mireasă mai frumoasă în New York. 
Aşteaptă numai să o vezi. 

intoarse capul spre J.R Morgan, salutându-l cu răceală. 

— Recordul acela va fi bătut dacă ne hotărâm să facem nunta 
la New York, îi şopti Bell lui Marion. 

— Ce spui? zise Hennessy, trimiţându-l pe Morgan la plimbare 
cu o bătaie politicoasă pe umăr. 

— Spuneam doar că ar trebui să văd ce face mirele. Pot să o 
las pe Marion în grija dumneavoastră, domnule Hennessy? 

— E plăcerea mea, spuse Hennessy. Haide, draga mea. 
Majordomul mi-a spus că trebuie să aşteptăm până după cununie 
ca să bem şampanie, dar eu ştiu unde e păstrată. 

— Aş putea să o văd pe Lillian mai întâi? 

Hennessy îi arătă drumul la etaj. Când bătu în uşă, dinăuntru 
izbucni un cor de chiote şi hohote de râs. Trei fete o conduseră la 
masa de toaletă unde stătea Lillian, în jurul căreia roiau alte fete. 
Marion zâmbi când văzu cum se mirau de anii ei în plus. 

Lillian sări de pe scaun şi o luă în braţe. 

— Am dat cu prea mult ruj? 

— Da. 

— Eşti sigură? 

— Te îndrepţi spre un apartament matrimonial, nu spre un 
bordel. 

Colegele de şcoală ale lui Lillian izbucniră în râs, aşa că Lillian 
le spuse: 

— Plecaţi de aici. 

Rămaseră singure o clipă. 

— Pari aşa de fericită, spuse Marion. 

— Sunt. Dar sunt şi puţin emoţionată din cauza... ştii tu, 
noaptea nunţii... după aceea. 

Marion o luă de mână. 

— Archie e unul dintre puţinii bărbaţi care iubesc cu adevărat 
femeile. Va fi tot ceea ce-ţi doreşti. 

— Eşti sigură? 

— Cunosc genul lor. 


Bell îl găsi pe Archie Abbott într-un salon aurit de recepţie, 
împreună cu mama lui, o femeie frumoasă cu o ţinută 
maiestuoasă şi nobilă, pe care Bell o ştia de când era la colegiu. 

Doamna îl sărută pe obraz şi îl întrebă de tatăl lui. Când se 
îndepărtă, impunătoare ca un transatlantic, ca să întâmpine o 
rudă, Bell observă că părea mulţumită de mireasa aleasă de fiul 
ei. 

— Trebuie să-i mulţumesc bătrânului pentru asta. A cucerit-o 
de i-au mers fulgii. Conacul ăsta i se pare extravagant, desigur, 
dar mi-a spus aşa: „Domnul Hennessy e dur, dar minunat, ca un 
castan bătrân”. Şi asta a fost înainte să ne spună el că ne 
construieşte o casă pe 64th Street, cu un apartament separat 
pentru mama. 

— În acest caz, trebuie să te felicit de două ori. 

— De trei ori ar fi mai bine. Fiecare bancher din New York ne-a 
trimis un dar de nuntă... Dumnezeule mare, iată cine s-a întors 
din preumblări! 

„Texas” Walt Hatfield, înalt, zvelt şi aspru ca un cactus, intră 
în cameră, dând orăşenii la o parte din calea lui ca pe scrumul de 
ţigară. Se uită la tavanul aurit, la tablourile în ulei de pe pereţi şi 
la covorul de sub cizmele lui. 

— Felicitări, Archie. Ai dat lovitura! Salut, Isaac! Eşti cam tras 
la faţă. 

— Am emoţiile cavalerului de onoare. 

Hatfield aruncă o privire spre elita societăţii newyorkeze. 

— Jur că majordomul lui Hennessy s-a uitat la mine ca şarpele 
cu clopoței la picnic. 

— Ce i-ai făcut? 

— l-am spus că îl scalpez dacă nu-mi spune unde eşti. Isaac, 
trebuie să stăm de vorbă. 

Bell se apropie şi cobori vocea. 

— Ai găsit cadavrul? 

„Texas” Walt clătină din cap. 

— Am căutat peste tot. Am găsit o teacă de pus la umăr care 
probabil era a lui. Şi o cizmă cu un cuţit înăuntru. Dar nici un 
cadavru. Băieţii mei cred că l-au mâncat coioţii. 

— Nu cred aşa ceva, zise Bell. 

— Nici eu. Animalele lasă mereu ceva în urmă, un braţ sau o 
cizmă. Dar câinii noştri n-au găsit nimic... Au trecut trei luni... 

Bell nu răspunse. Când un zâmbet îi apăru pe faţă, fu doar din 
cauză că o vedea pe Marion venind. 

— Totul e îngropat sub zăpadă... continuă „Texas” Walt. 

Bell tăcea. 

— ... am promis băieţilor că te întreb. Când oprim căutarea? 

Bell puse o mână pe umărul lui „Texas” Walt, a doua pe 

umărul lui Archie, îi privi pe fiecare în ochi şi spuse exact ceea ce 
se aşteptau ei să audă: 
— Niciodată. 

TREBURI NEREZOLVATE 


fe uomobilul Bugatti din gară 

12 DECEMBRIE 1934 
GARMISCH-PARIENKIRCHEN 


Isaac Bell îşi prinse tălpicii de căţărare pe schiuri pentru ultima 
dată şi trase sania după el pe o pârtie abruptă, netezită de 
zăpada suflată de vânt şi alunecoasă din cauza gheții. In vârf se 
afla castelul lui Kincaid. Inainte să ajungă acolo, se opri să 
privească un cerc de lumină electrică, la distanţă de câteva sute 
de metri, care marca punctul de control al vehiculelor blindate, 
unde soldaţii nemți păzeau drumul ce ducea la poarta principală. 

Nu văzu nici un semn că nu s-ar fi ascuns de viscol, aşa că 
reluă urcuşul, îndreptându-se spre spatele castelului. Structura 
care se contura pe fundal era dovada ingeniozităţii Sabotorului. 
Chiar şi în faţa eşecului, reuşise să păstreze ceea ce îi asigura 
confortul. Turnurile flancau capetele unui hol uriaş. La parterul 
turnului mai îndepărtat se vedeau luminile de la camerele 
paznicilor şi servitorilor. O singură fereastră luminată în turnul 
apropiat însemna încăperile lui Kincaid. 

Bell se opri în nămeţii de lângă zidurile străvechi să îşi tragă 
sufletul. 

Luă un cârlig de căţărat de pe sanie, deşiră o bucată de 
frânghie cu noduri şi o aruncă în sus. Ancora de fier era 
înfăşurată în cauciuc şi se înfipse tăcută în piatră. Folosindu-se 
de noduri, se ridică până în vârf. Marginea era acoperită cu sticlă 
spartă. Curăţă o bucată cu mâneca, trăgând sticla spre el ca să 
cadă fără zgomot în exteriorul zidului. Apoi se urcă pe margine, 
adună frânghia, o aruncă pe cealaltă parte a zidului şi cobori în 
curte. Fereastra luminată era la etajul al doilea din cele cinci ale 
turnului. 

Ajunse în dreptul uşii exterioare şi trase zăvorul, lăsând o 
parte a acestuia în afară, ca să nu se mişte uşa din cauza 
vântului. Apoi traversă curtea către o uşă mică ce ducea în turn. 
Avea o încuietoare modernă, dar spionii Van Dorn aflaseră de 
cine era făcută, permițându-i lui Bell să o descuie şi dacă ar fi 
fost legat la ochi. 

Nu spera să îi fie uşor să îl aresteze. Aproape că îl prinseseră 
în urmă cu optsprezece ani, dar scăpase în haosul care distrugea 
Europa la sfârşitul Războiului Mondial. Se apropiaseră din nou de 
izbândă în timpul războiului civil din Rusia, dar nu de ajuns. 
Kincaid îşi făcuse prieteni în ambele tabere. 

În 1929, Bell credea că îl încolţise în Shanghai, până când 
Kincaid scăpase, apropiindu-se atât cât era posibil ca să-i facă 
Texas Walt de petrecanie. Nu avea nici un motiv să creadă că 
Sabotorul era mai puţin ingenios după alţi cinci ani sau mai puţin 
periculos, în ciuda faptului că acum era trecut bine de şaizeci de 
ani. Joe Van Dorn avertizase, zâmbind sinistru, că oamenii răi nu 
îmbătrânesc pentru că niciodată nu îşi fac griji pentru alţii. 

Încuietoarea se desfăcu. Bell împinse uşa cu balamalele unse, 
păstrând o tăcere de mormânt. Intră şi închise uşa după el. O 
lampă slabă cu parafină lumina o scară curbată care ducea în jos 
spre beciuri şi în sus spre camerele Sabotorului. O frânghie 
groasă atârna la mijloc, ca să se poată ţine cei care urcau 
treptele înguste. Bell nu se atinse de ea. Prinsă de acoperişul 
pivniţei, orice mişcare ar fi făcut-o să se lovească zgomotos de 
piatră. 

Bell scoase pistolul şi începu să urce. 

Se vedea lumină pe sub uşa de la apartamentul Sabotorului. 
Deodată, simţi miros de săpun şi se răsuci, crezând că se 
mişcase cineva în spatele lui. Din întuneric apăruse un bărbat 
solid în haine de servitor şi cu un pistol în teaca de la brâu. Bell îl 
lovi brusc, împingând ţeava pistolului în gâtul neamţului şi 
amuţindu-i strigătul, apoi îl lovi cu pumnul în cap, lăsându-l fără 
cunoştinţă. Il trase apoi pe hol, încercă o uşă şi, când văzu că era 
descuiată, îl băgă înăuntru. Tăie cordoanele de draperie cu un 
cuţit, legă mâinile şi picioarele bărbatului, apoi îi puse un nod 
drept căluş. 

Trebuia să se grăbească. Lipsa paznicului avea să fie 
remarcată. 

Verifică dacă holul era liber; locul era liniştit şi pustiu. Uşa 
masivă avea o clanţă mare. Bell aflase că Sabotorul nu o încuia 
pentru că avea încredere în pereţi, în uşa exterioară, în paznici şi 
în soldaţii nemți care să blocheze drumul. 

Bell îşi lipi urechea de uşă. Auzi sunetul slab al muzicii. O 
sonată de Beethoven. Probabil pusă la fonograf, pentru că era 
puţin probabil ca radioul să fi ajuns în munţii aceia. Cu atât mai 
bine, avea să estompeze sunetul uşii deschise. Apăsă pe clanţă. 
Nu era încuiat. Deschise uşa şi intră în camera călduroasă şi 
plăcut luminată. 

Focul ardea în sobă, lumânările şi lămpile cu ulei luminau 
bibliotecile, covoarele şi tavanul casetat. Un fotoliu cu rezemători 
laterale era aşezat cu faţa spre foc şi cu spatele la uşă. Bell 
închise uşor uşa ca să nu îi atragă atenţia Sabotorului dacă se 

făcea curent. Rămase tăcut în picioare, obişnuindu-şi ochii cu 
lumina. Muzica se auzea din altă parte, în spatele unei uşi. 

Vocea lui Isaac Bell umplu încăperea. 

— Charles Kincaid, eşti arestat pentru crimă. 

Sabotorul se ridică de pe fotoliu. 

Avea încă o statură solidă, deşi îşi arăta cei şaizeci şi nouă de 
ani. Puțin cocârjat şi purtând un sacou de catifea şi ochelari, 
Kincaid ar fi putut fi luat cu uşurinţă drept un bancher pensionat 
sau profesor universitar, dacă nu ar fi fost cicatricile lăsate de 
miraculoasa evadare din Cascade Canyon. Pe faţa lui, cândva 
frumoasă, se vedea maxilarul zdrobit în partea stângă. Braţul 
stâng se termina brusc chiar sub cot. Expresia lui părea ecoul 
cicatricilor. Avea ochii înrăiţi şi gura strâmbată de o expresie 
dezamăgită. Dar vederea lui Isaac Bell părea că îl înviorează şi 
atitudinea îi deveni deodată batjocoritoare şi ironică. 

— Nu poţi să mă arestezi. Suntem în Germania. 

— Vei fi judecat în Statele Unite. 

— Te lasă auzul la bătrâneţe? îl luă în râs Kincaid. Ascultă-mă 
cu atenţie. Ca prieten apropiat al noului guvern, mă bucur de 
protecţia statului. 

Bell scoase cătuşele din haina de schi. 

— Mi-ar fi mai uşor să te omor decât să te las în viaţă. Aşa că 
aminteşte-ţi ce-a păţit nasul tău ultima dată când ai încercat să 
mă păcăleşti, în timp ce eu îţi pun cătuşele. Intoarce-te! 

Ţinând pistolul îndreptat spre Kincaid cu o mână, îi prinse o 
cătuşă de încheietura mâinii sănătoase şi pe cealaltă deasupra 
cotului braţului mutilat. Verifică dacă senatorul Kincaid putea să 
strecoare cercul peste ciotul de la mână. 

Sunetul închiderii cătuşelor păru să îl paralizeze pe Charles 
Kincaid. Cu vocea chinuită şi privirea galeşă, îl întrebă pe Isaac 
Bell: 

— Cum mi-ai făcut aşa ceva? Poliţia germană interceptează pe 
oricine se apropie la mai puţin de treizeci de kilometri de castelul 
meu. 

— De asta am venit singur. Am luat-o prin spate. 

Kincaid mormăi, abandonând orice speranţă. 

Bell îşi privi prizonierul în ochi. 

— Vei plăti pentru crimele tale. 

Muzica se opri brusc şi Bell îşi dădu seama că nu venea de la 
un fonograf, ci de la un pian adevărat. Auzi uşa deschizându-se, 
apoi foşnetul mătăsii şi Emma Comden intră în apartament într-o 
rochie elegantă, cu croială în diagonală, care părea desenată pe 

formele ei. Asemenea lui Kincaid, pe faţa ei se vedea trecerea 
anilor, dar lipseau cicatricile şi furia care o urâţeau pe a lui. 
Ridurile de pe obraji şi de la colţul ochilor vădeau zâmbetele şi 
râsul. Deşi ochii ei negri erau trişti în seara aceea. 

— Bună, Isaac. Am ştiut întotdeauna că ne vom revedea într-o 
zi. 

Bell era şocat. O plăcuse întotdeauna, înainte să afle că era 
complicea lui Kincaid. Era imposibil să separi spionajul făcut 
pentru Sabotor de oamenii pe care el îi omorâse. Detectivul 
răspunse cu răceală: 

— Emma, din fericire pentru tine, nu am loc decât pentru o 
singură persoană, altfel veneai cu mine. 

— Stai liniştit, Isaac, răspunse ea. Pedeapsa mea e că îl iei de 
lângă mine. Şi voi suferi pentru păcatele mele într-un mod pe 
care doar tu îl poţi înţelege. 

— Ce vrei să spui? 

— II iubesc aşa cum o iubeşti tu pe Marion... Pot să-mi iau 
rămas-bun? 

Bell făcu un pas în spate. 

Emma se ridică în vârful picioarelor ca să îl sărute pe Kincaid 
pe obraz. In acelaşi timp, puse un pistol mic, de buzunar, în 
mâna lui încătuşată. 

— Emma, vă împuşc pe amândoi dacă îi dai arma aceea, 
spuse Bell. Dă-i drumul! 

Femeia încremeni. Dar în loc să arunce arma sau să o îndrepte 
spre el, apăsă trăgaciul. Zgomotul fu acoperit de trupul lui 
Kincaid, care se prăbuşi la pământ, întins pe spate. 

— Emma! strigă el. Să te ia naiba, ce se întâmplă? 

— Nu suport să ştiu că vei muri în închisoare sau executat pe 
scaunul electric. 

— Cum ai putut să mă trădezi? 

Emma Comden încercă să mai spună ceva, dar nu reuşi şi se 
întoarse cu o privire rugătoare spre Isaac Bell. 

— Nu te-a trădat, spuse Bell posomorât. Ţi-a dat un dar pe 
care nu îl meriţi. 

Kincaid închise ochii. Muri cu o şoaptă pe buze. 

— Ce-a spus? întrebă Bell. 

— A spus: „Merit tot ce îmi doresc”. Asta a fost cea mai rea 
credinţă a lui şi cea mai mare calitate. 

— Tot îl iau cu mine. 

— Agenţii Van Dorn nu se lasă până nu prind infractorul? 
întrebă ea cu amărăciune. Viu sau mort? 

— Niciodată. 

Emma se lăsă în genunchi, plângând peste trupul lui Kincaid. 
Spre surprinderea lui, Bell era emoţionat. 

— Ai să fii în siguranţă aici? întrebă el. 

— O să supraviețuiesc, spuse ea. Aşa am făcut mereu. 

Emma Comden se întoarse la pian şi începu să cânte o bucată 
lentă şi tristă. Când Bell îngenunche ca să urce trupul lui Kincaid 
pe umăr, recunoscu improvizaţia melancolică după un cântec 
auzit cândva în gara din Oakland, Pickles and Peppers, al 
Adalinei Shepherd. 

Bell duse trupul Sabotorului în jos pe scări, ieşi din turn şi păşi 
prin zăpadă. |n partea cealaltă a curţii, trase zăvorul lăsat 
întredeschis, împinse poarta grea şi merse pe lângă zid spre 
locul unde lăsase sania. Îl prinse cu sfori de sanie, îşi puse 
schiurile şi începu să coboare muntele. 

Drumul părea să fie mai uşor decât cel lung şi brutal în lungul 
văii de aproape cinci kilometri, presărate cu pante abrupte, dar 
regulate. Deşi ninsoarea era tot mai deasă, tot ce trebuia să facă 
era să meargă la vale. Dar, după cum îl avertizase Hans, panta 
se înclina brusc pe ultimii 900 de metri până în sat. Obosit şi 
începând să îşi piardă controlul picioarelor, căzu în zăpadă. Se 
ridică, îndreptă sania şi se apropie destul de mult ca să vadă 
luminile gării, după care căzu din nou. Se ridică din nou, îndreptă 
sania, cobori ultimii 180 de metri fără alte incidente şi se opri în 
spatele unei magazii de lângă gară. 

— Halt! 

Un bărbat îl privea din pragul uşii. Bell îi recunoscu haina şi 
chipiul; era de la Poliția Statală. 

— Semeni cu un actor de vodevil. 

— Am s-o iau ca pe un compliment, spuse Archie Abbott. lar 
pe amicul nostru îl iau la vagonul de bagaje. Scoase un sicriu de 
lemn pe roţi din magazie. Trebuie să ne îngrijim să aibă destul 
aer? 

=> Nu. 

II puseră pe Kincaid în sicriu, înfăşurat în pânză, apoi puseră 
capacul. 

— Trenul pleacă la timp? 

— Un viscol nu e suficient ca să întârzie un tren nemţesc. Ai 
biletul? Ne vedem la graniţă. 

Aureola de zăpadă, făcută de plugul montat în faţa 
locomotivei, strălucea în lumina farului, în timp ce trenul intra în 
gară. Bell se urcă şi arătă biletul. Doar după ce se prăbuşi în 

scaunul de pluş din compartimentul călduros de la clasa întâi îşi 
dădu seama cât de înfrigurat şi de obosit se simţea şi cât de tare 
îl dureau toate. 

Dar se desfăta cu sentimentul de bucurie şi împlinire. 
Sabotorul era terminat, băgat în pământ de crimele lui. Charles 
Kincaid nu mai putea să omoare pe nimeni. Bell se întreba dacă 
Emma Comden era pedepsită îndeajuns pentru felul în care îl 
spionase pe Osgood Hennessy. O lăsase să scape basma curată? 
Răspunsul era nu. Nu avea să fie liberă niciodată până când nu 
scăpa din închisoarea inimii ei. Şi asta nu avea să se întâmple 
niciodată, după cum Isaac Bell ştia mai bine decât oricine. 

O oră mai târziu, trenul se opri la Mittenwald. Conductorii 
intrară gălăgioşi, avertizând pasagerii să pregătească hârtiile 
pentru control. 

— Am venit la schi, răspunse Bell la întrebarea grănicerului. 

— Ce aveţi în „bagajul” din vagonul special? 

— Un prieten vechi s-a izbit de un copac. Mi s-a cerut să îi duc 
trupul acasă. 

— Arătaţi-mi! 

Soldaţii înarmaţi cu puşti Karabiner 98b luară poziţia de drepţi 
pe coridor şi îl urmară îndeaproape pe Bell, care mergea în urma 
paznicului spre vagonul pentru bagaje. Archie Abbott stătea pe 
sicriu. Fuma o ţigară Sturm, un gest apreciat de Bell, pentru că 
era marca deţinută de Partidul Nazist. 

Abbott nu se ridică la venirea grănicerului. Cu ochii cenuşii şi 
reci, cu o mască dispreţuitoare pe faţă, se răsti într-o germană 
sacadată, perfectă: 

— Decedatul a fost prietenul Reichului. 

Grănicerul pocni din călcâie, salută şi îi returnă hârtiile lui Bell, 
după care îi împrăştie pe soldaţi. Bell rămase în vagonul pentru 
bagaje. După o jumătate de oră, coborâră la Innsbruck. Hamalii 
austrieci puseră sicriul într-un dric care aştepta pe peron, însoţit 
de o limuzină de la ambasadă. Ambele maşini aveau steaguri 
americane. 

Un asistent dădu mâna cu Bell. 

— Excelenţa Sa, domnul ambasador, vă trimite regretele sale 
pentru că nu v-a putut întâmpina personal. E greu de plecat în 
vremurile astea. Are o rană veche de la fotbal, ştiţi cum e. 

— Şi o jumătate de tonă de smiorcăieli, mormăi Abbott. 
Preşedintele Franklin Delano Roosvelt, care se luptase cu Marea 
Criză Economică, înlăturase obstacolul pus de ziarele reacționare 
ale lui Preston Whiteway, făcându-l pe fostul şef al lui Marion 

ambasador în Austria. 

Bell puse mâna pe sicriu. 

— Spuneţi-i ambasadorului Whiteway că Agenţia de Detectivi 
Van Dorn apreciază ajutorul oferit şi transmiteţi-i mulţumirile 
mele personale... Staţi o clipă! 

Bell scoase din haină eticheta de livrare, o umezi pe spate şi o 
lipi de sicriu. Pe etichetă erau scrise cuvintele: 


AGENŢIA DE DETECTIVI VAN DORN 
CHICAGO 
ATENŢIE: ALOYSIUS CLARKE, WALLY KISLEY, MACK FULTON 


Era o dimineaţă rece la Paris când Isaac Bell cobori din tren la 
Gara de Est. In timp ce făcea semne după taxiuri, se opri să 
admire un Bugatti elegant, vopsit în albastru şi negru, tip 41 
Royale. Considerată cea mai scumpă maşină din lume, era, fără 
îndoială, tot atât de graţioasă pe cât era de maiestuoasă. 

Maşina opri cu o manevră elegantă în faţa lui Bell. Şoferul în 
uniformă sări din cabina descoperită. 

— Bonjour, monsieur Bell. 

— Bonjour, spuse Bell, întrebându-se ce să facă mai departe şi 
regretând că uitase arma automată în bagaj. 

Şoferul deschise portiera compartimentului luxos pentru 
pasageri. 

Marion Morgan Bell pipăi locul de lângă ea. 

— M-am gândit că ai nevoie să te ia cineva cu maşina. 

Bell urcă şi o sărută. 

— Cum a fost? întrebă ea. 

— S-a terminat, spuse el. Joe Van Dorn îi transportă deja 
cadavrul pe un vapor pe Mediterana. In două săptămâni va fi în 
Statele Unite. 

— Felicitări, spuse Marion. Ştia că avea să-i spună mai mult 
când era pregătit. Sunt aşa de fericită să te văd. 

— Şi eu mă bucur să te văd, dar nu trebuia sa te trezeşti aşa 
de devreme. 

— Păi, nu m-am trezit de tot. Deschise partea de sus a hainei, 
lăsând la vedere o cămaşă de noapte roşie, din mătase. M-am 
gândit că ţi-ar plăcea să iei micul dejun. 

Maşina intră în traficul oraşului. Bell o luă pe Marion de mână. 

— Pot să te întreb ceva? 

— Orice. Marion îşi lipi obrazul de palma lui. 

— De unde ai făcut rost de maşina asta? 

— A, maşina... Aseară luam un păhărel înainte de culcare şi un 
domn francez foarte drăguţ a încercat să mă agaţe. Dintr-una în 
alta, a insistat să folosim maşina lui cât suntem la Paris. 

Isaac Bell se uită la femeia pe care o iubea de aproape treizeci 
de ani. 

— „Un francez drăguţ” nu e o frază prin care să îl linişteşti pe 
soţul tău. De ce crezi că acest domn în vârstă a fost aşa de 
generos cu maşina lui? 

— Nu e în vârstă. De fapt, e chiar mai tânăr decât tine. Deşi ar 
trebui să adaug că nu se menţine în formă cum faci tu. 

— Mă bucur să aud asta. Dar tot vreau să ştiu cum l-ai 
fermecat într-atât de ţi-a dat maşina lui. 

— Era un romantic incurabil. Bietului băiat i-au dat lacrimile 
când i-am spus de ce nu pot merge cu el. 

Isaac Bell înclină capul. Aşteptă până când fu sigur pe vocea 
lui. 

— Desigur. l-ai spus: „Inima mea e dată”. 

Marion îi sărută buzele. 

— Cumva văd o lacrimă în ochii tăi? 

inteligent. Cei care au senzaţia că parcă au mai citit despre așa 
ceva în cărțile lui Clive Cussler vor fi fericiţi să descopere o nouă 

